
PIRMAS SKYRIUS 


„Oho, koks Tibras!'— romėnas šaukt pradėjo, 
Išvydęs Škotijos didžiulę upę Tėjų; 
O kur tas škotas, kurs išpuikėliui aišaus,— 
Ir Tibrą jo mažytį Tėjumi pašauks? 


Nežinomas autorius! 


Jei išmaningam svetimšaliui reikėtų pasakyti, kurią Ško- 
tijos sritį taria esant pačia gražiausia bei vaizdingiausia, jis, 
tikriausiai, paminėtų Perto grafystę. Pagaliau ir vietinis bet 
kurios kitos Kaledonijos apylinkės gyventojas, jei dėl su- 
prantamų jausmų ir atiduotų pirmenybę savo gimtajam kraš- 
tui, tai antroje vietoje įvardintų Pertą, tuo būdu suteikdamas 
jo gyventojams neginčijamą teisę tvirtinti, kad, pagal ne- 
rašytą įstatymą, Pertšyras esąs gražiausia Šiaurės karalystės 
dalis. Kitados dar ledi Merė Vortli Montegiu su tuo subtiliu 
skoniu, kuriuo pasižymi jos rašiniai, išreiškė savo nuomonę, 
kad kiekvienoje šalyje vaizdingiausias kraštas, kupinai at- 
skleidžiantis įvairiaspalvį gamtos grožį, esąs tas, kur kalnai, 
palengva nuožulnėdami, susilieja su kalvotais laukais arba 
visiška lyguma. Perte taip pat yra kalnų, jei ne pačių aukš- 
čiausių, tai bent nepaprasto gražumo. Upės pašėlusiais šuo- 
liais krinta žemyn nuo viršukalnių ir slėpiningais tarpekliais 
skinasi sau kelią iš kalnų krašto į žemumą. Viršuje, Kur pa- 
lankesnis klimatas ir našesnė žemė, vešli augmenija įsipina 
į didingų kalnų gamtovaizdį, o papėdėje miškai, giraitės 'r 
susiraizgę krūmynai apaugę šlaitus, įsiterpę į daubas ir tar- 
peklius. Tokiose tad vaizdingose vietose keliautojas randa 
tai, ką Grėjus, o gal koks kitas poetas pavadino „grožybe, 
siaubo apglėbta'. 

Dėl tokios palankios padėties šis kraštas be galo įvairus 
ir mielas akiai. Perto ežerai, miškai ir kalnai grožiu gali var- 
žytis su visais kitais, kokius tik išvysi, keliaudamas po kal- 
nuotąją Škotiją; tačiau Perto grafystėje, be romantiškų pei- 
zažų, akį patraukia dar ir derlingos, gyventi tinkamos žemės 


Eiliuotus tekstus vertė J. Jakštas. 


rėžiai, kurie turtingumu gali prilygti net gerajai senutei Ang- 
lijai. Šiam kraštui teko regėti daug nepaprastų žygdarbių 
bei nutikimų, kurių vieni įėjo į istoriją, kiti tėra įdomūs 
vien poetui ar romanistui, tačiau jų atminimas išlikęs tik 
liaudies padavimuose. Ne kartą šiuose slėniuose vyko kru- 
vini, žūtbūtiniai Žemutinės Škotijos. saksų ir kalnėnų gelų 
susirėmimai, kuriuose dažnai buvo neįmanoma nuspręsti, kas 
pelnė pergalės vainiką — šarvuotieji žemumos riteriai ar jų 
priešininkai, kalniečiai vilnonėmis skraistėmis. 

Ne vien savo krašto gražumu, bet ir didžia senove gar- 
sus Pertas; senų laikų padavimas byloja, kad jį įkūrę ro- 
mėnai. Išdidūs užkariautojai, sakoma jame, norėję prilyginti 
Tibrui kur kas didingesnį, laivybai tinkamą Tėjų, o plačioje 
lygumoje, žinomoje Šiaurės Lankos vardu, įžiūrėję didelį 
panašumą su Marso lauku. Ne sykį Pertą savo rezidencija 
buvo pasirinkę mūsų valdovai; tiesa, rūmų mieste jie netu- 
rėjo, tačiau cistersų vienuolynas jiems buvęs pakankamai 
erdvus ir jame sutilpdavęs visas dvaras. Būtent čia Joku- 
bas I, vienas išmintingiausių ir geriausių Škotijos karalių, 
tapo kerštingos aristokratijos pavydo auka. Čia subrendo ir 
paslaptingas Gaurio sąmokslas; tik visai neseniai buvo su- 
griauti senieji rūmai, kuriuose vyko ši tragedija. Perto an- 
tikvarų draugija, didelė senovės mylėtoja, išleido tikslų šio 
istorinio pastato planą, 0 pastabose pateikė kruopščiai ir sų- 
maniai surinktų žinių apie tą įvykį ir jo ryšį su šiais rūmais. 

Vienas gražiausių reginių, kuriais Britanija, o, gal būt, 
ir visas pasaulis gali, /teisingiau sakant, galėjo didžiuotis, 
yra vaizdas, atsiveriantis iš vadinamųjų Teisėjo Vartų, saky- 
tum, kokios arkos, kurią keleivis, išvykęs iš Kinroso, pasie- 
kia po ilgos kelionės skurdžia, negyvenama dykyne; čia nuo 
aukšto kalnagūbrio, kur jo nejučiomis užkopta, atsiveria Tė- 
jaus slėnys, perskrostas vandeningos ir greitos upės srovės; 
Perto miestas su dviem prigludusiomis užlajomis arba lan- 
komis, su varpinėmis ir bokštais; Monkrifo bei Kinulo kalvos 
su įspūdingomis uolėtomis viršūnėmis, kur-ne-kur apaugusio- 
mis miškais; turtingas upės krantas, nusėtas grakščiais pa- 
statais, o horizonte — didingi Grempiano kalnai, tarsi siena, 

iš šiaurės užstojanti šį neapsakomo žavumo peizažą. Naujas 
kelias, reikia pripažinti, žymiai pagerinęs susisiekimą, praeina 
šonu, atidengdamas nuostabųjį vaizdą ne taip staigiai: jis at- 
siveria prieš keleivį po truputį, ne visas iš karto, bet vis 
dėlto nenustoja nuostabaus grožio. Atrodo, kad dar tebėra 
išlikęs takelis į Teisėjo Vartus, tad keleivis, nušokęs nuo 
arklio ar išlipęs iš karietos ir paėjėjęs keletą šimtų jardų 
pėsčias, gali palyginti tikrąjį vaizdą su tuo, kurį mes pa- 
bandėme čia aprašyti. Bet mes nepajėgiame perduoti (o jis 
nepajėgtų pajusti) to viso žavesio, kurį padidina netikėtu- 
mas, kai nuostabusis vaizdas atsiskleidžia keleiviui prieš 
akis staiga; to susižavėjimo, kurį patyrė Kristelas Krofteng- 
ris, pirmą kartą išvydęs šį neprilygstamą reginį. 

Mane apėmęs susižavėjimas pynėsi su vaikiška nuostaba, 
nes tuo laiku turėjau ne daugiau kaip penkiolika metų, be 
to, man pirmą kartą buvo leista išvykti taip toli su savo 
poniu, ir aš džiaugiausi ta laisve, o kartu jutau ir nerimą, 
kurį patiria net labiausiai savimi pasikliaujantis berniukas, 
kai jam pirmą kartą tenka pačiam viską spręsti. Atmenu, 
kaip nejučia sustabdžiau ponį ir godžiai įsmeigiau akis į at- 
sivėrusį vaizdą, tarsi baimindamasis, kad jį pakeis kaip teat- 
ro dekoraciją, man dar nespėjus aiškiai įžiūrėti visų smulk- 
menų arba įsitikinti, kad tai ne sapnas. Daugiau kaip 
penkiasdešimt metų praėjo nuo to laiko, tačiau šis nepakar- 
tojamas vaizdas giliai įsirėžė man į atmintį ir tebėra gyvas 
ir ryškus, tuo tarpu daug dalykų, vienaip ar kitaip turėjusių 
įtakos mano likimui, visiškai išblėso iš atminties. Štai kodėl, 
sumanęs pateikti skaitytojams ką nors malonaus, pasirinkau 
pasakojimą, susietą su tuo nuostabiu kraštu, kuris kitados 
taip pavergė mano vaikišką vaizduotę. Galimas dalykas, to- 
kiu būdu aš viliuosi, jog paties peizažo padarytas įspūdis iš- 
pirks mano rašinio trūkumus — šitaip kai kurios damos įsi- 
vaizduoja, kad dailus porceliano servizas teikia aromato vi- 
dutiniškai arbatai. 

Tačiau aš ketinu pradėti nuo žymiai ankstesnių laikų, 
negu kad buvo mano paminėti istoriniai įvykiai; mat, vis- 
kas, ką rengiuos apsakyti, dėjosi paskutiniais keturioliktojo 

šimtmečio metais, kai Škotijos skeptra kilniose, bet silpnose 
rankose laikė Džonas Stiuartas, kuris, įžengdamas į sostą, 
pasirinko Roberto III vardą. 


ANTRAS SKYRIUS 


Valstietės lūpos — saldžios, dievaži, 
Nors ji ne ledi, bet vis vien graži. 


Draidenas 


Pertas, kaip sakėme, teisėtai didžiuojąsis gamtos grožy- 
bėmis, turėjo ir kitokio žavesio, dar labiau viliojančio, nors 
ir ne tokio amžino. Vadintis gražiąja Perto mergele visais 
laikais buvo aukštas pagyrimas, ir reikėjo tikrai kerėti gro- 
žių, kad pelnytum šį vardą mieste, kur aibės mergaičių sie- 
kė tokios pavydėtinos garbės. O feodalinėje epochoje, į ku- 
rią nūnai norėtume atkreipti skaitytojo dėmesį, moters gro- 
žis buvo vertinamas nepalyginamai labiau, negu vėlesniais 
laikais, kai riteriškumo idėjos ėmė gesti. Senovės riterių 
meilė buvo savotiškai įteisinta stabmeldystė, kuriai karštu- 
mu tegalėjo prilygti nebent dangaus meilė, „bet ir tai tik 
teoriškai. Ir dievo, ir širdies damos vardas buvo tariamas su 
tokiu pat įkvėpimu; ir pasiaukojimas gražiajai lyčiai įėjo 
į pareigas tų, kurie troško įšventimo į riterius, taip pat bū- 
tinai, kaip dievobaimingumas. Tais laikais grožis buvo be- 
veik visagalis. Ir jam vienodai lenkėsi tiek didžiūnai, tiek 
ir Žemesni luomai. 

Prieš Roberto III atėjimą į valdžią, viešpataujant jo pirm- 
takui, vien per grožį žemos kilmės bei abejotinos doros per- 
sona tapo Škotijos karaliene. Ir daug kitų moterų, ne taip 
apsukrių arba ne tokių dalingų. pasiekdavo aukštos padėties. 
pradėjusios savo gyvenimo kelią sangulaudamos, ką to meto 
papročiai leido ir pateisino. Tokie dalykai galėjo apsukti 
galvą ir aukštesnės kilmės mergaitei, negu Ketrina, arba 

Ketė Glover, kuri buvo visuotinai pripažinta gražiausia iš 
miesto ir jo apylinkių ir kurios vardas — gražioji Perto mer- 
gelė — virpino jaunųjų dabitų širdis, kai karaliaus dvarui 
pasitaikydavo įsikurti Perte ar netoli jo; ir pridursime, kad 
ne vienas kilmingas bajoras, pagarsėjęs riteriškais žygdar- 
biais, taip stengėsi grakščiai sėdėti balne, jodamas pro se- 
nojo Saimono Gloverio namus Keriju gatvėje, kaip niekada 
nesistengtų siekti pergalės turnyre, kur jo menas galėjo būti 
įvertintas kilmingiausių Škotijos damų. 

Bet pirštininko Gloverio duktė (jos tėvas, kaip tuo metu 
buvo miestelėnų ir amatininkų įprasta, pavardę turėjo pagal 
amatą) nebuvo linkusi klausytis meilių žodžių, kuriuos dos- 
niai žarstė jos kilmingi garbintojai, ir nors žinojo esanti gra- 
ži ir patraukli, mieliau norėjo apsiriboti pergalėmis tik savo 
luomo žmonių tarpe. Jos grožis buvo savotiškas, sietinas 
labiau su dvasia, negu su išore, ir nors iš prigimties švelni 
bei meilaus būdo. ji atrodė greičiau užsisklendusi savyje, 
negu linksma net saviškių draugėje; o karštas jos pamaldu- 
mas ne vienam pakišdavo mintį, kad Ketrina Glover slapta 
puoselėja troškimą pasitraukti iš šio pasaulio ir užsidaryti 
vienuolyne. Bet jei ir lankė ją panašios mintys, tai vargu 
ar jos tėvas, žinomas kaip pasiturintis žmogus ir turįs tik 
tą vieną vaiką. būtų lengva širdimi sutikęs su tokia auka. 

Užtai griežtas gražiosios Perto mergelės elgesys su ga- 
lantiškaisiais dvariškiais buvo mielai tėvo palaikomas ir ska- 
tinamas. 

— Nežiūrėk tu į juos,— sakė jis.— Nežiūrėk, Ketrina, 
į tuos dabitas. Tegul jie eina po galų su savo visais žirgais 
ir pentinų žvangėjimu, su savo plunksnuotom skrybėlėm ir 
išpuoselėtais ūsais; jie ne mūsų luomo. ir mes nederam su 
jais į porą. Rytoj šventojo Valentino diena, kai kiekvienas 
paukštis renkasi sau draugužę; bet tu nepamatysi, kad kregž- 
dė suktų lizdą su paukštvanagiu arba liepsnelė su pesliu. 
Mano tėvas buvo doras Perto miestietis ir ne blogiau už 
mane laikė rankose adatą. Bet jei kada karas beldėsi į mū- 
sų šlovingojo miesto vartus, tai dėjom į šoną adatas, siūlus 
ir zomšą, traukėm iš nuošalaus kampelio gerą šalmą bei sky- 


dą ir nuo sienos virš židinio nusikabinom ietį. Įvardink man 
tokią dieną, kai meras telkė kariuomenę, o aš arba mano 
tėvas nestojome rikiuotėn. Taip mes gyvenome, mergele ma- 
no: plušome dėl duonos kasdieninės ir kovėmės, norėdami 
ją apginti. Man nereikia žento, kuris tars esąs geresnis už 
mane. O dėl tų lordų ir riterių, tai visam laikui įsidėk į gal- 
vą: tu stovi perdaug žemai, kad susilauktumei teisėtos jų 
meilės, ir perdaug aukštai, kad tenkintumei jų neteisėtas 
užgaidas. O dabar padėk į šalį savo darbą, dukrele, nes nū- 
nai švenčių išvakarės ir mums laikas į vakarines pamaldas —- 
pasimelsime, kad viešpats dievas atsiųstų tau rytoj gerą 
Valentiną. 

Gražuolė atidėjo į šoną nuostabią sakalų medžioklės pirš- 
tinę, kurią siuvinėjo ledi Dramond užsakymu, ir, apsivil- 
kusi šventinę suknelę, pasiruošė lydėti tėvą į dominikonų 
vienuolyną, netoli nuo Keriju gatvės, kur jie gyveno. Sai- 
monas Gloveris, senas ir godojamas Perto miestelėnas, nuo 
amžiaus kiek patukęs ir apsunkęs, oriai sveikinosi, priimdamas 
iš praeivių, senų ir jaunų, deramą pagarbos duoklę savo 
aksominei liemenei ir auksinei grandinėlei, 0 prieš garsų 
Ketrinos grožį, kad ir paslėptą po skraiste, panašia į manti- 
liją, iki šiol tebedėvimą Frandrijoje, taipogi jauni bei seni 
lenkė galvas ir kėlė skrybėles. 

Tėvas ėjo su dukra už parankės, o įkandin jų sekė dai- 
lus jaunikaitis, apsirengęs jomeno drabužiais, labai kukliais, 
tačiau tik palankiai pabrėžiančiais grakštų jo liemenį, ir su 
skaisčiai raudona škotiška kepuraite, puikiai derančia prie 
gražaus veido, apsupto tankių garbanų. Rankoje jis turėjo 
tik lazdą ir jokio kito ginklo, nes jo padėties asmenims (jis 
pameistriavo pas senąjį Gloverį) nepriderėjo rodytis gatvėje 
ginkluotiems kardu ar durklu — tatai savo išimtine teise lai- 
kė „gdžekmenai“, tai yra kilmingų ponų samdyti kariai. Tas 
jaunikaitis, turėdamas laisvo laiko, lydėjo savo šeimininką 
iš dalies kaip tarnas, iš dalies kaip asmens sargybinis, rei- 
kalui esant, pasiruošęs apginti, bet iš uolaus jo dėmesio šei- 
mininko dukrai buvo nesunku pastebėti, kad jis daug mie- 
liau padarytų gerą paslaugą Ketrinai Glover, negu jos tėvui. 

Beje, jaunuoliui taip ir neteko parodyti karšto savo atsida- 
vimo, nes praeiviai pagarbiai skyrėsi ir patys davė kelią 
tėvui ir dukteriai. 

Bet kai minioje ėmė maišytis skvairų, lankininkų bei 
raitelių plieniniai šalmai, beretės ir plunksnos, šių karinio 
pasižymėjimo ženklų savininkai elgėsi kur kas grubiau už 
miestiečius. Ne kartą, kai toks asmuo netyčia, o gal puikuo- 
damasis savo pranašumu, nenorėdavo duoti kelio Saimonui 
Gloveriui, jaunasis palydovas bemat perverdavo storžievį 
piktu žvilgsniu, tarsi nekantraudamas įrodyti karštą ryžtą 
pasitarnauti poniai. Ir kiekvieną kartą Konakarą — toks bu- 
vo jaunuolio vardas — sutramdydavo šeimininkas, duodamas 
suprasti, kad nėra ko peštis, kol nereikia. 

— Paikas berniūkšti!— sakė jis.— Ar per mažai tu gyve- 
nai Mano namuose, jeigu lig šiolei dar nesupratai, kad smū- 
gis gimdo vaidus. kad durklas prakerta odą taip pat mik- 
liai, kaip adata praduria zomšą... ir kad man brangi taika, 
nors niekada nebijojau karo, ir nesvarbu, ar mudu su duk- 
ra praeisime arčiau sienos, ar toliau, kad tik galėtume eiti 
taikoje ir ramybėje. 

Konakaras teisinosi, sakydamas, kad jam brangi šeiminin- 
ko garbė, tačiau tuo nė truputėlio nenuramino senuko. 

— Kas mums garbė?— tarė Saimonas Gloveris.— Jei nori 
likti pas mane tarnauti, galvok apie dorovę, o dėl garbės 
tegu rūpinasi pasipūtę kvailiai, nešiojantys plieną ant kulnų 
ar geležį ant pečių. Jei turi noro pasidabinti tokiu apdaru — 
labai prašom, tik ne mano namuose ir ne Mano akyse. 

Konakaro šis griežtas atkirtis nenuramino, o dar labiau 
įkaitino. Tik Ketrinos duotas ženklas, jei mažojo pirštelio 
kilstelėjimą laikysime ženklu, paveikė labiau, negu piktas 
šeimininko priekaištas, ir vaikino karingumas, toks jam na- 
tūralus, kaip mat išgaravo — jis pavirto nuolankiu taikingo 
miestiečio palydovu. 

Tuo tarpu šį būrelį pavijo aukštas vyriškis, užsimetęs 
apsiaustą, dengiantį, arba slepiantį jo veidą, kaip dažnai 
rengdavosi to meto kavalieriai, norėdami likti neatpažinti 
arba leisdamiesi į svečias vietas ieškoti nuotykių. Žodžiu. 

visa savo išvaizda jis tarsi sakė aplinkiniams: „Dabar aš 
negeidžiu, kad mane pažintų arba kreiptųsi į mane tarsi pa- 
žindami. Kadangi už savo veiksmus atsakau aš pats. tai 
inkognito laikausi tik dėl akių, man visai nerūpi, perpran- 
tate jį ar ne.“ Priėjęs iš dešinės, jis susigretino su Ketrina, 
įsikibusia tėvui už parankės, ir, sulėtinęs žingsnį, prisijungė 
prie jų draugės. 

— Labo vakaro, meistre. 

— Dėkoju, jūsų malonybe, linkiu jums to paties... Tik 
paprašysiu jūsų eiti savo keliu... Mūsų žingsnis perdaug 
lėtas jūsų šviesybei. ir mūsų draugija per prasta jūsų tėvo 
sūnui. 

— Mano tėvo sūnus geriau apie tai gali spręsti, gerbia- 
masis. Man reikia pakalbėti su jumis ir su savo gražiąja 
šventa Kotryna — pačia žaviausia ir pačia griežčiausia iš vi- 
sų šventųjų. ba 

— Nuolankiai priminsiu jums, milorde,—- tarė senasis 
meistras, — kad nūnai šventojo Valentino išvakarės, ir apie 
reikalus šnekėti ne laikas. Prašau perduoti per tarną jūsų 
malonybės pageidavimus, ir aš pasiruošęs bet kuriuo metu 
jums patarnauti. 

— Dabar pats tinkamiausias laikas, — atkakliai tarė jau- 
nuolis, kuriam aukštas luomas, matyt, leido su niekuo nesi- 
skaityti. — Aš noriu žinoti, ar gatavas buivolo odos durtinis, 
kurį užsisakiau šiomis dienomis... O iš jūsų, mieloji Ketri- 
na,— čia jis prislopino balsą iki šnabždesio,— aš noriu iš- 
girsti, ar pasidarbavo prie jo, kaip žadėjote, švelnūs jūsų 
piršteliai. Bet kam aš klausiu! Juk vargšė mano širdis juto 
kiekvieną dūrį, kai jūs darėte dygsnį, siuvinėdama drabužį 
kuris pridengs mano krūtinę. Klastingoji, kaip tu atsakysi 
už tai, kad suteiki šitiek kančių širdžiai, taip karštai tave 
mylinčiaiė 

— Milorde,— tarė Ketrina— aš meldžiu jus baigti tas 
beprotiškas kalbas; jums nepritinka jas sakyti, o man — 
klausytis. Mes esame neaukšto luomo, bet garbingų papročių, 
ir tėvo buvimas turėtų apginti dukrą nuo tokių žodžių, net 
ir jūsų šviesybės tariamų. 

Tatai ji pasakė taip tyliai, kad nenugirdo nei tėvas, nei 
Konakaras. 

— Gerai, mano kankintoja,— atsakė atkaklusis meilikau- 
tojas, — dabar liausiuos buvęs įkyrus, bet leiskite man išvysti 
jus pro langą rytoj rytą, kai saulė tik pasirodys iš už ryti- 
nės kalvos, ir suteikite man teisę būti šiais metais jūsų 
Valentinu. 

— O ne, milorde. Tėvas man ką tik sakė, kad vanagui, 
o juo labiau ereliui, kregždė ne pora. Susiraskite kokią rūmų 
damą, kuriai jūsų dėmesys suteiks garbės, o man tegul jūsų 
didenybė leidžia pasakyti tiesą — man jis gali užtraukti tik 
gėdą. 

Taip bekalbėdami, jie priėjo bažnyčios vartus. 

— Manau, milorde, kad čia leisite jus palikti — tarė Ket- 
rinos tėvas.— Jūs, kaip matau, nelabai norite atsižadėti savo 
malonumų vardan laimės ir ramybės tokių žmonių, kaip mes. 
Bet iš to, kiek tarnų susispietę prie vartų, jūsų malonybė 
turėtumėte suprasti, kad bažnyčioiz yra ir kitų, kuriuos net 
ir jūs, milorde, privalote pagerk'*i. 

— Taip. pagerbti! O kas pagerbs mane?— tarė išpui- 
kęs didikas.— Niekingas zmatininkas ir jo duktė, kuriems 
net krislelis mano dėmesio — per didelė garbė, įžūliai drebia 
man, kad mano dėmesys jiems — gėda. Na, baltosios zom- 
šos ir žydrojo šilk> karalaite, tu dar šito pasigailėsi! 

Kol jis murr.ėjo sau po nosimi, Gloveris su dukteria įėjo 
į dominikonų bažnyčią, o jų palydovas Konakaras, stengda- 
masis neatsilikti, užkliudė, gal ir ne visai atsitiktinai, jaunajį 
didiką. Riteris, pažadintas iš nemalonių apmąstymų ir, matyt, 
įžiūrėjęs čia sąmoningą įžeidimą, stvėrė jaunuolį už krūtinės, 
rėžė jam ir nubloškė šalin. Tas šiaip taip atsitokėjo ir įnirtęs 
tuoj pat stvėrėsi už šono, tarsi ieškodamas kardo arba durk- 
lo toje vietoje, kur paprastai jie nešiojami, bet, neužčiuo- 
pęs nei vieno, nei kito, nusiminęs nirtingai numojo ranka 
ir įžengė bažnyčion. Tuo metu jaunasis didikas stovėjo, ran- 
kas sukryžiavęs ant krūtinės, ir išdidžiai šypsojosi, tarsi 
kviesdamas Konakarą parodyti, ko jis vertas. O kai Kona- 
karas įėjo į bažnyčią, jo priešininkas dar rūpestingiau pri- 

sidengė apsiaustu veidą ir iškėlė vieną pirštinę, duodamas 
kažkam sutartą ženklą. Tučtuojau prie jo prišoko du vyrai, 
kurie, taip pat prisidengę apsiaustais, laukė jo ženklo kiek 
atokiau. Jie susikaupę pasišnibždėjo, paskui didikas nuėjo 
į vieną pusę, o jo draugai ar bendrininkai — į kitą. 

Įeidamas į bažnyčią, Saimonas Gloveris pamatė tą būrelį, 
bet, dar jiems neišsiskirsčius, užsiėmė vietą tarp besimel- 
džiančių. Jis atsiklaupė, ir iš visko buvo matyti, kad jį sle- 
gia kažkokios liūdnos mintys; bet, pamaldoms pasibaigus, 
jautėsi ramus kaip žmogus, patikėjęs save ir savo rūpesčius 
dievo malonei. Mišios buvo laikomos itin iškilmingai, ir 
į bažnyčią buvo prisirinkę devynios galybės kilmingų kava- 
lierių bei damų. Laukta net paties Roberto III, bet negala- 
vimai sukliudė gerajam senam karaliui dalyvauti pamaldose, 
kaip jo buvo įprasta. Kai po mišių visi išsklido, Gloveris 
ir jo gražuolė duktė dar kurį laiką užtruko prie klausyklų, 
kol atliko išpažintį. Taip ir nutiko, kad užėjo tamsi naktis 
ir gatvės ištuštėjo, kai jie žingsniavo atgal į savo būstą. 
Dauguma gyventojų buvo išsivaikščioję po namus ir nuėję 
miegoti. Gatvėse galėjai sutikti tik naktibaldas bei ūžauto- 
jus, dykus bei pasipūtusius aukštų didžiūnų tarnus, kurie, 
pasikliaudami savo šeimininkų įtaka dvare, nieko nebijojo 
ir nesivaržydami įžeidinėjo taikius praeivius. 

Galimas daiktas, būkštaudamas susitikti su tokiu užgau- 
liotoju, Konakaras, priėjęs prie Gloverio, tarė: 

— Šeimininke, paspartinkite žingsnį. Mus seka. 

— Seka, sakai? Kas ir kiek? 

— Vienas žmogus su apsiaustu. Eina iš paskos kaip 
šešėlis. 

— Kerfju gatvėje dėl vieno žmogaus, šiokio ar tokio, 
aš negreitinsiu žingsnio. 

— Bet jis turi ginklą, — tarė Konakaras. 

— Mes irgi, be to, dar rankas ir kojas. Nejaugi, Kona- 
karai, tu baidaisi vieno priešininko? 

— Baidausi?— sušuko Konakaras, pasipiktinęs tokiu kal- 
tinimu.— Jūs bematant įsitikinsite, kaip aš jo baidausi! 

— Dabar perlenki į kitą pusę, kvailas berniūkšti! Tu 
negali laikytis vidurio. Nėra jokios dingsties kelti peštynes, 
nors ir bėgti mes nebėgsime. Eik su Ketrina priekyje, o aš 
užimsiu tavo vietą. Taip arti namų mums negali grėsti 
joks pavojus. 

Gloveris kiek atsiliko ir iš tikrųjų pamatė žmogų, einantį 
taip arti iš paskos, kad tokioje vietoje ir tokiu laiku tatai 
negalėjo nesukelti įtarimo. Kai jie perėjo į kitą gatvės pusę, 
įkandin jų nusekė ir nepažįstamasis, o vos tik jie paspartin- 
davo arba sulėtindavo žingsnį, jis bemat darė tą patį. Saimo- 
nas Gloveris nebūtų to paisęs, jei būtų ėjęs vienas. Bet šalyje, 
kur įstatymas negina žmogaus, jeigu jis pats nepajėgia apsi- 
ginti, Ketrinos grožis galėjo tapti jauku kokiam ištvirkėliui. 
turinčiam nešvarių kėslų. Kai Konakaras ir jam patikėta gra- 
žuolė galų gale pasiekė savo namų slenkstį ir sena tarnaitė 
atvėrė jiems duris, meistrui nuslinko akmuo nuo širdies. 
Tačiau nusprendęs įsitikinti, ar buvo kokia priežastis nuo- 
gąstauti, jis pašaukė praeivį, kuris savo elgesiu sukėlė ne- 
rimą, o dabar sustojo, nors aiškiai stengėsi laikytis šešėlyje. 

— Na, žengtelk į priekį, drauguži! Kam žaisti gūžynes? 
O gal tu nežinai, kad tuos, kurie slankioja tamsoje kaip 
pamėklės, užkeikia vėzdu? Išlįsk, sakau, ir pasirodyk, kas 
esi. 

— Ką gi, aš pasiruošęs, meistre Gloveri,— atsiliepė že- 
mas, sodrus balsas.— Galiu išeiti į šviesą toks, koks esu, bet 
man norėtųsi atrodyti geriau. 

— Dieve šventas!— sušuko Saimonas.— Juk man pažįsta- 
mas šitas balsas. Negi čia tu, pats Henris Govas? Tegriebia 
mane kipšas, jei tu praeisi pro šias duris, nepraskalavęs 
sau gerklės. Dar neskambėjo vakarinis varpas, o jei ir būtų 
skambėjęs, nėra tokio įstatymo, kuris išskirtų tėvą su sū- 
numi. Užeik, mielasai. Dorotė pataisys mums šio to užkąsti, 
ir, kol neišsiurbsime ąsočio, tavęs neišleisiu. Užeik, sakau. 
Mano Ketei bus malonu tave matyti. 

Jis įsitempė vyriškį, taip širdingai sutiktą, tiesiog į vir- 
tuvę, kuri, išskyrus ypatingai iškilmingus atvejus, atstodavo 
svetainę. Ją puošė alaviniai dubenys ir dvi trys nublizgintos 

sidabrinės taurės, išdėliotos lentynose, lyg kokiame bufete 
arba, liaudiškai tariant, „kanike“ Maloni ugnis ir vaiski 
lempa skleidė kambary jaukią šviesą, o gardus kvapas tų 
valgymų, kuriuos gamino Dorotė, anaiptol! nepiktino neišle- 
pintos praalkusių žmonių uoslės. 

Neprašytasis palydovas dabar stovėjo visas nušviestas 
tarp namiškių; nors jis nepasižymėjo nei grožiu, nei ypa- 
tingu iškilnumu, jo veidas ir figūra buvo ne tik verti dėme- 
sio, bet tiesiog traukte traukė žvilgsnį. Ūgio gal kiek že- 
mesnio už vidutinį, bet platūs pečiai, ilgos ir stiprios rankos, 
raumeningas kūnas bylojo apie nepaprastą jėgą, kurią, ma- 
tyt, palaikė nuolatinės pratybos. Jo kojos kiek palinkusios, 
bet ne tiek, kad galėtum pavadinti defektu; priešingai, jos, 
regis, atitiko tvirtą sudėjimą, nors mažumėlį ir darkė pro- 
porcijas. Vilkėjo jis buivolo odos durtinį, o prie diržo tu- 
rėjo sunkų kardą ir peilį, ar durklą, tarsi skirtus apginti 
piniginei, kuri, miestiečių papročiu, tabalavo prie to paties 
diržo. Jo galva apvali, taisyklingos formos, o garbiniuoti 
plaukai tankūs, juodi, trumpai apkirpti. Tamsių akių žvilgs- 
nis drąsus ir ryžtingas, bet kiti veido bruožai tarsi reiškė 
drovų baukštumą, sumišusį su geraširdiškumu bei džiaugsmu, 
kad susitiko senus bičiulius. Henrio Govo, arba Smito įjį 
vadino ir vienaip, ir kitaip!), kakta, tuo metu paženklinta 
drovumo, buvo aukšta ir iškilni, bet apatinė veido dalis 
tokio taurumo neturėjo. Burna nemaža, dantys tvirti ir gra- 
žūs, kaip ir visas kūnas, bylojantys apie stiprią sveikatą ir 
didelę jėgą. Barzda trumpa, tanki, ūsai neseniai rūpestingai 
nudailinti — toks tat jo atvaizdas. Jis buvo ne daugiau kaip 
dvidešimt aštuonerių metų. 

Visa šeima, matyt, apsidžiaugė, netikėtai išvydusi seną 
bičiulį. Saimonas Gloveris vėl ir vėl spaudė jam ranką. 
Dorotė linkčiojo sveikindama, o Ketrina laisvai ištiesė jam 
rankelę, kurią Henris paėmė savo didžiule ranka, bausda- 
masis pakelti prie lūpų, bet, minutėlę padvejojęs, nebesiryžo, 
bijodamas, kad toks laisvumas nebūtų neteisingai suprastas. 


! Gow (gelų k.) smith (anglų k.) — kalvis. 

Ne todėl, kad būtų pajutęs pasipriešinant mažą rankelę, ra- 
miai gulinčią jo delne; jaunikaičio sumišta dėl mergaitės 
šypsnio ir skaisčiai nuraudusiu skruostų. Pastebėjęs, kad jo 
bičiulis svyruoja, Gloveris nuoširdžiai sušuko: 

— Į lūpas, drauguži, į lūpas! Ne kiekvienam, kuris per- 
žengs mano namų slenkstį, aš taip pasiūlyčiau. Bet, prisiekiu 
šventu Valentinu jo šventės išvakarėse, aš taip džiaugiuosi, 
vėl regėdamas tave šlovingame Perto mieste, jog, rodos, 
nieko tau nepagailėčiau. 

Kalvis (galiūnas miestietis, kaip aišku iš pavardės, vertėsi 
kalvio amatu), šitaip padrąsintas, kukliai pabučiavo gražuolę 
į lūpas, o toji nusišypsojo meiliai kaip sesuo ir pasakė: 

— Tikiuosi, kad sveikinu sugrįžusį į Pertą draugą, kuris 
gailisi savo klaidų ir tapo geresnis, negu buvo. 

Jis nepaleido jos rankos, matyt, ketindamas ką atsakyti, 
bet paskui, tarsi ūmai netekęs drasos, atgniaužė pirštus. Lyg 
išsigandęs to, ką padarė, jis šastelėjo atgal, nukaito iš gėdos 
bei pasitenkinimo ir atsisėdo prie židinio, bet ne šalia Ket- 
rinos, O priešais ją. 

— Na, Dorote, pasiskubink su valgiu, mieloji. O tu, Ko- 
nakarai.. Bet kurgi Konakaras? 

— Nuėjo miegoti, sere, jam skauda galvą, — nelabai ryž- 
tingai paaiškino Ketrina. 

— Eik pašauk jį, Dorote,— tarė senasis Gloveris.— Aš 
uždrausiu jam šitaip elgiis. Jis, matote, kalnietis, ir užtiesti 
staltiesę arba padėti dubenį ant staio jam per žema. Įsi- 
vaizduoja galįs įstoti į mūsų seną ir garbingą cechą, dera- 
mai nepatarnavęs savo šėimininkui ir mokytojui pagal visas 
pak]usnumo taisykles! Eik ir pašauk jį. Aš neleisiu jam ši- 
taip riesti nosies prieš mane. 

Dorotė ėmė kopti cypiančiais laiptukais — teisingiau pa- 
sakius, kopėčiomis — ant aukšto, kur neklaužada mokinys 
buvo pasišalinęs taip ne laiku. Pasigirdo bambėjimas, ir ne- 
trukus Konakaras nulipo į virtuvę. Jo išdidų, nors ir gražų 
veidą temdė giliai užslėptas pyktis, ir kai jis ėmė dengti 
stalą ir dėlioti dubenėlius su druska, prieskoniais ir kitokiais 
pagardais — žodžiu, eiti šiuolaikinio tarno pareigas, kurios 

tų laikų papročiu tekdavo mokiniui — visa jo išvaizda by- 
lojo, kaip jis pasipiktinęs ir kaip niekina primestą žemą 
užsiėmimą. Gražuolė Ketrina žvelgė į jį su nerimu, tarytum 
būkštaudama, kad jo akivaizdus pyktis sukels dar didesnį 
tėvo nepasitenkinimą; bet tik po to, kai jos akys sekundei 
sugavo Konakaro žvilgsnį, jaunuolis teikėsi paslėpti apmau- 
dą ir apsimetė patarnaująs šeimininkui mielai ir nuolankiai. 

Čia dera pasakyti, kad Ketrinos Glover žvilgsnyje, kai 
ji slapčiomis pasižiūrėjo į jaunąjį kalnietį, atsispindėjo rū- 
pestis dėl jo, ir vargu ar pačiam akyliausiam stebėtojui 
būtų pavykę tame žvilgsnyje išvysti ką daugiau — jausmą, 
kurį jauna mergina gali puoselėti draugui ir bendraamžiui, 
su kuriuo jai tenka nuolatos ir artimai bendrauti. 

— Tai gerą pasaulio galą apkeliavai, sūnau, — tarė Glo- 
veris, kaip visada kreipdamasis į jauną amatininką šiuo ma- 
loniu vardu, nors jų nesiejo jokia giminystė.— Tur būt, ga- 
lybę upių regėjai, ne tik Tėjų, ir galybę gražių miestų, ne 
tik Sent Džonstoną!. 

— Bet nei viena upė, nei vienas miestas nė perpus man 
tiek netiko, kaip Tėjus ar Pertas, ir nė perpus tos meilės 
neverti,— atsakė kalvis Smitas.— Patikėkit, tėve, vos tik pa- 
siekiau Teisėjo Vartus ir pamačiau gražųjį mūsų miestą, 
snaudžiantį priešaky tarsi nuostabioji pasakų karalaitė, ku- 
rią riteris aptinka miegančią tarp gėlių miško pievelėje, aš 
pasijutau it paukštis, kai jis suglaudžia pavargusius sparnus 
ir leidžiasi į savo lizdą. 

— Oho! Tu, rodos, linkęs į poetus?— tarė Gloveris.— 
Ką gi, vėl prasidės šokiai ir rateliai? Šaunios Kalėdų dainos 
ir smagūs tryptiniai aplink gegužės švenčių stulpą? 

— Ateis laikas ir žaidimams, tėve,— tarė Henris Smitas.— 
Nors dumplių šnypštimas ir kūjo pokšėjimas — šiurkštokas 
akompanimentas menestrelių dainoms, tačiau kitokia muzika 
negaliu joms pritarti, nes, kad ir dedu šiokias tokias eiles, 
visų pirma turiu prasigyventi. 


!Sent Džonstonas (t. y. Švento Jono miestas) — senasis 
Perto pavadi imas. 

— Teisingai kalbi! Kaip tikras mano sūnus, — atsakė Glo- 
veris.— Matau, kad ši kelionė tau buvo naudinga. 


— Ir pelninga, tėve. Aš pardaviau už keturis šimtus 
markių savo plieninius šarvus, tuos, kur matėte. Juos iš ma- 
nęs nupirko anglas, rytinių sienų saugotojas, seras Magnus 
Redmenas, ir nė žodžio netaręs sumokėjo tuos pinigus, kai 
leidau jam iš visų jėgų smogti per šarvą kardu. O skurdus 
vagišius iš Škotijos kalnų derėjo, norėdamas gauti už pusę 
tiek, nors šarvai man atsiėjo metus darbo. 

— Ko krūptelėjai, Konakarai?— Smitui nutilus, kreipėsi 
Saimonas į kalnietį mokinį. — Laikas tau išmokti dirbti savo 
darbą, nesiklausant, kas dedasi aplinkui. Kas tau galvoj, 
kad anglui yra pigus toks daiktas, kuris škotui atrodo per 
brangus? 

Konakaras grįžtelėjo, ketindamas atsakyti, bet apsigalvo- 
jęs nudelbė akis ir pasistengė atgauti savitvardą, kurios ne- 
teko, kalviui su panieka atsiliepus apie pirkėją iš Aukštuti- 
nės Škotijos. Tuo tarpu Henris kalbėjo toliau, nekreipdamas 
į jį dėmesio: 

— Edinburge brangiai pardaviau keletą kardų ir durklų. 
Ten laukia karo, ir, jei dievas panorės jį duoti, jie nesigailės 
nusipirkę mano prekę. Ačiū šventajam Dunstanui — jis ir 
pats vertėsi mūsų amatu. Žodžiu, šita mano draugužė,— kal- 
vis uždėjo ranką ant savo piniginės, — buvo, kaip žinote, 
tėve, tuščia ir supliuškusi prieš keturis mėnesius, kai aš 
leidausi į kelionę, 0 dabar ji stora ir apvalaina kaip šešių 
savaičių paršiukas. 

— O šitas tavo bičiulis odiniu aptaisu ir geležine ranke- 
na — štai tas, kur kabo šalimais — ar visada tabalavo dykas? 
Na, mielasis Smitai, prisipažink garbingai, kiek turėjai peš- 
tynių nuo to laiko, kai persikėlei per Tėjų? 

— Jūs žeidžiate mane, tėve, duodamas tokį klausimą, — 
atsakė ginklakalys ir, žvilgterėjęs į Ketriną, pridūrė:— Ir dar 
kieno akivaizdoje. Tiesa, aš kalu kardus, bet švytuoti jais 
palieku kitiems. Taip, taip! Retai aš spaudžiu rankoje iš- 
trauktą iš makščių kardą, nebent sukinėdamas jį ant priekalo 

arba tekėlo; ir žmonės visai nepagrįstai apjuodino mane 
jūsų dukrai Ketrinai, pritauškę, kad aš, ramus ir taikingas 
Perto miestietis, esu riaušininkas. Lai pats narsiausias mano 
šmeižikas išdrįsta pakartoti savo žodžius Kinulo kalvoje, bet 
kad nieko daugiau nebūtų, tik mudu. 

— Va, va,— nusijuokė Gloveris.— Ten tu ir parodytum 
savo kantrybę ir taikingumą. Kaip tau ne gėda, Henri, dėtis 
prieš mane tyleniu — juk aš tave pažįstu. Ir ko šnairuoji 
į Ketę? Tarytum ji nesupranta, kad mūsų šalyje žmogus pri- 
valo pats ginti savo galvą, jei nori ramiai miegoti. Na, na! 
Tetrenkia mane perkūnas, jei tu neapgadinai tiek pat šarvų, 
kiek jų nukalei. 

— Ką gi, tėve Saimonai, prastas tas ginklakalys, kuris 
nesugeba patikrinti, ko vertas jo darbas. Jei man retkar- 
čiais netektų perskelti šalmo ar kardu paliesti pošarvio, ne- 
žinočiau, kokio stiprumo medžiagą naudoti savo gaminiams; 
tur būt, daryčiau tokius kartoninius žaisliukus, kokių nesi- 
drovi rodyti Edinburgo kalviai. 

— Aha, statau auksinę krona, kad tu šia dingstimi tu- 
rėjai kivirčą su kokiu nors Edinburgo ugniapūčiu. 

— Kivirčą! Ne, tėve,— atsakė Perto ginklakalys,— bet su 
vienu išbandžiau kardus ant švento Lenardo uolų vardan 
savo gimtojo miesto garbės, čia tai teisybė. Jūs, tur būt, 
nemanote, kad galėčiau kivirčytis su savo amato draugu? 

— Žinoma, ne. Na, bet kaip viskas baigėsi tam tavo 
amato draugui? 

— O kuo gali baigtis ieties dūris tam, kieno krūtinė 
pridengta popieriaus lapu? Tiesą sakant, jam dar niekuo 
nesibaigė, nes, man išvykstant, jis gulėjo atsiskyrėlio celėje, 
diena iš dienos mirtimi vaduodamasis, ir tėvas Džervis sakė, 
kad jis pasiruošęs jai krikščioniškai. 

— Taip.. Na, o daugiau su niekuo nesukryžiavai kar- 
dų?— paklausė Gloveris. 

— Na, aš dar susikirtau Berike su vienu anglu — vis tas 
senas ginčas dėl viršenybės, kaip jie tai vadina (jūs, manau, 
nenorėtumėt, kad būčiau nutylėjęs), ir man pasisekė jį su- 
žeisti į kairį kelį. 

— Ką gi, neblogai, telaimina tave šventas Andrius! Aha! 
Su kuo dar buvai susiėmęs?— paklausė Saimonas, juokda- 
masis iš taikingojo savo bičiulio žygių. 

— Torvude koviausi su vienu škotu,— atsakė Henris Smi- 
tas.— Mes susiginčijome, katras geriau valdome kardą, 0 ši- 
to, patys suprantate, be išmėginimo nesužinosi. Vargšelis 
neteko dviejų pirštų. 

— Ne taip blogai romiausiam Perto vaikinui, kuris nie- 
kada nepaliečia kardo, nebent tada, kai sukioja jį tarp kūjo 
ir priekalo. Na, o daugiau? 

— Prikūliau vieną kalnietį, bet apie tai nėra ko kalbėti. 

— Už ką gi tu jį prikūlei, taikingasis žmogau?— paklausė 
Gloveris. 

— Kad neprisimenu, — atsakė Smitas.— Gal už tai, kad su- 
tikau jį pietinėje Stirlingo tilto pusėje. 

— Na, geriu į tavo sveikatą! Tu man labai mielas po 
visų šių žygių. Konakarai, pasijudink. Pripildyk mūsų bo- 
kalus, vaikine, ir sau prisipilk rudučio, mano berniuk. 

Konakaras su derama pagarba pripylė tauriojo alaus šei- 
mininkui ir Ketrinai. Tai padaręs, pastatė ąsotį ant stalo ir 
atsisėdo. 

— O čia dabar kas? Kaip tū elgiesi? Įpilk mano svečiui, 
gerbiamiausiam meistrui Henriui Smitui. 

— Tegu meistras Smitas pats sau įsipila, jei nori gerti. — 
atšovė jaunasis keltas.— Mano tėvo sūnus jau pakankamai 
pažemino save šį vakarą. 

— Va, kad užkakariekavo gaidelis — tarė Henris.— Bet 
viena prasme tu teisus, vaikine: kas nesugeba atsigerti be 
taurininko, tegu nors gaią gauna iš troškulio. 

Tačiau šeimininkas ne taip atlaidžiai pažiūrėjo į kieta- 
kakčio mokinio išsišokimą. 

— Prisiekiu savo garbės žodžiu ir geriausia pirštine, ko- 
kią tik esu pasiuvęs, — tarė Saimonas, — arba tu įpilsi jam iš 
ąsočio į šį bokalą, arba nebus mums gyvenimo po vienu 
stogu. 

Išgirdęs tokį grasinimą, Konakaras rūškanas pakilo ir, ei- 
damas prie Smito, kuris ką tik buvo paėmęs į rankas bokalą 

ir jau kėlė prie lūpų, taip gudriai suklupo ir negrabiai jį 
stuktelėjo, jog putojantis alus kliūstelėjo svečiui į veidą, 
aptaškė kaklą ir drabužius. 

Smitas, nepaisant karingų polinkių, iš prigimties buvo 
geraširdis, bet tokio akiplėšiškumo nebegalėjo pakęsti. Kai 
Konakaras atsitiesė po apsimestinio suklupimo, Smitas stip- 
riai sučiupo jį už gerklės — ji kaip tik pasitaikė po ranka — 
ir bloškė šalin, sušukdamas: 

— Atsitiktų tai kitoje vietoje, niekše, nusukčiau tau 
sprandą, kaip jau ne vienam karštakošiui iš tavo klano esu 
padaręs. 

Konakaras vikriai it tigras pašoko, riktelėjo: „Daugiau 
šituo nepasigirsi“, braukšt išsitraukė iš ančio trumpą aštrų 
peilį ir, pripuolęs prie Henrio Smito, norėjo suvaryti geležtę 
jam į kaklą virš raktikaulio. Žaizda, kaip reikia numanyti, 
galėjo būti mirtina. Bet tas, kurį jis puolė, vikriai apsigynė, 
laiku atremdamas iš apačios jo ranką, taigi ašmenys prasly- 
do ir tik pradrėskė odą. Išplėšti iš vaikino durklą ir dėl 
atsargos nutverti geležiniais pirštais jį už rankų stipruoliui 
kalviui buvo vieni niekai. Konakaras iš karto pasijuto tarsi 
sukaustytas grėsmingo savo priešininko, kurį betgi pats bu- 
vo užrūstinęs. Prieš minutėlę raudonas it žarija, jis mirtinai 
perbalo ir stovėjo netekęs žado iš gėdos ir baimės, kol Smi- 
tas jį paleido, kalbėdamas: 

— Tavo laimė, kad negali manęs supykinti: tu dar visai 
berniukas, 0 aš — suaugęs vyras, ir man nederėjo tavęs er- 
zinti. Bet tegu tai bus tau įspėjimas. 

Konakaras pastovėjo, tarsi norėdamas ką sakyti, bet pas- 
kui tylomis išėjo iš kambario, Saimonui dar nespėjus atsi- 
tokėti ir prabilti. Dorotė blaškėsi šen bei ten, ieškodama te- 
palų ir gydomųjų žolelių. Ketrina, pamačiusi kraują, neteko 
sąmonės. 

— Tai aš eisiu, tėve Saimonai,— niūriai tarė Henris Smi- 
tas.— Kaip nenumaniau, kad nelemta mano dalia neleis ap- 
sieiti be vaidų ir kraujo praliejimo net tuose namuose, į ku- 
riuos trokščiau nešti tik taiką ir laimę. Nesirūpinkite ma- 

nimi — pažvelkite į vargšelę Ketriną: išsigandusi grumtynių, 
ji nualpo, ir vis per mano kaltę. R 

— Per tavo kaltę, sūnau?  Kaltas šitas kateranas!, kad 
jis skradžiai žemę prasmegtų! Rytoj pat tegu danginasi at- 
gal į savo tarpeklius, jei nenori paragauti Perto kalėjimo. 
Kėsintis į mano svečio gyvybę mano paties namuose! Kad 
jis man daugiau akyse nesirodytų! Tačiau leisk man ap- 
žiūrėti tavo Žaizdą. 

— Ketrinos!— pakartojo ginklakalys.— Žiūrėkite Ketrinos. 

— Ja pasirūpins Dorotė,— tarė Saimonas.— Netikėtumai 
ir išgąstis nepribaigia mirtinai. Kas kita durklas arba peilis. 
Be to, ne vien ji mano vaikas — ji kraujo duktė, brangusis 
Henri, o tu mano širdies sūnus. Leisk man apžiūrėti žaizdą. 
Skyn-oklas? — pragaištingas ginklas kalniečio rankose. 

— Man jis ne baisesnis už laukinės katės nagą,— tarė 
ginklakalys,— o dabar, kai Ketrinos skruostus vėl užliejo 
raudonis, mMatysite, aš akies mirksniu atsigausiu. 

Jis paėjėjo į kampą, kur kabėjo nedidelis veidrodis, sku- 
biai išsiėmė iš piniginės truputėlį korpijos ir prispaudė prie 
įpiovimo. Kai jis atsisagstė odinę striukę, pasirodė kaklas 
ir pečiai, labai gražūs, vyriški ir raumeningi, o jų oda buvo 
švelni, nesugrubusi, kaip veidas ir rankos, nuo šiurkščių 
vėjų ir žaizdro karščio. Jis greitai sustabdė korpija kraują ir, 
nuplovęs vandeniu visas kitas susirėmimo žymes, vėl užsi- 
sagstė striukę ir sugrįžo prie stalo, kur, vis dar tebevirpėda- 
ma, sėdėjo Ketrina, išblyškusi, tačiau jau atsigavusi. 

— Ar galėsite man atleisti už tai, kad, vos spėjęs grįžti 
namo, uždaviau jums širdį? Vaikėzas kvailai padarė, mane 
įerzindamas, bet aš pasielgiau dar kvailiau, leisdamas išmušti 
save iš vėžių tokiam, kaip jis. Jūsų tėvas nekaltina manęs, 
Ketrina, o jūs ar atleisite manė 

— Ne mano valia atleisti — atsakė Ketrina,— kur aš ne- 
turiu teisės piktintis. Jeigu mano tėvui malonu paversti 


! Kateranais škotai paprastai vadina kalniečius, o kartais plė- 
šikus. 

2 Skyn-oklas (t. y. peilis po pažastimi) — Škotijos kalniečių 
durklas. 

savo namus nakties rietenų vieta, aš norom nenorom priva- 
lau būti jų stebėtoja. Gal būt, negerai, kad nualpau ir, gali- 
mas daiktas, tuo sutrukdžiau šią garbingą kovą. Bet nieko 
nepadarysi — visiškai negaliu matyti kraujo. 

— Ak, taip tu sutinki mano bičiulį po tokios ilgos ke- 
lionės,— supyko tėvas.— Aš pasakiau, bičiulį? Ne, mano sū- 
nų. Jo vos nenudūrė tasai, kurį rytoj pat išginsiu iš savo 
namų, o tu kalbiesi su juo taip, tarsi jis būtų prasikaltęs, 
numesdamas nuo savęs gyvatę, besitaisančią įgelti. 

— Aš nesiimu spręsti, tėve,— atsakė mergina, — kieno tei- 
sybė ir kieno kaltė šiose peštynėse. Aš net nespėjau susi- 
gaudyti, katras užpuolė, o katras gynėsi. Bet juk mūsų bi- 
čiulis meistras Henris nenuneigs, kad visas jo gyvenimas — 
vien kovos, kraujas ir vaidai. Jis negali išgirsti gero žodžio 
apie kitą ginklakalį — būtinai iššauks jį į kovą, kad anas 
įrodytų savo narsumą. O pamatęs peštynes, būtinai pats į jas 
įsivels. Jeigu prieš jį draugai, jis kaunasi su jais dėl meilės 
ir garbės, jeigu priešai — iš neapykantos ir keršto. O jeigu 
nei draugai, nei priešai, pešasi su jais dėl to, kad jie atsidūrė 
šioje ar anoje upės pusėje. Jo gyvenimo dienos — tai kau- 
tynių dienos, ir nėra abejonės, kad naktimis jis pergyvena 
jas iš naujo sapnuose. 

— Dukrele,— tarė Saimonas,— perdaug šmaikštus tavo 
liežuvis. Ginčai ir Muštynės — vyrų reikalas, ne moterų, ir 
merginai nedera galvoti arba kalbėti apie tai. 

— Bet jei mes prieš savo valią turime į jas žiūrėti — 
atšovė Ketrina,— vargu ar galima tikėtis, kad mes galvosi- 
me ar kalbėsime apie ką kita. Dedu galvą, tėve, kad šis 
narsusis Perto miestelėnas — vienas geraširdiškiausių žmo- 
nių, gyvenančių mūsų mieste, kad jis veikiau padarys šimto 
jardų lankstą, negu užmins kirminą, kad, paskutinį kartą 
susivaidijęs prieš savo kelionę, jis susirėmė su keturiais mė- 
sininkais, kurie norėjo nugalabyti vargšą šunelį, kažkuo pra- 
sikaltusi skerdykloje, ir tik per plauką pats išvengė to liki- 
mo. kuris grėsė jo ginamam šuniui. Aš galvą dedu, kad nie- 
kada varguoliai nepraeina pro turtingo ginklakalio namus, 
negavę maisto ar išmaldos. Bet kas iš to, jei jo kardas gimdo 

tiek pat alkanų našlaičių ir gedinčių našlių, kiek jų apdova- 
noja jo piniginė? 

— Na, liaukis, Ketrina, pirma išklausyk, ką tau pasaky- 
siu, 0 jau paskui sakyk mano draugui tuos priekaištus, kurie 
iš karto atrodo lyg teisingi, tačiau iš tikro nesiderina su 
tuo, kaip yra. Na,— kalbėjo toliau Gloveris,— ko sulekia pa- 
sižiūrėti karalius su visu savo dvaru, mūsų riteriai ir damos, 
net patys abatai, vienuoliai ir kunigai? Ar ne didvyriškumo 
įrodymų arenoje, ar ne drąsiųjų riterių šaunių kovų? O argi 
ne ginklu ir pralietu krauju pasiekiama tų kovų garbė ir 
šlovė? Kuo gi tad mūsų gerojo Henrio Govo žygiai skiriasi 
nuo šių išdidžių riterių poelgių? Ar yra kas girdėjęs, kad jis 
piktnaudžiautų savo vikrumu ir jėga — kenktų kam ar įžū- 
liai engtų? O kas nežino, kaip dažnai savo sugebėjimus jis 
yra panaudojes teisingiems miesto reikalams ginti? O tu ar 
neturėtum jaustis pagerbta, kad iš visų moterų tau dovanota 
tokia ištikima širdis ir tvirta ranka? Kuo gi puikiausios da- 
mos labiausiai didžiuojasi, jei ne savo riterių narsa? O ar 
drąsiausias Škotijos vyras pasižymėjo šaunesniais žygdarbiais, 
negu mano sūnus Henris, nors jis ir neaukštos kilmės? Argi 
jis nežinomas ir Aukštutinėje Škotijoje, ir Žemutinėje kaip 
geriausias ginklakalys, kada nors nukalęs kardą, ir narsiau- 
sias karys, ištraukęs jį iš makščių? 

— Brangiausias mano tėve,— atsakė Ketrina — jums lei- 
dus, turiu pasakyti, kad pats sau prieštaraujate. Dėkokime 
dievui ir visiems šventiesiems, kad mes taikaus gyvenimo 
žmonės ir į mus net nežiūri tie, kuriuos aukšta kilmė ir 
dar aukštesnė puikybė gundo ieškotis garbės žiauriuose žy- 
giuose, tų didžių ir kilmingų žmonių vadinamuose riterišku- 
mu. Tamstos išmintis pripažįsta, kad būtų paika mums da- 
bintis prašmatniomis jų plunksnomis ir blizgančiais drabu- 
žiais, tai kodėl gi turėtume mėgdžioti jų tarpstančias ydas? 
Kodėl turėtume savintis beširdę puikybę ir nepalenkiamą 
žiaurumą tų, kuriems žudynės ne vien pramoga, bet ir tuš- 
čios garbės dalykas? Lai tie. kurie užgimę šiai kruvinai gar- 
bei, didžiuojasi ja ir mėgaujasi, o mes, niekad nepralieję 
kraujo, galime tik nuoširdžiai užjausti jų aukas. Ačiū dievui, 

kad esame neaukštos kilmės, tai saugo mus nuo pagundų. 
Bet dovanokite man, tėve, jei aš pamyniau dukters prieder- 
mę, prieštaraudama jūsų pažiūroms, kurioms pritaria dauge- 
lis Žmonių. 

— Hm, dukra, perdaug jau tu man iškalbinga,— tarė tė- 
vas piktokai.— Aš esu tik vargšas amatininkas, daugių dau- 
giausia sugebąs atskirti kairės rankos pirštinę nuo dešinės. 
Bet jei tu nori mano atleidimo, tark bent žodelį paguodos 
vargšui Henriui. Va, koks sėdi sumišęs ir prislėgtas daugy- 
bės tavo pamokymų; tas, kuriam rago garsas būdavo kaip 
kvietimas į šventę, dabar priblokštas vaikiškos švilpynės 
čirptelėjimo. 

Iš tikrųjų ginklakalys, klausydamasis, kokiomis nepalan- 
kiomis spalvomis jį piešia mylimosios lūpos, susidėjo rankas 
ant stalo, nulenkė ant jų galvą ir išrodė didžiai nusiminęs ir 
nelaimingas. 

— Norėčiau, mano brangusis tėve,— atsakė Ketrina,— kad 
dangus suteiktų man galios rasti paguodos žodžių Henriui, 
neprasikalstant tai šventai tiesai, kurią ką tik gyniau. Aš 
galiu — ne, aš privalau tai padaryti, — kalbėjo ji toliau, 1r 
taip jaudinančiai virpėjo jos balsas, tokiu nepaprastu grožiu 
švietė jos veidas, kad atrodė, jog ją apėmė dangaus įkvė- 
pimas.— Jei lūpoms, ir pačioms silpniausioms, skirta skelbti 
dangiškąją tiesą, tai joms leista, skelbiant nuosprendį, paro- 
dyti ir gailestingumą. Stokis, Henri, atsigodėk, kilnusis, ge- 
rasis, tauriaširdi, nors ir giliai klystantis žmogau! Tavo ydos 
yra žiauraus ir negailestingo mūsų amžiaus ydos, tavo do- 
rybės yra tavo paties dorybės. 

Su tais žodžiais Ketrina paėmė kalvio ranką ir ištraukė 
iš po jo galvos, nors ir švelniai, bet su tokia jėga, kuriai 
Henris nepajėgė atsispirti; tada jis pakėlė į ją vyrišką veidą 
ir akis, paplūdusias ašaromis nuo jos priekaištų ir kitokių 
jausmų. 

— Neverk,—tarė ji, — arba ne, verk, tik verk kaip tas, 
kuris turi viltį. Išsižadėk savo nuodėmių, kurioms lengviau- 
siai pasiduodi — puikybės ir pykčio. Mesk šalin prakeiktą 

ginklą —tu perdaug lengvai susigundai pakelti jį lemtin 
gam smūgiui. 

— Be reikalo jūs man tai kalbate, Ketrina,— prieštaravo 
ginklakalys.— Tiesa, aš galiu tapti vienuoliu ir pasitraukti iš 
pasaulio, bet, kol jame gyvenu, privalau verstis savo amatu; 
o jeigu aš kalu kardus ir šarvus kitiems, tai pats negaliu 
atsispirti pagundai juos išmėginti. Jūs nepriekaištautumėte 
man taip, jei suprastumėte, kad darbas, kuriuo aš pelnausi 
duoną, yra neatskiriamai susijęs su karo dvasia, dėl kurios 
mane kaltinate, pamiršdama, kad tai neišvengiama būtinybė. 
Ar ne privalu man, tvirtinant skydą ar antkrūtinį, nuolatos 
prisiminti, kokio stiprumo smūgiai jiems teks? O ar galiu aš, 
kaldamas durklą ir grūdindamas jį kovai, neprisiminti, kaip 
juo naudojamasi? 

— Tai mesk jį, mano brangusis Henri,— karštai sušuko 
mergaitė, gležnom rankelėm spausdama tvirtą, sunkią, darbo 
išvargintą ginklakalio ranką, kurią ji vargiai pakėlė, jam 
nesipriešinant, tačiau ir nerodant ypatingo noro padėti, — 
mesk tą darbą, kuris tau spendžia spąstus. Atsižadėk jo, ne- 
kalk daugiau ginklų, skirtų tik trumpinti žmogaus gyvenimą, 
ir taip pernelyg trumpą atgailai, arba suteikti drąsos tiems, 
kurie, jų neturėdami, bijotų statyti gyvybę į pavojų. Kokius 
ginklus tu kaltum — ginamuosius ar puolamuosius, nuodėmė 
vienokia, kada smarki ir karšta tavo prigimtis neatsispiria 
pagundai. Mesk daręs ginklus, užsitarnauk dangaus atleidimą, 
atsižadėdamas visko, kas veda į nuodėmę, į kurią tu labiau- 
siai linkęs. 

— O kaipgi, —sumurmėjo ginklakalys— aš užsidirbsiu 
duoną, jeigu atsižadėsiu ginklakalystės amato, kuriuo Henris 
iš Perto garsėja nuo Tėjaus iki Temzės? 

— Tavo amatas, — tarė Ketrina,— gali būti nekaltas ir gir- 
tinas. Kai atsižadėsi kalti kardus ir skydus, galėsi daryti 
žmonėms reikalingus kastuvus, o taip pat naudingus noragus 
ir daug ką, kas palaiko gyvenimą ir jį lengvina. Tu gali ga- 
minti spynas ir sklendes, kurios saugos silpnųjų turtą nuo 
stiprių ir įžūlių. Žmonės po senovei lankysis pas tave ir mo- 
kės tau už sąžiningą darbą. 

Bet čia Ketrinos kalba buvo pertraukta. Tėvas ligi šiol 
klausėsi jos išvedžiojimų prieš karą ir turnyrus su pritarimu: 
mat, tokios pažiūros, tegu jam buvo naujos, anaiptol neat- 
rodė visiškai klaidingos. Jis, tiesą sakant, ir pats norėjo, kad 
būsimasis žentas be reikalo nepultų stačia galva į pavojus, 
į kuriuos šis didžiulės drąsos stipruolis iš tikrųjų pernelyg 
noriai lįsdavo. Todėl Gloveris būtų tik apsidžiaugęs, jei 
Ketrinos išvedžiojimai būtų galėję padaryti įtakos jos ger- 
bėjui, kuris, kaip žinojo, buvo nuolaidus, kada gražiai pra- 
šai, ir nuožmus bei nepalenkiamas, kai užpuoli su priekaištais 
ir grasinimais. Bet kiti dukters išvedžiojimai nebesutapo su jo 
pažiūrom. Išties, ko čia ji pratrūko įkalbinėti būsimąjį žentą 
mesti amatą, kuris tais laikais Škotijoje davė geresnį pelną, 
negu kuris kitas verslas, o jau Henriui iš Perto — tokias pa- 
jamas, kokiomis negalėjo pasigirti joks kitas šalies ginkla- 
kalys. Širdyje Saimonas Gloveris- norėjo atgrasinti kalvį 
Henrį nuo įpročio kad kas tuoj griebtis kardo, nors ir di- 
džiavosi draugyste su žmogumi, kuris neišpasakytai puikiai 
valdė ginklą, kuo toje karingoje gadynėje vyrai galėjo tik 
pasigirti. Bet kai išgirdo dukterį įkalbinėjant savo gerbėją, 
jog artimiausias kelias į taikingumą — atsisakyti pelningo 
ginklakalio amato, kur tas neturėjo varžovų ir kuris dėl 
nuolatinių karų tarp valstybių ir nesutarimų tarp privačių 
asmenų garantavo jam didelį uždarbį, Saimonas Gloveris ne- 
besusitvardė. Vos tik Ketrina patarė Smitui kalti žemės ūkio 
padargus, Gloveris, galutinai įsitikinęs savo teisumu, kuriuo 
abejojo pokalbio pradžioje, pertraukė ją: 

— Spynas ir sklendes, noragus ir akėčias! Tai gal ži- 
dinių groteles, žnyples anglims ir Kalroso skardeles'!? Nagi 
jis pavirs į asilą, tąsantį ant kupros prekes po šalį, o tu 
tapsi kitu asilu, xedžiojančiu aną už pavadžio. Ar visai proto 
netekai, mergele? O gal manai, kad šiais sunkiais laikais žmo- 
nės mMėtys sidabrą kokiems niekams — ne, jiems svarbu ap- 
saugoti savo gyvybę arba atimti ją priešui. Kad galėtume 


' Ploni skardiniai indai kepti mėgiamam škotų skanėstui — avi- 
žiniam keksui. Kalroso miestas nuo senų laikų garsėjo tokiomis 
skardelėmis. (Aut. past.) 

apsiginti, mums reikalingi kardai, paika tu mergiote, o ne 
plūgai įdirbti žemę pasėliams, kurių, gal būt, neteks matyti 
suželiant. O duona kasdieninė... Kas stiprus, tas ima ją 
jėga ir gyvena kaip inkstas taukuose; kas silpnas, augina 
ją kitiems, o pats stimpa iš bado. Palaimingas tas žmogus. 
jeigu jis, kaip mano šaunuolis sūnus, geba pelnytis duoną 
kitokiu būdu, nei savo paties nukalto kardo smaigaliu. 
Skelbk jam taiką, kiek tinkama — esu tikras, jis niekada ne- 
pasakys tau ne, bet siūlyti pirmajam Škotijos ginklakaliui, 
kad mestų kalęs kardus, kovos kirvius ir šarvus. Tai patį 
kantriausią žmogų įvarys į pasiutimą! Eik iš čia! O rytoj ry- 
tą, jei tau nusišypsos laimė išvysti Henrį Smitą (nors savo 
elgesiu tu šito visai nenusipelnai), tai prašom nepamiršti: 
prieš tave žmogus, kuris taip moka valdyti kardą ir kirvį, 
kad Škotijoj neturi sau lygių, kuris ir švenčių paiso, ir už- 
dirba penkis šimtus markių į metus. 

Duktė, išklausiusi tėvo kalbos, pasakytos tokiu įsakmiu 
tonu, žemai nusilenkė ir, netarusi nė žodžio, išėjo į savo 
miegamąjį. 


TREČIAS SKYRIUS 


Kas Smitas? Lordas, riteris ar skvairas? 
Jo bočiai geležį į žaizdrą svaidė. 
Verstiganas 


Ginklakalio širdis, pritvinkusi prieštaringiausių jausmų, 
daužėsi taip smarkiai, kad, rodės, bemat suplėšys odinę lie- 
menę, po kuria ji įkalinta. Jis atsistojo, nusigręžė ir, ne- 
žiūrėdamas į Gloverį, ištiesė jam ranką, tarsi nenorėdamas, 
kad tas įžvelgtų jo veide susijaudinimą. 

— Ne, tebūsiu aš pakartas, jei šitaip su tavimi išsiskirsiu, 
bičiuli — tarė Saimonas, pliaukštelėjęs plaštaka per ištiestą 
ginklakalio ranką.— Aš dar gerą valandą ketinu neduoti 

tau rankos. Palūkėk, drauguži, ir aš tau viską paaiškinsiu; 
keli kraujo lašai iš įdrėskimo ir keli paiki Žodžiai, išsprūdę 
iš kvailos mergiščios lūpų, neišskirs tėvo su sūnumi po tokio 
ilgo nesimatymo. Pasėdėk, jei nori sulaukti palaiminimo iš 
tėvo ir švento Valentino, juo labiau kad nūnai, kaip tyčia, 
jo šventės išvakarės. 

Netrukus Gloveris skambiu balsu šūktelėjo Dorotę. Pasi- 
girdo raktų klanksėjimas, sunkūs žingsniai laiptais aukštyn 
ir žemyn, ir galų gale į svetainę įžengė Dorotė su trimis 
didelėmis žalio stiklo taurėmis — tais laikais brangiu ir retu 
daiktu, o įkandin jos įėjo ir pats šeimininkas, nešinas didžiu- 
liu, kokių trijų kvortų talpumo buteliu, kuriam nei iš tolo 
neprilygs niekingas šių laikų butelys. 

—- Paragauk šio vyno, Henri, jis pusantro karto už ma- 
ne senesnis. Mano tėvas gavo jį dovanų iš narsiojo Krabės, 
flamandų mechaniko, kuris gynė Pertą taip narsiai Dovydo 
Antrojo nepilnametystės laikais. Mums, pirštininkams, visada 
atsiranda kas veikti kare, nors mes ir mažiau turime su 
juo bendra, negu jūs, galandantys geležį ir plieną. Mano 
tėvas padarė paslaugą senajam Krabei — kada nors aš tau 
papasakosiu kokią — ir šie buteliai ilgai saugoti po žeme, 
kad jų neužuostų ilgarankiai pietiečiai. Tad išlenkime tau- 
rę už amžiną garbiojo mano tėvo atilsį, teatleidžia jam die- 
vas visas nuodėmes. Dorote, išgerk ir tu už vėlės ramybę, 
o paskui keliauk sau sveika ant aukšto. Žinau, širdele, kad 
tau ausis niežti, bet man reikia kai ką pasakyti Henriui 
Smitui, savo įsūniui, niekam daugiau negirdint. 

Dorotė nedrįso ginčytis ir, narsiai išgėrusi stiklinę, arba, 
tiksliau sakant, taurę, išslinko, kaip šeimininko liepta, į kam- 
barėlį, kuriame miegodavo. Bičiuliai pasiliko vieni. 

— Man labai gaila, drauguži Henri, — tarė Saimonas, pri- 
pildydamas savo ir svečio taures, — iš visos širdies gaila, kad 
mano dukra laikosi savo absurdiškų paikysčių; bet man at- 
rodo, kad tu dar gali kai ką pataisyti. Na, kam tu ateini 
čionai, žvangindamas kardu ir durklu, jei mergiščia per kvai- 
lumą negali jų akyse matyti? Ar tu jau pamiršai, jog judu 
dėl to ir susipykote, dar prieš tau išvykstant iš Perto, nes tu 

nenorėjai vaikščioti kaip doras ir taikus miestietis, 0 visad 
buvai apsikarstęs ginklais lyg koks niekingas kareiva, tar- 
naująs pas kilmingą asmenį. Beje, ir padoriam miestiečiui 
tenka apsiginkluoti, kai gaudžia varpas ir ragina išžygiuoti 
pilnoje karinėje parengtyje. 

— (Gerasis mano tėve, aš dėl to nekaltas, nes, vos nušo- 
kęs nuo arklio, atbėgau čionai apsiskelbti sugrįžęs. Norėjau 
prašyti jūsų patarimo, kaip man šiemet tapti mylimos Ketri- 
nos Valentinu, jei tai neprieštarautų jūsų norui, ir tada iš 
misis Dorotės išgirdau, kad jūs išėję klausyti mišių pas 
Juoduosius vienuolius. Na, pamaniau sau, nueisiu ir aš tenai, 
išklausysiu tų pačių mišių su jumis ir — teatleidžia man 
skaisčiausioji panelė ir šventas Valentinas — pažvelgsiu į tą, 
kuri taip mažai apie mane tegalvoja. O jums įeinant į baž- 
nyčią, man pasirodė, tarsi trejetas iš pažiūros pavojingų 
vyrų kuždasi tarpusavyje, dėbčiodami į jus ir į ją, 0 ypač 
seras Džonas Remornis, kurį aš kaip nuluptą pažinau, nors 
jis buvo persirengęs, ant akies aksominį raištį užsismaukęs 
ir apsiaustą užsitempęs prastutėlį, kaip tarno. Pagalvojau, 
tėve Saimonai, kad jūs per senas muštis, o šitas kalnietis 
vaikis dar per jaunas, tai, sakau, verčiau eisiu pamažėle 
jums iš paskos, tikrai žinodamas, kad šituo daikčiuku, ka- 
bančiu prie šono, atvesiu į protą kiekvieną, kuris išdrįs 
trikdyti jūsų kelionę į namus. O paskui, kaip prisimenate, 
jūs patys Mane pastebėjote ir norint nenorint atsivedėte 
į namus. Jei nebūtų taip išėję, duodu žodį, nebūčiau pasi- 
rodęs jūsų dukters akyse kitaip, kaip su nauju kaptonu, 
pasiūtu Berike pagal paskutinę madą, ir ji nebūtų išvydusi 
manęs su ginklu, kuriuo taip biaurisi. Nors, teisybę pasakius, 
dėl įvairiausių nesusipratimų tokia daugybė žmonių griežia 
ant manęs dantį, kad labiau nei kam kitam Škotijoje man 
būtina vakarais vaikščioti apsiginklavus. 

— Paika mergiotė apie tai negalvoja,— tarė Saimonas 
Gloveris.— Nenori suprasti, kad mūsų brangiojoje Škotijoje 
kiekvienas laiko savo teise ir pareiga pats keršyti už visas 
savo skriaudas. Bet, Henri, mano vaike, tu be reikalo taip 
giliai imi į širdį jos kalbas. Aš ne sykį mačiau, koks tu 

drąsus su kitomis mergiotėmis — ko gi su ja esi toks tylus, 
o tavo liežuvis atrodo lyg prislėgtas? 

— Todėl, kad ji ne tokia, kaip kitos merginos, tėve 
Gloveri. Todėl, kad ji ne tik gražesnė, bei ir išmintingesnė, 
kilnesnė, sunkiau pasiekiama, tarsi nulipdyta iš geresnio mo- 
lio, negu mes visi, kurie diįstame prie jos artintis. Su ki- 
tomis merginomis prie gegužės švenčių stulpo aš jaučiuosi 
kaip Žuvis vandenyje, bet, vos tik prieinu prie Ketrinos, 
pasijuntu toks menkas, grubus ir niekingas, nevertas nė pa- 
žvelgti į ją, ne tik kad prieštarauti jos pamokymams. 

— Netikęs iš tavęs pirklys, Henri Smitai. Tu per brangiai 
duodi už prekę, kurią geistum įsigyti. Ketrina puiki mer- 
gaitė, ir man ji duktė, bet jei tu savo kuklumu ir pagyromis 
padarysi iš jos savimi patenkintą pasipūtėlę, tai nei tu, nei 
aš nesulauksime išsipildant mūsų norų. 

— Aš ir pats kartais šito bijau, tėve,— tarė Smitas,—- 
nes suvokiu, kaip mažai tesu vertas Ketrinos. 

— O tu pažiūrėk iš kitos pusės, — tarė Gloveris,— pažiū- 
rėk į viską Ketrinos ir mano akimis. Pagalvok, kaip ją, 
vargšelę, nuo ryto iki vakaro vis persekioja, ir kokie žmo- 
nės!— nors tu visus langus ir duris užsidarinėk. Šiandien 
su mumis pradėjo kalbą toks vienas — galingas žmogus, kad 
net vardą ištarti baisu. taip. Ir atvirai reiškė nepasiten- 
kinimą, kad neleidau jam meilintis savo dukrai tiesiog baž- 
nyčioje, kai kunigas laikė mišias. O kiti dar labiau praranda 
protą. Kitą kartą, rodos, norėčiau, kad Ketrina būtų ne 
tokia graži ir nekeltų tokio pavojingo susižavėjimo; arba 
bent ne tokia šventa — kad gyventų sau kaip kiekviena 
padori moteris, ir būtų jai mielas Henris Smitas, kuris va- 
liotų apginti savo žmoną nuo bet kokio pasipūtusio riteriūkš- 
čio iš Škotijos karaliaus dvaro. 

— Jei ne,— tarė Henris, staigiai ištiesdamas ranką, tokią 
tvirtą ir raumeningą, nelyginant milžino, — te niekada nepa- 
kelsiu kūjo virš priekalo. E, išsipildytų mano troškimas, gra- 
žuolė Ketrina pamatytų, kad nėra taip bloga, jei vyras su- 
geba apginti save ir savo žmoną. Bet man atrodo, kad visas 

pasaulis jos mintyse — didžiulis vienuolynas, ir visi, kurie 
jame gyvena, iš vieno turi elgtis kaip per pamaldas. 

— Ne, iš tiesų.— tarė tėvas,— ji turi savotišką įtaką 
tiems, kurie su ja suartėja. Sakykim, kad ir šitas jaunas 
kalnietis Konakaras, su kuriuo aš vargstu jau nebe pirmi 
metai — pats Matei, jis karštas, kaip ir visi jo giminiečiai, 
o pakanka menkiausio Ketrinos ženklo, ir jis bemat jai pa- 
klūsta — jai vienai, niekas kitas namuose su juo nesusitvaI- 
kytų. Ji daug vargsta, atgrėsdama jį nuo šiurkščių kalniečių 
įpročių. 

Henris Smitas neramiai sujudo ant kėdės, pakėlė stiklą, 
vėl pastatė ir galų gale sušuko: 

— Velniai griebtų šitą pienburnį su visa jo kalnietiška 
gimine! Argi tą vaikį mokyti — Ketrinos darbas? Jai bus 
kaip su tuo vilkiuku, kurį aš, kvailys, bandžiau prisijaukinti 
vietoj šuns. Visi tikėjo, kad man tai pavyko, kol vieną 
nelemtą valandą aš išėjau su juo pasivaikščioti po Mon- 
krifo kalvą; ten jis staiga užpuolė dvarininko bandą ir taip 
ją sutvarkė, kad man būtų tekę skaudžiai pasigailėti, jei tuo 
laiku šeimininkui nebūtų reikėję šarvų. Ir aš negaliu atsi- 
stebėti, kad jūs, toks išmintingas žmogus, tėve Gloveri, lai- 
kote šitą jauną kalnietį — gražų, reikia pripažinti — taip ar- 
ti Ketrinos, tarsi be jūsų dukros nebūtų kam jį auklėti. 

— Vaje, sūnau, kaip tau ne gėda?— tarė Saimonas.— Su- 
manei pavyduliauti vargšui vaikinukui, kurį aš priglaudžiau, 
teisybę pasakius, todėl, kad jo gyvenimas gimtuosiuose kal- 
nuose nebuvo saldus. 

— E, tėve Saimonai,— atkirto Smitas, pilnas prietarų, bū- 
dingų to meto miestiečiams, — jei nebijočiau tamstą įžeisti, 
pasakyčiau, kad be reikalo prasidedate su visokiais pašalai- 
čiais, o ne su Mūsų miestelėnais. 

— Aš turiu, mielasis Henri, kur nors gauti odos — elnio, 
ožkos, antilopės, o kalniečiai patiekia, kokios tik reikia. 

— Kurgi ne,—atrėžė Henris, — bepigu parduoti, kai pri- 
sivagia. 

— Na, na.. jeigu ir šitaip, tai ne mano reikalas, iš kur 
jie ima žvėris, kad tik aš odos turėčiau. Taigi, kaip sakiau, 

tam tikrais sumetimais aš sutikau padaryti paslaugą Kona- 
karo tėvui ir priėmiau jį pas save. Be to, jis ne grynakraujis 
kalnietis ir neturi juodnugarių giminiečių atšiaurumo. Šiaip 
ar taip, mažai tesu matęs jį tokį įdūkusį, kaip dabar. 

— Galėjote ir visai nepamatyti, tik vieną dieną išgirs- 
tumėt, kad nužudė kokį šeimynykštį, — taip pat gaižiai at- 
sakė Smitas. 

— Na, jei tu to nori, Henri, aš atmesiu visus savo iš- 
skaičiavimus ir rytoj iš pat ryto išguisiu tą valkatą ieškotis 
kitos pastogės. 

— Ką jūs, tėve!-— tarė Smitas.— Nejaugi manote, kad kal- 
vis Henris paiso to niekingo pienburnio, šitos laukinės ka- 
tės? Kaip dievą myliu, Man nė motais, nors ir visas jo 
klanas laužtųsi į Batų Vartus! su kovos šūkiais ir dūdmaišių 
kauksmu; išvydę pusšimtį kardų ir skydų, jie nudumtų at- 
gal mikliau, negu atėję. Bet prisipažinsiu, gal ir kvaila tai 
šneka, man nepatinka, kad vaikėzas tiek daug laiko pralei- 
džia su Ketrina. Nepamirškite, tėve Gloveri, kad jūsų ama- 
tas reikalauja rankų ir akių; jūs pats turite visko Žiūrėti 
net ir tada, kai šitam dykaduoniui užeina ūpas padirbėti, 
nors, kaip žinote, tas retai pasitaiko. 

— Gryna teisybė,— tarė Saimonas, — jis visas pirštines 
kerpa dešinei rankai ir dar nė vienos poros nėra uUž- 
baigęs. 

— Kur ne. Jam patinka kitoniškas kirpimas, — tarė Hen- 
ris.— Bet, jums leidus, tėve, pasakyčiau štai ką: ar jis dirba, 
ar tinginiauja, jo akys nėra nusilpusios nuo karščio... ir 
rankos neapdegintos nuo įkaitusios geležies, nesugrubusios 
nuo kūjo laikymo. ir plaukai neparudavę nuo dūmų, virs- 
tančių iš žaizdro, ir nepasidarę panašūs labiau į opšraus 
kailį, negu į tai, ką padoriam krikščioniui derėtų pridengti 
skrybėle. Ir nors Ketrina pati doriausia mergina, kokia tik 
yra pasaulyje, o man ji geriausia iš geriausių Perte, bet juk 
ji turi akis ir negali nesuprasti, kad išore skiriasi vienas 
vyras nuo kito, o šitas lyginingėės — ne mano naudai. 

— Na, geriu iš visos širdies į tavo sveikatą, sūnau Hen- 

ri, — tarė senis, pripildamas taures.— Tegul tu ir geras kal- 
vis, bet nenutuoki, iš kokio metalo moterys liedintos. Būk 
drąsesnis, Henri, ir elkis ne taip, tarsi varomas į kartuves, 
o kaip linksmas vyrukas, kuris žino savo vertę ir neleis 
vedžioti save už nosies nė pačiai geriausiai iš visų Ievos 
anūkių. Ketrina — moteris, kaip ir jos motina, ir tu labai 
kvailai galvotum, vaizduodamasis, kad jas visas vilioja tik 
tai, kas keri akį. Reikia dar kerėti ir klausą, drauguži; 
moteris turi žinoti, kad tas, kuriam ji palanki, yra bebaimis 
galiūnas ir gali pelnyti dvidešimties gražuolių meilę, bet 
siekia jos vienos. Patikėk seniu, moterys labiau paiso, ką 
apie tai galvoja kiti, negu savo nuomonės. O jei Ketrina 
paklaus, kas iš vyrų narsiausias Perte, kieno gi vardą išgirs, 
jei ne kalvio Henrio? Kas geriausias ginklakalys, kada nors 
nukalęs ginklą ant priekalo? Ogi vėl Henris Smitas! Kas 
smarkiausias šokėjas prie gegužės švenčių stulpo? Vis jis, 
stipruolis kalvis. Linksmiausių baladžių kūrėjas? Kas ki- 
tas, jei ne Henris? O kas pirmasis kovotojas, pirmasis vik- 
ruolis kardo ir skydo žaidynėse? Kas ginklų kalimo kara- 
lius. pašėlusių arklių tramdytojas. laukinių kalniečių 
malšintojas? Vis tu, tu. ne kas kitas, o tu! Tai negi Ket- 
rina atiduos pirmenybę ne tau, o tam bernužėliui iš kalnų? 
Juokas! Greičiau ji padarys plieninę pirštinę iš ožiuko odos. 
Sakau tau, kad Konakaras jai niekas. Jos vienintelis noras, 
kad velniui neatitektų nei jo siela, nei kurio kito kalniečio. 
Duok dieve jai sveikatos, varguolei,— ji visą Žmonių giminę 
atvestų į protą, jei įmanytų. 

— Dedu galvą, kad jai nepasiseks; — tarė Smitas, kuris, 
kaip skaitytojas, tur būt, pastebėjo, nejautė palankumo aukš- 
tumų gyventojams.— Aš drąsiai statau ne už Ketriną, o už 
kipšą, nes jį neblogai pažįstu, kadangi abu darbuojamės su 
ugnimi: velnias truks pliš pasigrobs kalnietį, aišku kaip 
dieną. 

— Taip, bet Ketrina,— atsakė Gloveris,— turi sąjunginin- 
ką, kurio tu nepažįsti. Jaunąjį nutrūktgalvį savo globon pa- 
ėmė pats tėvas Klementas, o tas šimto velnių tebijo tiek, 
kiek aš pulko žąsų. 

— Tėvas Klementas?— tarė Smitas.— Šiame dievobaimin- 
game Sent Džonstone kas mielą dienelę atsiranda vis nau- 
jas šventasis. Tai malonėkit paaiškinti, velniai griebtų, kas 
jis per vienas? Koks atsiskyrėlis, pamėgęs vienatvę, kaip 
imtynininkas ringą, ir kovingumo siekiąs per pasninką ir 
atgailą — ar ne taip? 

— Ne, ir tai nuostabiausia, — atsakė Saimonas.— Tėvas 
Klementas valgo, geria ir gyvena kaip visi mes, nuodėmin- 
gieji, tačiau griežtai laikosi bažnyčios įsakymų. 

— Jau suprantu! Žaliūkas kunigėlis, galvojantis daugiau 
apie žemiškas gėrybes, negu apie žemiškas geradarybes; 
palydėdamas mėsėdį, nemažai išmaukia, kad deramai galėtų 
pasitikti didįjį pasninką; in principio! galvoja apie malo- 
numus. ir klauso visų gražiausių miesto moterų išpažinties. 

— Vėl prašovei pro šalį, Smitai. Patikėk, mudu su duk- 
ra kaip mat užuostume veidmainį — ar pasninkautoją, ar įsi- 
penėjusi šventeivą. Bet tėvas Klementas nei vienas, nei 
kitas. 

— Bet kas jis tada per paukštis, pasakykite, dėl dievo 
meilės? 

— Jis yra arba nepalyginamai geresnis už pusę savo 
brolių Sent Džonstone, krūvon sudėtų, arba tiek blogesnis 
už patį blogiausią, kad nuodėmė ir gėda laikyti jį savo 
krašte. 

— Manau, kad nesunku sužinoti, ar jis toks, ar kitoks, — 
tarė Smitas. 

— Pasitenkink, bičiuli, tokiu paaiškinimu,— atsakė Sai- 
monas.— Jei spręsi apie tėvą Klementą iš jo žodžių ir dar- 
bų, tai galvosi, kad jis pats geriausias, pats nuoširdžiausias 
žmogus pasaulyje, mokąs kiekvieną paguosti skausme, pa- 
tarti bėdoje, kad turtuoliui jis — patikimiausias vadovas, 
o vargšui — geriausias draugas. Bet jeigu paklausysi, ką 
apie jį kalba dominikonai, tai jis, atleisk mums, viešpatie,— 
Gloveris uoliai persižegnojo,— aršiausias eretikas, kuri rei- 
kia per žemiškas liepsnas išsiųsti į pragaro ugnį. 


! Visų pirma (lot.). 

Smitas taipogi persižegnojo ir sušuko: 

— Švenčiausioji Marija! Kaipgi jūs, tėve Saimonai, toks 
geras ir galvotas, žmonių taip ir vadinamas išmintinguoju 
Gloveriu iš Perto, leidote savo dukrai išsirinkti dvasiškuoju 
ganytoju žmogų, kuris — apsaugokit visi šventieji — gal yra 
sudaręs sąjungą su pačiu nelabuoju? Prisiminkite, kas, jei 
ne kunigas, prisišaukė velnią per tas pamaldas, kai smarkus 
vėjas nušlavė Hodžo Džeksono namus? O tą rytą, kai nu- 
nešė mūsų didįjį tiltą, ar ne velnias vidury Tėjaus šokinėjo 
it upėtakis ant bangų, nusitvėręs šlakstyklę? 

— Šokinėjo jis ar ne, negaliu pasakyti, — atsakė Glove- 
ris.— Žinau tik tiek, kad aš jo nemačiau. O kai dėl Ketrinos, 
tai nevalia tvirtinti, kad ji išsirinkusi savo dvasiškuoju ga- 
nytoju tėvą Klementą, nes išpažinties ji eina pas seną do- 
minikoną, tėvą Pranciškų, ir dar šiandien gavo iš jo nuo- 
dėmių atleidimą. Bet moterys kai kada būna savavalės, ir 
ji, prisipažinsiu, tariasi su tėvu Klementu dažniau, negu man 
norėtųsi. Tačiau, kai pats su juo pašnekėjau, pamaniau jį 
esant dorą, šventą žmogų, kuriam galėčiau patikėti ir savo 
sielos išganymą. Teisybė, dominikonų tarpe apie jį sklinda 
pikti gandai. Bet kas mums, pasauliečiams, sūnau? Mokėki- 
me motinai bažnyčiai, kas priklauso, dalinkime išmaldą, iš- 
pažinkime nuodėmes, deramai atgailaukime, ir šventieji ap- 
saugos mus nuo nelaimių. 

— Taigi. Ir jie nepasmerks krikščionių, — tarė kalvis, — 
už kokį atsitiktinį ar neapgalvotą smūgį, susidūrus su priešu, 
kai tas ginasi su ginklu rankoje arba net pats tave užpuola. 
Tik su tokiu tikėjimu ir įmanoma žmogui gyventi Škotijoje, 
nors jūsų duktė ir kitaip norėtų. Dievaž, vyriškis turi gerai 
valdyti ginklą, kitaip neilgai jam teks gyventi šalyje, kur 
kiekviename žingsnyje tyko pavojai. Penketas auksinių baž- 
nyčios iždui atleido man kaltę už patį geriausią iš tų, su 
kuriais per nelaimę buvau gavęs susidurti. 

— Baikime savo vyną,— tarė senasis Gloveris,— nes do- 
minikonų varpinėje, rodos, muša vidurnaktį. Ir paklausyk, 
sūnau Henri: vos ėmus švisti, būk prie to lango, kur po 
šelmeniu iš rytų pusės, ir atėjęs sušvilpk, kaip tu moki, tik 

tyliai. Aš pasirūpinsiu, kad Ketrina pažvelgtų pro langą, ir 
tada tapsi pilnateisis jos Valentinas iki metų pabaigos. O jei 
nesugebėsi tuo pasinaudoti, tai aš turėsiu manyti, kad tu, 
nors ir nešioji liūto kailį, vis dėlto esi apdovanotas ilgom 
asilo ausim. 

— Amen, tėve,— tarė ginklakalys.— Širdingai linkiu jums 
labos nakties! Ir telaimina viešpats jūsų pastogę ir tuos, 
kurie po ja gyvena. Jūs išgirsite Smito balsą per pačius gai- 
džius. Pamatysit, aš padarysiu gėdą tam ponui giedoriui. 

Su tais žodžiais jis atsisveikino ir, nors labai drąsus, vis 
dėlto atsargiai dairydamasis patraukė ištuštėjusiomis gatvė- 
mis link savo namų Mil Vinde, vakariniame Perto pakraš- 
tyje. 


KETVIRTAS SKYRIUS 


Kokios čia audros sudrebino žemę? 
Tai blaškosi, siaučia širdys neramios. 
Draidenas 


Bebaimis ginklakalys, kaip galima spėti, nepatingėjo de- 
ramai pasiruošti susitikimui, kurį sutarė su būsimuoju uoš- 
viu. Kruopščiau, negu paprastai, jis rengėsi ir kiek įmanyda- 
mas vengė net smulkmenų, kurios galėtų suteikti jo išvaiz- 
dai karingumo. Vis dėlto išeiti be ginklo jam atrodė rizikin- 
ga; visas miestas gerai jį pažinojo, ir nors jis turėjo čia 
gyvą balą draugų, per senus žygius buvo įsigijęs ir nemaža 
mirtinų priešų, kurių užkluptas be ginklo, negalėjo tikėtis 
pasigailėjimo. Todėl po odine striuke jis pasivilko sekretą, 
tai yra pošarvį, tokį lengvą ir lankstų, jog tevaržė jo jude- 
sius ne daugiau kaip moderniška liemenė, tačiau buvo gana 
stiprus ir patikimas, nes kiekvienas žiedelis buvo jo paties 
iškaltas ir suvertas. Be to, kaip pritiko jo metų bei luomo 
vyriškiui, užsimovė flamandiškas kelnes, apsivilko šviesiai 

mėlyną berankovį durtinį su juodu atlasiniu pamušalu, šven- 
čių proga pasiūtą iš geriausios plonytės angliškos gelumbės 
ir apvedžiotą juodu šilku. Beliko paminėti batus iš raugintos 
ožio odos ir apsiaustą iš geros škotiškos vilnos, kurį užsimetė 
tik todėl, kad paslėptų prie diržo prikabintą trumpakotį durk- 
lą — vienintelį ginklą, kurį nusprendė pasiimti; rankoje 
jis laikė tik bugienio šakelę. Juoda aksominė skrybėlė su 
plieniniu tinkleliu, įsiūtu po dygsniuotu pamušalu, buvo pa- 
tikima apsauga galvai. 

Apskritai, Henrio išvaizda buvo tokia, kaip ir dera pasi- 
turinčiam ir įtakingam miestiečiui — jo apsirengta kuo puoš- 
niau, tačiau neperžengta luomui nubrėžtų ribų, nepretenduo- 
ta į kilminguosius. Tokia pat ir jo laikysena, drąsi ir vyriš- 
ka — tegul bylojanti apie visišką panieką baimei, tačiau 
neleidžianti jo palaikyti peštuku bei dvikovos mėgėju, prie 
kurių neteisingai priskirdavo Henrį kai kurie miestiečiai, 
tvirtinantys, kad dažnai į peštynes jis įsiveliąs dėl smarkaus 
bei vaidingo būdo, neva pastiprinamo nuovokos apie ne- 
paprastą savo jėgą ir sugebėjimą valdyti ginklą. Priešingai, 
kiekvienas jo bruožas rodė jį esant nuoširdų ir gerą Žmogų, 
kuris neturi galvoje piktų kėslų ir nesitiki blogio iš kitų. 

Apsitaisęs geriausiais drabužiais, dorasis ginklakalys pa- 
slėpė prie pat širdies (suvirpėjusios nuo šito prisilytėjimo) 
nedidelį daikčiuką, kurį seniai laikė nuskyręs Ketrinai Glo- 
ver; dabar, kai mergaitė pasirinks jį savo Valentinu, jis tu- 
rės teisę įteikti jai dovaną. 0 ji — priimti, nenusidėdama 
mergiškam kuklumui. Tai buvo nugludintas širdies pavidalo 
rubinas, pervertas auksine strėle ir įdėtas į mažytėlaitę pi- 
niginę iš puikaus darbo plieninių žiedelių — nors dėk į pa- 
ties karaliaus šarvus. Ant piniginės kraštelio buvo išgravi- 
ruoti šie žodžiai: 

Nuo meilės strėlės 
Kiečiausi šarvai 
Apgint negalės. 


Ginklakalys gerokai suko galvą, kol sukūrė šį trieilį, ir 
dabar buvo juo labai patenkintas, nes jame slypėjo mintis, 

kad jis puikiai galįs apginti kiekvieną širdį, tik ne savo. Jis 
susisupo į apsiaustą ir nusiskubino nebyliomis gatvėmis, pa- 
siryžęs atsirasti po nurodytu langu dar prieš aušrą. 

Taip jis perėjo Aukštąją gatvę, po to pro aikštę. kur 
dabar švento Jono bažnyčia, pasuko į Keriju gatvę ir, žvilg- 
terėjęs į dangų, pagalvojo, jog nueis, ko gero, visa valanda 
anksčiau, negu sutarta, o būtų geriau prisistatyti į pasima- 
tymo vietą skirtu laiku. Prie gražiosios Perto mergelės na- 
mų greičiausiai budės ir kiti kavalieriai, o Žinodamas savo 
silpnybę, Henris suprato, kaip lengvai ten gali kilti mušty- 
nės. ,Man pranašumo teikia tėvo Saimono draugystė — mąs- 
tė jis; — kam turėčiau teptis rankas krauju tų niekingų var- 
guolių, kurie neturės tokios laimės, kaip aš. Ne, ne, šį kartą 
būsiu protingas ir susilaikysiu nuo pagundos įsivelti į peš- 
tynes. Nebus kada ginčytis su varžovais — atėjęs tik sušvilp- 
siu, ir tėvas Saimonas tuoj atsilieps į švilptelėjimą. Įdomu, 
kaip jis įkalbės Ketriną prieiti prie lango? Jeigu ji įspės 
jo tikslą, ko gero, bus jam nelengva.“ 

Pasinėręs saldžiose ir neramiose mintyse, ginklakalys ėjo 
lėtu žingsniu, vis kreipdamas akis į rytus ir apmesdamas 
žvilgsniu dangų, bet ten nesimatė nė balkšvai pilko šešėlio, 
pirmo ženklo kad ir tolimos aušros, kuri tą rytą, kaip din- 
gojosi nekantriam ginklakaliui, neįprastai vėlavo ir delsė už- 
siimti savo rytinį barbikaną. Lėtai jis ėjo šventos Onos 
bažnyčios pasieniu (vos įkėlęs koją į pašventintą žemę, ne- 
pamiršo persižegnoti ir sukalbėti ,„Ave'), ir staiga tarsi iš 
koplyčios skliautų išgirdo balsą: 

— Gaišuoja tas, kuriam reikia skubėti. 

— Kas čia kalba?— paklausė žvalgydamasis ginklakalys, 
priblokštas tokių keistų ir netikėtų Žodžių. 

— Maža kas,— atsiliepė tas pats balsas.— Skubėk eiti ar- 
ba nueisi per vėlai. Neeikvok tuščiai žodžių, paspartink 
žingsnį. 

— Nesvarbu, kas tu — šventasis ar nusidėjėlis, angelas 
ar velnias,— tarė Henris persižegnodamas,— tavo patarimas 
man be galo svarbus, ir aš negaliu jo nepaisyti. Vardan šven- 
tojo Valentino, lekiu. 

Sulig tais žodžiais jis taip paspartino žingsnį, kad nedaug 
kas būtų spėjęs eiti greta, ir akies mirksniu atsidūrė Kertju 
gatvėje. Nežengė jis nė trijų žingsnių link Saimono Gloverio 
namų, stovinčių per vidurį siaurios gatvelės, kai iš už kai- 
myninių namų išlindo du Žmonės ir, lyg susitarę, pastojo 
jam kelią. Prieblandoje tebuvo matyti, kad abu apsisiautę 
kalniečių pledais. 

— Šalin iš kelio, kateranai!— sušuko ginklakalys skar- 
džiu ir grėsmingu balsu, kaip ir galima laukti iš tokios pla- 
čios krūtinės. 

Atsakymo nebuvo, arba Smitas nenugirdo. Tačiau jis pa- 
stebėjo, kaip tie išsitraukė kardus, ketindami jį sustabdyti 
jėga. Nujausdamas čia slypint ką negera, nors ir nepajėgda- 
mas sumoti ką, Henris ryžosi žūt būt prasiskinti kelią ir 
apginti savo mylimąją arba numirti prie jos kojų. Jis užsi- 
metė apsiaustą ant kairės rankos — vietoj skydo — ir greitai 
bei ryžtingai žengė prie tų dviejų vyrų. Tas, kuris stovėjo 
arčiau, puolė Henrį Smitą, bet Henris, atrėmęs smūgį ap- 
siaustu, kita ranka tvojo jam per- veidą ir tuo pat metu 
pakišo koją, taigi tas užkliuvo ir išsitiesė ant grindinio; be- 
maž tą patį akimirksnį Henris smogė peiliu tokį negailes- 
tingą smūgį kitam, puolusiam iš dešinės, kad tas žnektelėjo 
paslikas greta savo bendražygio. Ginklakalys tuo tarpu šoko 
pirmyn, apimtas baimės, o baimintis buvo ko, kada nepažįs- 
tami Žmonės eina sargybą gatvėje ir taip įžūliai stabdo pra- 
eivius. Jis išgirdo prislopintą šnabždesį ir sambrūzdį po Glo- 
verio langais — po tais langais, kur jį turėjo šūktelti Ketrina, 
pavadindama savo Valentinu. Jis perėjo į kitą gatvės pusę, 
norėdamas nustatyti priešininkų skaičių ir įspėti jų kėslus. 
Bet vienas iš vyrų, susibūrusių po langu, pastebėjęs ar iš- 
girdęs artinantis kalvį, taip pat perėjo į kitą gatvės pusę ir, 
matyt, palaikęs jį vienu saviškių, pastatytų sargybon, pa- 
šnibždomis paklausė: 

— Kas ten buvo per triukšmas, Kenetai? Kodėl tu ne- 
davei mums signalo? 

— Niekše!— riktelėjo Henris.— Tu pats išsidavei ir da- 
bar neišvengsi pražūties! 

Ir jis su tokia jėga smogė nepažįstamajam peiliu, kad 
veikiausiai būtų įvykdęs savo grasinimą, jei tas nebūtų pa- 
kėlęs rankos ir nenukreipęs smūgio, taikyto į galvą. Žaiz- 
da, tur būt, buvo baisi, nes žmogus susverdėjo ir krito, gai- 
liai suvaitojęs. Palikęs jį, Henris Smitas puolė pirmyn link 
būrelio vyrų, bestatančių kopėčias prie grotuoto lango ties 
šelmeniu, nė nestabtelėjęs jų suskaičiuoti arba pasitikrinti, 
kokie jų kėslai. 

Surikęs pavojaus šauksmą ir davęs ženklą, pagal kurį 
miestiečiai buvo pratę rinktis, jis šoko ant naktibaldų, kurių 
vienas jau korėsi kopėčiomis. Stvėrė už skersinio, nuvertė 
kopėčias ant grindinio ir užsistojo ant lipusio jomis žmogaus, 
kad tas nė pakrutėti negalėjo. Visi kiti kaip patrakę puolė 
Henrį, stengdamiesi išlaisvinti savo bendrą. Bet pošarvis di- 
džiai pasitarnavo Henriui, ir jis atsilygino puolėjams už 
kiekvieną smūgį su kaupu, vis šaukdamas: 

— Pagalbos! Pagalbos! Sent Džonstonas pavojuje! Už kar- 
dų ir lankų, narsieji miestelėnai! Už kardų ir lankų! Laužia- 
si į mūsų namus nakties priedangoje! 

Šiuos žodžius, skardžiai aidinčius gatvėmis, lydėjo tankūs 
ir stiprūs smūgiai, kuriuos kalvis dosniai ir toli gražu ne tuš- 
čiai dalino užpuolikams. Tuo tarpu Kerfju gatvės gyvento- 
jai, pakirdę iš miego, sujudo bėgti į gatvę vienmarškiniai, 
su kardais, skydais, o kiti ir su deglais rankose. Užpuolėjai 
leidosi lėkti — ir visi sėkmingai paspruko, išskyrus parblokš- 
tąjį ant žemės kartu su kopėčiomis. Bebaimis ginklakalys ko- 
vos įkarštyje nutvėrė jį už gerklės ir laikė įsikibęs kaip kur- 
tas kiškį. Kitus sužeistuosius nusinešė draugai. 

— Kažkokie nenaudėliai drumsčia mūsų miesto ramybę, — 
tarė Henris besiburiantiems kaimynams.— Vykitės tuos niek- 
šus. Jie negalėjo visi pabėgti, nes keletą jų aš sužeidžiau; 
kraujo Žymės parodys jums kelią. 

— Ne kitaip, kaip plėšikai kalniečiai, — kalbėjo miestie- 
čiai. — Na, kaimynai, į kojas! 

— Pirmyn! Bėkite, bėkite! O aš čia susidorosiu su tuo 
vyručiu,— pasakė ginklakalys. 

Sumirguliavę deglais, talkininkai išsklido į visas puses, 
ir visas gretimas kvartalas suaidėjo nuo jų šūkavimų. 

Tuo tarpu ginklakalio belaisvis meldė paleisti, nesigailė- 
damas pažadų ir grasinimų. 

— Juk tu kilmingas vyras, — tarė jis, — leisk man eiti, ir 
visa, kas buvo, tebūnie užmiršta. 

— Aš ne kilmingasis, — atsakė Henris — aš kalvis Smitas 
iš Vindo, Perto miestietis. Aš nieko nepadariau, ką reikėtų 
užmiršti. 

— Niekše, tu pats nežinai, kokios košės prisivirei. Bet pa- 
leisk mane, ir aš pripildysiu tavo skrybėlę raudonųjų. 

— O aš tavo skrybėlėn ištėkšiu tavo paties smegenis, — 
atsakė ginklakalys,— jei nestovėsi ramiai, kaip dera be- 
laisviui. 

— Kas atsitiko, sūnau Henri?— paklausė Saimonas, pasi- 
rodęs lange.— Aš girdžiu tavo balsą, bet jis skamba kitaip, 
negu laukiau. Ką reiškia visas šitas šurmulys? Ir kodėl 
kaimynai renkasi kaip per pavojų? 

— Čia, tėve Saimonai, govėda sukčių taikstėsi įlįsti pro 
jūsų langus, bet vieną, kurį laikau taip stipriai, kaip geležį 
varžtuose, aš, atrodo, pamokysiu. 

— Klausyk, tėve Saimonai,— įsiterpė belaisvis, — Man rei- 
kia tarti tau žodelį akis į akį. Išvaduok mane iš geležinių 
šio kietagalvio letenų, ir aš tau įrodysiu, kad niekas neketi- 
no daryti tau ar tava namiškiams bloga. Negana to — aš 
pasakysiu vieną dalyką, kurį tau naudinga žinoti. 

— Balsas man tarsi pažįstamas, — tarė Saimonas Gloveris, 
tuo laiku išėjęs ant slenksčio su gobtu žibintu rankoje.— 
Sūnau Smitai, leisk šiam vyrui pasišnekėti su manimi. Pa- 
tikėk, jis visai nepavojingas. Pastovėk minutėlę, kur stovi, ir 
neleisk niekam įžengti į namus — nei priešui, nei draugui. 
Aš duodu galvą nukirst, kad šitas bernelis ketino tik pajuo- 
kauti švento Valentino proga. 

Su tais žodžiais senis įtempė belaisvį vidun ir uždarė 
duris, palikdamas Henrį, suglumusį dėl būsimojo uošvio leng- 
vapėdiškumo. 

— Pajuokauti!-— sumurmėjo kalvis.— Gražiai būtų pajuo- 
kavę, jeigu jiems būtų pavykę įsibrauti į Mergaitės mMiega- 
mąjį! O jie tikrai būtų įsibrovę, jei iš koplyčios paskliau- 
tės manęs nebūtų draugiškai pašaukęs balsas, kuris, tegul ir 
ne pačios šventos Onos (kas aš toks, kad šventieji leistųsi 
su manim į kalbas?), vis dėlto negalėjo skambėti toje vie- 
toje be jos malonės ir sutikimo, ir už tai prižadu pastatyti 
jos bažnyčioje vaškinę žvakę ilgumo sulig tuo durklu. Ir 
vis tik gaila, kad teturiu jį, o ne dvirankinį kardą, kuris 
labiau būtų pasitarnavęs Sent Džonstono labui ir pamokęs 
tuos niekšus. Tai gražus žaisliukas, bet jis pritaikytas vei- 
kiau berniuko rankai, negu vyro. E, senasai dvirankini tro- 
jieti, kad taip tu būtum buvęs mano rankose, užuot kabėjęs 
prie lovos po baldakimu, ne taip lengvai šie nenaudėliai 
būtų išnešę kudašių iš kovos lauko. Bet čionai ateina pulkas 
su degančiais fakelais ir nuogais kardais. Ei! Stokite! Jūs 
už Sent Džonstoną? Jei jūs šlovingojo miesto draugai, būkite 
pasveikinti. 

— Nepasisekė mums medžioklė, — suklego miestiečiai.— 
Kraujo pėdsakai mus nuvedė į dominikonų kapines, ir ten 
tarp kapų užtikome du vyrukus, laikančius trečią, kurį tu, 
matyt, paženklinai savo ženklu, Henri. Tačiau jie greičiau 
už mus pasiekė užpakalinius vartus ir suspėjo paskambinti 
prieglaudos varpą. Vartai atsidarė, ir bėgliai įėjo. Taigi da- 
bar jie saugiai pasislėpę, o mums belieka lįsti į savo atvė- 
susius patalus ir susišildyti. 

— Ak,— atsiduso vienas iš būrio — gerieji dominikonai 
visada pastato kokį dievobaimingą brolį -budėti palei prie- 
glaudos vartus, kad būtų kas atkelia juos vargšui nusidėjė- 
liui, įkliuvusiam bėdon ir ieškančiam prieglobsčio bažnyčioje. 

— Taip, jei vargšas persekiojamas nusidėjėlis gali gerai 
užmokėti, — paprieštaravo kitas.— O jeigu jo piniginė tiek 
teverta, kiek ir jo siela, tai jis pratūnos už vartų, kol skali- 
kai prisivys. 

Trečiasis, keletą minučių deglo šviesoje atidžiai žiūrinė- 
jęs žemę, dabar pakėlė galvą ir prašneko. Tai buvo guvus, 
žvitrus storulis, pavarde Oliveris Praudiiutas. gan pasiturintis 

ir kepurininkų cecho viršesnysis, todėl galėjo kalbėti kaip 
autoritetingas asmuo. 

— Ar nepasakytum, mielasis Smitai.— dabar, kai gatvę 
užliejo deglų šviesa, jie pažino vienas kitą — kas yra tie 
žmonės, kurie sukėlė šias peštynes mūsų mieste? 

— Pirmieji du, kuriuos pamačiau,— atsakė ginklakalys,— 
buvo, kiek galėjau įžiūrėti, apsigobę kalniečių pledais. 

— Panašu, panašu į tai, — pritarė kitas miestietis, linguo- 
damas galvą.— Tiesiog gėda, kad spragos sienoje ligi šiol 
neužtaisytos, ir šitie valkatos kalniečiai, šitie dykūnai, nie- 
kieno nevaržomi, gali vidury nakties prikelti iš lovos dorus 
žmones. 

— Bet žiūrėkite, kaimynai, — tarė Oliveris Praudifiutas, 
rodydamas kruviną plaštaką, kurią pakėlė nuo žemės.— Ar 
tokia ranka yra kada veržusi brogų! diržus? Ji didelė, tiesa, 
ir kaulėta, bet išpuoselėta kaip damos, ir žiedas ant jos tviska 
nelyginant spindinti žvakė. Nesuklysiu pasakęs, kad Saimo- 
nas Gloveris bus siuvęs pirštines šiai rankai — juk jis ap- 
tarnauja visą dvaro diduomenę. 

Žmonės, nešykštėdami komentarų, įniko apžiūrinėti kru- 
vinąjį radinį. 

— Jeigu taip, — tarė vienas, — taį Henriui Smitui pats lai- 
kas raityti kulnus; kai nukirsta didiko ranka, teisme nebepa- 
dės jokie aiškinimai, kad taip nutiko, ginant miestelėno na- 
mus. Įstatymas dėl kūno sužalojimų labai griežtas. 

— Kaip tau ne gėda šitaip šnekėti, Maiklai Vebsteri!— 
pasakė kepurininkas.— Argi mes ne palikuonys ir įpėdiniai 
narsiųjų senovės romėnų, pastačiusių Pertą kaip du lašu pa- 
našų į savo gimtąjį miestą? Ir argi mes neturime chartijų, 
maloningai suteiktų mums kilnių karalių ir protėvių, kaip 
juos mylintiems vasalams? Argi, tavo manymu, mes atsiža- 
dėsime visų savo privilegijų ir laisvių, teisių ir garantijų, pa- 
miršime įstatymą dėl vagies sugavimo su daiktiniu įkalčiu 
ir įsilaužimo vietoje, paminsime priesaiką kraujas už kraują, 
nepaisysime nuostatų dėl piniginių baudų uždėjimo ir tai- 


Žaliaminės odos kalnėnų batai. 

syklių dėl išmarinio turto ir prekių. argi pakęsime, kad 
kokie nenaudėliai puldinėtų doro miestiečio namus ir iš- 
vengtų bausmės? Ne, narsieji kaimynai, amatininkai, Perto 
miestelėnai! Greičiau Tėjus pakreips savo vagą atgal į Dan- 
keldą, negu mes susitaikysime su tokia neteisybe. 

— Ką čia bepadėsi,— tarė orus senyvas Žmogus, kuris 
stovėjo pasirėmęs ant dvirankinio kardo.— Ką, tavo many- 
mu, mes galėtume padaryti? 

— Na, beili Kreigdeili, iš jūsų aš mažiausia tikėjausi to- 
kio klausimo. Kaip tik jums labiausiai pritiktų tiesiai iš šios 
vietos nuvykti pas jo mMalonybę mūsų karalių, pakelti ji iš 
karališkojo guolio ir išsakyti, kad vidury nakties buvome 
priversti šokti iš lovų ir beveik vienmarškiniai bėgti į gat- 
vę. Aš parodyčiau šitą kruviną įkalti ir išgirsčiau iš paties 
šviesiausiojo karaliaus lūpų, ar jis mano esant teisinga ir 
dora, kad su jį mMylinčiais vasalais šitaip elgtųsi riteriai šI 
kilmingi asmenys iš jo palaidūniško dvaro. Tada sakyčiau, 
kad mūsų teisės ginamos karštai. 

— Karštai?— atsiliepė senis.— Tikrai, taip karštai, kad 
mes, broliuk, pastiptume iš šalčio, be'aukdami, kol varti 
ninkas pasuks raktą spynoje, teikdamasis mus praleisti pas 
karalių. Beje, bičiuliai, naktis šalta, mes vyriškai ėjome 
sargybą, ir mūsų šaunusis Smitas kaip reikia perspėjo tuos, 
kuriems šaus į galvą mus skriausti, o tai verta dvidešimties 
karaliaus draudimų. Rytoj išauš nauja diena, ir mes viską 
aptarsime šioje pačioje vietoje ir nuspręsime, ko turime 
imtis, idant išaiškintume ir nubaustume tuos nedorėlius. O da- 
bar išsiskirstykime, kol kraujas nesustingo mūsų gyslose. 

— Teisingai, teisingai, kaimyne Kreigdeili. Garbė Sent 
Džonstonui! 

Oliveris Praudfiutas su Malonumu būtų dar pašnekėjęs, 
nes buvo vienas tų negailestingų oratorių, kurie mano, kad 
prieš jų gražbylystę viskas niekai —ir laikas, ir vieta, ir 
aplinkybės. Bet Žmonės nepageidavo jo klausytis, išsivaikš- 
čiojo po namus brėkštant aušrai, kuri žaros ruožais jau 
skaidrino horizontą. 

Vos tik žmonės išsisklaidė, atsidarė Gloverio namų du- 
rys, ir senis, nutvėręs Smitą už rankos, įsitempė vidun. 

— Kur belaisvis? — paklausė ginklakalys. 

— Jo nėra. Dingo. paspruko. ką aš galiu žinoti, 
kur jis,— pasakė Gloveris.— Per užpakalines duris išėjo į so- 
deli —ir gaudyk vėją laukuose. Mesk jį iš galvos, o eikš 
čia ir. pažvelk į savo Valentiną, kurios garbę ir gyvybę tu 
išgelbėjai šiandien rytą. 

— Leiskite man bent durklą į makštis įkišti — tarė Smi- 
tas, — bent rankas nusimazgoti. 

— Negalima gaišti nė minutės — ji atsikėlusi ir beveik 
apsirengusi. Eime, brolau. Tegu ji pamato tave su ginklu ir 
su niekšo krauju ant rankų — gal suvoks, ko vertas tikro 
vyIo pasitarnavimas. Ji ir taip per ilgai laikė užčiaupusi man 
burną savo išvedžiojimais apie sąžinę ir kuklumą. Tegu su- 
žino, ką reiškia narsaus vyro ir šaunaus žmogaus meilė. 


PENKTAS SKYRIUS 


O kelkis, ledi, jau diena, 

Supinki plaukus ir viena 

Po vėją vaikščioki lengvai, 

Virš bokšio kranksi jau kovai. 
Džoana Beili 


Grumtynių triukšmo pažadinta iš miego, gražioji Perto 
mergelė persigandusi be žado klausėsi šūkavimų ir ginklų 
žvangesio, sklindančio iš gatvės. Parkritusi ant kelių, ji ėme 
melsti pagalbos, o, išgirdusi subėgusių jos ginti kaimynų ir 
draugų balsus, nebesistojo, bet pradėjo kalbėti dėkingumo 
maldas. Ji vis dar tebeklūpojo, kai tėvas bemaž įstūmė pas 
ją į kambarį jos išgelbėtoją Henrį Smitą. Drovus įsimylėjėlis 
spyriojosi — iš pradžių bijodamas įžeisti merginą, o paskui, 
išvydęs ją klūpančią, iš pagarbos jos pamaldumui. 


47 


— Tėve, — tarė ginklakalys,— ji meldžiasi. Aš nedrįstu 
jos užkalbinti, kaip nedrįsčiau pertraukti vyskupo, kai jis 
laiko mišias. 

— Še tau, vėl giedi savo giesmę, narsusis ir šaunusis ne- 
išmanėli,— tarė tėvas ir, kreipdamasis į dukterį, pridūrė:— 
Geriausiai atsidėkosime dangui, dukrele, jei parodysime dė- 
kingumą savo artimiesiems. Štai prieš tave stovi tas, kurį 
dievas paskyrė išgelbėti tave nuo mirties, o gal ir nuo pa- 
ties baisiausio — nuo nešlovės. Priimk jį, dukrele, kaip iš- 
tikimą savo Valentiną ir tą, kurį trokštu pavadinti savo 
mielu sūnumi. 

— Vėliau, tėve,— pasipriešino Ketrina.— Dabar aš nieko 
negaliu matyti. su niekuo negaliu kalbėti. Nepalaikykite 
to nedėkingumu — aš, gal būt, perdaug esu dėkinga tam, 
kuris tapo mūsų išgelbėtoju, bet leisk man pirma padėkoti 
šventajai globėjai, pačiu laiku atsiuntusiai mums išvaduoto- 
ją... ir duok man minutėlę užsivilkti suknelę. 

— Na, ačiū dievui, mergužėle! Rėdykis sau į sveikatą, 
šito tau Nneuždrausiu — ir taip pirmą kartą per pastarąsias 
dešimt dienų tu prabilai kaip moteris. Iš tiesų, sūnau Henri, 
aš norėčiau, kad mano duktė išsižadėtų to didžio savo šven- 
tumo, kol dar neatėjo laikas paskelbti jos antra šventąja 
Kotryna. 

— Na, juokai juokais, tėve, bet prisiekiu, kad jau dabar 
ji turi mažiausia vieną nuoširdų garbintoją, kuris trokšta 
tarnauti jos labui su tokiu atsidavimu, kaip tik gali nuodė- 
mingas žmogus. Tad trumpam tariu tau sudie, gražioji 
mergele, — karštai baigė Henris savo kalbą, — ir teduoda tau 
aukščiausias sapnus tokius taikingus, kaip taikios tavo min- 
tys pabudus. Aš einu sergėti tavo ramybės, ir vargas tam, 
kuris išdrįs ją drumsti. 

— Mano gerasis ir drąsusis Henri, kurio karšta širdis 
taip dažnai nesutaria su beatodairiška ranka, nesikivirčyk 
daugiau su niekuo šią naktį. Tačiau priimk mano karščiau- 
sią padėką ir pasistenk, kad tavo mintys taptų tokios pat tai- 
kios, kaip tau atrodo manosios. Rytoj mes susitiksime, ir tu 
patirsi, kokia aš tau dėkinga. Sudie! 

— Sudie, mano valdove ir širdies šviesa!— atsakė gink- 
lakalys ir, nulipęs laiptais iš Ketrinos kambarėlio, jau buvo 
beišeinąs į gatvę, bet Gloveris nutvėrė jį už rankos. 

— Šios nakties grumtynės man suteiktų daugiau džiaugs- 
mo, negu yra kada suteikęs kardų žvangėjimas, jeigu, Henri, 
jos iš tiesų atvestų į protą mano dukterį ir išmokytų vertinti 
tave pagal nuopelnus. Garbė šventajam Makgrideriui! Aš 
net pajutau simpatiją šitiems nutrūktgalviams, ir man gaila 
nelaimingo įsimylėjėlio, kuriam jau niekada neteks nešioti 
ant dešinės rankos antsiuvo. E! Vargšelis prarado tai, ko 
gailėsis iki pat grabo lentos, ypač kai reiks mautis piršti- 
nes. Taigi, o ateity mokės mums už darbą tik pusę kai- 
nos... Ne, palauk, nė žingsnio iš šitų namų,— šnekėjo Glo- 
veris toliau— Tau negalima išeiti iš mūsų, jokiu būdu ne- 
galima, sūnau. 

— Aš neisiu. Bet, jums leidus, pabudėsiu gatvėje. Užpuo- 
likai gali sugrįžti. 

— O kad ir taip, — tarė Saimonas,— tai tau bus paran- 
kiau nuvyti juos, neišėjus iš namų. Mums, miestelėnams, 
labiausiai pritinka toks kovos būdas — gintis iš už mūrinių 
sienų. Tos gudrybės mes išmokome, eidami privalomą sargy- 
bą. Be to, jau daugelis žmonių sukilo, tad lig ryto mums už- 
tikrinta taika ir ramybė. Sek paskui mane. 

Su tais žodžiais jis nusitempė Henrį, nelabai ir tesiprie- 
šinantį, į tą patį kambarį, kur juodu vakarieniavo ir kur 
senoji Dorotė, kaip ir kiti iš miego pakelta riaušių, bemat 
pakūrė ugnį. 

— O dabar, šaunusis mano sūnau, — tarė Gloveris,— ko 
norėtum išgerti į savo tėvo sveikatą? 


Henris Smitas buvo pasodintas ant tamsaus ąžuolinio suo- 
lo ir sėdėjo, įsmeigęs akis į ugnį, kurios raudoni atspindžiai 
tvyksčiojo vyriškame jo veide. Jis pusbalsiu sau murmėjo: 

— „Gerasis Henri“ „drąsusis Henri“. Ak! Kad ji bū- 
tų pasakiusi ,„mielasis Henri!“ 

— Ar tai gėrimų pavadinimai?— nusijuokė senasis Glo- 
veris.— Tokių mano rūsyje nėra. Bet jei šia proga tiks che- 

resas, reinvynis ar gaskoniškasis, tark Žodį, ir suputos 
taurės. 

— „Priimk karščiausią padėką“ — murmėjo ginklakalys 
vis dar sau po nosimi. — Anksčiau ji man niekada to nesa- 
kydavo... „karščiausia padėka“ Gal tie žodžiai ir ką dau- 
giau reiškia? 

— Jų prasmę, vyruti, galima dar praplėsti kaip ištem- 
piam ožiuko odą,— tarė Gloveris— jei pasikliausi manimi. 
O dabar atsakyk, ko norėtum išgerti per pusryčius? 

— Jūsų valia, tėve,— ginklakalys atsakė, kad tik būtų 
atsakyta, ir vėl įniko nagrinėti jam skirtus Ketrinos žo- 
džius.— Ji prasitarė apie karštą mano širdį, bet kalbėjo ir 
apie beatodairišką ranką. Kaipgi man atsikračius savo aist- 
ros kautis? Žinoma, paprasčiausia būtų nusikirsti dešinę ran- 
ką ir prikalti prie bažnyčios durų, kad ji man niekada dau- 
giau nedarytų gėdos prieš Ketriną. 

— Šiai nakčiai jau pakaks nukapotų rankų,— tarė jo bi- 
čiulis ir pastatė ropine su vynu ant stalo.— Kam tu save 
kankini, drauguži? Ji mylėtų tave dvigubai labiau, jeigu 
nematytų, kaip tirpsti prieš ją. Bet dabar aš rimtai paimsiu 
tą dalyką į savo rankas. Aš neketinu amžinai gyventi bai- 
mėje ir drebėti, kad tie didžiūnų tarnai vieną dieną nejsi- 
laužtų į mano dirbtuvę, neišplėštų mano namų todėl, kad 
mano dukterį, tik pamanykite sau, vadina Perto gražuole. 
Ne, ji dar pajus, kad aš esu jos tėvas ir reikalauju paklus- 
numo, kaip dera pagal įstatymą ir šventąjį raštą. Ji bus 
tavo žmona, Henri, širdie tu mano auksine! Tavo žmona, 
narsuoli tu mano, ir ne vėliau, kaip už poros savaičių. Tokios 
tokelės! Taigi už linksmas tavo vestuves, šaunuoli Smitai! 

Tėvas išgėrė didžiulę taurę, paskui vėl pripylė savo įsū- 
niui, kuris lėtai pakėlė ją prie burnos, bet, net neprilietęs 
prie lūpų, staiga pastatė ant stalo ir papurtė galvą. 

— Na, jeigu tu neišgėrei tokio tosto, aš nežinau, kas 
išgers,— tarė Saimonas.— Kas tave jaudina, paikas vaikine?i 
Čia, galima sakyti, laimingas atsitiktinumas atiduoda ją tavo 
valion, nes juk visas miestas, nuo vieno galo iki kito, puls 
ją gėdinti, jei ji duos tau neigiamą atsakymą. Va aš, jos 

tėvas, sutinku ne tik palaiminti šią santuoką, bet trokštu ma- 
tyti jus sujungtus taip stipriai, kaip tik adata yra kada su- 
siuvus tymą. Ir tada, kai viskas tavo pusėje — laimė, tėvas 
ir visa kita — tu atrodai lyg tas nelaimingas įsimylėjėlis 
iš baladės, .kuris greičiau šoks į Tėjų, negu ryšis pasipiršti 
merginai, nors tat vieni juokai — tereikia nutaikyti laimingą 
minutę. 

— Taip, laimingą minutę, tėve! O aš klausiu, ar bus ka- 
da tokia minutė, kad Ketrina pažvelgtų į žemę ir jos gy- 
ventojus ir teiktųsi išklausyti tokio šiurkštaus ir tamsaus 
neišprusėlio, kaip aš. Nemoku jums paaiškinti, kodėl taip 
yra, tėve; juk šiaip aš aukštai laikau galvą, nenusileisdamas 
kitiems vyrams, bet prieš šventą jūsų dukterį nebetenku 
drąsos, pasitikėjimo ir negaliu negalvoti, kad tai būtų beveik 
šventvagystė, jei staiga įgyčiau jos meilę. Jos mintys per- 
nelyg nežemiškos, kad kreiptų jas į tokį, kaip aš. 

— Kaip išmanai, Henri, — atsakė Gloveris.— Aš nežadu 
tavęs gundyti, o mano duktė juo labiau, ir garbingas mano 
pasiūlymas — ne dingstis kivirčams. Bet jeigu tu manai, kad 
aš pasiduosiu jos paikiems svaičiojimams apie vienuolyną, 
tai būk tikras, apie tai nė girdėti nenoriu. Bažnyčią aš myliu 
ir gerbiu, — tarė jis persižegnodamas.— Aš sąžiningai išmoku 
jai, kas priklauso, niekieno neverčiamas, laiku — ir dešim- 
tinę, ir visokius įnašus pašalpoms, vynui, vaškui, moku tvar- 
kingai, sakau, kaip ir kiekvienas mano luomo Perto gyven- 
tojas. Bet aš negaliu paaukoti bažnyčiai savo vienintelę 
avelę, nes ją vieną teturiu šiame pasaulyje. Jos motina man 
buvo brangi žemėje, dabar ji angelas danguje. Viskas, kas 
liko man atminimui apie tą, kurios netekau, yra Ketrina, ir, 
jeigu ji stos į vienuolyną, tai ne anksčiau, negu mano senos 
akys užsimerks amžinai. O tu, bičiuli Govai, elkis taip, kaip 
pačiam atrodo geriau. Būk ramus, aš tau jos į žmonas ne- 
peršu. 

— Na, per stipriai pučiate dumples, — tarė Henris.— Taip 
mes visada baigiame, tėve.— jūs ant manęs užširstate už tai, 
kad nesiryžtu tam žingsniui, kuris padarytų mane laimingiau- 
siu žmogum pasaulyje, jei tik mano valioje būtų jį žengti. 

Ak, tėve, te atšiauriausias durklas, kurį esu savo gyvenime 
nukalęs, perveria dabar mano širdį, jeigu nors mažiausia 
jos dalelytė priklauso man labiau, negu jūsų dukrai. Bet ką 
paveiksi! Negaliu aš apie ją galvoti blogiau, negu ji to nu- 
sipelno, arba laikyti save geresniu, negu esu iš tikrųjų; ir 
tai, kas jums atrodo lengva ir pasiekiama, man taip sunku, 
tarsi reikėtų nukaldinti plieninius šarvus iš linų pašukų. 
Bet. į jūsų sveikatą, tėve,— pridūrė jis linksmesniu bal- 
su.— ir į Mano gražiosios šventosios, į mano Valentinos, nes 
viliuosi šitaip vadinti jūsų Ketriną ištisus šiuos metus. Ir 
neužlaikysiu jūsų ilgiau — laikas jums padėti galvą ant prie- 
galvio ir pasilepinti duknose iki aušros, o tada pats palydė- 
site mane į savo dukros kambarį, kad ji neįsižeistų, kai 
neprašytas įeisiu palinkėti jai labo ryto — pačiai gražiausiai 
iš visų, kurias saulė išbudins mūsų mieste ir daug mylių 
aplinkui. 

— Neblogas patarimas, sūnau,— tarė dorasis Gloveris.— 
O tu ką darysi? Gulsi šalia manęs ar eisi pas Konakarą? 

— Nei čia, nei ten, — atsakė Henris Govas.— Aš tik truk- 
dyčiau jums užmigti. Šitas krėslas man ne prastesnis už pū- 
kinius patalus, ir aš pasnausiu, kaip sargybinis, nepaleisda- 
mas iš rankų ginklo. 

Su tais žodžiais jis uždėjo ranką ant durklo rankenos. 

— Gal dievas duos ir nebereikės vėl jo griebtis. Labos 
nakties, arba, teisingiau, labo ryto. O kai praauš — kas pir- 
mas prabus, pakels kitą. 

Taip išsiskyrė du miestelėnai. Gloveris atsigulė į lovą ir, 
reikia manyti, užmigo. Įsimylėjėliui sumerkti akių nepavy- 
ko. Tvirtam jo kūnui tos sunkios nakties nutikimai nepaliko 
pėdsakų, tačiau jautri širdis niekaip negalėjo nurimti. Iš 
pažiūros Henris Smitas buvo stambaus sudėjimo miestelėnas, 
didžiuojąsis savo sugebėjimais kalti ginklus ir savo miklumu 
paleisti juos į darbą; profesinis išdidumas, fizinė jėga ir to- 
bulas ginklo valdymas labai dažnai pastūmėdavo jį į vai- 
dus, ir todėl daugelis žmonių jo bijojo, o Kai kurie nekentė. 
Tačiau šios savybės jungėsi su paprastu vaikišku gerašir- 
diškumu, o taipogi su liepsninga vaizduote ir jautrumu, kas, 

rodos, visai nesiderino su jo sunkiu darbu prie Žaizdro ar 
karingais įpročiais. Galimas daiktas, kad būdo staigumas ir 
karštumas, išugdytas senovinių baladžių bei eiliuotų roma- 
nų — vienintelio jo patirties ir žinių šaltinio, — kartais sugun- 
dydavo jį atlikti žygių, neretai pasižyminčių naivoku rite- 
riškumu. Tačiau jo meilė gražiajai Ketrinai išties buvo 
švelni, kaip, sakysim, to ginklanešio, kurį, jei daina neme- 
luoja, apdovanojo savo šypsenomis Vengrijos karalaitė. Jo 
jausmas savo išrinktajai iš tiesų buvo toks prakilnus, tarytum 
skirtas tikram angelui; todėl ir senasis Saimonas, ir kiti jo 
draugai manė, kad tokia nežemiška ir nuolanki aistra neras 
atsako mirtingos būtybės širdyje. Tačiau jie klydo. Ketrina, 
kad ir buvo labai kukli bei santūri, širdį turėjo gebančią 
jausti ir suprasti, kokia didelė ir karšta ginklakalio meilė. 
Ir nesvarbu, ar ji įstengs atsakyti į ją, ar ne, slapta vis tik 
didžiavosi rūsčiojo Henrio Govo ištikimybe, kaip romano 
herojė didžiuotųsi draugyste prijaukinto liūto, kuris sekioja 
paskui, sergėdamas ją ir gindamas. Švintant pabudusi, ji su 
nuoširdžiausiu dėkingumu prisiminė tą paslaugą, kurią jai šią 
audringą naktį buvo padaręs Henris Govas, ir pirma mintis, 
atėjusi jai į galvą, buvo noras jam tą dėkingumą pareikšti. 

Truputį išraudusi dėl savo sumanymo, ji skubiai pakilo 
iš lovos. 

— Aš buvau jam perdaug šalta,— tarė ji sau,— ir, gal 
būt, neteisinga. Nors ir negaliu nusileisti jo siekimams, aš 
esu jam dėkinga ir nelauksiu, kol tėvas lieps nusiskirti jį 
šiems metams savo Valentinu. Susirasiu jį ir pati išsirinksiu. 
Aš laikydavau kitas merginas perdaug drąsiomis už tokį 
elgesį, bet labiausiai įtiksiu tėvui ir pasitarnausiu pagal vi- 
sas apeigas šventajam Valentinui, parodydama dėkingumą 
šiam Nnarsiam žmogui. 

Skubiai ir toli gražu ne taip rūpestingai apsirengusi, kaip 
paprastai, ji nubėgo laiptais žemyn ir atidarė to kambario 
duris, kuriame, kaip atspėjo, jos gynėjas ilsėjosi po kautynių. 
Ant slenksčio Ketrina stabtelėjo, staiga suimta baimės, kaip 
įvvkdyti savo ketinimą, nes paprotys ne tik leido, bet ir rei- 
kalavo, kad savo sąjungą Valentinai sutvirtintų draugišku 

pabučiavimu. Ir buvo laikoma ypatingai geru ženklu, jei 
vienam jų pasitaikydavo užtikti kitą miegant ir pažadinti. 
atliekant šią malonią priedermę. 

Kada ir kam buvo pasitaikiusi palankesnė proga sutvir- 
tinti šį slaptingąjį ryšį, negu ta, kurią likimas pasiuntė Ket- 
rinai? Po ilgų apmąstymų stipruolio ginklakalio pasiduota 
miegui ir taip užsnūsta krėsle, kur sėdėjo. Miegant jo veido 
bruožai atrodė griežtesni ir vyriškesni, negu juos vaizdavosi 
Ketrina, kuri, matydama jį susidrovėjusį arba bijantį sukelti 
jos nepasitenkinimą, manė, kad Henrio veidui būdinga kvai- 
loka išraiška. 

„Koks jis griežtas iš pažiūros!— pagalvojo ji.— O jeigu 
jis supykęs. ir staiga prabus... o mes čia vieni. Pašaukt 
Dorotę? Pažadinti tėvą? Bet ne. Juk toks paprotys, ir aš 
jį pabučiuosiu nekaltai ir pagarbiai lyg sesuo. Man nėra ko 
nuogąstauti, kad Henris neteisingai mane supras, ir negaliu 
leisti, kad vaikiškas drovumas nugalėtų mano dėkingumą. 

Su tokia mintimi ji lengvu, nors ir neryžtingu žingsniu 
nuėjo pirštų galais per kambarį, išraudusi nuo savo keti- 
nimo, ir, prisėlinusi prie krėslo, kuriame miegojo kalvis, 
pabučiavo jį į lūpas taip švelniai, tarsi rožės lapelis būtų 
ant jų nukritęs. Matyt, negilus buvo miegas, jei jį galėjo 
išblaškyti toks prisilytėjimas, ir miegančiojo sapnai, tur būt, 
siejosi su tuo, kas jį pažadino, nes Henris, akimirksniu pašo- 
kęs, stvėrė merginą į glėbį ir pabandė karštai atsakyti į pa- 
sveikinimą, sutrikdžiusį jam poilsį. Bet Ketrina ėmė priešin- 
tis, o kadangi priešinosi greičiau iš išgąsčio ir kuklumo, ne- 
gu mergiško įpročio, sumišęs įsimylėjėlis leido jai ištrūkti 
iš rankų, iš kurių pati niekaip nebūtų pajėgusi išsiveržti, 
net jei būtų ir dvidešimt kartų stipresnė. 

— Nerūstauk, gerasis Henri!-— švelniu balsu tarė Ketrina 
apstulbusiam ginklakaliui— Aš pagerbiau šventąjį Valenti- 
ną, parodydama, kaip vertinu draugą, kurį jis man pasiuntė 
šiems metams. Jeigu tik čia būtų mano tėvas, aš neišdrįsčiau 
atsakyti to atpildo, kurio tu turi teisę reikalauti už nutrauktą 
miegą. 

— Manęs laukti nereikės, — tarė senasis Gloveris, links- 
mai įbildėdamas į kambari.— Laikyk ją, Smitai... laikyk. 
kalk geležį, kol karšta, ir parodyk jai, ką reiškia patarlė 
„Nekušink miegančio šuns“. 

Tų Žodžių padrąsintas, Henris, nors ir nebe su tokia gąs- 
dinančia aistra, vėl apkabino užkaitusią merginą, ir ji gana 
nuolankiai priėmė jo bučinį, dešimtį kartų ilgesnį ir karštesnį 
už tą, už kurį jis taip labai norėjo atsilyginti. Galiausiai 
Ketrina išsivadavo iš savo garbintojo glėbio ir, tarsi išsi- 
gandusi bei gailėdamasi to, ką padarė, klestelėjo į krėslą ir 
užsidengė veidą rankomis. 

— Neliūdėk, kvailute,— tarė tėvas, — šiandien tu padarei 
laimingiausius du Perto vyrus, ir šito nedera gėdytis, todėl, 
kad vienas jų — tavo senukas tėvas. Dar niekada nemačiau 
tokio gražaus bučinio, tad visai suprantama, kad už tokį turi 
būti ir deramai atsilyginta. Pažvelk į mane, brangioji. Pa- 
žvelk ir nusišypsok. Garbės žodis, saulė, dabar kylanti virš 
mūsų mielo miesto, neatskleis reginio, kuris labiau mane 
pradžiugintų. Hm,— juokaudamas šnekėjo jis toliau — o gal 
tu vaizdavaisi turinti Džeimio Kedžio žiedą ir galinti vaikš- 
tinėti nematoma? Ne, mano apyaušrio fėja! Aš jau kėliausi, 
kai išgirdau darantis tavo miegamojo duris, ir nusekiau įkan- 
din tavęs laiptais — ne todėl, kad apginčiau tave nuo to 
miegų maišo Henrio, bet todėl, kad galėčiau paganyti akis, 
regėdamas mylimąją dukrą, gera valia darančią tai, ko la- 
biausiai trokšta jos tėvas. Na, nusiimk nuo veido paikas 
rankeles, o jeigu tu mažumėlį nukaitai, tai tuo maloniau 
šventajam Valentinui jo dienos rytą, nes niekas taip nepuo- 
šia mergaitės skruostų, kaip paraudimas. 

Su tokiais Žodžiais Saimonas Gloveris švelniai praskleidė 
dukros rankas nuo veido. Ji iš tikrųjų buvo visa iškaitusi, 
bet ne vien iš mergiško drovumo, ir jos akys plūdo aša- 
romis. 

— Čia dabar! Tu verki, brangioji, — šnekėjo jos tėvas.— 
Ne, ne, to jau per daug. Henri, padėk man nuraminti šią 
Kvaišelę. 

Ketrina valios pastangomis susitvardė ir nusišypsojo, ta- 
čiau šypsena išėjo liūdna ir rimta. 

— Aš tik norėjau pasakyti, tėve,— prabilo gražioji Perto 
mergelė, šiaip taip tvardydamasi,— kad, išsirinkdama Henrį 
Govą savo Valentinu ir jį pasveikindama šį rytą taip, kaip 
reikalauja paprotys, norėjau tik išreikšti jam savo dėkingumą 
už jo vyrišką ir ištikimą pasitarnavimą, o jums — savo pa- 
klusnumą... Bet neįkalbėkite jam. ir, ak, tėve, pats ne- 
pagalvokite, kad aš turėjau omenyje ką nors daugiau, išsky- 
rus savo pažadą būti jam ištikima ir atsidavusi Valentina 
visus šiuos metus. 

— Na, na, na! Visa tai Mes žinome,— tarė Saimonas at- 
laidžiu balsu. nelyginant vaikui.— Mes žinome, kaip tai rei- 
kia suprasti; kol kas, pradžiai, pakanka. Nenuogastauk, tavęs 
niekas neskubina. Jūs įsimylėję, ištikimi, tikri Valentinai, 
o visa kita — kaip lems dangus ir aplinkybės. Nusiramink, 
prašau tavęs, negrąžyk mažų savo rankelių ir nebijok — 
niekas tau nebekvaršins galvos. Tu pasielgei narsiai ir pui- 
kiai... O dabar bėk pas Dorotę, pašauk ją, tą seną tinginę, 
tegu pataiso mums stiprius pusryčius — po neramios nakties 
ir džiugaus ryto jie išeis mums į sveikatą. Ir pati nepagailėk 
rankų, iškepk mums skaniųjų paplotėlių, kuriuos kepti tik 
tu viena temoki, ir, žinoma, turi teisę į savo paslaptį, nes ją 
tau atvėrė. amžiną atilsį tavo brangiausioji motušė,— pri- 
dūrė jis atsidusdamas.— Kaip ji džiaugtųsi, sulaukusi tokio 
laimingo švento Valentino ryto! 

Ketrina pasinaudojo tokia gera proga ir išbėgo iš kam- 
bario. Henriui pasirodė, kad saulė dingo nuo dangaus pačia- 
me vidurdieny ir pasaulis nugrimzdo tamsoje. Net gražios 
viltys, sužadintos paskutinio įvykio, ėmė blėsti, prisiminus 
pasikeitusį jos elgesi. ašaras akyse, atvirą baimę veide. 
ir nuoširdžias pastangas aiškiai, kiek leidžia mandagumas, 
parodyti, kad, apdovanodama jį bučiniu, ji tik atliko Valen- 
tino šventės ritualą. Jos tėvas pasižiūrėjo į jo paniurusį vei- 
dą su nuostaba ir nepasitenkinimu. 

— Vardan šventojo Jono! Kas tau darosi? Ko sėdi apsi- 
blausęs kaip apuokas, kada kitas, tavimi dėtas, jeigu iš tiesų 

taip mylėtų mano vargšę mergaitę, kaip sakaisi mylįs, dabar 
būtų linksmas it vieversys! 

— Deja, tėve,— atsakė nusiminęs įsimylėjėlis.— Juk vis- 
kas jos veide užrašyta. Ji myli mane tiek, kad sutinka būti 
mano Valentina — juo labiau kad jūs to pageidaujate, bet 
ne tiek, kad sutiktų būti mano žmona. 

— Kad tu prasmegtum,— supyko tėvas.— Aš irgi moku 
skaityti moters veidą, ir geriau, negu tu. Nieko panašaus 
jos veide neįrašyta. Pagalvok, velniai tave rautų! Tu dryb- 
sai čia krėsle kaip lordas ir dedi sau į akį kaip teisėjas, 
o jei mylėtum kaip tikras mylimasis, tai, įsmeigęs akis į ry- 
tus, būtum tykoies pirmojo saulės spindulio. Bet ne — guli 
sau ir knarki, nė truputėlio negalvodamas nei apie ją, nei 
apie ką kitą pasaulyje. O vargšė mergaitė keliasi su aušra, 
kad nepaglemžtų kuri kita jos brangiausio budinčio Valenti- 
no, ir žadina tave glamone, kuri — padėk man, šventasis 
Makgrideri — įkvėptų gyvybę net priekalui. Ir ką gi? Tu 
prabundi ir puoli skųstis, niekus taukšti, bėdoti, tarsi lūpas 
tau pridegino įkaitinta geležim. Gaila, kad ji vietoje savęs 
nepasiuntė senosios Dorotės — eitum tada Valentino tarnybą 
bedantei senei, kaulų maišui. Visam Perte ji būtų geriausia 
Valentina tokiam bailiui. 

— Bailiui, tėve?— pakartojo Smitas.— Dvidešimt miklių 
gaidžių, kuriems aš nuroviau skiauterės, gali paliudyti, ar 
bailys aš, ar ne. Ir dangus mato, atiduočiau žemės sklypą, 
kurį valdau kaip Perto miestietis, priedo „savo kalvę su vi- 
som dumplėm, gniaužtais, priekalu ir kitkuo, jeigu iš teisybės 
viskas būtų taip, kaip jūs sakote. Bet aš kalbu ne apie 
Ketrinos sumišimą, jos drovų nuoraudį, o apie tai, kaip greit 
jis dingo, nuvytas blyškumo, ir apie ašaras, po to pasipy- 
lusias. Tai kaip balandžio liūtis: prisiartina netikėtai ir ap- 
niaukia šviesių šviesiausią aušrą, kokia tik gali būti virš 
Tėjaus. 

— Ta-ta-ta!-— pertraukė Gloveris.— Nei Roma, nei Pertas 
neišaugo per vieną dieną. Tu juk tūkstantį kartų esi žvejojęs 
lašišą — nejaugi nieko nepasimokei? Kai žuvis nutveria jau- 
ką, jeigu iš karto stipriai užkirsi, valas nutruks, nors būtų ir 

vielinis. Atpalaiduok, brolau, leisk žuviai giliau praryti, ra- 
miai palūkuriuok, ir už pusvalandžio ji ramiai tįsos ant kran- 
to. Pradžia gera — geresnės nė norėti negalima. Tu gi ne- 
lauki, kad vargšė mergaitė pati ateitų į tavo lovą, kaip 
atėjo prie tavo kėdės. Doros merginos taip nesielgia. Taigi, 
bičiuli! Kai mes papusryčiausime, aš pasirūpinsiu, kad tu 
galėtum pasikalbėti su ja iš širdies. Tik žiūrėk, per daug 
nesikuklink, bet ir nespausk per daug. Trauk palengva kaip 
iašišą, neskubėdamas, ir aš guldau galvą — viskas bus gerai. 

— Nesvarbu, kaip aš pasielgsiu, tėve,— atsakė Henris, — 
jūs vis tiek mane apkaltinsite: arba sakysite, kad buvau 
pernelyg atsargus, arba pernelyg atkaklus. Aš atiduočiau 
geriausius šarvus, kuriuos man pavyko kada nukalti, jeigu 
bėda būtų tik dėl manęs.— tada lengviau būtų ir susitarti. 
Bet prisipažįstu, kad šitokia proga tikrai nemokėsiu užvesti 
kalbos, čia esu tikras lepšis. 

— Eime į dirbtuvę, sūnau, ir aš tau pagelbėsiu — surasiu 
dingstį pradėti kalbai. Juk tu žinai, kad mergina, įdrąsusi 
pabučiuoti miegantį vyrą, laimi iš jo porą pirštinių. Eime 
į dirbtuvę; ten tau rasim porą iš ploniausio tymo — ir kaip 
tik jos rankai. Aš galvojau apie jos vargšę motiną, kai kir- 
pau jas, — pridūrė atsidusdamas dorasis Saimonas, — ir, išskvy- 
rus Ketriną, visoje Škotijoje nežinau moters, kuriai jos tiktų, 
nors jas esu matavęs ne vienai aukštakilmei rūmų gražuolei. 
Eime, sakau, ir turėsi, nuo ko pradėti kalba. Liežuvis atsiriš, 
kad tik drąsa ir atsargumas neapleistų tavęs, kai suskasi 
šnekinti merginą. 


ŠEŠTAS SKYRIUS 


Bet savo rankos nė vienam neatiduos Katerina. 
Šekspyras, ,„Užsispyrėlės sutramdymas“ 


Padavė pusrytį, ir ant stalo išdygusią krūvą plonučių 
minkštų paplotėlių, iškeptų pagal šeimos receptą iš miltų 
ir medaus, tėvas su svečiu ne tik su pateisinamu šališkumu 

liaupsino, bet ir įvertino tokiu būdu, kuriuo geriausiai ver- 
tinami visokie kepiniai ir pudingai. Visi kalbėjosi, juokavo, 
kvatojosi. Ketrina taip pat atgavo dvasinę pusiausvyrą ten, 
kur paprastai to meto damos ir panelės lengvai ją praras- 
davo, tai yra virtuvėje, eidama namų ruošą, kurią gerai 
išmanė. Vargu ar Senekos skaitymas būtų galėjęs per tokį 
trumpą laiką grąžinti jai dvasios ramybę. 

Galustalėje sėdėjo senoji Dorotė, kaip derėjo pagal to 
meto šeimos papročius. Vyrai tiek buvo įsitraukę į pokalbį, 
o Ketrina tiek atsidėjus tėvo ir svečio aptarnavimui bei sa- 
vo pačios mintims, kad Dorotė pirmoji pastebėjo, jog nėra 
Konakaro. 

— Teisybė, — tarė šeimininkas.— Eik, pavadink jį, tą dy- 
kūną kalnieti. Jis neparodė akių ir praeitą naktį per mušty- 
nes — bent aš jo nemačiau. Ar kas matėte jį? 

Visi atsakė, kad ne. O Henris Smitas pridūrė: 

— Kartais kalniečiai gali kaip kalnų elniai... tyliai tū- 
noti ir taip pat mikliai skuosti, ištikus pavojui. Esu tai matęs 
savo akimis — ir ne sykį. 

— Bet ne sykį buvo ir taip, — atsakė Saimonas,— kad ka- 
ralius Artūras su visais savo riteriais negalėjo atsilaikyti 
prieš juos. Aš prašyčiau tavęs, Henri, pagarbiau atsiliepti 
apie kalniečius. Jie dažnai lankosi Perte, pavieniui ir būriais, 
su jais reikia gyventi santarvėje, kol jie patys taikingai gy- 
vena su mumis. 

Ginklakaliui niežėjo liežuvis atsikirsti, bet jis išmintingai 
patylėjo. 

— Jūs gi žinote, tėve,— tarė jis šypsodamasis,— kad mes, 
amatininkai, labiau mylime tuos, kurie duoda mums uždirbti; 
mano amatas tarnauja narsiems ir kilmingiems riteriams, tau- 
riems ginklanešiams ir pažams, eiliniams sargybiniams ir vi- 
siems kitiems, nešiojantiems ginklus, kuriuos mes gaminame. 
Ir todėl aš labiau gerbiu Rutvenus, Lindsėjus, Ogilvus, Oli- 
fantus ir daugelį kitų mūsų narsių ir kilmingų kaimynų, negu 
tuos plikšius ilgarankius kalniečius, kurie niekada mūsų tin- 
kamai nevertins — gal tik kokie penki iš klano jie nešioja 
pošarvius, sutrūnijusius kaip ir jų vėliava ir bet kaip sukurp- 

tus netikšos kaimo kalvio, kuris „nepriklauso garbingam mū- 
sų cechui, nežino mūsų amato paslapčių, o tiesiog daužo prie- 
kalą kalvėje, kurioje anksčiau darbavosi jo tėvas. Man regis, 
tokie žmonės nieko neverti sąžiningo meistro akyse. 

— Pakaks, pakaks, — atsakė Saimonas.— Prašau tavęs liau- 
tis taip kalbėjus, nes tuojau ateis čionai mano dykaduonis, 
ir, nors šiandien šventės rytas, aš daugiau negeidžiu kru- 
vino pudingo. 

Jaunuolis iš tiesų atėjo perbalusiu veidu, paraudųsiom 
akim, labai susijaudinęs. Jis atsisėdo žemutiniame stalo gale, 
priešais Dorotę, ir persižegnojo, tarsi ruošdamasis pusryčiauti. 
Matydama, kad jis nieko neima, Ketrina įdėjo į lėkštę keletą 
taip visiems patikusių paplotėlių ir paragino valgyti. Iš pra- 
džių jis gan niūriai atmetė jos širdingas vaišes, bet kai ji 
su meilia šypsena pasiūlė antrąkart, jis paėmė vieną paplo- 
tėlį, perlaužė ir atsikando, bet nuryti prireikė didelių pa- 
stangų, todėl daugiau nebevalgė. 

— Prastas tavo apetitas švento Valentino rytą, Konaka- 
rai, — geraširdiškai tarė šeimininkas,— nors naktį tu miego- 
jai kaip užmuštas, jei tau nekliudė grumtynių triukšmas. O aš 
maniau, kad vos išgirdęs pavojaus ženklą, nors ir už mylios 
nuo mūsų, smarkusis kalnietis su kardu rankoje stos petys 
petin su šeimininku. 

— Aš girdėjau tik neaiškų triukšmą, — tarė jaunuolis, ir 
jo veidas staiga plykstelėjo kaip įkaitusi žarija, — ir aš pa- 
laikiau jį įsilinksminusių lėbautojų šūkavimu; o jūs visada 
liepiate man neatidarinėti durų ar langų ir dėl kiekvieno 
nieko nekelti namų ant kojų. 

— Gerai jau gerai. —tarė Saimonas.— Aš maniau, kad 
kalnietis vis tik sugeba atskirti kardų žvangėjimą nuo arfų 
čirpesio, laukinį kovos šauksmą nuo linksmų sveikinimų. 
Bet pakaks apie tai, vaike. Aš džiaugiuosi, kad tu baigi 
atsikratyti mušeikiškų įpročių. Negaišuok su pusryčių, nes 
aš turiu tau pavedimą, ir gan skubų. 

— Aš jau papusryčiavau, ir pats skubu. Išeinu į kalnus... 
Ar turite ką pranešti mano tėvui? 

— Ne, — atsakė Gloveris suglumęs.— Bet ar tau visi na- 
mie, vaike? Koks viesulas veja tave iš miesto, ar tik nebijai 
kieno nors keršto? 

— Aš gavau netikėtą žinią, — tarė Konakaras, sunkiai tar- 
damas žodžius, bet ar jį varžė svetima jam kalba, ar kas 
kita, buvo sunku suprasti. — Bus subuvimas. didelė me- 
džioklė. ..— Jis nutilo. 

— O kada tu grįši iš šios prakeiktos medžioklės, — pa- 
klausė šeimininkas,— jei ne per drąsu iš Mano pusės pasi- 
teirauti? 

— Tiksliai negaliu pasakyti, — atsakė pameistrys.— Gal ir 
visai negrįšiu, jei taip pageidaus mano tėvas,— pridūrė jis 
apsimesdamas abejingu. 

— Kai labai prašomas aš priėmiau tave į savo namus, — 
gan rūsčiai prabilo Gloveris,— maniau, kad su šitom istori- 
jom baigta. Maniau, kad apsiėmęs išmokyti tave garbingo 
amato, tegul ir labai nenorom, daugiau nebegirdėsiu nė žo- 
džio apie medžiokles, apie karinius sambūvius, apie klano 
sueigas ir visokius tokius dalykus. 

— Su manimi niekas nesitarė, kai siuntė čionai,— išdi- 
džiai atrėžė vaikinas.— Negaliu pasakyti, kokios buvo są- 
lygos. 

— Bet aš galiu pasakyti jums, sere Konakarai,— įtūžo 
Gloveris, — kad šitaip elgtis nedora: užsikorė ant kaklo sąži- 
ningam meistrui, sugadino tiek odų, kad neatsiteis ir savo 
nuosava, o dabar, kai sumito ir galėtų duoti bent kiek nau- 
dos, tai staiga pareiškia, kad jis, girdi, pageidaująs tvarkyti 
savo laiką kaip jam patiksią, tarsi laikas priklausytų jam, 
o ne šeimininkui. 

— Atsiskaitysite su mano tėvu, — atsakė Konakaras.— Jis 
jums dosniai sumokės — po prancūzišką ėriuką! už kiekvie- 
ną sugadintą odą ir po riebią karvę ar bulių už kiekvieną 
dieną, kurią praleidau nedirbęs. 

— Derėkis su juo, drauguži Gloveri, derėkis, — šiurkščiai 
tarė ginklakalys.— Užmokės tau dosniai, jei ir ne itin sąži- 


| Prancūziška auksinė moneta su ėriuko atvaizdu. 

ningai. Knieti man, kiek piniginių jie išpurtė, kol prisikimšo 
savo sporaną!, iš kurio rieškučiomis pažers jums auksą, ir 
kieno ganyklose priganė tuos bulius, kuriuos atgins čionai 
Grempiano tarpekliais. 

— Tu priminei man, mielas drauge, — tarė jaunasis kal- 
nietis, iš didžio kreipdamasis į Smitą,— kad su tavimi aš tai- 
pogi turiu suvesti sąskaitas. 

— Nelįsk prie manęs arčiau, kaip per rankos ilgį, — pa- 
sakė Henris, ištiesdamas raumeningą ranką,— man jau šią- 
nakt pakako tų grumtynių ir badymosi ylomis. Nebijau aš 
vapsvos įgėlimo, man tik nusispiaut, bet jau išgirdęs, kad ji 
sukinėjasi aplinkui, aš jos per arti neprisileisiu. 

Konakaras paniekinamai nusišypsojo. 

— Aš nežadu daryti tau pikta,— tarė jis.— Mano tėvo 
sūnus ir taip parodė per daug garbės tokiam storžieviui, 
praliedamas jo kraują. Bet aš užmokėsiu tau už kiekvieną 
lašą ir taip panaikinsiu jo ženklą nuo savo pirštų. 

— Nutilk, pagyrų puode!— suriko Smitas.— Tikro vyro 
kraujas neįkainojamas auksu. Yra tik vienas būdas atsipirkti. 
Tu nusileisi į žemumą per mylią nuo kainų su dviem pačiais 
stipriausiais žaliūkais iš savo klano, ir aš pasišnekėsiu su jais, 
o tave pavesiu pamokyti savo pameistriui, neūžaugai Džen- 
kinui. 

Čia įsiterpė Ketrina. 

— Nusiramink, mano ištikimas Valentinai,— tarė ji, — jei 
aš turiu teisę įsakyti. Nurimk ir tu, Konakarai, kuris privalai 
man, kaip šeimininko dukteriai, paklusti. Negerai iš ryto vėl 
žadinti tą priešiškumą, kurį nakčia pavyko užmigdyti. 

— Tai likite sveiki, šeimininke,— tarė Konakaras, vėl 
perverdamas Smitą paniekos žvilgsniu, o tas tik nusikvato- 
jo.— Likite sveiki! Ir ačiū jums už geruma, kurio nepagailė- 
jote net tada, kai nebuvau vertas. Jei kartais aš atrodžiau 
nedėkingas, tai dėl 10 kaltos aplinkybės, o ne pikta valia. 
Ketrina. .— jis pažvelgė į merginą didžiai susijaudinęs, ku- 


! Kalniečių kapšys, dažniausiai siuvamas iš ožkenos ir nešioja- 
mas iš priekio, prikabintas prie diržo. 

pinas prieštaringiausių jausmų, kiek padelsė, tarsi norėdamas 
kažką pasakyti, o paskui apsigręžė ir tepasakė:— Sudie! 

Po penketo minučių apsiavęs brogais, su nedideliu ryšu- 
lėliu rankoje jis išėjo pro šiaurinius Perto vartus ir pasuko 
į kalnus. 

— Štai žengia skurdas ir puikybė, kurio visam klanui pa- 
kaktų,— tarė Henris.— Vaikiščias taip lengvai tauškia apie 
auksinius pinigus, kaip aš kalbėčiau apie sidabrinius pensus; 
tačiau galiu prisiekti, kad vilnonių jo motinos pirštinių nykš- 
ty išsitektų visi jų klano lobiai. 

— Gal ir taip, — nusijuokė Gloveris.— Jo motina buvo 
stambių kaulų, ypač stambūs buvo pirštai ir riešas. 

— O galvijų,— pridūrė Henris,— jo tėvas ir broliai pri- 
siglemžė palengva, avį po avies. 

— Kuo mažiau apie juos kalbėsime, tuo geriau, — tarė 
Gloveris, vėl surimtėdamas.— Brolių jis neturi, o tėvas ga- 
lingas Žmogus ir jo rankos ilgos — tiesia jas, kur gali, ir gir- 
di per didžiausią atstumą, tad neverta kalbėti apie jį be 
reikalo. 

— Ir vis dėlto atidavė vienintelį sūnų už pameistrį pas 
Perto pirštininką?— nustebo Henris.— Man regis, jam labiau 
prie veido koks kilnus, kaip mūsuose sakoma, šventojo Kris- 
pino amatas!. Jeigu kokio didžiulio Mako ar O' sūnus nori 
tapti amatininku, tai turi išsirinkti tik tokį amatą, kur pa- 
vyzdį jam rodytų princai. 

1 Ši pastaba, nors juokais pasakyta, pažadino mūsų gerojo 
Saimono profesinį orumą — svarbiausią jausmą, apspręsda- 
vusį to meto amatininkų elgseną. 

— Klysti, sūnau Henri,— atrėžė jis ryžtingai.— Pirštinin- 
kų amatas daug garbingesnis, kadangi jų gaminiai skirti ran- 
koms, o batsiuvių ir kurpių — tik kojoms. 


— Abu amatai vienodai reikalingi miesto bendruome- 
. Ė . 2 . / š 
nei, — tarė Henris, kurio tėvas buvo kuūrpius. 


— (Galimas daiktas, mano sūnau,— tarė Gloveris,— tačiau 
ne vienodai garbingi. Pats pasvarstyki: ranką mes paduo- 

dame draugystės ir ištikimybės ženklan, o koja tokios gar- 
bės neturi. Narsuolis kaunasi ranka, bailys raito kojas iš 
kovos lauko. Pirštinė mosuoja ore, batas klampoja per pur- 
vyną. Sveikindamas draugą, žmogus ištsia jam ranką, 
o norėdamas nuvyti šunį arba tą, kurį niekina kaip šunį. 
spiria koja. Visame plačiame pasaulyje pirštinė ant ieties 
smaigalio reiškia draugystės ir ištikimybės ženklą, 0, nu- 
sviesta žemėn, ji šaukia į riterišką dvikovą. O su senu batu, 
kiek prisimenu, siejamas tik vienas paprotys: kartais kokia 
senė meta jį įkandin žmogaus, kad atneštų sėkmę, tačiau aš 
tuo prietaru nelabai tikiu. 

— Garbės žodis, — tarė Smitas, susižavėjęs bičiulio graž- 
byliavimu, keliant į padanges savo amato pranašumus, — aš 
ne toks, kurie linkę žiūrėti iš aukšto į pirštininko amatą. 
Pagalvokite, juk aš ir pats darau pirštines, tiesa, šarvų. Bet 
kad ir didžiai gerbdamas jūsų seną amatą, aš vis tiek nega- 
liu atsistebėti, kaip Konakaro tėvas atidavė savo sūnų sem- 
tis mokslo pas amatininką iš Žemutinės Škotijos, kai šių 
aukštakilmių kalniečių akyse mes esam menkystos ir pri- 
klausom niekingai darbo vergų padermei, tik tiek ir tevertai, 
kad tie bekelniai kilmingieji galėtų bet kada plėšti ir uiti 
ramiai ir niekieno nekliudomi. 

— Taip, — burbtelėjo Gloveris,— bet Konakaro tėvas bu- 
vo verčiamas svarbių. .— jis prikando liežuvį, bet galop pri- 
dūrė:— -...labai svarbių priežasčių. Žodžiu, aš žaidžiau su 
juo garbingą žaidimą, ir neabejoju, kad su manimi jis taip 
pat elgsis garbingai. Bet, taip staigiai pasitraukdamas, Kona- 
karas pastatė mane į keblią padėtį, nes esu jam pavedęs 
kai ką padaryti. Eisiu pasidairyti po dirbtuvę. 

— Ar galiu jums kuo padėti, tėve?— paklausė Henris 
Govas, patikėjęs senio nerimu. 

— Tu? Ne!— atsakė Saimonas. 

Iš griežto tono Henris suprato žioplai pasielgęs ir parau- 
do iki ausų dėl savo nenuovokumo ten, kur meilė turėjo jį 
paakinti, kad pasigautų šios užuominos. 

— O tu, Ketrina,— pridūrė Gloveris, išeidamas iš kam- 

nepabėgtų, kol grįšiu. Eikš su manimi, Dorote, pajudink 
senus savo kaulus. 

Jis išėjo, senė — jam iš paskos, ir Henris Smitas vos ne 
pirmą kartą savo gyvenime liko su Ketrina vienu du. Kokią 
minutę mergina stovėjo sumišusi, įsimylėjėlis — pasimetęs, 
bet galų gale Henris, sukaupęs visą drąsą, išsiėmė iš kišenės 
pirštines, gautas iš Saimono, ir kreipėsi į ją, prašydamas leisti 
žmogui, taip maloningai šį rytą jos apdovanotam, užmokėti 
nustatytą pabaudą už tai, kad miegojo tokiu laiku, kai už 
vieną būdravimo akimirką mielai galėtų atiduoti metus 
miego. 

— O ne, — atsakė Ketrina,— atlikimas pareigos šventajam 
Valentinui nereikalauja tokio atlyginimo, kokį jūs geidžiate 
užmokėti, todėl nė nemanau jo priimti. 

— Šitas pirštines, — tarė Henris, nežymiai pasislinkdamas 
arčiau Ketrinos,— pasiuvo rankos, kurios jums yra pačios 
brangiausios. Ir pažiūrėkite — jos sukirptos kaip tik jūsų 
rankai. 

Taip sakydamas, jis atkišo pirštines ir, paėmęs merginą 
už alkūnės tvirta ranka, išskleidė jas, rodydamas kaip tiks 
jų dydis. 

— Pažvelkite į šį siaurą riešą, — kalbėjo jis, — į tuos smul- 
kius pirštelius; pagalvokite, kas susiuvo šias siūles šilku ir 
auksu, ir nuspręskite, ar turi pirštinė ir ta vienintelė ranka, 
kuriai ji tinka, palikti skyrium tik todėl, kad pirštinė per 
nelaimę vieną trumpą akimirksnį pabuvo tokioje nujuodu- 
sioje ir šiurkščioje rankoje, kaip manoji. 

— Dovana man maloni, kadangi ji nuo mano tėvo, — 
tarė Ketrina,—ir, žinoma, dar malonesnė, kad nuo drau- 
go,— ji ypač pabrėžė šį Žodį, — nuo mano Valentino ir gy- 
nėio. Ž 

— Leiskite, aš padėsiu užsimauti,— tarė Smitas, dar. ar- 
čiau prie jos prisislinkdamas.— Pradžioje jos atrodys ankš- 
tokos, ir jums gali prireikti pagalbos. 

— Jūs įgudęs tokiai paslaugai, gerasis Henri Govai,— 
nusišypsojo Mergaitė, tačiau bemat pasitraukė toliau nuo sa- 
vo gerbėjo. 

— Atvirai kalbant, ne, — tarė Henris, purtydamas galvą.— 
Man dažniau tenka mauti plienines pirštines šarvuotiems ri- 
teriams, negu matuoti siuvinėtas pirštinaites merginoms. 

— Tai aš ir nevarginsiu jūsų daugiau, man padės Doro- 
tė.. nors pagalba čia nereikalinga... Tėvo akis ir ranka 
yra didžiai įgudusi. Daiktas, padarytas jo rankomis, visada 
kuo geriausiai tinka. 

— Leiskite man tuo įsitikinti — tarė Smitas.— Leiskite 
man pamatyti, kad šios dailios pirštinaitės iš tiesų tinka 
toms rankelėms, kurioms jos skirtos. 

— Kitą kartą, gerasis Henri, — atsakė mergaitė. — aš už- 
simausiu jas, pagerbdama šventąjį Valentiną ir draugą, kurį 
jis Man skyrė šiems metams. Dievas mato, norėčiau, kad ir 
svarbesniuose dalykuose galėčiau taip vykdyti tėvo valią. 
O dabar nuo odos kvapo man dar labiau įsiskaudėjo galvą, 
kuri jau skaudėjo nuo pat ryto. 

— Skauda galvą? Mano mieliausiai mergaitei?— sušuko 
jos Valentinas. 

— Jei būtumėte pasakęs „skauda širdį“, irgi neapsiriktu- 
mėte,— atsiduso Ketrina ir staiga prabilo labai rimtai.— Hen- 
ri, — tarė ji, — aš pasiryžusi kalbėti drąsiai, nes rytą pati da- 
viau jums pagrindo laikyti mane drąsia, taip, aš ryžtuosi 
prabilti pirmoji apie tą dalyką, apie kurį man, gal būt, pri- 
tiktų tylėti, kol jūs nepradėsite kalbos. Bet po to, kas įvyko 
šį rytą, aš jaučiuosi turinti nedelsdama išaiškinti savo jaus- 
mus, nes jūs galite neteisingai juos suprasti... Ne, nieko 
nesakykite, kol neišklausysite iki galo. Jūs narsus, Henri, 
nepaiyginti narsesnis už daugumą vyrų, jūs doras ir tvirtas 
kaip plienas, kurį kalate... 

— Liaukitės! Liaukitės, Ketrina, dėl dievo meilės! Kai 
jūs apie mane sakote tiek daug gera, man belieka laukti ne- 
gailestingo pasmerkimo, nes jūsų pagyros yra jo pranašės. 
Aš doras ir taip toliau, pasakysite jūs, bet kartu karštagal- 
vis Mušeika, kuris reikia nereikia stveriasi kardo ar durklo. 

— Taip pavadindama įžeisčiau ir save, ir jus. Ne, Henri, 
jokiam mušeikai ir riaušininkui, nors nešiotų jis plunksną 
prie skrybėlės ar auksinius pentinus ant kojų, Ketrina Glo- 

ver niekada nesuteiktų tos nedidelės malonės, kurią šiandien 
laisvu noru suteikė jums. Taip, aš ne kartą esu griežtai pa- 
smerkusi jūsų polinkį Žaibiškai suliepsnoti pykčiu ir kad 
kiek veltis į peštynes, bet tik norėdama, jei pasiseks, įtikinti 
jus, kad imtumėte nekęsti tų dviejų nuodėmių, labiausiai 
jus apsėdusių — tuščiagarbiškumo ir pykčio. Į tokias kalbas 
leisdavausi ne todėl, kad išsakyčiau savo pažiūras, o todėl, 
kad įliečiau nerimo į jūsų širdį. Aš žinau ne blogiau už tėvą, 
kad šiais sunkiais ir nelaimingais laikais visi mūsų tautos 
papročiai, o taip pat ir visų krikščioniškų tautų papročiai 
tarsi pateisina kruvinus vaidus dėl menkiausių priežasčių, 
gilią neapykantą ir mirtiną kerštą dėl smulkiausio įžeidimo, 
žmogžudystę dėl užgautos garbės, o kartais tiesiog dėl pra- 
mogos. Bet aš taip pat žinau, kad už visas šias nuodėmes 
mes kada nors būsime pašaukti prieš teismą, ir kaip aš no- 
rėčiau įtikinti tave, mano narsuoli, kilniaširdi drauge, kad 
dažniau įsiklausytumei savo geros širdies balso ir mažiau 
didžiuotumeis savo negailestingos rankos miklumu ir jėga. 

— Tu įtikinai... įtikinai mane, Ketrina!— sušuko Hen- 
ris.— Nuo šiol tavo žodžiai bus man įstatymas. Aš padariau 
nemažai, rasi, daugiau, negu būtina, kad įrodyčiau savo jėgą 
ir drąsą. Bet tik iš tavęs vienos, Ketrina, aš galiu pasimokyti 
išminties. Nepamirškite, mano puikioji Valentina, kad mano 
protas ir romumas negauna, taip sakant, susiimti lygiomis 
su mano aistra peštynėms ir karingumu, nes pastariesiems 
padeda visokie globėjai ir kurstytojai. Sakykime, užverda 
peštynės, ir aš, prisimindamas jūsų pamokymus, nesiskubinu 
kištis. tai jūs manote, kad man leista pasirinkti — stoti 
į kovą, ar ne? Kur tau! Švenčiausioji Marija! Beregint koks 
šimtas Žmonių apspis mane ir puls kurstyti. „Kaip gi čia da- 
bar, Smitai, gal rankų nebeturi, ar ką?"— sako vienas. „Šau- 
nuolis Henris viena ausim apkurto. Šiandien jis rietenų ne- 
girdi", — priduria kitas. „Tu privalai, — sako lordas meras, — 
apginti Perto garbę.“ ,„Henri!-— šaukia jūsų tėvas, — pulk 
juos, po perkūnais!“ Na, kas daryti vargšui vaikinui, Ketri- 
na, kada visi kaip velniai kursto jį, o drausti anei vienas 
nesudraudžia? 

— Taip, aš žinau, kad velnias turi gyvą galą talkininkų, 
kurie išsijuosę liaupsina jo prekę, — tarė Ketrina,— bet mūsų 
pareiga nepaisyti tuščių kalbų, nors su jomis kreiptųsi į mus 
tie, kuriuos privalu mylėti ir gerbti. 

— O visi tie menestreliai su savo romansais ir baladėmis 
tik ir garbina Žmogų už tai, kad jis atlaiko stiprius smūgius 
ir pats sugeba juos smogti. Skaudu sakyti, tačiau dėl daugy- 
bės mano nuodėmių, Ketrina, kaltas menestrelis aklasis Hen- 
ris. Aš kertu iš peties ne todėl, kad norėčiau sužaloti priešą 
(apsaugok mane, šventasis Jonai!), o tik todėl, kad noriu bū- 
ti toks, kaip Viljamas Volesas. 


Menestrelio bendravardis ištarė šiuos Žodžius taip rimtai 
ir sielvartingai, kad Ketrina negalėjo sulaikyti šypsenos. Ta- 
čiau įi vis dėlto perspėjo, kad jis neturįs statyti į pavojų 
savo ir kitų žmonių gyvybės dėl tokių menkų niekų. 

— Bet aš manau,— atsakė Henris, padrąsintas jos šypse- 
nos,— kad dabar, kai turėsiu tokį šalininką, taikos meilė 
visada nugalės. Tarkime, pavyzdžiui, kad mane spiria, ver- 
čia griebtis ginklo, o aš prisimenu, kad namie manęs laukia 
švelnus angelas sargas, ir jo atvaizdas man kužda: „Henri, 
nekelk rankos, nes tas kraujas, kurį praliesi, suteps mane... 
Henri, bėk nuo bereikalingo pavojaus, nes smūgis, kurį tu 
gausi, sužeis mane.“ Tokios mintys labiau mane suvaldytų, 
nezu visų Perto vienuolių paliepimas: „„Nuleisk kardą, arba 
mes atskirsime tave nuo bažnyčios.“ 

— Jei mylinčios sesers įspėjimas nors ką gali nulemti — 
tarė Ketrina,— tai galvokite, kad kiekvienas jūsų smūgis 
sukruvins šią ranką, kad kiekviena jūsų žaizda skausmu 
atsilieps šioje širdyje. 

Švelnus ir atviras tonas, kuriuo šie žodžiai buvo ištarti, 
suteikė Smitui drąsos. 

— „O kodėl jūs nepažvelgiate truputį toliau šios šaltumo 
ribos? Jei jūs tokia miela ir kilniaširdė, kad šitaip rūpinatės 
klūpančiu prieš jus nelaimingu nusidėjėliu, tai ar nebūtų 
geriau priimti jį savo mokiniu ir vyru? Jūsų tėvas geidžia 
mūsų vestuvių, miestas laukia jų, pirštininkai ir kalviai ren- 

giasi jas atšvęsti, o jūs, viena jūs, kurios žodžiai tokie nuo- 
stabūs ir švelnūs, tik viena jūs neduodate sutikimo. 

— Henri,— tyliai ištarė Ketrina, ir jos balsas virptelė- 
jo, — patikėkite, aš laikyčiau savo priederme nusilenkti tėvo 
valiai, jeigu santuokai, kurią jis numatė, nebūtų nenugalimų 
kliūčių. 

— Bet pagalvokite. tiktai pagalvokite. Aš nedaug tega- 
liu pasakyti, palyginus su jumis, mokančia skaityti ir rašyti. 
Bet aš mielai klausyčiausi, kaip jūs skaitote, aš amžiais ga- 
lėčiau gėrėtis jūsų švelniu balsu. Jūs mėgstate muziką, o aš 
moku groti ir dainuoti ne blogiau už kai kuriuos menestre- 
lius. Jūs mėgstate būti labdaringa, o aš užtektinai turiu au- 
koms ir užtektinai pragyvenimui, — nepraleisiu dienos, neiš- 
dalinęs tiek išmaldos, kiek išdalina bažnyčios diakonas. Jūsų 
tėvas sensta, jam sunku kasdien dirbti, todėl jis galėtų gy- 
venti su mumis, juo labiau kad ir aš laikau jį savo tėvu. 
Aš taip saugočiausi veltis į peštynes be reikalo, kaip sau- 
gausi įkišti ranką į žaizdrą, o jeigu kas išdrįstų pakelti prieš 
mus ginklą, tai tam parodyčiau, kad jo prekė neturi pa- 
klausos. 

— Linkiu jums, Henri, didelės šeimyninės laimės, kokią 
tik galite įsivaizduoti, tačiau su kita, laimingesne už mane,— 
pasakė beveik proverksmiais gražioji Perto mergelė, smau- 
giama ašarų. 

— Vadinasi, jūs nekenčiate manęs?— akimirką patylėjęs 
paklausė Henris. 

— Netiesa. Dangus mato, kad tai netiesa! 

— Jūs mylite kitą? 

— Žiauru teirautis to, ko jums geriau nežinoti. Bet jūs 
tikrai apsirinkate. 

— Nejaugi tai šis laukinis Konakaras?— paklausė Hen- 
ris.— Man krito į akį jo Žvilgsniai. 

— Jūs naudojatės mano sunkia padėtimi ir įžeidinėjate 
mane, Henri, nors aš to visai nenusipelniau. Kas man Kona- 
karas? Tik noras sutramdyti jo laukinį būdą ir išprusinti ji 

vertė mane domėtis tuo žmogum, nugrimzdusiu prietaruose 
ir aistrose. bet kitokiose, Henri, negu jūsiškės. 

— Vadinasi, koks nors pasipūtęs šilkinis rūmų dabitai— 
tarė ginklakalys, vos besuvaldydamas liepsnojantį pyktį, 
kurstomą nusivylimo ir apmaudo.— Vienas iš tų, kurie taria- 
si galį sužavėti aukšta plunksnuota skrybėle ir pentinų Žvan- 
gėjimu. Norėčiau žinoti, kuris iš jų, paniekinęs sau deramą 
porą — išsidažiusias ir prisikvėpinusias rūmų damas, — tyko 
laimikio iš paprastų mergaičių, miesto amatininkų dukterų. 
Kad žinočiau jo vardą ir titulą! 

— Henri Smitai,— tarė Ketrina, atsikratydama silpnumo, 
kuris ją buvo ką tik suėmęs,— šita kalba — nedėkingo ir 
neprotingo žmogaus, arba, veikiau, įdūkusio pamišėlio kalba. 
Aš jums išaiškinau jau pradžioje, kad niekas, visai niekas 
nestovi aukščiau mano akyse už tą, kuris dabar ritasi vis 
žemiau su kiekvienu žodžiu, ištartu tokiu neteisingai įtariu 
ir beprasmiškai piktu tonu. Jūs neturėjote teisės patirti net 
to, ką jums pasakiau, ir mano žodžiai, prašom įsidėmėti, 
visiškai nereiškia, kad jums atiduodu pirmenybę prieš kitus, 
nors kartoju, kad nieko kito aukščiau už jus nestatau. Pa- 
kaks, jei žinosite, kad jūsų troškimui išsipildyti trukdo ne- 
įveikiama kliūtis nelyginant kokie nelemti burtai. 

— Ištikimo žmogaus meilė gali panaikinti burtus, — tarė 
Smitas.— Norėčiau, kad ir dabar to prireiktų. Torbjenas, da- 
nų ginklakalys, gyrėsi, kad nukaląs stebuklingus antkrūti- 
nius, nes, peležiai kaistant, giedąs užkeikimus. O aš jam 
pasakiau, kad jo giedamos runos neturi galios ginklams, 
prieš kuriuos kausis ties Lonkarčiu. Kaip ten buvo, neverta 
nė kalbėti... Bet šarvai ir tas, kuris jais vilkėjo, o taipogi 
gydytojas, nuplovęs ir aprišęs žaizdą, žino, ar gali Henris 
Govas įveikti burtus, ar ne. 

Ketrina pažvelgė į jį, tarsi ketindama atsiliepti toli gražu 
nepalankiai apie žygdarbį, kuriuo jis gyrėsi, nes atvirasis 
Smitas pamiršo, kad žygis buvo kaip tik vienas iš tų, kuriuo 
jis ne kartą buvo užsitraukęs jos nemalonę. Bet jai dar 
nespėjus savo minčių išreikšti žodžiais, jos tėvas įkišo galvą 
pro duris. 

— Henri, — tarė jis — aš sutrukdysiu tau žymiai malo- 
nesnį užsiėmimą ir paprašysiu kuo greičiau ateiti į dirbtuvę; 
noriu pakalbėti dėl miesto reikalų. 

Pagarbiai nusilenkęs Ketrinai, Henris išėjo, paklusdamas 
jos tėvo kvietimui. Tai, kad jie išsiskyrė kaip tik dabar, tu- 
rėjo išeiti į naudą draugiškiems jų santykiams ateityje, nes 
pokalbis buvo bekrypstąs į pavojingą pusę. Tikrai, jaunuolis 
jau buvo bemanąs, kad Ketrinos atsisakymas — tai grynai 
kaprizas, juo labiau nepaaiškinamas po to, kai ji pati taip 
ryžtingai jį padrąsino. O Ketrina, antra vertus, tarė, kad 
jis kiek piktnaudžiauja jos dėmesiu, užuot švelnia elgsena 
atsilyginęs už palankumą. 

Bet abiejų širdyse buvo tiek švelnumo, jog, ginčui pasi- 
baigus, jis būtinai turėjo atgyti, ir tada mergina pamirš, kad 
buvo užgautas jos drovumas, o įsimylėjėlis, kad buvo atstum- 
ta karšta jo aistra. 


SEPTINTAS SKYRIUS 


Dėl šito vardo gali kraujo daug nubėgt. 


Šekspyras, „Henrikas IV" 


Miestiečių suėjimas, paskirtas praeitos nakties nutikimui 
aptarti, jau susirinko. Į Saimono Gloverio dirbtuvėlę kimšte 
prisikimšo žmonių — visi žymūs asmenys, kai kurie apsigobę 
aksominiais apsiaustais, ant kaklo užsikabinę auksines gran- 
dines. Tai buvo tikri miesto tėvai, pagarbūs miesto tarybos 
nariai ir cechų seniūnai. Visų veiduose galėiai išskaityti rūstį 
ir įžeistą orumą, kai jie tarpusavyje pusbalsiu, tausodami 
žodį, kalbėjosi. Bet labiau už visus susirūpinęs atrodė kepu- 
rininkas Oliveris Praudfiutas, praeitą naktį menkai tepadėjęs, 
bet dabar įnirtingai sukinėjąsis minioje, — taip žuvėdra, at- 
slenkant audrai, šmaikšto, klykia, blaškosi, nors, rodos, kas 
galėtų būti maloniau paukščiui, kaip skristi į savo lizdą ir 

tupėti ten, kol audra praeis. Bet kur tau! Meistras Praud- 
fiutas sukaliojosi vidury minios, stvarstė kiekvieną už sagos, 
šnabždėjo kažką į ausi, tuos, kurie buvo jo ūgio, apkabin- 
davo, norėdamas mįslingiau bei intymiau iškloti savo sam- 
protavimus, o kai pašnekovas pasitaikydavo aukštesnis, ke- 
purininkas pasistiebdavo ant galų pirštų ir įsitverdavo jam 
į apykaklę, kad galėtų perteikti tas pačias žinias. Jis jau- 
tėsi šių kautynių didvyriu ir buvo šventai įsitikinęs savo 
svarba, kaip liudininko, galinčio suteikti patikimiausias žinias 
apie įvykį, juo labiau kad, kalbėdamas apie savo vaidmenį 
šiose riaušėse, jis buvo linkęs neapsiriboti kuklia tiesa. Ne- 
galima sakyti, kad jo pranešimai būtų buvę ypatingai įdomūs 
ar svarbūs, nes dažniausiai susidėjo iš tokio pobūdžio tvir- 
tinimų: 

— Viskas gryna teisybė, prisiekiu šventu Jonu! Buvau 
ten ir regėjau savo akimis — aš pirmas puoliau į mūšį; jei- 
gu ne aš ir ne dar vienas drūtas vyras, pačiu laiku atsisku- 
binęs, jie būtų įsilaužę į Saimono Gloverio namus, perpiovą 
jam gerklę ir išvilkę jo dukterį į kalnus. Toks jau jų biau- 
rus paprotys — nepakenčiamas, kaimyne Krukšenkai.  ne- 
įmanomas, kaimyne Glasai. Tai neleistina, kaimyne Bal- 
nivsai, Rolokai, Kraistsonai. Viena laimė, kad mes su tuo 
drūtu vyruku laiku paspėjome... Ar ne mano tiesa, garbusis 
kaimyne teisėjau Kreigdeili? 

Tokias kalbas kuždėjo stropusis kepurininkas tai vienam, 
tai kitam į ausį. Teisėjas Kreigdeilis, orus pirklių gildijos 
narys, tas pats, kuris pasiūlė susirinkti į pasitarimą šioje vie- 
toje ir šitą valandą, aukštastogis, stambus, dailios išvaizdos 
vyras, atsikratė kepurininko maždaug su tokiu pagarbumu, 
kaip stiprus darbinis arklys nubaido įkyrią musę, Zyzusią 
aplinkui kokį dešimt minučių, ir tarė: 

— Tylos, mielieji piliečiai! Ateina Saimonas Gloveris, 
kurį mes visi pažistam<+ kaip garbingiausią žmogų. Paklau- 
sysime, ką jis pats pasakys apie savo nuoskaudą. 

Gavęs žodį, Saimonas pradėjo savo pasakojimą labai su- 
sijaudinęs, mat, bijojo, kad per jį miestas neįsitrauktų į kru- 
viną kovą. Jo manymu, ten greičiausiai būta tik persirengė- 

lių ir įkaušusių pokštininkų iš rūmų jaunuomenės tarpo; ir 
visas blogumas gal tik tas, jog reikės dukters miegamojo 
langą užkalti geležinėmis grotelėmis, kad saugotų nuo pa- 
daužų. 

— Jeigu čia buvo tik persirengusių pokštininkų išdai- 
ga,— tarė Kreigdeilis — tai mūsų bendrapilietis Henris iš Vin- 
do bus negerai padaręs, nukirsdamas džentelmenui ranką už 
tokį nekaltą pokštą. Miestui dabar uždės sunkią išpirką, jei 
mes neišduosime žmogaus, suluošinusio kitą. 

— Apsaugok, švenčiausioji panele!— tarė Gloveris.— Jei- 
gu jūs žinotumėte tai, ką žinau aš, jūs pasisaugotumėte ir 
nekištumėte čia pirštų kaip prie įkaitintos geležies. Bet jeigu 
jūs žūt būt norite juos nusvilti, aš priverstas pasakyti teisybę: 
viskas būtų baigęsi blogai man ir mano šeimai, jeigu į pa- 
galbą nebūtų atskubėjęs Henris Govas, ginklakalys, visiems 
jums gerai pažįstamas. * 

— Nesnaudžiau ir aš,— tarė Oliveris Praudiiutas,— nors 
ir neketinu skelbtis, kad taip pat puikiai kaunuosi kardu, 
kaip mūsų kaimynas Henris Govas. Juk jūs matėte mane, 
kaimyne Gloveri, nuo pat kautynių pradžios? 

— Aš jus mačiau, kai jos pasibaigė, kaimyne,— atrėžė 
Gloveris. 

— Tiesa, tiesa! Aš pamiršau, kad jūs, kol aidėjo smūgiai, 
sėdėjote namie ir negalėjote matyti, kas juos smogia. 

— Tyliau, kaimyne Praudiiutai, prašau jus, tyliau— pyk- 
telėjo Kreigdeilis, kuriam aiškiai įkyrėjo vienodas gerbiamo 
kepurininkų cecho seniūno zyzimas.— Čia kažkas slypi,— ta- 
rzė jis.— bet aš, rodos, būsiu įspėjęs mįslę. Mūsų bičiulis 
Saimonas, kaip jūs visi žinote, taikus žmogus, vienas iš tų, 
kuris greičiau nutylės skriaudą, negu statys į pavojų draugą, 
ar, sakysime, kaimynus, gviešdamasis atpildo. Tu, Henri, 
visada pirmas, kai reikia stoti miesto ginti, tad paaiškink, ką 
žinai apie šį dalyką. 

Mūsų Smitas nupasakojo viską, kas jau apsakyta skaity- 
tojui, o nerimstantis kepurininkas vėl įkišo savo trigrašį. 

— O tu matei mane ten, dorasis Smitai, matei, ar ne? 

— Tiesą sakant, nepastebėjau, kaimyne, — atsakė Hen- 
ris.— Žinai, augumo tu ne per didžiausio, tai galėjau ir ne- 
pamatyti. 

Atsakymas sukėlė juoką, nusikvatojo ir pats Oliveris, bet 
atkakliai pridūrė: 

— O vis dėlto aš pirmas puoliau į pagalbą. 

— Nejau? Kurgi tu buvai, kaimyne?— paklausė Smitas.— 
Aš tavęs nemačiau, nors tuo metu būčiau atidavęs tiek, kiek 
vertas geriausias mano darbo kardas ir šarvai, kad tik petys 
į petį su manim būtų stojęs toks stiprus vyras, kaip tu... 

— O juk aš ir stovėjau visai šalia, dorasis Smitai. Ir kol 
tu daužei kardu kaip kūju per priekalą, aš gyniau tave nuo 
smūgių, kuriais taikstėsi tave pavaišinti iš užpakalio. Todėl 
tu manęs ir nepastebėjai. 

— Esu girdėjęs, kad senais laikais buvę kalvių tik su vie- 
na akim, — tarė Henris.— Aš turiu dvi, bet abi įstatytos kak- 
toje, taigi sau už nugaros, kaimynėli, matyti negalėjau. 

— Ir vis tik,— užsispyręs teigė meistras Oliveris, — kaip 
tik aš ten stovėjau, ir dabar duosiu ponui teisėjui ataskaitą 
apie tą įvykį, nes mudu su Smitu pirmieji puolėme kautis. 

— Kol kas gana!— tarė Kreigdeilis, rankos mostu numal- 
dydamas meistrą Praudfiutą— Saimono Gloverio ir Henrio 
Govo parodymų pakanka, kad palaikytume aiškia net mažiau 
įtikimą bylą. O dabar, gerbiamieji meistrai, sakykite, kas 
mums daryti. Pažeistos ir paniekinios visos mūsų pilietinės 
teisės, ir jūs puikiai suprantate, kad tokiai įžūlybei galėjo 
ryžtis tik galingas žmogus. Meistrai, mūsų kūnas ir kraujas 
verda pykčiu ir šaukiasi keršto. Pagal įstatymą mes stovime 
žemiau už valdovus ir didikus, bet neprotinga manyti, jog 
pakęsime, kad kas nebaudžiamas laužtųsi į mūsų namus ir 
kėsintųsi į mūsų moterų garbę. 

— Nepakęsime!— vieningai atsiliepė miestelėnai. 

Saimono Gloverio veide šmėstelėjo nerimas ir blogas nu- 
jautimas. 

— Aš vis dėlto manau,— įsiterpė jis,— kad jų ketinimai 
buvo ne tokie Klastingi, kaip jums atrodo, gerbiamieji mano 
kaimynai, ir aš mielai atleisčiau už triukšmą bei grumtynes, 

sukeltas prie nelaimingų mano namų, kad tik šlovingasis 
mūsų miestas per mane neatsidurtų pavojuje. Meldžiu gerai 
apgalvoti, kas bus mūsų teisėjai, kas klausys bylą ir kas 
priims nuosprendį bausti nusikaltėlius ar susilaikyti. Aš kal- 
bu kaimynams ir draugams, vadinasi, galiu kalbėti atvirai. 
Karalius — telaimina jį dievas — taip palūžęs kūnu ir dva- 
sia, kad nusišalins, o mus nukreips pas kurį didį vyrą iš 
savo patarėjų, tuo laiku būsiantį jo malonėj... Galimas daik- 
tas, jis nukreips mus pas savo brolį hercogą Olbenį, kuris 
pasinaudos mūsų bėda ir stengsis išspausti iš mūsų kuo dau- 
giau pinigų. 

— Ne, nenorime nei vieno iš Olbenių už teisėją, — vie- 
ningai, kaip ir pirmiau, atsakė susirinkusieji. 

— Arba, gal būt,— pridūrė Saimonas, — jis paves herco- 
gui Rotsėjui pasirūpinti mumis. Padauža jaunasis princas mū- 
sų nuoskaudas pavers smagia pramoga savo linksmiems sėb- 
rams ir įsakys savo menestreliams sudėti apie jas dainą. 

— Nereikia mums Rotsėjaus! Jis per daug linkęs į links- 
mybes ir netinka mums į teisėjus!— vėl sušneko miestiečiai. 

Saimonas, matydamas, kad pasiekė tą tašką, į kurį taikė, 
padrąsėjo, tačiau sekantį baisų vardą vis dėlto ištarė pus- 
balsiu: 

— O gal norėtumėt Juodojo Duglo? 

Minutėlę jokio atsakymo. Visi susižvalgė, jų veidai ap- 
niuko, lūpos išblyško. Vien tik Henris Smitas drąsiai ir ryž- 
tingai išsakė tai, ką galvojo kiekvienas, bet ko niekas 
nedrįso išreikšti žodžiais. 

— Gauti Juodąjį Duglą už teisėją, kai teisiasi miestelėnas 
ir kilmingasis bajoras... na, tai jau geriau patį velnią iš pra- 
garo! Gal tau galva pasimaišė, tėve Saimonai, kad tokią 
baisybę siūlai? 

Vėl įsivyravo baugį, nejauki tyla, kurią galų gale per- 
traukė Kreigdeilis; nužvelgęs kalbantįjį reikšmingu žvilgsniu, 
jis tarė: 

— Tu pasikliauji savo plieniniais šarvais, kaimyne Smi- 
tai, antraip nekalbėtumei taip drąsiai. 

— Aš pasikliauju teisinga širdimi po savo šarvais, o ko- 
kie jie — nesvarbu, — atsakė neįbauginamasis Smitas.— Nors 
aš ne plepys, bet kai reikės, niekas iš kilmingų ponų neuž- 
kabins man spynos ant lūpų. 

— Vilkėk tvirtus šarvus, mielasis Henri, arba nešnekėk 
taip garsiai, — pakartojo Kreigdeilis tuo pačiu reikšmingu to- 
nu.— Mieste esama pasienio vyrų su kruvinos širdies ženklu 
ant peties. Bet nėra ko veltui kalbėti. Ką mes darysime? 

— Trumpa kalba, gera byla!— tarė Smitas.— Kreipkimės 
į savo Merą ir prašykime patarimo bei paramos. 

Palankus šnibždesys nuvilnijo susirinkusių eilėmis, o Oli- 
veris Praudiiutas tarė: 

— Aš jums apie tai kalbu jau gerą pusvalandį, tik jūs 
nenorite manęs klausyti. Eikite pas mūsų merą, sakau aš. 
Jis pats kilmingas, ir jam pritinka spręsti visus ginčus tarp 
miesto ir diduomenės. 

— Tyliau, kaimynai, tyliau! Ką kalbėdami ar darydami, 

taręs tuos žodžius, tarsi dar labiau susitraukė ir tapo panašus 
į šešėlį — taip jis stengėsi nusižeminti ir sutinkamai su savo 
kalba išrodyti menkesnis ir labiau nepastebimas, negu jį su- 
tvėrė gamta.— Atleiskite man,— tarė jis, — aš esu tiktai varg- 
šas gydytojas. Tačiau išauklėtas Paryžiuje, išėjęs mokslus 
apie žmogaus kūną ir cursus medendi! ne blogiau už dau- 
gelį kitų, laikančių save labai mokytais. Dingojasi man, kad 
jau žinau būdą ir žolelių šiai žaizdai išgydyti. Štai čia stovi 
mūsų bičiulis Saimonas Gloveris, žmogus, kaip jūs visi žino- 
te, vertas didžiausios pagarbos. Argi ne jis karščiau už visus 
turėtų reikalauti griežtai šį įvykį ištirti, jei taip artimai pa- 
liesta jo šeimos garbė? O jis tuo tarpu išsisukinėja, nenori 
apkaltinti padaužų. Ar jums neatrodo, kad jeigu jis pagei- 
dauja nutylėti, vadinasi, turi savų priežasčių, kurių at- 
tus prie svetimos žaizdos. Bet, deja! Mes visi žinome, kad 
jaunos panelės, — tai, kaip aš sakau, laki esencija. Įsivaizduo- 

kite, kad viena dora panelė — visai nekalta, žinoma, — šven- 
to Valentino rytą palieka savo langelį neužsklęstą, kad koks 
nors galantiškas kavalierius galėtų, neįžeisdamas jos dory- 
bės, žinoma, tapti šiais metais jos Valentinu, bet tą kavalie- 
rių kas užklupo, — tai argi ji nepagaus šaukti, tarsi jo įši- 
brauta netikėtai, ir. ir... Pasamstykite rėčiu vandenį, pa- 
galvokite ir nuspręskite — ar verta dėl šitokio dalyko stumti 
miestą į bėdą? 

Gydytojas išdėstė savo nuomonę kuo dviprasmiškiausiai, 
tačiau smulkutis jo kūnas dar labiau sumažėjo, kai jis pa- 
matė, jog kraujas užplūdo senojo Saimono Gloverio skruos- 
tus, o Smitas nukaito kaip žarija. Smitas žingtelėjo į prieki, 
įsmeigė griežtą žvilgsnį į nusigandusį vaistytoją ir pra- 
trūko: 

— Ak tu skelete! Kolba dusulinga! Tu Žmonių nuodyto- 
jau! Jeigu būčiau pagalvojęs, kad dvokiantis tavo kvėpavi- 
mas bent akimirksnį užtemdys šviesų Ketrinos Glover vardą, 
aš būčiau sugrūdęs tave, šlykštus šundaktari, tavo paties 
grūstuvėje, sumaišęs tavo begėdiškus palaikus su trinta sie- 
ra, vieninteliu tavo turimu tikru vaistu, ir padaręs tepalą 
nusususiems šunims trinti! 


— Nustok, sūnau Henri, nustok,— įsakmiai sušuko Glo- 
veris.— Šioje byloje turiu teisę kalbėti tik aš, ir niekas ki- 
tas. Didžiai gerbiamas Kreigdeili! Jeigu taip aiškinamas ma- 
no atkaklus taikos siekimas, tai aš linkęs persekioti šiuos 
riaušininkus lig paskutinių išgalių. Ir nors laikas parodys, 
kad mums geriau būtų vertėję turėti pakantumo, jūs visi 
pamatysite, kad mano Ketrina nei lengvabūdiškumu, nei pai- 
kumu nedavė pagrindo tokiam šmeižtui. 

Įsikišo ir beilis. 

— Kaimyne Henri,— tarė jis— mes susirinkome čionai 
į pasitarimą, o ne vaidų kelti. Kaip vienas iš šlovingojo 
miesto tėvų, aš reikalauju, kad tu sutramdytum pyktį ir ne- 
gerus ketinimus prieš poną daktarą Dvainingą. 

— Jis pernelyg niekingas padaras, beili Kreigdeili, — ta- 
rė Henris Govas,— kad turėčiau prieš jį kokių negerų keti- 

nimų — juk aš vienu kūjo smūgiu galiu ištėkšti jį ir jo 
kromą. 

— Tada nurimkite ir išklausykite manęs,— tarė beilis.— 
Mes visi šventai tikime gražiosios Perto mergelės garbe, 
kaip tikime palaimintos dievo motinos skaistybe.— Jis pa- 
garbiai persižegnojo.— Bet grįžkime prie pasiūlymo kreiptis 
į merą. Ar jūs, kaimynai, sutinkate perduoti į mūsų mero 
rankas bylą, kuri, kaip galima laukti, bus nukreipta prieš 
didžiagalį bei žymų asmenį? 

— (O meras taipogi yra kilmingas Žmogus, — sucypė vais- 
tytojas, po beilio įsikišimo kiek atitokęs.— Dievas mato, aš 
kalbu, ne ketindamas žeminti garbingąjį didžiūną, kurio pro- 
tėviai ilgus metus ėjo tas pareigas, kaip jis eina nūnai... 

— „„ laisvu Perto piliečių pasirinkimu,— įterpė Smitas, 
pertraukdamas kalbėtoją skardžiu bei valdingu balsu. 

— Taip, žinoma,— tarė sutrikęs oratorius, — piliečių rin- 
kimu. Kaipgi kitaip? Prašau jūsų, bičiuli Smitai, nepertrau- 
kinėti manęs. Aš kreipiuosi į mūsų beilį, garbingąjį Kreig- 
deilį. Mano galva, seras Patrikas Čarteris, kad ir susijęs su 
mumis, vis tiek yra bajoras, o varnas varnui akies nekirs. 
Jis gali išspręsti mūsų nesutarimus su kalniečiais, eiti išvien 
prieš juos kaip mūsų meras ir vadovas, bet ar panorės jis, 
pats šilkais išsidabinęs, palaikyti mūsų pusę prieš išsiuvinėtą 
apsiaustą ir brokato rūbą, kaip palaikytų prieš škotišką ple- 
dą ar airišką bajų, — čia dar klausimas. Paklausykite manęs, 
neišmanėlio. Mūsų gražioji mergelė išgelbėta, ir aš apie ją 
visai nenorėjau pasakyti ką nors bloga, nes, iš teisybės, ne- 
žinau jokių jos blogybių. Vienas jų Žmogus neteko rankos, 
tai Henrio Smito darbas. 

— jr mano,— pridūrė nedidukas, pasipūtęs kepuri- 
ninkas. 

— Ir Oliverio Praudiiuto, kaip jis pats teigia, — kalbėjo 
toliau vaistytojas, nesistengdamas nuginčyti kieno nors pre- 
tenzijų į garbę, kad tik jo paties niekas neverstų žengti pa- 
vojingais jos keliais.— Taigi sakau, kaimynai, kad jeigu vie- 
nas jų atminimui paliko mums savo ranką, tai į Kerfju gatvę 

jie deugiau nosies nekiš. O jei taip, tai, kvaila mano galva, 
geriau padėkokime narsiajam mūsų miestelėnui ir, kadangi 
miestas neprarado garbės, o nelabieji plevėsos patyrė nuo- 
stolių, padėkime kryžių, ir baigta — daugiau apie tą nesu- 
sipratimą nė žodžio. 

Šis taikingas patarimas padarė įspūdį kai kuriems mies- 
telėnams, jie ėmė linkčioti, giliu, supratingu žvilgsniu žvelg- 
dami į taikos gynėją; netgi Saimonas Gloveris, nepaisant ką 
tik patirto įžeidimo, atrodo, sutiko su jo nuomone. Bet Hen- 
ris Smitas, matydamas, kur viskas krypsta, prašneko tiesiai 
kaip įpratęs. 

— Aš nesu vyriausias iš jūsų, kaimynai, nė pats turtin- 
giausias, bet ir nesigailiu. Metai ateis, jei lemta jų sulaukti, 
o skatiko aš galiu uždirbti ir išleisti kaip bet kuris kitas, 
nesibaidąs Žaizdro kaitros ir dumplių vėjo. Bet niekas nie- 
kada nėra matęs manęs ramiai sėdint, kai žodžiu ar veiksmu 
padaryta skriauda mūsų šlovingajam miestui ir kai žmogus 
žodžiu ar ranka gali ją atitaisyti. Nepakęsiu aš ir šito įžei- 
dimo, jei tik pavyks ką padaryti. Jeigu niekas nenori eiti 
su Manimi, aš eisiu pas merą vienas. Jis riteris, tai tiesa, iI, 
kaip mes visi žinome, tikras didikas, kilęs iš tos giminės, 
kurią mes gerbiame nuo Voleso laikų, kada jo prosenelis 
buvo mums meru uždėtas. Tegul jis būna ir labiausiai išpui- 
kęs aukštakilmis, jis yra Perto meras ir dėl savo garbės 
privalo ginti miesto teises bei laisves —ir gins, aš žinau; 
dariau jam plieninį pošarvį ir drąsiai galiu spėti, kokią širdį 
jis dengs. 

— Kalbos nėra,— tarė Kreigdeilis,— kad bergždžias būtų 
ėjimas į karaliaus rūmus be sero Patriko Čarterio paramos; 
vis tiek gautume vieną atsakymą: „Eikite pas savo merą, 
storžieviai, o mums nelįskite į akis.“ Taigi, kaimynai mies- 
telėnai, jeigu jūs mane palaikysite, mudu su vaistytoju Dvai- 
ningu nedelsdami leisimės į Kinfonsą, o su mumis Saimonas 
Gloveris, mūsų šaunusis Smitas ir narsusis Oliveris Praud- 
fiutas, kaip užpuolimo liudininkai. Miesto vardu mes tarsi- 
mės su seru Patriku Čarteriu. 

— Ne, prašome mane palikti namie, — puolė atsisakinėti 
taikusis vaistytojas,— aš pritrūksiu drąsos ir nė burnos ne- 
galėsiu praverti akivaizdoje riterio, prisijuosusio kardą. 

— Niekai, kaimyne, tū turi eiti — pasipriešino Kreigdei- 
lis. — Mieste aš laikomas karštagalviu, nors ir persiritau per 
šeštą dešimtį. Saimonas Gloveris — įžeistoji pusė. Henris Go- 
vas, kaip visiems žinoma, daugiau šarvų prakiurdė savo kar- 
du, negu nukaldino savo kūju, o kaimynas Praudiiutas, kuris, 
jei tikėsim jo paties Žodžiu, dalyvaujantis kiekvienose Perto 
kautynėse nuo pradžios iki pabaigos, be abejonės, yra veik- 
los žmogus. Mums būtina turėti savo tarpe nors vieną taikos 
bei ramybės saugotoją. Ir jūs, vaistytojau, esate kaip tik tas 
žmogus. Tad kelionėn, ponai, aukitės batus, balnokite žirgus, 
„Žirgas ir lazda“! taip sakant, ir susitinkame prie rytinių 
vartų... jeigu, žinoma, jūs malonėsite, kaimynai, patikėti 
mums šį uždavinį. 

— Geriau nė nesugalvosi, mes visi pritariame,— suūžė 
miestelėnai.— Jeigu meras palaikys mūsų pusę, ko šlovin- 
gasis mūsų miestas turi teisę tikėtis, mes įstengsime pasi- 
galynėti su.žymiausiais iš tų ponų. 

— Taigi, kaimynai, — atsakė beilis,— taip ir padarysime. 
Beje, aš buvau liepęs apie šį laiką susirinkti miesto tarybai 
ir neabejoju,— jis permetė akimis susirinkusius, — kad, dau- 
gumai iš čia esančių nusprendus tartis su mūsų meru, ir 
kiti tarybos nariai sutiks su jų sprendimu. Todėl, kaimynai 
ir dorieji šlovingojo Perto miesto piliečiai, vikriau ant žirgų, 
kaip sakiau, ir susitinkame prie rytinių vartų. 

Vieningais susirinkusiųjų šūksmais baigėsi šis ypatingos 
tarybos posėdis, taip sakant, „amatų lordų“ posėdis. Ir jie 
išsiskirstė: išrinktieji atstovai ruoštis kelionei, o likusieji — 
papasakoti savo nekantraujančioms žmonoms bei dukroms, 
ką nutarta daryti, kad ateityje jų namams negrėstų meili- 
kautojų įsiveržimas netinkamu laiku. 


„Žirgas ir lazda“ (horse and hattock) — šūkis, su kuriuo elfai 
šoka ant arklių, leisdamiesi kelionėn mėnesienos šviesoje. 

Kol balnojami arkliai, o miesto taryba svarsto, arba, tei- 
singiau, formaliai tvirtina nutartį, priimtą garbiųjų miestelė- 
nų, suteiksime skaitytojui būtinų žinių ir aiškiai apsakysime 
tai, apie ką susirinkime buvo tik probėgom užsiminta. 

Tais laikais, kai stipri feodalinė aristokratija varžė, o ne- 
retai ir žeidė karališkųjų Škotijos miestų teises, įsigalėjo 
paprotys, pagal kurį miestas, jeigu leido aplinkybės, rinkda- 
vosi meru, tai yra savivaldybės galva, ne ką iš pirklių, ama- 
tininkų bei kitų asmenų. gyvenančių pačiame mieste ir ei- 
nančių pareigas magistrate, o kviesdavosi į šį aukštą postą 
kokį galingą didiką ar baroną iš netoliese stovinčių pilių, 
kad turėtų karaliaus dvare savą žmogų, kuris juos gintų, 
o, re:kalui esant, vadovautų miestelėnų kariuomenei kare ar 
šiaip susirėmimuose, pastiprindamas ją būriu savo vasalų. Ši 
parama ne visada būdavo neapmokama. Dažnokai meras 
begėdiškai piktnaudžiaudavo savo padėtimi ir savindavosi 
žemes ir trobesius, priklausančius miesto bendruomenei, — 
taigi miestelėnai nepaprastai brangiai turėdavo sumokėti už 
teikiama pagalbą. Kiti merai tenkindavosi gavę iš miestelėnų 
stiprią paspirtį savo kivirčuose, o taip pat įvairius pagarbos 
bei palankumo ženklus, kuriais miestas savo nuožiūra apdo- 
vanodavo juos, kad tie, reikalui esant, būtų jiems paslau- 
gesni. Baronas, oficialus karališkojo miesto gynėjas, nesi- 
varžydamas priimdavo tokias laisvanoriškas duokles ir atsi- 
mokėdavo už jas bendruomenės teisių gynimu, dalyvavimu 
miesto tarybos diskusijose ir drąsiais žygdarbiais kovos lauke. 

Pertiečiai, arba šlovingojo Perto miesto piliečiai (kaip jie 
mėgo vadintis), karta iš kartos rinkosi sau globėją ir merą 
iš riteriškos Čarterių giminės, valdžiusios Kinfonsą, kurio 
žemės ribojosi su miestu. Nuo tos dienos, kai pirmasis šios 
žymios giminės atstovas įsikūrė jam priklausančioje stip- 
rioje pilyje, apjuostoje vaizdingų bei derlingų vietų, tuo 
metu (Roberto III laikais) dar nebuvo praėję nė šimto metų. 
Pirmojo atkilėlio įsikūrimą svetimoje žemėje, į kurią jį at- 
bloškė likimas, apsprendė nepaprasti jo riteriško bei roman- 
tiško gyvenimo įvykiai. Mes papasakosime juos taip, kaip 

jie išdėstyti sename ir nusistovėjusiame padavime, pasižy- 
minčiame neginčytinais tikroviškumo bruožais ir pakankamai 
įtikimame, kad būtų galima įtraukti ir į rimtesnį istorinį 
metraštį, negu šis romanas. 

Tuo metu, kai pagarsėjusiam patriotui serui Viljamui Vo- 
lesui, gyvenusiam šiame pasaulyje taip neilgai, pavyko su 
savo kariais kuriam laikui išvyti iš gimtos šalies nukariau- 
tojus anglus, jis, sakoma, su nedideliu būriu ištikimų savo 
šalininkų išsirengė kelionėn į Prancūziją, bausdamasis savo 
asmens įtaka (o jį ir svečiose šalyse gerbė už narsumą) nu- 
teikti Prancūzijos monarchą, kad duotų Škotijai į pagalbą 
kariuomenės arba kaip kitaip padėtų škotams susigrąžinti 
nepriklausomybę. 

Tasai Škotijos didvyris nedideliu laivu plaukė Djepo uos- 
to link, kai tolumoje pasirodė burė, į kurią jūrininkai iš pra- 
džių žiūrėjo nustebę ir sumišę, o galop — sutrikę ir nusigan- 
dę. Volesas paprašė paaiškinti, ko jie taip išsigando. Kapi- 
tonas pasakė, kad aukštašonis laivas, plaukiantis į juos su 
piktais kėslais, priklauso žinomam piratui, pagarsėjusiam 
savo narsa, nepaprasta jėga ir sėkmingais plėšikavimais. 
Laivo vadas yra džentelmenas, pavarde Tomas de Longvilis, 
gimimo prancūzas, vienas tų piratų, kurie save vadina jūros 
draugais, o visų kitų, kurie raižo vandens platybes, priešais. 
Jis užpuldinėja -ir plėšia visų šalių laivus kaip senovėje tie 
norvegai, vadinami jūros karaliais, kurių viešpatija buvo 
neaprėpiami vandenų toliai. Kapitonas pridūrė, kad niekas 
negali nuo pirato pabėgti — toks greitas jo laivas, ir jokiai 
įgulai, net pačiai stipriausiai, nėra vilties atsilaikyti, kai jis 
užšoka ant denio savo sėbrų priešakyje. 

Volesas rūsčiai šypsojo, kol laivo kapitonas su siaubu 
veide ir ašaromis akyse kalbėjo, kaip jie pateksią į nelaisvę 
Raudonajam Korsarui — taip buvo pramintas de Longvilis 
todėl, kad jo laive plevėsuodavo raudona it kraujas vėliava, 
kurią iškėlė ir dabar. 

— Aš išvaduosiu sąsiaurius nuo šio pirato,— tarė Vo- 
lesas. 

Sušaukęs krūvon kokį dvylika savo patikėtinių — Boidą, 
Kerlį, Sitoną ir kitus, kurie gyvenimo skonį pajusdavo tik 
kautynių sūkury,— įsakė apsiginkluoti ir sugulti ant denio, 
kad nebūtų matyti. Jūrininkams jis liepė nusileisti į triu- 
mą — visiems, išskyrus tuos, kurie turėjo valdyti laivą, o ka- 
pitoną, įbauginęs mirtimi, privertė vesti laivą taip, kad at- 
rodytų, jog bando pasprukti nuo pirato, o iš tikrųjų — leisti 
Raudonajam Korsarui pavyti juos ir užgrobti. Pats Volesas 
irgi atsigulė ant denio, kad nesimatytų jokio ženklo, bylo- 
jančio apie pasipriešinimą. Po ketvirčio valandos de Longvi- 
lio laivas susigretino su škotų didvyrio laivu, ir Raudonasis 
Korsaras, užmetęs abordažinius kablius, visas nuo kojų lig 
galvos apsiginklavęs šoko ant denio, o įkandin pasipylė jo 
sėbrai, baisiausiai rėkdami, tarsi pergalė jau būtų pasiekta. 
Bet čia ginkluoti škotai išsyk pašoko ir plėšikui, visai to 
nesitikėjusiam, teko susigrumti su vyrais, įpratusiais kovą 
baigti tik pergalingai, jei kiekvieno daliai kliūdavo ne dau- 
fiau dviejų ar trijų priešininkų. Pats Volesas puolė piratų 
kapitoną, ir užvirė tokia įnirtinga dvikova, kad visi metė 
kovęsi ir įsispoksojo į juos, tarsi abipusišku sutikimu palikę 
vadams nulemti kautynių baigtį. Piratas kovėsi, kaip tik 
išgali kautis žmogus, bet Volesas garsėjo antžmogiška jėga. 
Jis išmušė kardą iš pirato rankos, ir tam, atsidūrus per plau- 
ką nuo pražūties, nieko kito nebeliko, kaip susikibti su ško- 
tų didvyriu ir mėginti įveikti jį plikomis rankomis. Bet ir vėl 
škotas jį apgalėjo. Jie griuvo ant denio, spausdami vienas 
kitą glėbyje, bet prancūzas nuvirto aukštielninkas, ir Volesas. 
sugriebęs jį už gerklės, pridengtos šarvų apykakle, taip pa- 
spaudė, kad plienas, nors ir labai tvirtas, įlinko, ir kraujas 
plūstelėjo piratui iš akių, nosies ir burnos, tad maldauti 
pasigailėjimo jis begalėjo ženklais. Jo vyrai, pamatę, kaip 
riesta jų atamanui, nusviedė ginklus ir pasidavė nugalėtojo 
malonei. Tas dovanojo jiems gyvybę, bet pasisavino jų laivą, 
O pačius paėmė į nelaisvę. 

Kai priartėjo prie Prancūzijos uosto, Volesas įvarė vi- 
siems siaubo, iškeldamas piratų vėliavą, tarytum pats de 
Longvilis būtų atplaukęs siaubti miesto. Suskambo varpai, 

sugaudė ragai, ir miestelėnai tekini puolė prie ginklų, bet 
ūmai vaizdas pasikeitė. Virš piratų vėliavos iškilo Škotijos 
liūtas ant auksinio skydo ir iškilmingai paskelbė, kad arti- 
nasi Škotijos išlaisvintojas it sakalas su grobiu naguose. Jis 
išlipo į krantą su savo belaisviu ir nuėjo pas Prancūzijos 
karalių. Voleso prašymu, piratui buvo dovanota už grobuo- 
niškus žygius, ir karalius dargi suteikė serui Tomui de Long- 
viliui garbę, įšvęsdamas jį į riterius ir pasiūlydamas jam 
tarnybą savo rūmuose. Bet piratui taip patiko kilniaširdis 
jo nugalėtojas, kad jis panoro sujungti savo likimą su Vole- 
so likimu, iškeliavo su juo į Škotiją ir petys į petį kovėsi 
daugelyje kruvinų mūšių, kuriuose seras Tomas de Longvi- 
lis narsumu nenusileisdavo niekam, išskyrus didvyrį, nuga- 
lėjusį jį dvikovoje. Ir dalia teko jam laimingesnė, negu jo 
užtarytojui. Garsus ne tik jėga, bet ir grožiu, jis taip suža- 
vėjo jauną damą, senos Čarterių giminės įpėdinę, kad ta 
nusiskyrė jį sau per vyrą ir atidavė jam ne tik ranką, bet 
ir žavingą Kinfonso pilį su žeme ir miškais. Jų palikuonys 
pasirinko Čarterių vardą, tarsi sutvirtindami ryšius su savo 
protėviais iš motinos pusės, nuo senų laikų šios pilies bei 
žemių valdytojais, nors Tomo de Longvilio vardas jų buvo 
ne mažiau godojamas ir platus dvirankinis kardas, kuriuo 
jis guldė mūšiuose priešus, lig šiolei saugomas tarp bran- 
giausių šeimos relikvijų. Kiti sako, kad Čarteriai buvo paties 
de Longvilio giminės pavardė. Vėliau dvaras atiteko Blerų 
šeimai, o nūnai jį valdo lordas Grėjus. 

Kaip tik šie Kinfonso baronai iš kartos į kartą, po tėvo — 
sūnus, ėjo Perto mero pareigas. Jų pilis stovėjo netoli mies- 
to, ir tokia kaimynystė buvo patogi abiem pusėm. Seras 
Patrikas, apie kurį čia kalbama, ne kartą vedė Perto piliečių 
pulkus į mūšius ir kautynes su nenuoramom plėšikais iš kal- 
nų ir su kitais priešais — tiek svetimšaliais, tiek vietiniais. 
Teisybė, kartais jam pakyrėdavo tirti smulkius ir niekingus 
skundus, su kuriais miestelėnai kreipdavosi į jį be jokio 
reikalo. Per tai jis kartais susilaukdavo kaltinimo, jog esąs 
pernelyg išdidus, kad kilmingas, pernelyg aplaidus, kad tur- 
tingas ir kad pernelyg mėgsta medžioklės smagumus ir links- 

mas riterių vaišes, o kai šauniajam miestui prireikia ryžtingo 
parėmimo, ne taip lengva jį išjudinti. Tačiau, retkarčiais 
tegul ir pabumbėdami, miestelėnai, ištikus rimtam pavojui, 
skubėdavo susitelkti apie savo merą, ir tas visada mielai 
padėdavo jiems tiek žodžiais, tiek darbais. 


AŠTUNTAS SKYRIUS 


Štai Džonstonai iš Enendeilo — 
Nerimsta jų žirgai. 
Šimtus jie metų čia gyveno 
Ir dar gyvens ilgai. 
Senovinė baladė 


Ankstesniame skyriuje apibūdinę sero Patriko Čarterio, 
Perto miesto mero, asmenį ir jo būdo savybes, dabar grįžki- 
me prie delegacijos, kuri rinkosi palei rytinius vartus, pasi- 
ruošusi vykti su savo skundu pas šį didžiūną į Kinfonsą. 

Pirmas pasirodė Saimonas Gloveris, raitas ant eidininko 
žirgo, kuriam kada-ne-kada tekdavo garbė nešti dailingesnę 
ir ne tokią sunkią naštą — gražuolę Saimono dukterį. Glove- 
ris buvo prisidengęs apsiaustu burną, ne tiek dėl šalčio, 
kiek duodamas ženklą draugams, kad tie, jam jojant gatvė- 
mis, neįkyrėtų jokiais klausinėjimais. Gilus rūpestis debesiu 
niaukė jo kaktą; matyt, juo daugiau jis galvojo apie tą bylą, 
į kurią buvo įtrauktas, tuo sunkesnė ir pavojingesnė ji jam 
atrodė. Jis tik nebyliu linktelėjimu sveikino bičiulius, tiems 
renkantis į susitikimo vietą. 

Tvirtas juodas senos Gelonvėjų veislės eržilas, žemaugis, 
ne daugiau keturiolikos plaštakų, bet stačiapetis, stiprių ko- 
jų, dailaus stoto ir apvalių strėnų, nešė link rytinių var- 
tų šaunųjį Smitą. Žmogus, išmanantis apie arklius, iš žiežir- 
bų akyse būtų pažinęs tą piktą nartą, kuris dažnai derinasi 
su didele jėga ir ištvermingumu; bet raitelio svoris, tvirta 
ranka ir sėdėsena, o drauge nuovargis, patirtas ką tik pasi- 

baigusioje ilgoje kelionėje, laikinai buvo aptramdę to žirgo 
agnumą. Smitas jojo kartu su gerbiamuoju kepurininku; šis, 
kaip skaitytojui žinoma, nedidukas, apskritutis žmogelis, 
prastai tariant, striukis bukis, pūpsojo ant arklio nelyginant 
raudona smeigtukų pagalvėlė (mat, buvo su raudonu apsiaus- 
tu, ant viršaus užsikabinęs medžioklės kapšį) ir atrodė, kad 
dideliame aukštame balne jis ne sėdi, o tupi lyg višta ant 
laktos. Balnas su visu raiteliu kiurksojo ant stambios, sun- 
kiai pėdinančios flamandiškos kumelės, kurios galva visą 
laiką iškelta lyg kupranugario, kojos apžėlusios ilgais plau- 
kų kuokštais, o didumo sulig keptuve. Žirgas ir raitelis 
stulbino tarpusavio nedarna, ir jeigu šiaip praeiviai tik ste- 
bėjosi, kaip jo sugebėta užsikarti į balną, tai jo bičiuliai su 
nerimu vaizdavosi, kokie pavojai jo laukia nulipant, nes jo- 
jikas sėdėjo taip aukštai, kad kojomis vos siekė balno kilpas. 
Jis jojo kartu su Smitu ir akylai sekė kiekvieną jo judesį, 
stengdamasis neatsiskirti nuo jo, nes buvo įsitikinęs, kad 
veiksmo žmonės daro dar didesnį įspūdį, jei laikosi vienas 
kito. Ir koks buvo jo džiaugsmas, kai kažkoks pameistrys, 
nutaisęs rimčiausią Miną, garsiai sušuko: 

— Štai žengia Perto pasididžiavimas, mūsų šaunieji meist- 
rai — narsuolis kalvis iš Vindo ir drąsusis kepurininkas! 

Teisybė, vaikinas, taip raitelius pagyręs, šaipokiškai pa- 
merkė keliems tokiems pat plevėsoms, kaip jis; bet kadangi 
kepurininkas nepastebėjo šio minos, tai maloningai švyste- 
lėjo jam sidabrinį pensą, atsilygindamas už pagarbą. Toks 
kos kvakėdami ir plyšodami, kol Henris Smitas atsigręžęs 
pagąsdino nudirsiąs kailį drąsiausiam, šokuojančiam būrio 
priešaky. Berniukai nelaukė, kol kalvis savo grasinimą 
įvykdys. 

— Mes, liudininkai, jau čia,— tarė mažasis žmogelis ant 
didelio arklio, kai jie susitiko su Saimonu Gloveriu prie 
rytinių vartų, — bet kurgi tie, kurie turi mus palaikyti? Ek, 
brolau Henri! Valdžia — tai toks ktovinys, kuris geriau pri- 
tinka asilui, negu eikliam žirgui; tokiems šaunuoliams, kokie 
esame Mudu su tavimi, ji tik varžytų laisvę. 

— Aš norėčiau matyti tave bent kiek apsunkintą šio svo- 
rio, — paprieštaravo Henris Govas,— gal bent tada tu tvir- 
čiau laikytumeis balne, o dabar tai strykčioji tarsi šokdamas 
džigą, nors kojom ir nesieki žemės. 

— Aš tik pasikeliu kilpose, kad manęs nekratytų. Ta 
mano kumelė baisi kietasprandė. Bet ji yra nešusi mane per 
laukus ir miškus, per ugnį ir vandenį. Todėl mudu su Džeza- 
bele neperskiriami. Aš vadinu ją Džezabele, Kastilijos prin- 
cesės garbei. 

— Tai kad jos vardas Izabelė, — pataisė Smitas. 

— Žinai, Izabelė ar Džezabelė — tai vienas ir tas pats. 
O, galų gale atvyksta ir mūsų beilis Kreigdeilis su tuo nie- 
kingu ir bailiu šliužu vaistytoju. Juodu vedasi du miesto 
sargybos karininkus su patruliais, tur būt, savo asmenį ap- 
saugoti. Jei ko šiame pasaulyje nekenčiu, tai tokių klastingų 
intrigantų, kaip tas vaistytojas. 

— Atsargiau, kad jis nenugirstų tavo šnekų,— tarė Smi- 
tas.— Patikėk manim, mielasis kepurininke, tas džiūsna skele- 
tas gali būti pavojingesnis už dvidešimt tokių stipruolių, 
kaip tu. 

— Tpfu! Šelmis tu, Smitai. Juokus kreti, ir gana, — tarė 
Oliveris, tačiau prislopino balsą ir įsispitrino į vaistytoją, 
tarsi norėdamas įžvelgti, kuris raumuo, kuris lieso jo veido 
ar kūno bruožas byloja apie gresiantį pavojų. Apžiūros nu- 
ramintas, jis drąsiai pridūrė:— Prisiekiu kardu ir skydu, aš 
atsilaikyčiau prieš tuziną tokių Dvainingų. Ką jis gali pa- 
daryti žmogui, kurio gyslomis teka kraujas? 

— Jis gali duoti jam gurkšnelį vaistų — trumpai atsakė 
Smitas. 

Tęsti pokalbį nebuvo kada — teisėjas Kreigdeilis šūkte- 
lėjo jiems, kad laikas leistis kelionėn į Kinfonsą, ir pirmas 
parodė pavyzdį. Judant pirmyn lėta žingine, kalba užsimez- 
gė apie tai, kokio priėmimo jie gali laukti iš savo mero ir 
kaip jis pažiūrės į jų skundą dėl užpuolimo. Mažiausiai 
pasisekimo tikėjosi Gloveris ir ne kartą užvedė kalbą, jog 
geriausia būtų, kad jie sutiktų viską mesti ir užmiršti. Ta- 
čiau tiesiai jis to nesiūlė, matyt, baimindamasis, kad nekiltų 

piktų šnekų, jei Žmonėms pasirodys, kad jis išsisukinėja ir 
nesiskubina ginti gero savo dukters vardo. Dvainingas ta- 
rytum sutiko su jo nuomone, bet savąją reiškė atsargiau, 
negu rytą. 

— Galų gale,— tarė Kreigdeilis,— kai aš prisimenu, kiek 
gėrybių ir dovanų atiteko milordui merui nuo mūsų šlovin- 
gojo miesto, tai nė pagalvoti negaliu, kad jis abejingai pa- 
žiūrėtų į mūsų nelaimę. Ne vienas didžiulis barkasas, pri- 
krautas Bordo vyno, paliko pietinį krantą ir nuvežė savo 
krovinį į Kinfonso pilį. Aš žinau, ką kalbu, nes pats pre- 
kiauju užjūrinėmis prekėmis. 

— O aš galėčiau paporinti,— pragydo spigiu balsu Dvai- 
ningas,— apie įstabiausius skanėstus, įvairius gardėsius, ke- 
palus kvapnios duonos ir net apie sausainius su tuo retu 
ir gardžiu prieskoniu, žmonių vadinamu cukrumi, kurie ke- 
liauja tenai kiekvieną kartą, kai keliamos vestuvės, šven- 
čiamos krikštynos ar kas nors panašiai. Bet, beili Kreigdeili, 
vynas išgertas, saldėsiai suvalgyti, — dovanos pamirštamos, 
kai tik burnoj išnyksta jų skonis. Deja, kaimyne! Praeitų 
Kalėdų puota dingo kartu su pernykščiu sniegu. 

— Bet buvo dar pirštinių, prikimštų aukso monetų — 
priminė beilis. 

— O aš pažįstu, kas siuvo tas pirštines, — tarė Saimonas, 
nes mintys apie darbą nepalikdavo jo niekad, nors būdavo 
ir labiausiai ko susirūpinęs.— Kartą tai buvo sakalo me- 
džioklės pirštinaitė, skirta miledei. Aš ją mažumėlį nuplati- 
nau, bet miledė nepriekaištavo, žinodama, ko joje ras. 

— Na, ir puiku, — tarė beilis Kreigdeilis.— Todėl, jeigu 
meras neturės, ko ten pridėta, tai pats bus kaltas, o ne mies- 
tas. Šitos dovanos nesuvalgysi ir neišgersi tokiu pavidalu, 
kokiu ji įteikiama. 

— O aš galėčiau papasakoti apie vieną narsų ginklaka- 
lį, — tarė Smitas,— bet... cogan na schie,— karas ar taika, 
man vis vien, kaip sako Jonas Kalnietis. Pagal mane, Kin- 
fonso riteris atliks savo pareigą miestui tiek taikos, tiek 
karo metu. Ir nėra ko vardyti, kiek miestas yra padaręs jam 
gero, kol neįsitikinome, ar tikrai jis nemoka būti dėkingas. 

— Ir aš taip sakau,— šūktelėjo mūsų bičiulis Praudiiutas 
nuo savo aukštosios kumelės.— Mes linksmi vyrai ir nieka- 
da nepulsime taip žemai, kad skaičiuotumėmės vynu ir rie- 
šutais su tokiu draugu, kaip seras Patrikas Čarteris. Patikė- 
kite, toks puikus medžiotojas, kaip seras Patrikas, labai bran- 
gina teisę Medžioti miesto žemėse, juo labiau kad, išskyrus 
jo didenybę karalių, šią teisę duodame tik mūsų merui ir 
niekam daugiau — nei didžiūnui, nei prastuoliui. 

Kepurininkui dar nebaigus kalbėti, kairėje pusėje pasi- 
+girdo: „Ššš. ššš... ūūūūū.  ho. .“/— ūkavimas, kuriuo sa- 
kalo medžiotojas ragina savo paukštį. 

— Ana, tas Žmogus, Man regis, naudojasi teise, apie ku- 
Tią tu kalbi, nors iš išvaizdos jis nei karalius, nei mūsų 
meras, — tarė Smitas. 

—- Aha, matau, matau, — sušuko kepurininkas, nuspren- 
dęs, kad pasitaikė puiki proga pasižymėti.— Mudu su tavim, 
linksmuoli Smitai, prijosime prie jo ir iškamantinėsime. 

— Ką gi, pirmyn, — suragino Smitas, ir Praudfiutas spus- 
telėjo savo kumelę ir nurūko, įsitikinęs, kad kalvis įoja iš 
paskos. 

Bet Kreigdeilis nutvėrė Henrio arklį už apynasrio. 

— Stok, nė iš vietos, — sukomandavo jis.— Tegu mūsų 
smarkusis raitelis pats parodo, ką gali. Jeigu jam aplaužys 
ragus, tai bent iki vakaro bus tylesnis. 

— Iš visko atrodo,— tarė Smitas,— kad jo puikybės ne- 
liks nė ženklo. Tasai žmogus, kuris sustojo ir įžūliausiai 
spokso į mus, tarsi čia medžiotų kuo teisėčiausiai, spren- 
džiant iš nusususio kuino, nurūdijusio šalmo su gaidžio 
plunksna ir ilgo dvirankinio kardo, tarnauja kuriam nors 
pietinių žemių lordui. vienam iš tų, kurie gyvena palei 
pat sieną. Jie niekada nenusimeta nuo pečių juodo beran- 
kovio, dosniai švaistosi smūgiais ir neprašauna pro šalį. 

Taip jiems bespėliojant, kuo baigsis susidūrimas, narsu- 
sis kepurininkas, vis dar tebemanydamas, kad Smitas joja 
iš paskos, ėmė stabdyti Džezabelę, kad anas jį pralenktų 
ir atsidurtų prieš svetimšalį pirmas arba bent kartu su juo. 

Bet kai pamatė ginklakalį kaip niekur nieko stovintį drauge 
su visais per šimtą jardų užpakaly, narsuolis kariauninkas 
sudrebėjo kaip tas iškaršęs ispanų generolas, nusigandęs pa- 
vojaus, į kurį įsivėlė per neramų savo būdą. Tačiau, žino- 
damas, kad už jo pečių tiek draugų, vildamasis, kad jų 
persvara įvarys baimės vienui vienam teisių pažeidėjui, 
o svarbiausia, gėdydamasis trauktis atgal, kai pats savo noru 
šokosi ateivio sudrausminti ir kai šitiek žmonių matys jį 
apsijuokiant, jis įveikė begalinį norą apgręžti Džezabelę ir 
kiek neša jos kojos dumti atgal pas saviškius, kurių apsau- 
gos taip lengvapėdiškai išsižadėjo. Taigi Oliveris Praudiiu- 
tas vis jojo tiesiai link nepažįstamojo, kuris sukėlė jam dar 
didesnį siaubą, kai stuktelėjo pentinais savo arkliukui ir ris- 
čia pasileido priešais. Nepaleisdamas iš akių įžūliojo ateivio, 
mūsų herojus keletą kartų žvilgterėjo per kairįjį petį, tarsi 
įbestas. Bet filistinas susigretino su kepurininkuų, tam dar 
nespėjus apsispręsti, ar stoti į kautynes, ar sprukti, ir tai 
buvo didžiai grėsmingas filistinas: ištįsęs ir liesas, veidas 
paženklintas dviem ar trim kraupiais randais,— visa jo iš- 
vaizda tarsi bylojo doram žmogui: „Stok ir atsiduok mano 
valiai!" 

Jis prabilo grasiu kaip ir jo veidas tonu: 

— Kad tave velnias rautų! Ko čia maklini tiesiai per 
lauką ir gadini man medžioklę? 

— Gerbiamasai ateivi,— tarė mūsų bičiulis taikingu ir 
įtaigiu balsu, — aš esu Oliveris Praudiiutas, Perto miestietis, 
pasiturintis žmogus. O ten matote garbųjį Adomą Kreigdeilį, 
vyriausiąjį miesto teisėją, su karinguoju Smitu iš Vindo ir 
dar keliais ginkluotais vyrais, kurie geidžia sužinoti, kas jūs 
toks ir ko pramogaujate, medžiodamas šiose žėmėse, kurios 
priklauso Perto miestui. Tačiau leiskite jų vardu pasakyti, 
kad jie neketina užsipulti džentelmeno ar svetimšalio dėl 
atsitiktinio ribų peržengimo... Bet toks jau yra įsigalėjęs 
paprotys — neleisti taip pasielgti, kol nebus deramai pasi- 
prašyta. O todėl. maloningai geidžiu sužinoti jūsų vardą, 
garbusis sere. 

Rūškanas ir neapkantus žvilgsnis, kuriuo medžiotojas jį 
varstė, kol kalbėjo, visiškai išmušė Oliverį Praudifiutą iš 
vėžių ir pakeitė jo kalbos toną — argi šitaip jis kvostų įsi- 
brovėlį, jei jaustų šalia stovint Henrį Govą? 

Bet ir į tokį sušvelnintą kreipimąsi nepažįstamasis atsakė 
ironiška, bloga lemiančia šypsena, kuri nuo randų ant veido 
pasirodė dar labiau atstumianti. 

— Nori žinoti mano vardą?— iškošė jis.— Mane vadina 
Nelabuoju Diku iš pragaro, o Enendeile žino kilniojo Džons- 
tono vardu. Aš priklausau garsiajam lerdui Vomiriui, bend- 
ražygiui ir giminiečiui rūsčiojo lordo Džonstono iš narsiojo 
grafo Duglo būrio. O grafas ir lordas, ir lerdas, ir aš, jo 
ginklanešys, skraidiname savo sakalus visur, kur aptinkame 
grobį, ir nesiteiraujame, po kieno žemę jodinėjame. 

— Aš perduosiu jūsų žodžius, sere— atsakė Oliveris 
Praudfiutas kaip įmanydamas nuolankiau, mat, ji pagavo no- 
ras atsikratyti misijos, kurios taip neapdairiai ėmėsi. 

Jis jau buvo beapgręžiąs arklį, bet medžiotojas pridūrė: 

— O čia atminčiai, kad nepamirštum susitikimo su Ne- 
labuoju Diku ir kad kitą kartą žinotum, jog nereikia ga- 
dinti medžioklės tam, kuris nešioja ant peties sparnuoto 
pentino ženklą. 

Su šiais žodžiais jis keletą kartų atsivėdėjęs pliaukštelėjo 
vytiniu varguoliui kepurininkui per galvą ir per nugarą. 
Vienas kirtis kliudė Džezabelę, ir ta, atsistojusi piestu, nu- 
sviedė raitelį į pievą ir nurūko atgal link būrio miestelėnų. 

Numestas nuo savo aukštybių žemėn, Praudfiutas ne itin 
vyrišku balsu suriko: „Gelbėkit!“ ir tuoj, nespėjęs nė kvapo 
atgauti, staiga ėmė prašytis pasigailėjimo, nes priešininkas, 
vos jam nuvirtus, mikliai stryktelėjo nuo arklio ir prikišo 
prie gerklės savo medžioklinį peilį, o kita ranka kibo naršyti 
vargšo miestelėno kišenes ir netgi išvertė jo kapšį, saiksty- 
damasis visais perkūnais, kad už medžioklės sutrukdymą pa- 
sisavinsiąs viską, ką rasiąs. Jis šiurkščiai nuplėšė kapšį nuo 
diržo, tuo dar labiau įbaugindamas ir taip persigandusį ke- 
purininką, ir, užuot atsegęs kapšio sagtį, tempė, kol ta ištrū- 
ko. Bet, matyt, kapšyje nebuvo nieko, kas jį sudomintų. Tad 

atsainiai bloškė jį šalin, suteikdamas galimybę numestam 
raiteliui atsistoti ant kojų, 0 pats tuo tarpu užšoko ant savo 
kuino ir įsmeigė akis į besiartinančius Oliverio bičiulius. 

Tie, pamatę savo pasiuntinį išverstą iš baino ir, kaip vaiz- 
džiai pasakė Henris Smitas, „,pajutusį pagrindą po kojom“, 
pratrūko juoktis, nes kepurininko pagyrūniškumas jau iš 
anksto buvo nuteikęs bičiulius pasilinksminti iš jo nelaimės. 
Bet kai priešininkas, apžergęs Oliverį, ėmė krėsti jo kišenes 
ir kapšį, ginklakalys nebeiškentė: 

— Nepykite, mielasai pone teisėjau, aš negaliu leisti, kad 
mūsų miesto gyventoją muštų, plėštų ir, ko gero, nudobtų 
visų mūsų akyse. Tai mes šešėlį šlovingajam miestui. Kai- 
myno Praudiiuto nelaimė taps mūsų gėda. Aš turiu eiti jam 
į pagalbą. 

— Mes visi eisime jam į pagalbą, — atsakė teisėjas Kreig- 
deilis.— Bet kad niekas be mano įsakymo nepakeltų kar- 
do —ir taip turime bėdų daugiau, negu reikia, net baisu, 
ar užteksime jėgų sėkmingai iš jų išsikapstyti. Todėl primyg- 
tinai prašau visų, 0 ypač tavęs, Henri Vindai, vardan šlo- 
vingojo miesto: nekelkite ginklo, nebent reiktų gintis. 

Vyrai pajudėjo pirmyn visu būriu. Pamatęs, kad jų tiek 
daug, grobikas atšoko nuo savo aukos. Tačiau sustojo nuo- 
šaliau ir skersakiavo iš toli kaip vilkas, kuris, nors ir trau- 
kiasi nuo šunų, neskuba atvirai nešti kailį... 

Henris, pamatęs, kur krypsta reikalai, paragino arklį ir, 
gerokai aplenkęs likusius, prijojo Oliverio Praudiiuto nelai- 
mės vietą. Visų pirma jis nutvėrė už besiplaikstančio pava- 
džio Džezabelę, paskui nuvedė ją link nelaimingojo šeimi- 
ninko, kuris atšlubčiojo purvinais nuo kritimo drabužiais, 
apsipylęs skausmo bei apmaudo ašaromis — toks nebe pa- 
našus į tą išpuikusį pagyrūną, kad dorasis Smitas pajuto 
gailestį mažajam žmogeliui ir sąžinės graužimą už tai, jog 
leido jam šitaip apsijuokti visų akivaizdoje. Aš manau, kad 
kiekvieną palinksmina koks piktas pokštas, bet skirtumas 
tarp Žmonių yra tas, kad piktasis geria iki dugno jo teikia- 
mą malonumą, o tuo tarpu jautresnės sielos Žmogui juokas 
greit praeina ir suima gailestis bei užuojauta. 

— Leisk, aš tau padėsiu, kaimyne, — tarė Smitas ir, nušo- 
kęs nuo arklio, pagelbėjo Oliveriui, kuris nelyginant bež- 
džionė iš visų jėgų ropštėsi į savo kovos balną. 

— Teatleidžia tau dievas, kaimyne Smitai, už tai, kad 
palikai mane vieną. Nebūčiau patikėjęs, kad tu gali taip 
padaryti, nors būtų saikstęsi penkiasdešimt pačių patiki- 
miausių liudytojų. 

Tokie buvo pirmi žodžiai, veikiau liūdni, negu pikti, ku- 
riais nusiminęs Oliveris išliejo širdį. 

— Beilis Kreigdeilis sulaikė mano arklį už kamanų. O be 
to,— pridūrė Smitas ir, nepaisant visos užuojautos, nesusi- 
laikė nenusišypsojęs,— aš pabijojau, kad tu neapkaltintum 
manęs, jog noriu sumenkinti tavo garbę, skubėdamas į pa- 
galbą prieš vienintelį priešininką. Bet nenukabink nosies. 
Šitas šunsnukis gavo viršų tik todėl, kad tavo kumelė ne- 
sidavė tramdoma. 

— Teisingai sakai, teisingai, — tarė Oliveris, karštai stver- 
damasis tokio paaiškinimo. 

— Antai stovi nedorėlis, gardžiuojasi savo iškrėsta šu- 
nybe ir džiaugiasi dėl tavo kritimo, kaip tas karalius, kuris 
grojo smuiku, jo miestui skendint liepsnose!. Eime su ma- 
nim, ir tu pamatysi, kaip mes jį sudorosime. Nebijok, šį 
kartą tavęs nepaliksiu. 

Tai taręs, Smitas nutvėrė Džezabelę už pavadžio ir, ne- 
davęs Oliveriui prieštarauti, koja kojon zovada nurūko link 
Nelabojo Diko, lūkuriuojančio atokiau ant nuožulnaus kau- 
burio viršūnės. Tačiau, ar palaikęs kovą nelygia, ar nu- 
sprendęs, kad tądien jau užtektinai prisikovojo, kilnusis 
Džonstonas spragtelėjo pirštais, iššaukiamai kilstelėjo ranką, 
sukirto pentinais arkliui ir, mosuodamas plunksninį masalą 
virš galvos bei švilpdar'as savo sakalą, nulėkė tiesiai į gre- 
timą pelkę, per kurią nusklendė nelyginant laukinė antis, 
nors bet kuris kitas arklys su raiteliu bemat būtų įklimpę 
į liūną lig pat pavaržų. 


! Turima omeny Romos imperatorius Neronas, kuris, kaip by- 
loja legenda, pats padegė Romą ir, grožėdamasis gaisru, grojo lyra. 

— Tai plėšikas!— tarė Smitas.— Jis šoks muštis arba 
spruks — kaip jam patinka, ir vytis jį ne daugiau naudos, 
negu vaikytis laukinę žąsį. Esu tikras, kad jis pasiglemžė 
tavo piniginę, nes tokie retai kada sprunka nieko nepešę. 

— Tai jau taip. ..— liūdnai numykė Praudifiutas.— Jis pa- 
sisavino mano piniginę, bet tai niekis — svarbu, kad jis pali- 
ko man medžioklės kapšį. 

— Kalbos nėra! Medžioklės kapšys jam būtų buvęs per- 
galės simbolis, trofėjus, kaip sako menestreliai. 

— Jo vertė ne tik ta, bičiuli — reikšmingai atsakė Oli- 
veris. 

— Puiku, kaimyne. Man patinka, kad tu vėl prabilai kaio 
mokytas žmogus. Pakelk galvą! Niekadėjas pabėgo nuo ta- 
vęs, ir tu vėl turi trofėjus, kurių vos nepraradai, priešui 
staigiai tave užklupus. 

— O Henri Govai, Henri Govai,— kepurininkas giliai at- 
siduso, beveik suvaitojo. 

— Kas gi tau yra?— paklausė kalvis.— Ko tu kremtiesi? 

— Aš manau, brangus mano drauguži Henri Smitai, kad 
šitas nevidonas pabėgo išsigandęs tavęs, o ne manęs. 

— Be reikalo taip manai,— atsakė ginklakalys.— Jis pa- 
matė du vyrus ir puolė bėgti, o kas dabar pasakys, nuo ko 
bėgo — nuo to ar nuo kito. Juo labiau kad jis savo kailiu 
patyrė tavo jėgą ir atkaklumą: mes visi matėme, kaip tu 
spardeisi ir priešinaisi, gulėdamas ant žemės. 

— Priešinausi?— nudžiugo vargšelis Praudiiutas.— Aš kaž- 
kaip neprisimenu. Bet žinau, kad tame mano jėga — turiu 
pasiutusiai stiprias šlaunis. Ir visi tai matė? 

— Matė ne prasčiau už mane,— atsakė Smitas, vos susi- 
laikydamas neprunkštęs. 

— O tu priminsi jiems tai? 

— Būtinai, — atsakė Henris.— Ir tai, Kaip pašėlusiai nar- 
siai tu dabar vėl puolei į mūšį. Įsidėmėk, ką aš sakysiu 
teisėjui Kreigdeiliui — tau tai gali praversti. 

— Nepagalvok, kad man reikia kieno nors užtarimo: 
aš iš prigimties savo drasa nenusileidžiu nė vienam Perto 
vyrui, bet tik. .— didysis narsuolis užsikirto. 

— Tik kas?— paklausė drąsusis ginklakalys. 

— Tik bijau, kad manęs neužmuštų. Palikti mielą žmo- 
nelę ir mažus vaikus, — žinai, būtų labai liūdna, Smitai. Tu 
tai suprasi, kai atsidursi mano padėtyje. Tada tavo narsumas 
atvės. 

— (Galimas daiktas, — tarė ginklakalys susimąstydamas. 

— Aš esu taip įgudęs naudoti ginklą, ir mano toks gilus 
kvėpavimas, kad mažai kas tegali man prilygti. Va čia,— 
tarė jis, išpūtęs krūtinę lyg kalakutas ir pakšnodamas per 
ją, — pakaktų vietos ir kalvio dumtuvėms. 

— Kvėpavimas tavo, sakyčiau, tikrai gilus, puti lyg kal- 
vės dumplės. .. Bent sprendžiant iš tavo kalbos. 

— Iš mano kalbos?  Nejuokauk. Iš Dandžio buvo at- 
plukdytas dromondas, tai aš liepiau pristatyti jo nosį man. 

— Ką? Pristatyti Dramondo nosį? — sušuko ginklakalys.— 
Atsipeikėk, žmogau, juk įsivelsi į amžinus vaidus su visa 
jų gimine, kone pačia aršiausia šalyje. 

— Tesaugo mus šventasis Andrius! Tu ne taip mane su- 
pratai, vyruti. Aš turėjau galvoje dromondą — didelį laivą. 
Jo nosį, teisingiau, paskuigalį pasistačiau kieme, liepiau ap- 
tašyti ir nudažyti, kad būtų panašus į sultoną ar saracėną, ir 
prie jo mankštinuosi: įkvepiu pilna krūtine, užsimoju savo 
dvirankiniu kardu ir kad rėžiu. Paskui kertu iš peties šonu, 
paskui duriu, ir taip visą valandą. 

— Per tas pratybas tu, be abejo, išmokai gerai valdyti 
ginklą, — tarė Smitas. 

— Kur ne! O kai retkarčiais užmaukšlinu savo sultonui 
skrybėlę (seną, suprantama) ir atsivėdėjęs paskaldau, tai, ti- 
kėk netikėjęs, iš šito pagonies kiaušo ne kas ir teliko, grei- 
tai nebus ko skaldyti. 

— Labai gaila, nes tada nebegalėsi lavintis,— tarė Hen- 
Iis.— O gal taip padarykime — aš užsidėsiu šalmą ir šarvus, 
tu mane pulsi, o aš durklu ginsiuosi nuo tavo smūgių ir kir- 
siu pats. Ką tu į tai pasakysi? 

— Ne, nieku gyvu, brangus bičiuli. Aš perdaug sužalo- 
čiau tavo kūną. Be to, teisybę pasakius, man kur kas pato- 
giau kirsti per šalmą ar skrybėlę, kai ji užmauta ant mano 

medinio sultono — tada tikrai žinau, kad numušiu. O kai 
priešais švysčioja kuokštas plunksnų ir iš po antveidčžio pik- 
tai žybsi pora akių, ir kai viskas krūvon sudėjus šokinėja 
aplinkui, tai, prisipažįstu, rankos manęs nebeklauso. 

— Vadinasi, jeigu visi stovėtų lyg stuobriai, panašiai 
į tavo sultoną, tu galėtum įveikti visą pasaulį, ar ne, meistre 
Praudiiutai? 

— Su laiku, pasimiklinęs, rasi, ir galėčiau, — atsakė Olive- 
ris.— Bet štai mes ir susigretinome su kitais. Teisėjas Kreig- 
deilis piktai šnairuoja, bet jo pyktis manęs neįbaugins. 

Turiu priminti, gerbiamas skaitytojau, kad, vos teisėjas 
su visa palyda pamatė Henrį keliant suglumusį kepurininką, 
o atėjūną traukiantis, tai ir nebejojo tenai, nusprendę, jog 
pagalba garantuota, jeigu šalia stovi smarkusis Henris Go- 
vas. Todėl leidosi toliau tiesiu keliu į Kinfonsą, nenorėdami 
gaišuoti, kai reikia vykdyti tokį pavedimą. Kadangi praėjo 
kiek laiko, kol kepurininkas su Smitu juos pasivijo, beilis 
Kreigdeilis paklausė jų, o ypatingai Henrio Smito, ką juodu 
sau mano, gaišindami brangų laiką ir vydamiesi medžiotoją 
į kalną. 

— Kaip dievą myliu, ponas beili, aš čia niekuo dėtas, — 
atsakė kalvis.— Jeigu jūs surišite paprastą žemumų kurtą 
su kalnų vilkšuniu, tai nekaltinkite pirmojo, jei jis bėgs į tą 
pusę, į kurią antrasis jį temps. Kaip tik šitaip, o ne kitaip 
atsitiko man ir kaimynui Oliveriui Praudfiutui. Vos tik jis 
vėl atsistojo ant kojų, tučtuojau lyg Žaibas stryktelėjo ant 
savo kumelės ir, įsiutęs ant to niekšo, kuris taip neriteriška 
pasinaudojo savo pranašumu, suklupus priešininko arkliui, 
puolė paskui it dromaderas. Man neliko kitos išeities, kaip 
joti paskui jį, kad sulaikyčiau, jei arklys sukluptų antrą kar- 
tą, ir kad apsaugočiau pernelyg narsų draugą ir kariauninką, 
jei kalvos viršūnėje jo tykotų pasala. Bet niekšas, kuris yra 
kažkokio lordo bendrininkas ir nešioja skiriamą:į ženklą — 
sparnuotą pentiną,— nėrė nuo mūsų kaimyno kaip strėlė. 

Vyriausias Perto teisėjas klausėsi ir stebėjosi tuo pasa- 
kojimu, kurį Govas patenkintas guldė; anksčiau jis niekada 
nesiklausė kepurininko prasimanytų istorijų apie tariamus 

žygdarbius, nes jomis abejojo, bet dabar pradėjo domėtis. 
Tačiau senasis Gloveris suvokė, kur čia šuo pakastas. 

— Vargšas kepurininkas visai neteks galvos nuo tavo 
kalbų, — sušnabždėjo jis Henriui.— Dabar jam atsiriš liežuvis 
ir tabaluos be perstojo kaip miesto varpas šventą dieną, kai 
tuo tarpu dėl tvarkos ir padorumo jam būtų geriau pa- 
tylėti. 

— O, prisiekiu švenčiausiąja mergele, tėve,— atsakė Smi- 
tas, — aš myliu vargšą mūsų pagyrų puodą ir nenoriu, kad 
jis sėdėtų susisielojęs ir pritilęs salėje pas merą, kai jie 
visi, O ypač šitas tulžingasis vaistytojas kalbės neužsičiaup- 
dami. 

— Tu labai geros širdies vaikinas, Henri, — atsakė Saimo- 
nas.— Bet įsidėmėk skirtumą tarp šių dviejų žmonių: romu- 
sis kepurininkas dedasi drakonu, norėdamas paslėpti įgimtą 
bailumą, o vaistytojas tyčia apsimeta baikščiu, silpnadvasiu 
ir nuolankiu, norėdamas užmaskuoti savo pavojingumą. Gy- 
vatė, kad ir po akmeniu tūnodama, gelia mirtinai. Sakau 
tau, sūnau Henri, kad šitas vaikščiojantis skeletas, nepai- 
sant nužemintos išvaizdos ir drovios kalbos, pavojaus bijo 
mažiau, negu dievina klastą... Bet antai prieš mus mero 
pilis. Kilni vietovė šitas Kinionsas, ir mums didelė garbė, 
kad miesto savivaldybės galva — tokios įstabios pilies savi- 
ninkas. 

— Puiki tvirtovė, nieko nepasakysi, — tarė Smitas, žvelg- 
damas į platų vingiuotą Tėjų, tekantį palei skardį, ant kurio 
dunksojo senoji pilis (kaip nūnai dunkso nauja) nelyginant 
viso slėnio valdovė, nors kitame upės krante galingos Elko 
sienos tarsi ginčijo jos viršenybę. Tačiau Elkas tuo metu 
buvo taikus moterų vienuolynas, ir jį supančios sienos buvo 
tik tvora atsiskyrėlėms vestalėms, o ne ginkluotos įgulos 
įtvirtinimai. 

— Tvirta pilis,— pakartojo ginklakalys, nukreipdamas 
žvilgsnį į Kinfonso kuorus.— Ji mūsų šarvas ir skydas prie 
Tėjaus. Gerokai išdantytų kardo ašmenys, kol ją sužeistum. 

Kinfonso vartininkas, iš tolo pažinęs, kas ir iš kur šie 

raiteliai, atkėlė jiems kiemo vartus ir pasiuntė tarną pranešti 
serui Patrikui Čarteriui, kad prie pilies artėja vyriausias Per- 
to teisėjas ir beilis su keletu kitų žymių miestelėnų. Šaunusis 
riteris, susiruošęs į sakalų medžioklę, išklausė žinią maždaug 
su tokiu jausmu, su kuriuo šių iaikų miesto deputatas iš- 
klausytų, Kad pačiu netinkamiausiu metu pas jį atsigrūdo di- 
džiai gerbiamų jo rinkėjų delegacija. Kitaip sakant, širdyje 
pasiuntęs neprašytus svečius pas velnius ir velnienes, jis da- 
vė įsakymą priimti juos su visu prašmatnumu ir pagarbumu; 
stalininkams buvo liepta kuo skubiau nešti į riterių salę 
karštus elnienos kepsnius ir šaltas keptas mėsas, 0 vyninin- 
kui — atkimšti nepraimtas statinaites ir prileisti vyno, nes 
šlovingasis Perto miestas ne tik neatsisakydavo kartkaitėmis 
papildyti savo mero rūsius, bet jo piliečiai taip pat mielai 
sutikdavo prisidėti prie mero krežinių patuštinimo. 

Garbingieji miestelėnai buvo pagarbiai ir iškilmingai įves- 
ti į salę, kur šeimininkas su jojimo drabužiais ir ilgaauliais 
batais sutiko juos maloniai ir globėjiškai šypsodamas, 0 šir- 
dyje linkėdamas nugarmėti į Tėjaus dugną, nes jų viešnagė 
nuvarė niekais rytinę jo pramogą. Plika galva, laikydamas 
skrybėlę rankoje, jis pasitiko juos vidury salės ir pažėrė 
sveikinimus. 

— Ką aš matau! Ponas beilis ir jūs, didžiai gerbiamas 
Saimonai Gloveri, šlovingojo miesto tėvai... Ir jūs čia, ma- 
no mMokytasis vaistytojau! Ir jūs, mano narsuoli Smitai! Ir 
mano šaunusis Kepurininkas, suskaldęs kiaušų daugiau, negu 
pridengė jų savo skrybėlėmis. Kam turiu būti dėkingas už 
malonumą matyti šitiek draugų tokią ankstyvą valandą? Bu- 
vau besiruošiąs skraidinti sakalus, ir, jei prisidėsite prie šios 
pramogos, ji bus man dvigubai malonesnė. (O nusisukęs 
sumurmėjo: „Švenčiausioji Marija, kad jie visi nusisuktų 
sprandus!") Suprantama. jei miestas nesirengia pavesti man 
kokių reikalų... Užveizde Žilbertai, negaišuoki, nenaudė- 
li... Bet aš tikiu, kad jūs neturite man svarbesnės užduoties, 
negu patikrinti, ar išlaikė malvazija reikiamą skonį? 

Miesto atstovai į mero pažertas mMandagybes atsakė link- 
čiodami, daugmaž santūriai, tik vaistytojas nusilenkė že- 

miausiai, o Smitas — laisviausiai. Matyt, kaip karys, jis Ži- 
nojo savo vertę. Už visus atsakė vyriausias teisėjas. 

— Sere Patrikai Čarteri, mūsų kilnusis lorde mere,— 
tarė jis rimtai,— jeigu mus čionai būtų atvedęs tik noras 
dar kartą papokyliauti vaišinguose jūsų namuose, tai papras- 
tas mandagumas pašnibždėtų mums lukterėti, kol jūsų švie- 
sybė malonėsite pakviesti mus, kaip jau ne kartą esate kvie- 
tęs. O kai dėl sakalų medžioklės, tai šį rytą užtektinai turėjo- 
me bėdos; kažkoks medžiotojas, paleidęs sakalą viršum 
pelkės, išvertė iš balno ir stipriai išvanojo šonus gerbiamam 
mūsų draugui kepurininkui Oliveriui, taip jau vadinamam 
Praudifiutui, vien už tai, kad meistras Praudiiutas garbingu 
jūsų ir Perto miesto vardu paklausė, kas anas toks, kad 
išdrįso medžioti šiose žemėse. 

— Ir ką gi jis pasakė apie save?— paklausė meras.— Pri- 
siekiu šventu Jonu, aš jam parodysiu, kaip vaikyti iš balų 
paukščius. 

— Leiskite aš paaiškinsiu, jūsų šviesybe,— įsikišo kepu- 
rininkas.— Jis užpuolė mane nejučia. Bet aš paskui vėl už- 
šokau ant arklio ir drąsiai puoliau jam iš paskos. Jis pasi- 
vadino Nėlabuoju Ričardu. 

— Palaukite, meidžiamasis. Ar tai tas, apie kurį kuria ei- 
les ir visokias istorijas?— paklausė meras.— (O aš maniau, 
kad niekadėjo vardas Robertas. 

— Man regis, tai skirtingi asmenys, milorde. Aš tik si- 
teikiau šiam nenaudėliui garbę, pavadindamas jį pilnu vardu, 
nes jis pats prisistatė Nelabuoju Diku ir sakė esąs iš Džons- 
tonų ir einąs tarnybą pas lordą, nešiojantį šį vardą. Bet 
aš įvariau jį atgal į liūną ir atsiėmiau savo medžioklės kapšį, 
kurį jis buvo pagrobęs, man nukritus nuo arklio. 

Seras Patrikas kiek patylėjo. 

— Mes daug esame girdėję, — tarė jis, — apie lordą Džons- 
toną ir jo bendrus... Su jais verčiau neprasidėti, iš to nie- 
ko gero nebus. Smitai, sakyk man, kaip gi tu šitai iš- 
kentei? 

— Turėjau, sere Patrikai. Man buvo įsakyta nesiskubinti 
pagalbon. 

— Ką gi, jeigu jūs patys su tuo taikstotės,— tarė me- 
ras, — nematau, kodėl mes turėtume kištis. Juo labiau kad 
meistras Oliveris Praudfiutas, nors iš pradžių ir nukentėjo, 
užkluptas iš netyčių, vėliau sugebėjo, jo paties žodžiais ta- 
riant, apginti save ir savo miesto garbę... Bet štai galų gale 
atkeliauja vynas. Pilk ratu mano mieliems bičiuliams ir sve- 
čiams, pilk į taures, kad vynas lietųsi per kraštus. Už Sent 
Džonstoną! Už džiaugsmingą susitikimą, mano ištikimieji bi- 
čiuliai! O dabar prašom neatsisakyti užkandžio, nes saulė 
jau aukštai pakilusi, o jūs, stropūs žmonės, pusryčiavote, 
reikia manyti, iš pat ankstaus ryto. 

— Pirm negu sėsime prie stalo valgyti — tarė beilis— 
leiskite, milorde mere, išsakyti neatidėliotiną reikalą, kuris 
mus prispyrė čionai atvykti ir kurio dar iki šiolei nelietėme. 

— Na, gerbiamas beili — tarė meras, — atidėkime tą da- 
lyką, kol pavalgysite. Tur būt, skųsitės nedorėliais žymių di- 
dikų tarnais už tai, kad spardo sviedinį miesto gatvėse, o gal 
dar kuo panašiai. 

— Ne, milorde,— tarė Kreigdeilis tvirtai ir ryžtingai, — 
mes atvykome skųstis ne tarnais, o jų šeimininkais už tai, 
kad žaidžia kaip sviediniu mūsų šeimų garbe ir begėdiškai 
lenda į mūsų dukterų miegamuosius, nelyginant būtų vie- 
šuosiuose namuose Paryžiuje. Gauja įsisiautusių naktibal!- 
dų — dvariškių ir, kaip drąsiai galima spėti, aukšto luomo 
žmonių — bandė šią naktį įlįsti pro langą pas Saimoną Glo- 
verį. O kai Henris Smitas sukliudė, jie šoko priešintis, išsi- 
traukę kardus, ir kovėsi tol, kol sukilo miestiečiai ir priver- 
tė juos bėgti. 

— Kaip!— sušuko seras Patrikas, pastatydamas taurę, ku- 
rią buvo bekeliąs prie lūpų.— Koks įžūlumas! Jei tai bus įro- 
dyta, prisiekiu Tomo Longvilio siela, aš surasiu teisybę, ne- 
pagailėsiu jėgų, nors tektų paaukoti žemę ir gyvybę. Kas 
paliudys šį įvykį? Saimonai Gloveri, tu esi laikomas doru 
ir atsargiu žmogum — ar gali ramia sąžine patvirtinti, kad 
kaltinimas teisingas. 

— Patikėkite, milorde,— tarė Saimonas, — šiuo svarbiu 
klausimu aš skundžiuosi visai nenoriai. Niekam nepadaryta 

žalos, išskyrus pačius ramybės drumstėjus. Aš manau, kad 
taip įžūliai ir neteisėtai pasielgti galėjo tik tas, kuris žino 
savo galią, ir todėl labai nenorėčiau, kad per mane gimtasis 
miestas įsipainiotų į vaidus su kokiu galingu didžiūnu. Bet 
man duota suprasti, kad, atsisakydamas pareikšti šį skundą, 
prisipažinsiu, jog mano dukra tą naktį pati laukusi svečio, 
o tai visiškas melas. Todėl, milorde, aš papasakosiu jūsų 
šviesybei viską, ką žinau apie šį nutikimą, 0 toliau spręsti 
palieku jūsų išmintingai nuožiūrai. 

Ir jis papasakojo apie užpuolimą, smulkiai ir tiksliai, 
kaip buvo matęs. 

Seras Patrikas Čarteris, labai atidžiai išklausęs pirštinin- 
ko pasakojimo, buvo ypač priblokštas žinios, kad sulaiky- 
tajam užpuolikui pavyko pabėgti. 

— Keista,— tarė jis,— kad jūs leidote jam pasprukti iš 
savo rankų. Ar gerai įsižiūrėjote, galėtumėte atpažinti? 

— Aš jį mačiau tik prie Žibinto šviesos, milorde mere. 
O ištrūko jis todėl, kad buvau visai vienas, — tarė Glove- 
ris, — ir senas. Gal ir nebūčiau jo paleidęs, jei tuo metu vir- 
šuje nebūtų pasigirdęs mano dukters riksmas, o kai grįžau 
iš jos kambario, belaisvis jau buvo išnėręs per sodą. 

— O dabar, ginklakaly,— tarė seras Patrikas, — papasa- 
kok, kaip teisingas žmogus ir geras karys, ką pats žinai 
apie šį nutikimą. 

Henris Govas trumpai, kaip visada, bet aiškiai išklojo, 
ką žinodamas. 

Gerbiamasis Praudifiutas, iš eilės pakviestas liudyti, savo 
pasakojimą pradėjo labai iškilniai. 

— Kalbėdamas apie šį kraupų ir stulbinantį atsitikimą 
mūsų mieste, aš, tiesa, Negaliu tvirtinti, kaip Henris Govas, 
kad mačiau viską nuo pradžių. Bet negalima nuneigti, kad 
mano akyse viskas užsibaigė, ir ypač to, kad aš įgijau svar- 
biausią tų niekšų įkaltį. 

— Žmogau, kokį gi? — paklausė seras Patrikas Čarteris.— 
Tik negaišink tuščiai laiko, gražbyliaudamas ir girdamasis. 
Kokį įkaltį? 

— Šiame kapše aš atnešiau jūsų malonybei tai, ką vie- 
nas iš tų nedorėlių paliko mūšio lauke, — paaiškino tas žmo- 
gelis.— Šį trofėjų, prisipažįstu dorai ir garbingai, laimėjau 
ne kardu, tačiau aš nusipelnau deramo įvertinimo, nes jį įgi- 
jau su tokiu šaltakraujiškumu, kurio žmogui dažnai pristin- 
ga, aplinkui blyksint žibintams ir žvangant kardams. Aš iš- 
saugojau jį, mMilorde, ir štai jis čia. 

Su tais žodžiais jis ištraukė iš jau minėto kapšio sustin- 
gusią ranką, kuri buvo rasta susirėmimo vietoje. 

— Taip, kepurininke,— tarė meras, — pripažįstu, tu tikras 
vyras, kad paėmei niekšo ranką po to, kai ji buvo nukirs- 
ta... Bet ko dar taip įnikęs rausies po kapšį? 

— (Čia turėtų būti.. čia buvo... žiedas, milorde, kurį tas 
niekadėjas mūvėjo ant piršto. Bijau, kad per savo užmaršu- 
mą būsiu palikęs namie,— mat, buvau jį numovęs, norėda- 
mas parodyti žmonai, nes į negyvą ranką ji nebūtų žiūrėju- 
si, — Moterims tokie reginiai ne prie širdies. Bet aš maniau, 
kad užmoviau atgal. Tačiau jis, man regis, bus likęs namie. 
Aš nušuoliuosiu atgal paimti, o Henris Smitas tegu joja su 
manimi. 

— Mes visi josime su tavimi, — tarė seras Patrikas Čar- 
teris,— nes ir aš trauksiu į miestą. Matote, dorieji miestiečiai 
ir mieli Perto gyventojai, jūs galėjote tarti mane esant ne- 
paslankų, kai kalba ėjo apie menkus skundus ir smulkius 
jūsų teisių pažeidimus — pavyzdžiui, kai koks įsibrovėlis 
medžioja jūsų žemėse arba kai baronų tarnai žaidžia futbolą 
gatvėse ir panašiai, bet, prisiekiu Tomo Longvilio siela, Pat- 
rikas Čarteris nesnaus, kai dalykas tokios svarbos. Šita ran- 
ka,— kalbėjo jis toliau, iškėlęs nukirstą ranką, — priklauso 
žmogui, nepažįstančiam juodo darbo. Mes padėsime ją taip, 
kad kiekvienas matytų, ir sužinosim, kieno ji, jeigu jo išger- 
tuvių draugai turi bent krislelį garbės... Klausyk, Žerar- 
dai, — parink man kokią dešimtį patikimų vyrukų ir liepk 
jiems kuo guviau balnoti žirgus, dėtis šarvus, ginkluotis ie- 
timis. O jums, kaimynai, štai ką pasakysiu. Jei nūnai kils 
kariava, o taip greičiausiai ir bus, mes privalome vienas kitą 

paremti. Jei nelaimingi mano namai būtų užpulti, kiek žmo- 
nių jūs atvesite man į pagalbą? 

Miestelėnai sužiuro į Henrį Govą, į kurį nejučiomis nu- 
krypdavo žvilgsniai kiekvieną syki, kai reikdavo spręsti ka- 
ro dalykus. 

— Aš galiu dėti galvą, — tarė jis, — kad, bendruomenės 
varpui neskambėjus nė dešimt minučių, susirinks ne mažiau 
penkiasdešimties narsuolių, o per valandą ir visas tūkstantis. 

— Puiku,— atsakė šaunusis meras.— O aš, jei užkluptų 
bėda, ateisiu į pagalbą šlovingajam miestui su visais savo 
žmonėmis. O dabar, bičiuliai, ant žirgų! 


DEVINTAS SKYRIUS 


Tai užvertė man naštą ant pečių! 
O kaip susidoroti man su ja?.. 
Ir nieks nepatikės. .. 


Šekspyras, „Ričardas II" 


Ankstyvą švento Valentino dienos popietę dominikonų 
vienuolyno vyresnysis atliko savo priedermę — išklausė vie- 
no aukšto asmens nuodėmių išpažinimo. Penitentas buvo gra- 
žaus stoto senis su skaisčiais raudonais skruostais ir oria 
balta barzda, nusidriekusia ant krūtinės. Aukšta kakta ir 
" mėlynos akys, didelės ir giedros, rodė ji esant orų Žmogų, 
tačiau įpratusį priimti pagarbą, reiškiamą savo noru, o ne 
reikalauti jos ten, kur ji jam nepripažįstama. Maloni veido 
išraiška bylojo apie begalinį geraširdiškumą, kuris ribojosi 
su nuolankumu, o gal dvasios silpnumu; iš visko buvo gali- 
ma spėti, kad šis žmogus nesugeba nė įveikti pasipriešinimo, 
nė duoti atkirčio. Ant mėlyno kaspino, juosiančio žilas gar- 
banas, buvo uždėtas nedidelis auksinis vainikėlis, arba ka- 
rūna. Aukso ratilai, dideli ir gražūs, buvo gana grubaus 
darbo, bet už tai kiekvieną puošė nepaprasto dydžio ir reto 
grožio škotiškas perlas. Tatai buvo visi jo papuošalai, o jo 

drabužis — ilga tamsiai raudonos spalvos šilkinė mantija. 
tos pagalvės, ant kurios klūpojo per išpažintį, ir, pasirams- 
tydamas juodmedžio lazda, pajudėjo, nerangiai šlubčioda- 
mas, matyt, dėl skausmo, link prašmatnaus krėslo po balda- 
kimu, pastatyto jo patogumui prie židinio aukštoje ir erdvioje 
menėje. 

Tai buvo Robertas, trečias šio vardo karalius Škotijos 
soste ir antras iš bedalės Stiuartų dinastijos. Gamta nepa- 
gailėjo jam gerų savybių ir kai kurių gabumų, tačiau pasiun- 
tė didele nelaimę, turėtą ne vieno šios pasmerktos giminės 
atstovo: jo savybės neatitiko to vaidmens, kurį jam buvo 
lemta vaidinti. Tokia nuožmi tauta, kokia tuo metu buvo 
škotai, privalėjo karaliaus karingos prigimties, apsukraus ir 
energingo, dosniai apdovanojančio už nuopelnus, griežtai 
baudžiančio už nusikaltimus, karaliaus, kuris savo elgesiu 
įkvėptų ne tik meilę, bet ir baimę. Roberto Trečiojo būdas 
buvo kaip tik priešingas. Jaunystėje jis, tiesa, dalyvaudavo 
mūšiuose, tačiau, kad ir neužsitraukė gėdos, niekada nepa- 
rodė riteriško veržiumo kautynėse ir pavojuose ir netroško 
pasižymėti Žygdarbiais, kurių tas amžius laukė iš kiekvieno, 
galinčio pasididžiuoti aukšta kilme ir reiškiančio teises 
į valdžią. 

Beje, jo karinė karjera neilgai tetruko. Kartą turnyro 
sūkuryje jaunajam Keriko grafui (toks jo titulas buvo tuo 
metu) smarkiai įspyrė sero Džeimso Duglo Dalkito arklys, 
nuo ko grafas liko raišas visą gyvenimą ir nebegalėjo da- 
lyvauti mūšiuose ir kariniuose Žaidimuose, arba turnyruose, 
kurie nedaug kuo tesiskyrė. Kadangi Robertas niekada ne- 
jautė ypatingo polinkio žiaurioms kovoms, jis, tur būt, ne- 
labai ir sielojosi dėl suluošinimo, visiems laikams atpalaida- 
vusio jį nuo kautynių. Bet nelaimė, tikriau sakant, jos pa- 
sėkos, pažemino jį nuožmios diduomenės ir karingų žmonių 
akyse. Jis buvo priverstas svarbiausius reikalus pavesti čia 
vienam, čia kitam savo šeimos nariui, paprastai suteikdamas 
tam pavaduotojui visus įgaliojimus, o kartais ir vietininko 
titulą. Tėviška meilė lenkė jį kreiptis pagalbos į vyresnįjį 

sūnų — išmintingą ir gabų jaunuolį, kurį, švelnumo skatina- 
mas, padarė hercogu Rotsėjum, tuo pačiu paskirdamas jam 
padėtį pirmo asmens valstybėje po karaliaus!. 

Bet jaunojo princo galvelėje švilpavo vėjai, o ranka bu- 
vo pernelyg silpna, kad su deramu orumu laikytų jam įti- 
kėtą skeptrą. Nors ir labai jis mėgo valdžią, bet kur kas 
labiau jam rūpėjo malonumai, ir dvarui kėlė nerimo, o šalį 
piktino nesuskaitoma daugybė trumpalaikių meilės ryšių, pa- 
daužiškų ūžavimų, kuriuos leido sau žmogus, privalėjęs ro- 
dyti doros ir taurumo pavyzdį visos karalystės jaunimui. 

Palaidas ir nederamas hercogo Rotsėjaus gyvenimas juo 
labiau buvo žmonių smerkiamas, kad hercogas buvo vedęs, 
bet, antra vertus, kai kas iš tų, kuriuos traukė jo jaunumas, 
grožis, linksmas ir geranoriškas būdas, laikėsi nuomonės, kad 
kaip tik vedybų aplinkybės pateisinančios jo gyvenimo pa- 
laidumą. Juk santuoka, aiškindavo šie žmonės, buvo suda- 
ryta vien tik per jaunojo princo dėdę, hercogą Olbenį, kurio 
patarimų tuo laiku besąlygiškai klausė liguistas ir baikštus 
karalius ir kuris visaip kurstė savo brolį ir valdovą, norė- 
damas pakenkti jaunojo įpėdinio tikslams ir sumanymams. 
Per Olbenio pinkles įpėdinio ranka buvo, galima sakyti, par- 
duota iš varžytinių, nes buvo plačiai žinoma, kad tas Škoti- 
jos didikas, kuris duosiąs savo dukrai didžiausią kraitį, at- 
vers jai kelią į hercogo Rotsėjaus lovą. 


Po to sekusiose varžybose pirmenybė prieš kitus kon- 
kurentus buvo atiduota Džordžui, Danbaro ir Marčo grafui, 
valdžiusiam (vietomis asmeniškai, o vietomis per savo vasa- 
lus) didesnę dalį žemių rytinėje karalystės dalyje, ir jo 
duktė, abipusišku jaunosios poros sutikimu, buvo sužadėta 
su hercogu Rotsėjumi. 

Bet čia įsimaišė ir trečioji pusė, o tai buvo galingasis 
Arčibaldas, grafas Duglas, keliantis siaubą ir savo valdų 
platumu, ir begale savo privilegijų, ir teisėjo valdžia, kuri 


Hercogas Rotsėjus ir hercogas Olbenis, karaliaus brolis, buvo 
pirmieji Škotijoje, kuriems suteiktas hercogo titulas. Šio titulo su- 
teikimas dažnai buvo susijęs su sunkiomis nelaimėmis, o neretai — 
su kruvinais nusikaltimais. 

jam buvo suteikta, ir asmeniškomis savybėmis — išmintimi 
bei narsa drauge su nepalenkiamu išdidumu bei kerštingu- 
mu, neregėtu net tais laikais. Be to, grafas artimai giminia- 
vosi su karaliaus rūmais — jis turėjo vedęs vyriausią mo- 
narcho dukterį. 

Vos tik hercogas Rotsėjus susižadėjo su grafo Marčo duk- 
terimi, Duglas, kuris lig tol nesikišo, tarsi geisdamas parodyti, 
jog toksai sandėris gali būti sudarytas tik su juo, įžengė 
į areną ir sužadėtuves išardė. Jis nuskyrė savo dukteriai 
Mardžorei dar didesnį kraitį, negu savajai ketino duoti 
grafas Marčas. Hercogas Olbenis, pagautas godulio ir baimės, 
iš kailio nėrėsi, norėdamas paveikti baikštųjį valdovą, ir ga- 
lų gale prispyrė jį nutraukti sutartį su grafu Marču ir ap- 
vesdinti savo sūnų su Mardžore Duglas, kuri Rotsėjui buvo 
visai ne prie širdies. Grafo Marčo karalius neatsiprašė, tik 
pranešė, kad princo ir Elizabetos Danbar sužadėtuvių dar 
nepatvirtinęs parlamentas, o kol nėra tokios ratifikacijos, 
sutartis laikoma negaliojančia. Grafą giliai užgavo skriauda, 
padaryta jam bei jo dukrai, ir, jis, kaip visi suprato, troško 
atkeršyti, o turint omeny jo galią Anglijos pasienyje, tatai 
buvo visai įmanomas dalykas. 

Tuo tarpu hercogas Rotsėjus, pasipiktinęs, kad-jo meilė 
tapo paminta dėl politinės intrigos, saviškai reiškė nepasi- 
tenkinimą, nekreipdamas dėmesio į žmoną, perniek laiky- 
damas galingą ir rūstų uošvį, nelabai paisydamas ir paties 
karaliaus valios ir visai nesiskaitydamas su savo dėdės, her- 
cogo Olbenio, pamokymais, nes jame matė amžiną priešą. 

Slegiamam šeimos nesutarimų, iškylančių net karališkoje 
taryboje, atsiliepiančių šalies valdyme ir pasireiškiančių pra- 
gaištingu neryžtingumu bei nesantaika, silpnavaliui valdovui 
kurį laiką didelė paspirtis buvo žmona, karalienė Anabela, 
kilusi iš kilmingųjų Dramondų giminės. Apdovanota įžvalgiu 
protu ir stipria valia, ji neretai aptramdydavo savo lengva- 
būdišką sūnų, kuris ją gerbė, irc daugeliu atvejų mokėjo 
priversti dvejojantį karalių tvirtai apsispręsti. Bet po jos 
mirties neišmanusis valdovas suvis pasidarė panašus į laivą, 
nutrūkusį nuo inkarų ir besiblaškantį po jūrą, priešingų 

srovių mėtomą. Apskritai būtų galima pasakyti, kad Rober- 
tas aklai mylėjo savo sūnų, tiesiog garbino savo brolį Ol- 
beni už tvirtą charakterį, kurio pačiam stigo, nesąmoningai 
virpėjo iš baimės prieš Duglą ir ne itin pasikiiovė narsaus, 
bet nepastovaus grafo Marčo ištik'imybe. Bet įo jausmai 
šiems įvairiems asmenims buvo tokie painūs ir Kkomplikuoti, 
jog kartkartėmis pasirodydavo visai kitokie, negu iš tikrųjų, 
ir, priklausomai nuo to, kas paskuiinis būdavo palenkęs 
siipną jo valią, karalius virsdavo iš atlaidaus tėvo griežiu 
ir net žiauriu, iš patiklaus brolio itariu, iš maloningo ir dos- 
naus valdovo — ecbšuoiiu ir tironu; jo proiąs, nelyginant 
chame'eonas, alspindėdavo mąstyssną to žmogaus, kurio 
tviriesn:u Chailakleriu tuo tarpu rėmėsi, ieškodamas patari- 
mo bei paramos. lr kai jis aimesdavo vieno kurio šeimos 
nario paiarimus, 0 paklusdavo kitam, tai paprasiai po to 
sekdavo siaigios permainos, menkinančios gerą karaliaus var- 
dą ir keliančios pavojų šalies saugumui. 

Tad nenuostabu, kad katalikų bažnyčios dvasininkija įgi- 
jo įtaką žmogui, tokiam puikiam savo ketinimais, bet tokiam 
netvirtam savo sprendimais. Robertas ne tik krimtosi ir at- 
gailavo dėl suklydimų, iš tiesų jo padarytų, bet jį ėmė didi 
baimė dėl įsivaizduojamų nusidėjimų, kurie apsėda prietarin- 
gą ir bukštų protą. O todėl vargu ar bereikia pridurti, kad 
visokio plauko bažnytininkai darė didelį poveikį tam silpna- 
būdiškam valdovui, nors, tiesą sakant, anuo metu šio povei- 
kio negalėjo išvengti nė vienas žmogus, kad ir labai tvirtas 
ir ryžtingas pasaulietiniuose dalykuose. Bet dabar baigiame 
tą nukrypimą, be kurio, ko gero, būtų nelabai suprantama 
tai, ką Žadame čia apsakyti. 

Karalius sunkiai ir nerangiai nušlubčiojo prie minkšto 
krės'o po baldakimu ir sudribo patenkintas, kaip į tinginį 
linkęs žmogus, kurį laiką turėjęs išbūti pasitempęs. Kai jis 
atsisėdo, senyvas jo veidas, taurus ir geras, palaimingai nu- 
švito. Prioras, likęs stovėti priešais karaliaus krėslą ir po 
gilios pagarbos priedanga slėpdamas savo išpuikimą, buvo 
kokių penkiasdešimt metų, bet tamsūs iš prigimties plaukai 
dar nebuvo pradėję žilti. Griežti veido bruožai ir skvarbus 


107 


žvilgsnis bylojo apie gabumus, kurių dėka garbusis tėvas 
pasiekė aukštos padėties bendrijoje, nūnai jo vadovauja- 
moje, ir net karališkoje taryboje, kur neretai jam tekdavo 
tuos gabumus pritaikyti. Svarbiausi dalykai, kurių paisyti 
jis buvo išmokytas ir įpratęs, — tai bažnyčios valdų plėtimas 
ir turtų didinimas, o taip pat kova su erezija, ir, siekdamas 
abiejų šių tikslų, jis naudojosi visomis priemonėmis, kurias 
teikė aukštas luomas. Bet religijai jis gėdos nedarė, nes nuo- 
širdžiai tikėjo ir kasdieniniame gyvenime buvo dorovingas. 
Prioro Anzelmo silpnybės, ne kartą jį pastūmėjusios klaidin- 
gais, gal net žiauriais keliais, buvo greičiau jo laikotarpio 1r 
luomo silpnybės, o dorybės — grynai jo paties. 

— Kai viskas bus baigta,— tarė karalius, — ir mano raštu 
jūsų vienuolynui bus padovanotos suminėtos žemės, kaip jūs 
manote, tėve, ar susilauksiu aš tada mūsų šventos motinos 
bažnyčios malonės, kad drįsčiau pasivadinti jos nuolankiu 
sūnum? 

— Be abejonės, mano senjore,— atsakė prioras.— Aš mel- 
džiu dievą, kad visi bažnyčios vaikai, paveikti išpažinties 
sakramento, taip giliai perprastų savo klaidas ir taip karštai 
trokštų jas atitaisyti. Bet šiuos paguodos žodžius, valdove, 
aš tariu ne Robertui, Škotijos karaliui, o tik nusižeminusiam 
ir dievobaimingam atgailautojui Robertui Stiuartui Kerikui. 

— Jūs stebinate mane, tėve,— pasipriešino karalius.— Ma- 
no sąžinę nedaug slegia nuodėmių, kurias padariau valdy- 
damas šalį, nes aš klausau ne tiek savo nuomonės, kiek pa- 
čių galvočiausių patarėjų nurodymų. 

— Kaip tik čia ir slypi pavojus, — atsakė prioras.— Šven- 
tasis tėvas mato jūsų šviesybėje — kiekvienoje jūsų mintyje, 
kiekviename žodyje ir darbe — klusnų šventosios bažnyčios 
vasalą. Bet pasitaiko piktų patarėjų, kurie, paklausę savo 
nuodėmingų širdžių balso, piktnaudžiauja karaliaus gerumu 
bei nuolaidumu ir, prisimetę, jog tarnauja žemiškajai trum- 
palaikei jo gerovei, imasi darbų, gresiančių jam pražūtimi 
amžinajame gyvenime. 

Karalius Robertas išsitiesė ir atsisėdo ofiai ir didingai, 
kaip retai kada tesėdėdavo, nors šitokia poza jam tiko. 

— Priore Anzelmai,— tarė jis, — jeigu mano elgesyje, kaip 
karaliaus arba kaip privataus asmens, pamatėte tai, kas ga- 
lėjo sukelti tokį rūstų pasmerkimą, kokį girdžiu jūsų žo- 
džiuose, jūsų pareiga — kalbėti tiesiai, ir aš jums šitai įsakau. 

— Privalau jums paklusti, mano valdove,— atsakė prio- 
ras, žemai nusilenkdamas. Paskui atsitiesė ir su orumu, de- 
rančiu aukštam bažnytiniam jo luomui, tarė: 

— Išklausykit, ką pasakė mūsų švenčiausias tėvas popie- 
žius, mokytinis švento Petro, kuris turi dangaus karalystės 
raktus ir gali mums atverti jos vartus ar neatverti. „Kodėl, 
o Škotijos Robertai, į šventojo Andriaus vyskupo sostą tu 
nepriėmei Henrio Vordlo, kurį popiežius buvo šiam sostui 
nuskyręs? Kodėl žodžiai tavo lūpose žada klusniai tarnauti 
bažnyčiai, o darbai tavo išduoda sielos nenuolankumą ir 
ydingumą? Paklusnumas yra geriau už pasiaukojimą." 

— Sere priore,— tarė karalius, laikydamasis iškilniai, kaip 
ir dera aukštam jo luomui, — mes galime ir neatsakyti, ka- 
dangi paminėjote dalyką, liečiantį mus ir mūsų karalystės 
gerovę, 0 ne asmenišką sąžinę. 

— Deja, — tarė prioras.— (O kieno sąžinę tai palies pas- 
kutiniojo teismo dieną? Kas iš kilmingų jūsų lordų ar tur- 
tingų miestelėnų užstos savo karalių nuo bausmės, kurią 
karalius užsitraukė, sekdamas jų pasaulietiškais išskaičiavi- 
mais, pamiršęs bažnyčios dalykus? Žinokit, galingasai valdo- 
ve: net jeigu visi karalystės riteriai uždengs jus skydais 
nuo trenkiančio žaibo, jie subyrės ir virs pelenais kaip per- 
gamentas prieš žaizdro liepsną. 

— Gerasis tėve priore,— tarė karalius, kurio baikštų pro- 
tą beveik visada paveikdavo tokios kalbos, — jūs iš tikrųjų 
pernelyg griežtai sprendžiate. Šis nemalonumas dėl vysku- 
pystės buvo tada, kai paskutinį kartą gulėjau apsirgęs, o Ško- 
tiją mano vardu valdė grafas Duglas, mano vietininkas. To- 
dėl nekaltinkite manęs už tai, kas atsitiko, kada aš, nepa- 
jėgdamas tvarkyti karalystės reikalų, buvau priverstas per- 
duoti valdžią kitam. 

— Savo pavaldiniui, viešpatie, jūs pasakėte užtektinai, — 
atsakė prioras.— Bet jeigu nesusipratimas iškilo, kai tamstą 


109 


pavadavo grafas Duglas, tai jo šventenybės legatas turi teisę 
paklausti, kodėl anoji klaida nebuvo tuojau pat atitaisyta, 
kai tik karalius vėl paėmė į savo rankas valdžios vairą? 
Juodasis Dugias gali daug ką padaryti, tur būt, daugiau, 
negu karalius leistų bet kuriam iš savo valdinių; bet grafas 
negali atsistoti tarp karaliaus ir jo sąžinės, negali atleisti jū- 
sų nuo pareigų šventajai bažnyčiai, kurias jums uždeda ka- 
rališkasis luomas. 

— Tėve,— tarė Robertas, jau kiek suirzęs,— jūs pernelyg 
atkaklus, o jums derėtų bent palūkėti, kol mes viską ap- 
svarstysime ir rasime kokią išeiti. Panašių nesutarimų ne 
kartą pasitaikė, viešpataujant mūsų pirmtakams, ir mūsų di- 
dysis protėvis, karalius Dovydas Šventasis, neišsižadėjo savo 
karališkųjų privilegijų, nepamėginęs jų apginti, nors dėl to 
teko susipykti net su šventuoju tėvu. 

— Tasai didysis ir gerasis karalius nebuvo nei šventas, 
nei dievotas,— pasakė prioras,— ir todėl jam buvo lemta 
patirti pralaimėjimą ir gėdą priešo akyse, kai jis pakėlė kar- 
dą prieš švento Petro, švento Povilo ir švento Jono Beverlė- 
jaus vėliavas kare, dar šiandien vadinamame Bažnytinės vė- 
liavos karu. Jo laimė, kad, panašiai kaip jo bendravardis 
Jesės sūnus, jis už nuodėmę atkentėjo bausmę žemėje ir 
nebegavo atsiteisti rūsčiąją dievo teismo dieną. 

— Gerai, mielasis priore... gerai... dabar pakaks apie 
tai. Su dievo malone šventajam sostui nebus ko manimi 
skųstis. Mato švenčiausioji mergelė, aš nei dėl karūnos, ku- 
ria apvainikuotas, neskriausčiau mūsų motinos bažnyčios ir 
neapsunkinčiau sau sąžinės. Mums visada atrodė, kad grafas 
Duglas perdaug godžiai trokšta garbės ir laikinų šio žemiško 
gyvenimo malonumų, nesirūpina, kaip turėtų, sielos išgany- 
ru aname pasaulyje. 

— Visai neseniai, — tarė prioras,— jis su savo palyda — 
su tūkstančiu dvariškių ir tarnų — savavališkai apsistojo 
Aberbroioko vienuclyne, ir abatas privalo viskuo aprūpinti 
ir žmones, ir arklius, o grafas šitai vadina svetingumu, kurio 
jam neturi atsakyti vienuolynas, įsikūręs jo protėvių žemė- 
se. Geriau būtų sugrąžinti Duglui jo žemes, negu kęsti tokį 

prievartavimą, kokio galima laukti iš skursnų kalniečių, bet 
ne iš krikščionio barono. 

— Juodieji Duglai, — atsiduso karalius, — tai tokia pader- 
mė, kuriai nepasakysi „ne“. Bet, tėve priore, aš, tur būt, ir 
pats darausi panašus į tokį įsibrovėlį: per ilgai užsibuvau 
svečiuose pas jus, o diena iš dienos išlaikyti mano svitą, 
kad ir ne tokia ji didetė, kaip Duglo, jums ne taip lengva, 
ir nors mūsų tiekėjai, iš anksto atvykę, mumis pasirūpino, 
kad kiek galima sumažėtų jūsų išlaidos, vis tiek jus apsun- 
kiname, tad ar ne laikas įau ir mums išvyktiė 

— Ne, apsaugok švenčiausioji!— sušuko prioras, kuris, 
nors ir godus garbės, nebuvo šykštus, o, priešingai, garsėjo 
dosnumu ir gera širdimi.— Nejaugi dominikonų vienuolynas 
negali parodyti savo valdovui to svetingumo, su kuriuo šie 
namai pasitinka kiekvieną bet kokio luomo pakeleivį, panū- 
dusį priimti vaišes iš romių mūsų globėjo tarnų rankų. Ne, 
mano karališkasai valdove! Atvykite su palyda, dešimt kartų 
didesne kaip dabar, ir jums nebus atsakyta saujos avižų, 
glėbeiio šiaudų, kąsnio duonos ar truputėlio maisto, kol vie- 
nuolynas pats to nesiokoja. Vienas dalykas yra panaudoti 
bažnyčios pajaiias, žymiai prašokančias vienuolių norus ir 
poreikius, deramam ir garbingam jūsų karališkosios dideny- 
bės priėmimui, ir visai kitas — atiduoti jas storžieviškiems 
prievartautojams, kurie, apsvaigę iš godulio, tik ten negro- 
bia ir neplėšia, kur nebeturi galios. 

— Gerai, mielasis priore,— tarė karalius, — o dabar nu- 
kreipkime minutėlę savo mMiniis nuo valstybinių reikalų, ir 
gal dvasiškasis tėvas mums praneštumėt, kaip gerieji Perto 
piliečiai sutiko Valentino dieną? Tikiuosi, gražiai, linksmai 
ir taikiai? 

— Apie tokį gražumą, mano valdove, aš nedaug ką te- 
išmanau. O apie taikumą tai galiu šį tą papasakoti. Šiandien 
prieš aušrą keli vyrai, du iš jų Žiauriai sužaioti, atbėgo pas 
mus prašytis prieglobsčio ir pastogės; tiesiog ant kulnų 
jiems lipo miestelėnai — vienmarškiniai, su kuokomis, ale- 
bardomis, bardišiais ir kalavijais rankose, vienas garsiau už 
kitą šaukdami nudėsią juos vietoje. Jie nenurimo nė tada, 

kai mūsų vartininkas, naktį sergėjęs vienuolyną, apskelbė, 
kad bėgliai prisiglaudė bažnyčios galilėjoje!, bet dar ilgokai 
šūkavo ir beldėsi į užpakalines duris, reikalaudami išduoti 
žmones, padariusius jiems skriaudą. Aš bijojau, kad baisūs 
jų šūkavimai nesudrumstų poilsio jūsų didenybei ir perne- 
lyg nenustebintų. 

— Jie galėjo sudrumsti man poilsį, — tarė karalius, — bet 
kaip gali smurto garsai sukelti nusistebėjimą? Deja, dva- 
siškasis tėve, Škotijoje yra vienintelė vieta, kur negirdėti 
aukų šauksmo ir persekiotojų grasinimų — tai kapas! 

Prioras pagarbiai tylėjo, užjausdamas monarchą, kurio 
širdies švelnumas taip prastai derėjo su jo tautos buitimi ir 
papročiais. 

— Kas gi atsitiko bėgliams? — paklausė Robertas kiek pa- 
tylėjęs. 

— Mes, jūsų didenybe,— atsakė prioras, — aišku, juos iš- 
leidome, kaip jie pageidavo, dar neišaušus; pirma pasiun- 
tėme patikrinti, ar kur nors netyko iš pasalų jų priešai, 
o paskui jie taikiai nuėjo savo keliu. 

— Ar nežinote, — paklausė karalius, — kas jie tokie ir ko- 
dėl slėpėsi pas jus? 

— Slėpimosi priežastis,— tarė prioras,— tai riaušės su 
miestelėnais, bet kodėl jos prasidėjo, mes nežinome. Toks 
mūsų paprotys — suteikti ramų prieglobstį šventojo Dominy- 
ko šventovėje, neužduodant jokių klausimų nelaimingiesiems, 
kurie čia prisiglaudžia. Jeigu jie nori pasilikti ilgesniam lai- 
kui, negu para, tai jų slėpimosi priežastis turi būti įrašyta 
į vienuolyno įrašų knygą. Bet, tebūnie pagarbintas mūsų 
šventasis, ir laikinai čia prisiglaudus, pavyko išvengti gele- 
žinės įstatymo rankos daugeliui tų, kuriuos mes patys, jei 
būtume žinoję, kokia jų kaltė, būtume turėję išduoti per- 
sekiotojams. 


! Galilėja vadinama koplytėlė katalikų bažnyčioje, į kurią lei- 
džiama įeiti ekskomunikuotiesiems, nors į pačią bažnyčią eiti jiems 
draudžiama. Nusikaltėliai, reikalingi bažnyčios prieglobsčio, dėl su- 
prantamų priežasčių slėpdavosi šioje pastato dalyje. 

Po tokio paaiškinimo monarchui šmėstelėjo mintis, kad 
šventojo prieglobsčio: teisė, kurios taip tvirtai paisoma, be 
abejonės, daro rimtų kliūčių teisingumo įsigalėjimui jo ka- 
ralystėje. Bet jis nuvijo šią mintį, kaip piktos dvasios kurs- 
tymą, ir pasistengė, kad neišsprūstų nė vienas žodis, galintis 
bažnyčios tarnui išduoti, jog jo širdyje, nors ir akimirksnį, 
virptelėjo tokia bedieviška abejonė, todėl jis tik pasiskubino 
pakeisti kalbą. 

— Šešėlis ant saulės laikrodžio,— tarė jis — be atvangos 
slenka. Jūsų žinia mane įskaudino, tačiau tikiuosi, kad ma- 
no tarybos lordai jau padarė tvarką, išsiaiškinę, kas teisus 
ir kas kaltas šiose nelemtose muštynėse. Blogą valandą man 
lėmė fortūna valdyti tautą, kurioje, man rodos, yra vienin- 
telis žmogus, trokštantis taikos ir ramybės — tai aš pats. 

— Bažnyčia visados trokšta taikos ir ramybės, — pasakė 
vienuolyno vyresnysis; jis negalėjo leisti, kad net tokie ne- 
kalti žodžiai, karaliaus pasakyti susikrimtimo valandą, liktų 
nepakreipti bažnyčios naudai. 

— Mes taip ir galvojame,— tarė Robertas.— Bet, tėve 
priore, sutikite, kad bažnyčia, negailestingai kovodama dėl 
savo kilnaus tikslo, primena tą uolią šeimininkę, kuri sukelia 
debesį dulkių, įsivaizduodama, kad jas valo. 

Į šiuos žodžius prioras būtų davęs atsaką, bet menės du- 
rys atsivėrė, ir rūmininkas pranešė atvykus hercogą Olbenį. 


DEŠIMTAS SKYRIUS 


Drauguži mielas! 

Tu nesmerk linksmumo jos, nes vakar buvo ji liūdna, 
Ir gali vėl rytoj liūdėt. 

Džoana Beili 


Hercogas Olbenis kaip ir jo brolis karalius buvo vardu 
Robertas. Karalius per krikštą buvo gavęs Jono vardą, ta- 
čiau karūnuodamasis jį pakeitė, nes tų laikų prietarai siejo 
šį vardą su nelaimėmis, lydėjusiomis Jono, Anglijos kara- 

liaus, Jono, Prancūzijos karaliaus, ir Jono Beliolo Škotiečio 
gyvenimus ir viešpatavimą. Buvo nutarta, kad naujajam ka- 
raliui, norint išvengti nelemties, derėtų prisiimii Roberto 
vardą, mielą škoto širdžiai kaip Roberto Briuso atminimą. 
Mes užsimename apie tai, kad paaiškintume, kokiu būdu 
du broliai vienoje šeimoje turėjo vieną vardą, kas, supran- 
tama, tais laikais buvo taip pat neįprasta, kaip ir mūsų 
dienomis. 

Olbenis, taip pat nebe jaunas žmogus, šalinosi karinių 
reikalų ne mažiau už patį karalių. Bet, jeigū jis ir nepasi- 
žymėjo drąsa, jam pakako proto slėpti ir dangstyti tą trū- 
kumą, nes, iškilęs aikštėn, jis būtų pasmerkęs žlugimui visus 
garbėtroškiškus jo planus. Be to, jis pakankamai turėjo iš- 
didumo, prireikus atstojančio drąsą, ir pakankamai savitvar- 
dos užgniaužti giliai tūnančią baimę. Kitais atžvilgiais tai 
buvo prityręs dvariūnas — ramus, šaltakraujiškas ir apsuk- 
rus, ryžtingai siekiantis nusibrėžto tikslo, tegu ir labai to- 
limo, ir niekada nepaleidžiąs jo iš akių, nors kartais ir atro- 
dytų, kad jo minami vingiuoti takeliai veda visai į prie- 
šingą pusę. Savo išvaizda jis panėšėjo į karalių — tas pats 
taurus ir didingas stotas, tas pats taurumas ir didybė veido 
bruožuose. Bet, skirtingai nuo vyresnio brolio, jo nekamavo 
jokia liga, jis buvo energingesnis ir paslankesnis tiesiogine 
šio žodžio prasme. Drabužį jis vilkėjo turtingą ir rimtą, kaip 
ir pritiko jo amžiui bei luomui. Kaip ir brolis karalius, jis 
nesinešiojo jokio ginklo — tik rinkinėlis nedidelių peilių, su- 
dėtų į futliarą, kabojo ant diržo toje vietoje, kur turėjo ka- 
boti bent durklas, jeigu ne kardas. 

Vos tik hercogas pasirodė duryse, prioras, pagarbiai nu- 
silenkęs, pasitraukė į nišą kitame menės gale, kad broliai 
galėtų laisvai pasikalbėti, nevaržomi trečio asmens. Būtina 
paminėti, kad nišoje buvo langas, iškirstas fasade vieno vi- 
dinio pastato, vadinamo rūmais dėl to, kad čia dažnokai ap- 
sistodavo Škotijos karaliai, nors “šiaip, kitu metu, gyveno 
vienuolyno vyresnysis, kitaip tariant, abatas. Langas buvo 
virš pagrindinių durų į; karališkąsias mMenes, atsuktas į vidinį 
keturkampį vienuolyno kiemą, iš dešinės užstotą didingos 

gražios bažnyčios, iš kairės — būsto su vyno rūsiais, vienuolių 
valgomuoju, kapitu'a ir kitomis vienuolyno patalpomis, vi- 
siškai atskiromis nuo karaliaus Roberto ir jo dvariškių; ket- 
virtoji siena — tai pastatas, puošniąja puse pasisukęs į sau- 
lę; čia buvo erdvus hospitium keliauninkams bei maldinin- 
kams priimti ir pagalbinės patalpos — visokie sandėliai, po- 
dėliai su gausiom atsargom, kad tėvai dominikonai turėtų 
iš ko parodyti vaišingumą. Pro šį rytinį pastatą į kiemą 
vedė ilgas tunelis su aukštais skliautais, kaip tik priešais tą 
langą, prie kurio stovėjo prioras Anzelmas; taigi dabar jis 
galėjo matyti tamsią arką ir šviesą, besiskverbiančią per ai- 
vertus rytinius lauko vartus, bet kadangi langas buvo aukš- 
tai, o skliautuotasis tunelis gilus, tai jo akis tik labai neaiš- 
kiai tegalėjo įžiūrėti, kas yra po skliautais. Tai įsidėmėti 
labai svarbu. O dabar grįšime prie karališkųjų brolių po- 
kalbio. 

— Mano mielasai broli,— tarė karalius, keldamas herco- 
gą Olbenį, pasilenkusį bučiuoti jam rankos, — mano mielasai 
broli, kam ši ceremonija? Argi mudu abu ne Škotijos Stiuarto 
ir Elžbietos Mor sūnūs? 

— Šitai aš žinau, — tarė Olbenis atsitiesdamas,— bet, my- 
lėdamas jus kaip brolį, nepamirštu ir pagarbos, kurią priva- 
lau rodyti karaliui. 

— Teisingai, labai teisingai, Robinai,— atsakė karalius.— 
Sostas — tai tarsi aukšta plika uola, ant kurios nė krūmas 
neišleis šaknų, nė gėlelė. Nuoširdūs jausmai, švelnus prie- 
raišumas — viso to monarchas turi atsisakyti. Karalius neturi 
širdingai apkabinti brolio, neprivalo atvirai rodyti savo mei- 
lės sūnui. 

— Tokia, taip sakant, yra didingųjų nelemtis, valdove,— 
tarė Olbenis,— bet dangus, kiek atitolinęs nuo jūsų dideny- 
bės jūsų šeimos narius, davė jums begalę kitų vaikų — 
visą tautą. 

— Deja, Robertai,— atsakė karalius, — tavo širdis labiau 
pritaikyta suverenui, negu manoji. Iš aukštybių, į kurias 
mane iškėlė likimas, aš žvelgiu į minią savo vaikų, kaip tu 
juos pavadinai. Aš myliu juos, linkiu jiems gero, bet jų 

daug ir jie man tolimi. Deja, net pats niekingiausias iš jų 
turi sau brangų žmogų, kurį gali priglausti prie širdies, 
išlieti tėvišką meilę. Bet viskas, ką gali duoti karalius tautai, 
yra tik šypsena, nedrąsi ir tolima — taip šypsosi saulė snie- 
guotoms Grempiano kalnų viršūnėms. Ak, Robinai! Mūsų 
tėvas glamonėdavo mus, o jeigu kartais ir pabardavo, tai 
jo balse visada skambėdavo meilumas. O juk ir jis buvo 
toks pat monarchas, kaip aš. Tai kodėl neleidžiama man, 
kaip ir jam, atvesti savo sūnų palaidūną į doros kelią ne 
vien tik griežtumu, bet ir meile? 

— Jei meilė nebūtų išbandyta, mano valdove,— pasakė 
Olbenis tokiu tonu, tarsi jam spaustų širdį nuo šių žodžių, — 
tada, žinoma, pirmoje eilėje reikėtų meile jį veikti. Bet jūsų 
šviesybė geriausiai gali spręsti, ar nepakankamai ilgai mes 
buvome švelnūs ir ar ne laikas pereiti prie veiksmingesnio 
būdo — griežtumo ir draudimo. Ir vien tik jūs, karaliau, turi- 
te valią taikyti tas priemones hercogui Rotsėjui, kurios, jūsų 
išmanymuų, atneštų daugiausiai gero tiek jam, tiek visai 
karalystei. 

— Tai Žiauru, broli, — tarė karalius.— Tu man rodai sun- 
kų kelią ir ragini mane juo žengti, nesiūlydamas betgi savo 
paramos. 

— Aš visada jūsų malonybės paslaugoms,— atsakė Olbe- 
nis, — bet man mažiau už visus pritinka skatinti jūsų malo- 
nybę griebtis griežtumo prieš jūsų sūnų ir įpėdinį. Juk ar 
ne man, jeigu... apsaugok viešpatie... kokia neganda ištik- 
tų jūsų šeimą, turi atitekti nelemtoji karūna? Ar nepagalvos 
ir ar nepasakys tada ūmusis Marčas ir išpuikėlis Duglas, jog 
Olbenis pasėjo nesantaikos sėklą tarp savo karališkojo bro- 
lio ir Škotijos sosto įpėdinio, norėdamas praskinti kelią į sos- 
tą savo paties vaikams? Ne, valdove... aš pasiryžęs paaukoti 
gyvenimą, tarnaudamas jums, bet negaliu statyti pavojun 
savo garbės. 

— Teisingai kalbi, Robinai, labai teisingai, — pritarė ka- 
ralius, skubindamasis brolio žodžiams suteikti savą aiškini- 
mą.— Mes neturime leisti, kad šie didžiagaliai ir pavojingi 
lordai pastebėtų bent menkiausią nesutarimą karališkoje šei- 

moje. Žūt būt šito reikia išvengti, o todėl bandysime ir 
toliau būti atlaidūs, tikėdami, kad vėjagalvis Rotsėjus pasi- 
taisys. Kartais aš pastebiu, Robinai, tokių jo bruožų, kurie 
teikia vilties, ir juos verta ugdyti. Jis jaunas, labai dar 
jaunas, jis princas ir tokio amžiaus, kai kraujas kunkuliuoja. 
Mes būsime jam pakantūs, kaip pakantus geras raitelis nar- 
tulingam žirgui. Leiskime jam išsišėlti, ir tu pirmas būsi juo 
patenkintas. Iš savo gerumo tu peikdavai mane už bereika- 
lingą švelnumą — tokių trūkumų Rotsėjus neturi. 

— Dedu galvą, kad neturi, — šaltai pasakė Olbenis. 

— Ir jam nestinga nei galvotumo, nei drąsos, — kalbėjo 
toliau karalius, gindamas sūnų prieš brolį — Aš pakviečiau 
jį dalyvauti šiandien taryboje; pažiūrėsime, ką jis pasakys 
apie savo pareigų vykdymą. Tu ir pats pripažįsti, Robinai, 
kad princas parodo nuovokumą bei išmanymą, kai, užėjus 
norui, imasi kokios veiklos. 

— Be abejonės, mano valdove! Jo protas ir gabumai 
pasireiškia tada,— tarė Olbenis,— kai jam užeina noras. 

— Tą patį ir aš sakau, — neatsiliko karalius.— Ir aš iš vi- 
sos širdies džiaugiuosi, kad tu pritari, Robinai, mano spren- 
dimui dar kartą duoti šiam Vvargšui jaunikaičiui galimybę 
pasitaisyti. Jis dabar neturi motinos, kuri užtartų jį prieš 
įpykusį tėvą. Šito negalima pamiršti, Olbeni. 

— Tikiu,— tarė Olbenis,— kad sprendimas, labiausiai pri- 
imtinas jūsų malonybės širdžiai, bus pats išmintingiausias 
ir geriausias. 

Hercogas aiškiai suvokė nesudėtingą karaliaus gudrybę; 
norėdamas išvengti siūlomo kelio, jis apsimetė su viskuo 
sutinkąs, tačiau darys priešingai, negu patariamas. Taigi, 
matydamas, kad dabar nepavyks pakreipti karaliaus geidžia- 
ma linkme, hercogas tačiau nepaleido iš rankų vadžių ir 
nutarė lukterėti tinkamesnės progos, kada galės pasinaudoti 
nelemtais neramumais, jo manymu, greit prasidėsiančiais dėl 
karaliaus ir įpėdinio nesutarimų. 

O karalius Robertas, baimindamasis, kad brolis neatnau- 
jintų skaudžios temos, nuo kurios ką tik pavyko išsilenkti, 
garsiai kreipėsi į dominikonų vienuolyno priorą: 

— Aš girdžiu pasagų kaukšėjimą. Jums per langą ma- 
tyti visas kiemas, dvasiškasai tėve. Pažiūrėkite ir pasakykite 
mums, kas ten nušoko nuo arklio. Ar ne Rotsėjus? 

— Atvyko kilnusis grafas Marčas su savo palyda, — tarė 
prioras. 

— Ar daug jo palydovų?— paklausė karalius.— Jo žmo- 
nės eina pro vidaus vartus? 

Olbenis tuo tarpu kuštelėjo karaliui: 

— Nieko nebijokite — jūsų brandanai! stovi visiškoje ko- 
vinėje parengtyje. 

Karalius dėkingai linktelėjo. O prioras, žvelgdamas pro 
langą, atsakė į klausimą. 

— Grafą lydi du pažai, du dvariškiai ir ketvertas larnų. 
Vienas pažas pasuko link didžiųjų laipių pasxui jo >viesy- 
be — neša jo kardą. Kiti sustoja kieme ir.  Benediciie. 
Kas tai? Ten kažkokia kiajojanti dainininkė su savo viola 
ketina dainuoti po karaliaus langais. Ir tai dominikonų vie- 
nuolyne, tarsi kokiam užvažiuojamam kieme! Aš liepsiu ją 
tučtuojau išmesti laukan. 

— Nereikia, tėve,— tarė karalius.— Leiskite man papia- 
šyti malonės vargšei klajok!ei. Linksmybės moksias, kuriam 
ji tarnauja, yra sudaręs liūdną sąjungą su gyvenimo negan- 
domis, kurioms skurdas ir vargas pasmerkia kiajūnų pader- 
me, ir tuo jie panašūs į karalių, — mMinics jam šaukia valio, 
o jis ilgisi pagarbios ir tylios meilės, kurios net vargingiau- 
sias jomenas gauna savo šeimoje. Nedarykite klajoklei kliū- 
čių, tėve; tegu sau kieme dainuoja, jei nori, jomenams ir 
kariams, tai sulaikys juos nuo riaušių, beveik neišvengiamų, 
tarnaujant pas smarkius šeimininkus, kurie vaidijasi tarpu- 
savyje. 

Taip kalbėjo geraširdis ir silpnavalis monarchas, ir prio- 
ras be žodžių nusilenkė sutikimo ženklan. Tuo tarpu į pri- 
ėmimų menę įėjo grafas Marčas; jis buvo apsitaisęs įprastu 
tais laikais jojimo kostiumu, prie šono jam kabėjo durklas. 
Pažą, nešantį iš paskos jo kardą, jis paliko už durų. 


! Biuto salos gyventojai. Biuto sala buvo karaliaus tėvonija, 
jos žmonės — karaliaus tarnai.ir asmens sargybiniai. 

Grafas buvo gražus, stotingas vyras, baltaveidis, tankiais 
šviesiais plaukais ir žydromis akimis, kurios blyksėjo tarsi 
sakalo. Jo veidas būtų buvęs malonus, jeigu ne atsispindįs 
būdo irzlumas bei ūmumas,— savybės, kurioms lordas, su- 
vokdamas savo galybę, per dažnai duodavo valią. 

— Man malonu jus matyti, lorde Marčai,— pasveikino jį 
karalius, mandagiai nusilenkdamas.— Jūs seniai nesirodote 
mūsų taryboje. 

— Mano valdove,— atsakė Marčas, žemai nusilenkdamas 
karaliui ir šaltai bei išdidžiai linktelėdamas hercogui Olbe- 
niui,— jei aš nedalyvavau jūsų malonybės taryboje, tai tik 
todėl, kad mano vietą užėmė labiau jums tinkami ir, ne- 
abejoju, išmintingesni patarėjai. Dabar aš atvykau tik pra- 
nešti jūsų aukštenybei, kad žinios iš Anglijos pasienio verčia 
mane nedelsiant grįžti į savo dvarus. Su jūsų malonybe lieka 
galvotas politikas milordas Olbenis, jūsų brolis, su kuriuo 
jūs galite tartis, ir didžiagalis bei karingasis grafas Duglas, 
kuris jūsų nutarimus įgyvendins. O aš galiu būti naudingas 
tik savo paties žemėse, todėl, jūsų didenybei leidus, ketinu 
nieko nelaukdamas ten grįžti ir stoti vykdyti savo prieder- 
mės — rytinių sienų saugoti. 

— Jūs nepasielgsite su mumis taip negailestingai, gimi- 
naiti,— tarė švelnusis valdovas.— Sklinda blogi gandai. Ne- 
lemti kalniečių klanai vėl suskato bruzdėti, ir vien jau dėl 
mūsų dvaro ramybės reikia išmintingiausių protų patarimams 
duoti ir narsiausių rankų nusprendimams vykdyti. Nejaugi 
Tomo Rendolfo palikuonis tokią sunkią valanda apleis Ro- 
berto Briuso anūką? 

— Su juo aš palieku garsingojo Džeimso Duglo palikuo- 
ni. — atsakė Marčas.— Jo šviesybė lordas mėgsta pasigirti, 
kad jeigu jis įkelia koją į balno kilpą, su juo joja ne 
mažiau kaip tūkstantis asmens sargybinių, ir, aš manau, 
Aberbrotoko vienuoliai gali tai patvirtinti! Be abejonės, 


! Aberbrotcko vienuoliu skundas dėl pernelyg didelės garbės, 
kurią jiems suteikė grafas Duglas. atiojęs pas juos svečiuosna su 
tūkstančio Žmonių svita, tapo priežodžiu ir visais vėlesniais laikais 
būdavo prisimenamas, kai škotų bažnytininkai kaltindavo diduome- 
ne, kad apvalganti bažnyčią. (Autoriaus pastaba.) 

Duglui ir jo riteriams lengviau pažaboti palaidą minią lau- 
kinių kalniečių, negu man duoti atkirtį Anglijos lankininkams 
ir galingajam Henriui Hotsperui. Be to, jums lieka jo švie- 
sybė hercogas Olbenis, kuris taip uoliai saugo jūsų didenybės 
asmenį, kad pašaukė prie ginklo brandanus, vos tik aš, nuo- 
lankus jūsų valdinys, prisiartinau prie dvaro su menku pul- 
keliu raitelių, — palyda, kurią su savim tepasiimtų pats nie- 
kingiausias iš smulkiųjų baronų, teturintis bokštą ir tūkstantį 
akrų dykynės. Jeigu tokio atsargumo griebiamasi ten, kur 
nė nepanašu į pavojų, — nes iš mano pusės, tikiuosi, niekas 
jo nelaukia,— tai karaliaus asmuo tikrai nebus paliktas be 
apsaugos, iškilus rimtai grėsmei. 

— Milorde Marčai,— tarė hercogas Olbenis,— niekingiau- 
si baronai, jūsų paminėti, apginkluoja savo tarnus net tada, 
kai atkelia geležinius savo pilies vartus patiems brangiau- 
siems ir artimiausiems draugams. Tad jei tokia bus dievo 
motinos valia, aš ir toliau rūpinsiuos karaliaus asmeniu ne 
mažiau, negu jie — savo pačių kailiu. Brandanai — tiesiogi- 
niai karaliaus sargybiniai ir jo namų tarnai, ir šimtas žmo- 
nių — tai ne tokia didelė apsauga jo didenybei, kai jūs pats, 
milorde, kaip ir grafas Duglas, dažnai išjojate su dešimt 
kartų didesne palyda. 


— Milorde hercogai, — atsakė Marčas,— kai karalius to 
pareikalaus, aš galiu išjoti su raitelių būriu, net dešimt kartų 
didesniu, negu nurodė jūsų šviesybė; bet aš niekada nedariau 
to klastingais kėslais, kad užklupčiau karalių nejučia, 
arba iš pagyrūniškumo, kad padaryčiau įspūdį kitiems 
didikams. 

— Broli Robertai,— tarė karalius, trokšdamas, kaip visa- 
da, sutaikyti priešininkus, — tu neteisus, reikšdamas nepasi- 
tikėjimą lordu Marču. O jūs, kuzene Marčai, neteisingai iš- 
siaiškinote mano brolio atsargumą. Bet gana jau, liaukitės 
ginčijęsi — aš girdžiu dainuojant, ir, rodos, gan gražiai. Jūs 
išmanote linksmybės mokslą, milorde Marčai, ir mėgstate 
jį — tad prieikite prie lango, atsistokite šalia dievobaimin- 
gojo prioro, kuriam mes negalime užduoti klausimų apie 

pasaulietiškus malonumus, ir pasakykite, ar iš tikrųjų verta 
pasiklausyti šios muzikos ir eilių. Melodija, rodos, prancū- 
ziška... Mano brolio Olbenio nuomonė dėl šitų dalykų ne- 
verta nė supuvusio skatiko. tad aš pasikliauju jūsų skoniu, 
kuzenai... Praneškite mums, ar nusipelno atpildo vargšė 
linksmintoja. Netrukus atvyks čionai mūsų sūnus ir Duglas, 
ir tada, kai taryba bus susirinkusi, mes pereisime prie rim- 
tesnių dalykų. 

Pusiau su šypsena išdidžiame veide Marčas pasitraukė 
į lango nišą ir tylėdamas atsistojo greta prioro,— buvo aišku, 
kad jis, nors ir pakluso karaliaus įsakymui, kiaurai mato ir 
niekina nedrąsų tojo bandymą sukliudyti kivirčą tarp jo ir 
Olbenio. Violos melodija pradžioje buvo linksma ir žvali, 
panaši į jausmingą trubadūrų muziką. Bet paskiau virpantys 
moters balso ir jam pritariančių stygų garsai darėsi vis grau- 
desni ir staiga nutilo, tarsi menestrelei iš sielvarto būtų kva- 
pą užėmę. 

Gal būt, grafas tikrai išmanė muziką ir karalius ne veltui 
pagyrė jo skonį, tačiau suprantama, kad įsižeidęs jis menkai 
dainininkės tesiklausė. Jo išdidžioje širdyje vasalo pareiga 
ir dar negalutinai išblėsusi meilė gerajam karaliui grūmėsi 
su keršto troškimu, kilusiu dėl apviltų siekių ir nešlovės, 
kad per Mardžorę Duglas suiro jo dukters sužadėtuvės su 
sosto įpėdiniu. Marčas buvo staigus ir nepastovus su viso- 
mis tokio būdo ydomis ir dorybėmis. Bet dabar, kai atėjo 
atsisveikinti su karaliumi, ketindamas atsižadėti vasalo pa- 
reigų ir pasitraukti į nuosavas žemes, grafas sudvejojo ir 
jautė nepajėgsiąs ryžtis žingsniui, tokiam nusikalstamam ir 
pilnam pavojų. Tokios tat neramios mintys ir sukosi jo gal- 
voje, kai klajojanti dainininkė pradėjo baladę; bet, jai įsi- 
dainavus, kiti dalykai, vykstantys kieme, atitraukė jo dėmesį 
ir pakeitė minčių kryptį. Mergina dainavo Provanso dialek- 
tu — poezijos kalba, suprantama visuose Europos karalių dva- 
ruose, 0 ypač Škotijos. Tačiau ši daina buvo mažiau sudė- 
tinga už įprastines Provanso sirventes ir veikiau priminė 
normanų menestrelio balades. Išvertus ji skambėtų taip: 

BALADĖ APIE V ARGŠĘ LUIZĄ 


Ak, ta Luiza! Ji taku 

Bet kokiu vaikščioja laiku, 
Niūniuodama balsu tykiu: 

„Mergaitės, neikite mišku, 
Atminkite Luizą!“ 


Ak, ta Luiza! Iš tiesų, 

Taip tvieskė saulė — net baisu! 

Ją traukė miškas — čia vėsu, 

Čia pilna skambančių garsų, — 
Jie džiugino Luizą. 


Ak, ta Luiza! Nei meška 

Čia tyko josios po šaka, 

Nei čia užklups vilkai staiga, 

Bet jau geriau žvėrims miške 
Pakliuvus būt Luiza. 


Ak, ta Luiza! Nelauktai 

Sutiko ja šaulys, ir štai 

Jis apkabino ją karštai, 

Jo žodžiai buvo lyg nuodai 
Apsvaigusiai Luizai. 


Ak, ta Luiza! Ką manei, 
Į ką skaistybę išmainei? 
Didžiausias turtas — juk žinai — 
Tyrumas, gautas dovanai. 

Ak, vargše tu, Luiza! 


Ak, ta Luiza! Atimta 

Skaistybė tavo įgimta, 

Gal smurtu, gal gudria klasta, 

Vien gėda liko ir bėda 
Apgautajai Luizai. 


Luizai būkit geresni! 

Luizai būkit dosnesni! 

Gal žodžiai jos dainos liūdni, 

Bet greit jūs liksite vieni: 
Mirtis priglaus Luizą. 


Dar nesibaigus dainai, karalius Robertas, pabūgęs, kad 
neatsinaujintų ginčas tarp Olbenio ir Marčo, kreipėsi į pas- 
tarąjį: 

— Ką pasakysite apie baladę, milorde? Aš klausiausi jos 
iš toli, bet, kiek galiu spręsti, muzika buvo jausminga iI 
maloni ausiai. 

— Aš ne kažin kiek tegaliu spręsti, milorde, bet daini- 
ninkei mano pagyros nė nereikalingos, nes ją, kaip matau, 
jau įvertino jo malonybė hercogas Rotsėjus, pirmasis Škoti- 
jos žinovas. 

— Kaip!— sunerimo karalius.— Ar mano sūnus apačioje? 

— Jis sėdi ant žirgo prie pat dainininkės, — atsakė Mar- 
čas su piktdžiugiška šypsena veide,— ir, matyt, jos kalba 
žavisi ne Mažiau, negu jos muzika. 

— Kas čia darosi, tėve priore?— sušuko karalius. 

Bet tas pasiiraukė nuo lango. 

— Aš neturiu noro, mMilorde,— tarė jis, — Matyti tai, kas 
man bus skaudu pasakoti: 

— Ką visa tai reiškia?— nukaites it Žarija suriko kara- 
lius ir jau buvo bes:keliąs iš kiėsio, tačiau persigalvojo, tur 
būt, nusprendęs geriau nepamatyti jaunojo princo elgiantis 
nederamai, nes vis tiek širdis neleis griežtai jo nubausti. 
Bet grafas Marčas skelbė vaidovui tai, ko šis, ba abejo, gei- 
dė nežinoti. 

— Jūsų didenybe,— sušuko jis,— juo toliau, juo gražiau. 
Mergužėlė ne tik užbūrė klausą Škotijos princui, kaip, beje, 
visiems žirgininkams ir raiteliams kieme, ja susidomėjo ir 
Juodasis Duglas, kurio niekada nelaikėme aisiringu links- 
mybės mokslo gerbėju. Bet, tiesą sakant, aš nesistebiu jo 
apstulbimu, nes princas, įvertindamas dainavimą ir grojimą, 
pabučiavo gražiąją menestrelę. 

— Kaip?— suriko karalius.— Deividas Rotsėjus meilinasi 
valkataujančiai dainininkei ir dar savo uošvio akyse? Ei- 
kite, mano mielasai tėve abate, tuojau pat pašaukite prin- 
cą... Eik, Mano brangusis brolau...— Ir kai jie abu išėjo, 
karalius pridūrė:— Eikite ir jūs, Marčai, mano gerasis kuzene. 
Bus bėdos, tikrai žinau. Meldžiu, kuzene, eikite ir paremkite 
prioro prašymus karaliaus įsakymu. 

— Jūs užmirštate, valdove,— tarė Marčas giliai įžeisto 
žmogaus tonu,— kad Elžbietos Danbar tėvui netinka būti tar- 
pininku tarp Duglo ir jo karališkojo žento. 

— Prašau jūsų atleidimo, kuzene,— tarė švelnusis senu- 
kas.— Aš pripažįstu, kad su jumis pasielgta ne visai teisin- 
gai... Bet mano Rotsėjų nužudys.. Aš eisiu pats. 

Tačiau, pernelyg staigiai pašokęs, vargšas karalius nepa- 
taikė koja ant laiptelio, suklupo ir pargriuvo ant grindų, 
o galva atsitrenkė į krėslą, nuo kurio ką tik buvo pakilęs. 
Jis neteko sąmonės. Išvydęs tokią nelaimę, Marčas pamiršo 
visą skriaudos kartėlį, ir jo širdis atlyžo. Jis pribėgo prie 
parkritusio monarcho ir pasodino jį į krėslą, švelniai bei pa- 
garbiai panaudodamas tas priemones, kurios atrodė tinka- 
miausios karaliui atgaivinti. Robertas atmerkė akis ir nedrą- 
siai apsidairė. 

— Kas atsitiko? Mes vieni? Kas čia su mumis? 

— Jūsų ištikimas valdinys Marčas,— atsakė graias. 

— Vienu du su grafu Marču!-— pakartojo karalius, ir dar 
ne visai prašviesėjusioje galvoje jam šmėkštelėjo neaiški 
baimė, išgirdus vardą galingojo feodalo, kurį jautėsi mirti- 
nai įžeidęs. 

— Taip, maloningasai mano valdove, su vargšu Džordžu 
Danbaru, kurį jūsų didenybei daug kas stengiasi apjuodinti, 
nors galų gale jis pasirodys ištikimesnis savo karaliui, ne- 
gu jie. 

— Iš tikrųjų, kuzene, jums teko patirti daug neteisybės, 
bet, patikėkite, mes stengsimės išpirkti kaltę... 

— Jeigu jūsų malonybė taip mano, tai dar galima ati- 
taisyti klaidą,— pertarė grafas, nusitverdamas vilties, kurią 
diktavo jo ambicija.— Princas ir Mardžorė Duglas — artimi 

giminės. Romos sutikimas gautas tik neoficialiai. jų ve- 
dybų negalima pripažinti teisėtomis. Popiežius, kuris pasi- 
ryžęs daug ką padaryti dėl tokio religingo karaliaus, gali 
nutraukti šią nekrikščionišką sąjungą, atsižvelgdamas į anks- 
tesnę sutartį. Gerai pagalvokite, valdove,— nesiliovė įrodinė- 
jęs grafas, atsiduodamas naujom garbėtroškiškom svajonėm, 
kurias įžiebė netikėtai pasitaikiusi proga asmeniškai pakal- 
bėti su karaliumi apie savo skriaudą, — pagalvokite, ar pro- 
tingai pasielgėte, atiduodami pirmenybę Duglui. Jis stiprus 
ir galingas, tai tiesa. Bet Džordžas Danbaras nešioja ant diržo 
Škotijos raktus ir gali atvesti Anglijos kariuomenę prie Edin- 
burgo vartų greičiau, negu jų gynėjas Duglas suspės pasiju- 
dinti iš Kernteiblo. Jūsų karališkasis sūnus myli mano varg- 
šę atstumtą mergaitę ir bodisi išpuikėle Mardžore Duglas. 
Kiek jis paiso savo Žmonos, jūsų didenybė galite spręsti 
kad ir iš to, kaip jis, nesivaržydamas uošvio, flirtuoja su pa- 
prasčiausia dainininke. 

Karalius ligi šiol klausėsi grafo išvedžiojimų nustėręs, 
nelyginant gąslus raitelis, nešamas įdūkusio žirgo, kurio ne- 
įstengia nė sustabdyti, nė kitur pasukti. Bet paskutiniai žo- 
džiai priminė jam tiesioginį pavojų, gresiantį jo sūnui. 

— O, teisingai, teisingai! Mano sūnus... ir Duglas. 
O, mano brangusis kuzene, neleiskite kraujo praliejimo, ir 
viskas bus taip, kaip norite. Klausykite! Koks šurmulys! Ar 
ten Žvanga ginklai? 

— Prisiekiu grafo karūna ir riterio ištikimybe, tai tie- 
sa!— tarė Marčas, žvilgterėjęs pro langą į vidinį vienuolyno 
kiemą, prigužėjusį ginkluotų Žmonių, švytruojančių kardais, 
kurie džerškėjo, atsimušdami į šarvus. Kovotojai buvo susi- 
grūdę pačiame tunelio gale, ir vieni kovėsi, matyt, norėdami 
uždaryti vartus, o kiti — per jėgą verždamiesi į kiemą.— Ei- 
nu nedelsdamas, — tarė grafas Marčas,— ir kaip mat padary- 
siu galą šioms peštynėms... Nuolankiausiai prašau jūsų di- 
denybės apgalvoti tai, ką turėjau drąsos pasiūlyti. 

— Pagalvosiu, pagalvosiu, mano dorasis kuzene,— tarė 
karalius, vargu ar suvokdamas, kokį duoda pasižadėjimą.— 
Tik sustabdykite vaidus ir kraujo praliejimą! 

VIENUOLIKTAS SKYRIUS 


Kokia gražuolė! Iš toli 
Vilioja šypsnio spindesys; 
Prieik arčiau — gėla gili 
Veide, lyg juodas debesys. 
Baladė „Liusinda“ 


Atpasakosim bent kiek tiksliau, kas dėjosi vienuolyno 
kieme ir kas tik labai neaiškiai buvo matyti žiūrintiems 
pro karaliaus menės langą, o valdovui apsakyta dar neaiš- 
kiau. Jau minėta dainininkė buvo pasilypėjusi porą pakopų 
plačiais Įaiptais, vedančiais į karaliaus menių koridorių, ir 
stovėjo .per pusantros pėdos aukščiau už kitus kieme susi- 
rinkusius žmones, kuriuos tikėjo būsiant jos klausytojais. 
Jos apdaras atitiko jos užsiėmimą, — buvo veikiau ryškus, 
negu turtingas, ir labiau pabrėžė figūrą, negu įprastinis mo- 
ters drabužis. Skraistę ji buvo nusigobusi ir pasidėjusi ant 
pintinėlės su negausia manta, 0 šalia tupėjo prancūziškas 
spanielis ir saugojo. Dangiškai žydras švarkelis, išsiuvinėtas 
sidabru ir glaudžiai apgulęs liemenį, priekyje buvo atsegtas, 
ir matėsi keletas įvairiaspalvių šilkinių kiklikų su giliomis 
iškirptėmis, kurių tikslas pabrėžti nuolaidžių pečių ir aukštos 
krūtinės harmoniją. Ant krūtinės ji turėjo ploną sidabrinę 
grandinėlę, kuri buvo pridengta ryškiųjų kiklikų, bet toliau 
vėl matėsi, ir ant jos kabojo to paties metalo medalis, ro- 
dantis, koks linksmybės mokslo laipsnis jai yra suteiktas 
kokios menestrelių gildijos ar cecho. Iš kairės pusės ant mė- 
lyno šilkinio kaspino kabojo permestas per petį nedidelis 
kapšelis. 

Tamsi oda, sniego baltumo dantys, juodos žėrinčios akys 
ir žvilgančios juodos gaibanos leido spėti jos tėvynę esant 
Prancūzijos pietuose, o šelmiška šypsena ir duobutė pasmak- 
rėje tik patvirtino šį spėjimą. Tankioms garbanoms, prismeig- 
toms nedideliu auksiniu smeigtuku, išsidraikyti neleido šil- 
kinis tinklelis, išpintas auksiniais siūlais. Sijonėlis jos trum- 

pas, vos dengiantis kelius, gausiai apsiūtas sidabriniais ap- 
vadais, kad derintųsi prie švarkelio, kojinės raudonos, bate- 
liai — tymo odos. Tai toks buvo jos apdaras, toli gražu ne 
naujas, bet švarus, tikrai šventadieninis, tik per didelę piie- 
žiūrą išlikęs dailus ir tvarkingas. Dainininkei galėjai duoti 
dvidešimt penkerius metus, bet, galimas daiktas, Kad klajo- 
nių nuovargis be laiko buvo apiblėsinęs jaunystės skais- 
tumą. 

Mes jau sakėme, kad mergina buvo žvali ir, galima pri- 
durti, kiekvienam turėjo paruoštą šypseną ar šmaikštų Žžo- 
delį. Bet jos linksmumas buvo išmoktas, kaip neišvengiama 
sąlyga to verslo, kuriame blogiausia ir yra tai, kad apsimes- 
tinė šypsena nuolatos turi dangstyti širdies skausmą. Taip, 
matyt, buvo ir Luizai. Ar tikrą savo likimą ji apdainavo 
baladėje, ar turėjo kokią kitą priežastį sielvartui, tačiau 
kartais jai prasiverždavo giliai užslėpto liūdesio gaida ir 
sukliudydavo nevaržomai lietis nerūpestingam smagumui, ku- 
rio reikalavo linksmybės mokslas. Ir net šmaikščiausius są- 
mojus laidydama ji neturėjo drąsos ir akiplėšiškumo, kaip 
kitos jos verslo sesės, kurios neieškodavo žodžio kišenėje, 
kai reikdavo atsikirsti į dviprasmišką pastabą arba patraukti 
per dantį kiekvieną, kuris vienaip ar kitaip joms kliudė. 

Reikia pasakyti, kad moterys, priklausančios šiai katego- 
rijai, labai skaitlingai tais laikais, neturėjo gero vardo. Ta- 
čiau to meto papročiai jas gynė, o riteriškumo įstatymai ga- 
rantavo joms tokią neliečiamybę, kad tik retais atvejais 
galėjai išgirsti apie blogį ar skriaudą, padarytą šioms klajo- 
jančioms mergužėlėms, ir jos laimingai eidavo į vieną pusę 
ir į kitą ten, kur ginkluoto keleivio, greičiausiai, būtų tykojęs 
kruvinas susirėmimas. Bet nors pagarba žaismingam menui 
laidavo klajojantiems menestreliams, tiek vyrams, tiek mo- 
tėrims, globą ir neliečiamybę, jie, panašiai kaip ir mūsų 
laikų visuomenės linksminimo tarnai — gatvės muzikantai, 
pavyzdžiui, ar klajojantys artistai — gyveno itin laisvą ir 
lengvabūdišką gyvenimą, tad negalėjo būti pripažinti garbin- 
gais visuomenės nariais. Maža to,— griežtesnių katalikų tar- 
pe šis verslas buvo laikomas nuodėmingu. 

Tokia tat panaitė, kaip minėjom, stovėjo, pasilypėjusi 
ant laiptelių; su viola rankoje ji žingtelėjo link susispietusių 
žmonių ir pasisakė skleidžianti linksmybės mokslą, kas pa- 
tvirtinama raštu, išduotu Meilės ir Muzikos Teismo, įvykusio 
Provanso mieste Ekse, pirmininkaujant riterijos žiedui, ga- 
lantiškajam grafui Eme, kuris nūnai kreipiasi su prašymu 
į linksmosios Škotijos kavalierius, pagarsėjusius visame pla- 
čiame pasaulyje drąsa ir mandagumu, leisti vargšei svetim- 
šalei pamėginti savo menu suteikti jiems malonumo. Meilė 
dainai, kaip ir meilė kovai, buvo tais laikais visuotinė aistra, 
o jei kuris ta aistra ir neliepsnojo, tai bent apsimesdavo, 
todėl Luizos pasiūlymas susilaukė visų pritarimo. Tačiau 
vienas senas rūškanas vienuolis, buvęs kieme, vis dėlto 
perspėjo dainininkę, kad nors per ypatingą malonę ji ir 
pakenčiama tarp šių sienų, jis tiki ją nedainuosiant ir neple- 
pėsiant nieko, kas nedera šventai vietovei. 

Dainininkė žemai nulenkė galvą, krestelėjo juodas gar- 
banas, pagarbiai persižegnojo, tarsi paneigdama net mintis 
apie tokį nusižengimą, ir uždainavo baladę apie vargšę Lui- 
zą, kurią ištisai pateikėme ankstesniame skyriuje. 

Bet vos tik pradėjo, ją pertraukė šūksmai: 

— Prasiskirkite... prasiskirkite. Kelią hercogui Rot- 
sėjui! 

— Nereikia, dėl manęs nesispauskite— mandagiai tarė 
jaunas riteris, įjojęs į kiemą ant tauraus arabiško šuoli- 
ninko, kurį valdė su nuostabiu grakštumu, nors taip lengvai 
lietė pavadį, taip nežymiai spaudė žirgo šonus keliais ir su- 
posi balne, kad kiekvienam, išskyrus prityrusį raitelį, galėjo 
atrodyti, jog Žirgas taip kelia kojas iš smagumo ir jam ma- 
lonu taip šauniai nešti raitelį, o tas iš tingumo nededa jokių 
pastangų. 

Princas buvo apsitaisęs itin prabangiai, bet su nevalyvu 
atsainumu. Nors mažo augumo ir labai smulkus, jis buvo 
stebėtinai grakštaus sudėjimo ir gražaus veido. Tik nesveikas 
blyškumas blaustėsi tame veide, išsekintame rūpesčių ar iš- 
tvirkimo, o gal vieno ir kito drauge. Įkritusios akys buvo 
drumstos tarsi nuo vakarykščio girtuokliavimo, o skruostai 

nenatūraliai raudoni, — gal dar nebuvo atsigavęs po nakties 
orgijų., o gal jo vėl išmesta burnelė, norint išsipagirioti. 

Toks buvo hercogas Rotsėjus, Škotijos karūnos paveldė- 
tojas, į kurį Žiūrėti gražu ir kartu graudu. Visi prieš jį nu- 
kėlė skrybėles, prasiskyrė, bet jis nerūpestingai kartojo: 

— Tai neskubu... neskubu,— ten, kur manęs laukia, aš 
ir taip nuvyksiu ne per vėlai. Bet kas čia? Linksmybės moks- 
lo panaitė? Ir, prisiekiu šventuoju Gijomu, labai meilutė. 
Stovėkite, mano bičiuliai, aš Muzikai niekad nekliudžiau ir 
nekliudysiu.. Balsas tikrai gražus, dievaži! Padainuok man 
savo dainą nuo pradžios, gražuole! 

Luiza nežinojo, kas į ją kreipiasi, tačiau pagarba, rodoma 
visų aplinkinių, ir tas abejingumas bei laisvumas, su kuriuo 
vyriškis tą pagarbą priėmė, rodė, kad prieš ją žmogus paties 
aukščiausio luomo. Ji pradėjo iš naujo savo baladę ir pa- 
dainavo kuo gražiausiai, o jaunasis hercogas klausėsi susi- 
mąstęs ir dargi susigraudino į dainos pabaigą. Bet ne jis būtų, 
jeigu imtų liūdėti. 

— Graudi tavo dainelė, mergužėle juodbruvėle,— tarė jis 
ir pakuteno dainininkei pasmakrį, o kai ii atšoko, sugriebė 
už švarkelio apykaklės, nes tai padaryti jam buvo nesunku, 
kadangi buvo prijojęs prie pat laiptelių, ant kurių ji stovė- 
jo.— Bet dedu galvą, kad tu, jei panorėsi, prisiminsi links- 
mesnę, ma bella tenebrosa!. Ir tu gali dainuoti buduare, ne 
vien atviram lauke, ne tik dieną, bet ir naktį. 

— Aš ne lakštingala, milorde,— tarė Luiza, bandydama 
išsilenkti komplimento, taip netinkančio nei toje vietoje, nei 
tomis aplinkybėmis, nors tasai, kuris į ją kreipėsi, rodos, ty- 
čia to nepaisė. 

-- Ką čia turi, brangute?— pridūrė jis, paleisdamas jos 
apykaklę ir sugriebdamas už kapšelio, kabančio jai prie 
šono. 

Luiza, patenkinta, kad ištrūko iš jo rankų, atleido kaspi- 
no mazgą ir paliko kapšelį princo saujoje. Pasitraukusi, kad 
jis negalėtų pasiekti, ji atsakė: 


1! Mano tamsiaveide gražuole (ital.). 

— Riešutai, milorde. Šiemetiniai. 

Princas ėmė ir išsitraukė saują riešutų. 

— Riešutai, vaikuti? Į juos tu susilaužysi savo perlinius 
dantelius.  sugadinsi savo gražų balselį — tarė Rotsėjus ir 
"'sutriauškė vieną riešutą nelyginant kaimo berniūkštis. 

— Tai ne valakiniai riešutai iš mano gimtos saulėtos ša- 
lies, milorde,— tarė Luiza.— Užtat jie auga žemai ir priei- 
nami vargšui. 

— Tu turėsi iš ko nusipirkti sotesnio maisto, mano varg- 
še klajokliuke,— tarė hercogas, ir dabar jo balse pasigirdo 
nuoširdumas, kurio nesijautė pradžioje, meilikaujančiose, ta- 
čiau veidmainiškose ir nepagarbiose frazėse. 

Tą akimirką, kai princas atsigręžė į palydovą piniginės, 
jo akys susidūrė su griežtu ir.skvarbiu žvilgsniu aukšto juod- 
bruvio raitelio, ant tvirto pilkšvo žirgo įjojusio su svita kie- 
man, jam flirtuojant su Luiza, ir nustėrusio vietoje, kone 
suakmenėjusio iš nuostabos ir pykčio, išvydus šį nepadorų 
vaizdą. Net tas, kuris niekada nebuvo matęs grafo Arčibaldo 
Duglo, praminto Nuožmiuoju, būtų jį pažinęs iš tamsaus vei- 
do, galiūniško stoto, iš tamsiai geltono buivolo odos durtinio 
ir iš visos povyzos — drąsios, ištvermingos ir įžvalgios, o tai- 
pogi be galo išdidžios. Mūšyje grafas neteko vienos akies, 
ir šitas trūkumas (nors ir nepastebimas iš pirmo žvilgsnio, 
kadangi akies obuolys išliko ir neregė akis nedaug tesiskyrė 
nuo sveikosios) uždėjo jo veido bruožams rūstaus niaurumo 
antspaudą. 

Karališkojo žento susitikimas su grėsminguoju uošviu įvy- 
ko tokiomis aplinkybėmis, kad atkreipė visų dėmesį, ir visi 
laukė atomazgos tylėdami, sulaikę kvapą iš baimės, kad 
nepraleistų kokios smulkmenos. 

Kai hercogas Rotsėjus pamatė, kokią išraišką įgavo rūs- 
tus Duglo veidas, ir sumojo jį neketinant nė krustelėti, kad 
pagarbiai arba bent jau mandagiai pasisveikintų, jis, matyt, 
nusprendė parodyti uošviui, kad šis nepasitenkinimas jam 
nieko nereiškia. Paėmęs piniginę iš savo kamerhero, princas 
tarė: 

— Štai, gražuole, aš duodu tau vieną auksinį už dainą, 
kurią tu man padainavai, kitą — už riešutus, kuriuos aš pa- 
glemžiau iš tavęs, ir trečią — už bučinį, kuriuo tu mane da- 
bar apdovanosi. Nes žinok, mano gražuolėle, aš padariau 
įžadus šventajam Valentinui, kad kiekvieną kartą, kai gra- 
žios lūpos (o tavo, nesant geresnių, galima vadinti gražio- 
mis) suteiks man džiaugsmo maloniu dainavimu, aš pri- 
glausiu jas prie savų. 

— Už dainą man atsilyginta su riterišku dosnumu,— tarė 
Luiza, atšlydama atgal, — mano riešutai parduoti už gerą kai- 
ną, Oo paskutinis sandėris, milorde, nepridera jums ir ne- 
pritinka man. 

— Kaip! Tu dar maivaisi, vieškelio nimfa?— tarė su pa- 
nieka princas.— Žinok, panaite, kad tavo malonės paprašė 
žmogus, nepratęs gauti neigiamą atsakymą. 

— Tai Škotijos princas... hercogas Rotsėjus,— suūžė iš- 
sigandusiai Luizai dvariškiai ir virpančią iš baimės ėmė ją 
stumti pirmyn,— tu neturi jam priešginiauti. 

— Bet aš nepasieksiu jūsų, milorde,— nedrąsiai sušnibž- 
dėjo ji. — Jūs taip aukštai sėdite ant žirgo. 

— Jei aš nulipsiu,— tarė Rotsėjus,— bauda bus sunkes- 
nė... Na ko, mergele, virpi? Statyk koją ant mano bato, pa- 
duok man ranką, štai taip, puiku! 

Ir kai ji pakibo ore, uždėjusi koją ant jo bato ir atsi- 
rėmusi į jo ranką, jis pabučiavo ją ir tarė: 

— Na va, pabučiavai, ir piniginė tavo. O ypatingos ma- 
lonės ženklan Rotsėjus visą dieną nešios tavo kapšelį. 

Kai persigandusi mergina nušoko ant žemės, jis nugręžė 
nuo jos akis ir su panieka įsmeigė į grafą Duglą, tarsi sa- 
kydamas: „Kas man tu ir tavo duktė!" 

— Prisiekiu šventąja Duglų Braida,— prakošė grafas, 
sprausdamasis prie princo,— tu perdaug toli nuėjai, besar- 
mati berniūkšti, nustojęs ir proto, ir garbės. Tu žinai, kas 
sulaiko Duglo ranką, kitaip niekada neišdrįstum.. 

— Ar mokate žaisti sprigtą, milorde?— paklausė princas 
ir, uždėjęs riešutą ant sulenkto smiliaus, staigiai išmušė jį 
nykščiu. 

Riešutas pataikė į plačią Duglo krūtinę, iš kurios išsiver- 
žė tūžmingas šauksmas, išraiškingumu ir piktumu panašus 
į liūto riaumojimą. 

— Meldžiu atleidimo, visagalis lorde,— su pašaipa metė 
hercogas Rotsėjus, o visi aplinkui sudrebėjo, — man nė į gal- 
vą neatėjo, kad riešutėlis galėtų jus sužeisti per buivolo 
odą. Tikiuosi, nepataikiau į akį? 

Vienuolyno vyresnysis, kaip iš ankstesnio skyriaus žino- 
me, karaliaus pasiųstas į kiemą, tuo laiku prasispraudė pro 
minią, ir, pagriebęs iš Duglo pavadį, kad tas negalėtų paju- 
dėti iš vietos, priminė jam, kad princas — jo suvereno sūnus 
ir jo dukters vyras. 

— Nebijokite, sere priore,— tarė Duglas,— aš per daug 
niekinu berniūkštį, kad nors pirštu jį paliesčiau. Bet aš atsi- 
teisiu įžeidimu už įžeidimą. Ei, kas ištikimas Duglui? Išgrūs- 
kite šitą kekšę už vienuolyno vartų! Ir išplakite ją taip, kad 
iki grabo lentos nepamirštų, jog kartą padėjo išpuikusiam 
vaikinui įžeisti Duglą. 

Koks penketas tarnų iš Duglo palydos tučtuojau išėjo 
į priekį, pasirengę vykdyti įsakymus, retai kada laidomus 
vėjais, ir Luizai būtų tekę skaudžiai užmokėti už įžeidimą, 
kuriame ji buvo tik nekaltas ir bejėgis įrankis, jeigu nebūtų 
įsikišęs hercogas Rotsėjus. 

— Išgrūsti vargšę dainininkę?— sušuko jis pasipiktinęs.— 
Išplakti ją už tai, kad pakluso mano įsakymui? Grūsk lauk 
savo užguitus vasalus, storžievi grafe, plak savo eibininkus 
skalikus, bet saugokis paliesti nors tą šunelį, kurį Rotsėjus 
patapšnojo per sprandą, ne tik tą moterį, kurios lūpas jis 
bučiavo. 

Nespėjo Duglas duoti atsakymo, kuris, žinoma, nebūtų 
buvęs taikingas, nes pasigirdo šurmulys prie vienuolyno 
lauko vartų, ir žmonės, kas raitas, kas pėsčias galvotrūk- 
čiais metėsi tenlink — jeigu nesikauti, tai ir ne taikiai pasi- 
kalbėti. 

Kovėsi iš vienos pusės Duglo šalininkai, kaip rodė jų 
skiriamasis ženklas — kruvina širdis, iš kitos — Perto gyven- 
tojai. Matyt, kad anapus vartų kautasi ne juokais, bet iš pa- 

garbos šventintai žemei, vos įžengę, visi nuleido ginklus ir 
apsiribojo plūstamais žodžiais. 

Susirėmimas turėjo tiek naudos, kad per žmonių grūstį 
princas buvo nustumtas nuo Duglo tokią akimirką, kai dėl 
vieno lengvabūdiškumo ir kito puikybės juodu kad kiek bū- 
tų pralieję kraują. Dabar gi iš visų pusių supuolė taikinto- 
jai. Prioras ir vienuoliai įsiveržė į vidurį minios, ragindami 
vardan viešpaties dievo saugoti taiką ir gerbti šių sienų 
šventumą bei grasindami atskyrimu nuo bažnyčios. Olbenis, 
pasiųstas savo karališkojo brolio pačioje muštynių pradžioje, 
tik dabar pasirodė įvykio vietoje. Jis iš karto priėjo prie 
Duglo ir ėmė kažką šnibždėti jam į ausį, maldaudamas su- 
tramdyti tūžmastį. 

— Prisiekiu šventąja Duglų Braida, aš atkeršysiu — tarė 
grafas.— Nebus šioje žemėje gyvenimo nė vienam, viešai 
įžeidusiam Duglą. 

Jūs atkeršysite, kai ateis laikas,— tarė Olbenis,— bet 
tegu niekas nesako, kad didysis Duglas, lyg kokia vaidinga 
boba, nesugeba pasirinkti nei laiko, nei vietos sąskaitoms 
suvesti. Pagalvokite, viskas, dėl ko mes dėjome tiek pa- 
stangų, nueis vėjais per kvailą atsitiktinumą. Džordžui Dan- 
barui ką tik pavyko pasišnekėti su seniu akis į akį, ir tai, 
nors truko ne ilgiau penkių minučių, gali, ko gero, atsiliepti 
jūsų šeimai nutraukimu tos santuokos, kurią mes taip sun- 
kiai sulipdėme. Romos sankcija ligi šiol negauta. 

— Niekai!-— išdidžiai atšovė Duglas.— Jie neišdrįs jos 
nutraukti. 

— Taip, kol Duglas laisvas ir galingas,— atsakė Olbe- 
nis.— Bet eikite paskui mane, kilnusis grafe, ir aš parodysiu, 
kokia nepavydėtina jūsų padėtis. 

Duglas nusėdo nuo arklio ir nusekė paskui savo klastin- 
gąjį bendrininką. Žemutinėje salėje jie pamatė išsirikiavu- 
„sias eiles brandanų — su ginklais, plieniniais šalmais ir šar- 
vais. Jų vadas žemai nusilenkė Olbeniui, tarytum norėdamas 
kažką jam pasakyti. 

— Kas atsitiko, Makluisai? 

— Mes girdėjome, kad užgauta hercogo Rotsėjaus garbė, 
ir aš vos nulaikau brandanus vietoje. 

— Kilnusis Makluisai,— tarė Olbenis— ir jūs, ištikimieji 
brandanai, mano karališkajam giminaičiui klojasi viskas pui- 
kiai, kaip, duok dieve, kad klotųsi kiekvienam padoriam 
džentelmenui. Buvo įvykęs nesusipratimas, bet jau viskas 
nurimo.— Jis nesustodamas ėjo į priekį ir tempėsi iš paskos 
Duglą.— Matote, milorde,— sukuždėjo tam į ausį, — jei tik iš- 
tarčiau žodį „suimti“, įsakymas būtų įvykdytas nedelsiant. 
O jūs patys žinote, kiek žmonių jus lydi — vargu ar įsteng- 
tumėt pasipriešinti. 

Duglas, matyt, suvokė, kad reikia kurį laiką pakentėti. 

— Gerai, aš tylėsiu, dantis sukandęs, kol ateis mano 
valanda prabilti. 

Džordžas Marčas tuo tarpu turėjo lengvesnį uždavinį — 
numalšinti princą. 

— Milorde Rotsėjau,— tarė jis, ceremoningai prisiarti- 
nęs,— Man nereikia priminti jums, kad esate mane didžiai 
užgavęs, nors jūsų asmeniškai aš nekaltinu dėl sutarties 
sulaužymo, atėmusio ramybę man ir mano šeimai. Jei jūsų 
didenybė iš tiesų geidžia parodyti širdį, tai maldauju pa- 
klausyti manęs ir nutraukti šį gėdingą ginčą. 

— Milorde, aš jums didžiai skolingas,— atsakė Rotsė- 
jus, — bet šitas pasipūtęs lordas, visur kišantis nosį, užgavo 
mano garbę. 

— Milorde, aš tik galiu pridurti, kad jūsų karališkasis 
tėvas blogai jaučiasi — jis nualpo iš siaubo, sužinojęs,. kad 
jūsų didenybei gresia pavojus. 

— Blogai jaučiasi!— pakartojo princas.— Mielasis senu- 
kas... Jis apalpo, taip jūs pasakėte, milorde Marčaięį Lekiu 
pas jį! 

Hercogas Rotsėjus stryktelėjo nuo balno ir puolė į rū- 
mus nelyginant kurtas, bet tuo tarpu kažkas lengvai palietė 
jo apsiaustą, ir pasigirdo tylus klūpančios moters balsas: 

— Užtarkite, mano kilnusis prince! Apginkite bejėgę 
svetimšaleę! 

— Šalin rankas, valkata, — tarė grafas Marčas ir jau no- 
rėjo nustumti pagalbos meldžiančią dainininkę. 

Bet gailestingasis princas sustojo. 

— Teisybė, — tarė jis, — aš užtraukiau žiauraus šėtono 
kerštą ant bejėgio sutvėrimo. O dieve! Koks tas mano per 
gyvenimas, toks pražūtingas kiekvienam, kas tik susiduria 
su manimi! Na, ką čia padarius taip skubomis? Juk negaliu 
jos nuvesti į savo kambarius... O mano vyrukai visi kaip 
vienas nepataisomi niekšai... A, jau žinau! Čia tu, mano 
dorasis Henri Smitai? Kaip tu čia atsiradai? 

— Čia buvo tokios kaip ir kautynės, milorde,— atsakė 
mūsų pažįstamasis Smitas, — tarp miestiečių ir niekadėjų pie- 
tiečių, lydinčių Duglą. Mes atšokdinome juos iki vienuolyno 
vartų. 

„— Džiaugiuos.. Džiaugiucs. Ir jūs garbingai sumušėte 
tuos biaurybes? 

— Ar garbingai? Na, kaip čia pasakius, jūsų didenybei — 
tarė Henris.— Tikriausiai, taip. Mūsų, žinoma, buvo daugiau 
skaičiumi, bet niekas nejodinėja labiau apsiginklavęs, negu 
tie, kurie lydi kruviną širdį. Taigi pasvarsčius išeina, kad 
mes nugalėjome garbingai. Mat, jūsų didenybe, ginklus ir 
šarvus, kaip žinote, kala ne kas daugiau, kaip Smitas, o ka- 
da karys taip ginkluotas, nieko nereiškia nė skaičiaus per- 
svara. 

Kol jie šitaip šnekučiavosi, grafas Marčas, pasikalbėjęs 
su kažkuo prie rūmų vartų, labai susijaudinęs tekinom at- 
skubėjo prie jų. 

— Milorde hercoge!  Milorde hercoge! Jūsų tėvui jau 
geriau, bet jeigu jūs nepasiskubinsite, milordas Olbenis ir 
Duglas palenks jį į savo pusę. 

— Jeigu karaliui geriau, — atsakė lengvabūdis princas, — 
ir jis pradėjo ar ketina pradėti pasitarimą su mano mieluoju 
dėde ir grafu Duglu, nei jūsų malonybei, nei man nedera 
brautis, kol mūsų nepakvietė. Vadinasi, aš turiu laiko pasi- 
šnekėti dėl vieno dalykėlio su doruoju ginklakaliu. 

— Ak, jūsų didenybė taip į viską žiūrite, — sušuko gra- 
fas, kurio viltis įsigyti karaliaus prielankumą taip staigiai 

buvo švystelėjusi ir taip pat greitai užgeso.— Ką gi, Džor- 
džas Danbaras žino, kas jam daryti. 

Jis nuėjo šalin su apmaudu paniurusiame veide. Taip 
iš dviejų galingiausių Škotijos didikų — ir tokiu metu, kai 
aristokratija laikė pajungusi sau sostą, — neapdairusis įpėdi- 
lengvabūdišku atsainumu. Princui nesukėlė jokio nerimo gra- 
fo nuėjimas; jis netgi apsidžiaugė atsikratęs tuo įkyruoliu. 
Tad ir toliau sau nerūpestingai šnekučiavo su ginklakaliu, 
kurį, kaip įgudusį meistrą, asmeniškai pažinojo daugelis 
rūmų didikų. 

— Man reikia tau kai ką pasakyti, Smitai. Ar negalė- 
tum pritvirtinti mano milaniškuose šarvuose iškritusią gran- 
delę? 

— Prašom, jūsų didenybe, pataisysiu ne blogiau, negu 
mano motušė sugaudavo nubėgusią akį savo mezginy. Mila- 
nietis neatskirs mano darbo nuo savojo. 

— Puiku! Bet dabar ne to iš tavęs norėjau, — susizgribo 
princas, — ši vargšė dainininkė... Jai reikia, mielasis Smitai, 
rasti patikimą prieglobstį. Kaip tikras vyras, tu privalai už- 
sistoti moterį ir nuvesti ją į saugią vietą. 

Henris Smitas buvo, kaip matėme, pakankamai drąsus 
ir smarkus, kai reikėdavo sukryžiuoti ginklus. Bet turėjo 
jis ir padoraus miestiečio savigarbos ir negeidė statyti save 
į tokią padėtį, kuri rimtiems jo bendrapiliečiams galėtų pa- 
sirodyti dviprasmiška. 

— Atleiskite, jūsų didenybe,— tarė jis — aš esu tik varg- 
šas amatininkas. Nors mano ranka ir kardas visada yra pa- 
sirengę tarnauti karaliui ir jūsų didenybei, bet aš nesu da- 
mų kavalierius. Jūsų didenybė rasite savo palydovų tarpe 
riterį ar lordą, kuriems bus labiau prie širdies pavaizduoti 
serą Pandarą iš Trojos'— tai perdaug riteriškas vaidmuo 
kukliam kalviui. 

— Hm.  taip!— sutriko princas.— Piniginę, Edgarai. .— 
(Jo kamerheras' kažką jam pakuždėjo).— Tiesa, tiesa, atida- 


! Pandaras — viduramžių romanų apie Troją herojus, cinikas ir 
sąvadautojas. 

viau ją vargšei mergaitei. Aš gan gerai pažįstu jūsų papro- 
čius, sere Smitai, ir bendrai amato žmones, tad suprantu, 
jog sakalo tuščiomis rankomis neprisiviliosi, bet manau, kad 
už šią menką paslaugą galiu pažadėti gerus šarvus ir dė- 
kingumą. 

— Jūsų didenybė gal ir pažįsta amatininkus, — tarė Smi- 
tas, — bet pareiškiu su visa pagarba, kad Henrį Smitą pažįs- 
tate blogai. Jūsų įsakytas, jis nukals jums šarvus ar išsi- 
trauks iš makščių kardą, bet patarnauti prie sijonų jis ne- 
sugeba. 

— Klausyk tu, Pertšyro mule,— tarė princas, nesuvaldy- 
damas šypsenos dėl dorojo miestelėno skrupulingo sąžinin- 
gumo,— mergiščia man tiek galvoj, kaip ir tau. Bet aš (kaip 
tau išaiškins aplinkiniai, jei pats nematei), neturėdamas ką 
veikti, parodžiau jai dėmesio, už kurį vargšelė dabar gali 
palydėti galvą. Čia nėra nė vieno, kuriam patikėčiau apsau- 
goti ją nuo bausmės diržu ar temple, o šitie pasienio galvi- 
jai, Duglo pakalikai, nuplaks ją mirtinai, kad tik jam įsi- 
teiktų. 

— Jeigu taip, milorde, ji turi teisę kreiptis į kiekvieną 
dorą žmogų užtarimo; kadangi ji vaikšto su sijonu (nors 
jis galėtų būti ilgesnis ir ne tokio įmantraus sukirpimo), 
aš apsiimu ją saugoti, kiek tai įmanoma vienam žmogui. 
Bet kur įsakysite ją dėti? 

— Garbės žodis, nežinau, — tarė princas.— Nuvesk ją į se- 
ro Džono Remornio namus... Bet ne, negalima. jis nekaip 
jaučiasi ir šiaip dėl tam tikrų priežasčių. Vesk ją pas patį 
velnią, jei nori, kad tik ji būtų saugi, ir Deividas Rotsėjus 
bus tau labai dėkingas. 

— Mano kilnusis prince,— tarė Smitas, — su pagarba tu- 
riu pasakyti, kad iš tiesų verčiau atiduoti bejėgę moterį vel- 
niui į nagus, negu serui Džonui Remorniui. Tačiau aš neži- 
nau, kur nelabasis gyvena, nors dirba jis su ugnimi, kaip 
ir aš, ir, pasikliaudamas šventosios bažnyčios pagalba, ti- 
kiuosi niekada nesužinoti. Bet kaip aš ją pravesiu per vie- 
nuolyno kiemą ir gatves su tokiu maskaradiniu apdaru — 
čia tai klausimas. 

— Per kiemą,— tarė princas,— jus palydės šis gerasis 
vienuolis, — jis sugriebė už sutanos pirmą pasitaikiusį,— tė- 
vas Nikolas.. ar Bonifacas. . 

— Brolis Siprianas, nuolankus jūsų didenybės tarnas,— 
tarė vienuolis. 

— Taip, taip, brolis Siprianas,— pakartojo princas, — taip. 
Brolis Siprianas išves judu kokiu nors jam žinomu slaptu 
keliu, o paskui su manim susitiks ir priims princo padėką. 

Vienuolis žemai nusilenkė, ir vargšė Luiza, kuri, kol bu- 
vo deramasi, vedžiojo žvilgsnį nuo vieno kalbėtojo į kitą, 
pasiskubino įterpti: 

— Aš neapjuoksiu šio gero žmogaus savo kvailu drabu- 
žiu,— šiokiai dienai turiu apsiaustą. 

— Ką gi, Smitai, pasislėpti tu gauni vienuolio kapišoną 
ir moterišką apsiaustą. Norėčiau, kad visos mano silpnybės 
būtų taip gerai slepiamos. Iki pasimatymo, dorasis vaikine. 
Aš atsidėkosiu tau vėliau. 

Ir, tarsi bijodamas naujų Smito atsikalbinėjimų, princas 
skubiai įėjo į rūmus. 

Henris Govas stovėjo nustebęs dėl to, kas įvyko, ir dėl 
jam įpiršto pavedimo, gresiančio dviguba bėda — pavojumi 
ir apkalbomis, o viena ir kita kartu, vykdant tokį pavedimą 
ir dar su jo karštumu, galėjo, kaip jis numatė, gerokai pa- 
kenkti jam kelyje į užsibrėžtą tikslą. Bet palikti bejėgę mer- 
giną žiaurių ir nežabotų Duglo pakalikų savivalei —.apie tai 
narsusis ginklakalys nė galvoti negalvojo. 

Iš susimąstymo jį pažadino vienuolio balsas. Tęsdamas žo- 
džius su tuo abejingumu, tikru ar apsimestiniu, kurį šventieji 
tėvai pastoviai rodė viskam, kas žemiška, brolis Siprianas 
paragino juos sekti iš paskos. Su atodūsiu, labai primenan- 
čiu aimaną, Smitas pajudėjo iš vietos ir, dėdamasis, kad eina 
sau vienas, 0 ne su vienuoliu, nusekė paskui jį į arkadą, 
o iš ten išėjo pro slaptas duris, kurias vienuolis apsidairęs 
paliko atdaras. Paskutinė ėjo Luiza; mikliai pasičiupusi krep- 
šelį ir pasišaukusi savo keturkojį draugą, ji linksma nužings- 
niavo keliu, žadančiu ją išgelbėti nuo pavojaus, kuris ką 
tik atrodė baisus ir neišvengiamas. 

DVYLIKTAS SKYRIUS 


Senoji ištarė griežtai: 
„Jei būtų tavo tėvas 
Taip drįsęs pasielgti, už lai 
Jis būtų nukentėjęs!" 


„Laimingasis Trambulas“ 


Visi trys, perėję slaptu koridoriumi, suėjo į bažnyčią. 
kurios lauko durys, paprastai atlapos, dabar buvo uždarytos 
dėl kilusio sąmyšio, kai abiejų pusių riaušininkai puolė verž- 
tis čionai anaiptol ne maldų kalbėti. Paskui jie perėjo niau- 
riomis šoninėmis navomis, kurių skliautuotos lubos aidu at- 
siliepė į sunkią ginklakalio eiseną, tačiau liko nebylios san- 
dalais apautų vienuolio kojų šlepsenimui ir lengviems žings- 
niams vargšės Luizos, kuri virpėjo tarsi epušės lapas, ne 
tiek iš šalčio, kiek iš baimės. Ji matė, kad abu jos vedliai, 
ir dvasiškasis, ir žemiškasis, žiūri į ją nedraugiškai: vienuolis 
buvo griežtas žmogus ir, rodės, kiekvienu žvilgsniu norėjo 
įvaryti bedalei klajoklei siaubą ir išreikšti jai panieką, 
o ginklakalys, nors ir buvo, kaip matėme, kuo geriausios 
širdies, dabar vedėsi labai didžiu, netgi rūsčiu, nes tūžo, kad 
jam užkorė tokį vaidmenį ir nedavė, kaip turėjo pripažinti, 
nė menkiausios galimybės jo atsisakyti. 

Savo apmaudą jis kreipė į vargšę būtybę, atiduotą jo glo- 
bai, ir, žvairuodamas į ją su panieka, mintyse kalbėjo sau: 
„dikra elgetų karalienė! Na, kaip aš, padorus miestelėnas, 
ėisiu su tokia Perto gatvėmis? Šios pamaivos vardas, tur būt, 
nė kiek ne geresnis kaip ir kitų dainininkių, ir jeigu gandas 
apie tai, kad tapau jos palydovu, pasieks Ketrinos ausis, aš 
žuvęs amžinai. Jau verčiau nugalabyti ką nors, kad ir patį 
geriausią žmogų Perte. Ne, prisiekiu švenčiausiuoju, aš tik- 
rai Mieliau nudėčiau vyrą (tegu tik jis kaip reikia įvaro 
mane į pasiutimą), užuot lydėjęs per miestą šitą begėdę. 

Ga! būt. Luiza įspėjo, kas kelia nerimą jos palydovui, nes 
droviai ir neryžtingai tarė: 

— (Garbusis sere, ar nebūtų geriau, jei aš užeičiau į šitą 
koplytėlę ir užsigobčiau apsiaustą? 

— Hm. brangute, neblogai sugalvojai — tarė ginklakalys. 

Bet įsikišo vienuolis ir sudraudė, pakėlęs pirštą. 

— Palaimintojo šventojo Medokso koplyčia — ne tualeto 
kambarys, kuriame persirenginėja fokusininkai ir klajojantys 
artistai. Aš tuojau parodysiu rūbinę, labiau tinkančią tavo 
padėčiai. 

Vargšė mergina nuolankiai nuleido galvą ir, giliai nusi- 
žeminusi, pasitraukė nuo koplyčios durų, kur buvo panūdusi 
įžengti. Jos spanielis, rodos, suprato iš savo šeimininkės vei- 
do ir povyzos, kad juodu mina šią šventą žemę kaip betei- 
siai įsibrovėliai, tad sekė nukoręs ausis, vilkdamas per ply- 
tas uodegą. 

Vienuolis nesustodamas vedė juos toliau. Jie nulipo pla- 
čiais laiptais ir atsidūrė pustamsiame požemio koridorių la- 
birinte. Einant palei žemas skliautuotas duris, vienuolis at- 
sigręžė ir tarė Luizai tuo pačiu griežtu balsu, kaip ir pirma: 

— Štai, neišmintingoji dukterie, čia persirengimo kamba- 
rys, kur daugelis prieš tave susidėjo drapanas! 

Baikščiai bei nuolankiai klausydama paliepimo, Luiza at- 
vėrė duris, bet staiga su siaubu šastelėjo atgal. Tai buvo 
rūsys, lig pusės priverstas kaukolių ir kaulų. 

— Man baisu persirenginėti čia... ir vienai... Bet jeigu 
jūs liepsite, tėve, aš padarysiu taip, kaip norite. 

— Žinok, tuštybės kūdiki, palaikai, į kuriuos žiūri, yra 
tik sudūlėjusi apranga tų, kurie savo metu vaikėsi žemiškų 
malonumų ir jais smaguriavosi. Į tokias dulkes pavirsi ir tu, 
sukis nesisukus, trypk netrypus, dainuok nedainavus ir brąz- 
gink nebrązginus stygomis; tu ir visi pasaulietinių smagu- 
mų vergai pavirsite į tokius va kaulus, nors dabar tau, kupi- 
nai tuščio įnoringumo, baisu ir šlykštu žiūrėti. 

— Ne, tai ne tuščias įnoringumas, šventasis tėve,— atsakė 
klajojanti dainininkė.— Mato dangus, aš pavydžiu ramybės 
šiems sudūlėjusiems bespalviams palaikams; jeigu, išsitiesu- 
si ant jų, galėčiau be nuodėmės virsti panašiomis dulkėmis, 
aš pasirinkčiau savo poilsio vieta šią krūvą kaulų ir laiky- 

čiau ją vertesne už prašmatniausią ir minkščiausią guolį 
Škotijoje. 

— Būk kantri ir tęsk savo kelionę, — tarė vienuolis jau 
nebe taip rūsčiai. — Piovėjas negali mesti javapiūtės tol, 
kol saulė, sėsdama vakarop, neapskelbs, kad dienos darbai 
baigti. 

Jie ėjo toliau. Ilgos galerijos gale brolis Siprianas atvėrė 
duris į mažą kambarėlį, gal būt, koplytėlę, nes čia kabojo 
kryžius su nukryžiuotu Kristum, o priešais degė keturios 
lempos. Visi priklaupė ir persižegnojo, ir vienuolis paklausė 
menestrelės, rodydamas į nukryžiuotąjį: 

— Ką byloja šis simbolis? 

— Kad viešpats ir teisų, ir nusidėjėlį kviečia prieiti arčiau. 

— Taip, jei nusidėjėlis atsikratė savo nuodėmės, — tarė 
vienuolis jau kur kas švelnesniu balsu.— Čia pasiruošk toli- 
mesnei kelionei. 

Luiza užtruko koplytėlėje keletą minučių ir išėjo iš ten, 
apsimuturiavusi pilku šiurkščios vilnos apsiaustu; kai ką Iš 
savo ryškaus apdaro ji buvo paskubom nusirengusi ir susidė- 
jusi į pintinėlę, kurioje prieš tai gulėjo jos šiokiadienis dra- 
bužis. 

Veikiai po to vienuolis atrakino duris, kurios vedė į lau- 
ką. Jie atsidūrė sode, augančiame aplink dominikonų vie- 
nuolyną. 

— Pietiniai vartai tik užkišti, jūs galėsite išeiti pro juos 
nepastebėti, — tarė vienuolis.— Laiminu tave, sūnau mano; 
laiminu ir tave, vargšele. Tegu atsiminimas tos vietos, kur 
tu nusimetei niekingą rūbą, perspės tave, kai vėl panūsi 
įuo pasidabinti. 

— Deja, tėve,— tarė Luiza.— Jeigu vargšė svetimšalė ga- 
lėtų pelnytis duoną kitu, labiau garbingų amatu, vargu ar 
ji panorėtų verstis šiuo lengvabūdišku menu. Bet... 

Bet vienuolis išnyko, ir pačios durys, pro kurias juos 
išvedė, irgi tarytum tirpte ištirpo — taip nuostabiai jos buvo 
užslėptos po kontraforsu ir įsipynusios tarp įmantrių gotiš- 
kos architektūros ornamentų. „Taip! Vadinasi, pro šias slap- 
tas duris ką tik išleido moterį, — pagalvojo Henris.— Duok 

dieve, kad gerieji tėvai tuojau pat neįsileistų kitos. Labai 
patogi vietelė eiti gužynių. Bet, benedicile, kas man toliau 
daryti? Aš turiu atsikratyti šia mergiščia kuo greičiau. Tačiau 
ją reikia nuvesti į saugią vietą, nes kad ir kokia ji būtų 
širdyje, pažiūrėti atrodo kukli — dabar, kai su padoriu dra- 
bužiu,—ir Vargu ar nusipelno tokio elgesio, kuriuo ją pa- 
gerbtų Žiaurucliai iš Gelovėjaus arba tie velniai iš Lidelo. 

Luiza stovėjo, tarsi palikusi Smito nuožiūrai spręsti, ku- 
riuo keliu pasukti. Jos šunytis, netverdamas džiaugsmu, kad 
pagaliau ištrūko iš tamsaus skliautuoto požemio į gryną orą, 
lakstė kaip padūkęs takeliais, st:ykčiojo aplink šeimininkę 
ir netgi sukinėjosi, nors ir ne taip drasiai, apie Smito kojas, 
reikšdamas pasitenkinimą ir gerindamasis. 

— Gulkis, Šarlo, gulkis, — sudraudė jį dainininkė.— Paten- 
kintas, kad išsprukai į dienos šviesą? Bet kur mes su tavim 
nakvosime, mano vargšas Šarlo? 


— Na, panele, — prabilo Smitas ne šiurkščiai, nes tai sve- 
tima jo prigimčiai, bet vis tiek griežtai, kaip kalba žmogus, 
norėdamas užbaigti tai, kas jam nemalonu, — kur veda jūsų 
kelias? 

Luiza įbedė akis į žemę ir tylėjo. Į primygtinai pakartotą 
klausimą, kur liepsianti ją lydėti, vėl panarino galvą ir pa- 
sakė, kad pati nežinanti. 

— Na, na,— šyptelėjo Henris,— viską suprantu... Kadai- 
se ir aš mėgau paužti ir pasiausti. Bet geriau pasakysiu sta- 
čiai: jau daug mėnesių, kai aš visai kitas Žmogus, taigi, gra- 
žuolėle, mudviem teks persiskirti greičiau, negu tokiai paukš- 
tytei, kaip tu, norėtųsi paleisti nuo savęs tinkamą vyruką. 

Luiza verkė be žodžių, vis dar nepakeldama akių, kaip 
verkia tas, kuris jaučiasi įžeistas, bet neturi teisės pasiskųsti. 
Galiausiai, matydama, kad jos palydovui baigiasi kantrybė, 
ji užsikirsdama pradėjo: 

— Didžiai kilmingas sere.. 

— Seru vadink riterį — piktai atkirto miestelėnas,— o kil- 
minguoju — baroną. Aš — Henris iš Vindo, doras ginklaka- 
lys ir nepriklausomas nuo cecho. 

— Tad, gerasis amatininke,— tarė dainininkė,— jūs smer- 
kiate mane rūsčiai, nes turite tam akivaizdžią priežastį. Aš 
tučtuojau išvaduočiau jus nuo savo draugijos, kuri, gal būt, 
nedaug tedaro garbės padoriam žmogui, kad tik žinočiau, 
kur man eiti. 

— Į artimiausią mugę ar atlaidus, — atrėžė Henris rūs- 
čiai, Mat, galvojo, kad dainininkė tik apsimeta, o gal ir pats 
bijojo pasiduoti pagundai.— Kaip tik Oksteradere bus šven- 
tojo Medokso atlaidai. Garantuoju, kad be vargo rasi ten 
kelią. 

— Oftr... Okster. ..— pradėjo dainininkė, bet niekaip ne- 
įstengė ištarti keltiškojo žodžio — Man sakė, kad žmonės 
nesupras mano dainų, jei eisiu link tos atšiaurios kalnų 
virtinės. 

— Vadinasi, tu nori pasilikti Perte? 

— O kur čia prisiglausti nakčiai? — atsiduso klajoklė. 

— O kur praleidai pereitą naktį?— atkirto Smitas.— Tu, 
aišku, žinai, iš kur atėjusi, tik dar Neapsisprendei, kur eisi. 

— Aš pernakvojau vienuolyno ligoninėje. Bet mane įsi- 
leido tik po ilgų maldavimų ir prisakė nebegrįžti. 

— O dabar, kai tave lydi Duglo prakeikimas, ten nė už 
ką tavęs nepriims, tai jau tikra kaip dukart du. Bet princas 
paminėjo sęrą Džoną Remornį. Aš galiu nuvesti tave nuo- 
šaliomis gatvelėmis iki jo buveinės... nors tai ir neprivalu 
garbingam miestelėnui, ir su laiku man striuka. 

— Eisiu bet kur... Žinau, kad aš žmonėms gėda ir rūpes- 
tis... Buvo laikas, kai į mane žiūrėjo kitaip... O tas Remor- 
nis. kas jis toks? 

— Pagarbus riteris. Gyvena linksmą viengungišką gyve- 
nimą, yra jaunojo princo arklininkas ir, kaip sakoma, pri- 
vado!. 

— Kaip! Jaunojo princo, to įžūlaus pasipūtėlio, per kurį 
ir kilo visas triukšmas? O, neveskite manęs tenai, gerasis 
drauge! Nejaugi nerastume kokios krikščionės, kuri priglob- 
tų vargšę būtybę savo karvidėje arba daržinėje vienai nak- 

čiai? Vos brėkštant aš išeisiu. Aš jai dosniai sumokėsiu. 
Aš turiu aukso — jums irgi užmokėsiu, jei nuvesite mane 
ten, kur galėsiu pasislėpti nuo to padūkusio plevėsos ir tar- 
nų to juodojo barono, kurio vien žvilgsnis gali žmogų nu- 
žudyti. 

— Patausoki savo auksą tiems, kurie jo stokoja, gerbia- 
moji,— tarė Henris, — ir nekaišiok į doras rankas pinigų, 
uždirbtų viola, būgnais ir trepsenimu, o gal ir kuo nors blo- 
gesniu. Sakau tiesiai, panele, manęs neapmulkinsi. Aš paly- 
dėsiu tave, kur nori, tik nurodyk kur, o mano pažadas tvirtas 
kaip geležinė grandinė. Bet tu neįtikinsi manęs nežinanti, 
kur eiti. Ne tokia jau esi neprityrusi, kad nežinotumei, jog 
kiekviename mieste, o tuo labiau tokiame dideliame, kaip 
Pertas, yra užeigos namai, kur tokia paukštytė visada gaus 
pastogę už savo pinigus, jei nesusiras naivaus žmogelio, ku- 
ris apmokėtų jos nakvynę. Jeigu esi prie pinigo, panele, 
nebėra ko su tavim vargti; garbės žodis, tokio verslo mote- 
riai šis nerimas ir baimė likti vienai man atrodo tiesiog 
veidmainiški. 

Davęs tokiu būdu aiškiai suprasti, jog nepatikės daini- 
ninkės gudravimu, Henris tvirtai žengė keletą žingsnių to- 
lyn, manydamas, kad elgiasi kuo protingiausiai bei išmin- 
tingiausiai. Tačiau jis neiškentė neatsisukęs pasižiūrėti, kaip 
Luiza jaučiasi palikta, ir net -apstulbo, pamatęs, kad ji sėdi 
susmukusi, rankas padėjusi ant kelių, o galvą ant rankų, 
tokia jau nelaiminga ir vieniša. 

Kalvis stengėsi nepasiduoti gailesčiui. 

— Visa tai apsimetinėjimas,— tarė jis.— Ta mergšė mo- 
ka savo darbą, prisiekiu šventuoju Ringanu. 

Tuo metu kažkas truktelėjo jį už skverno, ir apsidairęs 
jis pamatė mažąjį spanielį, kuris tuojau pat, tartum užtar- 
damas apleistą savo šeimininkę, atsistojo ant užpakalinių 
kojyčių ir pagavo šokinėti, inkšdamas ir sukiodamasis į Lui- 
zą, lyg prašydamas jos pasigailėti. 

— Vargšelis,— tarė Smitas, — gal čia irgi vaidyba, bet tu 
darai tai, ko tave išmokė. Bet jeigu aš pasižadėjau ginti 

šią nelaimingąją, negaliu palikti jos apalpusios. jei tai 
apalpimas. Negaliu. Taip elgtis nedera vyrui. 

Apsigręžęs jis priėjo prie pat merginos, tapusios jam 
sunkia našta, ir iš jos perblyškusio veido įsitikino, kad ji 
iš tikrųjų yra baisioj neviltyj, o gal turi veidmainiavimo ta- 
lentą, nepasiekiamą vyrui, netgi. moteriai. 

— Klausyk, mergužėle,— tarė jis daug švelniau, negu pir- 
ma,— pasakysiu tau atvirai, kokioje esu atsidūręs padėtyje. 
Šiandien švento Valentino diena, ir pagal paprotį aš turėčiau 
ją praleisti su savo gražiąja Valentina. Bet peštynės ir ki- 
virčai atėmė visą rytą, mums liko tik menkutis pusvalandis. 
Taigi turėtum suprasti, kur dabar mano širdis bei mano min- 
tys ir kur jau vien iš padorumo derėtų būti ir man pačiam. 

Klajoklė dainininkė išklausė jį ir, rodos, suprato. 

— Jeigu ištikimai mylite ir turite skubėti pas savo ty- 
rąją Valentiną, neduok dieve, kad dėl tokios, kaip aš, jums 
reiktų susipykti. Negalvokite daugiau apie mane. Palydovu 
man tebus ši didelė upė — ji nuves mane ten, kur įteka 
į vandenyną ir kur, kaip man sakė, yra uostas; iš ten aš 
laivu išplauksiu į Ia belle France! ir vėl atsirasiu šalyje, kur 
net pats šiurkščiausias valstietis nepadarys nieko blogo di- 
džiausiai varguolei. 

— Šiandien jums negalima eiti į Dandį — tarė Smitas.— 
Duglo žmonės taip ir zuja abiem upės krantais, nes juos 
jau pasiekė žinia apie ryto sąmyšį. Ištisą šią dieną ir šią 
naktį, ir kiaurą sekančią dieną jie būriuosis po savo vado 
vėliava kaip kalniečiai po ugnies kryžiumi. Matote — ten už 
upės kaip patrakę jodinėja kokie šeši žmonės? Tai enendei- 
liečiai; aš atpažįstu juos iš ilgų iečių ir iš to, kaip jas laiko. 
Enendeilietis niekada nepersisvers ieties per petį — visada 
jos smaigalys nukreiptas į viršų arba į priekį. 

— Na ir kas?— tarė klajoklė.— Tai raitininkai ir kariai. 
Jie man nieko blogo nedarys — juk aš teturiu tik violą ir 
esu tokia bejėgė. 

— Nenoriu savo kalba jų šmeižti. — atsakė Smitas.— Jei- 
gu tu nuvyktum į gimtuosius jų klonius, jie parodytų tau 
svetingumą ir tu neturėtum ko nuogąstauti, bet dabar jie 
žygyje. Viskas žuvis, kas kliūva į tinklą. Ten atsirastų ir 
tokių, kurie nepasidrovėtų užmušti tave dėl poros auksinių 
auskarų. Dabar jie nieko daugiau nežino, tik žiūri, kur pa- 
mačius grobį, ir siekia, kaip jį pasistverti. Jie neturi ausų, 
kad išgirstų dainavimą ir muziką arba klausytų maldavimų 
pasigailėti. Be to, jų vado įsakymas dėl tavęs jau paskelb- 
tas — ir toks, kuriam niekas nepasipriešins. Taip, dideliems 
ponams paklūstama greičiau, kai jie sako: „„Sudegink baž- 
nyčią“, negu tada, kai liepia: „,„Pastatyk!“ 

— Jei taip,— tarė klajoklė, — geriausia būtų man atsisėsti 
ir numirti. 

— Nekalbėk šitaip, — pasakė Smitas.— Kad man tik pa- 
vyktų rasti tau pastogę nakčiai, 0 rytą aš nuvesčiau tave 
prie Švenčiausios panelės laiptų, iš kur žemyn upe plaukia 
laivai į Dandį, įsodinčiau tave ir paprašyčiau kokio pakelei- 
vio pagloboti, kol įsikursi saugioje vietoje, kurioje tave dera- 
mai pasitiks ir maloniai priims. 

— Mielasis. gerasis. kilnusis Žžmogau,— tarė daini- 
ninkė.— Padarykite taip, ir vargšė bedalė melsis už jus ir 
prašys dangaus palaimos, jei tik dangus ją išklausys. Susiti- 
kime prie šių durų bet kuriuo metu, kad tik spėtume į pir- 
mąjį laivą. 

— Šeštą ryto, vos pradėjus dienoti. 

— Tai eikite gi, eikite pas savo Valentiną ir, jeigu ji jus 
myli, neapgaudinėkite jos! 

— Ak, vargšelė! Ar tik ne apgaulė ir tave bus atvedusi 
į šitokį kelią? Bet negaliu palikti tavęs taip, be pastogės. 
Aš turiu žinoti, kur nakvosi. 

— Dėl to nesirūpinkite,— atsakė Luiza,— dangus giedras, 
čia nemažai krūmų ir gojelių upės pakrantėse. Mes su Šarlo 
puikiausiai galime įsirengti miegamąjį po žaliom užuolaidom 
vienai nakčiai. O rytojus su jūsų žadėta parama užtiks mane 
ten, kur negrės man nei blogis, nei skriauda. Ach, naktis 
pralekia greitai, kai yra vilties sulaukti gero ryto! Jūs gai- 

šuojate, o jūsų Valentina laukia! Ne, aš jus palaikysiu ne- 
rangiu įsimylėjėliu, o jūs žinote, ką reiškia menestrelio prie- 
kaištai. 

— Aš negaliu tavęš palikti, mergužėle,— atsakė ginkla- 
kalys, jau visai sušvelnėjęs.— Bus tiesiog žmogžudystė, jei 
leisiu tau nakvoti atvirame lauke vasario mėnesį, siaučiant 
žvarbiems Škotijos vėjams. Ne, ne, šitaip mano žodis bus 
prastai išlaikytas; na, o jei užsitrauksiu nemalonę, tai buš 
teisinga bausmė už tai, kad sprendžiau apie tave ir elgiausi 
su tavimi ne pagal tavo nuopelnus, bet pagal savo prietarus. 
Eime, mergele, tu gausi patikimą ir padorų prieglobstį šiai 
nakčiai, kas bus, tas. Menkai tenusipelnyčiau ir Ketrinai, jei, 
norėdamas valanda ilgiau pasidžiaugti jos draugija, palikčiau 
vargšę žŽmogystą mirtinai sušalti. 

Taip kalbėdamas ir drąsindamasis, kad nėra ko bijoti ko- 
kių apkalbų ar pasekmių, kurias galėtų sukelti toks jo žings- 
nis, narsuolis Smitas nusprendė nieko nepaisyti ir priglausti 
klajoklę nakčiai savo namuose. Tik reikia pridurti, kad tai 
darė labai nenoromis, grynai iš geros širdies. 

Kol dar mūsų šaunusis Vulkano sūnus savo dievinamąja 
nebuvo nusiskyręs gražiosios Perto mergelės, dėl būdo karš- 
tumo jis dažnai atsidurdavo ne vien Marso, bet ir Veneros 
įtakoj, ir tik nuoširdžiai pamilęs atsisakė palaidūniškų pra- 
mogų. Todėl dabar jis itin uoliai stengėsi išsaugoti įgytą 
rimto žmogaus vardą, kurį lengvai galėjo prarasti per tą 
klajoklę, truputį būkštavo, ar pajėgs atsispirti pagundai, ir 
gerokai krimtosi sugaišęs tiek laiko švento Valentino dieną, 
kada pagal paprotį ne tik galėjo, bet ir turėjo praleisti su 
savo išrinktąja. Kelionė į Kinfonsą, kiti nutikimai — taip ir 
praėjo visa diena, ir vakarinės pamaldos buvo jau čia pat. 

Tarsi manydamas sparčių ėjimu atgausiąs laiką, sugaištą 
per prievartą tokiems dalykams, kurie toli gražu nebuvo ar- 
timi jo širdžiai, jis plačiais žingsniais perkirto dominikonų 
sodą, išėjo į miestą ir, prisidengęs apsiaustu apatinę veido 
dalį, o skrybėlę užsismaukęs taip, kad paslėptų ir viršutinę, 
nesulėtindamas žingsnio leidosi šalutinėmis gatvelėmis ir 
skersgatviais, vildamasis pasiekti savo namus Vinde niekam 

nekritęs į akis. Po kokių dešimties minučių tokio spartaus 
ėjimo jis susigriebė, kad merginai, rasi, nelengva su juo 
spėti. Tada atsigręžė piktai ir nekantriai, bet tuoj pat susi- 
gėdo, pamatęs, kad ji, stengdamasi neatsilikti, visai nebeturi 
jėgų. 

— Še tau, pasigėrėk,— tarė sau Henris— Man, žinoma, 
dega, bet argi nuo to vargšelei išdygs sparnai! Juo labiau 
kad ji su nešuliu! Garbės žodis, su moterimis esu tikras 
stuobris ir amžinai elgiuosi nežmoniškai, nors ir kaip steng- 
čiausi būti geras... Klausyk, mergužėle, duok, panėšėsiu 
tavo daiktus. Tada mes drošime dar greičiau. 

Vargšelė Luiza gal būtų priešinusis, bet nebegalėjo nė 
žodžio ištarti, todėl leido geraširdžiui globėjui paimti krep- 
šelį. Pamatęs tai, šuo užbėgo iš priekio, atsistojo ant pasku- 
tinių letenėlių ir pamataravo priekinėmis, nedrąsiai suinkštė, 
tarsi prašydamas, kad ir jį paimtų ant rankų. 

— Ką gi, nori nenori — teks panešti ir tave, — tarė Smi- 
tas, matydamas, kad vargšas padaras visai nupuolė nuo kojų. 

— Fi, Šarlo,— subarė Luiza.— Juk žinai, kad aš pati tave 
panešiu. 

Ji pabandė nutverti spanielį, bet tas ištrūko ir, pribėgęs 
prie Smito iš kitos pusės, vėl pasiprašė ant rankų. 

— Šarlo gerai daro,— tarė Smitas.— Jis žino, kas valios 
jį panešti. Tai rodo, mano gražuolėle, kad tu ne visada pati 
tampai savo naštą. Šarlo galėtų daug ką papasakoti. 

Vargšės klajoklės veidas sulig tais žodžiais nežmoniškai 
perbalo ir Henris turėjo ją prilaikyti, kad neparkristų ant že- 
mės. Tačiau tuoj pat ji atsigavo ir tyliu balsu paprašė savo 
palydovo vesti toliau. 

— Klausyk,— tarė Henris, kai jie vėl pajudėjo iš vietos, — 
laikykis už mano apsiausto ar už rankos, jei tau bus lengviau 
šitaip eiti. E, žvilgtertų kas į mus iš šalies! Man dar trūksta 
tristygio smuiko ar gitaros ant nugaros, beždžionės ant pe- 
ties, — ir būtume tikra linksmų klajojančių artistų porelė, 
tik eik prie pilies vartų ir barškink stygas... 

„Dievaži,— šūktelėjo jis mintyse.— Jeigu kas iš kaimynų 
sutiktų mane su šitos klajoklės krepšiu ant nugaros, su jos 

šunim ant rankų ir su ja pačia, įsitvėrusia mano apsiausto, 
tai argi nepagalvotų, kad aš iš rimtųjų išėjau elgetom? Ati- 
duočiau geriausius šarvus, kokius yra lietęs mano kūjis, 
kad tik niekas iš ilgaliežuvių kaimynų nepatiktų manęs ši- 
taip apsikarsčiusio — leiptų visi juokais nuo švento Valenti- 
no dienos iki kitų grabnyčių!.“ 

Sudirgintas šių minčių, kalvis ryžosi prailginti kelią, kurį 
troško nukeliauti kaip galint greičiau, ir pasirinko kuo nuo- 
šalesnes aplinkines gatveles, kad išvengtų pagrindinių gat- 
vių, kur, neseniai praūžus grumtynėms, vis dar būriavosi 
žmonės. Bet lyg tyčia tuo nieko nepasiekė; vos įsukęs į skers- 
gatvį, jis sutiko žmogų, kuris ėjo prisidengęs apsiaustu vei- 
dą, Matyt, norėdamas taipogi prasmukti nepažintas. Tačiau 
iš geibios liguistos povyzos, gerviškų kojų, kyšančių iš po 
apsiausto, ir mažų apyžlibių akių, mirksinčių pro apsiausto 
viršų, buvo taip lengva atpažinti vaistytoją, tarsi jis būtų 
pasikabinęs ženklą ant skrybėlės. Nelauktas ir be galo ne- 
malonus susitikimas išmušė kalvį iš vėžių. Vogčiom trauktis 
nebuvo būdinga jo tiesiam ir narsiam būdui, bet, pažindamas 
šį žmogų, kaip landų smalsuolį bei klastingą liežuvautoją, 
juo labiau gana priešiškai nusiteikusį, kalvis pamanė, gal 
gerbiamasis vaistytojas pats duos progą nusukti jam sprandą 
ir visam laikui užčiaupti burną. 

Tačiau vaistytojas ne tik nepadarė ir nepasakė nieko, 
kas galėtų pateisinti tokią kraštutinę priemonę,— anaiptol, 
susidūręs su stipruoliu bendrapiliečiu iš taip arti, kad nepra- 
smuksi nepažintas, jis norėjo kuo labiau sutrumpinti šitą su- 
sitikimą, todėl, nė nepažvelgdamas į gink:akalio pakeleivę, 
lyg niekur nieko praėjo pro šalį, sakydamas: 

— Dar kartą linksmų švenčių tau, narsusis Smitai! Kaip! 
Tu vediesi iš prieplaukos savo pusseserę, mielą misis Džoeną 
Letam ir jos kelioninį krepšį Nneši. Vadinasi, tiesiai iš 
Dandžio? Aš iš senojo batsiuvio girdėjau, kad jos buvo lau- 
kiama. 


I! Kitais žodžiais tariant, beveik ištisus metus, nes švento Va- 
lentino diena yra vasario 14 d., o grabnyčios — vasario 2 d. 

Taip sakydamas jis nežiūrėjo nei į dešinę, nei į kairę 
ir, greitomis metęs „Būkite sveiki!“ atsakyman į tokį pat pa- 
sveikinimą, kurį Smitas tik burbtelėjo pro sukąstus dantis, 
jis nuslinko kaip šešėlis savais keliais. 

— Tegriebia mane nelabasis, jeigu aš priimsiu jo Žodžius 
už gryną pinigą, nors jie ir labai saldūs, — tarė Smitas.— 
Tas nenaudėlis nusimano apie sijonus ir geba atskirti lau- 
kinę antį nuo naminės, kaip ir kiekvienas Perte... Mažiau už 
bet kurį kitą šlovingajame mieste jis rūgščias slyvas palaikys 
kriaušėmis arba šitą tuštybių paukštytę storule mano pusse- 
sere Džoena. Kaip aš suprantu, savo elgesiu jis tarsi pasakė: 
„Aš nematau to, ką tu norėtum nuo manęs nuslėpti.“ Ir 
teisingai padarė, nes jei kištųsi į mano reikalus, perskel- 
čiau jam makaulę... vadinasi, savo paties labui jis tylės. 
Bet ką čia dar kipšas atneša? Šventasis Dunstanai! Tauš- 
kalių, pagyrūną, bailų prasimanėlį Oliverį Praudiiutą! 

Iš tikrųjų sekantį jie susitiko narsųjį kepurininką; tas 
ėjo nusismaukęs kepurę ant ausies, aišku, pietavęs ne sau- 
sai, ir visa gerkle dainavo: 


Tomai, Tomai, nuo katilo tu atsitolink. 


— Aha, mano mielasis Smitai,— tarė jis, — rodos, būsiu 
tave užklupęs? Vadinasi, ir tvirtas plienas gali sulinktiė 
Gali ir Vulkanas, kaip sako menestreliai, atsimokėti Venerai 
jos pačios pinigu... Dievaži, tu visus metus būsi linksmas 
Valentinas, jei taip šauniai pradėjai šventę. 

— Klausyk, Oliveri,— piktai tarė Smitas, — užmerk akis 
ir keliauk sau, drauguži. Ir gerai įsidėmėk — nemalk liežu- 
viu to, kas tau neturi rūpėti, jei nori pasilaikyti sveikus 
dantis. 

— Ar aš plepu, kas nereikia?  Nešioju liežuvius apie 
savo ginklo brolį? Kad tu nesuiauktum! Aš nė puse žodžio 
neprasitarsiu net savo mediniam sultonui. Man ir pačiam 
būtų ne pro šalį pasilinksminti nuošaliame kampelyje. Žinai 
ką, eisiu aš su tavim. Nubrauksime kur nors, paūšime drau- 
ge, o tavo Dalila sudainuos mums dainelę. Na, ar ne gerai 
sugalvojau? 

— Puikiai, — tarė Henris, gviešdamasis užvožti tam ginklo 
broliui, bet išmintingai pasirinkdamas taikingesnį būdą juo 
atsikratyti. — Puikiai sugalvojai! Beje, man gali prisireikti ta- 
vo pagalbos — antai eina koks šešetas Duglo vyrų... jie 
būtinai pabandys paveržti merginą iš tokio kuklaus mies- 
telėno, kaip aš, ir man bus malonu, kai į pagalbą ateis toks 
šaunuolis, kaip tu. 

— Dėkui... dėkui tau,— sulemeno kepurininkas,— bet ar 
ne geriau būtų, jei aš nubėgęs sukelčiau varpus ir pasiim- 
čiau didįjį kardą? 

— Taip, taip.. bėk kiek įkerti namo ir nieko nepasakok, 
ką matęs. 

— Ar aš? Manęs nebijok. Tpfiu! Aš niekinu liežuvautojus. 

— Tai bėk gi. Jau girdžiu ginklų žvangėjimą. 

Po kepurininko kojomis tarsi žemė užsidegė. Jis bema- 
tant atgręžė nugarą įsivaizduojamam pavojui ir tokiu grei- 
tumu nuskuodė tolyn, kad Smitas neabejojo jį netrukus par- 
sirasiant namo. 

„Čia dar vienas ilgaliežuvis kvaiša,— pagalvojo Smitas, — 
bet aš jį irgi mokėsiu sudoroti. Menestreliai pasakoja fablio 
apie kuosą su svetimomis plunksnomis; tas Oliveris ir yra 
tokia kuosa; bet, prisiekiu šventuoju Dunstanu, jei jis ims 
plepėti apie mane niekus, aš taip nupešiu jam tas plunksnas, 
kaip vanagas niekada nėra nupešęs kurapkos. Ir jis tai 
žino.“ 

Taip bemąstydamas jis beveik pasiekė kelio galą ir su 
dainininke, vis: dar įsikibusia jo apsiausto ir nusikamavusia 
iš baimės ir nuovargio, galų gale prisikasė iki vidurio Vindo, 
gatvelės, kurioje jis gyveno ir nuo kurios pagal neapibrėžtus 
to meto papročius, buvo gavęs vieną pravardžių. Čia pa- 
prastomis dienomis galėjai matyti liepsnojant žaizdrą, ir 
ketvertas pusnuogių vyrukų kurtino apylinkę, daužydami kū- 
jais į priekalą. Bet švento Valentino dienos proga kalviai 
uždarė dirbtuvę ir išėjo savais reikalais — pasimelsti ir pa- 
silinksminti. Namas, prisišliejęs prie kalvės, priklausė Hen- 
riui; nors jis buvo nedidelis ir stovėjo siauroje gatvelėje, 
tačiau dėl gražaus vaismedžių sodo atrodė jaukus ir malonus 

gyventi. Smitas nepasibeldė ir nepašaukė, bijodamas, kad 
kaimynai nesupultų prie durų ir prie langų, o išsitraukė iš 
kišenės savo darbo raktą — tais laikais keistą ir pavydėtiną 
retenybę — ir, atrakinęs duris, įsivedė pakeleivę į savo 
būstą, 

Tas kambarys, į kurį įėjo Henris su dainininke, buvo vir- 
tuvė, atstojanti Smito padėties žmonėms valgomąjį, nors ki- 
tur, pavyzdžiui, pas Saimoną Gloverį, buvo pietaujama at- 
skirame kambaryje, o ne ten, kur maistas gaminamas. Kam- 
pe šios patalpos, sutvarkytos su nepaprastu švaros pomėgiu, 
sėdėjo senutė, kurią pagal tvarkingą rūbą ir kruopščiai 
užgobtą ryškiai raudoną šalį, nukarusį nuo galvos ant pečit, 
buvo galima palaikyti ir reikšmingesniu asmeniu, negu Smi- 
to ekonome. Bet kaip tik tokios, o ne kitokios buvo Lakės 
Šulbred pareigos. Tą rytą į mišias ji nebuvo nuėjusi, todėl 
dabar patogiai ilsėjosi prie židinio ir meldėsi; nuo kairės 
jos rankos karojo pusiau sukalbėtas rožančius, pusiau su- 
kalbėta malda buvo jos lūpose; primerktos jos akys kovojo 
su snauduliu, kol ji laukė sugrįžtant savo augintinio, nega- 
lėdama nė numanyti, kelintą valandą jis pareis namo. Ji 
pašoko, išgirdusi jį įeinant, ir nukreipė į jo bendrakeleivę 
žvilgsnį, iš pradžių reiškiantį nustebimą, o paskui — didelį 
nepasitenkinimą. 

— Oi, telaimina šventieji mano akių šviesą, Henri Smi- 
tai, — sušuko ji su giliu pamaldumu. 

— Iš visos širdies — amen! Duok mums greičiau, geroji 
aukle, ko nors užvalgyti, nes nelaimingoji keliauninkė, kaip 
spėju, pietavo ne per sočiausiai. 

— Ir vėl aš meldžiu — teapsaugo šventoji dievo motina 
mano akis nuo piktų velnio monų! 

— Tebūnie, kaip tu nori, ir aš tau taip sakau, geroji mo- 
teriške. Bet kokia nauda iš tavo tarškėjimo ir maldavimų? 
Ar tu negirdi manęs? Ar nenori daryti, kas sakoma? 

— Vadinasi, tai jis... kas gi daugiau? O varge! Bet grei- 
čiau čia bus šėtonas jo pavidalu — kitaip argi būtų tokia 
našta įsisegusi jam į apsiaustą O Henri Smitai, ir už men- 
kesnius pokštus žmonės šaukė tave vėjavaikiu. Bet kas ga- 

lėjo pagalvoti, kad Henris susidės su tokia lengvapėde ir 
parsives ją į namus, kuriuose gyveno garbinga jo motina 
ir kur trisdešimt metų gyvena jo auklė. 

-- Nusiramink, senole, ir būk protinga, — tarė Smitas.— 
Su šia dainininke niekas nesusideda — nei aš, nei kas kitas, 
kiek man žinoma. Rytą ji laivu išplaukia į Dandį, ir mes 
turime iki to laiko ją priglausti. 

— Priglausti!— pakartojo senė.— Pats gali priglausti ši- 
tokią begėdę, jei taip labai nori, Henri Vindai, bet aš ne- 
nakvosiu po vienu stogu su šia. išsipusčiusia pliuške, gali 
būti ramus. 

— Jūsų motina pyksta ant manęs, — tarė Luiza, nesusi- 
gaudydama, kas jie vienas kitam.— Aš nenoriu čia pasilikti, 
jeigu tai ją įžeidžia. Ar turite arklidę arba tvartą? Tuščias 
gardas puikiausiai atstos lovą mums su Šarlo. 

— Kurgi ne! Aš manau, prie tokio miegamojo tu labiau- 
siai ir pripratusi.— įterpė tetulė Šulbred. 

— Klausyk, aukle Šulbred,— tarė Smitas,— tu žinai, kaip 
aš tave Myliu už tavo gerumą ir dėl savo motinos atmini- 
mo, bet prisiekiu šventuoju Dunstanu, kuris vertėsi tuo pa- 
čių amatu, kaip aš, savo namuose geidžiu būti šeimininkas; 
ir jeigu tu išeisi iš manęs, neturėdama tam kitų priežasčių, 
kaip savo paikus įtarinėjimus, tai gerai pagalvok, kaip atsi- 
darysi duris sugrįžusi, nes mano pagalbos nesulauksi, taip 
ir žinok. 

— (Gerai, mano vaikeli, bet dėl to aš netepsiu savo doro 
vardo, kurį švarų nešioju šit jau šešiasdešimt metų. Tavo 
motina niekada nesidėjo ir aš nesidėsiu į draugę su išvers- 
tagerkliais, fokusininkais ir dainininkėmis, ir ne taip jau 
man bus sunku susirasti kampą, kad nereikėtų likti po vienu 
stogu su tokia va besibastančia princese. 

Su šiais žodžiais užsispyrėlė auklė suskato paskubomis 
tvarkytis languotą savo skraistę, stengdamasi patraukti ją 
kiek į priekį, kad nekyšotų baltas drobinis kykas, supantis 
raukšlėtą, bet vis dar skaistų, nesuglebusį veidą. Susigobusi 
ji pasiėmė į rankas lazdą, ištikimą savo kelionių draugužę, 

ir jau buvo bežengianti link durų, bet Smitas pastojo jai 
kelią. 

— Palūkėk, senele, leisk man nors atsiskaityti su tavimi. 
Aš nemažai tau skolingas — algą ir dar priedą už gerą darbą. 

— Kas čia tau šovė į kvailą galvą! Kokią algą ir kokį 
priedą aš galiu priimti iš sūnaus tos motinos, kuri maitino 
mane, rengė ir mokė kaip tikrą seserį? 

— Ir šitaip tu jai atsilygini, aukle, už gerumą — palieki 
jos vienintelį sūnų sunkioje bėdoje. 

Tai, matyt, pažadino atkakliosios senutės sąžinę. Ji su- 
stojo ir pažvelgė į savo šeimininką, į dainininkę, vėl į šei- 
mininką, paskui palingavo galvą ir vėl pasuko durų link. 

— Aš priėmiau šią vargšę klajotoją po savo stogu tik 
todėl, — tikino Smitas,— kad išgelbėčiau ją nuo kalėjimo ir 
rimbo. 

— O kam tau prireikė ją gelbėti?— tarė nepermaldauja- 
moji tetulė Šulbred.— Tur būt, ji nusipelnė ir vieno, ir kito, 
kaip vagis kanapinės apykaklės. 

— Nežinau, gal taip, o gal ir ne. Bet tik nieku būdu ji 
nenusipelnė, kad nuplaktų negyvai arba numarintų badu 
kalėjime, o tokia dalia kiekvieno, kurį lydi Juodojo Duglo 
rūstybė. 

— O tu stoji prieš Juodąjį Duglą dėl valkataujančios 
dainininkės? Tokio pavojingo susidūrimo dar neturėjai. 
Koks tu kietakaktis, Henri Govai,— ar geležinis priekalas, ar 
tavo galva! 

— Kartais ir aš taip manau, misis Šulbred; bet jeigu 
susirėmęs užsidirbsiu kokį kirtį, kitą. tai nežinau, kas man 
juos gydys, jei tu pabėgsi nuo manęs, kaip pabaidyta lau- 
kinė žąsis. Ir nežinau, kas sutiks Mano jauną žmoną, kurią 
aš tikiuosi šiomis dienomis parsivesti į Vindą. 

— Ach Henri, Henri, — linguodama galvą tarė senoji — 
argi šitaip doras žmogus ruošia namus jaunamartės sutiki- 
mui? Tu turi stoti į kuklumo, išmintingumo kelią, 0 ne į pa- 
leistuvystės ir tuštybės. 

— Dar kartą tau sakau: ši vargšė būtybė man niekas. 
Aš tik noriu apsaugoti ją nuo pavojaus, 0, manau, net pats 

narsiausias pasienio akiplėša, atvykęs į Pertą, ne mažiau 
gerbs mano durų sklendę, negu pas save Karlailio pilies var- 
tus. Aš einu pas Gloverius. gal būt, ten ir pernakvosiu, 
mat, tas laukinis pienburnis išrūko atgal į kalnus kaip tikras 
vilkiūkštis, taigi pas juos yra laisva lova ir gerasis Saimo- 
nas Mielai leis man joje permiegoti. Tu pasiliksi su šia 
vargše mergaite, pavalgydinsi ją ir paglobosi per naktį, 
o aš užeisiu jos paimti dar prieš aušrą. Jeigu nori, galėsi 
pati palydėti mus į prieplauką ir ten mudu išsiskirsime su 
ja visiems laikams. 

— Šneki lyg iš rašto, — tarė tetulė Šulbred,— nors aš ne- 
suprantu, kaip tu nebijai suteršti gerą savo vardą dėl mer- 
giščios, kuri puikiausiai rastų sau nakvynę už du sidabri- 
nius pensus, o gal ir už mažiau. 

— Dėl to nesirūpink, senele, ir būk maloni mergaitei. 

— Patikėk, būsiu malonesnė, negu ji to verta; nors ir 
nenoriu likti su tokia perėjūne, vis dėlto manau, kad man 
mažiau nuo to bus žalos, negu tau, jeigu tik ji ne ragana, 
o taip gali būti, nes nelabasis lengvai apsėda visus bena- 
mius valkatas. 

— Ji tokia pat ragana, kaip aš burtininkas, — tarė dora- 
sis Smitas.— Tiesiog vargšė mergaitė sužeista širdim. Jei- 
gu ji ir padarė ką bloga, tai atkentėjo už tai per akis. Būk 
maloni jai... O tu, mano dainininkėle... rytoj rytą užeisiu 
tavęs pasiimti ir nuvesiu tave į prieplauką. Ši senutė elgsis 
su tavimi gerai, jei nekalbėsi nieko, kas užgautų tokios 
padorios moteriškės ausį. “ 

Vargšė klajotoja klausėsi jų pokalbio, tik daugmaž susi- 
gaudydama; nors ji ir gerai kalbėjo angliškai, tačiau šią 
kalbą išmoko pačioje Anglijoje, o šiaurės dialektas ir tada, 
kaip ir dabar, buvo šiurkštesnis ir balsės skambėjo atviriau. 
Vis tiktai ji suprato, kad pasiliks su senąja dama, ir, ramiai 
sukryžiavusi rankas ant krūtinės, nužemintai palenkė galvą. 
Paskui ji nukreipė į Smitą žvilgsnį, kupiną nuoširdaus dė- 
kingumo ir, pakėlusi akis į dangų, sugriebė jo raumeningą 
ranką, matyt, ketindama gilaus ir karšto dėkingumo ženklan 
pabučiuoti. 


155 


Bet tetulė Šulbred neleido jai išlieti savo jausmų svetim- 
šališku būdu. Ji atsistojo tarp jų ir, stumdama vargšę Luizą 

šoną, tarė: 

— Ne, ne, nieko tokio aš nepakęsiu. Eik sau į užkrosnį, 
meldžiamoji, o kai Henris Smitas išeis, tada, jei tau taip 
būtina bučiuoti rankas, galėsi kiek tinkama bučiuoti man. 
O tu, Henri, bėk pas Simą Gloverį, nes jeigu mieloji Ket- 
rina nugirs, ką parsivedei į namus, ji, ko gero, nepasidžiaugs, 
kaip ir aš. O čia dabar kas? Visai iš galvos išėjo Žmo- 
gus! Bene eisi be skydo, kai visam mieste tokia maišalynė? 

— Teisybę sakai, tetule,— tarė ginklakalys ir, užsimetęs 
skydą už plačių pečių, pasiskubino išeiti, kol neiškilo naujų 
kliūčių. 


TRYLIKTAS SKYRIUS 


Papūski fleitą vidury nakties — 

Kaip klaikiai, veriančiai ji nuaidės! 

Bet jos garsai vilioja kalniečius, 

Sužadina galias jų atminties 

Ir, kaip kadais, vėl kviečia į mūšius. 
Baironas 


Laikas mums persiskirti su mažiau reikšmingais mūsų is- 
torinės dramos dalyviais ir pasekti, kaip tuo laiku ėjosi as- 
menims, daug žymesniems ir svarbesniems. 

Persikelsime iš ginklakalio trobos į karališkosios tarybos 
salę ir atnaujinsime savo pasakojimą nuo to laiko, kai triukš- 
mas apačioje aprimo ir įtūžę priešiškų pusių vadai buvo 
pakviesti stoti karaliaus akivaizdon. Jie įėjo, susierzinę ir 
piktai skersakiuodami vienas į kitą, tiek paskendę mintyse 
dėl savo tariamų skriaudų, kad abu vienodai nenorėjo ir 
negalėjo protingai svarstyti reikalų. Vienas Olbenis, ramus 
ir apsukrus, rodės, buvo pasiryžęs gauti naudos iš šio abi- 
pusio nepasitenkinimo ir viską, kas tik nutiktų, panaudoti 
savo tolimo tikslo priartinimui. 

Karaliaus neryžtingumas, kartais virstantis kone baikštu- 
mu, nekliudė jam laikytis didingai, kaip ir dera monarchui. 
Tik nepaprastais atvejais, kaip matėme ankstesnėje scenoje, 
jis prarasdavo apgaulingą savitvardą. Šiaip jis leidosi nu- 
kreipiamas nuo savo ketinimų, bet retai kada atsisakydavo 
orios laikysenos. Jis priėmė Olbenį, Duglą, Marčą ir priorą 
(šiuos taip nesiderinančius tarpusavyje mišrios savo tarybos 
narius) su tokiu mandagumu ir didingumu, kurie sakyte sakė 
tiems kilniesiems perams, kad stovi prieš savo suvereną ir 
turi pareikšti deramą pagarbumą. 

Priėmęs pasveikinimus, karalius pakvietė juos sėstis; tuo 
metu pasirodė Rotsėjus. Princas grakščiai priėjo prie tėvo 
ir, priklaupęs prie jo kojų, paprašė palaiminimo. Robertas 
su blogai slepiamu švelnumu ir liūdesiu pabandė, dėdamas 
ranką ant jaunuolio galvos, suteikti savo veidui priekaištin- 
gą išraišką ir atsidusdamas tarė: 

— Telaimina tave dievas, mano lengvabūdiškas berniuk, 
ir teatsiunčia jis tau išminties ateičiai. 

— Amen, mano brangiausias tėve,— atsakė Rotsėjus su 
didžiu meilumu, kuris neretai jį apimdavo laimingomis aki- 
mirkomis. Paskui su sūnaus ir vasalo pagarbumu jis pabučia- 
vo karaliui ranką ir, užuot sėdęs greta kitų tarybos narių, 
liko stovėti prie karaliaus tokioje padėtyje, kad galėtų, kai 
panorės, pakuždėti į ausį. 

Karalius pakvietė dominikonų vienuolyno priorą užimti 
vietą prie stalo su išdėliotais 1ašymo reikmenimis, kuriais, 
be Olbenio, iš visų dalyvaujančių jis tik vienas mokėjo nau- 
dotis. Po to karalius paaiškino posėdžio tikslą, labai oriai 
pareikšdamas: 

— Mums teks, milordai, susirūpinti nelemtais vaidais 
Aukštutinėje Škotijoje, per kuriuos, kaip matyti iš paskuti- 
nių pranešimų, šalis gali būti nusiaubta bei suniokota kone 
iki pat mūsų dvaro. Bet to dar negana — piktas likimas lė- 
mė, kad nedori žmonės sukeltų sąmyšį visai čia pat, sukurs- 
tytų nesantaiką ir rietenas tarp Perto piliečių ir tarnų, ku- 
riuos atsivedėte su savimi jūs, milordai, ir kiti mūsų baronai 

bei riteriai. Todėl visų pirma, milordai, aš prašau jūsų ap- 
svarstyti, kodėl drumsčia mūsų dvaro ramybę tokie biaurūs 
kivirčai, ir kokiomis priemonėmis reikia juos numalšinti. 
Broli Olbeni, gal jūs pirmasis pasakysite savo nuomonę 
šiuo klausimu. 


— Sere, mūsų karališkasis suverene ir broli — tarė her- 
cogas.— Aš buvau su jūsų didenybe, kai prasidėjo peštynės, 
ir man nežinoma, dėl ko jos kilo. 

— O aš,— pasakė princas,— negirdėjau didesnio kovos 
šauksmo, negu klajojančios dainininkės baladė, ir nemačiau 
lekiant pavojingesnių sviedinių, negu riešutai. 

— O aš, — pridūrė grafas Marčas,— pastebėjau tik viena: 
būrelis šauniųjų Perto miestiečių vijosi kažkokius nenaudė- 
lius, prisisegusius ant pečių kruvinos širdies ženklą. Jie kūrė 
per greitai, grafo Duglo vyrai taip nebūtų lėkę. 

Duglas suprato pašaipa, bet atsakė tik kiaurai veriančiu 
žvilgsniu, kuriuo buvo pratęs reikšti pasipiktinimą. Tačiau 
savo kalboje jis išlaikė išdidų šaltakraujiškumą. 

— Mano valdovui,— tarė jis,— be abejonės, yra žinoma, 
kad atsakyti į šį sunkų kaltinimą turi ne kas kitas, o Dug- 
las; nes visada, kai Škotijoje kyla kova ar praliejamas 
kraujas, pikti liežuviai būtinai apšaukia Duglą ar jo Žmones 
kaltininkais. Šį kartą mes turime patikimų liudininkų. Aš 
čia kalbu ne apie milordą Olbenį, kuris pats dabar pareiškė, 
jog jis, kaip jam ir dera, buvo šalia jūsų malonybės. Ir aš 
nieko nesakau apie milordą Rotsėjų, kuris kaip tinka jo 
padėčiai, amžiui bei protui, triauškė riešutus su klajojančia 
muzikante.. Jis šypsosi. Ką gi, tegu, jeigu jam tai patinka. 
Aš nepamiršiu tos sąjungos, kurią jis pats, rodos, bus pa- 
miršęs. Bet čia kalbėjo ir milordas Marčas, kuris matė, kaip 
mano vyrai bėgo nuo Perto prasčiokų. Galiu paaiškinti gra- 
fui, kad kruvinos širdies kariai eina į puolimą arba trau- 
kiasi, kai jiems tai įsako jų karo vadas ir kai to reikalauja 
Škotijos gerovė. 

— Ir aš galiu atsakyti!— sušuko ne mažiau išdidus gra- 
fas Marčas, ir kraujas plūstelėjo jam į veidą. 

Bet karalius jį pertraukė: 

— Nurimkite, lordai! Užgniaužkite savo įniršį ir prisimin- 
kite, kieno akivaizdoje sėdite! O jūs, milorde Duglai, iš- 
aiškinkite mums, jeigu galite, dėl ko kilo riaušės ir kodėl 
jūsų kariai, kurių gerus nuopelnus mes visada linkę pripa- 
žinti, taip karštai į riaušes įsitraukė? 

— Klausau, milorde,— tarė Duglas, vos linktelėjęs galvą, 
kurią retai kada lenkdavo.— Iš karteziečių vienuolyno, kur 
esu apsistojęs, aš su keliais savo palydovais jojau Pertu, 
Aukšiąja gatve, kai pastebėjau būrelį pačių niekingiausių 
miestelėnų, susispietusių aplink kryžių, prie kurio prikaltas 
skelbimas ir greta pridėta va kas. 

Jis išsitraukė iš priekinės apsiausto kišenės lakštą perga- 
mento ir žmogaus ranką. Karalius pasipiktino ir susijaudino. 

Z- Perskaitykite, gerasis tėve priore,— tarė jis— o šią 
baisenybę pašalinkite. 

Prioras perskaitė skelbimą, bylojantį štai ką: 

— „Kadangi vieno iš Perto piliečių namas pereitą naktį, 
švento Valentino išvakarėse, buvo užpultas kažin kokių siau- 
tėjančių naktibaldų iš prašaliečių, šiuo metu apsigyvenusių 
šlovingajame mieste, ir kadangi šita ranka buvo nukirsta 
dėl to kilusiose kautynėse vienam iš nedorėlių, pažeidusių 
įstatymą, meras ir miesto valdybos nariai davė nurodymą, 
kad ji būtų prikalta prie kryžiaus gėdai ir paniekai tų, kurie 
sukėlė šią kariavą. Ir jeigu kas nors iš riterių luomo pasa- 
kys, kad šis mūsų poelgis yra neteisingas, aš, Patrikas Car- 
teris, Kinfonso riteris, priimsiu iššūkį ir riteriškai kausiuos 
dvikovoje; arba, jeigu žmogus žemesnės kilmės mėgins nu- 
ginčyti tai, kas čia pasakyta, prieš jį stos į kovą vienas iš 
šlovingojo Perto miesto piliečių. Ir tesaugo mūsų miestą 
dievas ir šventasis Jonas!“ 

— Jūsų nenustebins, milorde,— toliau kalbėjo Duglas,— 
kad po to, kai mano išmaldos dalytojas perskaitė man šį 
įžūlų raštpalaikį, aš liepiau vienam iš ginklanešių nuplėšti 
tokį trofėjų, darantį gėdą Škotijos riteriams ir diduomenei. 
O tada keletas tų akiplėšų miestelėnų išdrįso užgauliai ap- 

šaukti mano svitą. Ariergardo kariai apgręžė arklius, pasi- 
leido į tuos nenaudėlius ir būtų kaip mat viską išsprendę, 
jeigu aš nebūčiau davęs įsakymo sekti paskui mane — bent 
tiek taikiai, kiek leis niekinga tamsuomenė. Taip ir išėjo, 
kad mano žmonės atvyko čionai sprunkančiųjų vaidmenyje, 
o juk būtų pakakę mano įsakymo jėgą atremti jėga, ir mano 
kariai būtų padegę iš keturių pusių šį pasigailėtiną mieste- 
liūkštį, o įžūlūs juodnugariai būtų užtroškę dūmuose kaip 
pikti lapiukai tarp degančių prožirnių. 

Duglui baigus kalbėti, stojo visiška tyla. Galų gale her- 
cogas Rotsėjus atsakė: 

— Kadangi grafas Duglas turi galią bet kada, kai susi- 
ries su meru dėl naktį kilusio triukšmo arba dėl iššūkio 
į dvikovą, padegti miestą, kur apsistojęs jūsų didenybės 
dvaras, mes visi turime būti jam dėkingi, kad lig šiol jis nesi- 
teikė šito padaryti. 

— Grafas Rotsėjus,— tarė Duglas, iš visų jėgų stengda- 
masis neprarasti šaltakraujiškumo,— turi pagrindo dėkoti 
dangui ne tokiu juokaujamu tonu, kaip dabar, už tai, kad 
Duglas ne tik galingas, bet ir ištikimas. Dabar toks laikas, 
kai valdiniai visose šalyse kyla prieš įstatymą. Mes girdėjo- 
me apie žakerijos maištininkus Prancūzijoje, apie Džeką 
Strovą, apie Hobą Milerį ir pastorių Bolą pietiečių tarpe iI 
galime būti tikri, jog mūsuose taipogi pakaktų kuro įsi- 
liepsnoti gaisrui, jei tie bruzdėjimai priartėtų prie mūsų 
sienų. Matydamas, kad pirastuoliai meta iššūkį kilmingiems 
ir kala bajorų rankas prie miesto kryžiaus, nepasakysiu, jog 
bijau maišto, nes tai būtų netiesa, bet čia įžvelgiu jo pradą 
ir pasitiksiu jį tinkamai pasiruošęs. 

— O kodėl milordas Duglas teigia,— prabilo grafas Mar- 
Patriko Čarterio vardą, o jis, manau, anaiptol ne prastuoliš- 
ko kraujo. Ir pats Duglas, jei taip karštai ima tai į širdį, 
galėtų pakelti sero Patriko pirštinę, nesusiteršdamas garbės. 
Milordas Marčas,— atkirto Duglas,— neturėtų kalbėti 
to, ko neišmano. Aš nebūsiu neteisingas Raudonojo Korsaro 

palikuonies atžvilgiu, jei pasakysiu, jog jis pernelyg menkas, 
Rendolio Ąpėdiniui. 

— Ir, garbės žodis, manęs laukti neteks. Aš priimsiu bet 
kurį kvietimą į kovą, neatsiklausdamas niekieno leidimo,— 
atrėžė grafas Marčas, maudamasis nuo rankos pirštinę. 

— Liaukitės, milorde,— įsiterpė karalius, — neužgaukite 
mūsų taip šiurkščiai, privesdami čia savo ginčą iki kruvinos 
pabaigos. O jeigu jau nusimovėte pirštinę, tai draugiškai iš- 
tieskite ranką kilniajam grafui ir apsikabinkite, tuo išreikš- 
dami savo ištikimybę Škotijos karūnai. 

— Ne, mano valdove,— atsakė Marčas.— Jūsų didenybė 
galite man paliepti vėl užsimauti kovos pirštinę, nes ji, kaip 
ir visa Mano ginkluotė, yra jūsų žinioje, kol mano grafystė 
tebėra pavaldi Škotijos karūnai, bet Duglą suspausti galiu tik 
šarvų glėbyje. Likite sveiki, valdove. Mano patarimai čia 
nereikalingi, — maža to, jie priimami taip nepalankiai, kad 
man, ko gero, pavojinga ilgiau čia pasilikti. Tesaugo vieš- 
pats jūsų didenybę nuo atvirų priešų ir klastingų draugų! 
Aš išvykstu į savo pilį Danbare, iš kur, manau, netrukus iš- 
girsite naujienų. Likite sveiki ir jūs, milordai Olbeni ir Dug- 
lai; jūs žaidžiate didelį žaidimą, tad Žžaiskite jį garbingai.. 
Likite sveiki, vargšas nerūpestingasis prince, laigantis tarsi 
jaunas elnias priešais tykantį tigrą! Likite sveiki. visi! 
Džordžas Danbaras mato blogį, bet nieko negali pataisyti. 
Sudiev! 

Karalius žiojosi kažką sakyti, bet sugavo perspėjantį Ol- 
benio žvilgsnį ir žodžiai sustingo jo lūpose. Grafas Marčas 
apleido salę, tyliai atsisveikinus visiems tarybos nariams, 
kurie be žodžių, visi iš eilės lenkėsi jam tuo tarpu, kai jis 
kreipėsi į kiekvieną atskirai, — visi, išskyrus Duglą, kuris 
į jo atsisveikinamą kalbą atsakė paniekinamu ir atžariu 
žvilgsniu. 

— Niekingas bailys nulėkė susidėti su pietiečiais,— tarė 
jis.— Tik todėl jis ir riečia nosį, kad jam priklauso pajūrio 
valdos, per kurias anglai gali prasiskverbti į Lotianą... Bū- 
kite ramūs, valdove, aš įvykdysiu viską, ką įsipareigojau. . 

tačiau dar ne vėlu. Tarkite tik žodį, valdove. pasakykite: 
„Suimk jį“, ir Marčas neperžengs Erno ribų, 0 jo išdavystei 
bus užkirstas kelias. 

— Ne, mielasis grafe, — tarė Olbenis, kuris labiau norėjo, 
kad abiejų didžiųjų lordų galia būtų lygi, negu kad vienas 
kuris įgytų lemiamą persvarą, — jūs duodate mums pernelyg 
skubotą patarimą. Grafas Marčas atvyko čionai karaliaus 
kvietimu su garantuota neliečiamybe, ir jos pažeidimas ne- 
siderintų su mano karališkojo brolio garbe. Tačiau jeigu jūsų 
šviesybė galite pateikti tvirtus įrodymus. 

Juos pertraukė garsus trimitų skardenimas. 

— Jo malonybė hercogas Olbenis šiandien neįprastai 
skrupulingas,— tarė Duglas,— bet nėra prasmės tuščiai kal- 
bėti, nes jau po laiko — tai Marčo trimitai, ir galvą guldau, 
kad, vos prajojęs pietinius vartus, jis pasileis, kiek įkabin- 
damas. Mes veikiai išgirsime apie jį, bet jeigu bus taip, kaip 
manau, išdavikas susidurs su stipriu pasipriešinimu, nors ir 
visa Anglija jį remtų. 

— Ne, vilsimės, kad kilnusis grafas nepasielgs taip blo- 
gai, — tarė karalius, patenkintas, kad Marčo ir Dugio ginčas, 
matyt, bus nublankinęs kivirčą tarp Duglo ir Rotsėjaus.— 
Jis karšto būdo, bet ne tūžmus. Kartą jis buvo... nepasaky- 
čiau, kad įžeistas, bet... apviltas. .. ir galima kai ką atleisti 
kilmingam ir galingam vyrui. Bet, ačiū dievui, mes visi, čia 
likusieji, esame bendraminčiai ir, sakyčiau, vienos šeimos, 
todėl bent mūsų tarybai dabar netrukdys jokie nuomonių 
skirtumai. Tėve priore, prašom imtis plunksnos, jums, kaip 
visada, teks būti tarybos sekretoriumi. O dabar pradėsim 
pasitarimą, milordai, ir pirmoje eilėje išnagrinėsime klausi- 
mą dėl neramumų Aukštutinėje Škotijoje. 

— Kalbama apie nesantaiką tarp chatanų ir kiuhilų kla- 
nų,— tarė prioras; — dėl jos, kaip byloja paskutiniai praneši- 
mai iš mūsų brolių Dankelde, gali kilti baisesnis karas, negu 
tas, kurį kariauja tarpusavyje Belzebubo sūnūs, pasiryžę pa- 
daryti vieni kitiems galą. Abi pusės telkia jėgas, ir kiekvie- 
nas, kuris priklauso klanui bent per dešimtos eilės giminystę, 
privalo stoti po savo klano vėliava arba būna baudžiamas 

ugnies ir kardo bausme. Liepsnojantis kryžius tarsi meteoras 
nuskriejo į visas puses ir išbudino laukines ir nežinomas 
gentis už tolimojo Meri Frito... Teapsaugo mus viešpats 
dievas ir šventasis Dominykas! Bet jeigu jūs, milordai, nesu- 
rasite vaistų nuo blogio, jis išplis plačių plačiausiai, o baž- 
nyčios turtai visur bus atiduoti plėšti nuožmiems amaleki- 
tams, kuriems taip pat svetimas dievobaimingumas, kaip gai- 
lestis ar savo artimo meilė. Apsaugok mus, švenčiausioji! 
Kaip girdėjome, kai kurie iš jų — tikri pagonys ir garbina 
Mahometą ir Termagantą. 

— Milordai ir giminaičiai, — tarė karalius Robertas, — da- 
bar jūs jau žinote, koks tai svarbus dalykas, ir, gal būt, 
norėtumėte išgirsti Mano nuomonę pirm, negu išdėstysite, 
ką jums diktuoja jūsų pačių išmintis. Tiesą sakant, man ro- 
dos, geriausia būtų pasiųsti tenai du mūsų atstovus, suteikus 
jiems visišką laisvę išspręsti klanų ginčus ir perspėti abi 
puses, kad padėtų ginklą ir liautųsi puldinėję vieni kitus, 
nes turės atsakyti prieš įstatymą. 

— Aš pritariu jūsų didenybės pasiūlymui, — pasakė Rot- 
sėjus,— ir manau, kad gerasis prioras neatsisakys atlikti gar- 
bingą karališkojo pasiuntinio priedermę šioje taikos misijoje. 
Šią garbę turi priimti ir didžiai gerbiamas jo brolis, karte- 
ziečių vienudlyno prioras; tuo būdu dar du įžymūs kariai 
įsijungs į nesuskaičiuojamą kankinių armiją, nes kalniečiai 
nepaiso, kokio luomo yra pasiuntinys — dvasininkų ar pa- 
sauliečių. 

— Mano karališkasis lorde Rotsėjau,— tarė prioras, — jei- 
gu man lemta priimti palaimintą kankinio karūną, tai aš, be 
abejo, gausiu nurodymą, kuriuo taku eiti, kad ją pasiekčiau. 
Tačiau jeigu kalbate tai dėl juoko, teatleidžia jums aukš- 
čiausias ir teapšviečia jūsų protą, kad suvoktumėte, jog kur 
kas garbingiau apsivilkti šarvus ir stoti sergėti bažnyčios 
valdų, virš kurių pakibo pavojinga grėsmė, negu švaistyti 
savo sąmoją, išjuokiant jos dvasininkus ir tarnus. 

— Aš nieko neišjuokiu, tėve priore,— atsakė jaunuolis 
žiovaudamas,— ir ne taip jau vangiai velkuosi šarvus. Tik 
tai gan nepatogus drabužis, ir vasario mėnesį kailiu pamuš- 

tas apsiaustas tinka geriau, negu plieninė liemenė. Bet dar 
labiau aš nenoriu dėtis šaltų šarvų tokiu žvarbiu oru dėl to, 
kad į kalnus bažnyčia gali nusiųsti būrį savo šventųjų (o jų 
tarpe yra nemaža kalniečių, gerai pažįstančių tą kraštą ir, 
be abejo, pripratusių prie tenykščio klimato), kurie stotų 
į kovą ne blogiau už linksmąjį šventąjį Jurgį, Anglijos glo- 
bėją. Bet kažkodėl mes dažnai girdime apie jų daromus 
stebuklus, kada jie dalinami malonėmis, ir apie bausmės 
užtraukimą, kada kas kėsinasi į jų žemes ir tuo duoda dings- 
ties išplėsti valdas dosnių geradarių sąskaita. Bet kai pasi- 
rodo koks dvidešimt kalniečių, tai bažnyčios tarnai su savo 
varpais, maldaknygėmis ir žvakėmis nesiskubina stoti į kovą, 
o kardą juostis turi kuris nors baronas, idant pagelbėtų 
bažnyčiai išlaikyti tas žemes, kurias jis pats jai padovanojo, 
ir kautis dėl jų taip uoliai, tarsi jis vis dar tebesinaudotų 
šių žemių duodamais vaisiais. 

— Sūnau Deividai,— tarė karalius, — taip kalbėti nedera. 

— Gerai, sere, aš tyliu — atsakė princas.— Aš anaiptol 
nenorėjau užduoti širdies jūsų didenybei arba įskaudinti tė- 
vą priorą, kuris, turėdamas galią daryti stebuklus, kažkodėl 
negeidžia susitikti akis į akį su keliais aukštumų plėšikais. 

— Mes žinome,— užgniaužęs apmaudą, tarė prioras, — 
kieno įkvėptos šios papiktinančios mintys, kurias su siaubu 
išgirdome iš karaliaus sūnaus lūpų! Kai princai draugauja 
su eretikais, patvirkimas persiduoda ir jiems, ir tai turi įta- 
kos jų elgesiui ir mintims. Jie pasirodo gatvėse komediantų 
bei mergšių draugėje, o karališkoje taryboje tyčiojasi iš 
bažnyčios ir šventų dalykų. 

— Nurimkite, šventasis tėve,— tarė karalius.— Rotsėjus 
atsipirks už savo tuščias kalbas. Deja! Mums reikėtų tartis 
draugiškai, o ne rietis tarsi Maištingai jūreivių įgulai skęs- 
tančiame laive, kada kiekvienas puola ginčytis su kitu, užuot 
parėmęs sutrikusio kapitono pastangas išgelbėti laivą. Mi- 
lorde Duglai, jūsų namai retai kada laikėsi atšaliai, kai 
Škotijos karūna laukė išmintingo jūsų patarimo arba nar- 
saus žygdarbio. Tikiuosi, jūs ištiesite mums pagalbos ranką 
šiomis sunkiomis aplinkybėmis. 

— Man belieka tik stebėtis, kodėl jos tokios jums sun- 
kios, milorde,— atsakė išdidus Duglas.— Kai valstybės val- 
dymas buvo patikėtas man, taip pat pasitaikydavo, kad 
kai kurios laukinių gentys nusileisdavo nuo Grempiano kal- 
nų. Aš nevargindavau dėl jų tarybos, o tiesiog įsakydavau 
šerifui, lordui Rutremui, sėsti ant žirgo ir išžygiuoti prieš 
juos su Karso pajėgomis — su Hėjais, Lindsėjais, Ogilviais 
ir kitais didžiūnais. Prisiekiu šventąja Braida, kada po ge- 
lumbiniu apsiaustu pavilktas plieninis pošarvis, vagys žino, 
ko vertos ietys ir kardų ašmenys. Kokie trys šimtai šitų 
niekadėjų kartu su savo vadu Donaldu Kormaku sudėjo 
galvas Torno pelkėje ir Rokinrojaus miške, tiek pat jų buvo 
iškarta Pakaruoklių giraitėje — vieta taip ir pavadinta, nes 
tenai budelis gerai pasidarbavo. Šitaip susidorojama su va- 
gimis mano šalyje. Ir jeigu švelnesnės priemonės padės grei- 
čiau atvėsinti tuos pasienio galvažudžius, nesmerkite Duglo 
už tai, kad jis atvirai išsakė savo nuomonę... Jūs šypsotės, 
milorde Rotsėjau. Ar galėčiau paklausti, kodėl antrąkart man 
skiriate savo pajuoką, kai aš dar neatsakiau į pirmąją? 

— Nerūstaukite, mielasai lorde Duglai — atsakė prin- 
cas,— aš nusišypsojau, pagalvojęs, kaip praretėtų jūsų pui- 
kioji svita, jei mes su visais vagimis pasielgtume taip, kaip 
buvo elgiamasi Pakaruoklių giraitėje su tais bėdžiais kal- 
niečiais. 

Karalius vėl įsiterpė, sukliudydamas grafui piktai atsi- 
kirsti. 

— Jūsų šviesybė,— tarė jis Duglui,— išmintingai mums 
patariate pasikliauti ginklu, kai šie žmonės išžygiuos prieš 
mūsų pavaldinius atvirame ir lygiame lauke, bet klausimas 
tas, kaip sustabdyti riaušes, kol jie lindi savo kalnuose. Man 
nereikia jums sakyti, kad chatanų ir kiuhilų yra dvi didelės 
sąjungos, susidedančios iš gausių genčių, susijungusių vie- 
nos prieš kitas, ir kad pastaruoju metu tarp kiuhilų ir cha- 
tanų vyksta vaidai, kiekvieną kartą užsibaigiantys kraujo 
praliejimu, nesvarbu kur ir kaip jie susiduria — pavieniui 
ar gaujomis. Visa šalis nukamuota nesibaigiančių rietenų. 

— Aš nematau, kas čia bloga, — tarė Duglas.— Galvažu- 


165 


džiai išsipiaus vienas kitą, ir juo mažiau liks kalnuose žmo- 
nių, tuo daugiau ten privis elnių. Kaip kariams mums su- 
mažės darbo, už tai mes išlošime kaip medžiotojai. 

— Geriau sakykite, kad juo mažiau liks žmonių, tuo dau- 
giau privis vilkų, — atsakė karalius. 

— Ir tai neblogai, — tarė Duglas.— Geriau plėšrūs vilkai, 
negu tie kateranai. Laikysime sutelkę daug karių palei sieną, 
kad atskirtume ramią šalį nuo maištaujančios. Neleisime 
vidaus karo gaisrui išsiveržti iš Aukštutinės Škotijos, tegu 
jis ten praūš ir išblės, pristigęs maisto. Tiems, kurie išliks 
gyvi, mes mikliai aplaužysime ragus, ir jie klusniau tenkins 
mažiausią jūsų malonybės norą, negu kada nors jų tėvai ar 
dabar gyvuojantys niekšai paisė griežčiausio jūsų įsakymo. 

— Protingas, bet bedieviškas patarimas,— tarė prioras ir 
palingavo galva.— Man sąžinė neleidžia jį palaikyti. Kelias 
išmintingas, bet tai Achitofelio išmintis: gudru ir kartu 
žiauru. 

— Tą patį man sako mano širdis — tarė karalius, dėda- 
mas ranką ant krūtinės.— Ji sako, kad paskutinio teismo 
dieną manęs bus paklausta: ,„Robertai Stiuartai, kur paval- 
diniai, kuriuos aš daviau tau?“ Ji sako, kad man teks atsa- 
kyti už juos visus — saksus ir gelus, už kiekvieną Žemosios 
ir Aukštosios Škotijos žmogų, kad bus pareikalauta atsakyti 
ne tik už tuos, kurie turi turto ir išmanymo, bet ir už tuos, 
kurie tapo plėšikais dėl skurdo ir maištininkais dėl savo 
tamsybės. 

— Jūsų didenybė kalbate kaip karalius krikščionis, — 
tarė prioras.— Tačiau jums įtikėtas ne tik skeptras, bet ir 
kardas, o šis blogis toks, kad išnaikinti jį reikia kardu. 

— Klausykite, milordai,— tarė princas, kilstelėdamas akis 
į viršų su tokia mina, tarsi staiga jam būtų šovusi į galvą 
linksma mintis, — o kodėi mums nepamokinus šių laukinių 
kalniečių riteriško elgesio? Būtų visai nesunku įtikinti dvi 
didžiausias jų galvas — chatanų klano vadą ir ne mažiau 
narsaus kiuhilų klano vadą, kad iššauktų vienas kitą į žūt- 
būtinį mūšį! Jie galėtų susitikti čia, Perte. Mes aprūpintu- 
me juos žirgais ir ginklais. Tokiu būdu jų nesantaika užsi- 

baigtų vieno šių niekšų mirtimi arba, galimas daiktas, abie- 
jų (manau, kad aktu nusisuktų sprandus iš pirmo puolimo), 
išsipildvtų dievobaimingas mano tėvo noras išvengti kraujo 
praliejimo, o mes visi turėtume malonumą pasigėrėti kova 
dviejų nenuramdomų riterių, pirmą kartą gyvenime apsiavu- 
sių kelnes ir užsėdusių ant arklių — kova, kokios nebuvo 
girdėti nuo karaliaus Arturo laikų! 

— Gėdykis, Deividai!— tarė karalius.— Nejau gimtos ta- 
vo šalies nelaimė ir kebli mūsų tarybos padėtis tau tėra 
juokų daiktas? 

— Atleiskite man, mano karaliau ir broli. — prabilo Ol- 
benis,— nors karališkasis mano sūnėnas išdėstė savo mintį 
juokaujamų tonu, aš manau, ja galima pasinaudoti ir išveng- 
ti gresiančios nelaimės. 

— Gerasis broli — atsakė karalius, — negražu šitaip pa- 
brėžti Rotsėjaus paikavimą, pasigavus jo netikusį pokštą. 
Mes žinome, kad kalniečių klanai nesilaiko mūsų riteriškų 
papročių ir niekada ginčų nesprendžia dvikova, kaip to rei- 
kalauja riterystės įstatymai. 

— Teisybė, jūsų malonybe,— atsakė Olbenis.— Bet aš ne- 
juokauju, o kalbu rimtai. Tiesa, kalniečiai neturi papročio 
kautis arenoje, bet jie turi kitas kovos formas, ne mažiau 
pragaištingas. Svarbu tik, kad kova būtų žūtbūtinė, ir visai 
vis tiek, kaip kausis šie gelai — kardais ar ietimis kaip tikri 
riteriai, smėlio maišais kaip bekilmiai Anglijos bernai ar 
tiesiog skers vienas kitą peiiiais ir durklais jiems iprastu 
barbarišku būdu. Kaip ir mes, ginčus jie sprendžia kauda- 
miesi. Jie taip pat tuščiagarbiai, kiek žiaurūs, ir žinia, kad 
jiems bus leista stoti į kovą jūsų malonybės ir jūsų dvariš- 
kių akivaizdoje, pasirodys abiem klanams tokia magi, kad 
jie, aišku, sutiks savo nesutarimus spręsti kautynėse, net 
jeigu toks aršus kelias būtų ir visai svetimas jų papročiams; 
kovos dalyvių skaičių mes galėsime nustatyti savo nuožiūra. 
Mums reikia neleisti jiems laisvai prisiartinti prie dvaro; 
mes turime sudaryti tokias sąlygas ir taip apriboti karių 
skaičių, kad jie nepadarytų mums staigmenos; o šitą pavojų 
pašalinus, juo daugiau bus iš kiekvienos pusės karių, juo 

daugiau žus pačių Narsiausių bei pavojingiausių kalniečių 
ir juo labiau bus galima tikėtis, kad kuriam laikui liausis 
kovos. 

— Toksai kelias kruvinas, brolau,— tarė karalius, — ir sa- 
kau dar kartą, kad man sąžinė neleidžia į tokias baisias Žu- 
dynes stumti pusiau laukinius žmones, kurie nedaug toliau 
pažengę už tamsybėje skendinčius pagonis. 

— Bet argi jų gyvybės brangesnės, — atkirto Olbenis,— 
už gyvybes tų kilmingų riterių ir bajorų, kuriems, jūsų ma- 
lonybei sutikus, taip dažnai leidžiama susikauti arenoje — ar 
norint išspręsti, kas teisus ir kas kaltas, ar tiesiog siekiant 
garbės. 

Karalius, šitaip prispirtas, nedaug ką tegalėjo pasakyti 
prieš paprotį, giliai įleidusį šaknis į šalies gyvenimą ir rite- 
rystės įstatymus — paprotį spręsti ginčus kova. Jis tik pa- 
sakė: 

— Mato viešpats, jeigu aš kada ir leidau kraujo pralie- 
jimą, kokio tu dabar primygtinai reikalauji, tai baisiausiai 
nenorėdamas, ir kiekvieną kartą, matydamas, kaip Žmonės 
kovoja, apsipildami krauju, trokštu pralieti savąjį vardan 
jų susitaikymo. 

— Bet, maloningasai mano valdove,— tarė prioras,— jei- 
gu mes nepaklausysime to, ką siūlo milordas Olbenis, mums 
teks rinktis Duglo kelią. Ir, palikdami viską apspręsti abejo- 
tinai mūšio baigmei bei neišvengiamai paaukodami daugelio 
puikių savo pavaldinių gyvybes, mes tik įvykdytume Žemu- 
tinės Škotijos kardais tą patį, ką priešingu atveju laukiniai 
kalniečiai įvykdytų savo pačių ranka. Ką pasakys milordas 
Duglas apie jo šviesybės hercogo Olbenio pasiūlymą? 

— Duglas,— tarė išdidusis lordas,— niekada nepatars da- 
ryti gudrumu tai, ką galima pasiekti atvira jėga. Jis pasi- 
lieka prie savo nuomonės ir sutinka pradėti žygį su savo 
paties bei su Pertšyro ir Karso baronų vasalais, ir arba atves 
kalniečius į protą ir privers paklusti, arba paguldys galvą 
tarp laukinių uolų. 

— Kilnūs žodžiai, milorde Duglai,— tarė Olbenis.— Kara- 
lius tvirtai gali pasikliauti tavo bebaime širdimi ir drąsių 

tavo šalininkų narsumu. Bet argi nematai, kad veikiai tektų 
tave atšaukti ir pasiųsti tenai, kur tavo paslaugos tikrai 
reikalingos Škotijai bei jos valdovui? Argi tu nepastebėjai, 
kokiu niauriu tonu karštuolis Marčas pareiškė, esą jis bus 
paklusnus ir ištikimas mūsų suverenui, čia dalyvaujančiam, 
tik kol bus karaliaus Roberto vasalas? Ir argi ne tau pačiam 
kilo įtarimas, kad jis sumanė persimesti Anglijos pusėn? 
Su kalniečiais kovas kovoti gali ir kiti vadai, mažiau galingi 
ir mažiau garsūs, bet jeigu Danbaras atidarys mūsų sieną 
Persiui ir jo bendrininkams anglams, kas juos atrems, jei 
Duglas kausis kitoje vietoje? 

— Mano kardas,— atsakė Duglas,— lygiai pasirengęs tar- 
nauti jo didenybei tiek pasienyje, tiek ir giliausiuose kalnų 
užkaboriuose. Man teko regėti išdidžiojo Persio ir Džordžo 
Danbaro nugaras, galiu jas išvysti ir dar kartą. Ir jeigu 
karalius nori, kad imčiausi žygių prieš galimą svetimšalių 
sąjungą su išdaviku, tai, užuot patikėjęs ne taip stipriai 
ir įtakingai rankai svarbų uždavinį — kalniečių numalšinimą, 
aš mielai palaikau milordo Olbenio pasiūlymą: tegu tie lau- 
kiniai išsikapoja vienas kitą, o baronams ir riteriams ne- 
bereikės gainiotis juos po kalnus. 

— Milordas Duglas,— tarė princas, nusprendęs, kaip ma- 
tyt, nepraleisti progos, nepaerzinus išpuikėlio uošvio,— ne- 
nori palikti mums, Žemutinės Škotijos gyventojams, net tų 
menkų garbės trupinių, kuriuos galėtume susirinkti, kovo- 
dami su tais stuobriais kalniečiais, kol jis su savo pasienio 
riteriais skins pergalės laurus, triuškindamas anglus. Bet ir 
Persis yra matęs bėgančiųjų nugaras, ne tik Duglas, ir man 
teko girdėti tokių nepaprastų dalykų, kad išėjo žmogus vil- 
nos, o sugrįžo apkirptas. 

— Tokia kalba,— tarė Duglas,— visai pritinka princui, 
kuris šneka apie garbę, prisisegęs prie skrybėlės valkatau- 
jančios mergšės kapšelį. 

— Atleiskite, milorde,— tarė Rotsėjus,— kai Žmogus ne- 
laimingai vedęs, jis pasidaro nereiklus, rinkdamasis tuos, 


! Laisva meile (pranc.). 


169 


kurie mylimi par amours!. Pririštas šuo stveria kaulą, kur 
arčiau. 

— Rotsėjau, mano nelaimingas sūnau!— sušuko kara- 
lius.— Ar tu proto netekai? Arba nori užsitraukti visą tėviš- 
kos ir karališkos rūstybės liepsną? 

— Jūsų malonybės įsakymu,— atsakė princas,— aš tyliu. 

— Taigi, milorde Olbeni,— tarė karalius, — jeigu toks ta- 
vo patarimas ir jeigu mums reikia pralieti škotų kraują, kaip, 
sakyk, įtikinsime tuos aršiuosius kalniečius išspręsti savo 
ginčą tokiomis kautynėmis, kokias siūlai? 


— Šitai, mano valdove,— atsakė Olbenis,— mes nuspręsi- 
me po to, kai būsime viską protingai apgalvoję. Beje, užda- 
vinys ne toks sudėtingas. Tereikės aukso papirkti kai kųriuos 
bardus, vyriausius patarėjus ir atstovus. Be to, leisime abiejų 
klanų vadams suprasti, kad jeigu nesutiks spręsti ginčo 
šiuo taikiu būdu... 

— Taikiu, brolau? — tarė su priekaištu karalius. 

— Taip, taikiu, valdove,— atrėžė jo brolis.— Nes geriau 
įvesti šalyje taiką, paaukojus tris keturias dešimtis kalnie- 
čių, negu pradėti karą ir laukti, kol žus dešimtys tūkstančių 
nuo kardo, ugnies, bado ir visokių kalnų kovos sunkumų. 
Grįšime prie temos; aš Manau, kad toji pusė, į kurią mes 
pirmiau kreipsimės su savo planu, karštai jo nesitvers, kita 
pasigėdys atmesti pasiūlymą tų, kurie kviečia išspręsti ne- 
sutarimus narsiausių karių kardais; tautinis išdidumas ir kla- 
nų tarpusavio neapykanta sukliudys jiems įžvelgti, kokio 
tikslo mes siekiame, siūlydami išspręsti ši klausimą tokiu 
būdu, ir jie su didesniu noru puls piauti vienas kito, negu 
mes imsimės juos kurstyti.. (O dabar, kai mūsų taryba 
viską aptarė ir mano pagalba nereikalinga, aš pasišalinu. 

— Palūkėkite dar,— tarė prioras, — nes aš taip pat noriu 
aptarti vieną negandą, tokią juodą ir baisią, kad pasirodys 
neįtikėtina dievobaimingai jūsų malonybės širdžiai. Ir aš 
kalbu apie tai su giliu liūdesiu, nes čia, patikėkit manimi, 
nevertu šventojo Dominyko tarnu, slypi priežastis dangaus 
rūstybės, kritusios ant mūsų nelaimingos šalies; per ją mūsų 

pergalės virsta pralaimėjimais, mūsų džiaugsmas — liūdesiu, 
mūsų pasitarimus giiauna prieštaravimai, 0 mūsų šalį nai- 
kina vidaus karas. 

— Kalbėkite, didžiai gerbiamas priore,— tarė karalius,— 
ir tvirtai žinokite: jeigu blogybių priežastis yra manyje arba 
mano namuose, didžiausias mano rūpestis bus kuo skubiau 
jas pašalinti. 

Šiuos žodžius jis ištarė nedrąsiai ir ėmė su nerimu laukti 
prioro atsakymo, be abejo, nuogąstaudamas, kad tas apka!- 
tins Rotsėjų kokia nors nauja Kvailyste ar nedorybe. Gal 
šie būkštavimai buvo nepagrįsti, bet jam pasivaideno, jog 
bažnytininkas pirma pasižiūrėjo į princą ir tik paskui iškil- 
mingu tonu pasakė: 

— Erezija, mano kilnusis ir maloningasis valdove! Mūsų 
tarpe įleido šaknis erezija. Ji vieną po kitos grobia sielas iš 
parapijiečių būrio kaip vilkai ėriukus iš avidės. 

— Argi Maža piemenų apsaugoti avidei?— paklausė her- 
cogas Rotsėjus.— Aplink tokį nedidelį gyvenimą, kaip Per- 
tas, yra keturi vyrų vienuolynai, o kiek dar pasaulietiškų 
dvasininkų! Miestas su tokia tvirta įgula pajėgus atremti 
priešą. 

— Užtenka prasiskverbti į įgulą vienam išdavikui,— atsa- 
kė prioras,—ir miestas atsidurs pavojuje, nors jį saugotų 
devynios galybės legionų, o jeigu šį išdaviką — ar iš leng- 
vabūdiškumo, ar iš meilės naujovėms, ar kitais sumetimais —- 
dangsto ir drąsina tie, kuriems derėtų su didžiausiu uolumu 
išvyti jį iš tvirtovės, tai sąlygos daryti pikta jam šimteriopai 
pagerėja. 

— Savo žodžius jūs taikote, kaip atrodo, kažkam iš da- 
lyvaujančių, tėve priore,— tarė Duglas.— Jeigu man, tai jūs 
didžiai klystate. Aš žinau, kad Aberbrotoko abatas kartais 
neapgalvotai skundžiasi, esą aš neduodąs jo bandoms tiek 
padidėti, kad netilptų ganyklose, ir jo vienuolyno aruodams 
tiek pripilnėti, kad lūžtų nuo grūdų pertekliaus, nors mano 
žmonėms nepakanka jautienos, o arkliams — avižų. Tačiau 
pagalvokite ir apie tai, kad šios ganyklos ir derlingos dirvos 
buvo kadaise padovanotos Aberbrotoko vienuolynui mano 

protėvių, ir ne tam, tur būt, kad jų ainis badmiriautų tarp 
šitiekos gėrybių, — jis to nė neketina daryti, prisiekiu skais- 
čiausiąja mergele! O kai dėl erezijos ir klaidingo mokslo, — 
pridūrė jis, iš visų jėgų trenkdamas didele ranka per sta- 
lą,— kas išdrįstų apkaltinti tuo Duglą? Aš nelinkęs deginti 
vargšų Žmonių ant laužo už kvailas mintis, bet mano ranka 
ir kardas visada pasiruošę apginti krikščioniškąjį tikėjimą. 

— Neabejoju, milorde,— tarė prioras,— toks buvo nuo 
amžių jūsų kilmingos šeimos paprotys. Abato skundai irgi 
ne bėda. Dabar mums svarbiausia, kad koks pasaulietiškas 
kunigaikštis būtų įgaliotas drauge su šventosios bažnyčios 
kunigaikščiais, kilus reikalui, paremti ginkluota jėga tuos 
žygius, kurių šventasis konsistorijos teisėjas ir kiti aukšti 
prelatai (tame skaičiuje ir aš, nužemintasis,) ruošiasi imtis 
prieš naują mokymą, vedantį iš doros kelio naivias sielas 
ir silpninantį tyrą bei brangų tikėjimą, išpažįstamą švenčiau- 
siojo tėvo ir švenčiausiųjų jo protėvių. 

— Karaliaus vardu suteikime šiuos įgaliojimus grafui 
Duglui,— tarė Olbenis,— ir tebūnie teistini visi be išimties, 
išskyrus karaliaus asmenį. O aš, nors nesu nei veiksmu, nei 
mintimis pripažinęs ar skatinęs mokslo, neįteisinto švento- 
sios bažnyčios, vis dėlto pasidrovėsiu pretenduoti į nelie- 
čiamybę, tegul mano gyslomis ir teka Škotijos karalių krau- 
jas, idant nepamanytų kas, jog ieškau priedangos nuo tokio 
baisaus nusikaltimo. 

— Aš su tuo neprasidėsiu,— tarė Duglas.— Man bus rū- 
pesčių iki kaklo su anglais ir su išdaviku Marču prie pietų 
sienos. Be to, aš tikras škotas ir nesiimu savo rankomis 
stumti Škotijos bažnyčios į Romos jungą, taipogi neversiu 
baronų karūnos lenktis prieš mitrą ir gobtuvą. Todėl, kil- 
niausiasai hercoge Olbeni, prisiimkite šiuos įgaliojimus jūs 
pats. Ir aš prašyčiau jūsų malonybę apmalšinti uolumą tų 
bažnyčios tarnų, su kuriais jums teks veikti išvien, idant 
jis neprasiveržtų pernelyg karštai, nes, užuodęs laužų kvapą 
viršum Tėjaus, Duglas pasuks atgal nuo Jorko sienų. 

Hercogas pasiskubino užtikrinti grafą, kad įgaliojimais 
bus naudojamasi pakančiai ir nuosaikiai. 

— Mūsų įgaliotiniai, — tarė karalius Robertas, — žinoma, 
turi turėti neaprėžtą valdžią, ir tiek, kiek tai suderinama 
su mūsų karališkuoju orumu, mes ir patys nesivangstysime 
jo sprendimų. Bet tikime, kad bažnyčia nukreips visą ugnį 
į kokčiosios erezijos skleidėjus, o nelaimingoms jų apgaulės 
aukoms bus parodyta atlaidumo bei gailestingumo. 

— Šventoji bažnyčia, milorde, visada šitaip darė,— pa- 
sakė dominikonų vienuolyno vyresnysis. 

— Tegul tad įgaliotiniai mūsų brolio Olbenio vardu ir 
kitų asmenų, kuriuos mes tarsime tinkamais įtraukti į teismo 
sudėtį, vardu imasi darbo su deramu stropumu,— tarė kara- 
lius.— O dabar jau baikim posėdį. Rotsėjau, eikš su manimi 
ir leisk man atsiremti į tave — man reikia pakalbėti su tavi- 
mi akis į akį. 

— Ei, kur jūs?— sušuko princas tokiu tonu, tarsi stabdy- 
damas jodomą žirgą. 

— Iš kur toks storžieviškumas, mano berniuk?— supeikė 
jį karalius.— Nejaugi tu niekada neateisi į protą ir neišmok- 
si mandagumo? 

— Nepagalvokite, kad norėjau jus įžeisti mano valdo- 
ve,— tarė princas, — bet mes išsiskirstome, taip ir nenuspren- 
dę, ką daryti dėl to keisto nutikimo su nukirsta ranka, kurią 
Duglas taip riteriškai atnešė. Kol karalius su dvariškiais ap- 
sistojęs Perte, mes jausimės nepatogiai, jei nebus santaikos 
su gyventojais. 

— Palikite šitai man,— tarė Olbenis.— Gavę šiek tiek že- 
mių, šiek tiek pinigų ir nemažai gražių žodžių, miestelėnai 
šį kartą apsiramins, bet vis dėlto praverstų įspėti karaliaus 
baronus ir jų tarnus, kad miestelėnų nekiršintų. 

— Žinoma,— tarė karalius, — taip mes ir padarysime. Duok 
šiuo klausimu griežtą įsakymą. 

— Per daug garbės tiems juodnugariams,— tarė Dug- 
las, — bet tebūnie jūsų didenybės valia. Aš, jums leidus, 
pasišalinu. 

— O ar neišgersite su mumis atsisveikinimui butelį gas- 
koniškojo, milorde?— paklausė karalius. 

— Atleiskite,— atsakė grafas, — manęs nekamuoja trošku- 


173 


lys, o gerti tuščiai aš nemėgstu; geriu tik iš reikalo arba iš 
draugystės. 

Su tais žodžiais jis pasišalino. 

Jam išėjus, karalius su palengvėjimu atsiduso. 

— O dabar, milorde,— kreipėsi jis į Olbenį, — turime pa- 
imti į nagą mūsų išdykėlį Rotsėjų. Beje, šiandien jis padarė 
mums per posėdį gerą paslaugą, ir mes turime į tai pažiūrėti 
kaip į tam tikrą kvailiojimų atpirkimą. 

— Aš laimingas, šitai girdėdamas,— atsakė Olbenis, bet 
sielvartinga bei nepatikli išraiška tarsi sakyte sakė, kad jis 
nematąs jokio princo nuopelno. 

— Tur būt, broli, tu nesumoji, apie ką eina kalba, — tarė 
karalius.— Aš nenorėčiau galvoti, kad tavyje prabilo pavy- 
das. Argi ne tu pats atkreipei dėmesi, kad Rotsėjus pirmasis 
davė mums mintį, kokiu būdu išspręsti kalniečių klausimą? 
Tiesa, tavo patirtis leido tau įvilkti jo mintį į geresnę formą, 
ir mes visi tam pritarėme. O dabar mes irgi jau buvome 
besiskirstą, nors nieko nenusprendėme tokiu svarbiu klau- 
simu, kaip susidūrimas su miestelėnais, tačiau jis mums tai 
priminė. 

— Aš neabejoju, valdove, — tarė hercogas Oibenis su tuo 
nuolankumu, kurio iš jo buvo tikimasi, — kad mano karališ- 
kasis sūnėnas netruks susilyginti išmintingumu su savo tėvu. 

— Arba,— tarė hercogas Rotsėjus,— lengviau galės per- 
imti iš kito šeimos nario palaimingą ir patogią veidmainys- 
tės skraistę, kuri pridengia visas ydas, ir todėl pasidaro ne 
taip svarbu, ar mes jų turime, ar ne. 

— Milorde priore,— kreipėsi Olbenis į dominikoną, — mes 
prašysime dvasišką tėvą trumpam mus apleisti. Mums su ka- 
raliumi reikia pasakyti princui šį tą, ko niekas neturi girdė- 
ti — net ir jūs. 

Dominikonas nusilenkė ir išėjo. 

Karališkieji broliai ir princas liko vieni. Karalius atrodė 
neapsakomai susisielojęs ir nusiminęs, Olbenis — niūrus 'r 
susirūpinęs, ir netgi Rotsėjus po įprastine lengvabūdiškumo 
kauke stengėsi paslėpti nerimą. Minutėlę visi trys tylėjo. 
Galų gale Olbenis prašneko. 


174 


— Valdove ir broli,— tarė jis — mano karališkasis sūnė- 
nas su tokiu nepasitikėjimu ir priešišku nusistatymu priima 
viską, ką ištaria Mano lūpos, kad aš prašysiu jūsų šviesybę 
malonėti pranešti princui, kas jam labai derėtų žinoti. 

— Žinia, metyt, iš tiesų ne itin maloni, jei milordas Olbe- 
nis nesiima apviikti jos saldžiais žodžiais, — tarė princas. 

— Liaukis įžūlavęs, berniuk,— sutramdė jį karalius.— Tu 
pats dabar užsiminei apie vaidą su miestelėnais. Kas tą vaidą 
sukėlė, Deividai? Kas tie žmonės, kurie mėgino įlisti pro 
langą pas taikingą miestelėną ir vasalą, sutrikdė nakties 
ramybę šūksniais ir deglų šviescmis, įtraukė mūsų pavaldi- 
nius į pavojų ir įbaugino juos? 

— Manau, kad daugiau buvo baimės, negu pavojaus, — 
atsakė princas.— Bet iš kur aš galiu žinoti, kas naktį sukėlė 
sąmyšį? 

— Ten buvo vienas iš tavo favoritų, — kalbėjo toliau ka- 
ralius, — bet tas nenaudėlis susilauks pelnytos bausmės. 

— Iš mano favoritų, kiek žinau, nėra nė vieno, kuris 
galėių sukelti jūsų didenybės nepasitenkinimą, — tarė princas. 

— Neišsisukinėk, vaike. Kur tu buvai švento Valenti- 
no išvakarėse? 

— Tikriausiai, tarnavau geraįam šventam Valentinui, kaip 
ir dera paprastam mirtingajam,— nerūpestingai atsakė jauni- 
kaitis. 

— Ar nepasakytų karališkasis mano brolsūnis, kuo buvo 
užsiėmęs šventąją naktį jo arklininkas?— paklausė hercogas 
Olbenis. 

— Paaiškink, Deividai. .— tarė karalius — aš tau įsakau. 

— Remornis ėjo savo pareigas. Tikiuosi, toks atsakymas 
patenkins mano dėdę. 

— Bet jis nepatenkins manęs!— piktai tarė karalius.— 
Mato dievas, aš niekad netroškau kraujo, bet Remornį nu- 
siųsiu į ešafotą, jei tai įmanoma neperžengiant įstatymo. 
Jis tave kursto daryti visokias kvailystes ir pats kartu daro. 
Aš pasirūpinsiu, kad tam būtų padarytas galas. Pašaukite 
čionai Makluisą su sargyba. 

— Neskriauskite nekalto,— įsikišo princas, pasiryžęs bet 

kuria kaina apsaugoti savo favoritą nuo gresiančio pavo- 
jaus.— Duodu žodį, kad Remornis tą naktį buvo užsiėmęs 
vienu mano pavedimu ir todėl! negalėjo būti tose grum- 
tynėse. 

— Tu meluoji ir išsisukinėji — tarė karalius ir atkišo 
princui žiedą.— Pažvelk, štai Remornio žiedas, pamestas per 
tą gėdingą susidūrimą. Jis pateko į rankas vienam iš Duglo 
vyrų, ir grafas perdavė jį mano broliui. Neužtarinėk Remor- 
nio, jis turės mirti, ir pasitrauk, kad tavęs nematyčiau,— eik 
ir atgailauk, kad klausei begėdiškų patarimų, dėl ko ir stovi 
dabar prieš mane su melu lūpose.  Gėdykis, Deividai, gė- 
dykis! Kaip sūnus, tu sumelavai savo tėvui, kaip riteris — 
savo ordino galvai. 

Princas, supratęs savo kaltę, stovėjo tylėdamas, graužia- 
mas sąžinės. Pagaliau prabilo jo kilnumas, kurio vis dėlto 
turėjo širdies gilumoje, ir jis puolė tėvui į kojas. 

— Melagis riteris, — tarė jis, — nusipelno riterio titulo at- 
ėmimo, neištikimas pavaldinys — mirties; bet leisk sūnui mal- 
dauti tėvą, kad dovanotų tarnui, kuris nestūmė jo į nusižen- 
gimą, o pats prieš savo valią buvo šeimininko įtrauktas. 
Leisk man pačiam atkentėti už savo paikumą, bet pagailėk 
tų, kurie buvo veikiau mano įrankis, negu Mano sumanymų 
bendrininkai. Prisimink, Remornis buvo nuskirtas man tar- 
nauti palaimintosios Mano motinos noru. 

— Neminėk jos vardo, Deividai, aš draudžiu tau!-— tarė 
karalius.— Ji laiminga, kad negavo išvysti savo mylimo sū- 
naus taip dvigubai smukusio — dėl nusikaltimo ir melagystės. 

— Aš tikrai nevertas minėti jos vardo, — tarė princas, — 
bet vis dėlto, brangusis tėve, motinos vardu aš maldauju, 
kad Remorniui neatimtum gyvybės. 

— Jeigu man leidžiama duoti patarimą, — įsiterpė herco- 
gas Olbenis, Matydamas, kad tėvas ir sūnus netrukus susi- 
taikys,— aš siūlyčiau pašalinti Remornį iš princo svitos ir iš- 
ardyti jų draugystę, Remorniui paskyrus tokią bausmę, kokios 
jis yra nusipelnęs savo neprotingumu. Sužinoję, kad jis užsi- 
traukė nemalonę, žmonės nusiramins ir viskas pamaži Užsi- 
mirš; todėl jo didenybė tegu nedangsto savo tarno. 

— Ar sutinki, dėl manęs, Deividai,— tarė karalius vir- 
pančiu balsu ir su ašaromis akyse,— atleisti iš pareigų šį 
pavojingą žmogų? Juk dėl tavęs aš galėčiau išsiplėšti širdį 
iš krūtinės. 

— Padarysiu, tėve, padarysiu nedelsiant, — atsakė princas 
ir, čiupęs plunksną, paskubomis brūkštelėjo įsakymą apie Re- 
mornio atleidimą iš tarnybos ir įteikė jį Olbeniui.— Kaip aš 
norėčiau, mano karališkasis tėve, taip lengvai vykdyti visus 
tavo norus, — pridūrė jis, vėl puldamas į kojas karaliui, ku- 
ris jį pakėlė ir su meile apkabino. 

Olbenis susiraukė, bet nieko nepasakė ir tik po gerų po- 
ros minučių pratarė: 

— Dabar, kai šitas klausimas taip laimingai išsisprendė, 
aš norėčiau pasiteirauti, ar pageidaus jūsų didenybė daly- 
vauti vakarinėse pamaldose koplyčioje? 

— Būtinai, — pasakė karalius.— Ar neprivalau aš padė- 
koti dievui už tai, kad jis atstatė vienybę mano šeimoje? 
O tu ar eisi su mumis, brolau? 

— Atleiskite, jūsų malonybe, negaliu — atsakė Olbenis.— 
Man reikia susitarti su Duglu ir kitais, kaip prisivilioti tuos 
maitvanagius kalniečius. 

Tad tėvas ir sūnus išėjo į vakarines pamaldas dėkoti die- 
vui už laimingą susitaikymą, o Olbenis pasitraukė apmąstyti 
savo garbėtroškiškų planų. 


KETURIOLIKTAS SKYRIUS 


Ar eisim į kalnus, o Lizi Linsi, 

Ar eisim į kalnus, miela, 

Ar eisim į kalnus, o Lizi Linsi, 

Ar tapsi tu mano žmona? 
Senovinė baladė 


Praeitas skyrius prasidėjo karaliaus išpažintimi; dabar 
skaitytojams parodysime kiek panašią situaciją, tik aplinku- 
ma bei veikiantys asmenys bus kiti. Vietoje apytamsės go- 

tiškos vienuolyno menės dabar nusikelsime į Kinulo kalnų 
atšlaitę, kur matyti vienas gražiausių Škotijos gamtovaizdžių. 
Čia palei kalną, nuo kurio atsiveria beribiai toliai, sėdėjo 
gražioji Perto mergelė i: su didele atidžia ir pagarba klau- 
sėsi karteziečio vienuolio, apsivilkusio balta sutana ir ant- 
pete. Savo kalbą vienuolis užbaigė malda, į kurią dievobai- 
mingai įsijungė ir jo mokytinė. 

Sukalbėjęs maldą, vienuolis dar kiek pasėdėjo, įsmeigęs 
akis į nuostabųjį vaizdą, gražų net šiuo žvarbiu ankstyvo 
pavasario metu, ir tik tada kreipėsi į savo atidžią klau- 
sytoją. 

— Kai regiu prieš savo akis, — prabilo jis pagaliau,-— šią 
žemę, tokią turtingą ir įvairią, šias pilis, bažnyčias, vienuo- 
lynus, šiuos iškilnius rūmus ir derlingas dirvas, šias plačias 
girias ir tą didingą upę, aš nežinau, dukra mano, kuo man 
labiau stebėtis — ar dievo dosnumu, ar žmogaus nedėkingu- 
mu. Dievas mums davė žemę, nuostabią ir derlingą, o mes 
iš jo dosnios dovanos padarėme žudynių vietą ir mūšio lau- 
ką. Jis suteikė mums galią įveikti stichiją, išmokė statytis 
namus savo patogumui ir apsigynimui, 0 mes pavertėme 
juos galvažudžių ir plėšikų gūžtomis. 

— Bet, tėve mano, net ir tame plote, kurį matome,— at- 
sakė Ketrina,— yra dalykų, džiuginančių žvilgsnį: štai keturi 
vienuolynai su bažnyčiomis ir varpais, variniu balsu ragi- 
nančiais pagalvoti apie dievo garbinimą, — jų gyventojai at- 
sisakė žemiškų malonumų bei įgeidžių ir pasišventė tarnauti 
dangui. Ar tai nerodo, kad Škotija, tegul krauju pasruvusi 
ir nuodėminga, vis dėlto dar pajėgia atlikti priedermę, kurią 
religija uždėjo Žmonių giminei. 

— Taigi, dukra mano,— atsakė vienuolis, — tavo žodžiai 
atrodo teisingi, bet, pažiūrėjus iš arčiau, visi guodžiantys 
dalykai, kuriuos paminėjai, pasirodys apgaulingi. Teisybė, 
buvo toks laikas, kai dori krikščionys, gyveną iš savo rankų 
darbo, burdavosi į bendrijas, — ne tam, kad lengvai gyvenių 
ir minkštai miegotų, o kad stiprintų vienas kitą krikščio- 
niškame tikėjime ir pasidarytų vertais dievo žodžio skeibė- 
jais. Be abejonės, ir dabar galima rasti tokių Žmonių šven- 

tuose namuose, į kuriuos mes nūnai žvelgiame. Bet dauge- 
liui, deja, meilės įkarštis atvėso. Mūsų dvasininkai tapo tur- 
tingi iš dovanų, kurias jiems suneša žmonės — gerieji iš die- 
vobaimingumo, nedorieji, norėdami atsipirkti, nes per savo 
nemokšiškumą įsivaizduoja, kad, apdovanodami bažnyčią, nu- 
sipirks sau atleidimą, kurį dangus siunčia tik nuoširdžiai 
atgailaujantiems. Ir taip, bažnyčiai einant turtingyn, jos 
mokymas, deja, darosi vis tamsesnis ir miglotesnis — juk 
ir Žiburys, įspraustas raižyto aukso žibintan, šviečia blausiau, 
negu per stiklinį gaubtą. Mato dievas, ne dėl noro pasižymėti 
ir ne dėl troškimo būti mokytoju Izraelyje aš pastebiu tuos 
dalykus ir kalbu apie juos, o todėl, kad liepsnoja mano krū- 
tinėje ugnis ir neleidžia man tylėti. Aš esu pavaldus savo 
ordino taisyklėms ir nesilenkiu jų rūstybės. Nesvarbu, ar jos 
išties išganingos, ar yra tik formaiumai vietoje nuoširdaus 
pemaldumo ir tikro atgailavimo, aš įsipareigojau... ne, dau- 
giau, daviau įžadus jų laikytis. Ir privalau jas gerbti be iš- 
lygų, nes priešingu atveju būsiu apkaltintas, jog rūpinuosi 
žemiškaisiais malonumais, nors dangus mato, kaip nedaug 
aš jaudinuosi dėl to, kas teks Mano daliai — garbė ar kan- 
čios, kad tik būtų įmanoma atstatyti bažnyčios tyrumą arba 
grąžinti jos mokymui pirmykštį papiastumą. 

— Bet, tėve mano, — tarė Ketrina,— net už tokius sam- 
protavimus žmonės priskiria jus prie lolardų ir Viklifo pase- 
kėjų! ir kalba, kad jūs raginate sugriauti bažnyčias bei 
vienuolynus ir atnaujinti pagonių tikėjimą. 

— Taip, dukra mano, todėl turiu ieškotis užuovėjos kal- 
nuose, tarp uolų, ir mieliau bėgsiu pas kalniečius, nes jie 
ne tokie bedieviai, kaip tie, nuo kurių traukiuosi, ir ių nu- 
sikaltimai yra tamsumo, o ne puikybės vaisius. Saugoda- 
masis ir gelbėdamasis nuo jų žiaurumo, aš pasinaudosiu to- 
kiomis priemonėmis, kokias man skirs dangus; nes jeigu 
jis palieps man slėptis, aš išsiaiškinsiu tai kaip ženklą, jog 
turiu ir toliau tarnauti dievui. Bet jeigu kitokia bus viešpa- 


! Lolardai — IV amž. Anglijos antikatalikinio judėjimo dalyviai. 
Viklifas, Džonas — IV amž. Anglijos bažnyčios reformatorius. 

ties valia, jam žinoma, kaip noriai Klementas Bleras atiduos 
savo niekingą gyvastį šioje žemėje, nuolankiai vildamasis 
palaimos amžinybėje. Bet ko tu taip įdėmiai žiūri į šiaurę, 
kūdiki? Tavo jaunos akys įžvalgesnės už mManąsias — ar pa- 
matei ką ateinant? 

— Aš dairausi jaunojo kalniečio Konakaro, tėve. Jis pa- 
lydės jus į kalnus, į tą vietą, kur jo tėvas gali suteikti 
jums prieglobstį, kad ir be patogumų, tačiau saugų. Konaka- 
ras ne kartą man tai žadėjo, kai mudu kalbėdavomės apie 
jus ir apie jūsų mokymą. Bet dabar, atsidūręs tokioje 
draugijoje, jis, ko gero, netruks jūsų žodžius pamiršti. 

— Jaunuolis yra geros širdies, — tarė tėvas Klementas,—- 
nors jo Žmonės paprastai būna pernelyg ištikimi savo Žiau- 
riems ir laukiniams papročiams ir nesugeba kantriai taikytis 
su tais apribojimais, kuriuos uždeda religija arba visuomenės 
įstatymai. Tu niekada man nepasakojai, dukra, kokiu būdu, 
priešingai visiems miesto ir kalniečių papročiams, šis jau- 
nuolis apsigyveno tavo tėvo namuose? 

— Apie tai, —tarė Ketrina,— žinau tik tiek, kad Kona- 
karo tėvas — įtakingas kalniečių tarpe žmogus ir kad jis pra- 
šė mano tėvo, su kuriuo yra turėjęs prekybinių reikalų, pa- 
laikyti jaunuolį kurį laiką pas save. Ir tik prieš dvi dienas 
Konakaras išėjo iš Mūsų — jį atšaukė namo, į gimtuosius 
kalnus. 

— O mano duktė,.— tarė dvasininkas, — palaiko glaudžius 
santykius su jaunikaičiu iš kalnų, kad žino, kaip jį iškviesti, 
kai, norėdama mane išgelbėti, nutaria pasinaudoti jo paslau- 
gomis? Matyt, didelės ji turi įtakos, jeigu jos klauso toks 
laukinis, kaip šis jaunas kalnietis. 

Ketrina nukaito ir nedrąsiai atsakė: 

— Jeigu ir turiu kokios įtakos Konakarui, tai, maio 
dievas, ja naudojuosi, tik norėdama sutramdyti staigų jo bū- 
dą.ir įpratinti prie civilizuoto gyvenimo. Tiesa, aš seniai 
nujaučiau, kad jums, mano tėve, teks bėgti nuo pavojaus, 
ir todėl susitariau su juo, kad jis pasitiks mane šitoje vietoje, 
vos gavęs iš manęs žinią su ženklu, kurią vakar aš jam nu- 

siunčiau. Žinią nunešė greitakojis berniukas iš jo genties, 
kurį jis pats kartais siųsdavo į kalnus su kokiu pavedimu. 

— Nejau, dukra, šis jaunuolis, toks gražus pasižiūrėti, 
tau rūpėjo tik tiek, kiek norėjai apšviesti jo protą ir išmo- 
kyti gražaus elgesio? 

— Taip, tėve mano, tik tiek ir ne daugiau, — atsakė Ket- 
rina.— O gal negerai dariau, kad su juo bendravau, net jį 
mokydama ir auklėdama? Tačiau savo pokalbiuose neperženg- 
davau šitų ribų. 

— Vadinasi, aš apsirikau, dukterie mano; bet pastaruoju 
metu man ėmė atrodyti, kad tavo ketinimai pasikeitė ir kad 
tu su liūdesiu žvalgaisi į tą pasaulį, nuo kurio anksčiau ma- 
nei atsiskirti. 

Ketrina nunėrė galvą, ir raudonis dar ryškiau nudažė 
jos skruostus, kai ji tarė: 

— Jūs patys, tėve, atkalbinėjote mane nuo mano ketini- 
mo stoti vienuolynan. 

— Aš ir dabar tam nepritariu, vaikeli mano,— tarė dva- 
sininkas.— Santuoka — garbingas ryšys, dangaus nurodytas 
kelias žmonių giminei pratęsti, ir šventajame rašte aš niekur 
neradau parašyta ko nors, kas patvirtintų Žmonių prasima- 
nymą apie nesantuokinio gyvenimo pranašumus. Bet, mano 
vaike, man, kaip tikram tėvui, gaila, kad jo vienturtė duktė 
neatiduotų rankos nevertam. Aš žinau, tavo tėvas, ne tiek 
jautriai žiūrintis į tave, kaip aš, nesikrato to ūžautojo 1r 
riaušininko Henrio Vindo. Jis, matyt, turtingas, bet plevėsa 
ir palaidūnas, pasirengęs dėl šlovės lieti kraują kaip vandenį. 
Argi jis pora Ketrinai Glover? O juk eina gandas, kad grei- 
tai jie susituoksią. 

Gražuolės veidas persimainė, iš raudono tapo baltas, bet 
tuoj vėl nukaito, kai ji skubiai atsakė: 

— Aš apie jį negalvoju, nors, teisybę sakant, pastaruoju 
metu mudu ir pašnekėdavom, nes, pirmiausia, jis senas mano 
tėvo draugas, 0, antra, dabar, sutinkamai su mūsų papro- 
čiais, tapo dar mano Valentinu. 

— Tavo Valentinu, kūdiki?— tarė tėvas Klementas.— Ir 
kaip tavo drovumas bei išmintingumas leidžia žaisti moteriš- 

ku kuklumu ir sueiti į tokius santykius su šitokiu žmogumi, 
kaip kalvis? Ir tu manai, Kad šventasis Valentinas, kuris, 
kaip sakoma, buvo dievo tarnas ir tikras krikščionis vysku- 
pas, galėtų pritarti kvailam ir nepadoriam papročiui, kilu- 
siam, greičiausiai, iš Floros bei Veneros garbinimo pagonių 
laikais, kai mirtingieji duodavo dvasiškus vardus savo aist- 
roms ir nesistengė jų tramdyti, o priešingai — kurstė jas. 

— Tėve,— tarė Ketrina su tokiu nepasitenkinimu, kokio 
tas vienuolis niekad nebuvo iš jos girdėjęs.— Nesuprantu, 
kodėl jūs taip rūsčiai smerkiate Mane už tai, kad laikausi 
visų elgesio taisyklių, pripažintų teisėtomis visuotino papro- 
čio ir mano tėvo valios. Man nemalonu, kad jūs taip ne- 
teisingai viską suprantate. 

— Atleisk man, dukra, — švelniai tarė dvasininkas, — jei: 
gu aš tave įžeidžiau. Bet šitas Henris Govas, ar Smitas, yra 
įžūlus ir palaidas žmogus, su kuriuo bendraudama ir duoda- 
ma vilties tu susilauksi ir kitokio elgesio, nebent iš tikrųjų 
žadi tekėti už jo, ir kuo greičiausiai. 

— Nebekalbėkite apie tai, tėve,— tarė Ketrina.— Jūs su- 
teikiate man daugiau skausmo, negu norėtumėte, ir galite 
netyčiom pastūmėti mane atsakyti taip, kaip man nederėtų. 
Aš, rodos, jau turėjau pagrindo gailėtis, kam pasidaviau 
kvailam papročiui. Na, šiaip ar taip, patikėkite, Henris Smi- 
tas man — niekas, ir net ta tuščia draugystė, kuri buvo be- 
atsirandanti per švento Valentino dieną, dabar jau baigta. 

— Aš džiaugiuosi šitai girdėdamas, dukra mano,— atsakė 
kartezietis.— O dabar turiu pakalbėti apie kitką, kas man 
kelia didesnį nerimą. Tu, be abejo, ir pati Žinai, bet norė- 
čiau, kad apie tokius pavojingus dalykus nereikėtų kalbėti 
netgi čia, kur vien uolos, skardžiai ir akmenys. Bet nekalbėti 
nevalia... Ketrina, tu turi dar viena garbintoją, ir priklauso 
jis pačiai kilmingiausiai Škotijos giminei. 

— Žinau, tėve,— ramiai atsakė Ketrina.— Aš norėčiau, 
kad to nebūtų. 

— Norėčiau ir aš, — tarė vienuolis — jeigu savo dukte- 
ryje mMatyčiau tik tuštybės kūdiki, kokios jos amžiuje būna 
dauguma jaunų moterų, ypač kai jos apdovanotos pražūtinga 

grožio dovana. Bet jeigu tavo žavesys, kalbant tuštybių 
pasaulio kalba, pavergė širdį tokiam aukštakilmiui gerbė- 
jui, tai aš tikrai žinau, kad savo dorumu ir išmintingumu 
galėtum palenkti princo protą savo įtakai, kurią įgijai per 
savo grožį. 

— Tėve, — atsakė Ketrina,— princas — ištvirkęs plevėsa, 
kurio dėmesys tegali man užtraukti gėdą ir pražūtį. Jūs, ro- 
dos, ką tik būkštavote, kad aš pasielgusi neišmintingai, leis- 
dama sau tarti keletą malonių žodžių Žmogui iš savo luomo; 
tai kaip jūs galite su tokiu pakantumu kalbėti apie to pobū- 
džio santykius, kuriuos išdrįso man pasiūlyti Škotijos sosto 
įpėdinis? Žinokite, kad vos prieš porą dienų, vėlai naktį, jis 
su gauja siautėjančių bendrų vos Nneištempė manęs jėga iš 
gimtųjų narff! O išgelbėjo mane kaip tik tas nutrūktgalvis 
Henris Smitas, kuris, jeigu ir šoka menkiausia dingstimi peš- 
tis, užtat visada pasirengęs rizikuoti gyvybe, kad išgelbėtų 
nekaltą merginą arba pasipriešintų engėjui. Šitą tiesą turiu 
jam pripažinti. 

— Aš tai žinau, — tarė vienuolis, — kadangi pats jį paragi- 
nau skubėti tau į pagalbą. Eidamas pro jūsų namus, aš pa- 
stebėjau šitą šutvę ir bėgte puoliau ieškoti miesto sargybos, 
bet tuo metu išvydau žmogaus siluetą, pamažėle slenkantį 
į mane. Pamanęs, kad tai, greičiausiai, vienas iš anų, aš už- 
lindau už švento Jono koplyčios mūrų, bet, pažinęs Henrį 
Smitą, kai priėjo arčiau, aš sumojau, kur jis traukia, ir viską 
jam pasakiau, o jis tuoj paspartino žingsnį. 

— Aš be galo jums dėkinga, tėve,— tarė Ketrina.— Bet 
ir šis įvykis, ir hercogo Rotsėjaus žodžiai tik parodo, jog 
hercogas — ištvirkęs jaunuolis, kuris nieko nepaisys, kad tik 
galėtų patenkinti tuščias savo užgaidas bet kokia kaina. Jo 
patikėtinis Remornis dargi turėjo įžūlumo pareikšti, jog ma- 
no tėvas skaudžiai atkentėsiąs, jeigu aš nepanorėsiu tapti 
princo meiluže, o ištekėsiu už doro žmogaus. Štai kodėl aš 
nematau kitos išeities, kaip tapti vienuole; kitaip aš pražu- 
dysiu ir save, ir savo nelaimingą tėvą. Net jei nebūtų kitos 
priežasties, tai vien tik bijodama grasinimų, kuriuos tas 
niekšas lengviausia širdimi įvykdytų, negalėčiau tekėti už 

kokio padoraus žmogaus. kad nereiktų atverti jo namo 
durų žudikams! O, gerasis tėve! Kokia man teko dalia! Man 
skirta įstumti į pražūtį savo tėvą, kuris taip mane myli, ir 
kiekvieną, su kuriuo galėčiau susieti savo nelaimingą li- 
kimą. 

— Nenusimink, dukra mano,— tarė vienuolis.— Rasi pa- 
guodą net tokiame dideliame skausme. Remornis niekšas ir 
veda iš kelio savo poną. O princas lyg tyčia yra tikras 
plevėsa ir dykaduonis; bet jeigu aš, sulaukęs žilo plauko, 
neklystu, jo būdas keičiasi. Taip, jam prabudo pasišlykštė- 
jimas Remornio niekšingumu, ir širdies gilumoje jis apgai- 
lestauja klausęs nedorų jo patarimų. Aš tikiu... ne, aš esu 
tvirtai įsitikinęs, kad jo Meilė tau tapo tyresnė ir kilnesnė 
ir kad mano pamokymai — o jis ne kartą klausėsi mano kal- 
bų apie dvasininkijos bei mūsų amžiaus papročių moralinį 
supuvimą — įsmigo jam į širdį. Jeigu juos paremsi ir tu, gal 
būt, jie duos vaisių, kuriais stebėsis ir džiaugsis pasaulis. 
Senovės pranašystė byloja, kad Roma žlugs nuo moters 
žodžio. 

— Tai svajonės, tėve,— tarė Ketrina,— svajonės ir vizi- 
jos žmogaus, kurio godos sutelktos į kilnesnius dalykus ir 
neleidžia teisingai vertinti kasdieniškų šios žemės bylų. Kai 
mes ilgai žiūrime į saulę, visa kita paskui atrodo blankiai. 

— Tu linkusi daryti perdaug skubotas išvadas, dukra 
mano,— tarė vienuolis, — ir tuo veikiai įsitikinsi. Aš tau pa- 
sakysiu tai, ko negalėčiau atskleisti nė vienam, kurio doro- 
vingumas ir garbės paisymas būtų ne toks didelis. Gal būt, 
nederėtų man kalbėti apie tai ir tau, bet aš nesvyruodamas 
pasikliauju tavo išmintimi ir įsitikinimų tvirtumu. Tad žinok: 
labai galimas daiktas, kad Romos bažnyčia atleis hercogą 
Rotsėjų nuo ryšio, kurį pati sutvirtino, ir nutrauks jo san- 
tuoką su Mardžore Duglas. 

Jis nutilo. 

— Net jeigu bažnyčia turi noro ir galios tai padaryti — 
atsakė mergina,— kaip gali hercogo skyrybos atsiliepti Ket- 
rinos Glover likimui? 

Klausdama ji susijaudinusi žvelgė į dvasininką, o jam 
ne taip jau buvo lengva duoti atsakymą, tad prabilo, akis 
nudūręs į žemę. 

— Ką davė grožis Ketrinai Lodži? Jeigu mūsų tėvai mums 
nemelavo, jis atvedė ją į Dovydo Briuso sostą. 

— O ar buvo ji laiminga gyvenime ir ar apgailėta po 
mirties, gerasis tėve?— paklausė Ketrina taip pat tvirtai ir 
ramiai. 

— Ją pastūmėjo į šią sąjungą niekingi ir, gal būt, nu- 
sikalstami siekiai, — atsakė tėvas Klementas, — ir atpildu jai 
tapo tuštybės patenkinimas bei sielos kančia. Bet jeigu ji 
būtų tekėjusi su viltimi, kad tikinti žmona gali atversti be- 
dievį vyrą ar sustiprinti netvirtą jo tikėjimą, kokį atpildą 
būtų gavusi tada? Meilę ir pagarbą žemėje, o danguje švie- 
sią dalią kaip karalienė Margarita ir tos karžygės, kurios 
buvo bažnyčios motinos. 

Ligi tol Ketrina sėdėjo ant akmens prie vienuolio kojų 
ir, kalbėdama ar klausydama, žiūrėjo į jį iš apačios. Dabar, 
pajutusi priešiškumą, ji ramiai, bet ryžtingai pakilo, ištiesė 
i jį rankas, o kai prabilo, jos balsas ir veidas — gailus ir su- 
pratingas — buvo nelyginant cherubino, atsiųsto papeikti mir- 
tingąjį už padarytas kaltes. 

— O jeigu ir taip?— tarė ji. — Nejaugi šio niekingo pa- 
saulio troškimai, viltys ir prietarai taip daug reiškia tam, 
kuris, gal būt, rytoj bus pašauktas atiduoti savo gyvybę, 
kad sukilo prieš amžiaus sugedimą ir prieš atsimetusią nuo 
tikėjimo dvasininkiją? Nejaugi dorybingasis tėvas Klemen- 
tas pataria savo mokinei tikėtis ar net siekti sosto ir patalo. 
kurie gali atlikti laisvi, tik padarius baisiausią skriaudą da- 
bartinei jų valdovei? Ir nejau galvotasis bažnyčios refor- 
matorius kuria planus, tiek neteisingus, ant tokio netvirto 
pagrindo? Gerasis tėve, nuo kurio gi laiko tas užkietėjęs 
palaidūnas taip pasikeitė, kad garbingiausiu būdu imtų mer- 
gintis Perto amatininko dukrai? Permaina, matyt, įvyko per 
dvi dienas, nes praėjo tik tiek laiko nuo tos nakties, kai jis 
brovėsi į mano tėvo namus, turėdamas piktesnių kėslų, negu 
paprastas apiplėšimas. Ir negi galvojate, kad Rotsėjus, jeigu 

jo širdis ir linktų į tokią nelygią santuoką, galėtų pasiekti 
savo tikslą, nepastatydamas į pavojų įpėdinystės teisės iI 
gyvybės, kai vienu metu prieš jį stos Duglas ir Marčas, abu 
jausdami skriaudą ir įžeidimą savo šeimoms. O tėve Kle- 
mentai, kur griežti iūsų įsitikinimai, jūsų išmintingumas, 
jei leidotės susigundyti tokia keista svajone ir sulaukėte, 
kad niekinga mokinė rūsčiai jums priekaištautų? 

Ašaromis patvino senio akys, kai Ketrina pagaliau nuti- 
lo, taip didžiai ir skaudžiai susijaudinusi dėl to, ką pasakė. 

— Kūdikių lūpomis,— tarė jis, — viešpats bardavo tuos, 
kurie atrodė išminčiai savo kartai. Aš dėkoju dangui, kad 
jis, mokydamas mane išmintingumo ir peikdamas už išpui- 
kimą, pasiuntė tarpininku tokią mielą auklėtoją. Taip, 
Ketrina, ateityje aš daugiau nebesistebėsiu ir nebesipiktin- 
siu, Matydamas, kaip tie, kuriuos ligi šiol teisiau pernelyg 
griežtai, kovoja už laikiną valdžią, o kalbas kalba kuo die- 
vobaimingiausias. Dėkui tau, dukra, už tavo išganingą per- 
spėjimą ir dėkoju dangui, kad jis leido man išgirsti jį iš ta- 
vęs, o ne iš griežtesnių lūpų. 

Ketrina pakėlė galvą, norėdama suraminti senąjį vie- 
nuolį, kurio nusižeminimas teikė jai skausmo, bet staiga ji 
kažin ką pamatė visiškai netoliese. Tarp uolų, supančių šią 
nuošalią vietą, buvo dvi uolos taip arti viena kitos, jog 
atrodė, kad tai viena, perskelta žemės drebėjimo ar žaibo 
smūgio, o tasai plyšys, pilnas suvirtusių akmenų, buvo ko- 
kių keturių pėdų pločio. Tame plyšyje — net keista — augo 
ąžuolas, bet juk augmenija mus dažnai nustebina savo už- 
gaidomis. Medis, žemutis ir sunykęs, ieškodamas peno, į vi- 
sas puses buvo nudriekęs šaknis per uolos priekį, ir jos 
atrodė kaip karinės susisiekimo linijos, vingiuotos, susirai- 
čiusios, gumbuotos, neiyginant milžiniškos Vest Indijos gy- 
vatės. Kai Ketrinos žvilgsnis stabtelėjo ties šiuo nepaprastu 
gumbuotų šakų ir susiraizgiusių šaknų gungulu, jai staiga 
pasivaideno, kad ten žybčioja didžiulės akys ir neatsitrauk- 
damos žiūri į ją, didžiulės, degančios, lyg tykančio žvėries. 
Ji krūptelėjo, tylėdama parodė savo pašnekovui ir, pažiū- 
rėjusi atidžiau pati, pagaliau įmatė kupetą rudų plaukų ir 

gauruotą barzdą slypint už nukarusių šakų ir susiraizgiusių 
šaknų. 

Pamatęs, kad jį aptiko, kalnietis, o tai ir būta kalniečio, 
išlindo iš savo slaptavietės ir, žengtelėjęs į priekį, išsitiesė 
visu ūgiu. Tai buvo tikras milžinas su pledu raudonais, vio- 
letiniais ir žaliais langais, po kuriuo vilkėjo jaučio odos 
berankovį. Už nugaros jam kabėjo lankas ir strėlinė, jis 
buvo be kepurės, bet ją atstojo gausybė susišiaušusių plau- 
kų, panašiai kaip airiui garbiniai. Už diržo jis turėjo užsiki- 
šes kardą ir durklą, o rankoje gniaužė danišką kirvį, daž- 
niau vadinamą loksaberišku. Iš to paties „portalo“ išėjo 
vienas paskui kitą dar keturi vyrai, tokie pat augaloti ir 
taip pat apsirengę ir apsiginklavę. 

Ketrina buvo pripratusi prie grėslios kalniečių, gyvenan- 
čių taip netoli Perto, išvaizdos, tad neišsigando, kaip, ja 
dėta, galėtų persigąsti kita kuri mergina iš Žemutinės Ško- 
tijos. Ji gana ramiai žiūrėjo, kaip tie penki galiūnai sustojo 
pusračiu priešais ją ir vienuolį ir nusilenkė, įsmeigę į juodu 
didžiulių veriančių akių žvilgsnį, reiškiantį, kiek ji galėjo 
spręsti, laukinį susižavėjimą jos grožiu... Ji linktelėjo jiems 
ir ištarė ne visai taisyklingai įprastus kalniečių pasveikinimo 
žodžius. Senesnysis kainietis, vadas, atsakė tuo pačiu ir vėl 
apmirė — tylus ir ramus it statula. Vienuolis ėmė kalbėti 
rožančių, net Ketriną pagavo keistas nerimas, ir mintyse ji 
klausė savęs, ar tik neturinti laikyti save belaisve. Nutarusi 
pasitikrinti, ji žengtelėjo pirmyn, lyg norėdama nusileisti 
šlaitu, bet kai priartėjo prie kalniečių, jie ištiesė kirvius ir 
užtvėrė visus tarpus, kur ji būtų galėjusi praeiti. 

Sunerimusi, tačiau nenusiminusi, nes nematė piktų kėslų, 
ji atsisėdo ant akmens, kurių aplinkui buvo daugybė, ir tarė 
keletą padrąsinančių žodžių šalia stovinčiam vienuoliui. 

— Jeigu man ir baisu,— tarė tėvas Klementas, — tai ne 
dėl savęs: šie laukiniai man gali daryti, ką nori — perskelti 
galvą savo kirviais, kaip jaučiui, kai tas, nualintas darbo, 
paskiriamas skerdimui, ar surišti diržais ir perduoti kitiems, 
kurie atims Man gyvybę žiauresniu būdu,— man tai mažai 
terūpi, kad tik tave, brangioji dukra, paleistų sveiką ir gyvą. 

— Mes abu,— atsakė gražioji Perto mergelė, — neturime 
jokio pagrindo tikėtis pikto. O štai ateina ir Konakaras, 
ir jis patvirtins tai. 

Bet paskutinius žodžius ji ištarė, vos tikėdama savo aki- 
mis, nes be galo buvo pasikeitusi ir laikysena, ir drabužis 
to dailaus, liemeningo, beveik prabangiai apsitaisiusio jau- 
nuolio, kuris, liuoktelėjęs kaip stirninas nuo gan aukšto skar- 
džio, sustojo tiesiai prieš ją. Jis buvo tokiu pat languotu 
pledu, kaip ir tie, kurie pasirodė pirmieji, bet ties alkūnėmis 
turėjo užsidėjęs auksines apyrankes, o ant kaklo auksinį vė- 
rinį. Šarvai iš plieno, bet tiek nublizginti, kad švietė tarsi 
sidabriniai. Rankos apkabinėtos prašmatniausiais papuošalais, 
o kepuraitę greta erelio plunksnos, vado ženklo, gražino 
dar ir auksinė grandinėlė, keletą kartų apvyniota aplinkui 
ir pritvirtinta didele sagtimi su žvilgančiais perlais. Sagė, 
laikanti ant peties languotąją skraistę, ar pledą, kaip jį da- 
bar vadina, buvo taip pat iš aukso, didelė, įmantriai išrai- 
žyta. Rankose jis neturėjo jokio kito ginklo, tik lengvą 
gluosninę lazdą lenktu galu. Visa jo išvaizda ir laikysena, 
kurią visai neseniai varžė kartaus nužemintumo suvokimas, 
dabar buvo drąsi, didinga ir ori. Jaunuolis stovėjo priešais 
Ketriną ir patenkintas šypsojo, puikiai suvokdamas savo 
grožį ir laukdamas, kol jinai jį pažins. 

— Konakarai,— prabilo mergina, skubėdama nutraukti 
nejaukią tylą, — ar tai tavo tėvo žmonės? 

— Ne, gražioji Ketrina,— atsakė jaunikaitis.— Konakaro 
daugiau nebėra, nuo šiol tas vardas tik primins jo iškęstas 
skriaudas ir kerštą už jas. Dabar aš esu Ianas Ekinas Makia- 
nas, kiuhilų klano vado sūnus. Aš pakeičiau vardą, ir nuo 
manęs, kaip matai, nusišėrė plunksnos. O šie žmonės tar- 
nauja ne mano tėvui, bet man. Čia tik dalis mano asmeninės 
sargybos, o visą būrį sudaro mano įtėvis su aštuoniais savo 
sūnumis. Jie yra mano asmens sargybiniai ir patikėtiniai ir 
su didžiausiu atsidavimu vykdo kiekvieną mano paliepimą. 
O Konakaras,— pridūrė jis švelnesniu balsu, — vėl atgis, vos 
tik Ketrina panūs jį matyti; visiems jis — jaunas kiuhilų 
vadas, o jai —tas pats nuolankus ir paklusnus jaunuolis, 


188 


koks visada buvo Saimono Gloverio pameistrys. Matai šią 
lazdą? Ją gavau iš tavęs pereitais metais, kai mes ankstyvo 
rudens saulėje abu riešutavome Lednocho įkloniuose. Aš 
nemainyčiau jos, Ketrina, į vyriausio mūsų genties vado 
lazdą. 

Ketrina klausėsi šitaip kalbančio Ekino ir mintyse kal- 
tino save, kad pasielgė neprotingai, kreipdamasi pagalbos 
į akiplėšišką jaunuolį, kuriam aiškiai buvo susisukusi gal- 
va — juk dar vakar jis buvo tarnas, o dabar taip iškilo ir 
įgavo neribotą valdžią būriui šalininkų, nepripažįstančių jo- 
kio įstatymo. 

— Tu nebijai manęs, gražioji Ketrina?— tarė jaunasis 
vadas, imdamas ją už rankos.— Aš liepiau savo patikėti- 
niams atsirasti keletą minučių prieš mane, kad galėčiau pa- 
matyti, kaip tu pasijusi jų akivaizdoje, ir man pasirodė, kad 
tu žiūrėjai į juos taip, tarsi gimus būti vado žmona. 

— Aš neturiu ko laukti blogio iš kalniečių, — drąsiai at- 
sakė Ketrina,— juo labiau kad tariau su jais esant Konakarą. 
Konakaras gėrė su mumis iš vienos taurės ir valgė mūsų 
duoną; ir mano tėvas nuolatos turėjo prekybinių reikalų 
su kalniečiais, ir niekada nebuvo tarp jų skriaudos ir vaido. 

— Niekada?— sušuko Hektoras („Ekinas“ atitinka angliš- 
ką Hektorą).— Net ir tada, kai jis stojo Govo Chromo (šlei- 
vakojo kalvio) pusėn prieš Ekiną Makianą? Negink jo ir 
patikėk, jeigu aš kada nors apie tai užsiminsiu, dėl to būsi 
tu kalta. Bet tu baudeisi pavesti man kažkokią užduotį, — 
įsakyk, ir ji bus įvykdyta. 

Ketrina pasiskubino atsakyti, nes jaunojo vado kalba ir 
elgsena buvo tokia, kad jai norėjosi kuo greičiau su juo 
išsiskirti. 

— Ekinai, kadangi nebesivadin: Konakaru,— tarė ji. — tau 
turi būti suprantama, kad, prašydama paslaugos, aš kuo 
sąžiningiausiai laikiau tave sau lygiu ir man neatėjo į galvą, 
kad kreipiuosi į tokį galingą ir svarbų asmenį. Kaip ir aš, tu 
turi būti dėkingas šiam geram žmogui už tikėjimo pamokas. 
Dabar jam gresia didelis pavojus; pikti žmonės neteisingai 

jį apkaltino, ir jis nori kur prisiglausti, kol audra prauš 
pro šalį. 

— A! Mūsų gerasis dvasininkas Klementas! Taip, gar- 
bingasis vienuolis daug man padėjo, daugiau, negu per savo 
smarkų būdą sugebėjau pasinaudoti. Pažiūrėsiu, ar atsiras 
Perto mieste žmogus, drįsiantis persekioti tą, kuris laikosi 
Makiano pledo. 

— Vargu ar saugu pasikliauti vien tuo, — tarė Ketrina,—- 
Aš neabejoju jūsų genties galybe, bet kai Juodasis Duglas 
sukelia vaidus, jis nesibijo papurtyti gelišką pledą. 

Kalnietį užgavo ios žodžiai, bet jis to neparodė, tik dirb- 
tinai nusijuokė. 

— Žvirblis, kuris straksi šalia, — tarė jis,— akiai atrodo 
didesnis už erelį, užskridusį ant Bengoilo. Jūs bijote Duglų 
labiau už viską, todėl kad jie greta jūsų. Bet tebūnie kaip 
tu nori... Tu nepatikėsi, kaip toli nusidriekia mūsų kalvos, 
slėniai ir miškai už tamsios šios ka!nų sienos, nes tau visas“ 
pasaulis prasideda ir baigiasi ant Tėjaus krantų. Bet šis ge- 
rasis vienuolis išvys kalnus, kurie gali jį paslėpti, nors ir 
visi Duglai jį vytųsi, ir tuose kalnuose tiek žmonių, kad, 
susidūrę su jais, Duglai būtų laimingi, galėdami išsidanginti 
į pietus nuo Grempiano.. (O kodėl gi ir tau neatkeliauti 
pas mus su savo geruoju senuku? Aš pasiųsiu būrį, kad 
saugiai jį atlydėtų iš Perto, ir anapus Lok Tėjaus mes at- 
naujinsime savo seną verslą. Tik pirštinių daugiau nebekirp- 
siu; aš aprūpinsiu tavo tėvą oda, bet pats ją dorosiu ne 
kitaip, kaip ant priešų nugarų. 

— Mano tėvas ateis kada pažiūrėti jūsų ūkio, Konaka- 
rai. atleisk, Hektorai. bet gal ramesniais laikais, nes da- 
bar liepsnoja baisi nesantaika tarp miestelėnų ir žinomų di- 
dikų tarnų; be to, sklinda kalbos, kad Aukštutinėje Škoti- 
joje kaip mat gali kilti karas. 

— Šventa teisybė, prisiekiu dievo motina, Ketrina! Ir jei 
ne šis karas tarp klanų, tau nepavyktų atidėti savo apsi- 
lankymo kalnuose, mano žavioji šeimininke. Bet kalniečiai 
neilgai bus padalinti pusiau. Kaip tikri vyrai jie susikaus 
dėl pirmenybės, ir kas laimės mūšį, tas kalbėsis su Škotijos 


190 


karaliumi kaip su lygiu, ne kaip su aukštesniu. Melskis, kad 
pergalė atitektų Makianui, mano pamaldžioji šventoji Kotry- 
na, ir tada tu melsies už tą, kuris tave nuoširdžiai myli. 

— Aš melsiuos už teisųjį, — tarė Ketrina,— arba dar ge- 
riau, meisiuos už taiką abiem pusėm. Likit sveikas, mano ge- 
rasis ir kilnusis tėve Klementai; patikėkit, aš niekada nepa- 
miršiu jūsų pamokų! Prisiminkit mane savo maldose... 
Bet kaip jūs ištversit tokią sunkią kelionę? 

— Kai reikės, jį paneš ant rankų, — iarė Hektoras, — jei 
nepavyks greitai rasti jam arklio. Bet tu, Ketrina... Nuo 
čia iki Perto toloka; leisk palydėti tave namo, kaip anksčiau. 

— Būtum toks, koks buvai, aš neatsisakyčiau palydima. 
Bet auksinės sagės ir apyrankės — pavojinga draugija, kai 
vieškelyje, tarsi lapai lapkrityje, sukasi būriai ietininkų iš 
Lidesdeilo ir Enendeilo, nes kai susiduria gelų pledai su plie- 
ninėmis liemenėmis — gero nelauk. 

Ji ryžosi padaryti šią pastabą, nes spėjo, kad jaunasis 
Ekinas, tegul išsinėrė kaip gyvatė iš Odos, bet širdyje dar 
tebėra nuolankus ir ne itin drąsus, todėl, nors ir labai drą- 
siai šnekėtų, vargu ar panorėtų susiremti su gausesniu prie- 
šu, kaip galimas daiktas ir atsitiktų, jei jis išdrįstų nusileisti 
nuo kalnų ir prisiartinti prie miesto. Ketrinos samprotauta 
teisingai, nes jaunuciis tuoj pasiskubino atsisveikinti, o kad 
nepriglustų prie iūpų, jis gavo pabučiuoti ranką. Taigi Ket- 
rina leidosi atgal Perto link, retkarčiais atsigręždama pažiū- 
rėti į šmėsčiojančias kalniečių figūras, besiskverbiančias 
į šiaurę pačiais Nuošaliausiais ir sunkiai prieinamais takais. 

Atstumui vis didėjant tarp jos ir žmonių, kurių veiksmus 
lėmė vien vado valia, 0 tasai vadas buvo tik aikštingas 
bei karštas berniūkštis, Ketrinos nerimas pamažu slūgo. Eiti 
vienai į Pertą jai irgi nebuvo baisu — tai kas, jei pasitaikytų 
susitikti kareivių būrį; riteriškumo taisyklės anais laikais 
buvo patikimesnė apsauga padorios išvaizdos merginai, negu 
būrys ginkluotų vyrų, jeigu sutiktasis būrys nepripažintų 
jų draugais. Tačiau jai buvo baišu dėl ateities. Palaidūno 
princo persekiojimas jai atrodė juo baisesnis po grasinimų, 
kurių nepasidrovėjo pažerti Remornis — grasinimų pražu- 

dyti tėvą, jei ji neišsižadės savo kuklumo. Tais laikais tokio 
aukšto asmens grasinimai negalėjo negąsdinti. Negalėjo Ket- 
rina laikyti nepavojingomis ir Konakaro pretenzijų į jos 
palankumą — pretenzijų, kurias jaunuolis slopino, kol buvo 
tarno vietoje, bet dabar nusprendė, matyt, drąsiai pareikšti; 
iš tiesų vis dažniau kartojosi kalniečių įsiveržimai į Pertą, 
o ne kartą pasitaikė, kad miestelėnus pagrobdavo iš namų 
ir kaip belaisvius nusitempdavo į kalnus arba nudobdavo 
kalavijais gimtojo miesto gatvėse. Baugino merginą ir tai, 
kad tėvas taip atkakliai perša jai į vyrus Smitą, apie kurio 
nerimtą elgesį šventojo Valentino dieną jau buvo spėjusi 
sužinoti ir kurio meilių žodžių, net jei jis būtų išlikęs tyras 
jos akyse, ji nedrįstų klausytis, kol Remornio grasinimai 
atkeršyti tėvui tebeskambėjo jos ausyse. Ji mąstė apie šiuos 
pavojus su didžia baime ir stiprėjančiu noru pabėgti nuo jų 
ir nuo pačios savęs už vienuolyno sienų, bet žinojo, kad tė- 
vas neleis, nors tik ten jinai rastų ramybę ir paguoda. 

Beje, būkštaudama dėl gresiančių pavojų, Ketrina nesi- 
krimto dėl savo gražumo, nors visos bėdos nuo to ir kilo. 
Ir iš to galima spėti, kad Ketrina nebuvo jau tokia angelas; 
todėl, nepaisant visų Henrio Smito nusižengimų, tikrų ar 
įsivaizduojamų, atodūsis išsiveržė jai iš krūtinės, pagalvo- 
jus apie ankstų švento Valentino dienos rytą. 


PENKIOLIKTAS SKYRIUS 


O, duokit gurkšnį, kad užmigčiau, 
Kad siela kenčianti nurimių! 
„Berta“ 


Mes atskleidėme išpažinties paslaptis; nenuslėps nuo mū- 
sų savo paslapčių ir ligonio miegamasis. Pritemdytame kam- 
baryje, kur tepalų ir mikstūrų kvapas rodė, kad čia dar- 
buotasi gydytojo, lovoje, susisupęs į naktinį chalatą, gulėjo 
aukštas liesas žmogus ir iš skausmo raukė kaktą, o tūks- 

tančiai aistrų kunkuliavo jo krūtinėje. Kambaryje kiekvie- 
nas daiktas bylojo apie prabangą ir išlaidumą. Henbeinas 
Dvainingas, vaistytojas, matyt, pakviestas pas tą ligonį, sė- 
lino lyg katinas iš kampo į kampą savo profesiniu žings- 
neliu, mMaišydamas vaistus ir ruošdamas viską, kas reikalinga 
perrišimui. Porą kartų ligonis sudejavo, ir vaistytojas, priėjęs 
prie lovos, paklausė, ką reiškia šios dejonės — kūno skaus- 
mą ar dvasios kančias? 

— Viena ir kita, šlykštus nuodytojau,— tarė seras Džo- 
nas Remornis,— ir tai, kad man įkyrėjo kokti tavo draugija. 

— Jei tik tiek, tai aš galiu, gerbiamas riteri, išvaduoti 
jūsų malonybę nuo vienos šių bėdų ir bematant išeiti kitur. 
Šiais neramiais laikais, nepaliaujamai vykstant kovoms, aš 
galėčiau turėti net dvidešimt rankų vietoje šių dviejų varg- 
šių savo verslo tarnaičių, — jis atkišo liesus delnus, — ir vi- 
soms būtų į valias darbo, aukštai vertinamo darbo, tokio, 
kad kronos ir padėkos piltųsi vienos gausiau už kitas; O jūs, 
sere Džonai, liejate pyktį ant savo gydytojo, kai rūstauti 
jums reikėtų tik ant to, kas jus sužeidė. 

— Niekše, mano savigarba neleidžia atsakinėti tau, — ta- 
rė pacientas.— Bet tavo tulžingas liežuvis kiekvienu žodžiu 
padaro man tokią žaizdą, kokių neužgydys jokie arabiški 
balzamai. 

— Sere Džonai, aš jūsų nesuprantu; bet jeigu jūs ir to- 
liau duosite valią audringiems įniršio priepuoliams, neiš- 
vengsite karščio ir uždegimo. 

— Tai kodėl gi tu, lyg tyčia, stengiesi kiekvienu žodžiu 
užnuodyti man kraują? Kodėl gi tu, niekinga būtybė, sakai 
turįs daugiau rankų, negu nuskyrė gamta, kai aš, riteris II 
džentelmenas, guliu čia subiaurotas. 

— Sere Džonai,— atšovė vaistytojas— aš ne dvasininkas 
ir dargi ne perdaug tvirtai tikiu daugeliu dalykų, apie ku- 
riuos mums porina dvasios tėvai. Bet vis dėlto galiu jums 
priminti, kad dar gerai užsibaigė — juk jeigu smūgis, pada- 
ręs jums šią žalą, būtų kliuvęs į sprandą, kaip buvo taikyta, 
jis būtų nunešęs jums galvą nuo pečių, o ne nukirtęs men- 
kesnės svarbos kūno dalį. 

— Aš gailiuosi, Dvainingai. gailiuosi, kad smūgis ne- 
pataikė, kur reikėjo. Man tada nebūtų tekę išvysti, kaip ma- 
no sumanymų voratinklį, taip išmoningai išaustą, sutraukė 
šiurkšti girto berno jėga. Nebereikėtų tada man regėti žirgų, 
kuriais negalėsiu jodinėti, turnyro arenos, į kurią daugiau 
nedrįsiu įkelti kojos, puošnumo, kuriuo daugiau nebesipui- 
kuosiu, mūšių, kuriuose niekada nesikausiu. Vyriškai trokš- 
damas valdžios ir kautynių, aš turėsiu laikytis tarpe moterų, 
netgi ir jų niekinamas kaip pasigailėtinas bejėgis luošys, nu- 
stojęs teisės siekti jų meilės. 

— Tarkime, viskas taip, kaip sakote,— tarė Dvainingas, 
vis dar tebesirengdamas žaizdos perrišimui,— bet drįstu jūsų 
malonybei priminti, kad jūsų akys, kurių vos nepraradote 
kartu su galva, dabar, kai jas tebeturite, gali padovanoti 
jums malonumą, kurio nesuteiks nei garbės troškimo paten- 
kinimas, nei pergalė turnyre ar mūšyje, nei moters meilė. 

— Matyt, man protas atbuko, kad nepajėgiu suvokti, 
kur suki, — atsakė Remornis.— Koks gi neįkainojamas regi- 
nys manęs belaukia po šitokios nelaimės? 

— Brangiausias, kokį žino žmonija,— pasakė Dvainingas 
ir su aistra balse, kaip įsimylėjėlis taria savo mylimosios 
vardą, pridūrė žodį: — KERŠTAS! 

Sužeistasis, pasikėlęs lovoje, iki tol susijaudinęs laukė, 
kaip įmins savo mįslę gydytojas. Išgirdęs paaiškinimą, jis 
vėl atsigulė ir patylėjęs paklausė: 

— Kokioje krikščioniškoje mokykloje tu įgijai šito moks- 
lo, mielasis Dvainingai? 

— Jokioje,— atsakė gydytojas.— Nors slapta jo išmoks- 
tama daugumoje krikščioniškų mokyklų, atvirai ir drąsiai 
nemokoma nė vienoje. Bet aš to mokslo mokiausi tarp 
Grenados išminčių, kur liepsningos sielos Mauras aukštai iš- 
kelia durklą, suteptą priešo krauju, ir garbingai išpažįsta 
mokymą, kuriuo baltaveidis krikščionis seka gyvenime, ta- 
čiau iš bailumo nedrįsta prisipažinti. 

— O! Tu, pasirodo, platesnių užmojų niekšas, negu ma- 
niau,— tarė Remornis. 

— Galimas daiktas,— atsakė Dvainingas.— Tyliausi van- 
denys — patys giliausi, ir pats pavojingiausias priešas yra 
tas, kuris negrasina, o iš karto smogia. Jūs, riteriai ir kariai, 
einate tiesiai prie tikslo su kardu rankoje. Mes, mokslo 
žmonės, sėliname negirdimais žingsniais ir aplinkiniu taku, 
bet savo siekius įvykdome taip pat tvirtai. 

— Ir aš, — sušuko riteris — kuris žengė keršto keliu su 
šarvų batais, keldamas griausmingą aidą, dabar turiu įsistoti 
į tavo šlepetes? Gražu, nieko nepasakysi! 

— Kas neturi jėgos, — tarė klastingasis gydytojas, — pri- 
valo siekti savo tikslo gudrumu. 

— Pasakyk man atvirai, vaistytojau, kokiam galui tu 
mokai mane šėtoniško mokslo? Kodėl tu mane gundai spar- 
čiau ir toliau eiti keršto keliu, negu aš pats juo eičiau? Aš 
vėtytas ir mėtytas, žmogau, ir žinau, kad toks, kaip tu, nė 
burnos nepravers tuščiai ir nerizikuos pasikliauti tokiu, kaip 
aš, jeigu tatai nepadės jam pačiam pasiekti savo tikslų. 
Kokios naudos tu tikiesi kelyje, taikingame ar kruviname, 
kurį aš galiu pasirinkti šiuo atveju? 

— Atvirai pasakius, gerbiamasai ritėri, nors aš ir nesu 
kerštininkas,— atsakė vaistytojas,— bet šį kartą mano kelias 
į kerštą sutampa su jūsų. 

— Su mano?— nusistebėjo Remornis, ir jo balse suskam- 
bo paniekos gaidelė— O aš maniau, kad manasis eina tau 
nepasiekiama aukštuma. Tu nori keršyti tam pačiam, kaip 
ir Remornis? 

— Taip, — atsakė Dvainingas,— nes tasai pajuodėlis kal- 
vis, kurio kardas jus suluošino, dažnai elgiasi su manimi iš 
aukšto ir užgauliai. Priešginiavo man taryboje, rodė panieką 
savo veiksmais. Jo gyvuliška, tiesmukiška drąsa — gyvas 
priekaištas tokios subtilios prigimties žmogui, kaip aš. Aš 
bijau jo ir neapkenčiu. 

— Ir tu viliesi rasti manyje aršų talkininką?— tarė Re- 
mornis tokiu pat išdidžiu tonu, kaip ir anksčiau.— Tad ži- 
nok, miesto amatininkas stovi perdaug žemai, kad sužadintų 
man neapykantą ar baimę. Bet ir jis gaus, ką nusipelnė. 
Mes nejaučiame pykčio mus įgėlusiai gyvatei, tačiau turim 

nupurtyti ją nuo kojos ir sutraiškyti užmynę. Tasai šunsnu- 
kis nuo seno garsėja kaip narsus karys ir, kiek girdėjau, 
siekia palankumo tos išpuikėlės lėlės, kurios apžavai, tiesą 
sakant, ir pastūmėjo mus žengti tokį išmoningą ir viltingą 
žingsnį. Šėtonai, valdantys mūsų žemiškąjį pasaulį! Kokio 
pykčio apimti jūs nusprendėte, kad ranką, galinčią ietim 
persmeigti sosto įpėdinio krūtinę, nukirstų kaip jauną me- 
delį niekingas prasčiokas naktį per muštynes! Gerai, vais- 
tytojau, čia mūsų keliai sutampa, ir gali manimi pasikliauti, 
aš sutrėkšiu šitą biaurybę kalvį. Bet nesumanyk man ištrūkti, 
kai aš įvykdysiu šią mūsų keršto dalį, lengvą ir paprastą. 

— Vargu ar tokią jau lengvą, — pasakė vaistytojas.— Pa- 
tikėkite, jūsų malonybe, susidėti su juo ne taip jau nepa- 
vojinga. Jis pats stipriausias, narsiausias ir sumaniausias ko- 
votojas Perte ir toli aplinkui. 

— Nebijok, rasime ką užsiundyti, nors jis būtų stiprus 
kaip pats Samsonas. Bet žiūrėk man! Neturėk vilties išvengti 
mano rūstybės, jei, tą kerštą įvykdęs, nepanorėsi tapti man 
klusniu įrankiu lošime, kuris prasidės vėliau. Žiūrėk, dar 
kartą tau sakau! Aš nesimokiau maurų mokyklose ir nesu 
toks nepasotinamai kerštingas, kaip tu, bet ir aš turiu gauti 
savo keršto dalį... Klausyk atidžiai, vaistytojau, jei jau man 
lemta atverti tau širdį, ir žiūrėk — nesumanyk kartais mane 
išduoti, nes tavo velnias, pas kurį ėjai mokslus, tegul ir 
labai stiprus, tačiau tėra menkysta, palyginus su manuoju. 
Klausyk! Šeimininkas, kuriam ir džiaugsme, ir varge tar- 
navau kuo uoliausiai, tuo, gal būt, kenkdamas sau, bet 
tvirtai ir ištikimai remdamas jį, tas pats žmogus, kurio pai- 
ką kaprizą tenkindamas aš patyriau tokią baisią skriaudą, 
dabar žada nusileisti mylinčio tėvo prašymams ir paaukoti 
mane: pašalinti mane iš favoritų ir atiduoti malonei veid- 
mainio savo dėdės, su kuriuo nori susitaikyti, mane paau- 
kodamas. Jei jis neatsižadės savo nedėkingo ketinimo, tavo 
nuožmiausi maurai, nors juodi kaip pragaro dūmai, parau- 
donuos — taip juos nurungsiu savo kerštu. Bet aš duosiu 
jam paskutinę galimybę išgelbėti savo garbę ir laisvę, prieš 
išliedamas negailestingai visą nenumalšinamą apmaudą ir 

įtūžį... Taigi va, pasakiau tau viską. Sukirskime rankas už 
mūsų sandėrį... Kaip aš pasakiau? Sukirskime rankas! Kur 
ji, toji ranka, kurią Remornis turėtų ištiesti duoto žodžio 
sutvirtinimui? Prikalta prie gėdos stulpo miesto aikštėje? 
Ar numesta kartu su atliekomis benamiams šunims, kurie 
dabar riejasi dėl jos? Ką gi, pridėk pirštus prie nukirstojo 
strampo ir prisiek, kad būsi ištikimas mano keršto vykdy- 
tojas, kaip aš — tavojo... Kaip, sere vaistytojau, tu išba- 
lai... Tu, kuris įsakinėji mirčiai trauktis ar prisiartinti, dre- 
bi, pagalvojęs apie ją ar išgirdęs minint jos vardą? Aš dar 
nepasakiau, kokį tu gausi užmokestį, nes juk tasai, kuris 
dievina kerštą dėl keršto, negeidžia kitokio atlyginimo... 
Tačiau, jeigu žemės ir auksas gali padidinti tavo uolumą, 
vykdant drąsią užduotį, jų nebus tau pagailėta. 

— Kad ir kuklūs mano norai, tačiau tų dalykų nepamirš- 
tu,— tarė Dvainingas.— Beturtį žmogų šiame pasaulyje visi 
stumdo lyg nykštuką ir trempia, 0 turtingas bei galingas 
iškyla it milžinas viršum tos spūsties ir nekvaršina sau gal- 
vos, kad visi aplinkui stumdo ir spaudžia vienas kitą. 

— Tu iškilsi viršum minios, vaistytojau, taip aukštai, 
kaip tik auksas tegali iškelti. Ši piniginė sunki, bet tau ji 
tik užstatas. 

— Na, o ką darysime su Smitu, mano kilnusis gerada- 
ri?— tarė Dvainingas, kišdamasis piniginę į kišenę.— Su Hen- 
riu Vindu, ar kaip jį ten vadina? Argi žinojimas, kad jis 
sumokėjo baudą už savo nusižengimą, neapmalšins jums, 
kilmingasai riteri, žaizdos skausmo labiau, negu Mekos bal- 
zamas, kuriuo ją patepiau. 

— Jis nevertas Remornio minčių, ir ant jo pykti tegaliu 
tiek, kiek ant bejausmio ginklo, kuriuo jis švaistėsi. Bet 
ant jo kristi turėtų tavo rūstybė. Kur daugiausia galima jį 
sutikti? 

— Aš viską apgalvojau,— tarė Dvainingas.— Užpulti jį 
dieną jo paties namuose būtų pernelyg drąsu ir pavojinga, 
nes jo kalvėje dirba penketas vyrų. Ketvertas jų — tvirti 
žaliūkai, ir visi penki myli savo šeimininką. Naktį, tur būt, 
taip pat rizikinga, nes duris jis laiko užstūmęs ąžuoline stū- 

ma ir užšovęs plienine šova; kol jėga įsiverši į namus, sukils 
jam į pagalbą kaimynai, tuo labiau dabar, kada jie itin bud- 
rūs po švento Valentino išvakarių. 

— Beje, gydytojau,— tarė Remornis,— nors tu negali be 
apgaulės apsieiti netgi su manimi, bet vis dėlto pasakyk, 
kodėl, pažinęs mano ranką su žiedu, kai ją rado numestą 
gatvėje kaip pasišlykštėtiną atlieką iš skerdyklos, kodėl gi iš- 
vykai kartu su tais pusgalviais miestelėnais tartis pas Pat- 
riką Čarterį, kuriam reikėtų pentinus nukapoti už tai, kad 
bičiuliaujasi su nusususiais amatininkais, ir atsitempei jį čio- 
nai drauge su visais kvailiais tyčiotis iš nukirstos rankos, 
kuri, jei tik būtų savo vietoje, nesiteiktų jo pagerbti nei 
taikingu paspaudimu, nei smūgiu kovoje? 

—- Mano kilnusis globėjau, vos tik pamačiau, kad nu- 
kentėjusis esate jūs, aš iš visų jėgų ėmiau juos kalbinti, 
kad liautųsi ieškoję kaltininkų, bet Smitas ir dar keli karš- 
tagalviai šoko reikalauti keršto. Jūs, mano kilnusis riteri, 
tur būt, žinote, kad šitas kalvis apsiskelbė gražiosios Perto 
mergelės gerbėju ir laiko savo garbės pareiga remti jos 
tėvą toje byloje. Tačiau kaip tik čia jam ir pakišau koją, 
ir tai bus geriausias kerštas. 

— Ką nori tuo pasakyti, sere gydytojau?— šyptelėjo pa- 
cientas. 

— Suprantate, jūsų malonybe,— tarė vaistytojas,— tas 
Smitas nėra rimtas žmogus, o gyvena kaip koks palaidas 
bastūnas. Aš patikau jį per šventą Valentiną, netrukus po 
susirėmimo tarp miestelėnų ir Duglo tarnų. Taip, aš sutikau 
jį, drožiantį gatvelėmis ir kiemais su paprasčiausia klajo- 
jančia dainininke po ranka ir nešantį jos krepšelį ir violą. 
Ką į tai pasakysite, gerbiamasai? Tai bent šaunuolis: varžo- 
si su princu dėl gražiausios Perto merginos meilės, nukerta 
ranką riteriui ir baronui, o paskui apsireiškia valkataujan- 
čios linksmintojos kavalieriumi — ir viskas per vieną parą! 

— Dievaži! Aš buvau geresnės nuomonės apie tą pras- 
tuolį ir maniau jį turint bajoriškų polinkių. Pagal mane, 
jau geriau jis būtų dorovingas miestietis, o ne padauža, tada 
labiau linktų širdis padėti tau keršijant. Bet anoks čia kerš- 

tas! Kerštas kalviui! Tarsi būčiau koks pasigailėtinas meist- 
rapalaikis! Tpfu! Ir vis dėlto, kas nutarta, reikės padaryti. 
Galvą dedu, esi kai ką jau nuveikęs sų savo gudriu ap- 
sukrumu. 

— Labai nedaug, — atsakė vaistytojas.— Aš pasirūpinau, 
kad kelias pačias aršiausias Kerfju gatvės liežuvininkes, ku- 
rios nepakenčia, kai Ketriną vadina gražiausia Perto merge- 
le, pasiektų žinia apie jos ištikimąjį Valentiną. Jos godžiai 
pasigavo šią žinią ir tariasi galinčios prisiekti, jog matė 
viską savo akimis. Po kokios valandos įsimylėjėlis nuėjo 
pas jos tėvą, ir jūsų malonybė gali įsivaizduoti, kaip jį 
sutiko pasipiktinęs pirštininkas! O pati mergina net pažvelgti 
į jį nesiteikė. Taigi jūsų didenybė teisingai atspėjote, kad aš 
jau priliečiau lūpas prie keršto taurės. Bet tikiuosi išgerti 
ją iki dugno, priėmęs iš jūsų šviesybės rankų, nes jūs įsto- 
jote su manimi į brolišką sąjungą, kuri. 

— Brolišką!— su panieka pakartojo riteris.— Bet tebūnie 
taip. Dvasininkai sako, kad mes visi esame iš tos pačios 
žemės dulkių. Aš nepasakyčiau, nes man rodos, kad tas 
molis skirtingas. bet tauresnis molis šį kartą liks ištikimas 
prastesniam, ir tu apsvaigsi nuo savo keršto... Pašauk ma- 
no pažą. 

Vaistytojo pakviestas iš gretimo kambario įėjo jaunuolis. 

— Iviotai. — paklausė riteris,— Bontronas dar čia? Ir 
blaivus? 

— Blaivus, kiek gali prablaivinti miegas po stipraus iš- 
gėrimo, — atsakė pažas. 

— Tai atvesk jį čionai. Ir gerai uždaryk duris. 

Pasigirdo sunkūs žingsniai, ir į kambarį įėjo vyriškis, 
kurio žemą augumą tarsi atsvėrė pečių platumas ir rankų 
tvirtumas. 


— (Gausi sudoroti vieną žmogų, Bont+ronai,— tarė riteris. 

Paniuręs įėjusiojo veidas nušvito, burna išsiviepė paten- 
kinta šypsena. 

— Gydytojas parodys ką. Sumaniai pasirink laika. vietą 
ir aplinkybes, kad nebūtų jokių suklydimų, ir žiūrėk, kad 

tavęs paties nenudėtų, nes gausi susiremti su prityrusiu ka- 
riu — Smitu iš Vindo. 

— Menki čia juokai, — burbtelėjo žudikas,— nes jei pia- 
šausi pro šalį, tai sudie, gyvenimėli. Smitas garsus visame 
Perte miklumu ir jėga. 

— Pasiimk sau porą pagalbininkų, — pasiūlė riteris. 

— Na ne,— atsakė Bontronas.— Jei norite ką padvigu- 
binti, tai jau geriau atlyginimą. 

— Tikėkis dvigubo,— tarė jo šeimininkas, — bet, žiūrėk, 
kad darbas būtų švariai atliktas.. 

— Galite manimi pasikliauti, garbusis riteri — man re- 
tai pasitaiko prakišti. 

— Klausyk šio išminčiaus nurodymų,— tarė sužeistasis 
riteris, rodydamas į gydytoją.— Klausyk... Tu jį praleisi 
į priekį... Ir negerk, kol nesusidorosi. 

— Negersiu,— atsakė juodasis bendrininkas.— Nuo smū- 
gio tikslumo ir stiprumo priklauso mano paties gyvybė. Aš 
žinau, su kuo turėsiu susidurti. 

— O dabar nešdinkis, kol vaistytojas tave pašauks, ir 
turėk kirvį bei durklą parengtus. 

Bontronas linktelėjo ir pasišalino. 

— Jūs galvojate, kilnusis riteri, kad su šiuo darbu su- 
sidoros vienos rankos?— tarė gydytojas, žudikui išėjus iš 
kambario.— Ar galėčiau jums priminti, kad anas užvakar 
įveikė šešis ginkluotus priešininkus. 

— Būkite ramus, sere gydytojau. Toks žmogus, kaip 
Bontronas, kai jis iš anksto numato vietą ir laiką, vertas dvi- 
dešimties pabaldų, užpultų iš pasalų. Pašauk Iviotą; pir- 
miausia tu parodysi savo gydytojišką galią, o tada sekančiam 
darbui tikrai gausi padėjėją, nenusileidžiantį tau sugebėji- 
mu doroti staigiai ir nelauktai. 

Gydytojo kviečiamas vėl pasirodė pažas Iviotas, ir, šei- 
mininkui davus ženklą, padėjo nuimti tvarstį nuo sužalo- 
tosios rankos. Apžiūrinėdamas nuogą strampą, Dvainingas 
jautė savotišką profesinį pasitenkinimą, didinamą to pikto 
džiaugsmo, kurį žiauriam jo būdui teikė artimo kančios. 
Riteris žvilgterėjo į kraupų reginį ir nuo nepakeliamo skaus- 

mo, 0 gal nuo sielos kančios išsiveržė dejonė, kurios jam 
nieku gyvu nepavyko užgniaužti. 

— Jūs dejuojate, sere,— įtaigiai tarė gydytojas meiliu 
balsu, bet jo lūpas iškreipė pašaipi, kupina pasitenkinimo 
bei paniekos šypsena, kurios neįstengė nuslėpti, nors buvo 
ir didelis veidmainis.— Dejuojate... Bet galiu jus paguosti: 
Henris Smitas išmano savo darbą: jo kardas smogia taip pat 
tiksliai, kaip jo kūjis į priekalą. Būtų sudavęs šį lemtingą 
smūgį koks paprastas Mušeika, tai taip būtų apgadinęs kaulą 
ir sudraskęs raumenis, kad nė mano patyrimas nedaug ką 
tegalėtų pataisyti. O Henrio Smito nukirsta taip švariai ir 
tiksliai, lyg aš pats būčiau ją amputavęs aštriu skalpeliu. 
Jei tiksliai ir griežtai vykdysite medicinos nurodymus, už ke- 
leto dienų galėsite išeiti iš namų. 

— Bet ranka. aš gi be rankos. 

— Kurį laiką šitai bus galima nuslėpti — tarė gydyto- 
jas.— Aš čia kaip didelę paslaptį pakuždėjau dviem trim 
plepiam, kad rastoji ranka nukirsta jūsų arklininkui, Juoda- 
jam Kventinui, o jūs, pone riteri, žinote, kad Kventinas iš- 
vyko į Faifą, todėl visi lengvai patikės tokiu gandu. 

— Aš puikiai žinau. — tarė Remornis,— kad teisybę gali- 
ma trumpam laikui užgožti melu. Bet kas man iš šio trumpo 
atidėjimo? 

— Jūs, sere riteri, pasitrauksite kuriam laikui nuo dvaro, 
ir niekas nieko nesužinos, o vėliau, kai nauji įvykiai nu- 
stelbs Žmonių atmintyje tą atsitikimą, bus galima ką sugal- 
voti: sakysim, kad ją teko amputuoti dėl žaizdos, gautos 
sutrenkus ietimi ar lanku. Jūsų nuolankus tarnas ras įtikimą 
paaiškinimą ir patvirtins jo teisingumą. 

— Ta mintis varo mane iš proto,— tarė Remornis ir vėl 
suvaitojo, priblokštas fizinės ir dvasinės kančios.— Bet ki- 
tos, geresnės, išeities aš nematau. 

— Kitos nėra, — tarė gydytojas, gardžiuodamasis savo glo- 
bėjo sielvartu. — O kol kas žmonės galvoja, jog neinate iš 
namų dėl muštynėse gautų mėlynių ir iš apmaudo, kad prin- 
cas, Olbenio įkalbėtas, sutiko jus atstatyti ir nušalinti nuo 
savo dvaro, kas jau iškilo viešumon. 

— Niekše, tu išvarysi mane iš proto!— suriko pa- 
cientas. 

— Taigi, apskritai imant,— kalbėjo toliau Dvainingas,— 
jūsų malonybė sėkmingai išsisukote, ir jei ne pati nelaimė, 
kad likote be rankos, tai jums ne aimanuoti derėtų, o džiū- 
gauti, nes nė vienas barzdaskutys nei Prancūzijoje, nei Ang- 
lijoje nebūtų galėjęs tobuliau padaryti operacijos, kaip vie- 
nu tiksliu smūgiu šitai atliko kalvis. 

— Aš puikiai suprantu, kiek jam esu skolingas,— tarė 
Remornis, vos valdydamas pyktį po apsimestine ramybe,— 
ir jeigu Bontronas neatmokės jam tokiu pat tiksliu smūgiu 
ir taip, kad nereikėtų šauktis gydytojo, tada sakyk, kad 
Džonas Remornis nesilaiko savo žodžio. 

— Čia tai kilmingo riterio šneka!-— tarė gydytojas.— Tik 
leiskite man dar pridurti, kad visas chirurgo menas būtų 
buvęs bejėgis ir visas kraujas būtų ištekėjęs jums iš gyslų, 
jeigu gerieji vienuoliai nebūtų laiku užrišę tvarsčio, pride- 
ginę žaizdos ir panaudoję kraują stabdančių priemonių ir jei 
nuolankus jūsų vasalas Henbeinas Dvainingas nebūtų pada- 
ręs jums kuklios paslaugos. 

— Nutilk!— suriko pacientas.— Kad negirdėčiau krau- 
paus tavo balso ir dar kraupesnio vardo! Kai tu užsimeni, 
kokias kančias aš patyriau, man rodos, kad mano nervai 
susitraukia ir atsileidžia tarsi judindami pirštus, kurie dar 
neseniai galėjo sugniaužti durklą. 

— Šitoks reiškinys, kilnusai riteri.— paaiškino gydyto- 
jas, — mūsų profesijos žmonėms gerai žinomas. Senovės 
mokslininkai tvirtino, kad, amputavus galūnę, išlieka simpa- 
tinis ryšys tarp perpiautų nervų ir nupiautos galūnės ir kad 
ne kartą pastebėta, kaip nukirsti pirštai virpčioja ir įsitem- 
pia, tarsi gaudami impulsą iš simpatinių nervų, esančių gy- 
vame organizme. Jeigu mes būtume galėję susigrąžinti ran- 
ką, kol ji buvo prikalta prie kryžiaus, arba kol ją turėjo 
Juodasis Duglas, aš būčiau mielai pasekęs šitą slėpininga 
reiškinį. Tačiau, ko gero, būtų mažiau pavojaus išrauti na- 
gus alkanam ereliui, negu atgauti tą ranką. 

— Tr mažiau pavojaus savo piktais juokais erzinti su- 
žeistą liūtą, negu Džoną Remornį!-— suriko riteris, pagautas 
nesuvaldomo niršulio.— Dirbk savo darbą, šunie, ir atsimink: 
nors Mano ranka nebegali gniaužti durklo, mano įsakymo 
klauso šimtas rankų. 

— Pakaktų ir vienos, rūstybėje pakeltos smūgiui, — tarė 
Dvainingas,— kad jūsų chirurgą apleistų gyvybė. Bet kas gi 
tada, — pridūrė jis lyg pataikaudamas, lyg su pašaipa, — kas 
tada palengvins tą deginantį skausmą, nuo kurio dabar taip 
kenčia mano ponas ir taip niršta net ant vargšo tarno, kam 
kalba apie gydymą, tokį niekingą darbą, lyginant su gebė- 
jimu daryti žaizdas. 

Paskui, tarytum nebesiryždamas daugiau erzinti savo grės- 
laus paciento, gydytojas visu rimtumu pradėjo tvarstyti 
žaizdą, patepęs ją Kvapiu balzamu, kurio malonus aromatas 
pasklido po kambarį ir numalšino deginantį žaizdos karštį. 
Tokia permaina nuramino karščiuojantį pacientą, ir, užuot 
vaitojęs iš skausmo kaip anksčiau, jis lengviau atsiduso, kai 
vėl atsilošė į savo pagalves pasimėgauti atokvėpiu. 

— Dabar, mano kilnusis riteri, jūs žinote, kas jūsų drau- 
gas, — tarė Dvainingas.— O būtumėte paklausęs neatsargaus 
vidinio balso ir įsakęs: „„Nudėkite šį niekiny4 šundaktarį“, 
tai kur Britanijoje, keturių jūrų apsuptoje saloje, būtumėte 
radęs žmogų, kurio sumanumas būtų suteikęs tokį paleng- 
vinimą. 

— Užmiršk mano grasinimus, gerasis daktare, — tarė Re- 
mornis,— bet daugiau manęs nekiršink. Tokie, kaip aš, nepa- 
kenčia, kai šaipomasi iš jo kančių. Tyčiokis, jei nori, lig 
valiai iš pasigailėtinų elgetyno skurdžių. 

Dvainingas nedrįso prieštarauti; išsitraukęs iš kišenės 
buteliuką, jis įlašino keletą lašų į puodelį atskiesto 
vyno. 

— Ši dozė vaistų. — tarė mokslo vyras,— duodama ligo- 
niui, kad kietai miegotų. 

— Ir kiek tas miegas trunka?— paklausė riteris. 

— Jo veikimo laikas neapibrėžtas — gal būt, iki ryto. 

— Gal būt, amžinai!— šyptelėjo pacientas.— Sere gydy- 
tojau, pirma pats paragaukite savo skystimėlio, kitaip aš 
jo nepaliesiu. 

Gydytojas su panieka nusišypsojo. 

— Aš be baimės išgerčiau visą, bet šie indiški sakai su- 
kelia miegą tiek ligoniui, tiek ir sveikam, o gydytojo parei- 
ga neleidžia man dabar užmigti. 

— Prašau atleisti, sere gydytojau— murmtelėjo Remor- 
nis ir nudelbė akis, tarsi susigėdęs, kad išsidavė jį 
įtaręs. 

— Ką čia atleisti, kai nėra ko įsižeisti — atsakė gydyto- 
jas.— Vabalėlis turi dėkoti milžinui, kad jo nesutrypė. Ta- 
čiau, kilnusis riteri, vabzdžiai kaip ir gydytojai irgi gali 
kenkti. Juk man vieni niekai taip sumaišyti balzamą, kad 
jums ranka nupūtų iki pat peties ir gyvybingas kraujas 
jūsų gyslose sukrešėtų kaip kokie drebučiai. Arba kas ne- 
leistų man pasielgti dar gudriau ir užkrėsti jūsų kambarį 
lakiomis esencijomis, nuo kurių gyvybė pamažu blėstų ir 
galop užgestų kaip žibintas nuo priplėkusio tvaiko tamsiame 
požemyje? Jūs nepakankamai vertinate mano galią, tad Ži- 
nokite, kad yra ne tik šitų, bet ir kitų, dar slaptingesnių 
būdų žmogų numarinti. Bet gydytojas nenuvarys į kapus pa- 
ciento, iš kurio malonių gyvena; ir juo labiau, trokšdamas 
vien tik keršto, jis nepanorės žudyti bendrininko, kuris pri- 
siekė padėti jam atkeršyti. Dar vienas žodis: jeigu prireiktų 
išblaškyti miegus (nes kas Škotijoje gali tikėtis ramiai iš- 
miegoti aštuonias valandas?), tada pauostykite stiprios esen- 
cijos, supiltos į šitą indelį. O dabar sudie, riteri, ir jeigu 
jūs negalite laikyti manęs pernelyg sąžiningu žmogumi, tai 
bent jau pripažinkite man protą ir galvotumą. 

Su šiais žodžiais gydytojas išėjo iš kambario, o jo eisena, 
paprastai būkšti, lyg tykančio žvėries, dabar, laimėjus per- 
galę prieš valdingąjį pacientą, pasidarė daug oresnė. 

Seras Džonas Remornis skendėjo niūriose mintyse, kol 
pajuto, kad migdomieji vaistai ima veikti. Tada jis kilste- 
lėjo ir pašaukė pažą. 

— Iviotai! Ei, Iviotai! Be reikalo taip atvirai išsikalbė- 
jau su tuo tulžingu šundaktariu.. Iviotai! 

Pažas prisistatė. 

— Gydytojas išėjo? 

— Išėjo, jūsų malonybe. 

— Vienas ar su kuo nors? 

— Bontronas pasišnekėjo su juo akis į akį ir beveik tuo- 
jau pat nusekė jam iš paskos — kaip supratau, jūsų malony- 
bės įsakymu. 

— Taip, deja! Išėjo parnešti dar kažkokių vaistų ir 
veikiai sugrįš. Jeigu jis bus girtas, žiūrėk, kad neitų artyn 
mano kambario ir nesileistų su kuo į kalbas. Kai jam ap- 
kvaista galva, jis kliedi nesąmones. Puikus buvo žmogus, bet 
angliška alebarda suskaldė jam kiaušą, ir nuo to laiko jis 
tauzija niekus kiekvieną kartą, vos tik prikiša stikliuką 
prie lūpų. Ar vaistytojas ką nors sakė tau, Iviotai? 

— Ne, tik pakartojo, kad niekas neturi jūsų didenybės 
trukdyti. 

— Ir tu jo griežtai klausyk,— tarė riteris— Dabar mane 
pradėjo imti miegas, o aš nebuvau užmigęs nuo tos neiem- 
tos valandos, kai mane sužeidė. Na, gal ir buvau kiek akis 
sudėjęs, bet labai trumpai... Padėk man nusivilkti, Iviotai. 

— Teatsiunčia jums dievas ir šventieji ramų miegą, mi- 
lorde,— tarė pažas ir, suteikęs sužeistam šeimininkui reikia- 
mą pagalbą, pasišalino. 

Kai Iviotas išėjo, riteris, kuriam vis labiau svaigo galva, 
sumurmėjo, tarsi atsakydamas į pažo žodžius. 

— Dievas... šventieji... Aš miegodavau kietu miegu jų 
palaimintas... Bet dabar... Man rodos, jeigu man nelemta 
prabusti, kad įkūnyčiau savo išdidžias viltis, siekdamas ga- 
lybės ir keršto, tai geriausia būtų, jei miegas, lenkiantis 
dabar mano galvą, būtų pranašas kito miego, kuris grąžins 
į pirmykštę nebūtį mano laikinai turėtas jėgas. Daugiau 
nieko negaliu norėti. 

Taip kalbėdamas jis užmigo giliu miegu. 

ŠEŠIOLIKTAS SKYRIUS 


Per Užgavėnes, jau girti... 
Škotiška daina 


Nakčiai, apgaubusiai Remornio patalą, nebuvo lemta pra- 
eiti ramiai. Po dviejų valandų, nuaidėjus varpui, skamban- 
čiam kas vakarą septyniomis, visi tais senais laikais jau 
miegojo, išskyrus tuos, kuriems ilsėtis neleido malda, tarny- 
binė pareiga ar išgertuvės, o kadangi buvo Užgavėnės, tai 
iš visų būdrautojų uliotojai sudarė daugumą. 

Paprasti žmonės kiaurą dieną sukaitę spardė futbolą, kil- 
mingi didžiūnai ir karaliaus dvariškiai mėgavosi gaidžių peš- 
tynėmis arba klausėsi smagių menestrelių dainų; miestelėnai 
be soties rijo sklindžius, iščirškintus taukuose, ir buzą, riebų 
sūdytos jautienos nuovirą, kuriuo užplikomi rusvai paskru- 
dinti avižiniai miltai, — patiekalą, kurio net ir mūsų laikais 
nepaniekina paprasto ir senoviško skonio škotas. Tokios tat 
buvo pramogos ir valgiai, būdingi šiai šventei, ir vakaro 
iškilmingumas nė mažumėlio nenukentėdavo, jei dievobai- 
mingas katalikas per vakarienę išmaukdavo tiek alaus ir vy- 
no, kiek leido jo kišenė, o jeigu jis jaunas ir šmaikštus — 
pasisukdavo ratelyje ar įsiliedavo į būrį šokėjų, kurie Perte 
kaip ir visur apsirengdavo keisčiausiais drabužiais ir smar- 
kiai siausdavo. Tokios linksmybės buvo teisinamos gudriu 
išvedžiojimu, esą prieš didįjį pasninką, lieso maisto ir vi- 
sokių susivaldymų laikotarpį, reikia mirtingam žmogeliui pri- 
sismaguriauti ir prisilinksminti tiek, kiek tik įmanoma per 
trumpą pasninko išvakarių dieną. 

Bet įprastos linksmybės baigėsi, ir dauguma žmonių kaip 
įprasta išsiskirstė poilsio. Kilmingų ponų buvo padėta nema- 
ža pastangų, kad neatsinaujintų vaidai tarp jų tarnų ir Perto 
piliečių, tad šį kartą užsigavint buvo mažiau nelaimingų 
atsitikimų, negu paprastai — viso labo trys buvo negyvai 
užmušta ir keletas sužalota, bet kadangi tie žmonės nežymūs, 

niekas pernelyg nesuko galvos. Aplamai karnavalas praėjo 
ramiai, ir tik kur-ne-kur dar buvo tebesilinksminama. 

Tačiau vienas būrys, pelnęs didžiausią pasisekimą, ro- 
dos, jokiu būdu nenorėjo baigti savo išdaigų. Tai trylika 
žmonių, apsirėdžiusių visi kaip vienas: zomšinėmis, glaudžiai 
aptemptomis liemenėmis su įmantriu išsiuvinėjimu ir danty- 
tais kraštais, žaliomis kepuraitėmis su sidabriniais kutais ir 
raudonais kaspinais, baltais batais su Žžvangučiais ant kelių 
ir kulkšnių ir su plikais kardais rankose. Šaunioji kompani- 
ja, pašokusi karaliui kardų šokį, žvangindama ginklus ir da- 
rydama keisčiausias pozas, smagiai nuėjo pakartoti pasiro- 
dymo prie Saimono Gloverio durų; ten, iš naujo parodę 
savo meną, šokėjai užsisakė vyno sau ir žiūrovams ir, gar- 
siai šaukdami, išgėrė į gražiosios Perto mergelės sveikatą. 
Išgirdęs triukšmą, išėjo senasis Saimonas, sustojo savo namų 
tarpduryje, išreiškė bendrapiliečiams dėkingumą už tokius 
malonius žodžius ir paleido ratu butelį vyno linksmųjų Per- 
to šokėjų garbei. 

— Dėkojame tau, tėve Saimonai,— atsakė vienas, tyčia 
plonindamas balsą, bet iš įžūlaus ir manieringo tono vis 
tiek buvo aišku, kad tai Oliveris Praudiiutas.— Bet jeigu tu 
leistum pažiūrėti į savo žaviąją dukterį, mums, karštakrau- 
jams jaunikaičiams, būtų saldžiau, negu nuo puikiausios mal- 
vazijos. 

— Dėkui, kaimynai, už jūsų rodomą palankumą,— atsakė 
Gloveris.— Mano dukra nekaip jaučiasi ir negali išeiti į va- 
karo vėsą, bet jeigu šis linksmas kavalieraitis, kurio balsą 
aš lyg ir pažįstu, neatsisakys užeiti į Mano kuklius namus, 
ji atsiųs per jį sveikinimus jums visiems. 

— Atneši mums jos pasveikinimą į Grifino smuklę!— 
šūktelėjo likusieji šokėjai savo laimingajam bendrui— Mes 
ten sutiksime pasninką ir dar kartą pakelsime tostą už ža- 
viąją Ketriną. 

— Po pusvalandžio būsiu pas jus, — tarė Oliveris, — ir pa- 
žiūrėsime, kas išlenks didžiausią taurę, kas sudainuos skam- 
biausią dainą. Taip, aš gersiu ir dainuosiu lig paskutinės 


207 


karnavalo minutės, nors žinočiau, kad pirmąją pasninko die- 
ną mano lūpos užsičiaups amžiams. 

— Lik sveikas,— sušuko jo draugai,— lik sveikas, mūrų 
narsusis kepurininke, iki greito pasimatymo. 

Visa draugė patraukė tolyn, šokdama ir dainuodama įkan- 
din ketverto muzikantų, einančių šios linksmos eisenos prieš- 
akyje, tuo tarpu Saimonas Gloveris įsitempė jų vadeivą 
į namus ir pasodino į krėslą svetainėje palei židinį. 

— Kurgi jūsų duktė?'— tarė Oliveris.— Ji geras jaukas 
mums, narsiems kariauninkams. 

— Bet ji tikrai neišeina iš savo kambario, kaimyne Oli- 
veri, paprastai tariant, atgulė, ir tiek. 

— Jei taip, palypėsiu į viršų, aplankysiu ligonę.. Jūs 
sutrukdėte man pasivaikščiojimą, kaimyne Gloveri, ir turite 
už tai atlyginti... Toks šaunuolis, kaip aš, nelinkęs prarasti 
ir merginą, ir stikliuką... Ji lovoje, tiesa? 


Toks mano būdas — jei tiktai 
Mergelė suserga rimtai, 

Einu lankyt su bičiuliu, 

Su savo mielu šuneliu. 


Kai mirsiu — laidokit mane 
Tik po alučio statine. 
Gulėsiu ten su bičiuliu, 

Su savo mielu šuneliu. 


— Ar negalėtumei, kaimyne Praudifiutai, nors minutėlę 
surimtėti?— tarė Gloveris.— Man reikia šnektelti su tavim 
apie šį bei tą. 

— Surimtėti?— atsakė svečias.— Aš šiandien visą dieną 
kuo rimčiausias — vos praveriu burną, taip ir traukia pra- 
bilti apie mirtį, laidotuves ir panašius dalykus, deja, labai 
liūdnus. 

— Šventasis Jonai!-— sušuko Gloveris.— Ar ne kuoktelė- 
jai tu kartais? 

— Ne, nė trupučiuko. Ne mano paties mirtį pranašauja 
šios niūrios mintys... Mano patikimas horoskopas, aš iš- 
gyvensiu dar gerą pusšimtį metų. Bet man neina iš galvos 
tas vargšas bernužėlis iš Duglo palydos, kurį nukoviau per 
muštynes švento Valentino išvakarėse... Jis mirė pereitą 
nakti.. Štai kas akmeniu slegia mano sąžinę ir žadina liūd- 
nas mintis. Ak tėve Saimonai, mus, kariūnus, tūžmasties va- 
landą liejančius kraują, tarpais apninka juodos mintys... ir 
kartais aš labiau norėčiau, kad mano peiliui būtų lemta 
piauti tik vilnonį audinį, ir nieko daugiau. 

— O aš norėčiau, — įterpė Saimonas,— kad manasis te- 
gautų raižyti zomšą, bet jis, žiūrėk, ima ir įpiauna man 
į pirštą. Tačiau gali nuraminti savo sąžinę: kautynėse buvo 
sunkiai sužeistas tik vienas žmogus — tas, kuriam Henris 
Smitas nurėžė ranką, bet ir jis jau taisosi. Tai Vyrukas iš 
sero Džono Remornio palydos, Juodasis Kventinas. Jį slapta 
išsiuntė į gimtąjį kaimą Faifo grafystėje. 

— Kaip, Juodasis Kventinas? Tas pats, vadinasi, kuriam 
mes su Henriu — mudu juk visada kaunamės petys į petį!— 
sudrožėme vienu metu kardais, tik mano smūgis kirto kiek 
anksčiau? Bijau, kad vaidai neįsiliepsnotų dar pikčiau, ir 
meras bijo to paties... Tai jis eina sveikyn? Na, aš labai 
džiaugiuosi ir, jeigu jau tu neleidi man pasižiūrėti, ar tinka 
Ketrinai naktiniai marškinėliai, grįšiu pas Grifiną, pas sa- 
vo draugus. 

— Lukterk minutėlę. Tu esi Henrio Vindo bičiulis ir pa- 
darei jam nemažą paslaugą, prisiimdamas kai kuriuos jo 
darbus, va ir tą paskutinį. Norėčiau, kad nukreiptum nuo jo 
ir kitus kaltinimus, kuriuos jam norima primesti. 

— Prisiekiu savo kardo rankena, visokie kaltinimai yra 
juodžiausias šmeižtas, tėve Saimonai, juodas kaip pragaras! 
Skydas ir durklas! Argi ginklo draugai neturi lyg mūras 
stoti vienas už kitą? 

— Turėk kantrybės, kaimyne kepurininke! Tu gali pada- 
ryti Smitui gerą paslaugą, nes blaiviai žiūri į gyvenimą. 
Todėl aš nusprendžiau su tavimi pasitarti, nors ir nelaikau 
tavęs gudriausia galva Perte, ir tiesiai taip pasakau. 

— Na, na, — atsakė patenkintas kepurininkas,— aš žinau, 
ko, jūsų manymu, man stinga; jūs, šalto proto žmonės, lai- 
kote mus, karštakraujus, kvailiais. Aš kokį dvidešimt kar- 
tų girdėjau, kaip žmonės vadino Henrį Vindą patrakėliu. 

— Būna, kad ir patrakusi galva puikiai sutaria su šaltu 
protu, — tarė Gloveris.— Tu esi geros širdies ir, aš manau, 
myli savo draugužį; O mudviem dabar viena bėda stojo 
skersai kelio,— toliau šnekėjo Saimonas.— Tu, tur būt, žinai, 
kad ėjo kalba apie mano dukters Ketrinos vedybas su Hen- 
riu Govu? 


— Eina apie tai garsas nuo Valentino dienos. Ek! Lai- 
mingas bus vyras, gavęs už žmoną gražiąją Perto merge- 
lę! Nors vedybos ne vienam šaunuoliui aplaužo sparnus. 
Aš ir pats kartais gailiuosi... 

— Būk žmogus, patylėk negailestavęs,— gana šiurkščiai 
nutraukė Gloveris.— Tikriausiai, tu žinai, Oliveri, kad liežu- 
vių nešiotojos, kurios laiko savo pareiga kištis į viską pa- 
saulyje, apšaukė Henrį Vindą susidėjus su visokiomis gatvės 
dainininkėmis ir panašiai. Ketrina paėmė tai į širdį, aš irgi 
manau, kad mano dukra įžeista, jeigu jis neaplankė jos kaip 
dera Valentinui, bet susipynė su visokiom padugnėm, kai 
senoviniu papročiu turėjo progos pamerginti Ketriną. Todėl, 
kai jis atėjo čionai vėlai vakare, aš, senas kvailys, įsikarš- 
čiavęs liepiau grįžti ten, iš kur atkeliavo, ir neįleidau jo nė 
per slenkstį. Nuo to laiko mes nesimatėme, ir man kyla 
abejonė, ar nebūsiu per daug pasikarščiavęs. Ketrina — ma- 
no vienturtė, ir aš greičiau atiduosiu ją kapui, negu palai- 
dūnui. Lig šiolei tariausi pažįstąs Henrį Govą kaip tikrą 
savo sūnų. Nemanau, kad jis galėtų taip padaryti — reikėtų 
išsiaiškinti, kaip jam ten išties buvo. Žmonės patarė išklau- 
sinėti Dvainingą — jis, girdi, pasisveikinęs su Smitu, kai tas 
ėjo su savo nuostabiąja kompanione. Jei Dvainingas teisybę 
sako, ta mergužėlė buvusi ne kas kita, o Smito pusseserė 
Džoena Letam. Bet tu juk žinai, kad šito vaistininko liežuvis 
visada kalba viena, o šypsena — kita... Tai mat, Oliveri, tu 
ne perdaug protingas. tai yra aš norėjau pasakyti, tu 

pernelyg sąžiningas. ir nekalbėsi neteisybės. O kadangi 
Dvainingas užsiminė, kad tu taip pat esi matęs šią moterį. 

— Aš mačiau ją, Saimonai Gloveri? Dvainingas sako, kad 
aš mačiau ją? 

— Ne, ne visai taip... Jis sako, kad tu jam prasitaręs, 
jog sutikai Smitą su tokia pakeleive. 

— Jis meluoja, ir aš įgrūsiu jį į vaistų buteliuką!-— tarė 
Oliveris Praudiiutas. 

— Kaip? Tu jam nesakei, kad buvai sutikęs Smitą? 

— O jeigu ir taip? — paklausė kepurininkas.— Argi jis ne- 
prisiekė nė vienam gyvam padarui neprasitarti apie tai, ką 
jam sakiau? Vadinasi, papasakodamas jums tą atsitikimą, jis 
pasirodė -esąs melagis. 

— Tai tu nesutikai Smito,— paklausė Saimonas, — einan- 
čio su ta ištvirkėle, kaip sklinda gandai? 

— O varge! Gal ir sutikau, o gal ir ne. Pagalvok pats, 
tėve Saimonai: ketveri metai, kaip aš vedęs, tad ar galiu 
beprisiminti, kokios klajojančių dainininkių kojytės, kokia 
eisena, kokie sijono mezginiai ir kiti dzinguliukai. Ne, 
tegu apie tai galvoja nevedę vyrai, tokie, kaip Henris. 

— Viskas aišku,— tarė susierzinęs Gloveris,— tu iš tik- 
rųjų švento Valentino dieną sutikai jį Žmonių pilnoje gat- 
vėje. 

— Kodėl gi, kaimyne? Aš sutikau jį nuošaliausiame ir 
tamsiausiame Perto skersgatvyje. Jis sparčiai žingsniavo na- 
mų linkui ir, kaip galantiškam kavalieriui dera, nešė ir da- 
mą, ir visą jos mantą: šunelis ant vienos rankos, 0 paii 
viliotoja (mano manymu, labai apveidi) ant kitos. 

— Šventasis Jonai!-— sušuko Gloveris.— Iš tokios gėdos 
doram krikščioniui belieka atsižadėti tikėjimo ir iš pykčio 
pulti ant kelių prieš šėtoną! Neregės jis daugiau mano duk- 
ters! Jau geriau ji teišeina su basakoju plėšiku į dykus kal- 
nus, negu teka už žmogaus, kuris jau dabar taip begėdiškai 
pamvnė ir garbę, ir padorumą. .. Nereikia jo mums! 

— Na jau na, tėve Saimonai,— tarė atlaidusis kepurinin- 
kas.— Jūs pamiršote, ką reiškia jaunas kraujas! Bet neilgai 
juodu buvo kartu. mat, teisybę sakant, aš truputėlį pase- 

kiau jį. ir mačiau, kaip prieš saulėtekį jis nuvedė nuodė- 
mingąją savo damą prie Švenčiausios panelės laiptų, iš kur 
ji turėjo išplaukti Tėjum, ir aš žinau tikrai (pasiteiravau, 
kur reikia), kad ji išplaukė burlaiviu į Dandį. Taigi patys 
matote, kad tai buvo tik trumpa jaunatviška paikystė. 

— Ir jis ateina čionai, — piktinosi Saimonas, — prašosi įlei- 
džiamas pas mano dukterį, o tuo tarpu namuose jo laukia 
paleistuvė. Pagal mane, geriau jis būtų nudėjęs dvi dešimtis 
vyrų! Tačiau ką čia aiškinti, ypač tau, Oliveri Praudiiutai, 
kuris, nors ir nesi toksai, kaip jis, bet norėtum būti bent 
tokiu laikomas... Ir vis dėlto... 

— Et, nesmerkite taip rūsčiai, — tarė Oliveris, kuris tik 
dabar sumojo, kokių nemalonumų bus pridaręs draugui savo 
plepalais ir kas laukia jo paties, jei Saimonas pasakys Hen- 
riui Govui, kokių dalykų pripasakojęs jo draugužis, tegul be 
piktų kėslų, o tiesiog per įgimtą tuštybę. ..— Atsiminkite, — 
tarškėjo jis toliau, — kad jaunystė neapsieina be kvailysčių. 
Tinkama proga suvilioja Žmogų tokiai išdaigai, o išpažintis 
išdildo jos pėdsakus. Galiu tau prisipažinti, kad nors mano 
žmonelė pati maloniausia moteris mieste, vis dėlto ir aš. 

— Susičiaupk, kvailas pagyrūne,— sušuko įtūžęs Glove- 
ris.— Tavo nuotykiai, tiek meilės, tiek kovų — tušti plepa- 
lai. Jeigu tau būtina meluoti, jei toks esi apsigimęs, nejaugi 
negali ko prasimanyti, kad žmonės patikėtų? Juk aš matau 
tave kiaurai, kaip žiburį per raginį žibintą. Tarytum aš ne- 
žinau, šlykštus niekingų verpalų audėjau, kad jeigu tavo 
pagyros pasiektų žmonos ausis, tu neišdrįstum peržengti sa- 
vo paties namų slenksčio, kaip neišdrįstum sukryžiuoti kardų 
su dvylikos metų berniuku, pirmą kartą gyvenime paėmusiu 
kardą į rankas! Prisiekiu šventuoju Jonu, imsiu ir pasakysiu 
tavo Modei, kuo tu taip lengvapėdiškai giriesi, tai atsiimsi, 
ko vertas, už savo darbelius, liežuvių nešiotojau. 

Šitaip pagrasintas kepurininkas sudrebėjo, tarsi virš gal- 
vos nelauktai būtų prašvilpusi strėlė iš arbaleto. 

— Na jau, gerasis tėve Gloveri,— suvapėjo jis virpančiu 
balsu, — tu nesidarysi gėdos savo žilam plaukui. Gerai pa- 
galvok, mielas kaimyne, ar ne per senas esi, kad leistumeisi 

į barnius su jaunu kariu. O kai dėl mano Modės, tai čia 
aš šventai tavimi pasitikiu, nes kas kas, o Saimonas Glove- 
ris mažiausia turės noro drumsti svetimos šeimos ramybę. 

— Na, plevėsa, taip labai nepasitikėk,— perpyko Glove- 
ris.— Dumk lauk ir neškis kuo toliau tai, ką tu vadini galva, 
nes aš, atsiminęs jaunystės laikus, nudrėksiu tau skiauterę. 

— Jūs smagiai užgavėjote, pasitikdamas pasninką, kai- 
myne,— tarė kepurininkas,— ir aš linkiu jums labos nakties. 
Rytą mes susitiksime kaip geresni draugai. 

— O dabar lauk iš mano namų!— pratrūko Gloveris.— 
Man gėda, kad tavo dykas liežuvis galėjo mane taip sujau- 
dinti... Mulkis.  galvijas... ilgaliežuvis pagyrūnas,— šaukė 
jis, blinktelėjęs į krėslą, kepurininkui išėjus.— Tik pamany- 
kite! Jisai toks melagis, o kai reikia pridengti draugo gėdą, 
nieko negali sugaivoti. O aš irgi geras — širdies gilumoje 
tikėjausi gauti paaiškinimą, kad be reikalo mudviejų su 
dukra taip baisiai įsižeista! Tačiau aš tokios nuomonės apie 
Henrį, kad mielai būčiau patikėjęs įžūliausiu melu, kokį bū- 
tų išgalvojęs šis pagyrų puodas. Tiek to, neverta apie tai 
begalvoti. Mes turime išsaugoti savo gerą vardą, nors viskas 
aplinkui subyrėtų į šipulius. 

Kai Gloveris krimtosi, kad pasitvirtino tik blogi gandai, 
kuriuos jis mielai būtų palaikęs neteisingais, karnavalo šo- 
kėjas, išvytas už durų, turėjo pakankamai atspėjamo laiko 
ir galėjo, spaudžiant tamsios vasario nakties šaltukui, ramiai 
pagalvoti, kuo gali baigtis toksai nežabotas pirštininko pyktis. 

— Bet tai niekis, — samprotavo jis,— prieš Henrio Vin- 
do įniršį! Jis yra nudėjęs žmogų ir dėl menkesnės priežas- 
ties, o kas laukia to, kuris pasėjo nesantaiką tarp jo ir Ket- 
rinos. ir šito patrakusio senio, jos tėvo!.. Aišku kaip 
dieną, geriausia buvo viską nuneigti. Tačiau mane suėmė 
noras pasirodyti, kad aš — patyręs kavalierius (o argi ne?) 
ir kai ką išmanau. Gal nuėjus pas Grifiną ir paūžus ligi ga- 
lo. Bet tada Modė pakels vėjus, man sugrįžus... Taip, bet 
šįvakar šiaip ar taip šventė, ir galiu aš sau šį tą leisti. 
Štai kas, pas Grifiną neisiu — eisiu geriau pas Smitą... Jis, 
greičiausiai, namie, nes niekas nematė jo šiandien linksmi- 

nantis. Pabandysiu susitaikyti su juo ir pasižadėsiu užtarti jį 
prieš Gloverį. Henris — teisingas Žmogus, paprastas, ir nors 
imtynėse jis, ko gero, apgalėtų mane, užtat liežuvio šmaikš- 
tumu aš jį lengvai nurungsiu. Gatvėse tylu, naktis tamsi, ir 
jeigu susitiksiu su kokiais triukšmadariais, galėsiu pasitrauk- 
ti į šoną. Eisiu pas Smitą, pelnysiu jo draugystę, ir spiaut 
man tada į senąjį Saimoną. Šventasis Ringanas kaip nors 
apsaugos mane šią naktį, o toliau... veikiau nusikąsiu lie- 
žuvį, negu lįsiu į tokią bėdą. Kai seniui užvirė kraujas, 
atrodė, kad jis labiau įpratęs piaustyti jaučio odą striukėms, 
negu zomšą pirštinėms. 

Su tokiomis mintimis galingasis Oliveris sparčiai, tačiau 
kiek galėdamas tyliau žingsniavo link Vindo, kur buvo, kaip 
skaitytojas jau žino, Smito būstas. Bet pikta lemtis jo nepa- 
liko. Vos pasukęs į Aukštąją gatvę. jis išgirdo visai netoli 
trenkiant muziką ir garsiai šūkalojant. 

„Mano linksmieji bičiuliai šokėjai, — pagalvojo jis.— Se- 
nojo Džeremio tristygį atskirsi iš šimto smuikų. Eisiu skersai 
gatvę čia, kol jie netoliese. jeigu atsitiktinai kas mane 
pastebės, pasklis garsas, esą aš vienas leidęsis ieškoti nuo- 
tykių, ir visi ims laikyti mane šaunuoliu.“ 

Didžiai trokšdamas pasižymėti tarp smarkių kavalierių, 
bet vidinio balso įspėtas būti atsargus, kepurininkas pabandė 
pereiti į kitą gatvės pusę. Linksmoji draugė ėjo su žibintais, 
ir nušviestoje gatvėje visi pamatė Oliverį, kurio šviesus rū- 
bas iš tolo bolavo. Muzikos garsus užgožė daugiabalsis: 
„Įkliuvai! Įkliuvai!“'— ir pirm, negu kepurininkas apsispren- 
dė, ar geriau sustoti, ar bėgti, du vikrūs vyrukai su didžiu- 
liąis vėzdais rankose, įmantriais karnavalo drabužiais, pana- 
šūs į laukinius, staiga nutvėrė jį ir patetiškai suriko: 

— Pasiduok, skambaliuotas pasipūtėli, pasiduok neprieš- 
gyniaudamas, arba galas tau, karnavalo šokėjau! 

— Kam aš turiu pasiduoti?— suvebleno- kepurininkas ne- 
drąsiai, nes matė, kad čia ne šiaip besismaginantys karna- 
valo dalyviai, o dar ir aukšto luomo, todėl iš baimės išga- 
ravo visas jo atžarumas, taip reikalingas tokiu metu, kai 
žemesniajam gali būti riesta. 

— Tu dar šneki, verge!— įsikišo vienas persirengėlių.— 
Ar tu tik tada suprasi esąs mūsų belaisvis, kai mano vėzdas 
pakasys tau padus? 

— Ne, ne, galingasai inde, — suvapėjo kepurininkas,— aš 
lenkiuosi prieš jus... mielai... 

— Tai eikš, — rėkė kaukės, — atiduok pagarbą mimų im- 
peratoriui, padykėlių karaliui, didžiajam tamsos kunigaikš- 
čiui ir paaiškink, kas tau davė teisę slampinėti po jo valdas, 
išdidžiai žvanginant žvangučiais ir dilinant jo žemę savo 
batų padais, o duoklės nemokant? Ar žinai, kad esi nusipel- 
nęs pačios griežčiausios bausmės? 

— Man rodos, tai labai žiauru — sulemeno vargšas Oli- 
veris,— nes aš nežinojau, kad jo šviesybė šiandien vakare 
paėmė valdžią. Bet aš pasiruošęs išpirkti savo kaltę, kiek 
leis kuklaus kepurininko piniginė — pastatyti, sakysim, už 
baudą galoną vyno... ar ką nors tokio... 

— Vesk jį pas imperatorių!-— suūžė aplinkui. 

Ir karnavalo šokėjas buvo pastatytas priešais liekną, ta- 
čiau grakštų, dailiai nuaugusį jaunuolį, apsirėdžiusį prašmat- 
niu rūbu: diržas ir tiara iš povo plunksnų, kurias tais laikais 
parveždavo iš Rytų kaip nepaprastą retenybę, glaudžiai pri- 
gulusi trumpa striukė ir kelnės iš leopardo odos, o šiaip 
visas apsivilkęs kūno spalvos šilku, kad būtų panašesnis 
į indų princą. Jis avėjo sandalais, parištais skaisčiai raudo- 
no šilko kaspinėliais, o rankoje laikė moterišką vėduoklę, 
padarytą taip pat iš povo plunksnų, sudėtų į sultoną, ar 
šluotelę. 

— Kas šis pasipūtėlis,— tarė indų vadas, — išdrįsęs prisi- 
kabinti šokėjo žvangučius ant asilo kojų? Klausyk, drauguži, 
tavo rūbas paverčia tave mūsų vasalu, nes mums pavaldi 
visa Linksmybės žemė su visais rūmais ir visokio plauko me- 
nestreliais. Ką? Liežuvis prilipo prie gomurio? Jis per mažai 
išgėręs... Įpilkite jam sklidiną moliūgą vyno. 

Prie besispyriojančio belaisvio lūpų buvo priglaustas mil- 
žiniškas moliūgas, pilnas balto ispaniško vyno, o lėbautojų 
princas pareikalavo: 

— Perkąsk man šį riešutą, tik dorai, be raukymosi. 

Vieną kitą gurkšnelį šio puikaus vyno Oliveris būtų mie- 
lai paragavęs, tačiau nuo tokios daugybės jį suėmė siaubas. 
Jis nugėrė kiek ir puolė melsti pasigailėjimo. 

— Atleiskite, jūsų šviesybe, man prieš akis dar ilgas 
kelias, o jeigu aš išgersiu vyno tiek, kiek jūsų malonybė 
duoda, už ką nuolankiausiai dėkoju. tai nusirisiu į pirmą 
pakelės griovį. 

— Ar tu gali pasirodyti kaip šaunus vyras? Nagi, pašo- 
kinėk. Aha! Viens... du... trys! Puiku! Dar! Paraginkite 
jį!— Vienas iš svitos lengvai bakstelėjo Oliverį kardu.— Tai 
bent! Stryktelėjo kaip katinas per balą. Pavaišinkite jį dar 
kartą... Ne, jokios prievartos, jis užsimokėjo baudą ir pelnė 
ne tik laisvą kelią, bet ir atpildą.— Klaupkis. taip... aš 
tave įšventinsiu į riterius, į Moliūginio butelio riterius! Kuo 
tu vardu? Ei, duokite kas savo rapyrą! 

— Oliveris, garbusis, tai yra didysis prince. 

— Oliveris? Vadinasi, tu ir taip vienas iš garsiųjų Dvy- 
likos perų, ir likimas išaukštino tave pats, užbėgęs už akių 
mūsų ketinimui. Tad kelkis, mielasis sere Oliveri Šiaudadūši, 
šlovingojo Moliūgo ordino riteri! Kelkis vardan kvailystės, 
keliauk savais keliais, ir tetraukia tave velniai! 

Su tokiais žodžiais lėbautojų princas plekštelėjo rapyra 
kepurininkui per petį, ir tas pašoko dar mikliau, negu pirma, 
ir, skatinamas juoko ir leliojimų, prapliupusių už nugaros, 
atlėkė, nė karto nesustodamas, lig pat kalvio namų tokiu 
greitumu, kaip neria nuo skalikų lapė į savo olą. 

Tik trenkęs kumščiu į duris, persigandęs kepurininkas 
prisiminė, kad reikėjo apgalvoti iš anksto, kaip paaiškins 
Henriui, ko atėjęs, ir kaip jį atsiprašys, kad priplepėjo, ko 
nereikia, Saimonui Gloveriui. Pabeldus iš karto niekas ne- 
atsiliepė, ir kepurininkas buvo benorįs atsisakyti išsiaiškinimo 
su Henriu ir keliauti namo, bet iš toli atsklidę muzikos bei 
dainų garsai atgaivino jo būkštavimus vėl patekti į linksmų 
padaužų rankas, iš kurių vos ištrūko. Nekantriai, nors ir ne- 
labai ryžtingai Oliveris antrąkart pasibeldė į kalvio duris ir 
krūptelėjo, išgirdęs iš vidaus sodrų ir skambų Henrio Govo 
balsą: 

— Koks čia svečias tokiu laiku? Ko jums reikia? 

— Tai aš... Oliveris Praudiiutas,— suvapėjo kepurinin- 
kas.— Aš turiu papasakoti tau vieną įdomų juoką, drauguži 
Henri. 

— Nešk savo kvailybes į kitą turgų, man ne juokai gal- 
voje,— tarė Henris.— Eik šalin... Šiandien aš nieko nenoriu 
matyti. 

— Bet, Henri... mielas drauguži, — atsiliepė kariauto- 
jas, — Mane užpuolė kažkokie niekšai, aš prašau prieglobsčio 
po tavo stogu. 

— Kvailys!— sušuko Henris.— Nė žiopliausias gaidys nuo 
mėšlyno, net ir tas nenorės prasidėti su tokia varna, kaip tu. 

Tuo tarpų vėl suskambo daina, kaip pasirodė kepuri- 
ninkui, jau kur kas arčiau, ir jis nebežinojo, ką iš baimės 
bedaryti, todėl išgąstingu ir beviltišku balsu ėmė melsti 
įleidžiamas. 

— Vardan senos mūsų draugystės ir skaisčiausios dievo 
motinos įleisk mane, Henri, jei nenori, kad rastų prie tavo 
durų kruviną mano lavoną, sukapotą kraugerių Duglų! 

„Tai užtrauktų man gėdą,— pagalvojo geraširdis Smitas.— 
Ir, teisybę pasakius, mieste nėra saugu. Visokių ten valkio- 
jasi, o kartais vanagas, neradęs garnio, nepasibodi užka- 
poti ir Žvirblį.“ 

Pusbalsiu šitaip murmėdamas, Henris atstūmė tvirtą durų 
velkę ir norėjo, prieš įleisdamas neprašytą svečią, patikrinti, 
ar toks jau didelis pavojus. Bet vos iškišo galvą pro duris, 
Oliveris šmurkštelėjo į vidų kaip-pabaidytas elnias į krūmus 
ir įsitaisė virtuvėje palei židinį greičiau, negu Henris spėjo 
nužvelgti skersgatvį, ar kokie priešai neseka nusigandusio 
bėglio. Tada Henris vėl užstūmė duris ir sugrįžo į virtuvę, 
nepatenkintas, kam leido sudrumsti niūrią savo vienatvę, 
nors pats galėjo gerai žinoti, kad jis toks pat greitas pasi- 
gailėti, kaip bailusis jo draugas išsigąsti. 

— Kaipgi čia dabar?— tarė jis nelabai meiliai, pamatęs, 
kad kepurininkas ramių ramiausiai sėdi prie židinio.— Kas 
čia per kvailas pokštas, meistre Oliveri?. Aš nematau ap- 
linkui nieko, kas galėtų tave nuskriausti. 

— Duok man atsigerti, mielasis drauguži, — tarė Olive- 
ris.— Man užgniaužė kvapą, taip aš skubėjau pas tave! 

— Buvau davęs žodį, — tarė Henris, — kad šiuose namuo- 
se šį vakarą nebus jokių linksmybių... Aš, kaip matai, kas- 
dieniais drabužiais ir nešvenčiu, o pasninkauju, nes turiu 
"tam priežastį. O tu jau ir taip pakankamai prisisiurbęs šį 
vakarą, nes pinasi liežuvis... Jei nori dar vyno ar elio, ke- 
liauk sau kur nors kitur. 

„ — Taip, šiandien mane dosniai pavaišino,— tarė vargšas 
Oliveris.— Aš vos- nepaskendau vyne... kad jį Kur galas, 
tą moliūgą! Duok bent gurkšnelį vandens, drauguži, negi 
gaila? Arba, jeigu malonėtumei, puodelį šalto silpno 
alučio. 

— Ir viskas? Na, šito laukti nereikės,— tarė Henris.— 
Matyt, gerai esi prisilesęs, jei tiek benori. 

Su tais žodžiais jis prileido iš šalia stovinčios statinaitės 
didžiulį ąsotį ir padavė svečiui. Oliveris godžiai stvėrė jį, pa- 
kėlė drebančia ranka prie burnos ir virpančiomis lūpomis 
išgėrė viską iki dugno; nors alaus, kaip jis ir prašė, būta 
nestipraus, bet nuo baimės ir ankstesnių linksmybių Oliveris 
buvo tiek išsekęs, kad, pastatęs ąsotį ant ąžuolinio stalo, tik 
patenkintas atsiduso visa krūtine ir netarė nė žodžio. 

— Na, dabar suvilgei gerklę, drauguži, — tarė Smitas, — 
tai sakyk, kas yra? Kur jie, tavo užpuolikai? Aš nieko ne- 
mačiau. 

— Taigi... Bet iki kalvės mane atsivijo koks dvide- 
šimt, — atsakė Oliveris.— Tik pamatę mudu kartu, jie, su- 
pranti, neteko drąsos, kurios jiems būtų pakakę užpulti vie- 
ną iš mūsų. 

— Neplepėk niekų. drauguži Oliveri —tarė šeiminin- 
kas,— aš neturiu ūpo krėsti juokus. 

— Prisiekiu šventuoju Jonu Pertiečiu, kad nejuokauju. 
Man pastojo kelią ir Žiauriai su manim elgėsi, — jis atsar- 
giai perbraukė ranka per kliudytas vietas, — beprotis Dei- 
vidas Rotsėjus su rėksniu Remorniu ir visais kitais. Jie man 
suvertė visą bačkutę malvazijos. 

— Kvailystes šneki, žmogau. Remornis vaduojasi mir- 
timi, kaip vaistytojas visur pasakoja, tad nei jis, nei kiti 
nesikels vidurnaktį daryti eibių. 

— Ko nežinau, tai nežinau, — atsakė Oliveris,— bet visus 
mačiau fakelų šviesoje ir galiu prisiekti savo galva, kad jie 
buvo užsidėję kepures, kurias aš pats nuo Kalėdų siuvau 
jų užsakymu. Dailios kepurės, o jau savo dygsnį aš iš tolo 
pažįstu. 

— Taip, tau galėjo blogai baigtis, — atsakė Henris.— Bai- 
soka dabar grįžti namo; jau geriau aš liepsiu pakloti tau 
čia. Bet turėsi iš karto gulti, nes aš nenusiteikęs šnekučiuoti. 

— Hm... Aš būčiau tau labai dėkingas už nakvynę, bet 
mano Modė supyks. taip sakant ne supyks, nes tuo manęs 
nepagąsdinsi, bet, matai, tokią neramią naktį ji labai jau- 
dinsis, juk žino, kad aš, kaip ir tu, smarkus tiek žodžiu, 
tiek kardu. 

— Tada eik namo, meistre Oliveri — tarė Smitas, — ir 
parodyk jai, kad jos brangenybė sveika ir gyva. Gatvėse 
tylu. Ir, sakau tau stačiai, man norisi pabūti vienam. 

— Taip, bet man reikia pasišnekėti su tavimi apie šį bei 
tą,— vėl užvedė kalbą Oliveris, kuriam ir pasilikti buvo bai- 
soka, ir išeiti nesinorėjo.— Mūsų miesto taryba apsvarstė 
tą įvykį švento Valentino išvakarėse. Meras prieš kokias 
keturias valandas man pranešė susitaręs su Duglu, kad gin- 
čas bus sprendžiamas dviejų karių kautynėmis, po vieną iš 
kiekvienos pusės, ir kad už Duglą bei kilminguosius stos 
mūsų pažįstamas Nelabasis Dikas, tegul jis ir aukštesnio 
luomo, o už šlovingąjį mūsų miestą stosime arba tu, arba 
aš. Nors aš esu vyresnis, bet sutinku vardan draugystės ir 
meilės, kurią mes visada jautėme vienas kitam, užleisti tau 
pirmenybę, o pats tenkintis kuklesne lazdininko! pareiga. 

Henris, nors ir labai įširdęs, vos susilaikė nenusišypsojęs. 

— Jeigu vien tai neduoda tau ramybės ir lig pusiaunak- 
čio neleidžia eiti poilsio, aš tau mielai padėsiu. Tau nereikės 
atsisakyti tokios puikios progos. Aš esu kovęsis dvikovose 


! Taip senovėje buvo vadinami dvikoves sekundantai, kurių 
emblema buvo baltos lazdos. (Aut. past.). 

daug kartų — daug, pernelyg daug kartų. O tu, manau, esi 
susirėmęs tik su savo mediniu sultonu, ir būtų neteisinga, 
nedora, nekilnu iš mano pusės priimti tavo draugišką pasiū- 
lymą. Tad eik namo, gerasis žmogau, ir tegu baimė netekti 
garbės nedrumsčia tau miego. Miegok ramiai — tą iššūkį ga- 
lėsi priimti tu, juo labiau kad tau ir dera, nes šitas įžūlus 
raitininkas yra tave įžeidęs. 

— Žemai tau lenkiuos ir esu be galo dėkingas, — sumišęs 
tarė Oliveris, nesitikėjęs iš draugo tokios paslaugos.— Tu 
man geras bičiulis, aš visada taip sakiau. Bet ir aš myliu 
Henrį Smitą, kaip jis Oliverį Praudiiutą. Prisiekiu šventuoju 
Jonu, aš nieku gyvu nenoriu atimti tau garbės. O jeigu 
jau aš taip pasakiau, tai niekas manęs nesugundys kitaip 
pasielgti — juk nepanorėsi, kad tapčiau priesaikos laužytoju, 
nors tektų atsisakyti ir dvidešimties dvikovų. 

— Klausyk,— tarė Smitas,— prisipažink, kad bijai, Oli- 
veri. Sakyk teisybę, nes kitaip aš paliksiu tau pačiam iška- 
binti šią košę. 

— Ne, mielas drauguži, — atsakė kepurininkas,— tu žinai, 
kad aš niekada nieko nebijau. Bet, teisybę pasakius, šitas 
Dikas — baisus galvažudys, o aš turiu pačią, vargšę Modę, 
tu žinai... ir mažus vaikus. Na, otu... 

— O aš,— skubiai nutraukė Henris,— nieko neturiu ir 
nieko neturėsiu. 

— Tikrai... jeigu viskas taip, aš labiau norėčiau, kad 
į dvikovą stotum tu. 

— Ek, drauguži, — tarė Smitas, — lengva tave apmulkinti, 
dievaži. Tad žinok, paikas žmogau, kad seras Patrikas Čar- 
teris visada mėgo pajuokauti, ir tiesiog iš tavęs pasišaipė. 
Nejaugi tu manai, kad jis patikėtų miesto garbę tavo ran- 
kai? Arba aš užleisčiau tau pirmenybę, jei kiltų tokia kal- 
ba? Gerai, brauk namolei, ir tegu Modė uždės tau ant galvos 
šiltą naktinę kepuraitę, 0 rytą, sušveitęs karštus pusryčius 
ir išgėręs puodelį gryno vandens, galėsi susikauti su savo 
stuobriu, arba sultonu, kaip tu jį vadini,— tik ten ir išban- 
dysi, kaip smogiama iš peties. 

— Ar tai tu šitaip šneki, bičiuli?— atsakė Oliveris, gero- 

kai apsiraminęs, tačiau vis dar dėdamasis įsižeidęs.— Tu vis 
erzini mane, bet aš nepaisau, ir tavo laimė, jog negali tiek 
manęs įpykinti, kad su tavimi susiremčiau. Bet gana: mudu 
draugai, ir aš tavo namuose. Kuriam galui mudu, šauniausi 
Perto vyrai, turėtume sukryžiuoti kardus? Na ne! Aš pažįstu 
tavo ūmų būdą ir moku atleisti... Tai ar tikrai viskas su- 
sitvarkė? 

— Taigi, viskas pasibaigė sklandžiai, nelyginant gera 
kniede sukniedijus,— tarė Smitas.— Miestelėnai davė Džons- 
tonui kapšį aukso — už tai, kad Nneišvadavo jų nuo nenuo- 
ramos žmogaus, Oliverio Praudfiuto, kai šis buvo jo rankose, 
o meras už tai gauna Nemigo salą, kurią karalius dovanoja 
jam, todėl kad visada galiausiai viską apmoka karalius. 
Tokiu būdu seras Patrikas gauna puikią salą priešais savo 
pilį, ir mums tenka dviguba garbė — juk kas dovanota me- 
rui, tai, pats supranti, dovanota miestui. O svarbiausia Dug- 
las apleido Pertą — išsiruošė į žygį prieš anglus, kuriuos, 
žmonės šneka, parsikvietęs parsidavėlis Marčas. Tad šlo- 
vingasis mūsų miestas atsikratė nemielu svečiu. 

— Bet, vardan šventojo Jono, kaip viską taip sutvarkė, 
kad nė šuo neamtelėjo?— paklausė Oliveris.— Su nieku apie 
tai nesikalbėta. 

— Matai, drauguži Oliveri, aš manau, viskas buvo taip: 
tasai, kuriam nukirtau ranką, pasirodo beesąs sero Džono 
Remornio tarnas. Jis išdūmė į savo tėvų žemę, į Faifą, kur 
bus ištremtas ir patsai seras Džonas — kiekvieno padoraus 
žmogaus džiaugsmui. Na, o visur, kur ipainiotas seras Džo- 
nas Remornis, ten ieškok ir kito Žmogaus, kur kas aukš- 
tesnio. Saimonas Gloveris, aš Manau, taip ir paaiškino serui 
Patrikui Čarteriui. Ir jeigu taip, tai aš turiu dėkoti dangui 
"ir visiems šventiesiems, kad nenudūriau jo ten, ant laiptų 
kai jis pakliuvo man į rankas. 

— Ir aš iš visos širdies dėkoju dangui ir visiems šven- 
tiesiems,— tarė Oliveris.— Aš, kaip žinai, stovėjau tau už 
nugaros ir... 

— Apie tai, jeigu nekvailas, patylėk: įstatymas griežtai 

baudžia kiekvieną, kas pakelia ranką prieš princą, — tarė 
Smitas.— Geriau neimti pasagos, kol dar neataušus. Na, bet 
dabar viskas jau sutvarkyta. 

— Jei taip, — tarė Oliveris kiek sumišęs, bet vis dėlto 
apramintas tos naujienos, kurią pasakė daugiau žinantis 
draugas, — aš turiu teisę apskųsti serą Patriką Čarterį, kad 
jis, miesto meras, juokauja gerbiamo miestiečio garbe. 

— Teisingai, Oliveri! Iššauk jį į dvikovą, ir jis įsakys 
kokiam savo jomenui užpiudyti tave šunimis. Bet klausyk, 
jau seniai po vidurnakčio, ar tau ne laikas namo? 

— Ne, aš norėjau šį tą šnektelti su tavimi, drauguži! 
Bet išgersiu pirma dar puodelį tavo šalto alaus. 

— Kad tave maras ištiktų, kvaily! Kad atsidurtum ten, 
kur šalti gėrimai — reta gėrybė! Še, išgerk nors visą sta- 
tinaitę, jei nori. 

Oliveris prisipylė ąsotį, bet gėrė (tiksliau sakant, dėjosi 
geriantis) labai pamažu, kad turėtų laiko apgalvoti, kaip 
užmezgus kalbą kita tema, kurią paliesti buvo ne taip pa- 
prasta, kai Smitas toks susierzinęs. Nieko geresnio jam ne- 
atėjo į galvą, ir galų gale jis staiga tepasakė: 

— Aš šiandien mačiau Saimoną Gloverį, drauguži. 

— Tai kas,—tarė Smitas žemu, sodriu ir griežtu bal- 
su.— Tu matei, o aš čia kuo dėtas? 

— Niekuo, niekuo, — sumišo kepurininkas.— Tik maniau, 
gal tau bus įdomu sužifoti, kad jis, likęs su manim prie 
keturių akių, klausinėjo, ar buvau tave sutikęs per šventą 
Valentiną po peštynių pas domininkonus ir su kuo tu 
buvai. 

— O tu, dedu galvą, pasakei jam, kad sutikai mane su 
gatvės dainininke tamsioje pievoje, kur už miesto. 

— Žinai, Henri, aš nemoku meluoti, bet aš jį nuraminau. 

— Kaipgi, sakyk, susimildamas? 

— Ogi labai paprastai. „,„Tėve Saimonai,— tariau jam,— 
jūs senas Žmogus ir nesuprantate mūsų, šaunuolių, kurių gys- 
lose jaunystė verda it gyvsidabris. Jūs, tikriausiai, manote, 
kad Smitui galvoj ta mergiščia,— tariau aš, ir jis laiko ją 

kur nos Perte, nuošaliame kampelyje? Nieko panašaus! Aš 
žinau, — pasakiau, —ir galiu dėl to prisiekti kad ankstų 
kitos dienos rytą ji išėjo iš jo namų ir išplaukė į Dandį. “ 
Na ką, ar nepadėjau aš tau bėdoje? 

—- Kurgi ne! Ir kas begalėtų dar labiau padidinti mano 
kančią! Kai aš jau ir taip įklimpęs į liūną, ateina toks asilas, 
kaip tu, ir stato griozdišką kanopą man ant galvos, norėda- 
mas galutinai mane panardinti. Eik lauk, ir teištinka tave 
tokia sėkmė, kurios tu nusipelnei, kišdamas nosį, kur nerei- 
kia — tada, Manau, rastume tave nusilaužusį sprandą kokiam 
griovy. Lauk iš čia, arba išlėksi strimagalviais. 

— Cha, cha, — dirbtinai susijuokė Oliveris.— Na, ir juok- 
darys! Bet gal, drauguži Henri, tu paėjėtum su manimi iki 
Miltų skersgatvio ir užsuktum pas mus išblaškyti liū- 
desio? 

— Eik po perkūnų,— atsakė Smitas. 

— Jei užeitum, pavaišinčiau tave vynu,— tarė Oliveris. 

— Aš pavaišinsiu tave lazda, jei dar čia stirksosi,— at- 
sakė Henris. 

— Na, tai aš apsivilksiu tavo odinę striukę, užsidėsiu ta- 
vo plieninį šalmą ir, eidamas trankiu žingsniu, kaip tu, švil- 
pausiu „Lūžo kaulai Lonkarte“,— tada, manydami, kad čia 
tu, net keturiese neišdrįs prie Manęs niekas artintis. 

— Imk viską, ką nori, kad tave velniai. Tik išsinešdink! 

— Gerai, Henri, mudu pakalbėsim, kai būsi linksmiau 
nusiteikęs, — tarė Oliveris, jau apsirėdęs kalvio drabužiais. 

— Eik. ir kad daugiau tokio kvaišos nematyčiau! 

Galų gale Oliveris paliko šeimininką ir nudūlino sau pa- 
sikrypuodamas, mėgdžiodamas, kaip mokėjo, trankią savo 
draugo eiseną, plačius mostus ir švilpaudamas dainelę apie 
danų sutriuškinimą Lonkarte, kurią tarė esant kalvio mėgs- 
tamiausią. Bet kai tas doras žmogelis, nors ir didžiuoklis, 
išėjęs iš Vindo, pasuko į Aukštąją gatvę, kažkas iš užpaka- 
lio smogė jam į pakaušį, kurio nebeapsaugojo nė šalmas, 
ir kepurininkas krito negyvas, nebespėjęs šūktelti Henrio, 
kurio pagalbos visada buvo įpratęs šauktis. 

SEPTYNIOLIKTAS SKYRIUS 


Aš būsiu jums už jauną princą. 
Falstafas 


Sugrįžkime pas besilinksminančią draugę, kuri prieš pus- 
valandį šūkaudama žiūrėjo, kaip mikliai Oliveris šokinėja, — 
paskutinį kartą savo gyvenime,— o po to laukiniais klyka- 
vimais palydėjo jo skubotą atsitraukimą. Prisikvatoję iki so- 
ties, visi leidosi tolyn į savo linksmąją kelionę, išdykauda- 
mi ir smagiai siautėdami, stabdydami ir gąsdindami dar 
pasitaikančius praeivius, bet, reikia pripažinti, nieko neuž- 
gaudami — nei jų kūnų, nei jausmų. Galiausiai pailsęs šlais- 
tytis jų vadeiva davė ženklą savo išdaigininkams apstoti 
jį glaudžiu ratu. 

— Mes, narsieji draugai ir išmintingieji patarėjai, — pa- 
sakė jis,— esame tikras Škotijos karalius, vertas laikyti val- 
džią savo rankose. Mes valdome tą valandą, kai iš rankų 
į rankas eina taurė ir grožis tampa meilesnis, kai linksmybė 
budi, o rimtumas knarkia ant šiaudinio čiužinio. O mūsų 
vietininkui, karaliui Robertui, mes paliekame varginantį už- 
davinį ramdyti garbėtroškišką diduomenę, tenkinti godžią 
dvasininkiją, malšinti laukinius kalniečius ir spręsti kruvi- 
nus ginčus. Kadangi mūsų valstybė yra džiaugsmo ir malo- 
numų valstybė, mums pridera skubiai sutelkti visas savo 
pajėgas išgelbėjimui tų mūsų ištikimų vasalų, kuriuos piktas 
likimas paėmė į rūpesčio ir ligos, vadinamos hipochondri- 
ja, nelaisve. Mes turime omenyje pirmiausia serą Džoną, 
kurį prasčiokai vadina Remorniu. Mes jo nesutikome nuo 
pat grumtynių Kerfju gatvėje ir, nors žinome, kad jis tada 
buvo kiek sužeistas, nematome priežasties, kodėl negalėtų 
prideramu būdu parodyti mums pagarbą ir paklusnumą. Ei, 
Moliūgo ordino šaukly, ar kvietei su deramu pagarbumu 
serą Džoną į šio vakaro linksmybes? 


— Kviečiau, milorde. 

— Ar pranešei, kad ištremties nuosprendį, aukščiausios 
valdžios priimtą, mes atidėsime ir bent šią naktį linksmai 
atšvęsime seno draugo išleistuves? 

— Taip ir pranešiau, milorde,— atsakė tariamasis šauklys. 

— Ir jis neparašė nė eilutės atsakymo? Jis, kuris girda- 
vosi savo begaliniu mokslingumu?! 

— Seras Džonas buvo lovoje, mMilorde, ir manęs pas jį 
neileido. Kiek man žinoma, jis gyveno šias dienas užsidaręs, 
nes jam skauda sužeistas vietas ir slegia jūsų didenybės 
nemalonė; be to, jis nedrįsta rodytis gatvėse po to, kai vos 
išnešė kailį nuo miestelėnų, atvijusių jį ir du jo tarnus į do- 
minikonų vienuolyną. Tarnus jis išsiuntė į Faifą, kad nepri- 
šnekėtų, ko nereikia. 

— Ką gi, nekvailai padarė — tarė princas, kuris, kaip 
nuovokusis skaitytojas supras, galėjo taip vadintis ne vien 
šį juokų vakarą.— Jis pasielgė protingai, išdangindamas to- 
lėliau plepius bendražygius. Bet kad jau seras Džonas ne- 
atvyko į mūsų iškilmingą šventę, apie kurią seniai buvo 
pranešta, tai jau tikras maištas ir suvereno išsižadėjimas. 
Tačiau jeigu riteris iš tikrųjų ligos ir liūdesio prislėgtas, 
mes turime pagerbti jį savo apsilankymu, juk nėra geresnio 
vaisto nuo šitų bėdų, kaip mes patys ir švelnus moliūginio 
butelio pabučiavimas. Pirmyn, dvariškiai, dainininkai, sar- 
gybiniai ir palydovai! Aukštai iškelkime didžiąją savo oru- 
mo emblemą. Aukščiau moliūgus, sakau aš! Tegul šiuos 
indus, pripildančius taures savo krauju, imasi nešti patys 
blaiviausi iš mano linksmuolių. Ši našta sunki ir brangi, 
o jie, jei mūsų akys nemeluoja, svyrinėja ir griuvinėja la- 
biau, negu geistina. Taigi pirmyn, ponai, o menestreliai te- 
gul užtraukia pačią trankiausią ir smagiausią dainą. 

Ir pajudėjo iš vietos apsvaigusi, džiūgaujanti kompanija, 
ir daugybė fakelų metė siaurose gatvelėse raudonus atspin- 
džius ant langų, iš kurių dirsčiojo namų šeimininkai nakti- 
nėmis kepuraitėmis — vieni ar su žmonomis, norėdami vog- 
čia pasižiūrėti, kokie ten padaUžos drumsčia miesto ramybę 
neįprastu laiku. Pagaliau linksmoji eisena sustojo prieš sero 

Džono Remornio namus, kuriuos nuo gatvės skyrė nedidelis 
kiemas. 

Čia visi ėmė belsti, griaudėti, šūkauti, plūsti sargybinius, 
nenorinčius atverti vartų, grasinti kerštu. Pati lengviausia 
bausmė, kuria jie gąsdino, buvo įkalinimas tuščioje statinėje 
linksmybių princo rūmų rūsyje, kitaip tariant — alaus rū- 
syje. Bet Iviotas, Remornio pažas, iš balsų pažinęs, kas tie 
neprašyti svečiai, taip drąsiai beldžiantys į vartus, atsi- 
žvelgdamas į savo šeimininko būseną, nusprendė geriau vi- 
sai neatsakyti, vildamasis, kad naktibaldos praeis pro šalį, 
negu mėginti juos perkalbėti, nes žinojo, kad nieko nelai- 
mėtų. Šeimininko miegamojo langai buvo į nedidelį sodą, ir 
pažas tikėjosi, kad triukšmas jo nepažadins, o vartų patva- 
rumu jis pasikliovė, tad nusprendė pakentėti, kol tiems at- 
sibos belstis arba kol į jų apgirtusias galvas ateis kokia 
kita išmonė. Ir iš tiesų atrodė, kad pabaldom pakyrėjo rė- 
kauti ir daužyti vartus, bet staiga apsimetėlis princas (deja, 
kuo tikriausias) apšaukė juos slunkiais, o ne linksmybės ir 
vyno dievo tarnais. 

— Duokite šen,— tarė jis,— mūsų raktą, antai jis guli, 1r 
atrakinkite juo nepaklųsnius vartus. 

„Raktas“, kurį jis parodė, buvo didžiulė sija, pamesta 
gatvėje, — to laikotarpio Škotijos miesteliams tokia netvarka 
buvo įprasta. 

Įsisiautėję „indai“ akimirksniu pastvėrė siją ir įsibėgėję 
visu smarkumu tvojo ja į vartus su tokia jėga, kad vyriai 
ir skląstis subraškėjo ir, rodės, tuoj išluš. Iviotas pamatė, 
kad laukti nėra ko. Jis išėjo į kiemą ir, dėl akių uždavęs 
keletą trumpų klausimų, įsakė vartininkui atkelti vartus, tar- 
si tik dabar pažinęs vidurnakčio svečius. 

— Klastingas neištikimo šeimininko verge,— tarė prin- 
cas,— kur neklusnusis mūsų vasalas seras Džonas Remornis, 
kad neatsiliepia į mūsų kvietimą? 

— Milorde,— tarė Iviotas, skubiai nusilenkdamas prieš 
didžiūną ir tikrą, ir apsišaukusįji, — Mano šeimininkas smar- 
kiai negaluoja. Jis išgėrė migdomųjų vaistų. atleiskite 

man, jūsų šviesybe, bet mano pareiga jums pasakyti, kad, 
dabar jį žadindami, pastatytume jo gyvybę į pavojų. 

— Niekai! Nekalbėk man apie pavojų, Tiviotai.  Či- 
viotai.. Iviotai, ar koks tu ten. Vesk mane tiesiai į savo 
šeimininko miegamąjį! Arba tiesiog atidaryk man duris į jo 
būstą ir aš pats susigaudysiu, kur jį rasti: Aukščiau mo- 
liūgą, narsieji mano draugai, ir žiūrėkite — neišpilkite nė 
lašelio to gėrimo, kurį donas Bakchas atsiuntė mums gy- 
dyti visus kūno negalavimus ir dvasios kančias. Eikite su 
juo į priekį, sakau jums, kad visi galėtume matyti šventą 
kevalą, kuriame supiltas brangusis skystis. 

Princas, kaip tarė, įėjo į namus; puikiai žinodamas kam- 
barių išdėstymą, užbėgo laiptais, lydimas pažo, bergždžiai 
maldaujančio laikytis tylos, ir su visa triukšminga svita 
įpuolė į sužeistojo kambarį. 

Jei jums yra tekę, kankinant baisiam skausmui, užmigti 
nuo stiprių migdomųjų vaistų, o paskui dėl triukšmo pra- 
busti iš to nenatūralaus sustingimo, į kurį tie vaistai nu- 
gramzdino, tai jūs nesunkiai įsivaizduosite sero Džono Re- 
mornio išgąstį, nerimą ir nuo to dar padidėjusį skausmą, 
o jeigu turėsite galvoje, kad jį dar slėgė mintis apie jo 
paties duotą žiaurų pavedimą, gal būt, tuo metu jau vyk- 
domą, tada suprasite, kaip baisiai jis pasijuto, — geriau bū- 
tų niekada nebeprabudęs. Dejonė, išsiveržusi sugrįžus 5ą- 
monei, buvo tokia gūdi, kad net triukšmadariai išsigandę 
nutilo. Nuo aukštų priegalvių nužvelgęs kambarį, prigužėjusį 
keistų žmogystų, kurios sudirgusiai jo vaizduotei pasirodė 
dar keistesnės, seras Džonas sumurmėjo pats sau: 

— Vadinasi, viskas taip ir yra, šventasis raštas neme- 
luoja! Čia šėtonai. ir aš pasmerktas amžiams! Aplinkui nėra 
jokios ugnies, bet aš jaučiu ją. jaučiu savo krūtinėje. 
Ji taip dega, tarsi ten liepsnotų septyni žaizdrai. 

Kol iis paklaikusiu žvilgsniu žvalgėsi aplinkui, stengda- 
masis bent kiek susivokti, Iviotas priėjo prie princo ir, puo- 
lęs prieš jį ant kelių, maldavo liepti savo palydovams pa- 
sišalinti. 

— Toks triukšmas, — tarė jis, — gali nuvaryti mano šei- 
mininką į kapus. 

— Nebijok, Čiviotai,— atsakė hercogas Rotsėjus.— Net 
jeigu jis jau stovėtų ant mirties slenksčio, mes turime kuo 
jį išplėšti iš nelabojo nagų... Paduokite moliūgą, ponai. 

— Tokioj būklėj net paragavimas jam mirtis, — tarė Ivio- 
tas.— Jeigu jis dabar išgers vyno, mirs. 

— Tai turi išgerti kas nors kitas, jo užvadas, kad ligo- 
nis pagytų. Ir tesuteikia mūsų didysis valdovas Bakchas 
serui Džonui Remorniui paguodos, širdies atgimimo, plaučių 
grynumo ir proto gyvumo — pačių vertingiausių dovanų! 
O ištikimajam tarnui, kuris už jį išgers, prasidės pykinimas 
ir vėmimas, nervų išsekimas, migla akyse ir painiava min- 
tyse — visa tai, ką mūsų didysis viešpats prideda prie savo 
dovanų, nes kitaip mes būtume perdaug panašūs į dievus. 
Ką pasakysi, Iviotai? Ar nebūsi tu tas ištikimasis tarnas, 
kuris išgers už savo poną į jo sveikatą? Išgerk, ir mes pa- 
tenkinti išeisime, nes mūsų vasalo išroda, manding, išties 
pasibaisėtina. 

— Aš padaryčiau viską, ką pajėgčiau,— tarė Iviotas,— 
kad tik išvaduočiau savo poną nuo gėrimo, kuris gali jį 
pražudyti, o jūsų šviesybę nuo minties, kad esate jo mir- 
ties kaltininkas. Bet štai žmogus, kuris atliks ši darbą labai 
noriai ir dar ačiū pasakys jūsų didenybei. 

— Kas čia toks?— tarė princas.— Mėsininkas ir, rodos, 
tiesiai iš skerdyklos! Argi mėsininkai darbuojasi ir didžiojo 
pasninko išvakarėse? Fui, kaip jis atsiduoda krauju! 

Tai buvo pasakyta apie Bontroną. Suglumintas triukšmo 
namuose, kur tikėjosi rasti tamsą ir tylą, ir apkvaišęs nuo 
vyno, kurio tokią daugybę buvo išgėręs, tasai nenaudėlis 
stovėjo tarpduryje ir spoksojo; jo buivolo odos striukė bu- 
vo aptaškyta krauju, o rankoje jis laikė kruviną kirvį ir at- 
rodė toks kraupus ir siaubingas, kad net įsibrovėlius suėmė 
baimė ir pasišlykštėjimas. 

Kai šiam negrabiam ir nuožmiam laukiniui prinešė mo- 
liūgo butelį ir jis godžiai ištiesė ranką, suteptą, kaip atrodė, 
krauju, princas sušuko: 

— Veskite jį žemyn, niekšas neturi gerti mūsų akyse! 
Ir suraskite jam kitą indą, o ne šventą moliūgą, mūsų puo- 
tų emblemą. Geriausiai tiktų kiaulės lovys, jei būtų. Lauk 
jį iš čia! Ir nugirdykite kaip reikia už negeriantį šeimininką. 
O mane palikite su seru Džonu ir jo pažu. Ne, garbės žo- 
dis, to niekšo išvaizda man labai nepatinka. 

Princo palydovai išėjo iš kambario, liko vienas Iviotas. 

— Tur būt,— eidamas prie lovos pradėjo princas, visai 
kitu tonu, negu ligi tol, — tur būt, mano brangusis sere Džo- 
nai, mes atėjome ne laiku. Bet dėl to jūs pats kaltas. Jūs 
žinot mūsų seną įprotį ir pats rengėtės šventei, tačiau nuo 
Valentino dienos nepasirodėt akyse, o šiandien jau Užga- 
vėnės. Jūsų nusišalinimas yra atviras Maištas — taip jūs iš- 
duodat linksmybės karalių ir Moliūgo ordiną. 

Remornis pakėlė galvą ir įsmeigė į princą blausų žvilgsnį, 
paskui linktelėjo Iviotui, kad paduotų gerti. Gavęs didelę 
taurę miežių arbatos, ligonis išgėrė godžiais gurkšniais, sku- 
biai ir visas virpėdamas. Paskui keletą kartų siurbtelėjo gai- 
vinančios esencijos, tokiam atvejui paliktos gydytojo, ir pa- 
mažu atitoko. 

— Duokit, pažiūrėsiu pulsą, brangusis Remorni,— tarė 
princas,— aš šiek tiek išmanau tuos dalykus. Kaip? Jūs 
man tiesiat kairę ranką, sere Džonai? Tai prieštarauja tiek 
medicinos taisyklėms, tiek mandagumui. 

— Dešinioji jau atitarnavo, jūsų didenybe,— burbtelėjo 
ligonis tyliu skausmingu balsu. 

— Ką norit tuo pasakyti?— paklausė princas.— Aš žinau, 
kad jūsų tarnas Juodasis Kventinas neteko rankos, bet ir 
kaire jis galės prisivogti tiek, kad atsidurtų kartuvėse, taigi 
jo gyvenimas nedaug tebus pasikeitęs. 

— Rankos, tarnaujant jūsų malonybei, neteko ne jis. 
Netekau jos aš. Džonas Remornis. 

— Jūsė— tarė princas.— Jūs arba juokaujat, arba jūsų 
protas dar neprašviesėjo po migdomųjų vaistų. 

— Net iš visų Egipto aguonų padarytas gėrimas,— tarė 
Remornis,— nepajėgtų nuslopinti mano sąmonės, kai žiūriu 
va čia.— Jis nuklojo sutvarstytą dešinę ranką ir atkišo prin- 

cui.— Jei nuvyniotume,— tarė jis,— jūsų didenybė išvystų 
kruviną strampgalį — tiek beliko iš rankos, kuri visada buvo 
pasirengusi traukti kardą iš makščių, vos jūsų malonybei 
tarus žodį. 

Rotsėjus pasibaisėjęs atšoko atgal. 

— Už tai turi būti atkeršyta!— sušuko jis. 

— Bent kiek jau atkeršyta,— tarė Remornis.— Atrodo, 
ką tik mačiau čia Bontroną... jeigu tik jis Man nepasivai- 
deno, kai prabudęs išvydau prieš akis pragaro vaizdą. Ivio- 
tai, pašauk tą biaurybę, žinoma, jeigu jis dar gali pasi- 
rodyti. 

Iviotas pasišalino ir netrukus grįžo su Bontronu, išgel- 
bėjęs jį nuo bausmės, jam ne tokios jau nemalonios, — nuo 
antro vyno butelio; pirmąjį jis buvo išmaukęs ir ne ką dau- 
giau tepagirtėjęs. 

— IĮviotai,— tarė princas,— neleisk šitam galvijui artintis 
prie manęs. Mano siela traukiasi nuo jo su baime ir pasi- 
biaurėjimu; jo išvaizda man tiek baisi, kad mane krečia šiur- 
pas, tarsi matant šlykščią gyvatę, kurios bodiesi iš nejučių. 

— Pirmiausia paklausykime, ką jis pasakys, milorde,— 
tarė Remornis.— Jis nekalbus — vargu ar rastum tylesnį, ne- 
bent vynmaišį. Ar susidorojai su juo, Bontronai? 

Žiauruolis pakėlė kirvį, kurį vis dar laikė rankoje, ir 
švystelėjo ašmenimis žemyn. 

— Gerai. Kaip tu pažinai tą žmogų? Naktis, man sakė, 
tamsi. 

— Iš išvaizdos ir balso — apsirengimas, eisena, švilpa- 
vimas. 

— Gana, eik! O tu, Iviotai, liepk duoti jam aukso ir 
vyno, kad pasisotintų jo gyvuliška prigimtis... Eik! Ir 
tu drauge su juo. 

— O ką nužudė?— paklausė princas, kuriam praėjo siau- 
bas ir šleikštulys, kai -tik žudikas pasišalino.— Tikiuosi, kad 
tai tik pokštas? Jei ne, aš turiu pavadinti tokį žingsnį ne- 
apgalvotu ir žiauriu. Kam gi teko skaudi dalia būti pa- 
skerstam šio šlykštaus vergo ir kraugerio? 

— Žmogui, ne ką geresniam už jį patį, — tarė sužeista- 
sis — niekingam amatininkui, kuriam tačiau likimas lėmė 
padaryti Remornį luošiu — velniai griebtų niekingą jo sielą! 
Ir niekinga jo mirtis tiek teapmalšins mano kerštą, kiek 
lašas vandens gaisrą. Aš kalbėsiu trumpai, nes mano mintys 
vėl ima krikti,— tik būtinybė dar laiko jas krūvoj, kaip strė- 
linė strėles. Jūs esate pavojuje, milorde, aš tikrai žinau. 
Jūs užgavote Duglą ir įžeidėte savo dėdę... Be to, užsi- 
traukėte tėvo rūstybę, kas, beje, būtų niekis, jeigu ne visa 
kita. 

— Aš gailiuosi, kad užrūstinau tėvą, — tarė princas, vi- 
sai užmiršęs tokį nereikšmingą įvykį, kaip amatininko nu- 
žudymas, vos tik kalba palietė svarbesnį dalyką.— Bet jei- 
gu būsiu gyvas, Duglo galia bus palaužta, ir nedaug naudos 
turės Olbenis iš savo gudrumo. 

— Jeigu. Milorde,— tarė Remornis,— su tokiais priešais, 
kaip jūsų, negalima pasikliauti jokiais „jeigu“ nei „bet'— 
jūs iš karto turite pasirinkti: nužudyti ar žūti pačiam. 

— Ką čia kalbat, Remorni? Jūs karščiuojat ir kliedit— 
pasakė hercogas Rotsėjus. 

— Ne, milorde,— tarė Remornis,— kad ir kaip būčiau įsi- 
audrinęs, mintys, kurios dabar skrieja mano sąmonėje, yra 
blaivios. Galimas daiktas, kad gaiiestis dėl prarastos rankos 
varo mane į pašėlimą, o nerimas dėl jūsų didenybės skati- 
na mane įžūliems kėslams. Bet mano protas, kuriuo dan 
gus teikėsi mane apdovanoti, vra kuo šviesiausias, kai sakau 
jums, kad jei norite kada nors užsidėti Škotijos karūną.. 
ką ten, jei norite dar kartą sulaukti švento Valentino die- 
nos, jūs turite... 

— Ką pi aš turiu padaryti, Remorni?— išdidžiai paklau- 
sė princas.— Tikiuosi, nieko, kas mane pažemintų? 

— Jei kruvini mūsų šalies metraščiai byloja teisybę, tai 
toks žygis, aišku, nepažemins Škotijos princo, bet linksmy- 
bių ir karnavalo princą gali sukrėsti. 

— Tu esi labai griežtas, sere Džonai Remorni, — nepa- 
tenkintas tarė Rotsėjus,— bet tavo skriauda, patirta tarnau- 
jant mūsų labui, duoda tau teisę mums priekaištauti. 

— Milorde Rotsėjau,— tarė riteris,— chirurgas, tvarstęs 
man šį sužalotą strampą, sakė, kad juo labiau man skaudės 
nuo jo peilio ir prideginimo, juo greičiau pagysiu. Taip ir 
aš nesvyruodamas užgausiu jūsų jausmus, nes tokiu būdu gal 
padėsiu jums greičiau susiprotėti, ko reikia jūsų saugumui. 
Jūsų didenybė pernelyg ilgai gyvenote linksmai pramogau- 
damas. Laikas jums tapti vyru ir politiku, arba jus sutrėkš 
kaip drugelį ant tos gėlės, apie kurią sukiojatės. 

— Man rodos, aš suprantu jūsų požiūrį, sere Džonai; 
jums atsipyko linksmas pramogavimas, bažnytininkų vadi- 
namas nedorybe, ir ėmėte ilgėtis rimto nusikaltimo. Žmog- 
žudystė ar piautynės pagerintų lėbavimo skonį kaip alyv- 
uogė suteikia pikantiškumo vynui. Bet patys blogiausi mano 
poelgiai — tik linksmi pokštai; aš neturiu polinkio kruvi- 
nam amatui, ir man šlykštu klausytis apie nužudymą net 
paties niekingiausio niekšo. Jei aš kada įžengsiu į sostą, 
tai manau panašiai kaip tėvas atsižadėti savo vardo ir Briu- 
so atminimui pasivadinti Robertu. na, o tada kiekvienas 
vaikinas Škotijoje viena ranka laikys butelį vyno, o kita — 
apglėbęs mergaitę, ir vyriškumas bus išbandomas bučiniais 
bei taurėmis, o ne durklais ir kirviais. O ant mano kapo 
bus užrašyta: „Čia ilsisi Robertas, ketvirtasis šio vardo ka- 
ralius. Jis nelaimėjo kautynių, kaip Robertas Pirmasis, į ka- 
ralius jis iškilo ne iš grafų, kaip Robertas Antrasis, nesteigė 
bažnyčių, kaip Robertas Trečiasis — jis tenkinosi tuo, kad 
gyveno ir mirė kaip linksmų vyrukų karalius!“ Iš visų savo 
protėvių, karaliavusių du šimtmečius, aš norėčiau varžytis 
tik su vienu, nes tasai 


Koulas, senasis karaliųs, 
Gėrė iš molio taurelės. 


— Maloningasai milorde,— tarė Remornis,— leiskite pri- 
minti jums, kad jūsų nekaltos išdaigos sukelia skaudžias 
pasekmes. Jei aš būčiau netekęs rankos mūšyje, siekdamas 
jūsų malonybei pergalės prieš galingus priešus, man nebūtų 
apmaudu. Bet šalmą ir šarvus iškeisti į chalatą ir naktinę 
kepuraitę dėl kažkokių niautynių. . 

— Ir vėl tu pradedi, sere Džonai!— nutraukė lengvabū- 
diškasis princas.— Argi gražu visą laiką kaišioti kruviną 
ranką man į akis, kaip Geskholo šmėkla savo galvą serui 
Viljamui Volesui? Atsipeikėk, žmogau, juk tu elgiesi paikiau 
už patį Fodioną, nes anam Volesas iš pykčio nukirto galvą, 
o aš... aš mielai pridėčiau tau ranką, jeigu būtų įmanoma. 
Bet klausyk, kadangi tai neįmanoma, aš padirbdinsiu tau 
geležinę, kokią turėjo senasis riteris Karslodžis: jis sveiki- 
nosi su draugais, glamonėjo žmoną, kovėsi su priešininkais, 
žodžiu, darė viską, ką galima daryti su gyva ranka tiek gi- 
nantis, tiek puolant. Patikėk, Džonai Remorni, mes turime 
daug ko nereikalingo. Žmogus gali matyti viena akimi, gir- 
dėti viena ausimi, liesti viena ranka, užuosti viena šnerve, 
ir man, pavyzdžiui, netelpa galvoje, kuriam galui mums 
visko duota po du, nebent atsargai — netekus arba susiža- 
lojus. 

Seras Džonas Remornis dusliai suvaitojo ir nusigręžė nuo 
princo. 

— Ne, sere Džonai,— tarė princas — aš nejuokauju. Tu 
ne blogiau už mane žinai Geležinrankį Karslodžį — juk jis 
tavo kaimynas. Jo laikais šį sudėtingą įtaisą galėjo paga- 
minti tik Romoje, bet kertu lažybų iš šimto auksinių, kad 
jeigu parodytume ją Perto ginklakaliui Henriui Vindui, jis 
padarytų kitą, nė kiek ne blogesnę, negu visi Romos kalviai 
su visų kardinolų palaiminimu. 

— Aš kirsčiau su jumis lažybų, milorde,— atsakė su kar- 
tėliu Remornis— bet dabar ne laikas kvailystėms... Jūs 
atleidote mane iš tarnybos jūsų dėdės įsakymu? 

— Tėvo, — atsakė princas. 

— Kuriam jūsų dėdės norai yra įsakymai, — atšovė Re- 
mornis.— Aš paniekintas, mane meta lauk, kaip aš galėčiau 
išmesti savo dešinės rankos pirštinę, kuri dabar nebereika- 
linga. Tačiau nors aš praradau ranką, mano galva gali dar 
jums pasitarnauti. Gal jūsų malonybė teiktųsi manęs išklau- 
syti, aš tarsiu tik keletą itin svarbių Žodžių, nes pavargau 
ir jaučiu, kad jėgos senka. 

— Kalbėk, ką nori,-— tarė princas, — tavo skriauda įparei- 
goja mane išklausyti, tavo kruvinas strampas yra tarsi skept- 
ras, prieš kurį turiu nusilenkti. Kalbėk gi, tik nepiktnau- 
džiauk be saiko privilegija. 

— Aš kalbėsiu trumpai, tiek dėl jūsų, tiek dėl savęs pa- 
ties, juo labiau kad nedaug ką turiu pasakyti. Duglas sku- 
biai šaukia krūvon savo vasalus. Jis ketina karaliaus Ro- 
berto vardu surinkti trisdešimt tūkstančių karių pasienyje, 
o paskui, stojęs šios kariuomenės priešakyje, atžygiuoti į ša- 
lies gilumą ir pareikalauti, kad hercogas Rotsėjus suteiktų, 
arba, teisingiau, grąžintų jo dukrai hercogienės teises. Ka- 
ralius Robertas sutiks su visomis sąlygomis. kad tik išsau- 
gotų šalyje taiką. Kaip pasielgs hercogas? 

— Hercogas Rotsėjus brangina taiką, — išdidžiai tarė prin- 
cas,— bet niekada nebijojo karo. Jeigu Duglas nori priversti, 
kad vėl priimčiau tą pasipūtėlę prie savo stalo ar į savo 
lovą, pirma tegul pasidaro Škotijos karaliumi. 

— Leiskime, kad taip. Bet tai ne pats baisiausias pa- 
vojus, nes žygis bus atviras — juk Duglas neveikia slap- 
čiomis. 

— O kas yra tas baisiausias pavojus, dėl kurio mes ne- 
miegam tokiu vėlyvu metu? Aš pavargęs, tu sužeistas, ir 
netgi žvakės blėsčioja tarsi pailsusios nuo šnekų. 

— Pasakykite man — kas valdo Škotiją?— tarė Remornis. 

— Karalius Robertas Trečiasis — atsakė princas, kilstelė- 
damas skrybėlę.— Ir tebūnie jam lemta kuc ilgiau laikyti 
skeptrą. 

— Tebūnie, ir amen,— atsiliepė Remornis.— Bet kas valdo 
Robertą ir kas viską diktuoja gerajam karaliui? 

— Milordas Olbenis, pasakytum,— tarė princas.— Taip, 
kas tiesa, tai tiesa: mano tėvas beveik visur klauso savo 
brolio patarimų, bet negalime jo peikti už tai, nes lig šiolei 
nedaug paramos jis tegavo iš sūnaus. 

— Padėkime jam dabar, milorde,— tarė Remornis.— Aš 
saugau baisią paslaptį. Olbenis pradėjo mane kalbinti, kad 
dėčiausi su juo ir atimčiau gyvybę jūsų didenybei! Jis siū- 
lo visiškai atleisti už praeitį ir žada didelių malonių ateičiai. 

— Ką čia kalbi, žmogau?  Atimti man gyvybę! Tu, tur 
būt, norėjai pasakyti — karūną? Bet ir tai būtų šventvagys- 
tė! Jis ir mano tėvas — tikri broliai, jie sėdėjo ant kelių 
vienam tėvui... viena motina glaudė juos prie savo krūti- 
nės. Liaukis, girdi? Kokiom nesąmonėm tu gali patikėti karš- 
čiuodamas! 

— Patikėti!-— pakartojo Remornis.— Man naujiena, kad 
mane vadina lengvatikiu. Bet, gundydamas mane, Olbenis 
pasirinko tarpininku tokį žmogų, kuriam patikės kiekvienas, 
jei kalba užeis apie piktus kėslus... Net vaistai, pagaminti 
jo ranka, trenkia nuodais. 

— Na, šitas vergas apšmeiš ir šventąjį, — atkirto prin- 
cas.— Tave tiesiog apmulkino, Remorni, kad ir kaip tu gud- 
rus. Mano dėdė Olbenis yra garbėtroška ir su mielu noru 
įsigytų sau ir savo šeimai tiek valdžios ir turto, kiek jam 
toli gražu nedera. Bet manyti jį norint nuversti nuo sosto. . 
arba nužudyti savo broliasūnį. Fui, Remorni! Neversk ma- 
nęs prisiminti senos patarlės... Ir tu kalbi, remdamasis ne 
žinojimu, o spėlionėmis. 

— Jūsų didenybė baisiai klystate, turiu jums pasakyti. 
Hercogas Olbenis yra nekenčiamas už gobšumą ir savanau- 
diškumą, o jūsų didenybę visi, tur būt, labiau myli, negu... 

Remornis nutilo. Princas ramiai pabaigė sakyti už jį: 

— Mane labiau myli, negu gerbia? Tai man tik malonu, 
Remorni. 

— Na, šiaip ar taip, — tarė Remornis,— jus labiau myli, 
negu bijo, o princui tai nėra saugu. Bet duokite man riterio 
garbės žodį, kad neužsirūstinsite ant manęs, jei ką padarysiu 
jūsų labui. Paveskite man savo antspaudą, kad galėčiau jūsų 
vardu burti draugus, ir hercogas Olbenis daugiau nebeturės 
įtakos dvare, nebent tada, jeigu rankos plaštaka, dar nese- 
niai buvusi to strampo gale, priaugtų ir imtų veikti kaip se- 
niau, paklusdama mano proto įsakymams. 

— Bet tu neišdrįsk teptis rankų karaliaus krauju, — griež- 
tai tarė princas. 

— O, milorde, nieku būdu. Kraują lieti nėra reikalo. 
Gyvybė gali, ne, privalo užgesti pati savaime. Neįpilkite alie- 

jaus į žibintą, pastatykite jį ant vėjo, ir šviesa virpėdama 
užges. Žmogus gali numirti ir nenužudytas. 

— Teisybė. Aš apie tai nepagalvojau. Taigi, tarkime, 
mano dėdė Olbenis nustoja gyvenęs — manau, kad taip rei- 
kia išsireikšti? Kas gi tada valdys Škotiją? 

— Robertas Trečiasis, sutinkant, pritariant ir palaikant 
išmintingam ir galingam hercogui Rotsėjui, karalystės val- 
dytojui ir alter ego!, kurio naudai gerasis karalius, valstybės 
valdymo bėdų ir rūpesčių nualintas, ko gero, savo noru 
išsižadės sosto. Tad tegyvuoja mūsų šaunusis jaunas valdo- 
vas, karalius Dovydas Trečiasis! 

Ille, manu fortis, 
Anglis ludebit in hortis.2 


— O mūsų tėvui ir pirmtakui,— tarė Rotsėjus,— ar bus 
leista gyventi kaip vienuoliui ir melstis už sūnų, kuris su- 
teiks jam malonę atsigulti į kapą ne anksčiau, negu savaime 
ateis laikas? O gal ir jam lemta patirti tokį pat abuojumą, 
dėl kurio žmonės nustoja gyvenę? Ar neteks iškeisti kalė- 
jimo ar panašios į kalėjimą vienuolyno vienutės į ramią 
ir tamsią celę, kur, kaip sako dvasininkai, nurimsta nedo- 
rėliai ir nuvargę atgula poilsio? 

— Jūs juokaujate, milorde,— atsakė Remornis.— Daryda- 
mi skriaudą geram senam karaliui, prieštarautume politikos 
ir gamtos dėsniams. 

— Kam to bijoti — atsakė didžiai nepatenkintas prin- 
cas,— kai visas tavo planas — prieštaraujantis gamtos dės- 
niams nusikaltimas, skatinamas trumparegiško garbės troški- 
mo? Jau ir dabar, kai Škotijos karalius gali laikyti iškėlęs 
nesuteptą ir garbingą vėliavą, jis tik vargais negalais tepajė- 
gia suvaldyti savo kilmingus baronus, tai kas gi eis paskui 
princą, susitepusį dėdės krauju ir tėvo įkalinimu? Žinai, 
brolau, tavo klastybės galėtų papiktinti ir stabmeldžių vaidi- 
lą, nekalbant jau apie krikščioniškos šalies karališkąją tar- 
nybą! Tu buvai mano auklėtojas, Remorni, ir, gal būt, už 


! Antrajam „aš“ (lot.). 
2 O tas, kas turi tvirtą ranką, žais nuošaliuose soduose (lot.). 


daugelį tų kvailysčių, kurias man prikiša, teisingiau būtų 
kaltinti tave, davusį man blogą pavyzdį ir klaidingus pa- 
mokymus. Galimas daiktas, kad jeigu ne tu, aš nestovėčiau 
vidurnakty su šiuo juokdarišku drabužiu, — jis nužvelgė sa- 
vo rūbą, —ir nesiklausyčiau garbėtroškiško ir nusikalstamo 
pasiūlymo nužudyti dėdę ir nuversti nuo sosto geriausią tė- 
vą pasaulyje. Žinia, ne vien dėl tavo, bet ir dėl savo kaltės 
aš pasinėriau taip giliai begėdiškumo liūne, ir būtų netei- 
singa, jei už tai bausmė kristų tau vienam. Bet išdrįsk tik 
dar. kartą pradėti tokią kalbą, tai gausi atsisveikinti su gy- 
vyte. Aš atskleisiu tavo kėslus tėvui, Olbeniui. visai Ško- 
tijai! Kiek yra šalies turguose kryžių, ant kiekvieno bus 
prikalta po gabalą išdaviko kūno, išdrįsusio duoti tokį baisų 
patarimą Škotijos sosto įpėdiniui! Bet aš noriu manyti, 
kad šiandien taip kalbi dėl karščio, deginančio tave, ir 
nuodingų vaistų, veikiančių tavo smegenis, o ne todėl, kad 
būtum taip sumanęs ir pasiryžęs. 

— Tikrai, milorde,— tarė Remornis,— jeigu ką pasakiau, 
kas galėjo taip įširdinti jūsų didenybę, tai vis per didelį 
uolumą ir per nuovokos nustojimą. Žinia, iš visų žmonių 
man mažiausiai terūpi siekimas asmeniškos naudos ir gar- 
bės! Nes viskas, ko galiu tikėtis ateityje — tai iškeisti ietį 
ir balną į maldaknygę ir klausyklą. Lindoro vienuolynas 
gaus priimti suluošintą ir nusigyvenusį riterį Remornį, ku- 
ris, turėdamas daug laisvo laiko, galės mąstyti apie šventraš- 
čio žodžius: ,,„Nepasikliauk princais“ 

— Ką gi, ketinimas geras,— tarė princas, —ir mes ne- 
delsdami padėsime jį įgyvendinti. Mūsų išsiskyrimas, gal- 
vojau, bus tik trumpalaikis, dabar matau, jog turime išsi- 
skirti amžiams. Po tokio pokalbio, kuris dabar vyko tarp 
mūsų, mums reikia gyventi atskirai. Bet Lindoro vienuolyną 
ar kitą prieglobstį, kuris priims tave, mes gausiai apdova- 
nosime ir aukštai pagerbsime savo malonėmis... O dabar, 
sere Džonai Remomi, miegok... Miegok ir pamiršk tą ne- 
lemtą pokalbį, nes, manau, taip kalbi ne iš širdies, o tik 
karščiuodamas nuo ligos ar vyno. Pašviesk man ligi du- 

Pažas atsišaukė, ir nuo jo balso išbudo princo bendrai. 
kurie, išvargę besiduodami per naktį, miegojo prieškamba- 
ryje ir ant laiptų. 

— Ar yra nors vienas jūsų blaivus?— paklausė hercogas 
Rotsėjus, su pasidygėjimu apžvelgdamas savo palydą. 

— Mes ištikimi linksmybių karaliui. 

— Vadinasi, prisiputę kaip galvijai, — tarė princas. 

— Stengiamės neatsilikti nuo jūsų didenybės, — atsakė 
vienas.— Na, o jei kiek ir atsilikome nuo savo princo, už- 
teks gurkštelėti gurkšnį, kitą. 

— Nutilk, galvijau!-— pertraukė jį hercogas Rotsėjus.— 
Tai nėra nė vieno blaivaus? 

— Yra vienas, mano kilnusis valdove,— pasigirdo atsa- 
kas, — yra čia vienas netikėlis, anglas Votkinsas. 

— Prieik arčiau, Votkinsai, palaikyk fakelą. Paduok 
man apsiaustą.. taip, ir kitą skrybėlę, o šitą šlamštą mesk 
šalin. ..— Princas nusviedė savo plunksninę karūną.— O, kad 
aš galėčiau taip pat lengvai atsikratyti visų savo kvaily- 
bių! Votkinsai, palydėsi mane tu vienas. O kiti baikit 
lėbavę ir nusivilkite savo juokdariškus drabužius. Šventė 
pasibaigė. Prasideda didysis pasninkas. 

— Mūsų karalius išsižada savo karūnos anksčiau, negu 
paprastai tokią naktį, — tarė vienas iš būrio pabaldų. 

Bet princas nesileido į kalbas, todėl visi, kas tik buvo 
įgėrę, kiek įmanydami stengėsi dėtis blaivūs ir visa nakti- 
baldų gauja dabar atrodė taip, kaip atrodo padorūs žmonės, 
užklupti begeriant, kada jie stengiasi pasirodyti blaivesni 
už blaivius. Princas tuo tarpu, skubiai pasikeitęs drabužius, 
žengė durų link paskui vienintelį blaivų žmogų iš savo pa- 
lydos, bet tuoj pat vos nesugriuvo, užkliuvęs už drybsančio 
Bontrono. . 

— Kas čia dabar? Šitas šlykštynė vėl čia man painioja- 
si!— tarė jis su pasibiaurėjimu ir pykčiu.— Ei, vyrai! Įmes- 
kite niekšą į arklių girdyklą, tegu jis nors kartą gyvenime 
švariai nusiprausia. 

Vykdydami įsakymą, vyrai nutempė Bontroną i kiemą 
prie girdyklos ir ėmė jį murkdyti į vandenį, o Bontronas 

nepajėgė priešintis, tik stenėjo ir šnopštė tarsi dvesiantis 
šernas; princas tuo tarpu ėjo keliu į jam skirtą rezidenciją 
vadinamuosiuose Konsteblio Namuose, rūmuose, kurie nuo 
seno priklausė giafams Erolams. Norėdamas išblaškyti ne- 
malonias mintis, princas paklausė savo palydovo, kodėl tas 
nepasigėrė, kada visi kiti vos bepastovi. 

— Jūsų malonybei leidus,— atsakė anglas Votkinsas,— 
aš prisipažįstu, kad visada išlieku blaivus, kai jūsų dide- 
nybė pageidauja matyti savo palydą girtutėlaitę; aš manau, 
kad man nedera pasigerti kartu su škotais, nes jie ir blaivūs 
mane vos pakenčia, o jeigu visi pasigersime, aš, ko gero, 
drėbtelsiu jiems atvirai, ką apie juos galvoju, ir jie už tai 
suvarys man tiek peilių, kiek tik turės. 

— Vadinasi, tu esi nusprendęs laikytis nuošaly, kai ma- 
no namuose puotaujama? 

— Jums leidus, taip. Nebent jūsų šviesybė panorėtų duo- 
ti įsakymą savo svitai pabūti vieną dieną blaiviai, kad Vilas 
Votkinsas galėtų prisigerti be baimės dėl savo gyvybės. 

— Gali taip pasitaikyti. Kur tu tarnauji, Votkinsai? 

— Arklidėse, jūsų didenybe. 

— Pasakyk mūsų čemberlenui, kad tave paskirtų nakties 
sargybiniu. Man patinka tavo santūrumas — visai nebloga 
turėti namuose vieną blaivų žmogų, nors jis negeria, tik 
bijodamas mirties. Laikykis arčiau mūsų asmenio ir tu įsi- 
tikinsi, kad blaivumas — tobula dorybė. 

Tuo targu prie sergančio sero Džono Remornio sielvartų 
prisidėjo nauja rūpesčių ir baimių našta. Jo mintys, ir taip 
jau pasklidos nuo migdomųjų vaistų, dar labiau susijaukė, 
kai tik išėjo princas, kuriam esant, didžiulėmis valios pa- 
stangomis jis dar šiaip taip tvardėsi. Kalbėdamasis su sve- 
čiu, ligonis turėjo aiškią sąmonę, o dabar jinai vėl pradėjo 
drumstis. Liko tik miglotas nujautimas, kad jo laukia di- 
delis pavojus — juk jis padarė princą savo priešu ir išdavė 
jam paslaptį, per kurią gali ir galvą prarasti. Nenuostabu, 
kad tokiam ligoniui — tiek dvasios, tiek kūno, — galėjo pa- 
sisapnuoti, arba teisingiau, Kkarščiuojančioms jo smegenims, 
veikiamoms opiumo, galėjo pasivaidenti keisčiausi vaizdi- 

niai. Jam pasirodė, kad prie jo lovos stovi karalienės Ana- 
belos šmėkla ir reikalauja pasakyti, ką jis padaręs iš jau- 
nuolio, kurį ji atidavė jp globai nuoširdų, dorą, linksmą ir 
nekaltą. 

— Tu gi padarei jį lengvabūdišką, patvirkusį, nedorą, — 
kalbėjo blyški karalienės šmėkla.— Bet aš dėkoju tau, Džo- 
nai Remorni, nors tu esi nedėkingas, sulaužei savo žodį ir 
nepateisinai mano vilčių. Tavo neapykanta padarys nekenks- 
mingą tą blogį, kurį atnešė jaunuoliui tavo draugystė. Aš 
tikiuosi, kad dabar, kai tu jau nebe jo patarėjas, sunki 
bausmė žemėje pelnys mano nelaimingam sūnui nuodėmių 
atleidimą ir atkels jam vartus į geresnį pasaulį. 

Remornis ištiesė rankas į savo geradarę, stengdamasis iš- 
tarti atgailos ir pasiteisinimo žodžius, bet šmėklos veidas 
patamsėjo, pasidarė rūstus, ir Remornis išvydo, kad čia ne 
karalienė, o Juodasis Duglas, rūškanas ir didus; paskui jo 
vieton stojo nuliūdęs ir išsigandęs karalius Robertas, susi- 
sielojęs dėl artėjančio karališkos šeimos žlugimo, paskui — 
būrys keisčiausių žmogystų, biaurių ir kartu juokingų, ku- 
rios vaipėsi, kraipėsi, raitėsi, vis keisdamos pavidalą, tarsi 
tyčiodamosi iš ligonio pastangų suvokti, kokios jos yra iš 
tikrųjų. 


AŠTUONIOLIKTAS SKYRIUS 


Auksinis kraštas, kur įstatymai 
nesaugo mūsų. 
Baironas 


Pelenų dienos rytas išaušo pilkšvas ir niaukus, kaip vi- 
sada tuo metų laiku Škotijoje, kur ankstyvojo pavasario 
mėnesiais būna blogi ir niūrūs orai. Tą dieną šaltis smarkiai 
spaudė, ir pertiečiams norėjosi ilgiau pamiegoti po vaka- 
rykščių ūžavimų. Tik visai valandai praėjus nuo aušros, 
Perto gyventojai pradėjo rodyti šiokį tokį gyvumą, todėl, 

saulei jau gerokai pakylėjus, vienas miestelėnas, skubėda- 
mas į pirmąsias mišias, pamatė nelaimingąjį Oliverį Praud- 
fiutą, gulintį kniūpsčią skersai griovio, — jis tebetįsojo, kaip 
parpuolęs, kai jam trenkė (ką skaitytojai lengvai gali įsi- 
vaizduoti) Entonis Bontronas, Džono Remornio parankinis. 

Tas ankstyvasis miestelėnas buvo Alenas Grifinas, taip 
pramintas dėl to, kad laikė nakvynės namus su grifo iška- 
ba; į jo šauksmą pirmiausia atbėgo vienas kitas kaimynas, 
o paskui —vis daugiau ir daugiau miestelėnų. Iš pradžių, 
kai pažino buivolo odos striukę ir raudoną plunksną ant 
šalmo, visi suūžė, jog čia užmuštas guli stotingasis Smitas. 

Šitas klaidingas girdas gana ilgai nebuvo paneigtas, nes 
„Grifo“ šeimininkas, kuris pats buvo Magistrato narys, jo- 
kiu būdu neleido paliesti ar apversti lavono, kol laukė atei- 
nant beilio Kreigdeilio, todėl veido niekas nė nematė. 

— Pažeista šlovingojo mūsų miesto garbė, — tarė Grifi- 
nas, —ir jeigu čia tikrai guli narsusis kalvis iš Vindo, ne 
pertietis bus tas, kas gailėsis savo galvos ar žemės ir nenorės 
už jį atkeršyti. Pažvelkite, nedorėliai užmušė jį iš užpakalio; 
nei Perte, nei dešimt škotiškų mylių aplinkui nėra tokio 
dvariūno ar prastuolio, tokio žemumos gyventojo ar kalnėno, 
kuris drįstų, kokio nors kėslo vedamas, susitikti su juo 
akis į akį. O, narsieji Perto vyrai! Tai niekšinga ir klastinga 
ranka nuskynė iš jūsų tarpo gražiausią žiedą. 

Minia, kuri vis augo ir augo, įtūžusi ėmė šurmuliuoti. 

— Mes paimsime jį ant pečių, — tarė stipruolis mėsinin- 
kas, —ir nunešime į dominikonų vienuolyną parodyti ka- 
raliui. 

— Taip, taip, — pritarė vienas kalvis, — jokios sklendės, 
jokie užtvarai nesukliudys mums prieiti prie karaliaus; nei 
vienuoliai, nei mišios nepalenks mūsų ryžto. Geresnio už jį 
ginklų kalėjo nebuvo ir nebus. 

— Pas dominikonus, eime pas dominikonus!— ėmė šauk 
ti aplink susirinkusieji. 

— Klausykit, pertiečiai,— tarė kitas gyventojas, — mūsų 
karalius yra geras karalius ir myli mus kaip savo vaikus. 

Tik Duglas ir hercogas Olbenis neleidžia karaliui Robertui 
išgirsti jo liaudies negandų. 

-— Argi mes turime būti žudomi mūsų pačių gatvėse dėi 
to, kad mūsų karaliaus širdis tokia romi?— paklausė mėsi- 
ninkas.— Briuso laikais buvo kitaip. Jeigu karalius mūsų 
neužstos, mes patys save apginsime. Skambinkite varpais 
nelaimę, visais vario varpais. Šaukite kovos šūkį. Jokios 
pagailos nebus! Kilkite į žygį už Sent Džonstoną! 

— Taip,— sušuko dar vienas miestelėnas,— einame į Ol- 
benio ir Duglo pilis, sudeginsime jas iki pamatų. Te gaisrai 
praneša iš arti ir toli, kad Pertas Moka atsikeršyti už nar- 
sųjį Henrį Govą! Kiek kartų jis stojo į kovą už šlovingojo 
miesto teises — parodykime, kad mes galim atkeršyti už jo 
skriaudą. Ei, ei! Narsieji pertiečiai! Kilkit į žygį už Sent 
Džonstoną! 

Šitas šūkis, rinkimosi draugėn slaptažodis, visiems gerai 
žinomas, tačiau girdimas retai, tik tada, kai ištinka kokia 
sumaištis, dabar ėjo iš lūpų į lūpas, ir keletas aplinkinių 
varpinių, kurias įniršę užėmė pertiečiai, kai kur kunigams 
leidus, kai kur visai nepaisydami jų draudimo, ėmė skam- 
binti visais varpais ir skelbti negandą. Varpai buvo mušami 
kitu ritmu, negu paprastai, taip sakant, „atbulai“. 

Minia vis gausėjo, varpai skambėjo garsiau ir garsiau, 
o Alenas Grifinas, stambus vyras, gerbiamas tiek aukštuo- 
menės, tiek prastuomenės, tolydžio vaikščiojo aplink lavoną 
ir žemu balsu šaukė smalsuoliams atsitraukti ir palaukti ma- 
gistratų atvykstant. 

— Turim viską daryti tvarkingai, gerbiamieji, pirmeny- 
bę privalom duoti magistratams. Juos išrinkome ir miesto 
tarėjais paskyrėme, jie visi geri ir ištikimi vyrai, — te nesa- 
ko niekas, kad mes be reikalo maištaujame ir karaliui ra- 
mybę drumsčiame. Stovėkite ramiai, palikite vietos. nes jau 
ateina beilis Kreigdeilis, o su juo ir garbusis Saimonas Glo- 
veris, kuriam šlovingasis mūsų miestas tiek daug yra sko- 
lingas. Aiman, aiman, mielieji miestelėnai. Gražioji jo dukra 
dar vakar naktį buvo sužadėtinė, o šį rytą jau našle pavirto, 
dar Žmona nespėjusi pabūti. 

Šie užuojautos žodžiai tarsi alyvos šliūkštelėjo į minios 
rūstybės ugnį, ir gailavimai pasidarė dar garsesni, nes su- 
bėgo daugybė moterų, kurios prisidėjo prie vyrų šauksmų. 

— Taip, taip, kilkite į Sent Džonstono žygį! Už gražiąją 
Perto mergelę, už šaunųjį Henrį Govą! Kilkite visi alei vie- 
no, nedrebėkite dėl savo kailio! Į grklides, į arklides — rai- 
telis be arklio ne karys! Arklininkus ir jomenus užkapokite! 
Arklius užmuškite, sužalokite, subadykite. Niekšus ginkli- 
ninkus ir pažus nukaukite. Tegu pasipūtėliai riteriai sutinka 
mus pėsti, kad tokie drąsūs! 

— Kur tau jie išdrįs, kur tau,— atsakė vyrai, — jų stip- 
rybė —tai arkliai ir šarvai, o dabar šitie nedėkingi ir pa- 
sipūtę nenaudėliai jausis nedrąsiai, nes nužudė tokį šarvų 
meistrą. kuriam nėra lygaus nei Milane, nei Venecijoje. Už 
ginklų, už ginklų, narsieji miestelėnai! Kilkite į Sent Džons- 
tono žygį! 

Taip jiems bešūkaujant, magistratai ir aukštesniojo luo- 
mo atstovai su vargu pasidarė sau vietos, kad galėtų apžiū- 
rėti lavoną. Jie buvo atsivedę miesto raštininką oficialiam 
protokolui surašyti, arba, kaip sakoma, sustatyti aktui, ko- 
kiomis aplinkybėmis lavonas buvo rastas. Minia šią atvangą 
priėmė oriai ir nuolankiai, nes toks jau škotų tautos bū- 
das,— jie moka susitvardyti, bet tada darosi dar pavojin- 
gesni, nes vis tiek nepripažįsta jokių nuolaidų ir tik sutinka 
kantriai palaukti, jeigu reikia, kad kerštą galėtų kuo geriau 
įvykdyti. Savo magistratus susirinkusieji sutiko garsiais šūks- 
niais, taip išreikšdami troškimą atkeršyti, o kartu ir pagar- 
biai sveikindami savo užtarytojus, kurių vadovaujami vylėsi 
patenkinti tą troškimą teisingu ir teisėtu būdu. 

Kol sveikinimai skambėjo minioje, kuri dabar jau buvo 
užpildžiusi visas gretimas gatves ir godžiai gaudė bei kitiems 
skelbė šimtus -įvairiausių naujienų, miesto tėvai liepė pa- 
kelti lavoną, norėdami geriau jį apžiūrėti, ir, kai pamatė 
teisybę, garsiai visiems paaiškino, kad čia guli nužudytas 
ne ginklininkas iš Vindo, pelnytai gerbiamas visų miesto 
gyventojų dėl puikiųjų savo dorybių, kurios tais laikais 
buvo didžiai vertinamos, o žmogus, nenusipelnęs tokios Vi- 

suotinės pagarbos, nors ir turėjo visuomenėje šiokį tokį 
svorį, — linksmasis kepurininkas Oliveris Praudfiutas. Išgir- 
dus visai kitokią žinią, kad užmuštas ne Henris (Govas, 
teisingasis ir narsusis jųjų draugas, Žmonių pasipiktinimas 
atslūgo, tačiau jeigu vargšelį Oliverį būtų iš karto pažinę, 
keršto šauksmas, be jokios abejonės, būtų buvęs toks pat 
vieningas, nors gal ne taip kupinas pykčio, kaip dėl Henrio 
Vindo. Kai ta visai netikėta žinia perbėgo minią, kai kas 
net šyptelėjo, — matyt, nuo baisybės iki juokingumo tėra tik 
vienas žingsnis. 

— Be abejo, žudikai palaikė jį Henriu Smitu,— tarė Gri- 
finas,— ir jam dabar tai būtų didelė paguoda. 

Bet tuo metu atvyko dar vienas asmuo, ir vėl sugrąži- 
no scenai didžiai tragišką charakterį. 


DEVYNIOLIKTAS SKYRIUS 


Koks ten šėtonas skambina varpais? 
Pabus gyventojai. .. 


Šekspyras, „„Otelas“ 


Baisus gandas, aplėkęs miestą, ir netrukus po to suskam- 
bę nelaimės varpai, sukėlė visuotinį siaubą. Didikai ir rite- 
riai su savo svitomis skubėjo į rinkimosi vietas, iš kurių 
geriau atremti priešą; pavojaus signalas pasiekė ir karaliaus 
rezidenciją, kur jaunasis princas atėjo vienas iš pirmųjų 
ginti karaliaus, jei prireiks. Praeitos nakties scena stojosi 
jam prieš akis, ir, prisiminęs krauju apsitaškiusį Bontroną, 
jis suvokė, nors ir ne visai aiškiai, jog yra kažkoks ryšys 
tarp galvažudžio Bontrono ir visos tos sumaišties. Tačiau 
tada netikėtas pokalbis su seru Džonu Remomiu padarė jam 
tokį įspūdį, kad nugirsti žodžiai apie žmogžudystę jam vi- 
siškai išėjo iš galvos, ir dabar jis tik prisiminė, kad kažkas 
kažką nužudė. Jis vien dėl tėvo apsiginklavo ir pašaukė 
prie ginklo savo žmones, kurie su nublizgintais šarvais II 

su ietimis rankose atrodė visai kitaip, negu praeitą naktį, 
kada girti linksmai garbino Bakchą. Senasis geraširdis 
monarchas sutiko šį sūnaus meilės įrodymą su dėkingumo 
ašaromis ir išdidžiai pristatė savo sūnų broliui Olbeniui, ku- 
ris atėjo kiek vėliau. Jis paėmė juos abu už rankų. 

— Dabar mes esame trys Stiuartai, — tarė jisai, — neiš- 
skiriami kaip šventasis dobilas trilapis; sako, kas nešiojasi 
tą šventą žolyną, tas nebijo piktų kerų, — taip ir mums, kol 
galime pasitikėti vienas kitu, nebaisios jokios klastos nei 
jokie priešai. 

Brolis ir sūnus pabučiavo maloningąją Roberto Trečiojo 
ranką, o jisai irgi paspaudė juodviem rankas, išreikšdamas 
pasitikėjimą jų atsidavimu. Jaunuolis bučiavo tėvo ranką 
šį kartą iš širdies, tačiau brolis prisilietė lūpomis visai kaip 
išdavikas Judas. 

Tuo pačiu metu švento Jono bažnyčios varpas pranešė 
apie nelaimę ir Kerfiju gatvės gyventojams. Saimono Glo- 
verio namuose senoji Dorotė Glover (taip ją vadino pagal 
amatą, kuriuo ji vertėsi, šeimininko globojama) pirmoji iš- 
girdo nelaimės gausmą. Visomis kitomis progomis ji būdavo 
kiek apykurtė, bet blogas naujienas it koks peslys maitą 
kaip mat užuosdavo. Dorotė, kaip ir didžiuma žmonių iš 
žemesniųjų sluoksnių, labai mėgo rinkti ir skleisti liūdnas 
žinias, nors taip buvo labai stropi, ištikima ir prieraiši bū- 
tybė. Tokių žmonių šiaip niekas neklauso, ir todėl jiems 
taip patinka, kai atkreipia į save dėmesį, skelbdami bent 
liūdną žinią, o gal kartais jie džiaugiasi, kad nelaimė nors 
trumpą laiką juos sulygina su tais, kurie laikomi aukštes- 
niais už juos. Vos tik išgirdusi, kokie gandai skrieja per 
miestą, Dorotė šaute įšovė į savo šeimininko miegamąjį, 
mat, Gloveris, būdamas nebe toks jaunas, leido sau tą šven- 
tą dieną ilgiau pamiegoti. 

— Ak, varguolis, jis dar tebeguli!— sukliko ji ir ėmė 
rypuoti, lyg ir meiliai, lyg ir graudžiai.— Jo geriausias drau- 
gas nužudytas, o jis sau guli ir nieko nežino kaip nauja- 
gimis, kuris nieko neišmano nei apie gyvenimą, nei apie 
mirtį. 

—— Kas kas?!-— paklausė Gloveris, pašokdamas iš lovos.—- 
ką čia šneki, senoji? Ar dukrai kas nutiko“ 

— „Senoji!“,— atitarė Dorotė, kuri norėjo kiek pakan- 
kinti užkibusią ant kabliuko žuvelę.— Dar nesu tokia se- 
na,— tarė ji, sliuokdama iš kambario,— kad stypsočiau mie- 
gamajame, kai vyras keliasi nuogas iš patalo. 

Ir tuoj pasigirdo, kaip ji svetainėje apačioj dainuoja 
melodingu balsu į taktą šluotos brūžčiojimams. 

— Ak tu pelėda, tu velniene, Dorote, sakyk gi, ar mano 
dukrai kas nutiko? 

— Nieko nenutiko, tėveli, — atsakė gražioji Perto merge- 
lė iš savo miegamojo.— Jaučiuosi puikiai, bet dėl dievo 
motinos, kas yra? Varpai skambina nelaimę, o gatvėse gir- 
dėti šauksmai ir verksmai. 

— Tuoj sužinosiu priežastį. Šen, Konakarai, eikš grei- 
čiau, padėk man susitvarkyti. Ai, pamiršau, kad tas slun- 
kius kalnietis jau anoj pusėj Fortingalo. Pakentėk, dukrele, 
tuoj parnešiu naujienų. 

— Nėra jums ko taip skubėti, Saimonai Gloveri,— tarė 
atkaklioji senė.— Ir geras, ir blogas Žinias jūs išgirsite ne- 
peržengęs sienksčio. Aš žinau visą nutikimą; mat, pagalvo- 
jau, mūsų šeimininkas norės pasižiūrėti, kas ten dedasi, 
o toks karštakošis būdamas įsivels į kokią bėdą, tai, sakau, 
nepagailėsiu senų kojų ir pasižvalgysiu, ko čia visi taip su- 
bruzdo, kitaip senis lis į patį vidurį ir, ko gero, neteks no- 
sies, nė nežinodamas dėl ko. 

— Tai sakyk, senoji, kas nutiko?— tarė nekantrusis Glo- 
veris, vis dar tebevargdamas su daugybe kilpų ir varsčių, 
kuriais liemenė buvo prisegama prie kelnių. 

Kol jis knibinėjosi, Dorotė dar laukė, bet paskui, jam 
bebaigiant, numanydama, kad, neišgirdęs iš jos paslapties, 
jis išeis pats apsižvalgyti ir sužinos sambrūzdžio priežastį, 
jinai prabilo: 

— Gerai, gerai, klausykitės, tik nesakykite, kad per mano 
kaltę sužinojote blogą naujieną dar neišklausęs rytmetinių 
mišių. Turėčiau tylėti, kol jūs išgirsite kunigo žodžius, bet 
jeigu taip norit sužinoti, tai va. kažin ar yra jums spaudęs 

ranką geresnis draugas, kaip tas, kurio dabar netekote, o Per- 
te.kažin ar yra laikęs kardą narsesnis miestelėnas kaip tas, 
kurio dabar rauda žmonės. 

— Kalvis Henris! Kalvis Henris!— sušuko ir tėvas, ir 
duktė vienu balsu. 

— Va ir susilaukėt,— tarė Dorotė,— o dėl kieno kaltės, 
jei ne dėl savo pačių? Kiek triukšmo sukėlėt, kai pamatė jį 
su gatvės dainininke, tarsi būtų su kokia žyde susidraugavęs. 

Dorotė būtų dar ilgai taip šnekėjusi, tačiau jos šeimi- 
ninkas sušuko dukteriai, kuri dar tebebuvo savo kambaryje: 

— Nesąmonės, Ketrina, čia tik senos kvailės pliauška- 
lai. Negali būti. Aš tuoj parnešiu teisingų žinių.— Ir pasi- 
stvėręs kuoką jis pro Dorotę išlėkė laukan, kur žmonės 
plūste plūdo Aukštosios gatvės link. Dorotė tuo tarpu ėmė 
burbėti sau po nosimi: 

— Tavo tėvas manosi baisiai gudrus esąs. Žiūrėk, įsi- 
vels į kokią bėdą, o paskui tik ir šauks: „„Dorote, duok pa- 
šenų, Dorote, pridėk trauklapį“; o dabar tai tik nesąmones, 
tik melą ar nebūtus daiktus tegali išgirsti iš Dorotės burnos. 
„Negali būti!“ Nejaugi senasis Saimonas mano, jog kalvio 
Henrio galva yra kieta kaip jo priekalas ir atlaikys visus 
smūgius, kalniečiams užpuolus?— Ji nutilo, išvydusi Ketriną, 
kuri praėjo pro šalį it šmėkla, klejojančiomis akimis, mir- 
tinai išbalusi, nesupintais plaukais, visai kaip beprotė; senoji 
Dorotė nusigando ir užmiršo, dėl ko buvo pradėjusi niurz- 
gėti. 

— Dievo motina, palaimink mano mergaitę!— tarė ji.— 
Ko taip žiūri tarsi pamišusi? 

— Ar nesakei, kad nebe gyvas?— lyg ne savo lūpom iš- 
tarė persigandusi Ketrina; ji atrodė netekusi galios kalbėti 
ar girdėti. 

— Nebe gyvas, vaikeli! Taip, taip, tikrai nebe gyvas; 
dabar jau nebus ant ko bepyktauti. 

— Nebe gyvas!-— be žado pakartojo Ketrina.— Nužudy- 
tas. sakei, kalniečiai jį nužudė! 

— Tai žinoma, kalniečiai, įstatymų laužytojai. Jei kartais 

ir nužudo mūsuose kokį žmogų, tai dažniausiai tada, kai 
miestelėnai susikivirčija ir ima galvas kits kitam skaldyti, 
arba kai riteriai ar didžiūnai užsimano nuleisti vieni kitiems 
kraują. Bet čia — galvą galiu dėti — tikrai kalniečių darbas. 
Perte nebuvo nė vieno — nei lordo, nei prasto žmogaus, ku- 
ris būtų drįsęs susiremti su Henriu Smitu. Rasi, jį užpuolė 
visas pulkas, ne kitaip, — pati pamatysi, kai viskas išaiškės. 

— Kalniečiai!— pakartojo Ketrina, tartum negalėdama at- 
sikratyti minties, kuri ją iš proto varė.— Kalniečiai! O, Ko- 
nakarai, Konakarai! 

— Iš tiesų pataikei, Ketrina, atspėjai tikrąjį žudiką. At- 
simeni, jie susiginčijo šventojo Valentino išvakarėse, net 
muštis buvo pradėję. O kalnėno atmintis ilga. Sudrožk jam 
į veidą per šventą Martyną, tai jis iki Vėlinių vis Žandą 
trins. Tik kas čia juos prašė, tuos ilgakojus juodnugarius 
pradėti kruvinus savo darbus miesto vidury? 

— Tai aš prašiau, — tarė Ketrina,— aš pakviečiau kalnie- 
čius... aš pasiunčiau žinią Konakarui. jie tykojo aukos. . 
o aš pati ją atidaviau jiems, pasišaukdama juos čionai. Bet 
aš noriu pamatyti savo akimis... ir tada. mes ką nors 
padarysime. Pasakyk tėčiui, kad aš tuoj grįšiu. 

— Mergele, gal tau galvoj nebe gerai?— suriko Dorotė, 
kai Ketrina žengė pro ją į laukujas duris.— Juk negali eiti 
į miestą taip atrodydama,— su nukarusiais iki pakinklių plau- 
kais, tarsi nebūtum visų gražiausia Perto mergelė! O dangau, 
išlėkė į gatvę kaip be galvos; senasis Gloveris patrūks be- 
nertėdamas, o sulaikyk ją, kad gudri, tik liuoktelėjo it 
voverė, ir pagauk vėją laukuose. Nieko sau Pelenų diena! 
Ką čia man dabar padarius? Eit savo šeimininko ieškoti mi- 
nioje? Mane parstums ir sutryps, niekam nė į galvą neateis 
manęs senos pagailėti.. Eit paskui Ketriną — bet jos jau 
ir pėdos atšalo, kur man ten su jos kojomis susilyginti? 
Bene geriausia bus nueiti pas kaimyną Nikolą Barzdaskutį 
ir viską jam papasakoti. 

Kol ištikimoji Dorotė rengėsi vykdyti išmintingąjį savo 
sumanymą, Ketrina bėgo Perto gatvėmis ir atrodė taip, jog 
kitu metu tuoj visi būtų į ją sužiurę, ko lekia be dvasios 

lyg akis išdegusi, visai nebe panaši į kukliąją ir santūriąją 
Ketriną — be skaros, be šalio, be mantijos, o juk tais lai- 
kais nė viena padori moteris, tokios padėties ir tokio luo- 
mo, neišeidavo iš namų kuo nors neapsigobusi. Tačiau žmo- 
nėms ne tas rūpėjo,— vieni teiravosi, kiti aiškino subruz- 
dimo priežastį, kiekvienas vis kitaip, ir niekam nerūpėjo 
nei jos aplaidus apsirengimas, nei keista elgsena, — niekas 
netrukdė jai eiti toliau savo keliu ir domėjosi ja nė kiek 
ne daugiau, negu kitomis moterimis, kurios, baimingo smal- 
sumo ar išgąsčio pastūmėtos, išbėgo iš namų sužinoti, kodėl 
visi čia taip sujudo, o gal išlėkė ieškoti artimųjų, būkštau- 
damos, kad nebūtų jiems kas nutikę. 

Besibraudama pro minią, Ketrina persiėmė klaikiu žmo- 
nių nerimu bei siaubu ir vos pajėgė susilaikyti nerypavusi 
ir neaimanavusi kartu su visais. Tačiau ji vis tiek bėgo, 
tarsi per sapną savotiškai jausdama, jog atsitiko kažkokia 
baisi nelaimė, kurios niekaip negali tiksliai nusakyti, bet 
vis dėlto puikiai supranta, kad, tikriausiai, per jos kaltę 
nužudytas yra žmogus, kuris taip ją mylėjo, kurio dorybes 
ji labai vertino ir kuris jai buvo daug brangesnis, negu ji 
drįso pati sau prisipažinti. 

Mintis, kad yra kažkoks ryšys tarp Henrio mirties ir 
Konakaro su palydovais atvykimo, tegu atėjusi į galvą ta- 
da, kai Ketrina buvo neapsakomai susijaudinusi ir sutrikusi, 
galėjo būti teisinga, net ir ramiai viską apgalvojus ir ap- 
svarsčius. Nežinodama, ką ir bemanyti, vien tik jausdama 
nenugalimą norą įsitikinti baisingosios žinios tikrumu, ji 
skubėjo į tą vietą, kurios dar vakar šalinosi, prieštaringų 
jausmų kankinama. 

Kas būtų drįsęs per Užgavėnes pasakyti, kad Pelenų die- 
ną, dar prieš mišias, Ketrina Glover, tokia išmintinga, drovi, 
nedrąsi ir tokia griežta gero elgesio gynėja, lėks Perto gat- 
vėmis, braudamasi pro subruzdusią minią, nesusišukavusi, 
tinkamai neapsirengusi, į mylimojo namus, nors jisai. kaip 
jau buvo rimto pagrindo manyti, labai negražiai su ja pa- 
sielgė ir įžeidė ją, pasidavęs žeminančios palaidos meilės 
pagundoms. Ir vis dėlto ji bėgo; baisaus nerimo apimta, 

instinktyviai rinkdamasi laisvesnį kelią, ji aplenkė Aukštąją 
gatvę, kur susigrūdimas buvo didesnis, ir lėkė prie kalvės 
siaurais šiaurinio miesto pakraščio skersgatviais, kuriais Hen- 
ris Smitas neseniai lydėjo Luizą. Bet ir tos palyginti tušto- 
kos gatvelės dabar knibždėte knibždėjo praeivių — taip vi- 
sus buvo apėmęs nerimas. Ketrina Glover ėjo, o ją sutikę 
žmonės žvelgė vienas į kitą ir lingavo galvas, atjausdami 
jos skausmą. Pagaliau, dar vis gerai nesuvokdama, ko jai 
reikia, ji sustojo prie mylimojo durų ir pasibeldė įleidžiama. 
Į nekantrų jos beldimą atsakė tyla, ir ta beviltiška baimė, 
kuri ją čia atvijo, dar labiau suspaudė jai širdį. 

— Atidaryk... atidaryk, Henri!— suriko. ji.— Atidaryk, 
jei dar gyvas esi. Atidaryk, jei nenori rasti Ketrinos Glover 
mirusios prie tavo slenksčio! 

Jai taip beklykiant, bešaukiant tą, kurį tarė jau niekada 
nebeišgirsianti, jos mylimasis pats atidarė duris — kaip tik 
tuo metu, kada ji, netekusi sąmonės, parkrito. Neapsakomas 
jo džiaugsmas dėl tokio nelaukto jos pasirodymo sumišo su 
nuostaba,— nes jis negalėjo patikėti savo akimis, kad ji 
čia, — ir su išgąsčiu, nes Matė užmerktas jos akis, nubalu- 
sias lūpas, išblyškusį veidą ir nebe alsuojančią krūtinę. 

Visuotinis subruzdimas jau seniai buvo pasiekęs Henrio 
ausis, tik jis niekur nėjo iš namų, tvirtai nusprendęs nieku 
gyvu neįsitraukti į peštynes; tačiau vis vien turėjo nusika- 
binęs nuo sienos kardą ir atsarginį skydą ir jau rengėsi iš- 
eiti, paklusdamas magistratų raginimui, nes, kaip ir kiek- 
vienas miestelėnas, jis turėjo vykdyti savo priedermę, nors 
šį kartą jam labai nesinorėjo to daryti. 

„Kaip sunku, kad miestas mane vis traukia į visokius 
vaidus, o Ketrina taip jais bodisi! Žinau tikrai, Perte ne vie- 
na mergaitė sako savo garbintojui: „Eik, atlik pareigą ne- 
drebėdamas ir nusipelnysi savo damos palankumą.“ Bet va, 
tų jaunikaičių niekas nešaukia, o šaukia Mane ir dar tada, 
kai aš negaliu kaip tikras vyras apginti keliaujančios daini- 
ninkės ir kaip geras miestelėnas negaliu stoti už savo miesto 
garbę. nes Ketrina supyks, atstums mane ir apšauks mušeika 
ir palaidūnu.“ 

Tokios mintys sukosi ginklininko galvoje, kada jis, ei- 
damas į pavojaus šauksmą, atidarė duris ir pamatė savo iš- 
svajotąją, kurią mažiausiai tikėjosi išvysti — ji susmuko jam 
tiesiai į rankas. 

Širdyje pynėsi ir nustebimas, ir džiaugsmas, ir išgąstis, 
tačiau Henris neprarado galvos, o jos kaip tik labai reikėjo 
tą akimirką. Nors magistratų šaukimo atidėti niekaip ne- 
galima, visų pirma reikėjo nunešti Ketriną į saugią vietą 
ir atgaivinti, o tik paskui paklusti pareigai. Jis pakėlė mie- 
ląją savo naštą, kad ir lengvutę it plunksną, bet brangesnę 
jam už gryną auksą, ir nunešė į nedidelį -kambarėlį, buvusį 
savo motinos miegamąjį. Šis kambarėlis geriausiai tiko li- 
gonei slaugyti, nes jo langai į sodą, ir čia negirdėti viso 
to nerimastingo klegesio. 

— Ateik, aukle.. aukle Šulbred!  Eikš čionai kuo grei- 
čiausiai, vienam žmogui labai reikia tavo pagalbos. 

Senolė, kuri buvo pakirdusi nuo triukšmo, atšlepsėjo. 

— Jeigu tas žmogus tave galės sulaikyti nuo nemalonu- 
mų, tai. .— ji labai nustebo, išvydusi, kad ant velionės šei- 
mininkės lovos pagarbiai bei atsargiai paguldyta ir jos au- 
gintinio galingų rankų prilaikoma guli gražioji Perto mer- 
gelė, kaip jai pasirodė, negyva. 

— Ketrina Glover!— suriko ji — O, dievo motina, juk ji 
miršta! 

— Ne, senele, — tarė jos augintinis, — brangioji jos šir- 
dis dar plaka, ir miela krūtinė dar kilojasi nuo kvėpavimo! 
Eikš, tu mokėsi jai padėti geriau, negu aš. atnešk van- 
dens.. esencijų. visko, ko tik išmanai. Dievas ją atidavė 
į mano rankas ne mirti, o gyventi savo ir mano džiaugsmui. 

Auklė Šulbred gana mikliai pagal savo amžių susirinko 
visus vaistus Mergaitei atgaivinti, nes, kaip ir daugelis to 
laiko moterų, ji žinojo, ką reikia tokiais atvejais daryti, mo- 
kėjo dargi gydyti paprastas nedideles žaizdas, nes su karin- 
gais jos augintinio polinkiais to mokslo nuolat reikėjo. 

— O dabar, sūnau Henri,— tarė ji — atimk rankas nuo 
mano slaugytinės, Nors, antra vertus, labiau reikėtų stipriai 
ją priglausti: Bet tebūnie tavo rankos neužimtos — turėsi 

man padėti. Ne, jos ranką tai gali laikyti. ir būtų gerai, jog 
atsargiai suduotum į delną, kad pirštai atsigniaužtų, nes va, 
matai, kaip suspausti į kumštį. 

— Kaip aš galiu suduoti per tą švelnią dailią ranką!— 
tarė Henris.— Verčiau prašykite manęs, kad kūju trenkčiau 
į stiklo taurę, o ne muščiau gražųjį delną sudiržusiais savo 
pirštais. Bet yra kitas būdas jiems atgniaužti.— Jis prispaudė 
lūpas prie dailiosios rankutės, kuri vos vos virpčiojo, paro- 
dydama, kad gyvybė vėl grįžta. Gražioji Perto mergelė atsi- 
duso kartą, kitą, atvėrė akis, pasižiūrėjo į savo mylimąjį, 
klūpantį prie lovos, ir jos galva vėl nusviro ant pagalvės. 
O kad neištraukė rankos, kurią laikė mylimasis, turime būti 
gailestingi ir patikėti, jog ji dar ne Visai buvo sąmonę at- 
gavusi ir nepastebėjo, kaip jis, naudodamasis patogia proga, 
spaudžia jos ranką čia prie lūpų, čia prie krūtinės. Ir vis 
dėlto turime pasakyti, kad per tą porą minučių, kol ji gu- 
lėjo dar pusiau be sąmonės, skruostai jai vėl parausvėjo, 
o alsavimas pasidarė gilus ir ritmingas. 

Šauksmai prie durų ėjo vis garsyn, Henrį šaukė įvairiau- 
siais vardais: kalviu, Govu, Smitu iš Vindo — taip paprastai 
pagonys šaukiasi savo dievų, suteikdami jiems įvairius epi- 
tetus. O paskui minia neteko kantrybės. Ir panašiai kaip 
portugalai katalikai, iškalbėję visas maldas savo šventiesiems, 
ima plūstis, miestelėnai pasileido jį koneveikti visokiais 
žodžiais: 

— Gėda, Henri! Jeigu tuoj pat neišeisi, tai būsi mies- 
telėnų priesaikos laužytojas ir šlovingojo miesto išdavikas! 

Atrodo, kad auklės Šulbred vaistai buvo labai geri, nes 
Ketrina jau visai atgavo sąmonę; ji pasuko veidą daug ar- 
čiau mylimojo, negu jos padėtis jai leido iki tol, ir neatėmė 
iš jo kairiosios rankos, o dešiniąją uždėjo jam ant peties, 
lyg norėdama jį sulaikyti, ir šnabždėjo: 

— Neik, Henri. Pasilik su manim. Jie tave užmuš, 
tie Žudikai. 

Džiaugdamasi, kad rado mylimąjį gyvą, nors tikėjosi pa- 
matyti tik jo lavoną, ji prašė jį švelniai, tardama žodžius 
taip tyliai, jog jis vos galėjo išgirsti, tačiau jie vis dėlto 

sulaikė Henrį Vindą ir jis nė nekrustelėjo, nors ir kaip ten 
rėkavo daugybė balsų, reikalaudami, kad jis išeitų. 

— Palaukit, vyručiai!— sušuko vienas iš drąsesniųjų mies- 
telėnų kitiems.— Išdidusis kalvis juokiasi iš mūsų! Einam 
į vidų ir ištempsim jį už ausų. 

— Pasvarstyk, ką bedarąs, o paskui lįsk,— tarė vienas 
atsargesnis puolėjas.— Jei per prievartą įeisi į Henrio Govo 
namus, tai nė kaulų nesurinksi: Ana, ten eina žmogus, 
kuris kaip tik pabus mums pasiuntiniu — tegu jis pasikalbės 
su kalviu ir gerai ištrinks jam galvą. 

Tas žmogus, apie kurį čia užėjo kalba, buvo pats Sai- 
monas Gloveris. Jo ateita į nelaimės vietą, kur gulėjo varg- 
šelio kepurininko lavonas, kaip tik tą akimirką, kai, Kreig- 
deiliui įsakius, šis buvo atverstas veidu aukštyn; Gloveris 
lengviau atsiduso, pažinęs nelaimingąjį pagyrūną, kada buvo 
laukta pamatyti visų numylėtą Henrį Smitą, nuskriaustųjų 
gynėją. 

Žmones suėmė juokas ar dar koks panašus jausmas, nes 
visi prisiminė, kaip stengdavosi Oliveris nusipelnyti kovo- 
tojo šlovę, kuri iš tikrųjų labai netiko nei jo būdui, nei po- 
vyzai, o mirties susilaukė kaip tik tokios, kokios troško. 
Tačiau tą neprideramą juoką, kuris rodė to laikotarpio žmo- 
nių grubumą, nutildė aimanuojanti ir verkianti moteriškė, 
kuri brovėsi pro minią gailiai raudodama: „„Ak, mano mie- 
lasis vyre!“ 

Minia prasiskyrė, praleisdama raudotoją ir keletą ją ly- 
dinčių moterų. Iki tol visi žinojo, kad Modė Praudfiut yra 
gana daili tamsiaplaukė moteris, kai kas manė, kad ji riečia 
nosį ir iš didžio elgiasi su tais, kuriuos laiko menkesniais 
ar neturtingesniais už save, taip pat, kad valdo savo vyrą 
ir labai greit moka jį sutramdyti, kai tas besigirdamas išeina 
iš vėžių. Bet dabar, kai Visi buvo tokie susijaudinę, jos 
pasirodymas padarė žmonėms labai didelį įspūdį. 

— Ar dėl to juokiatės,— tarė ji. — nevertieji Perto gy- 
ventojai, kad vieno tikro jūsų miestelėno kraujas nutekėjo 
į griovį? O gal dėl to juokiatės, kad mano vyrui išpuolė 
tokia lemtis būti nužudytam? Kuo jis nusipelnė to juoko? 

Ar neišlaikė jis savo garbingų namų savo paties darbu. ar 
nebuvo vaišingi jo namai, kurie mielai priglausdavo ligonį 
ir sušelpdavo vargšą? Ar jis neskolindavo, jei kas prašydavo, 
ar nestodavo už kaimynus kaip draugas, ar nemokėdavo duo- 
ti patarimo ir pabūti teisėju, kaip tikras magistratas? 

— Teisybė, teisybė,— atsakė susirinkusieji — jo kraujas 
lygiai taip pat, kaip ir Henrio Govo, yra mūsų kraujas. 

— Teisingai kalbate, kaimynai, — tarė beilis Kreigdeilis.— 
Negalima atleisti šitos skriaudos, kaip kad atleidome už anks- 
tesnę,— miesto gyventojų kraujas neturi tekėti neatkeršy- 
tas grioviais kaip koks pašvinkęs vanduo, kitaip Mrūsų Tė- 
jus netruks paraudonuoti. Šį kartą smūgis buvo skirtas ne 
tam varguoliui, kuris per nelaimę žuvo. Visi pažinojo Oli- 
verį Praudfiutą, visi žinojo, kiek daug jis šneka ir kiek 
maža daro. Jis buvo su kalvio Henrio odiniu durtiniu, sky- 
du ir šalmu. Juos pažįsta visas miestas, kaip ir aš pats. 
Jam jie priklauso, abejonės nėra. Kaip žinote, Oliveris tu- 
rėjo tokią silpnybę: kaip įmanydamas stengdavosi pamėg- 
džioti Smitą. Kažkas kėsinosi nužudyti tą narsuolį, jau ke- 
liolika kartų dalyvavusį susidūrimuose, bet, apakintas pyk- 
čio, o gal per daug prisisiurbęs, nužudė visiškai nekaltą 
kepurininką, kurio niekas negalėjo bijoti ar neapkęsti ir 
ant kurio niekas niekad fimtai nesupykdavo. 

— Ką dabar reikia daryti, beili?— suūžė minia. 

— Tą, bičiuliai, nuspręs jūsų magistratai; mes tuojau 
sušauksime posėdį, kai tik ateis seras Patrikas Čarteris, ku- 
ris netrukus turi čia būti. Tuo tarpu tegu vaistytojas Dvai- 
ningas apžiūri velionį ir gal pamatys, kokiu būdu jį ištiko 
mirtis, o paskui reikia įvynioti kūną į švarias drobules, kaip 
pridera garbingam piliečiui, ir paguldyti priešais didįjį al- 
torių šventojo Jono, mūsų miesto patrono, bažnyčioje. Liau- 
kitės rėkavę ir triukšmavę; kas tiktai tvirtas ir ginklą pa- 
kelti įstengia, kas linki gero mūsų miestui, laikykite pareng- 
tus ginklus ir patys būkite pasiruošę susirinkti Aukštojoje 
gatvėje, kai suskambės miesto varpas Rotušės bokšte, — tada 
mes atkeršysime už mūsų bičiulio mirtį arba sutiksime tokią 
lemtį, kokią dangus mums atsiųs. O kolei kas venkite bet 

kokių kivirčų su riteriais ir jų palydovais, iki sužinosime, 
kas yra kaltininkas. 

— Bet kur gaišta tasai dykaduonis kalvis? Jis būna gata- 
vas pulti į grumtynes, kai jo niekas neprašo, o dabar, kai 
jis galėtų pasitarnauti mūsų miestui, tai kažin ko delsia. 
Kas ten jį laiko, ar žino kas nors? Ar buvo jis Užgavėnių 
karnavale? 

— (Garbusis beili, dievaižin, kas ten jam yra, arba jis 
serga, arba išėjo iš proto,— tarė vienas miesto seniūnų, ar 
tarėjų. — nes sėdi užsidaręs, kaip sako jo tarnai, tačiau mū- 
sų nejįsileidžia ir nieko nepaaiškina. 

— Jūsų malonybe, pone beili,— tarė Saimonas Gloveris,— 
jums leidus, aš nueisiu Henrio Smito atvesti. Aš turiu su 
juo vieną tokį dalyką nuspręsti. Palaiminta tebūna šventoji 
dievo motina, kad išsaugojo jį, juk aš prieš penkiolika mi- 
nučių Maniau, jog jau niekad jo gyvo nebepamatysiu! 

— Atvesk narsųjį kalvį į miesto tarybos rūmus,— tarė 
beilis; tuo metu vienas įjomenas raitas prasibrovė pro minią 
ir kažką pašnibždėjo jam į ausį. — Va šitas geras žmogus 
sako, kad riteris Čarteris jau žengia pro vartus. 

Dėl tokios tad priežasties Saimonas Gloveris pats atėjo 
į Henrio Govo namus tuo metu, kaip jau minėjom. 

Jis nesvarstė, kaip kiti, patogu ar nepatogu, bet įėjo 
tiesiai į svetainę, o išgirdęs bruzdant motulę Šulbred, pasi- 
naudojo draugo teisėmis, užlipo iki miegamojo ir, tarda- 
mas atsiprašymo žodžius: „„Dovanok, geroji kaimyne“, ati- 
darė duris ir žingtelėjo į kambarį, kur išvydo tai, ko visai 
nesitikėjo. 

Išgirdusi jo balsą, Ketrina atsigavo daug greičiau, negu 
nuo motulės Šulbred gaivinančių vaistų, ir išbalę skruostai 
jai nukaito it bijūnai. Ji atstūmė mylimąjį abiem rankom, 
kurias leido iki šiolei glostyti ir bučiuoti, gal dar būdama 
ne visai atitokus, o gal pajutusi jam švelnumą, kai tiek pri- 
sijaudino iš ryto. į 

Henris Smitas, kaip gerai žinome, labai drovus, net su- 
svyravo atsistodamas, ir visi trys baisiausiai sumišo, tik vie- 
na motulė Šulbred susirado dingstį atgręžti jiems nugarą 

ir pasijuokti iš jų į valias, nes jau niekaip nebegalėjo su- 
silaikyti; prie jos netrukus prisidėjo ir Gloveris, mat, nors 
ir didelis buvo jo nustebimas, tačiau neilgas ir malonus. 

— Šventasis Jonas gali paliudyti, — tarė jis, — maniau, jog 
šį rytą pamatytas reginys bus atėmęs man norą juoktis bent 
iki Velykų, bet čia net ir mirdamas nesusilaikytum nenusi- 
kvatojęs. Nagi čia stovi visų apraudotas, varpais per visas 
varpines nuskambintas garbusis Henris Smitas gyvų gyviau- 
sias, linksmų linksmiausias, toks stiprus ir raudonas, kad 
kito tokio visame Perte nerasi. Ir čia pat brangioji mano 
dukružė, dar vakar neturėjusi kitos kalbos, kaip tik apie 
nedorybę žmonių, kurie ieško šventvagiškų pramogų ir ima- 
si globoti klajojančias linksmintojas. Tai mat kaip — ta, kuri 
vakar nepripažino nei šventojo Valentino, nei Kupidono, 
dabar, va, pati kitus linksmina. Na, ką besakysi! Dar gerai, 
motute Šulbred, kad jūs, kuri užkertate kelią bet kokiai 
netvarkai, buvote prie tų įsimylėjėlių. 

— Tėveli, brangusis, jūs mane užgaunate,— tarė Ketri- 
na, vos neverkdama.— Atėjau čia visai ne todėl, kaip jūs 
manote. Atėjau tiktai todėl. todėl. . 

— Todėl, kad tikėjaisi rasti mylimąjį mirusį — pasakė 
jai tėvas, — o radai gyvą, galintį priimti tavo pagarbą ir 
tau ją pareikšti. Jeigu tai ne nuodėmė, aš norėčiau visa 
širdimi padėkoti dievui, kad tau padarė tokią staigmeną, 
o per ją pasirodei tikra moteris besanti. Saimonui Gloveriui 
per didelė garbė būti šventosios mergelės tėvu. Ne, ne, ne- 
žiūrėk taip gailiai ir nesitikėk užuojautos iš manęs! Aš galiu 
tik pasistengti ir nesijuokti, jeigu tu neverksi arba prisi- 
pažinsi, kad tos ašaros iš džiaugsmo. 

— Kad ir numirti reikėtų dėl tokio prisipažinimo,— tarė 
vargšė Ketrina,— negalėčiau pasakyti, kodėl verkiu. Tiktai 
patikėk, mielas tėveli, ir Henris turi tikėti, kad nebūčiau 
atėjusi čionai, jeigu ne. jeigu ne... 

— Jeigu nebūtum maniusi, jog Henris nebegali ateiti 
pas tave,— tarė tėvas.— O dabar paspauskite rankas taikos 
ir santarvės ženklan ir vykdykite Valentino priedermes. Va- 
kar buvo Užgavėnės, Henri. Laikysime, kad tu išpažinai 

savo kaltes, gavai išrišimą ir dabar jau išsivadavai nuo visų 
nuodėmių. 

— Tai jau ne, tėve Saimonai,— tarė kalvis,— dabar, kai 
jūs pakankamai ramus mane išklausyti, aš galiu pasakyti, 
kad visos tos paskalos — netiesa, ir galiu paprašyti savo 
auklę, tetulę Šulbred, tą paliudyti. .. 

— Ne, ne,— atsakė Gloveris— kam vėl Žžadinti nesuta- 
rimus, kai reikia viską pamiršti? 

— Klausyk, Saimonai! Saimonai Gloveri!..— Vėl pa- 
sigirdo balsai iš gatvės. 

— Teisybė, sūnau,— rimtai tarė Gloveris— turime kito 
reikalo imtis. Privalome abudu kuo greičiausiai eiti į tarybą. 
kol mudu sugrįšime; o kadangi mieste labai neramu, mes, 
Henri, parlydėsime ją tada namo ir pažiūrėsime, ar atsiras 
toks drąsuolis, kuris norėtų mums pastoti kelią. 

— O, brangusis tėveli,— tarė Ketrina nusišypsodama,— 
dabar tu kalbi kaip Oliveris Praudfiutas. Tas šaunuolis be 
Henrio irgi nestoja į kovą. 

Tėvo veidas apsiniaukė: 

— Pasakei dygų žodį, dukrele, tačiau nežinai, kas atsi- 
tiko... Pabučiuok jį, Ketrina, susitaikymo ženklan. 

— Tai jau ne,— atsakė Ketrina— aš ir taip per didelę 
malonę jam padariau šį rytą. Galės reikalauti užmokesčio 
tada, kai laimingai parlydės savo skrajūnę namo. 

— Na,—tarė Henris — tai aš bent pasinaudosiu šeimi- 
ninko teisėmis, jeigu kitokių man nepripažįstate. 

Jis apkabino gražiąją mergelę ir pats nurėškė bučinį, ku- 
rio ji nebuvo norėjusi duoti. 

Kai juodu lipo laiptais žemyn, senasis Gloveris uždėjo 
ranką kalviui ant peties ir tarė: 

— Didžiausias mano troškimas išsipildė, Henri, bet dan- 
gus lėmė, kad tai atsitiktų sunkių išbandymų ir baisybių 
valandą. 

— Teisybė,— tarė kalvis, — bet jūs žinote, tėve, kad Per- 
te neramumai, nors ir gana dažni, retai kada trunka kiek 
ilgiau. 

Paskui, atidaręs duris iš namų į kalve, sušuko: 

— Šen, draugužiai Entonai, Katbertai, Dingvelai ir Ringa- 
nai! Nesitraukite nė vienas iš čia, kol aš grįšiu. Manau, 
galiu pasikliauti jumis kaip ir kardais, kuriuos iš manęs 
mokėtės kalti; jeigu klusniai vykdysite mano paliepimą, gau- 
site po prancūzišką kroną ir jums bus iškeltos škotiškos 
vaišės. Palieku didelę brangenybę jūsų apsaugai. Gerai sau- 
gokit duris. Mažasis Dženkinas tegu vaikšto palei kalvę 
aukštyn ir žemyn, o ginklus laikykite parengtus, jeigu kas 
mėgins artyn prieiti. Neatidarykite durų nė vienam žmogui, 
kol tėvas Gloveris arba aš pats nebūsime grįžę; nuo to pri- 
klausys mano gyvenimas ir laimė. 

Tamsiaveidžiai milžinai, kuriems jis taip paliepė, atsakė: 

— Mirtis tam, kas kėsinsis į jūsų laimę ir ramybę. 

— Mano Ketrina dabar apsaugota, — tarė Smitas josios 
tėvui, — geriau jos neapsaugos nė dvidešimt vyrų iš kara- 
liškosios sargybos. Ramiausias kelias į miesto tarybą, tik- 
riausiai, bus per sodą. 

Ir jis nusivedė Gloverį per vaismedžių sodą, kur paukš- 
čiai, per žiemą geraširdžio šeimininko globoti ir lesinti, da- 
bar, ankstyvo pavasario metą, sveikino nedrąsius vasario 
saulės šypsnius tylia ir vis nutrūkstančia melodija. 

— Paklausyk tų giesmininkų, tėve,— tarė Smitas, — juo- 
kiaus šį rytą, kai vargšeliai sučiulbo vidury žiemos, mat, 
mano širdis buvo sugelta. O dabar, rodos, galėčiau klausytis 
to linksmo choro, nes ir aš turiu savo Valentiną, kaip jie 
turi savo; gal rytojus ir žada man bėdą, užtat šiandieną 
nerasi laimingesnio žmogaus Perte, nei pačiame mieste, nei 
grafystėje, nei tvirtovėje, nei plačiuose laukuose. 

— Dievas mato, ir aš pats džiaugiuosi, — pasakė senasis 
Gloveris,— tačiau turiu sugadinti tau džiaugsmą.. Vargšas 
Oliveris Praudfiutas, tas niekam pikta nedarąs žmogelis, ku- 
Iį taip gerai pažinojome, buvo rastas šį rytą gatvėje ne- 
gyvas. 

— Negyvas nuo persigėrimo?— paklausė Smitas.— Nie- 
ko, puodelis sultinio ir žmonos pamokslas jį vėl atgaivins. 

— Ne, Henri, ne. Jį nužudė — užmušė alebarda ar kokiu 
panašiu ginklu. 

— Negali būti!— sušuko kalvis.— Jis gi buvo toks grei- 
tas, ir jau nebūtų stojęs gintis rankomis, jei tik būtų galėjęs 
bėgti kojomis. 

— Jam nedavė pasirinkti. Smūgis suduotas iš užpakalio 
į pakaušį; žudikas buvo žemesnio už jį ūgio ir pasinaudojo 
raitininko alebarda ar kokiu kitu iš tų ginklų, nes Lokaberio 
kirvukas būtų nunešęs tik viršugalvį... O dabar jis guli 
negyvas, perskelta galva, kad matytum, kaip baisiai... 

— Negaliu patikėti — tarė Henris Vindas.— Šiąnakt jis 
buvo mano namuose, su karnavalo rūbais, atrodė išgėręs, 
bet ne per labiausiai. Kažką paistė, kad jį kas vijosi, kad 
jam pavojus gresia, bet juk gerai jį pažistu: kai tik išgeria, 
tuoj ir pradeda girtis, o aš, teatleidžia man mergelė Marija, 
neliepiau niekam jo palydėti ir padariau nežmonišką blogy- 
be. Šventas Jonai, būk man liudytoju! Aš turėjau eiti su 
kiekviena bejėge būtybe, o tuo labiau su juo, juk taip daž- 
nai mMudviem tekdavo sėdėti prie vieno stalo ir gerti iš tos 
pačios taurės. Bet kam iš visos Žmonių giminės galėjo ateiti 
į galvą žudyti tokį žmogeliuką, juk jis toks paprastas, toks 
nepiktavalis, tik tiek, kad didelis pagyrūnas. 

— Henri, jis buvo su tavo šalmu, tavo odiniu durtiniu, 
tavo skydu. Kaip tat atsitiko? 

— Nagi, jis paprašė paskolinti juos vienai nakčiai, o aš 
buvau susikrimtęs ir džiaugiausi, galėdamas kuo greičiau 
juo atsikratyti; aš nenorėjau nei švęsti, nei ko svetinti, nes 
buvau su jumis susipykęs. 

— Beilis Kreigdeilis ir visi išmintingiausieji tarėjai sako, 
kad kirtis buvo skirtas tau ir kad dabar tavo pareiga negai- 
lestingai atkeršyti už mūsų miesto gyventoją, kurį ištiko 
tau skirtoji mirtis. 

Kalvis nieko neatsakė. Jie jau buvo išėję iš sodo ir Žy- 
giavo tuščiu skersgatviu, kuriuo tikėjosi nueiti iki miesto 
tarybos ne per daug pastebimi ir be reikalo neklausinėjami. 

— Tyli, mano sūnau, o juk mudviem reikia dar apie 
daug ką pasikalbėti. —tarė Saimonas Gloveris— Pagalvok 

apie našlę Modliną,— jeigu ji panorės kelti bylą tam, kas 
padarė tokią didelę skriaudą, palikdamas ją našle, o jos 
vaikus našlaičiais, tai pagal įstatymus ir papročius ji privalo 
turėti gynėją. Ar tas žudikas šioks, ar toks, mes juk gerai 
pažįstame tą didikų šutvę ir žinome, kad įtariamoji pusė 
pasiūlys dvikovą, gal vien norėdama pasityčioti iš bailių 
miesčionių, kaip jie mus vadina. Taip neturi būti, Henri 
Vindai, kolei mūsų gyslose teka kraujas. 

— Suprantu, kodėl taip kalbi, tėve,— atsakė Henris nu- 
siminęs.— Dievaži, aš visuomet mielai šokdavau, išgirdęs 
kvietimą į mūšį, kaip žygio arklys, išgirdęs trimitą. Bet 
prisimink, tėve, kaip aš vis prarandu Ketrinos malonę, jau 
net vilties buvau netekęs ją susigrąžinti, vien dėl to, kad 
visada būdavau per greitas šokti į kovą. Šiandien visi mūsų 
nesutarimai pasibaigė, o viltis, dar rytą atrodžiusi nepa- 
siekiama, pasidarė tokia artima ir šviesi kaip niekad; argi 
aš privalau dabar, tebejausdamas jos atleidimo bučinį ant 
lūpų, vėl imtis ginklo, jei ji dėl to bus labai įskaudinia, ir 
jūs tai puikiai žinote? 

— Nelengva man tave mokyti, Henri, — tarė Saimonas, — 
tačiau noriu tavęs paklausti — ar turi pagrindo manyti, jog 
nelaimingąjį Oliverį palaikė tavimi? 

— Tikriausiai, taip ir buvo, — atsakė Henris.— Sakydavo, 
kad Oliveris kiek panašus į mane, o jis, vargšas neišmanė- 
lis, mėgdžiodavo mano judesius ir eiseną, dėl didesnio pa- 
našumo netgi švilpiniuodavo mano mėgstamas daineles ir 
taip brangiai už tą sumokėjo. Tiek mieste, tiek apylinkėse 
yra nemažai man bloga linkinčių žmonių, kurie mielai mane 
nugalabytų, o jis, rodosi, negalėjo turėti anei vieno priešo. 

— Taip, Henri, prieštarauti negaliu, mano duktė tikrai 
jausis įžeista. Daug laiko jinai yra praleidusi tėvo Klemento 
draugėje ir prisiklausiusi pamokymų apie taiką ir atlaidumą, 
nors tai, kaip man atrodo, ne per labai tinka tokioje šalyje, 
kur įstatymai negali mūsų apginti, jeigu mes nepakankamai 
turime drąsos apsiginti patys. Jeigu nuspręsi stoti dvikovon, 
aš pasistengsiu iš visos širdies ją įtikinti, kad ir ji suprastų 
tą dalyką, kaip visos kitos doros moterys; bet jeigu nuspręsi 

niekur nesikišti ir palikti neatkeršijęs už žmogų, kuris gy- 
vybę prarado per tave, už našlę, netekusią vyro, ir našlaičius, 
netekusius tėvo,— ką padarysi, pasistengsiu negalvoti apie 
tave blogai už per didelę tavo kantrybę, nes būsi taip pa- 
sielgęs iš meilės mano dukrai. Bet tada, Henri, mums pa- 
tiems teks išsikelti iš mielojo mūsų Sent Džonstono, nes čia 
mūsų šeimos niekas nebegerbs. 

Henris atsiduso iš širdies gelmių, valandėlę patylėjo, 
o paskui atsakė: 

— Geriau jau mirti, negu garbės netekti, nors dėl to 
niekad nebegaučiau Ketrinos pamatyti! Kad taip vakar va- 
kare, būčiau stojęs prieš patį narsiausią kalaviją, kupinas 
smagumo, kaip kad šokdamas aplink gegužės švenčių stulpą. 
Bet šiandien, kai ji pagaliau beveik pasakė man: „Henri 
Smitai, aš tave myliu!“ — tėve Gloveri, juk tai baisiai sunku. 
Tačiau nieko nepadarysi — čia mano paties kaltė! Vargšelis 
Oliveris! Jeigu būčiau priėmęs jį pernakvoti savo namuose, 
kai jis meldė, visas apimtas didžiausios baimės, arba ėjęs 
su juo kartu, tai būčiau kitaip pakreipęs jo likimą arba Žu- 
vęs kartu. Bet aš jį erzinau, iš jo šaipiausi, koneveikiau ir 
plūdau, tačiau, dievaži, taip elgiausi ne dėl ko kito, o tik 
grynai netekęs kantrybės. Aš išstūmiau jį pro duris, nors 
žinojau, koks jis silpnas, išstūmiau sutikti lemties, kuri gal 
buvo man skirta. Turiu atkeršyti už jį, kitaip negarbė kris 
ant manęs visiems amžiams. Pažiūrėk, tėve, visi sako, kad 
aš kietas kaip plienas, kurį kalu... Negi užgrūdintas plienas 
lieja tokias ašaras, kaip aš? Gėda juk taip ašaroti! 

— Ne, negėda, brangusis sūnau, — tarė Saimonas.— Aš 
seniai žinau, kad tu ne tik drąsus, bet ir geras. Tačiau laimė 
gal dar mums nusišypsos. Gal neras nieko, ką galima būtų 
įtarti, o kai nebus ko apkaltinti, tai ir dvikova neįvyks. 
Kur tai matyta, kad nekaltas kraujas. liktų neatkeršytas! Bet 
jeigu tas baisusis žudikas kur nors dabar pasislėptų, tu bū- 
tum išvaduotas nuo pareigos keršyti, nes juk laikas ateis 
ir jis vis tiek susilauks atpildo už savo kaltę. 

Taip bekalbėdami jie atėjo į tą Aukštosios gatvės vietą, 
kur stovėjo miesto taryba. Prasispraudę pro minią, besigrū- 

dančią gatvėje, ir pasiekę duris, jie Iado visus praėjimus 
saugomus būrio ginkluotų miestelėnų ir kokių penkiasdešimt 
Kinfonso riterio ietininkų, kuris drauge su sąjungininkais 
Grėjais, Blerais, Monkrifais ir kitais buvo atvedęs į Pertą 
-didelį būrį raitininkų ir dalį jų pastatęs čia eiti sargybą. 
Vos tiktai Gloveris ir Smitas pasisakė, kas esą, tuojau buvo 
įleisti į menę, kur sėdėjo susirinkę magistratai. 


DVIDEŠIMTAS SKYRIUS 


Našlė, išsekusi ir apleista, 
Teisybės ieško — gniuždo ją skriauda. 
„Berta“ 


Perto tarybos menė atrodė gana nepaprastai. Tamsokame 
kambaryje, silpnai ir nepatogiai apšviestame pro du nevie- 
nodo dydžio ir nevienodos formos langus, stovėjo didelis 
ąžuolinis stalas, apsėstas daugelio vyrų. Tie, kurie sėdėjo 
ant aukštųjų kėdžių, buvo pirkliai, taip sakant, gildijos na- 
riai arba krautuvininkai, apsitaisę prideramais savo rangui 
rūbais, tačiau didžiuma su „karo ženklais ant senyvų kak- 
lų“ kaip regentas Jorkas, tai yra su antkakliais ir perpetė- 
mis, ant kurių kabojo ginklai. Žemesnėse kėdėse aplink 
stalą sėdėjo meistrai, amatininkai, cechų seniūnai, arba va- 
dinamieji dekanai, kasdieniais drabužiais, tik kiek daugiau 
apsitvarkę, negu paprastai. Jie taip pat buvo apsiginklavę; 
kai kurie turėjo užsivilkę juodus švarkus ar striukes, apsiū- 
tas plieno skryleliais, kurie kybojo eilėmis, prisegti už vir- 
šutinio kampo, ir, pasvirdami sulig kiekvienu žmogaus ju- 
desiu, visai neblogai dengė kūną. Kiti buvo apsivilkę odi- 
nius durtinius, kurie, kaip minėta, galėjo atlaikyti ne 
pernelyg smarkų kardo ar net ieties kirtį. Stalo gale, ap- 
suptas visos šitos margaspalvės draugės, sėdėjo seras Lui- 
sas Landinas, ne karo vyras, o tik dvasiškis, švento Jono 
bažnyčios klebonas, apsirengęs sutaną ir pasidėjęs priešais 

save rašalą ir plunksną. Jis ėjo miesto raštvedžio pareigas, 
ir, kaip į visus to meto kunigus (kurie tada vadinosi po- 
piežiaus riteriais), į jį buvo kreipiamasi tituluojant ,„Domi- 
nus“ arba sutrumpintai „Dom“, arba „Den“ (išvertus reikštų 
„ponas“) — tai pagarbos titulas visai aukštajai dvasiškijai. 

Ant pakilaus krėslo tarybos priešakyje sėdėjo seras Pat- 
rikas Čarteris, apsiginklavęs nuo galvos iki kojų, visas tvis- 
kantis — tikra priešingybė margaspalviams, pusiau karingai, 
pusiau taikiai apsirengusiems miestelėnams, kurie tik ret- 
karčiais būdavo šaukiami prie ginklų. Meras laikėsi gana 
draugiškai, nes bendri interesai suartino jį su miesto gy- 
ventojais ir magistratais, tačiau jis stengėsi pabrėžti savo 
viršumą, kadangi buvo kilmingo kraujo ir aukšto rango, 
o to meto supratimu tai davė teisę jaustis aukštesniam už 
visus susirinkusius, kuriems vadovavo. Du ginklanešiai sto- 
vėjo už jo, vienas laikė riterio vėliavą, kitas skydą su 
herbu — ranka su durklu ar trumpu kardu ir išdidus devi- 
zas: „Štai mano chartija“. Dailus pažas laikė ilgą šeiminin- 
ko kardą, o kitas — jo ietį; visi šie riteriški ženklai ir daik- 
tai buvo pabrėžtinai demonstruojami šiuo momentu, kai jų 
savininkas turėjo spręsti miestelėnų tarybos reikalus. Visu 
savo asmeniu Kinfonso riteris, atrodė, stengėsi išreikšti 
kažkokią didybę ir nepalenkiamumą, kurie taip netiko at- 
viram ir linksmam jo būdui. 

— Na, pagaliau jūs atėjote, Henri Smitai ir Saimonai 
Gloveri.— tarė meras.— Žinokit, jog mes buvom priversti 
laukti. Teatsitiks taip dar kartą, kai mes užimame šią vietą, 
mes uždėsime jums tokią baudą, kad tikrai nesidžiaugsite 
bemokėdami. Gana — nesiteisinkite. Dabar pasiteisinimų ne- 
klausiame, o kitą kartą jų nebepriimsime. Žinokite, serai, 
kad mūsų: gerbiamas raštininkas ką tik surašė viską raidė 
į raidę, ką aš dabar jums trumpai pasakysiu, kad matytu- 
mėte, ko iš jūsų reikalaujama, ypač iš tavęs, Henri Smitai. 
Velionis mūsų bičiulis, miestelėnas Oliveris Praudfiutas, bu- 
vo rastas nužudytas Aukštojoje gatvėje, netoli Vindo. At- 
rodo, jis buvo užmuštas nuo baisaus ikirčio trumpakočiu 
kirvuku, kirtus iš užpakalio visai netikėtai; ir šitokio veiks- 

mo negalima kitaip pavadinti, kaip tik niekšinga ir apgal- 
vota žmogžudyste. Tiek apie nusikaltimą. Žudiką nustatyti 
padės netiesioginiai įkalčiai. Kunigo sero Luiso Landinr 
protokole yra pažymeta, kad įvairūs patikimi liudytojai 
matė velionį mūsų Miesto gyventoją, Oliverį Praudfiutą, iki 
vėlyvos nakties besilinksminantį kartu su karnavalo šokė- 
jais; su jais jis buvo nuėjęs iki Saimono Gloverio namų. 
Kerfju gatvėje, kur jie vėl tęsė savo linksmybes. Yra taip 
pat parodymų, kad toje vietoje, pasikalbėjęs su Saimoau 
Gloveriu, jis atsiskyrė nuo šitų draugų, pažadėjęs su jais 
susitikti ,,„Grife“ ir užbaigti ten šventę. Dabar, Saimonai, 
prašom pasakyti, ar viskas teisingai išdėstyta ir ką jūs apie 
tai žinote? Ir toliau, ką judu šnekėjotės su velioniu Oliveriu 
Praudiiutu? 

— Lorde mere, didžiai gerbiamas sere Patrikai,— tarė 
Saimonas Gloveris,— turiu pasakyti jums ir visai gerbiamai 
tarybai, kad dėl girdų apie Henrio Smito elgesį atsitiko 
taip, jog aš ir dar kai kas 1š mano šeimos buvome susipykę 
su čia esančiu kalviu. O mūsų vargšas draugas Oliveris 
Praudfiutas labai jau stengėsi tuos girdus paskleisti, nes 
buvo didelis visokių paskalų mėgėjas, tad ir pasisakėm viens 
kitam keletą žodelių apie tai. Iš manęs, rodos, jis ketino eiti 
pas Henrį Smitą, nes paliko šokėjus, pažadėjęs, kaip jūsų 
malonybė sakėte, susitikti su jais prie „Grifo“ užbaigti šven- 
tę. Bet ką jis darė iš tikrųjų, aš nežinau, nes jau nebeteko 
man jo gyvo pamatyti. 

— Užtenka ir tiek, — tarė seras Patrikas.— Tai visiškai 
atitinka mums duotus parodymus. Taigi, gerbiamieji serai, 
po to mūsų vargšas pertiefis puvo apsuptas gaujos persi- 
rengėlių, kurie susirinko Aukštojoje gatvėje ir labai negra- 
žiai st juo pasielgė: liepė atsiklaupti gatvėje ir prievarta 
išgerti gausybę vyno, kol jis vargais negalais nuo jų pa- 
bėgo. Tam smurtui įvykdyti jie buvo išsitraukę kardus, gar- 
siai rėkavo ir keikėsi, net kai kurie žmonės atkreipė į juos 
dėmesį ir, triukšmo išgąsdinti, sužiuro pro langus, o keletas 
praeivių, laikydamiesi atokiau nuo fakelų šviesos, kad ir 
jų nepradėtų taip kankinti, matė, kaip buvo tyčiojamasi iš 

mūsų bičiulio miestelėno Aukštojoje Perto gatvėje. Nors 
jie buvo persirengę karnavalo kostiumais ir užsidėję kau- 
kes, visi tuoj pažino tuos pramogautojus, nes prieš keletą 
savaičių jų rūbai buvo pasiūti pagal paliepimą Džono Re- 
mornio, kuris yra hercogo Rotsėjaus, Škotijos princo, vy- 
riausiasis arklininkas. 

Susirinkusieji negarsiai sušneko. 

— Tai va kaip yra, brangūs miestelėnai, — toliau kalbė- 
jo seras Patrikas — mūsų kvota davė mums ir liūdną, ir 
šiurpų paaiškinimą. Nežinau, ar atsiras bent vienas, kuris 
krimstųsi labiau už mane, bet nemanau, kad nors vienas 
išsigąstų pasekmių, kad ir didžiai lemtingų. Amatininkai, 
kurie siuvo karnavalo apdarus, papasakojo, kaip atrodė se- 
rui Džonui Remorniui pasiūtieji rūbai, o tie aršieji Oliverio 
Praudfiuto kankintojai buvo apsivilkę lygiai tokiais drabu- 
žiais. Ir vienas amatininkas, toks Vinfildas, plunksninių pa- 
puošalų meistras, matęs, kaip mūsų bičiulis buvo šokėjams 
į nagus pakliuvęs, pastebėjo, kad jie apsijuosę diržais ir 
užsidėję karūnas, kurias jis pats savo rankomis iš dažytų 
plunksnų buvo padaręs, princo vyriausiajam arklininkui už- 
sakius. 

Nuo tos akimirkos, kai Oliveris ištrūko, neberandame jo- 
kių jo pėdsakų, tačiau turime įrodymų, kad persirengėliai 
nuėjo į sero Džono Remornio namus, kur juos įsileido tik 
po geroko tarpo. Girdėjome šnekas, kad tu, Henri Smitai, 
matei nelaimingąjį mūsų bičiulį miestelėną jau po to, kai 
jis ištrūko iš ūžautojų nagų. Kaip ten buvo iš tikrųjų? 

— Jis atėjo į mano namus Vinde,— atsakė Henris,— 
maždaug apie pusę dvyliktos; priėmiau jį nelabai noromis, 
mat, jis linksminosi karnavale, o aš sėdėjau užsidaręs namie, 
o sena patarlė juk sako: sotus alkano neatjaučia. 

— O kaip jis atrodė, kai jį įsileidai?— paklausė meras. 

— Buvo uždusęs, vos gaudė kvapą, — atsakė Smitas, — ir 
vis kartojo, kad persirengėliai žada jį vėl užpulti. Bet aš 
mažai tetikėjau, nes jis visada būdavo bailus kaip kiškis, 
nors ir neblogo būdo žmogus, tad ir pamaniau, kad jis tik 
išsigalvoja. Tačiau aš niekad sau nedovanosiu, jog nepaly- 

dėjau jojo prašomas, ir kol gyvas būsiu, vis aukosiu mi- 
šioms, kad kaip nors atpirkčiau savo kaltę. 

— Ar jis pasakojo, kas tokie jį buvo užpuolę?— tarė 
meras. 

— Šokėjai su kaukėmis, — atsakė Henris. 

— O ar pasisakė bijąs su jais susitikti grįždamas?— vėl 
paklausė seras Patrikas. 

— Jis įtikinėjo, kad kažkas jo tyko, o aš pamaniau, 
kad jam tik vaidenasi, nes apžiūrėjau gatvę, bet ničnieko 
nepamačiau. 

— Tai jis negavo iš tavęs pagalbos, jokios pagalbos?'— 
paklausė meras. 

— Šį tą gavo, jūsų malonybe,— atsakė kalvis.— Jis pali- 
ko man karnavalinį savo rūbą ir pasiėmė mano šalmą, odini 
durtinį ir skydą; taip apsiginklavusį jį ir rado užmuštą, 
o aš tebeturiu namie jo kepurę su skambalėliais, liemenę 1r 
visokius kitokius niekniekius. Šiandien jis turėjo sugrąžinti 
mano kovinę aprangą ir pasiimti maskaradinį savo kostiu- 
mą, jei dangus būtų leidęs... 

— Ar po to jau jo nebematei? 

— Ne, milorde. 

— Dar vienas klausimas,— tarė meras.— Ar kartais tau 


neatrodo, kad tas smūgis, nuo kurio krito Oliveris Praud- 
fiutas, dėl kokios nors priežasties buvo skirtas kitam žmogui? 

— Atrodo,— atsakė kalvis,— nors tikrai nežinau, be to, 
ir sakyti pavojinga, nes tai tik spėlionė. 

— Pasakyk, kaip dera doram ir sąžiningam miestiečiui. 
Kaip manai, kam buvo skirtas smūgis? 

— Kad turiu pasakyti, tai pasakysiu — atsiliepė Hen- 
ris.— Manau, kad Oliveriui Praudfiutui teko man skirta lem- 
tis, juo labiau kad jis — tikras patrakėlis — buvo apsirengęs 
mano drabužiais ir žadėio pamėgdžioti net mano eiseną. 

— Gal esi su kuo susipykęs, kad tokia mintis atėjo į gal- 
vą?— paklausė seras Patrikas Čarteris. 

— Nors gėda ir nuodėmė, bet turiu prisipažinti — nie- 
kur man netrūksta priešų: nei kalnuose, nei žemumoje, nei 
Anglijoje, nei Škotijoje, nei Perte, nei Engiuje. O vargšelis 

Oliveris, man rodos, nė vabalėlio negalėjo nuskriausti. Deja, 
jis buvo geriau pasirengęs stoti prieš viešpaties teismą, 
negu aš. 

— Klausyk, Smitai,— tarė meras,— atsakyk man aiškiai: 
ar Džono Remornio žmonėms yra dėl ko ant tavęs pykti? 

— Tikrai yra, milorde. Visi šneka, kad ranka, rasta 
Kerfju gatvėje šventojo Valentino išvakarėse, yra Juodojo 
Kventino, kuris prieš keletą dienų persikėlė per Tėjų į Fai- 
fo grafystę. Tai aš nukirtau tą ranką savo dvirankiniu. 
O kadangi Juodasis Kventinas buvo sero Džono Remornio 
kamerheras ir patikėtinis, tai, aišku, jau ir gimė nesantaika 
tarp manęs ir jo pono žmonių. 

— Labai galimas daiktas, kad tai tiesa, Smitai,— tarė 
seras Patrikas Čarteris.— Tad dabar, mielieji broliai ir iš- 
mintingieji tarėjai, yra dvi prielaidos, iš kurių išplaukia tik 
viena išvada. Persirengėliai, kurie buvo pagavę mūsų bičiulį 
ir nedorai elgdamiesi taip apstumdę, jog net dabar ant kūno 
dar yra žymių, galėjo sutikti buvusį savo belaisvį, begrįž- 
tantį namo, ir baigti savo piktadarystes, atimdami jam gy- 
vybę. Jis pats prisipažino Henriui Govui bijąs, kad taip ne- 
atsitiktų. Jeigu tatai teisybė — žudikai, tikriausiai, buvo 
vienas arba net keletas Džono Remornio tarnų. Bet man at- 
rodo labiau įtikėtina kita prielaida: keli iš tos gaujos pasi- 
liko toje pat vietoje, o gal grįžo vėliau, pasikeitę drabužius, 
ir laukė, kada išeis Oliveris Praudfiutas, norėdami dar pa- 
šėlti ir jį pakankinti; pasirodžius Henriui Smitui, kaip jie 
spėjo iš apsirengimo ir eigasties (juk Oliveris buvo žadėjęs 
ją pamėgdžioti), juos apėmė perpykis, o kadangi jis buvo 
vienas, jie tarėsi nutaikę patogų metą be jokios grėsmės at- 
sikratyti tuo, kurį kiekvienas nedraugas laiko pavojingu 
priešu. Šitaip samprotaujant, kaltė vėl krinta sero Džono Re- 
mornio žmonėms. Kaip manote, serai? Ar neturime mes tei- 
sės juos ir apkaltinti? 

Magistratai šnabždėjosi keletą minučių tarpusavy, paskui 
beilis Kreigdeilis atsakė už visus: 

— Kiinusis riteri ir garbusis mūsų mere, mes visiškai 

pritariame jūsų malonybės pasakytiems žodžiams apie šį 
nelemtą kraujo praliejimą. Mes nė kiek neabejojame jūsų 
įžvalgumu, kai sakote, kad tą padarė Džono Remornio drau- 
gai ir pasekėjai, nesvarbu, ar tas smurtas buvo taikytas 
velioniui mūsų bičiuliui, ar atsitiko per klaidą, palaikius jį 
mūsų miesto narsuoliu Henriu iš Vindo. Bet seras Džonas, 
kaip riteris ir kaip princo Rotsėjaus vyriausiasis arklinin- 
kas, laiko daugybę šeimynykščių; kadangi mūsų kaltinimą 
jie, aiškų, atmes, tai ką mes turėsime daryti? Teisybę sa- 
kant, jeigu mes turėtume teisę kardu ir ugnimi sunaikinti 
jo namus su visais namiškiais, senasis priežodis: „Trumpa 
kalba -- gera byla“ labai čia pritiktų, nes niekur nerasi tiek 
dievo niekintojų, tiek žudikų ir moterų tvirkintojų, kiek 
Remornio gaujoje. Tačiau aš abejoju, ar tokį trumpą ir aiš- 
kų bausmės būdą įstatymas leis, juo labiau kad nė vienas 
liudytojas, kiek čia girdėjau, nenurodė tiksliai Žmogaus ar 
žmonių, kurie tą nusikaltimą padarė. 

Merui nespėjus atsakyti, pakilo miesto raštininkas; glos- 
tydamas ilgą barzdą, jis paprašė žodžio ir tuoj pat gavo. 

— Broliai, — tarė jis — kaip mūsų tėvų laikais, taip ir 
dabar, dievas, nuolankiai maldaujamas, nurodo kaltuosius 
ir nuima įtarimą nuo tų, kurie per skubiai būna apkaltinti. 
Tad paprašykime didįjį mūsų lordą suvereną, karalių Ro- 
bertą, kuris, kai piktavaliai neįsikiša ir nenukreipia gerų jo 
ketinimų, yra teisingas ir taurus valdovas, kokio kito nerasi 
nė seniausiuose mūsų metraščiuose,— paprašykime karalių, 
kad šlovingojo miesto. ir visų Škotijos bendruomenių vardu 
padėtų protėvių papročiu šauktis dangaus, idant teisybės 
šviesa nušviestų šią tamsią žmogžudystę. Mes paprašysime 
išmėginimo su karstų, tokio dažno mūsų suvereno protėvių 
laikais, pripažinto ne vienos bulės ir dekreto ir naudoto 
Prancūzijos imperatoriaus Karolio Didžiojo, Anglijos kara- 
liaus Arturo ir Škotijos valdovų Gregorio Didžiojo ir ga- 
lingojo Ekajaus. 

— Aš esu girdėjęs apie viešpaties teismą su karstu, se- 
re Luisai,.— tarė meras,—ir žinau, kad jo nedraudžia šlo- 
vingojo miesto chartijos, tačiau ne per daug išmanau se- 

nuosius įstatymus, todėl labai prašau geriau mums juos 
paaiškinti. 

— Jeigu sutiksite su manimi, — tarė seras Luisas Landi- 
nas, — reikia kreiptis į karalių, kad priimtų mūsų prašymą 
ir leistų pernešti nužudytojo mūsų bičiulio lavoną į didžiąją 
švento Jono bažnyčią ir, kaip pridera, atlaikyti mišias už 
jo sielą ir piktojo žudiko suradimą. Iki tol išreikalausime, 
kad seras Džonas Remornis duotų sąrašą savo šeimynykščių, 
kurie buvo Perte Užgavėnių naktį, ir lieptų jiems ateiti nu- 
statytą dieną ir valandą į didžiąją švento Jono bažnyčią, 
kur jie bus leidžiami po vieną prisiartinti prie nužudytojo 
mūsų bičiulio karsto ir nustatytais Žodžiais turės šauktis 
dievo ir šventųjų paliudijimo, kad jie nekalti ir neprisidėjo 
prie Žmogžudystės nei darbais, nei mintimis. Ir patikėkite 
manimi, jau ne kartą yra taip atsitikę: vos tik žudikas iš- 
drįsta apgaulingai šauktis dievo, nužudytojo neapykanta 
tam, kuris pakėlė prieš jį ranką ir atskyrė kūną nuo sielos, 
lyg ir sužadina gyvybę: kraujas ima tekėti lavono gyslomis 
ir pasrūva iš seniai uždžiūvusių žaizdų. Arba, dar tiksliau 
sakant, tokia yra dangaus valia, kad jis kažkokiomis aukš- 
tesnėmis, mums nesuprantamomis galiomis suranda būdą pa- 
rodyti, kas iš tikrųjų išdrįso žaloti žmogų — paties kūrėjo 
atvaizdą žemėje. 

— Girdėjau apie tai — tarė seras Patrikas, — ir girdėjau, 
kad Briuso laikais dažnai tokius teismus rengdavo. Tikriau- 
siai, ir šiuo metu būtų neblogai ieškoti tiesos tokiu mistišku 
būdu, kadangi jokių kitų kelių jai rasti mes neturime, 
o paskelbę viešą kaltinimą sero Džono namiškiams, mes tikrų 
tikriausiai susilauksime tiktai viešo paneigimo. Tačiau aš 
dar turiu paklausti serą Luisą, mūsų gerbiamą miesto raš- 
tininką, kaip sulaikyti nusikaltėlį, kad jis nepabėgtų? 

— Miestelėnai budriai eis sargybą prie miesto sienų; nuo 
saulė:ydžio iki aušros tiltai bus pakelti, vartų grotos nuleis- 
tos ir vaikščios stiprūs patrulių būriai. Miestelėnai mielai 
imsis eiti sargybą, nes nenorės, kad žudikas pabėgtų. 

Visi pritarė jo pasiūlymui: kas žodžiu, kas mostu, kas 
žvilgsniu. 

— Dar vienas klausimas,— tarė meras.— Kas bus, jeigu 
kuris iš įtariamųjų nesutiks eiti prie karsto? 

— Jis gali reikalauti pakeisti teismą dvikova, — atsakė 
miesto raštininkas, — su to paties luomo priešininku, kaip ir 
jis, nes ka!tinamasis asmuo, kviečiamas į dievo teismą, turi 
teisę pasirinkti, kokiu būdu jis nori būti išmėgintas. Bet 
jeigu įtariamasis atsisakys nuo abiejų išmėginimo būdų, jis 
turi būti laikomas kaltu ir susilaukti už tai bausmės. 

Tarybos išminčiai vieningai sutiko su mero ir miesto 
raštininko nuomone ir nusprendė, laikydamiesi visų forma- 
lumų, paduoti karaliui peticiją dėl teisės nustatyti jų bi- 
čiulio miestelėno žudiką senolių papročiu, kuris padėdavo, 
kaip buvo manoma, atskleisti tiesą ir buvo laikomas tikru 
įkalčių iki pat septynioliktojo šimtmečio pabaigos. Bet, prieš 
tarybai išsiskirstant, beilis Kreigdeilis nusprendė pasiklausti, 
kas. stos ginti Modės, arba Magdalenos, Praudifiut ir dviejų 
jos vaikučių. 

— Nėra čia ko klausti,— tarė seras Patrikas Čarteris— 
mes visi esame vyrai ir nešiojame kardus prie šono, o jei 
kas iš mūsų nenorės jo išsitraukti nužudytojo bičiulio naš- 
lės ir našlaičių garbei apginti ir už jo mirtį atkeršyti, tam 
kardas bus virš galvos sulaužytas. Jeigu į teismą eiti atsi- 
sakys pats seras Džonas Remornis, tai prieš jį stos Patrikas 
Čarteris iš Kinfonso ir kausis žūtbūtinai — kol pats išsilaikys 
ant arklio ir kol rankos išlaikys ietį ar kalaviją. O jeigu 
į dvikovą šauks kuris nors jomenas, manau, Magdalena 
Praudfiut pati galės pasirinkti sau gynėją iš narsiausiųjų 
Perto miestelėnų; gėda ir negarbė kris ant šlovingojo miesto 
amžiams, jeigu atsiras išdavikas ar bailys, išdrįsiantis jai pa- 
sakyti: „Ne!“ Teateina ji čionai ir tagu išsirenka. 

Henris Smitas klausėsi šių žodžių su liūdesiu, nujausda- 
mas, kad vargšė moteriškė pasirinks jį, o tada nueis nie- 
kais ką tik atstatytoji sandora su mylimąja, neš jis gaus vėl 
įsivelti į naują dvikovą, kurios dabar jokiu garbingų būdu 
nebeišvengsi ir kurią kitomis sąlygomis būtų priėmęs su 
džiaugsmu, kaip puikią progą pasirodyti tiek karaliaus, tiek 
miestelėnų akyse. Jis žinojo, kad Ketrina, prisiklausiusi tėvo 

Klemento mokymų, dvikovą laiko religijos įžeidimu, o ne 
dievo šaukimusi, ir nemano, kad tas yra tyras ar nekaltas, 
kurio stipri ranka ir miklus ginklas nulemia kovos baigtį. 
Todėl jam tikrai buvo ko bijoti tokių savotiškų jos pažiūrų, 
per daug rafinuotų pagal to laikmečio mąstyseną. 

Taip jam besikankinant nuo prieštaringų minčių, į menę 
įėjo Magdalena, nužudytojo Oliverio našlė, įsisupusi į pla- 
tų gedulo šydą, lydima ir palaikoma kakių penkių ar šešių 
garbingų moterų, apsirengusių taip pat gedulingai. Viena pa- 
lydovė nešė ant rankų kūdikį, paskutinę vargšo Oliverio 
vedybinio prieraišumo dovaną. Kita vedėsi krypuojantį ko- 
kių dvejų metukų mažylį, — jis išsigandęs ir nustebęs dirs- 
čiojo čia į juodą drabužėlį, kuriuo buvo aprengtas, čia į vis- 
ką, kas dedasi aplinkui. 

Visi atsistojo, sutikdami liūdną būrelį, ir pasveikino su 
didele užuojauta, o Magdalena, kad ir buvo tiktai vargšo 
Oliverio žmona, jiems atsakė su dideliu orumu, kurį, matyt, 
jai suteikė begalinis skausmas. Tada išėjo priekin seras Pat- 
rikas Čarteris ir su dėmesiu, kokį turi rodyti riteris moteriai, 
o globėjas — nuliūdusiai ir nuskriaustai našlei, paėmė varg- 
šę moteriškę už rankos ir trumpai paaiškino, kokiu būdu 
miesto taryba nutarė atkeršyti už jos vyro nužudymą. 

Su dideliu švelnumu ir meilumu, nors šiaip tuo nepasi- 
žymėdavo, jis pasiteiravo, ar nelaimingoji moteriškė viską 
gerai suprato, ir garsiai kreipėsi į susirinkusius: 

— Gerieji Perto gyventojai, laisvieji amatų ir gildijų 
žmonės, įsidėmėkite viską, ką dabar matote, nes tai susiję 
su jūsų teisėmis ir privilegijomis. Čia stovi Magdalena Praud- 
fiut, kuri trokšta, kad už jos vyro mirtį būtų pelnytai at- 
lyginta. Ji tvirtina, kad taip Žiauriai jos vyrą nužudė riteris 
seras Džonas Remornis, ir siūlo patikrinti tiesą per išmėgi- 
nimą su karstu arba per dvikovą. Jeigu mano pirštinę pa- 
kels kas nors iš lygaus man luomo, aš, Patrikas Čarteris, 
juostos riteris ir laisvas didikas, siūlausi stoti į kovą už 
tiesą ir nesitraukti, kol žirgas ir raitelis pajėgs išsilaikyti. 
Na, atsakyk, Magdalena Praudfiut, ar priimsi mane savo 
gynėju? 

Našlė vos galėjo praverti lūpas. 

— Kur man benorėti kilmingesnio gynėjo, kaip jūs,— 
pasakė ji. 

Tada seras Patrikas paėmė ją už dešiniošios rankos iI, 
pabučiavęs į kaktą lyg per kokią iškilmę, didingai tarė: 

— Tegu dievas ir šventasis Jonas palaimina mane, kai 
prireiks man vykdyti pareigą ir stoti tavo gynėju, tikru 
riteriu, teisingu ir vyrišku. O dabar, Magdalena, eik ir pa- 
sirink pati, kokio norėtum gynėjo iš šlovingojo miesto gy- 
ventojų tarpo, iš čia esančių, o taip pat ir nesančių, kad 
stotų į dvikovą už tave, jeigu apkaltintasis pasirodys že- 
mesnio luomo, negu aš. 

Visų akys nukrypo į Henrį Smitą, nes žmonės jau buvo 
vienu balsu išrinkę tinkamiausią tai progai kovotoją. Bet 
našlė nelaukė visuotinio paskatinMmo ar pritarimo. Vos tik 
seras Patrikas baigė kalbą, ji nuėjo per menę į tą vietą, 
kur netoli stalugalės stovėjo ginklakalys tarp lygių sau 
vyrų, ir paėmė jį už rankos: 

— Henri Govai, arba Smitai,— tarė ji,— gerasis mieste- 
lėne ir amatininke, mano... mano...— ji norėjo pasakyti 
„vyras“, tačiau niekaip nebegalėjo to žodžio ištarti, todėl 
gavo kitaip išsireikšti.— Tas, kurio jau nebėra, iš visų Žmo- 
nių labiausiai mylėjo ir brangino tave, todėl tau geriausiai 
tinka stoti į dvikovą už jo našlę ir vaikus. 

Kad ir būtų buvusi kokia galimybė (tik jos tais laikais 
nebuvo) Henriui išvengti arba atsisakyti tos priedermės, 
kurią jam visi patikėjo, vos tik prabilus našlei, bet koks 
noras ar mintis apie pasitraukimą jam kaip mat išnyko; tur 
būt, net paties dangaus paliepimas nebūtų labiau jo subau- 
dęs, kaip nelaimingosios Magdalenos žodžiai. 

Jos užsiminimas apie jojo draugystę su Žžuvusiuoju su- 
jaudino jį iki širdies gelmių. Oliveriui gyvam esant, tas 
jo perdėtas žavėjimasis Henriu, be abejo, atrodė keistas ir 
nesuprantamas, o pasižiūrėjus, kokių juodu skirtingų būdų, 
netgi kiek juokingas. Bet dabar visa tai buvo užmiršta, ir 
Henris, pasiduodamas karštai savo prigimčiai, prisiminė tik 
tai, kad Oliveris buvo artimiausias draugas, mylėjęs ir ger- 

bęs, kiek tik išgalėdamas; be to, jis dar prisiminė, kad Olive- 
ris krito nuo smūgio, ko gero, skirto jam, Henriui. 

Todėl su tokiu karštumu, dėl kurio prieš valandėlę pats 
būtų nustebęs ir kuriuo išreiškė didelį dėkingumą, ginklaka- 
lys Henris palietė lūpomis šaltą Magdalenos kaktą ir pa- 
sakė: 

— Aš, Henris Smitas, gyvenantis Vinde, Perto mieste, 
doras ir sąžiningas žmogus, priimu našlės Magdalenos ir jos 
vaikų užtarytojo ir gynėjo priedermę; aš stosiu už ją į žūt- 
būtinę kovą su kiekvienu savo luomo vyru ir nesitrauksiu, 
kol tik gyvas būsiu. Tepadeda man dievas ir šventasis Jonas. 

Prislopintais šauksmais vyrai menėje išreiškė susidomėji- 
mą būsima kova ir tikėjimą sėkminga jos baigtimi. 

Tada seras Patrikas Čarteris susirengė pas karalių pa- 
prašyti leidimo spręsti Oliverio nužudymo bylą senovės pa- 
pročiu, kur nusikaltėlį turės išaiškinti išbandymu prie karsto 
arba prireikus — dvikova. 

Šią savo prievolę jis atliko, kai tik išsiskirstė miestelėnų 
taryba, ir pasikalbėjo akis į akį su karaliumi, kuris su didžiu 
apmaudu išklausė žinią apie šį naują nemalonumą ir pa- 
skyrė serui Patrikui ir suinteresuotosioms pusėms kitą rytą, 
po mišių, laukti jo sprendimo taryboje. Tuo pačiu metu 
karaliaus pasiuntinys nuvyko į konsteblio rūmus pas Džoną 
Remornį išreikalauti jo žmonių sąrašo ir griežtai prigrasinti, 
kad su visa palyda niekur neišvyktų iš Perto ir lauktų ka- 
raliaus sprendimo. 


DVIDEŠIMT PIRMAS SKYRIUS 


Jau laikas baigti. Sąrašus paruoški, 
Ar teisūs jie — te dievas pasakys! 
Šekspyras, „Henrikas IV“ 


Toje pačioje dominikonų vienuolyno posėdžių menėje 
karalius Robertas sėdi su savo broliu Olbeniu, kuris, apsi- 
mesdamas didžiai dorybingu ir išmaniai veidmainiaudamas, 
visada turėjo didžiulę įtaką silpnavaliui monarchui. 

Ir tai visiškai suprantama — kas retai mato daiktus to- 
kio pavidalo ir išvaizdos, kokie jie yra iš tikrųjų, turi juos 
pamatyti taip, kaip teigia įžūlus ir suktas žmogus, naudo- 
damasis itin artimos giminystės teise. Kai seras Patrikas, 
nušvietęs įvykį, paliko jo didenybei viską spręsti, karalius, 
kaip visada, būkštaudamas dėl nelaimingojo klystkeliais nu- 
ėjusio savo sūnaus, ir dabar stengėsi įtikinti Olbenį, kad 
Rotsėjus niekuo dėtas dėl kepurininko mirties. 

— Čia nemalonus dalykas, broli Robinai,— tarė jis,— la- 
bai nemalonus, ir kaip daugelyje tolimų šalių prasidės vai- 
dai bei nuolatinės kovos tarp kilmingųjų ir paprastų žmo- 
nių. Mane guodžia tik viena mintis, kad dabar, kai seras 
Džonas Remornis yra atstatytas nuo pareigų hercogo Rot- 
sėjaus dvare, niekas negalės sakyti, jog tai vargšas mano 
berniukas ragino, kurstė ar siuntė padaryti tą kruviną dar- 
bą, jeigu tikrai jį padarė seras Džonas ar kuris nors iš jo 
žmonių. Aš tikiu, broli, kad mudu abu galime paliudyti, 
kaip mielai sūnus paklausė mano prašymo atstatyti Remor- 
nį nuo pareigų po peštynių Keriju gatvėje. 

— Prisimenu, kad jis taip padarė, — atsakė Olbenis,— ir 
nemanau, jog princo ir Remornio draugystė atsinaujino, — 
juk jis tada atrodė sutinkąs su jūsų malonybės pageida- 
vimu. 

— Atrodė sutinkąst Draugystė atsinaujino?— tarė ka- 
ralius.— Ką nori pasakyti šiais žodžiais, broli? Argi ne- 
pažadėjo mums Deividas atsiskirti nuo Remornio, jeigu tas 
nelemtas įvykis Keriju gatvėje nebus keliamas aikštėn ir 
liks užmaršty, nes tikrai žmonių teisybė, kad Remornis yra 
blogas patarėjas, galįs pastūmėti į tokias visokias kvailybes. 
Deividas juk sutiko, kad mes Remornį ištremtume ar kaip 
kitaip nubaustume savo nuožiūra,— na, argi jums yra dar 
kokių abejonių dėl jo nuoširdumo ir žodžio tvirtumo? Argi 
neprisimenate, kad, jums pasiūlius vietoj ištremties apdėti 
jo dvarą Faife dideliais mokesčiais, princas pats sakė, jog 
tremtis išeis į naudą Remorniui ir net jam pačiam? 

— Gerai prisimenu, mano broli karaliau. Ir tikrai, nė 
nemaniau, kad Remornis galėtų turėti tiek daug įtakos prin- 

cui, kai savo patarimais jį įklampino į tokį pavojų, jeigu 
pats princas, jūsų malonybės užklaustas, nebūtų prisipaži- 
nęs, jog Remornis, likęs karaliaus dvare, vis tiek turės 
jam įtakos. Tada aš pasigailėjau pasiūlęs mokesčius vietoj 
ištrėmimo. Bet tai jau praėjo, o dabar ištiko nauja blogybė, 
jums pačiam, jūsų aukštenybe, ir visai karalystei. 

— Ką nori tuo pasakyti, Robinai?— paklausė siaurapro- 
tis karalius.— Dėl mūsų tėvų kapų, dėl nemirtingojo mūsų 
protėvio Briuso atminimo, maldauju tave, brangusis broli, 
būk man gailestingas. Sakyk, kokia nelaimė laukia mano 
sūnaus ar mano karalystės? 

Atkreiptas į brolį karaliaus veidas trūkčiojo iš baimės, 
o akys paplūdo ašaromis, tuo tarpu brolis delsė, tartum ap- 
mąstydamas atsakymą. 

— Milorde, štai koks yra pavojus. Jūsų malonybė mano- 
te, kad princas neprisidėjo prie šio antrojo puolimo prieš 
Perto gyventojus, prie to kepurių dirbėjo nužudymo, apie 
ką jie ten klega nelyginant klyksnių žuvėdrų būrys, vienai 

— Jie, Robinai, brangina, — tarė karalius, — savo ir drau- 
gų gyvybę. 

— Tikrai taip, valdove; jie net ir mus priverčia branginti 
jų gvvybę, nes turime atsiskaityti su tais nenaudėliais dėl 
kiekvieno kraujo lašo. Bet, kaip sakiau, jūsų didenybė ma- 
note, kad princas nepridėjo piršto prie paskutiniųjų Žudy- 
nių. Ką gi, nemėginsiu abejoti jūsų įsitikinimo tikrumu dėl 
šio klausimo, o pasistengsiu tikėti kaip ir jūs. Jūsų nuo- 
monė — man įstatymas. Roberto Olbenio mintys niekada ne- 
siskirs nuo Roberto, plačiosios Škotijos valdovo, minčių. 

— Dėkui, dėkui, — atsakė karalius, imdamas brolio ran- 
ką.— Žinojau galįs pasikliauti jūsų teisingumu dėl vargše- 
lio Rotsėjaus, kuris taip dažnai užsitraukia pasmerkimo, kad 
vargu ar nusipelno tokių švelnių jūsų jausmų. 

Olbenis taip užsispyręs siekė savo tikslo, kad sugebėjo 
ramiausiai atsakyti į brolišką karaliaus rankos paspaudimą, 

nors taikėsi su šaknimis išrauti viltį senajam tėvui, tokiam 
atlaidžiam ir mylinčiam. 

— Deja!-— atsidusęs hercogas šnekėjo "toliau, — tas nesu- 
kalbamas žaliūkas Kintonso riteris su visa rėksnių miestelė- 
nų gauja ne taip žiūri į tą nutikimą, negu mes. Jie drįsta 
sakyti, jog Kkepurininką visaip koneveikė Rotsėjus su savo 
draugais, kurie su kaukėmis girti siautė gatvėse, stabdė vy- 
rus ir moteris, liepdami jiems šokti arba išgerti gausybę 
vyno, ir darė visokias kvailystes, kurių nė pasakoti neverta; 
sako, jog visa kompanija po to nuėjo pas serą Džoną Re- 
mornį ir susigrūdo į jo namus puotos užbaigti; va, iš to 
visko mes galime spręsti, kad princas neatstatė sero Džono 
Remornio nuo tarnybos, o tik šiaip žadėjo, norėdamas žmo- 
nėms akis apdumti. Todėl miestelėnai taip tikina: jeigu žmog- 
žudystę tą naktį padarė seras Džonas Remornis arba jo žmo- 
nės, tai ne be hercogo Rotsėjaus žinios, o, ko gero, net su 
jo paliepimu. 

— Olbeni, tai baisu!— tarė karalius — negi jie apšauks 
mano berniuką žmogžudžiu? Negi jie galvoja, kad Deividas 
gali teptis rankas škotų krauju be jokios priežasties ir be 
tikslo? Ne, ne, negali jie pramanyti tokio šmeižto, nes tai 
per daug neįtikima ir kraupu. 

— Atleiskite, mano valdove, — tarė hercogas Olbenis,— 
jie sako, kad dėl grumtynių Kerfju gatvėje ir visų pasek- 
mių žymiai daugiau kaltas yra princas, negu seras Džonas, 
kadangi niekas nemano ir netiki, jog toksai viliojantis Žygis 
būtų buvęs sugalvotas dėl riterio Remornio. 

— Tu išvesi mane iš proto, Robinai!--— sudejavo karalius. 

— Tyliu kaip žemė, — tarė jo brolis, — pasakiau savo nie- 
kingą nuomonę, tik jūsų didenybės lieptas. 

— Žinau, kad nori man gero,— tarė karalius, — bet užuot 
draskęs man širdį, Robinai, pasakojimu apie neišvengiamas 
nelaimes, verčiau pasiūlytum kokį nors būdą, kaip iš jų 
išsisukti. 

— Teisybę sakote, valdove, tačiau vienintelis kelias iš- 
sigelbėti yra gruoblėtas ir sunkus, todėl jūsų malonybė pir- 
ma turite tikrai įsitikinti, jog būtinai reikia tą kelią pasi- 

rinkti, ir tik tada aš išdrįsiu jį nurodyti. Chirurgas pirmiau- 
sia turi įtikinti savo pacientą, kad suknežinta jo galūnė 
neišgydoma, o tada tik pradėti kalbą apie amputavimą, nors 
tai tėra vienintelis būdas pasveikti. 

Nuo šių žodžių karalius išsigando ir pasipiktino daug 
labiau, negu kad brolis tikėjosi. 

— Suknežinta ir neišgydoma galūnė, milorde Olbeni? 
Amputavimas vienintelis būdas? Nesuprantami žodžiai, mi- 
lorde. Jeigu juos taikai mano sūnui Rotsėjui, turi aiškiai 
pagrįsti, kitaip teks labai smarkiai gailėtis dėl pasekmių. 

— Mano valdove, suprantate mane pernelyg pažodiš- 
kai, — tarė Olbenis.— Tokiais neprideramais žodžiais kalbė- 
jau ne apie princą; tegu dangus man būna liudininkas, tik- 
ras sūnus nebūtų man brangesnis, kaip yra brangus mylimo 
brolio ir karaliaus sūnus. Aš kalbėjau apie jo atskyrimą 
nuo pasaulio tuštybių ir beprotybių, kurios šventųjų Žmonių 
laikomos neišgydomomis galūnėmis ir kaip tos galūnės turi 
būti nupiautos ir pašalintos, nes trukdo mums eiti pirmyn gė- 
rio keliu. 

— Suprantu — tu nori, kad tas Remomis, kurį visi laiko 
kaltu dėl mano sūnaus kvailysčių, būtų ištremtas iš dva- 
rI0,— su palengvėjusia širdžia tarė karalius, — kol tie nelemti 
skandalai bus užmiršti, o mūsų valdiniai pradės žiūrėti į ma- 
no sūnų su didesne pagarba ir pasitikėjimu. 

— Tatai išmintingi žodžiai, valdove, bet aš siūlyčiau tru- 
putį, mažą mažą truputį daugiau. Man regis, verčiau būtų 
patį princą kuriam laikui atitolinti nuo dvaro. 

— Kaip, Olbeni! Man išsiskirti su sūnumi, su savo pirm- 
gimiu, savo akių šviesa, kuris, tegu ir labai kaprizingas, 
yra toks brangus mano širdžiai! O Robinai, aš negaliu ir 
nenoriu. 

— Ne, milorde, aš tiktai pasiūliau. Suprantu, kokį skaus- 
mą toks dalykas turi sukelti tėvo širdy, argi pats nesu tė- 
vas.— Jis nuleido galvą, tarsi būtų nepaguodžiamai nusi- 
minęs. 

— Aš mirsiu, jeigu taip reikės padaryti, Olbeni. Tik pa- 
manykit, pagal jūsų planą jis turės netekti mūsų įtakos, 

nors kartais ir pamirštamos, kai mūsų nėra, bet visada veiks- 
mingos, kai jis yra prie mūsų, — tai kokiame pavojuje jis 
tada atsidurs? Aš negalėsiu miegoti, kai jo nebus, su kiek- 
vienu vėjo pūstelėjimu vis man girdėsis priešmirtinė jo 
dejonė. O jūs irgi, Olbeni, nors ir geriau sugebate slėpti jaus- 
mus, taip pat krimsitės, kaip ir aš. 

Taip šnekėjo lengvapėdis monarchas, norėdamas prisi- 
gerinti broliui ir apgauti save patį, kad dėdė ir sūnėnas jau- 
čia vienas kitam meilę, nors tos meilės nebuvo nė lašelio. 

— Milorde, iš tėviško švelnumo jūs perdaug greitai puo- 
late į neviltį, — tarė Olbenis.— Aš visai nesiūlau leisti prin- 
cui laisvai atsiduoti audringiems polinkiams. Mano many- 
mu, princui reikia neilgą laiką pagyventi kokioje nors nuo- 
šalioje vietoje su rimtu ir protingu globėju, kuris rūpintųsi 
geru jo elgesiu ir saugumu, kaip mokytojas rūpinasi mokiniu. 

— Kaip? Globėjas? Rotsėjaus metuose?— sušuko kara- 
lius.— Jau dveji metai, kai jis išaugo iš nepilnamečio 
amžiaus. 

— Išmintingieji romėnai, — atsakė Olbenis,— ketveriais 
metais tą amžių pratęsdavo; be to, protingai galvojant, jau- 
pilnametystė vienam turėtų būti pripažinta anksčiau, ki- 
tam — vėliau. Va kad ir jaunasis Lindsėjus, Kraufordo gra- 
fas, kuris, kaip girdėjau, gina Remormnį nuo apkaltinimo. .. 
Tai penkiolikos metų jaunuolis, o aistros jo tokios stiprios 
ir siekimai tokie aiškūs, kaip trisdešimtmečio vyro; o kara- 
liškasis mano sūnėnas, nors daug mielesnio ar kilnesnio 
būdo bei proto, dvidešimt trejų metų būdamas, kartais el- 
giasi visai kaip įnoringas vaikas, kurį reikia sutramdyti jo 
paties labui... Bet nenusiminkite dėl viso to, valdove, ir 
nepykite ant savo brolio už pasakytą teisybę — juk geriausi 
vaisiai yra tie, kurie ilgiausiai noksta, ir geriausi žirgai yra 
tie, su kuriais daugiausia tenka arklininkui vargti, belavi- 
nant karui ar turnyrams. 

Hercogas nutilo; lukterėjęs porą minučių, kol karalius 
skendėjo »"apmąstymuose, kurių jis nesistengė nutraukti, pri- 
dūrė kiek linksmiau: 

— Nagi, galvą aukščiau, kilnusis mano valdove, gal dar 
pasiseks viską sutvarkyti be kovų ir didelių sunkumų. Naš- 
lė yra neturtinga, nes jos vyras, nors ir daug turėdavo darbo, 
buvo tingus ir išlaidus. Tad galima viską pinigais sutvar- 
kyti, o išlaidas galėsime padengti iš Remornio dvaro pa- 
jamų. 

— Ne, viską sumokėsime mes patys, — tarė karalius Ro- 
bertas, godžiai stverdamasis vilties taikiai užbaigti tą nelem- 
tą pokalbį — Remornio pajamos labai sumažės, pašalinus jį 
nuo karaliaus dvaro ir atleidus iš pareigų Rotsėjaus dvare, 
be to, būtų nekilnu paspirti gulintį. Bet štai ateina mūsų 
raštininkas prioras pranešti, kad jau laikas pradėti posė- 
dį. .. Labas rytas, garbusis tėve. 

— Būkite palaimintas, mano valdove,— atsakė abatas. 

— Dabar, brangusis tėve,— kalbėjo toliau karalius, — ne- 
laukdami Rotsėjaus, kurio pritarimą mūsų sprendimams mes 
užtikriname, imkimės karalystės reikalų. Kokios žinios iš 
Duglo? 

— Jis atvyko į savo pilį Tentelone, valdove, ir išsiuntė 
žygūną pranešti, kad grafas Marčas sėdi užsidaręs savo tvir- 
tovėje Danbare, bet jo draugai ir pasekėjai susirinko ir įsi- 
kūrė stovyklą netoli Koldingemo, kur, kaip manoma, jie 
laukia iš Anglijos didelių pajėgų, kurias prie Anglijos sie- 
nos telkia Hotsperas ir seras Ralfas Persis. 

— Ne kokios naujienos, — tarė karailus,— tegu dievas at- 
leidžia Džordžui Danbarui. 

Sulig tais žodžiais įėjo princas, ir karalius tarė: 

— A, pagaliau tu čia, Rotsėjau,— nemačiau tavęs per 
mišias. 

— Tinginiavau šį rytą, — tarė princas,— nes naktį pralei- 
dau be miego, karščio krečiamas. š 

— Oi palaidūne!-— atsakė karalius.— Jeigu nebūtum be 
miego praleidęs Užgavėnių, tai neturėtum karščio Pelenų 
dienos naktį. 

— Nenutraukite dėl manęs savo maldų, valdove, — nerū- 
pestingai pertarė princas.— Jūsų malonybė šaukėtės dan- 

gaus atleidimo kažkam. be abejo, kokiam priešui, nes juk 
dažniausiai meldžiatės už priešus. 

— Sėsk ir pasėdėk ramiai, paikas vaike!— tarė jam tė- 
vas, neatitraukdamas akių nuo savo mylimo sūnaus, nuo 
gražaus jo veido ir dailaus stoto. Rotsėjus prisitraukė pa- 
galvį prie tėvo kojų ir klesterėjo nerūpestingai ant jo, o ka- 
ralius tuo tarpu kalbėjo toliau: 

— Aš apgailestavau, kad grafas Marčas, su kuriuo mes 
taip gražiai išsiskyrėme ir pažadėjome atlyginti už viską, 
ką jis palaikytų skriauda, stojo į sąmokslą su Nortember- 
lendu prieš savo gimtąją šalį... Nejaugi jis abejojo mūsų 
ketinimais ištesėti duotą žodį? 

— Galiu už jį atsakyti, — tarė princas.— Marčas niekada 
neabejojo jūsų didenybės žodžiu. Tačiau, tur būt, jam top- 
telėjo mintis, kad mokytieji jūsų patarėjai, ko gero, neleis 
jums tesėti to, ką pažadėjote. 

Karalius Robertas Trečiasis iš bailumo buvo įpratęs pra- 
leisti pro ausis tuos pasakymus, kuriuos išgirdus, jo nuo- 
mone, reikėtų piktai atsikirsti. Todėl jis apsimetė negirdįs 
sūnaus žodžių ir kalbėjo toliau, betgi neapgalvoti sūnaus 
žodžiai padidino apmaudą, įsižiebusį širdy. 

— Gerai, kad Duglas yra prie sienos,— tarė karalius, — 
jis, kaip ir jo protėviai, sugebės krūtine atremti Škotijos 
priešus. 

— Vargas mums, jeigu jis atgręš priešui nugarą, — tarė 
užsispyrėlis Rotsėjus. | 

— Tu drįsti abejoti Duglo drąsa? — paklausė įširdęs ka- 
ralius. 

— Nėra žmogaus, kuris abejotų grafo drąsa, — atsakė Rot- 
sėjus,— jis tiek pat drąsus, kiek ir išdidus... bet galima abe- 
joti jo laime. 

— O šventasis Andriau!-— sušuko jo tėvas.— Tu, Deivi- 
bėdą ar negandą pranašauji! 

— Tyliu, tėve,— atsakė jaunuolis. 

— O kaip ten kalnėnų neramumai, ar yra naujienų?-- 
vėl paklausė karalius priorą. 

— Man regis, jie jau rimsta, — atsakė dvasiškis.— Gaisrą, 
kuris buvo beapimąs visą šalį, tur būt, užgesins kokio pus- 
šimčio drąsuolių kraujas, nes dvi didelės sąjungos susitarė, 
iškilmingai prisiekę kardais, kad išspręs savo ginčą, jūsų di- 
denybei dalyvaujant su jūsų parinktais ginklais ir jūsų nu- 
rodytoje vietoje. Dieną paskyrė kovo trisdešimtąją — tada 
kaip tik bus Verbų sekmadienis. Iš kiekvienos pusės kovos 
po trisdešimt kovotojų, bet grumsis iki paskutinio kraujo 
lašo; jie nusižeminę prašo ir maldauja jūsų didenybės kaip 
tėvo tą dieną atsisakyti karališkosios teisės nutraukti ko- 
vą,— nemesti žemėn karališkojo skeptro ir nešaukti: ,„Gana!“, 
kol susirėmimas galutinai nebus užsibaigęs pats savaime. 

— Tai laukiniai — sušuko karalius, — nejaugi jie nori ap- 
riboti geriausią ir brangiausią karaliaus privilegiją — sustab- 
dyti mūšį ir šūksniu paskelbti paliaubas? Nejaugi jie nori 
atimti iš manęs vienintelį akstiną, dėl kurio aš eičiau į tas 
jų skerdynes? Nori jie kovoti kaip žmonės ar kaip vilkai 
iš jų gimtinės kalnų? 

— Milorde,— tarė Olbenis,— grafas Kraufordas ir aš dėl 
kai kurių priežasčių drįsome, nepasitarę su jumis, duoti su- 
tikimą su šiomis sąlygomis. 

— Kaip? Grafas Kraufordas!-— tarė karalius— Man ro- 
dos, jis per jaunas būti patarėju tokiuose dalykuose. 

— Nepaisant jauno amžiaus — atsakė Olbenis,— jis yra 
labai gerbiamas savo kaimynų kalniečių, ir kaži ar aš būčiau 
ką su jais padaręs be jo pagalbos ir įtakos. k 

— Ar girdi, jaunasis Rotsėjau?— kreipėsi su priekaištu 
karalius į savo įpėdini. 

— Man gaila Kraufordo, sere,— atsakė princas.— Jis la- 
bai anksti neteko tėvo, kurio patarimai šiuo metu įam labai 
praverstų. 

Išgirdęs tokį atsakymą, kupiną meilės tėvui, karalius pa- 
žvelgė į Olbenį triumfuojančiomis akimis. 

Olbenis kalbėjo toliau lyg niekur nieko. 

— Ne kalniečių gyvybė, o mirtis pasitarnaus Škotijos 
sandraugai; tikrai, ir man pačiam, ir grafui Kraufordui at- 
rodė pageidautina, kad kova būtų žūtbūtinė. 

— (Oi-o0i-0i,— sušuko princas,— Lindsėjus toks jaunas ir 
jau laikosi šitokios politikos, tai koks maloningas bus iš jo 
valdovas po dešimties ar dvylikos metų! Nieko sau berniu- 
kas — dar ūsai dygti nepradėjo, o jau tokia Žiauri širdis! 
Verčiau jis gėrėtųsi gaidžių peštynėmis per Užgavėnes, negu 
suktų galvą, kaip žudyti žmones Verbų sekmadienį; matyt, 
jam prie širdies Velso paprotys — kovoti iki paskutinio krau- 
jo lašo. 

— Rotsėjaus teisybė, Olbeni,— tarė karalius.— Krikščio- 
niui monarchui nepridera nusileisti tokiuose dalykuose. Aš 
negaliu sutikti, kad, man matant, žmonės kovotų tol, kol 
iškris visi kaip paskersti galvijai. Man pasidarys bloga be- 
žiūrint, ir skeptras pats išslys man iš rankų, nes nebebus 
jėgų jį nulaikyti. 

— O to niekas nepastebės, — tarė Olbenis.— Leiskite man 
priminti, jūsų malonybe, kad jūs tik atsisakote tokios ka- 
raliaus privilegijos, kuria pasinaudojęs jokios garbės nesu- 
lauksite, nes jūsų niekas nepaklausys. Jeigu jūsų didenybė 
ir išmesite skeptrą mūšio įkarštyje, įsisiautėję Žmonės tiek 
jį bepastebės, kiek besiriejanti vilkų ruja pastebėtų žvirblio 
numestą šapelį, kurį nešėsi sau lizdeliui krauti. Niekas dau- 
giau jų neišskirs, tiktai mirtis, tad verčiau tegu jie žūva 
vienas nuo kito rankos, negu kad nuo mūsų karių, beban- 
dančių kardais išskirti juos, jūsų didenybei įsakius. Pastan- 
ga įvesti taiką per prievartą gali būti palaikyta spąstais, 'I 
abi pusės gali tuomet susijungti prieš ją... žudynės bus 
tokios pačios, o taikos, kurios taip laukėme, nebesulauk- 
sime. 

— Tavo žodžiuose yra labai daug teisybės, broli Robi- 
nai, — atsakė lengvai palenkiamas karalius.— Kas iš to įsa- 
kymo, jeigu negali priversti jam paklusti. Nors man, nelai- 
mingajam, kasdien taip būna, nėra reikalo rodyti viešai ka- 
raliaus bejėgiškumo visai tai miniai, susirinkusiai pasižiūrėti 
reginio. Tegu sau tie laukiniai piauna vienas kitą, aš nemė- 
ginsiu drausti to, ko negaliu sutrukdyti... Te dangus pa- 
sigaili nerimastingos mūsų šalies! Einu į koplyčią ir pasimel- 

siu, nes padėti tėvynei savo rankomis ar protu man ne- 
valia. Tėve priorai, leiskite man į jus pasiremti. 

— Dar neikite, broli,— tarė Olbenis.— Atleiskite man, 
kad primenu: juk turime apsvarstyti pertiečių ir Remornio 
bylą dėl vieno miestelėno mirties. . 

— Teisybė, teisybė, — tarė monarchas vėl atsisėsdamas,— 
vėl smurtas. vėl kautynės. O Škotija! Škotija! Jeigu 
skurdžią tavo dirvą patręštum drąsiausių tavo vaikų krauju, 
kokia žemė pasaulyje galėtų pralenkti tave derlingumu! Ar 
bent vienas škotas sulaukė žilo plauko, jeigu jis nėra luo- 
šys kaip jų suverenas, kuris nežudo tik per nepagalėjimą,— 
užtat jis turi žiūrėti į kruvinus reginius, neįstengdamas jų 
nutraukti? Įveskite juos, negaiškime. Jie skuba žudyti ir 
trokšta atimti vienas kitam galimybę kvėpuoti paties kūrėjo 
palaimintu oru. Kovų ir žudynių demonas apsėdo visą šalį! 

Kai švelniaširdis karalius atsilošė soste toks supykęs ir 
nepatenkintas, koks retai tebūdavo, durys tolimiausiame me- 
nės kampe atsivėrė, ir iš galerijos (toliau galerijoje matės 
ginkluoti sargybiniai) įėjo gedulinga procesija: nelaimingojo 
Oliverio našlę vedė seras Patrikas Čarteris su tokia pagarba, 
lyg ji būtų kilmingiausia ledi. Už jų ėjo dvi moterys iš 
turtingųjų, miesto magistratų žmonos, abi gedulo drabu- 
žiais, — viena nešė kūdikį, kita vedė už rankutės antrąjį vai- 
kutį. Kalvis ėjo paskui, apsirengęs geriausiais savo rūbais, 
viršum odinio durtinio užsimetęs juodo krepo kaklaskarę. 
Gale procesijos ėjo beilis Kreigdeilis ir dar vienas magistra- 
tas, — irgi gedulingai apsirengę. 

Gerojo karaliaus pyktis beregint užgeso, vos tik jis pa- 
matė išbalusį susikrimtusios našlės veidą ir nieko nesupran- 
tančius nekaltus kūdikėlius, tokio baisaus likimo ištiktus, 
o kai seras Patrikas Čarteris, padėjęs atsiklaupti Magdale- 
nai Praudfiut, prilaikydamas ją už rankos, ir pats priklupo 
ant vieno kelio, karalius labai maloniai pasiteiravo jos vardo 
ir dėl kokio reikalo čia atėjusi. Ji neatsakė, tik kažką su- 
kuždėjo, žiūrėdama į savo palydovą. 

— Kalbėk už nelaimingąją moteriškę, sere Patrikai Čar- 

teri, — tarė karalius — ir pasakyk, dėl kokios priežasties ji 
čionai atėjo. 

— Valdove,— pasakė seras Patrikas atsistodamas,— ši mo- 
teris ir šie nelaimingieji našlaičiai nori pasiskųsti jūsų di- 
denybei riteriu seru Džonu Remorniu iš Remornio, nes jisai 
ar kažkas iš jo žmonių Užgavėnių vakarą arba Pelenų die- 
nos rytą nužudė gatvėje jos vyrą, dabar jau velionį Oliverį 
Praudiiutą, laisvą Perto miesto pilietį. 

— Moterie,— labai maloniai tarė karalius, — jau savo mo- 
teriška prigimtimi esi švelni ir turėtum būti gailestinga net 
sielvarto valandą, nes mūsų pačių negandos gali padaryti — 
ir tikrai padaro — mus atlaidesnius kitiems. Tavo vyras tik 
nuėjo tuo keliu, kuris skirtas mums visiems. 

— Taip, bet mano valdovas turi prisiminti, — atsakė naš- 
lė, — kad tas kelias buvo labai trumpas ir paplūdęs kraujais. 

— Sutinku, jam nedaug buvo atseikėta. O kadangi aš 
negalėjau jo apsaugoti, nors, prisipažįstu, tai buvo mano, 
kaip karaliaus, pareiga, norėčiau atlyginti tau ir tavo naš- 
laičiams vaikams, kad galėtumėte gyventi taip pat ar dar 
geriau, negu vyrui gyvam esant; tiktai atsisakyk savo kal- 
tinimo ir nereikalauk atimti naujų gyvybių. Suprask: siūlau 
tau pasirinkti atleidimą arba kerštą, skurdą arba gerą gy- 
venimą. 

— Teisybė, mano valdove, mes esame neturtingi, — su 
nepaiaužiamu tvirtumu atsakė našlė, — bet verčiau aš su vai- 
kais misiu kaip lauko žvėreliai kad minta, negu stengsiuosi 
praturtėti savo vyro kraujo kaina. Prašau leisti dvikovą su 
mano gynėju, juk jūs esate juostos riteris ir karalius. 

— Žinojau, kad taip bus!— tarė karalius, palinkęs į Ol- 
benį.— Dvikova... kraujas... kerštas, — pirmieji ir paskuti- 
nieji žodžiai, kuriuos išgirsi Škotijoje; juos taria ir kūdikis, 
pradėdamas kalbėti, ir pasirengęs mirčiai žilagalvis senis! 
Neverta nė vargintis. Kvieskite kaltinamuosius. 

Į menę įėjo seras Džonas Remornis. Jis buvo apsivilkęs 
ilgą palaidą rūbą, kokį tuomet dėvėdavo kilmingieji, kai bū- 
davo be šarvų. Drabužio klosčių uždengta sužeistoji jo ran- 
ka buvo parišta šerpe, ar pečiajuoste, iš raudono šilko, o kai- 

riąja jis rėmėsi į jaunuolį, kuris, nors amžiumi buvo dar 
visai vaikas, iš veido atrodė jau subrendusių aistrų ir su- 
gebąs protauti. Tai buvo įžymusis Lindsėjus, Kraufordo gra- 
fas, kuris vėliau buvo žinomas grafo Tigro vardu, didelio 
ir turtingo Stretmoro slėnio valdytojas, absoliutus ir nepa- 
lenkiamai žiaurus feodalas tironas. Trejetas aristokratų, gra- 
fo ar paties sero Džono Remormio draugų, atėjo kartu, kad 
Remorniui būtų drąsiau. 

Kaltinimas buvo pakartotas dar kartą, bet kaltinamoji 
pusė griežtai jį atmetė; tada teisybės ieškotojai pasiūlė įro- 
dyti nekaltumą prie karsto. 

— Man nėra reikalo — atsakė seras Džonas Remornis,— 
būti taip išmėgintam, nes aš pats galiu įrodyti ir buvęs ka- 
rališkasis mano šeimininkas gali paliudyti, kad buvau na- 
mie, gulėjau savo lovoje, labai blogai jausdamasis, tada, 
kai mero ir beilio tvirtinimu aš padariau nusikaltimą, kurį 
padaryti man nebuvo nei noro, nei pagundos. Todėl nėra 
pagrindo apkaltinti manęs. 

— Galiu patvirtinti — tarė princas,—kad mačiau serą 
Džoną Remormį ir kalbėjausi su juo apie kai kuriuos savo 
dvaro reikalus tą naktį, kai įvyko žmogžudystė. Todėl žinau, 
kad jis tikrai blogai jautėsi ir pats negalėjo padaryti to nu- 
sikaltimo. Bet ką darė jo namiškiai ir tarnai, aš visai neži- 
nau ir nenoriu imtis atsakomybės, tvirtindamas, kad nė vie- 
nas iš jų nėra nusikaltęs. 

Princui pradėjus kalbėti, seras Džonas Remornis apsidai- 
rė įžūliai aplink, tačiau su paskutiniu Rotsėjaus sakiniu jo 
išraiška pasikeitė. 

— Dėkoju, jūsų didenybe,— tarė jis šyptelėjęs, — už jūsų 
atsargų ir labai ribotą liudijimą mano naudai. Teisybę sako 
sena išmintis: ,,Nepasitikėkite princais.“ 

— Jeigu jūs, sere Džonai Remorni, neturite kito liudy- 
tojo savo nekaltumui įrodyti, — tarė karalius, — mes neatsisa- 
kysime leisti nuskriaustajai našlei ir jos vaikams, jūsų kal- 
tintojams, padaryti jūsų žmonių išbandymą su karstu, jeigu 
kuris nors iš jų nepageidaus pakeisti šį bandymą dvikova. 
O jūs pats, princui paliudijus, esate išteisintas. 


285 


— Mano valdove,— atsakė seras Džonas,— aš galiu ga- 
rantuoti, kad mano namiškiai ir tarnai yra nekalti. 


— Taip galėtų kalbėti vienuolis arba moteris, — tarė se- 
ras Patrikas Čarteris.— Atsakyk man, sere Džonai de Re- 
morni, riteriškai, ar nori kautis su manim už savo žmones? 


— Perto meras nespėtų ištarti žodžio „dvikova“, o aš 
jau būčiau iššūkį priėmęs, — tarė Remornis.— Bet šiuo metu 
negaliu nulaikyti ieties. 

— Sere Džonai, aš labai džiaugiuosi, mažiau bus berei- 
kalingo kraujo praliejimo,— pasakė karalius.— Dabar jūs tu- 
rite patvarkyti, kad visi jūsų tarnai, surašyti jūsų ūkvedžio 
knygoje, ateitų į šventojo Jono bažnyčią, o tada akivaizdoje 
visų, kam priklauso matyti, teapsivalo savo sielas nuo šio 
kaltinimo. Žiūrėkite, kad visi susirinktų į gedulingas mišias, 
kitaip šešėlis kris ant jūsų garbės. 

— Ateis visi aliai vieno, — atsakė seras Džonas Remornis. 
Paskui, žemai nusilenkęs karaliui, nuėjo prie jaunojo her- 
cogo Rotsėjaus ir, labai pagarbiai palinkęs į jo pusę, pra- 
šneko tyliai tik jam vienam: 

— Labai kilniai pasieigėte su manimi, milorde! Vienas 
jūsų žodis būtų padaręs galą visam šurmuliui, bet jūs atsi- 
sakėte jį ištarti. 

— Garbės žodis, — sušnabždėjo princas,— aš pasakiau tiek, 
kiek leido teisybė ir sąžinė. Man rodos, tu neturėtum reika- 
lauti, jog dėl tavęs meluočiau, be to, Džonai, nors nelabai 
ką prisimenu iš tos nakties, bet stovi man akyse tas į mėsi- 
ninką panašus nebylys su trumpu kirvuku,— labai galimas 
daiktas, kad jis ir padarė šį nakties darbelį O! Jūs susi- 
jaudinote, sere riteri? 

Remornis neatsakė, bet kuo greičiausiai apsisuko, tarsi 
kas būtų jam užgavęs skaudančią ranką, ir nuskubėjo na- 
mo su grafu Kraufordu; nors buvo ne per daug nusiteikęs 
puotauti, vis dėlto turėjo surengti puikią vakarienę ir tuo 
parodyti savo dėkingumą už jaunojo didiko paramą. 

DVIDEŠIMT ANTRAS SKYRIUS 


Žolelėm gydyt jis gabus; 
Nuvarė daug ką į kapus. 
Danbaras 


Kai pagaliau užsitęsusios vaišės, virtusios didžiausia kan- 
čia sužeistajam riteriui, pasibaigė, grafas Krautordas sėdo 
ant žirgo keliauti į tolimą pilį Dapline, kur jis tuo metu 
svečiavosi, o riteris Remornis, skausmų ir minčių draskomas, 
pasitraukė į savo miegamąjį. Čia jis rado Henbeiną Dvai- 
ningą, kuriam- piktasis likimas skyrė būti gydytoju ir guo- 
dėju. Apsimetęs nepaprastai nuolankiu, gydytojas pareiškė, 
kad jo aukštakilmis pacientas yra linksmas ir laimingas. 

— Linksmas, kaip pasiutęs šuo,— pasakė Remornis,— iIr 
laimingas kaip to šuns aprietas vargdienis, pajutęs pirmuo- 
sius pasiutligės simptomus. Tas beširdis berniūkštis Krau- 
fordas matė, kaip aš kankinuosi, bet nepraleido nė vieno 
tosto. Turiu būti jam teisingas? Po šimts! Jeigu būčiau tei- 
singas jam ir pasauliui, būčiau išmetęs jį pro langą ir taip 
užbaigęs jo karjerą, nes jeigu jis užaugs toks, koks dabar 
atrodo, vargas bus visai Škotijai, o labiausiai Tėjaus kraštui. 
Žiūrėk, atsargiau imk raiščius, chirurge, man taip dega nu- 
kirsta ranka, jog net musės prisilietimas atrodo lyg peilio 
dūris! 

— Nebijokite, kilnusis mano globėjau,— sukikeno paten- 
kintas gydytojas, apsimetęs gailestingų ir užjaučiančiu, kad 
geriau paslėptų piktą savo džiaugsmą.— Patepsime šviežiu 
balzamu ir — che-che-che!— jūsų riteriškajai didenybei tuoj 
atlėgs skausmas, kurį taip kantriai kenčiate. 

— "Kantriai, ak, žmogau, — tarė Remomis, išsiviepdamas 
nuo skausmo.— Kenčiu, kaip kęsčiau tvilkinančią skaistyklos 
ugnį. Kaulą man taip gelia, kad, atrodo, sučirnkš lyg rau- 
donai įkaitinta geležis, vos riebių tavo tepalų lašas užtikš 
ant žaizdos, bet palyginus su tuo, kaip liepsnoja mano min- 
tys, šitas karštis šaltas tartum gruodžio ledas. 


287 


— Pirmiausia mes pasistengsime nuraminti tepalais kūno 
skausmus, garbusis mano globėjau,—tarė Dvainingas— 
o paskui, jeigu jūsų aukštenybė leisite, nuolankusis jūsų 
tarnas pamėgins pasinaudoti savo išmintimi jūsų dvasią pa- 
gydyti... Beje, dvasios skausmas taip pat šiek tiek priklau- 
so nuo degančios žaizdos: kai man pasiseks nuraminti kūno 
skausmus, gali būti, kad minčių ugnis išblės savaime. 

— Henbeinai Dvainingai!-— pasakė pacientas, „pajutęs, 
kad skaudanti žaizda rimsta.— Tu didžiai vertingas, labai 
puikus daktaras, bet yra dalykų, kuriems neturi galios. Tu 
galėjai numaldyti man nežmoniškas kančias, tačiau negali 
auginau ir kurį mylėjau, Dvainingai. Juk tikrai labai mylė- 
jau... oi, kaip mylėjau! Pataikavimas jo ydoms buvo iš 
visų blogiausias mano darbas, o jis pagailėjo ištarti vieną 
žodį, kuris būtų nuėmęs naštą man nuo pečių! Jis nusišyp- 
sojo — mačiau, kaip jis nusišypsojo, kai tas niekingas meras, 
pasigailėtinų miestelėnų bičiulis ir globėjas, metė. man iš- 
šūkį, — nes jis, beširdis, žinojo, kad aš negaliu nulaikyti gink- 
lo... Niekada to nepamiršiu ir neatleisiu, nors tu pats pra- 
dėtum pamokslauti, siūlydamas atleisti už nuoskaudas!.. 
O dar tas rūpestis dėl rytdienos. Kaip manai, Henbeinai 
Dvainingai, ar mirusiojo žaizdos iš tikrųjų atsivers ir pradės 
iš naujo kraujuoti, kai žudikas prisiartins? 

— Milorde, galiu tik pakartoti kitų žodžius, — atsakė Dvai- 
ningas,— kurie tvirtina, kad taip yra. 

— Tam galvijui Bontronui,— tarė Remornis,— darosi blo- 
ga iš baimės, vos pamanius apie tokį dalyką, ir jis sakosi 
geriau sutinkąs stoti į dvikovą. Kaip manai? Jis stiprus ta- 
rytum geležinis. 

— Ginklininko darbas geležį doroti, — atšovė Dvainingas. 

— Nelabai aš nusiminsiu, jei Bontronas žus,— tarė Re- 
mornis,— nors ir neteksiu gero parankinio. 

— Tikiu, kad jūs, milorde, nesikrimsite taip, kaip dėl 
rankos, kurios netekote Kerfju gatvėje... Atleiskite už ma- 
no juoką, chi-chi-chi! O ar turi tas Bontronas kokių gerų 
savybių? 

— Jis — kaip buldogas,— atsakė riteris — kanda nelojęs. 

— O jūs nebijote, kad jis prisipažins?— paklausė vais- 
tytojas. 

— Kas žino, ka jis gali padaryti, išsigandęs besiartinan- 
čios mirties?— atsakė pacientas.— Jau jis parodė baugumą, 
visai nebūdingą jo iprastam niauriam būdui, — anksčiau jis 
nė rankų nenusiplaudavo, žmogų nužudęs, o dabar bijo pa- 
matyti kraujuojant lavoną. 

— Gerai, — tarė gydytojas, — aš padarysiu dėl jo viską, 
ką galėsiu, nes juk už mane keršydamas jis kirto tą lem- 
tingą smūgį, nors užmušė ne tą, kurį reikėjo. 

— O dėl kieno kaltės, niekingas baily.— paklausė Re- 
mornis,— jeigu. ne dėl tavo, argi ne tu sunykusią stirną 
palaikei didžiaragiu elniu? 


— Benedicite, gaibusis sere,— atsakė vaistytojas,— negi 
jūs norite, kad toks žmogus, kaip aš, kuris visą laiką dirba 
užsiiaręs kambaryje, nusimanytų apie miško žvėris, kaip 
jūs pats, garbusis pone, ir vidurnaktį proskynoje atskirtų 
elnią nuo stirnos, patelę nuo patino? Aš suabejojau, kai 
pamačiau žmogų su karnavalo šokėjo drabužiais bėgant pro 
šalį į Simto namus, man taip ir dėjosi, kad čia, tur būt, ne 
tas mūsų žmogus, nes jis pasirodė kiek mažesnio stoto. Bet 
kai jis vėl išėjo po kiek laiko, kiek reikia persirengimui, 
ir pralingavo išdidžiai pro mus su odiniu durtiniu ir plieno 
šalmu, švilpaudamas ginklininko mėgstamą dainelę, prisipa- 
žįstu, Mane suklaidino super toiam materiem!, ir aš palei- 
dau jam iš paskos jūsų buldogą, garbusis riteri, o tas padarė 
savo darbą, kaip įsakytas, tik, deja, ten buvo ne tas elnias. 
Todėl, jeigu tik tas nelemtasis kalvis iš mūsų kiemsargio 
šunelio nepaliks šlapios vietos, aš esu nusprendęs pasisteng- 
ti, kiek tik leis mano gydymo galios, kad jis nepastiptų prieš 
laiką. 

— Tai bus didelis tavo galių išmėginimas, gydytojau,-- 
tarė Remornis,— žinok, kad dvikovai pakrypus į blogąją 
pusę, jeigu mūsų kovotojas ir nebus iš karto užmuštas, jie 


! Super totam materiem (lot.) — nepaprastas panašumas. 

nutemps jį už kojų į kartuves ir be jokių ceremonijų pa- 
kars, nebelaukdami kitokių kaltės įrodymų, o kai jis bus 
pakabojęs ten porą va:'andų tartum koks maišas, manau, kad 
ne taip lengvai tu imsiesi gydyti jo nusuktą sp:andą. 

— Aš esu kitckios nuomonės, prašau atleisti — mManda- 
giai atsakė Dvainingas.— Aš nuke!ldinsiu jį nuo pat kartuvių 
papėdės į stebuklų šalį, kaip karaiių Arturą, kaip serą Juo- 
ną iš Bordo ar kaip daną Jugerą; arba, jeigu man patiks, 
aš leisiu jam pakyboti ant kartuvių keietą minučių ar va- 
landų, o paskui nunešiu jį iengvai tarsi vėjas pageitusį lapą, 
kad niekas nė nepamatys. 

— Tuščios pagyros, sere gydytojau. Visa Perto prasiuo- 
menė ateis jo paiydėti į kartuves: kiexvienam juk žingeidu 
pamatyti mirštantį kiimingo riterio samdinį už nevykėlio 
miestelėno nužudymą. Ten aplinkui kartuves jų bus ne ma- 
žiau kaip tūkstantis. 

— Tebūna net dešimt tūksiančių,— atsakė Dvain:ngas — 
negi aš, didis gydytojas ir išminčius, mokęsis Ispanijoje ir 
net pačioje Arabijoje, nesugebėsiu apdumti akių tai žicplai 
miestelėnų bandai, kai paprasčiausias iokusininkas, įgudęs 
daryti pokštus, gali apgauti labai akylas akis net aukšta- 
kilmiams riteriams? Sakau jums, aš taip viską permainysiu, 
tartum stebuklingą lazdelę :iurėdamas. 

— Jei teisybę kalbi, — aisakė riteris — o manau, kad ne- 
drįstumei manęs apgaudinėti, — vadinasi, tikiesi šėtono pa- 
galbos, bet aš nenoriu nieko bendra su juo turėti. Aš jo 
neišpažįstu ir jam netarnausiu. 

Išgirdęs, kaip jo g:obėjas ginasi nuo piktosios dvasios 
ir net žegnojasi, Dvainingas pasileido priisiopintu balsu ki- 
kenli. Tačiau, pamatęs, kad Remo.nio veidas apsiniaukė, jis 
suėmė save į rankas ir pasakė gana rimtai, vis dar krūp- 
čiodamas nuo tvardcmo linksmybės priepuolio: 

— Sandėris, pamaldusis mano pone, sandėris yra fokusi- 
ninko sėkmės laidas. Bet. chi-chi-chi! Aš neturiu garbės 
būti sąjungininku... chi-chi-chi! to džentelmeno, apie kurį 
jūs kalbate. ir kurio egzistavimu ne itin tikiu... chi-chi!.. 

nors jūsų didenybė, be abejo, turėjote gerų progų su juo 
susipažinti. 

— Kalbėk, kalbėk, niekše, tik nekikenk man čia, nes 
brangiai už tai sumokėsi. 

— Gerai, narsusis pone,— atsakė Dvainingas.— Žinokite, 
kad aš taip pat turiu sąjungininką, be kurio mano išmintis 
menkos vertės tebūtų. 

— Gal pasakysi, kas jis toks? 

— Stefenas Smodervelas, jeigu jūsų malonybei įdomu 
žinoti. Šlovingojo miesto budelis. Stebiuosi, kaip jūs, gar- 
busis riteris, jo nepažįstate. 

— O aš stebiuosi, niekingasis, kad tu su juo susipažinai 
ne tada, kai jis ėjo savo pareigas,— atkirto Remornis.— No- 
sis tau nenupiauta ir ausys nenukapotos, o jei ant pečių ir 
yra kirčių ar įdagų žymės, tai tu gudriai susimanei dėvėti 
durtinį su aukšta apykakle. 

— Chi-chi! Juokaujate, jūsų malonybe,— tarė vaistyto- 
jas.— Aš susidraugavau su Stefenu Smodervelu ne asme- 
niškai, o sudaręs su juo prekybos sandėrį. pagal kurį, jeigu 
įdomu jūsų malonybei žinoti, moku tam tikrą kiekį sidabro 
už lavonus, galvas ir galūnės tų, kurie miršta, bičiuliui Ste- 
ienui padedant. 

— Niekše!— sušuko riteris pasibaisėdamas,—tu perki 
šias pasigailėtinas mirusiųjų liekanas visokiems apžavams ir 
kerėjimams daryti? 

— Che-che-che! Ne, tenesupyksta jūsų malonybė,— atsa- 
kė vaistytojas, labai džiaugdamasis savo globėjo neišmany- 
mu,— mes, skalpelio riteriai, esame pripratę, kai kas nors 
miršta, daryti skrodimą (mes tai vadiname disekcija); tyri- 
nėdami negyvus organus, mes randame, kaip gydyti gyvus 
žmones, kai jie sunegaluoja nuo žaizdų ar nuo ko kito. 
O! Kad jūsų didenybė pamatytų mano vargingą laborato- 
riją, galėčiau jums parodyti galvas ir rankas, kojas ir plau- 
čius tų, kuriuos Žmonės mano pūvant po žeme. Voleso kau- 
kolė, pavogta nuo Londono tilto, širdis sero Saimono Freze- 
rio, kuris nieko pasaulyje nebijojo, daili gražiosios Ketės 

Lodži kaukolė. O, kad taip man tektų laimė gauti rite- 
riškąją mano garbingojo šeimininko ranką! 

— Kad tu prasmegtum, verge! Gal nori, kad man pa- 
sidarytų bloga nuo visų tavo pasakojimų apie tas biauras- 
tis? Sakyk pagaliau, kur tu lenki tomis savo kalbomis? 
Kaip tavo sandėris su tuo šunim koriku gali man pasitar- 
nauti arba padėti mano tarnui Bontronui? 

— O, tą aš siūlau jūsų malonybei tiktai kraštutiniu at- 
veju,— atsakė Dvainingas.— Bet įsivaizduokime, kad pešty- 
nės baigiasi mūsų gaidžio pralaimėjimu. Mes turime jį lai- 
kyti savo rankose,— tegul žino, kad ir pralaimėjusį vis tiek 
išgelbėsim nuo kartuvių, jeigu nepasakys nieko tokio, kas 
gali pakenkti jūsų malonybės garbei. 

— Aha! Tu davei man mintį, — tarė Remornis.— Mes g3- 
lime padaryti dar daugiau... Galime Bontrono lūpomis iš- 
tarti žodį apie mano nelaimę ir, manau, gerokai sujaudinti 
prakeiktąjį jos kaltininką. Einam į to šuns būdą ir paaiškin- 
kim, ką jis turi daryti visais atvejais. Kad taip galėtume jį 
įtikinti nueit į išmėginimą su karstu — juk "čia tik tuščias 
baidymas,— mes būtume ramūs. Jeigu jis pasirinks dviko- 
vą,— o kautis jis moka it įerzintas lokys, — tad gali, ko ge- 
ro, įveikti savo priešininką; tada mes laimime ne tik ramy- 
bę, už mus dar ir atkeršyta. Jei Bontronas bus nugalėtas, 
mes pasinaudosime tavo sumanymu, ir jeigu tu viską švariai 
padarysi, kaip sumanęs, mes padiktuosime jam išpažintį 
išpešime iš to sau naudos,— o kokiu būdu, tau papasakosiu 
kitą kartą, —ir čia bus didelis žingsnis į priekį, keršijant 
už mano skriaudas... Tačiau tai truputį rizikinga. Sakysim, 
mūsų dogas mirtinai sužeidžiamas dvikovos lauke — kas ta- 
da sutūrės jį, kad neišsiplepėtų visai kitaip, negu būsime 
jį primokę? 

— Po šimts, jį sutūrės jo gydytojas, — tarė Dvainingas.— 
Leiskite man jį slaugyti ir gauti progą prisiliesti prie jo 
žaizdos, — patikėkite, tada jis nė Žodžio nepasakys. 

— Puiku, kai nelabasis uolus ir nereikia jo nei niuksėti, 
nei raginti!-— pasakė Remornis. 

— Prisiekiu, niekas man daugiau nerūpi, kaip tik pasi- 
tarnauti jūsų riteriškajai malonybei. 

— Einam, įpūsim proto tam galvijui,— kalbėjo riteris.— 
Mes lengvai palenksime jį, nes jis, būdamas šuo, žino, kas 
jį lakina, o kas koja paspiria; ant buvusio mano karališkojo 
šeimininko jis be galo yra užsiširdijęs už blogą elgimąsi 
ir visokias niekinančias pravardes. Taip pat man reikia ap- 
tarti tavo veiksmus, gelbstint tą dogą nuo įtūžusių mieste- 
lėnų rujos. 

Taip tuodu vienas kito verti bendrai ėmė regzti intri- 
gą, kurios rezultatus mes pamatysime vėliau. Juodu skir- 
tingo sukirpimo, tačiau labai derėjo visokioms nusikalsta- 
moms išmonėms ir darbams, kaip du medžiokliniai šunes, 
kur pėdsekys suseka grobį, o kurtas tuoj puola jo draskyti. 
Išdidumas ir savimeilė valdė juodu, ir tik dėl padėties, išsi- 
auklėjimo ir sugebėjimų skirtingumo šitos jų savybės ne- 
vienodai reiškėsi. 

Didikiškos dvaro favorito, moterų numylėtinio, šmaikš- 
taus kario ambicijos nelabai derinosi su troškimais nuolan- 
kaus ir nusižeminusio gydytojo, kuris priimdavo įžeidimus, 
dėdamasis laimingu ir patenkintu, nors sielos gelmėse jaus- 
davosi nepalyginamai aukštesnis savo žiniomis — mokslu ir 
protu — už tuos netašytus bendraamžius didžiūnus, kurie 
greta jo buvo tik menkystos. Henbeinas Dvainingas taip ti- 
kėjo savo viršumu, kad išdrįsdavo kartais tartum koks Žžvė- 
rių tramdytojas, vien tik pasismaginti norėdamas, suaudrinti 
tokių Žmonių, kaip Remornis, aistras, tikėdamasis savo nuo- 
lankumu išsisukti iš paties sukeltų sūkurių — taip indėnų 
berniukas metasi su lengvute kanoja į bangų mūšą, ir ka- 
noja per savo trapumą išlieka sveika, nors didelis ir stiprus 
laivas, tikriausiai, sudužtų į šipulius. 

Visai natūralu, kad išdidusis feodalas niekino tą gydy- 
mo žiniuonį, nors Dvainingas turėdavo jam įtakos ir dažnai 
jų proto dvikovoje jį sutramdydavo — taip net dvylikmetis 
vaikinukas, gali suvaldyti narčiausio žirgo aikštis, jeigu 
išmano jojimo meną. Bet Dvainingo panieką Remorniui būtų 
sunku taip paprastai nusakyti. Jis žiūrėjo į Remornį lyg į ko- 

kį niekingą sutvėrimą, tiesa, galintį pakenkti ar net sunai- 
kinti, kaip kad bulius ragais ar vilkas iltimis, bet valdomą 
prietarų bei religinių apgaulių. Apskritai, jis manė, kad pati 
gamta paskyrė Remornį būti jo vergu, jo aukso kasykla, 
o auksą jis garbino labiau už viską. Aukso geismas buvo 
stipriausioji jo aistra, bet jokiu būdu ne pati blogiausioji 
yda. Save jis stengėsi įtikinti, kad jo godumas auksui at- 
siranda tik dėl valdžios troškimo. 

„ „Henbeinai Dvainingai,— kalbėjo jis su džiaugsmu, ap- 
žiūrinėdamas slapta surinktas brangenybes, kurias kartas 
nuo karto aplankydavo,— tu nesi koks nors šykštuolis, ei- 
nąs iš galvos dėl gelsvai spindinčio aukso, bet jis tau su- 
teikia didelę galią ir už tai tu jį garbini. Ko negalėtų jisai 
priversti paklusti tavo įsakymams? Tu myli grožį, nors esi 
šlykštus, sukrypęs, luošas ir senas? Štai jaukas pačiai gra- 
žiausiai paukšteiei prisivilioti. Tu esi silpnas, nepajėgus, turi 
klausyti stipresniųjų valios? Štai ginklas, daug stipresnis 
už niekingą tironą, kurio tu bijai. O gal tu trokšti puikybės 
ir nori pasigašinti prabanga? Šioje tamsioje skrynioje telpa 
ne viena kalvų ir slėnių grandinė, ne viena giria, pilna Žvė- 
rių, telpa tūkstančių vasalų ištikimybė. Gal pageidauji įsi- 
gyti malonių dvaruose, pasaulietiškuose ar dvasiškuose? Ka- 
raliai šypsosis, vyskupai ir kunigai atleis senas nuodėmes 
arba jas pakęs, o dvasininkų muikinami kvailiai vėl galės 
daryti nusikaltimus. Netgi kerštą, kurį, kaip sakoma, dievai 
laiko sau, juk, žinoma, jie pavydi žmonėms tokio gardaus 
kąsnelio — netgi kerštą galima nusipirkti už auksą. Bet at- 
keršyti galima ir kitokiu būdu — pasinaudojant gudrumu ir 
išmanymu,—ir šis būdas yra daug kilnesnis. Todėl savo 
lobius pataupysime kitiems reikalams, o kerštą įvykdysime 
dykai; arba dar daugiau — prie padidėjusių turtų žavesio aš 
pridėsiu dar ir atsiskaitymo už skriaudas triumią.“ 

Taip mąstė Dvainingas, kai, grįžęs iš sero Džono Remor- 
nio, pridėjo prie savo turtų auksą. gautą už įvairius patar- 
navimus; paskui, pasigėrėjęs keletą minučių. už:akino lobio 
slaptavietės duris ir išėjo lankyti pacientų, praleisdamas pa- 
lei sieną kiekvieną sutiktąjį, lenkdamasis ir nukeldamas keę- 

purę net ir vargingiausiam miestiečiui, mažytės krautuvėlės 
savininkui arba pameistriui, užsidirbančiam duonos kąsnį sa- 
vo pūslėtomis rankomis. 

„Biaurybės,— mastė jis, žemai lenkdamasis.— niekingi, 
bukagalviai amatininkai! Negi jūs žinote, ką galima atverti 
šiuo raktu; per patį biauriausią orą jūs mielai nukeltumėte 
prieš mane kepurę, nepabūgtumėte pulti į patį šlvkščiausią 
lataką pasigailėtiname savo mieste, norėdami išreikšti pa- 
garbą tokio didžio turto valdytojui. Ret jūs dar pajusite ma- 
no jėgą, nors man ir patinka slėpti tos jėgos šaltini. Aš buū- 
siu pikta dvasia jūsų miestui, nes jūs nepanorėjote išrinkti 
manes magistratu. Kaip košmaras kamuosiu jus, tačiau pats 
liksiu nematomas. Tas niekingasis Remornis irgi to paties 
galo; netekęs rankos, jis, kaip koks vargšas amatininkas, 
neteko brangiausios kūno dalies, o dar drista įžeidinėti vi- 
sokiausiais žodžiais, lyg jo šnekos galėtų sudrumsti tokį nuo- 
seklų protą, kaip mano! Vadinti mane sukčiumi, vergu ar 
niekšu tas pat, kas linksmintis pešiojant man po vieną 
plaukelį nuo galvos, tuo tarpų aš savo ranka laikau jo 
širdies spyruokles. Už kiekvieną įžeidimą aš galiu atlyginti 
kūno skausmu ar sielos kančia. ir. che-che!l Aš ne- 
liksiu tau skolingas, riteri.“ 

Kai gydytojas taip sėlino gatve, pindamas tokias velniš- 
kas mintis, jis išgirdo moteris šūkčiojant už nugaros. 

— Aure, jisai ten, garbė šventajai panai Marijai! Visa- 
me Perte tik jis vienas gali mums padėti — tarė vienas 
balsas. 

— Te sau kalba apie riterius ir karalius, kurie keršija už 
skriaudas, kaip jie ten sako. o man, kūma, tėreikia vais- 
tytojo Dvainingo,— atsiliepė kitas. 

Tą pačią akimirką kalbėtojos, gerosios šlovingojo mies- 
to moterys, apsupo vaistytoją ir sulaikė. 

— Kas čia dabar, kas yra?— paklausė Dvainingas,— kie- 
no karvė atsivedė? 

— Ne apie karvę eina kalba, — tarė viena moteriškė, — 
o vargšas Našlaitėlis miršta; tad eikš su mumis, nes mes 

pasitikime tik tavimi, kaip Briusas sakė Donaldui, salų val- 
dytojui. 

— Opifergue per orbem dicor!,— tarė Henbeinas Dvai- 
ningas,— nuo ko miršta vaikas? 

— Krupas jam, krupas,— sušuko viena kūma,— kūdikėlis 
krankščia lyg varna. 

— Cynanche trachealisž — šita liga kerta ilgai nelaukda- 
ma. Rodykit greičiau, kuriame name,— šnekėjo toliau gy- 
dytojas, kuris dažnai imdavosi gydyti dykai, nors iš pri- 
gimties buvo labai šykštus, ir humaniškai, nors iš prigim- 
ties buvo biogas žmogus. Matyti, taip elgtis jį skatino tuš- 
tybė ir meilė savo amatui, nes jokių geresnių paskatų šiame 
žmoguje mes negalime įžiūrėti. 

Ir vis dėlto šį kartą jis būtų atsisakęs suteikti pagalbą, 
jeigu būtų žinojęs, kur jį veda gerosios kūmutės, ar būtų 
turėjęs laiko sugalvoti, kaip atsisakyti. Bet nespėjo jisai su- 
sivokti, kur yra vedamas, beregint atsidūrė velionio Olive- 
rio Praudiiuto namuose, kur girdėjosi moterų giesmė,— jos 
plovė ir rengė mirusįjį kepurininką rytdienos ceremonijai; 
išvertus į dabartinę kalbą, jų giesmė skambėjo maždaug 
šitaip: 

O nematoma dvasia, 

Tu, virpėdama visa, 
Skraidžioji virš tų Iengvai, 
Kuo pati kadais buvai. 


Kur nuskristum — dešinėn 

Ar kairėn, aukštyn, — vis vien 
Prie gilios, baisios gelmės 

Tu sustok, nenugarmėk. 

Už ankstyvą mirtį tu 
Atsilyginki kerštu, 

Ir nežemiška jėga 

Kūną vėl atgauk staiga. 


! Juk aš esu garsusis pagalbos teikėjas (lot.). 
2 Senas difterito pavadinimas (lot.). 

Kai išvysi tą, kuris 
Saulei užtrenkė duris, 
Kai pro kruvinus sapnus 
Tu išgirsi jo žingsnius, — 


Tavo kūnas sudrebės, 
Atsikelsi iš duobės, 

Tavo žaizdos vėl kraujuos, 
Keršto, keršto šauksis jos! 


Nors gydytojo širdis buvo kieta, jis pasijuto gana ne- 
smagiai, peržengdamas namų slenkstį to žmogaus, dėl kurio 
mirties, kad ir netiesiogiai, kad ir per klaidą, jis buvo kaltas. 

— Paleiskite mane, moterys,— tarė jis— mano išmany- 
mas gali padėti tik gyviesiems — mirusiesiems mes nebetu- 
rime galios. 

— Ne, ligonis yra viršuje, mažasis našlaitėlis. .. 

Norom nenorom Dvainingas turėjo įeiti į namus. Jis 
krūptelėjo, kai, jam žengiant per slenkstį, moterys staiga 
nutraukė savo giesmę ir viena sušuko: 

— Dieve mano, kas čia atėjo? Ten nulašėjo didelis krau- 
jo lašas! 

— Ne,— tarė kitas balsas, — čia tik skysto balzamo lašas. 

— Ne, kaimyne, tai kraujas. Klausiu dar kartą, kas čia 
dabar atėjo į namus? 

Viena dirstelėjo iš kambario į priemenę, kur Dvainingas, 
apsimesdamas, kad gerai neįžiūri laiptų, kuriais turėjo pa- 
kilti į namų viršų, tyčia stabtelėjo ir nėjo viršun, suneri- 
męs dėl išgirsto pasikalbėjimo. 

— Ne, čia tiktai garbusis vaistytojas Henbeinas Dvainin- 
gas, — pasakė viena sibilė. 

— Tiktai vaistytojas Dvainingas,— atsakė pirmoji kalbė- 
toja,— geriausias mūsų gelbėtojas iš bėdų? Tada, aišku, 
čia nulašėjo balzamas. 

— Ne,— tarė kita, — čia galėjo būti ir kraujas; atsime- 
nate, kai rado lavoną, magistratai liepė vaistytojui ištirti 
žaizdą su savo instrumentais, o ką vargšas numirėlis gali 
žinoti, kad tai buvo daroma ne su piktais kėslais? 

— Teisybė, kaimyne; vargšelis mūsų Oliveris ir gyvas 
būdamas draugus dažnai palaikydavo priešais, tai nėra ko 
tikėtis, kad dabar pasikeitė. 

Toliau Dvainingas nebegirdėjo, nes jį užtempė į viršų, 
į savotišką mMansardą, kur ant lovos sėdėjo našlė Magdale- 
na, glausdama prie krūtinės kūdikį. Pamėlusiu veiduku, visai 
jau dusdamas, jis gargė ir krunkštė, gaudydamas kvapą, — 
matyt, dėl to žmonės ir davė ligai tokį pavadinimą; atrodė, 
kad jau tuoj tuoj užges jo gyvybėlė. Vienuolis dominikonas 
sėdėjo netoli lovos ir, laikydamas ant kelių kitą vaikutį, 
retkarčiais pratardavo vieną kitą raminantį žodį ar ką nors 
pasakydavo apie kūdikio ligą. 

Gydytojas dėbtelėjo į dvasiškąiį tėvą su tokia sunkiai 
apsakoma panieka, su kokia mokslo žmogus žiūri į paprastą 
šundaktari. Dvainingo pagalba buvo labai greita ir labai 
veiksminga. Jis ištraukė kūdikį iš susikrimtusios motinos 
rankų, nudangstė jam kakliuką ir perpiovė veną,— vos tik 
kraujas pasipylė iš jos, mažyliui tuoj pat pasidarė geriau. 
Neilgai trukus pavojingieji simptomai išnyko, ir Dvainingas, 
aprišęs perpiautąją veną, vėl padavė kūdikį apdujusiai nuo 
sielvarto motinai. 

Vargšės moteriškės nusiminimas dėl vyro mirties, kuris 
buvo lyg ir atitolęs, kol mažyčiui grėsė baisus pavojus, 
dabar visa jėga išsiliejo, sakytum patvinusi upė, išgriovus 
užtvanką, laikinai užtvėrusią kelią jos srovei. 

— O mokytasis mano sere,— tarė jinai —jūs matote 
vargšę moterį, kurią pažinojote turtingesnę. Tačiau tas, 
kurio rankos sugrąžino kūdikį į mano glėbį, neturi tuščio- 
mis šių namų palikti. Kilnusis, mielasis gydytojau Dvainin- 
gai, imkite jo rožančių... jis padarytas iš juodmedžio ir si- 
dabro. Jis mėgo, kad jo daiktai būtų gražūs kaip džen- 
telmeno... ir jis pats visais atžvilgiais buvo daugiau 
panašus į džente!meną. negu kiti jo luomo žmonės, gal to- 
dėl ir mirė kaip džentelmenas. 

Taip sakydama, bežadžio skausmo apimta, ji prisispaudė 
velionio rožančių prie krūtinės, o paskui prie lūpų, ir vėl 
atkišo Dvainingui. 

— Imkite jį, — tarė našlė, — iš meilės tam, kuris labai jus 
mylėjo... Ak! Jis dažnai sakydavo: „Tik vienas žmogus 
gali sugrąžinti tave nuo kapo slenksčio, tai gydytojas Dvai- 
ningas...“ Šią palaimingą dieną štai jo paties kūdikis iš- 
geibėtas, 0 jis guli ten sustingęs ir atšalęs, visai nieko ne- 
žinodamas nei apie ligą, nei apie sveikatą! Aiman, ai- 
man! Nagi paimkite jo rožančių ir, kai laikysite karoliukus 
tarp piršių, pamąstykite apie nelaimingą jo sielą; jis greičiau 
išsivaduos iš skaistyklos, kai gerieji žmonės melsis už jo 
sielos išganymą. 

— Turėkis, kaimyne, tą savo rcžančių... aš nedarau jo- 
kių burtų ir jekiais triukais neužsiiminėju.— tarė gydytojas, 
sujaudintas daug labiau, negu galėtum tikėtis iš jo atšiau- 
raus būdo, stengdamasis kaip no:s išsisukti nuo nemalonios 
dovanos. Bei paskutinieji žodžiai užgavo bažnyčios atstovą, 
kurį Dvainingas bekalbėdamas buvo visiškai pamiršęs. 

— Kaipsi taip, sere gydytojau!— tarė dominikonas, — ne- 
gi maldą už mirusįjį jūs vadinate triukais? Žinau, Čoseris, 
anęlų eiliarašys, yra pasakęs, kad jūsų, gydytojų, mokslas ne 
biblija remiasi. Mūsų motina bažnyčia ilgai snaudė nežinio- 
je, tačiau dabar jai atsivėrė akys, ir ji atskiria draugus nuo 
priešų, galiu jus užtikrinti. 

— Ne, gerbiamasis tėve,— atsakė Dvainingas,— jūs man 
neleidžiate pabaigti. Aš pasakiau, kad nedarau stebuklų, ir 
norėjau pridurti, kad tik vienai bažnyčiai tokie dalykai tėra 
prieinami, todėl šis brangus rožančius turėtų būti jums ati- 
duotas, nes jūs, kalbėdamas rožančių, daugiau suteiksite 
palaimos velioniui. 

Jis įbruko rožančių dominikonui į rankas ir pasiskubino 
pa:ikti gedulinguosius namus. 

Labai keista, kad aš čia pakliuvau tokiu laiku, — tarė 
j:s sau. laim:ngai išėjęs pro duris.— Aš mažiau tikiu tokiais 
dalykais, kaip visi kiti, tačiau, nors tai ir paika, bet esu 
laimingas, išge'bėjęs kūdikiui vos rusenančią gyvybę... Ir 
kuo greičiau reikia pamatyti savo bičiulį Smodervelą, kurio 
prireiks dėl Bontrono; va tada aš būsiu išgelbėjęs dvi gyvy- 
bes, o sunaikinęs tik vieną.“ 

DVIDEŠIMT TREČIAS SKYRIUS 


Jis guli, nejudės daugiau: 
Žaizda — gili, žiauri. 

Ir šaukia kraujas: „(O dangau, 
Atkeršyti turi!“ 


„Uranas ir Psichėja“ 


Magistratai išrinko didžiąją švento Jono, miesto globėjo, 
bažnyčią išbandymui su karstu, tikėdamiesi, kad miestelė- 
nams ji atrodys tinkamiausia vieta šiai ceremonijai. Domi- 
nikonų, karteziečių ir kitų ordinų vienuolynus ir bažnyčias 
gausiais turtais remdavo karalius ir diduomenė, todėl visa 
miesto taryba vienu balsu nutarė, kad verta pasitikėti „šven- 
tuoju senuku Jonu“, nes jo geradarybes ne kartą buvo pa- 
tyrę ir jis labiau tiko šiam reikalui, negu naujieji globėjai, 
kuriems dominikonai, karteziečiai, karmelitai ir kiti pasta- 
tydino naujų šventovių aplink šlovingąjį miestą. 

Nesutarimai tarp vienuolių ir pasaulietiškos dvasininki- 
jos dar labiau paskatino rinktis tą vietą, kur dangus turėjo 
padaryti stebuklą,— išklausęs atviro piliečių meldimo, pa- 
rodyti tikrąją tiesą, išblaškyti abejones dėl kaltininko; mies- 
to raštininkas taip stengėsi išrinkti šventojo Jono bažnyčią, 
jog atrodė, kad dangaus šventieji pasidalinę į dvi dalis: vie- 
na už puikųjį Perto miestą, kita — prieš. 

Todėl daug visokių smulkių intrigų buvo ir suregzta, ir 
išardyta, sprendžiant, kurią bažnyčią išsirinkti. Tačiau ma- 
gistratai, manydami, kad tuo suteiks garbę miestui, pasiti- 
kėdami ir pasikliaudami savo globėjo Jono teisingumu ir be- 
šališkumu, nutarė patikėti dievo teismą šiam šventajam. 

Taigi po iškilmingų mišių, atlaikytų su visomis įmano- 
momis pagal sąlygas ceremonijomis, kada susirinkusieji siun- 
tė dangui labai daug ir labai karštų maldų, buvo pasirengta 
kreiptis tiesiogiai į dangų, prašant nurodyti paslaptingąjį 
vargšo kepurininko žudiką. 

Vaizdas buvo didingas ir pompastiškas, kokius tik ka- 
talikų bažnyčia moka sukurti. Pro rytinį langą, išmargintą 
įvairiaspalviais piešiniais, blausių spindulių pluoštas krito 
ant didžiojo altoriaus. Ant katafalko gulėjo pašarvotas nu- 
žudytasis; jo rankos sudėtos ant krūtinės, suglaustais delnais, 
pirštais į viršų, tartum šis bedvasis lavonas pats melstų dan- 
gų atkeršyti tam, kuris taip žiauriai atskyrė nemirtingąją 
sielą nuo žemiškojo jos pavidalo. 

Prie pat katafalko stovėjo sostas, o jame sėdėjo Škotijos 
karalius Robertas ir jo brolis Olbenis. Princas sėdėjo greta 
tėvo ant žemesnio krėslo — šitokia tvarka žadino mintį, kad 
Olbenio krėslas labai mažai tesiskiria nuo karaliaus sosto, 
o sosto įpėdinis, nors jau visai subrendęs, atrodė pažemintas 
prieš susirinkusius Perto gyventojus. Katafalkas buvo taip 
pastatytas, kad lavoną matytų kuo daugiau bažnyčioje su- 
sirinkusių žmonių. 

Katafalko galvūgalyje stovėjo Kinfonso riteris, kaltinto- 
jas, o prie kojų — jaunasis grafas Kraufordas,— atsakovas. 
Hercogui Rotsėjui paliudijus, seras Džonas Remornis liko, 
kaip tada sakydavo, „švarus“, ir todėl jam nereikėjo daly- 
vauti atsakovu šiame dievo teisme, o būdamas sužeistas, 
jis ramiausiai galėjo nė kojos nekelti iš namų. Bet čia buvo 
susirinkę kokie devyni ar dešimt dar neatstatydintų jo šei- 
mynykščių, kurie, tarnaudami Remorniui, kartu priklausė ir 
princui, — dauguma jų garsėjo palaidų gyvenimu, todėl, sa- 
vaime suprantama, galėjo būti nužudę kepurininką. Jie sto- 
vėjo išsirikiavę kairėje bažnyčios pusėje, visi baltai apsi- 
rengę kaip atgailautojai. Kai kurie, varstomi minios žvilgs- 
nių, jautėsi labai nesmagiai, todėl žiūrovams atrodė, kad jie 
iš tiesų kalti. O tikrojo žudiko veido niekas nepastebėjo — 
to niūraus, buko žvilgsnio, kuris niekada nepažvalėdavo nei 
per šventę, nei nuo taurės vyno, ir neapniuko nei nuo min- 
ties apie mirtį, apie galimą atpažinimą. 

Mes jau minėjome, kaip buvo paguldytas mirusysis. Jo 
veidas, krūtinė ir rankos buvo atidengtos. Visas kūnas įsup- 
tas į plonytę drobulę, tad vos kraujo lašelis prasisunktų, iš 
karto būtų matyti. 

Atlaikius gedulingas pamaldas, kurias paiydėjo iškilmin- 
gas kreipimasis į dievą, prašymas apsaugoti nekaltąjį ir 
nurodyti nusikaltėlį, prieš dievo teismą stoti pirmas buvo 
pakviesias Iviotas. sero Džono Remornio pažas. Jis žengė 
artyn labai neryžtingai. Matyt, širdies giiumoje jis įtarė 
Bontroną esant kaltininku ir jautėsi jo bendras, nors pats 
tiesiogiai prie nusikaltimo nebuvo prisidėjęs. Sulaikęs žings- 
nį priešais kataialką, virpančiu balsu jis prisiekė visu tuo, 
kas buvo sukurta per septynias dienas ir septynias naktis, 
dangumi ir pragaru, savo vieta rojuje, o taip pat dievo, 
pasaulio sutvėrėjo, vardu, kad jis yra nekaltas, nepadarė to 
kruvino nusikaltimo — nenužudė žmogaus, ties kurio lavonu 
dabar stovi ir ant kurio krūtinės daro kryžiaus ženklą, pa- 
tvirtindamas savo priesaiką. Nieko neatsitiko. Lavonas gu- 
lėjo sustingęs kaip ir anksčiau; iš uždžiūvusių žaizdų ne- 
pradėio sunktis kraujas. 

Miestelėnai pasižiūrėjo vienas į kitą labai nusivylusiais 
veidais. Jie jau buvo patikėję Ivioto kaltumu, nes jų įtari- 
mus patvirtino nedrąsus jo laikymasis. Todėl jie be galo 
nustebo, matydami jam taip pasisekus. Kiti Remornio paly- 
dovai įsidrąsino ir ėjo vienas po kito duoti priesaikos vis 
žvaliau ir žvaliau, o teisėjai skelbė juos esant nekaltus ir 
švarius nuo bet kokio įtarimo dėl Oliverio Praudfiuto mirties. 

Bet buvo ten vienas, kuris nepersiėmė drąsumu, kaip ki- 
ti. „Bontronai!  Bontronai!'— tris kartus šūksmas nuaidėjo 
bažnyčios skliautais, tačiau tas, kuris turėjo šį vardą, tiktai 
sušiūravo koją, tartum staiga paralyžiaus ištiktas. 

— Atsiliepk, šunie,— sušnibždėjo Iviotas,— arba mirsi 
kaip šuo. 

Bet žudikas taip buvo apstulbintas viso to reginio, kad 
teisėjai, matydami jo baimę, jau pradėjo svarstyti: ar jį 
tempte atitempti prie pašarvotojo, ar iš sykio paskelbti kal- 
tu. Tačiau paskutinį kartą paklaustas, ar Žada jis pereiti iš- 
bandymą, atsakė kaip visada trumpai: 

— Ne, ką aš žinau, kokių čia triukų gali padaryti, no- 
rėdami atimti vargdieniui gyvybę? Šaukiu į dvikovą kiek- 
vieną, kas pasakys, kad aš nužudžiau kepurininką. 

Ir, laikydamasis papročio, metė pirštinę ant grindų čia 
pat bažnyčioje. 

Henris Smitas išėjo į priekį, visi miestelėnai, jo draugai, 
pritariamai suūžė, nė karaliaus dalyvavimo nepaisydami, 
o jis, pakėtęs niekšo pirštinę, įsidėjo ją į kepurę, paskui, 
kaip reikalavo paprotys, numetė savąją būsimai dvikovai 
laiduoti. Tačiau Bontronas jos nepaėmė. 


— Ne jam su manim lygintis,— suurzgė žiauruolis,— ir 
ne jam kelti mano pirštinę. Aš priklausau Škotijos princui, 
nes esu jo arklininko tarnas. O šis bernas — tik niekingas 
amatininkas. 


Dabar princas jį pertarė: 

— Tu mano tarnas, niekše! Aš čia pat atleidžiu tave iš 
tarnybos. Imk jį, kalvi, ir trenk jam smarkiau, negu į prie- 
kalą! Šis nenaudėlis ne tik piktadarys, bet ir bailys. Man 
visada šlykštu į jį Žiūrėti; ir jeigu karalius, mano tėvas, 
paklausyių mano patarimo, jis duotų dvikovai du puikius 
škotizkus kirvius, ir, nepraėjus nė pusei valandos, mes jau 
pamai;lume, kuris Kovotojas geresnis. 

Grafas Kraufordas ir seras Patrikas Čarteris, abiejų šalių 
globėjai, šį pasiūlymą mielai priėmė, o kadangi kovotojai — 
žemesnio luomo žmonės, tai buvo nutarta, kad jie turi stoti 
kovon su kirviais, užsidėję plieno šalmus ir apsivilkę odi- 
niais durtiniais, ir dvikovą pradėti tuoj pat, kai tik bus 
pasirengę. 

Kovos arena pasirinko Kai:iadirbių aikštę, arčiausiai esan- 
ti žemės skiypą, priklausanii korporacijai, kurios vardą tu- 
rėjo ir kuri tuojau pat nuv:'ė dvikovai maždaug dvidešimt 
penk.ų pėdų ilgio ir tr:sdešimiies pločio lauką. Tuojau tenai 
supludo ir d:d:Kai, ir dvasininkai, ir liaudis — visi, išskyrus 
karalių, kuris bodėjosi kruvinais reginiais ir todėl pasi- 
traukė į savo rezidenciją, o dv:kova ruūvintis pavedė Erolo 
grafui, didžiajam konstebiiui, kuriam geriausiai ir tiko ši 
priedermė. Hercogas Olberis savo įžvaigia akimi atidžiai 
sekė visus pasirengimus. Jo bro.ėnas stebėjo šį reginį ga- 
na nerupestingai, nes toks jau buvo jo būdas. 

Kai dvikovininkai išėjo į areną, jie kaip dangus ir žemė 
skyrėsi vienas nuo kito: vyriškas, žvalus kalvio veidas 1r 
spindinčios akys švietė pergale, kurios jisai tikėjosi, o niau- 
rus ir nusiminęs nuožmusis Bontronas savo išvaizda panėšėjo 
į kažkokį šlykštų paukštį, ištrauktą iš patamsių į dienos 
šviesą. 

Po vieną, atskirai, juodu davė priesaiką, kad kausis tei- 
singai, tačiau Henris Govas atliko šią ceremoniją ramiai ir 
iškilmingai, kaip dera vyrui, o Bontronas — su tokiu atkak- 
liu ryžtingumu, kad net hercogas Rotsėjus pasakė vyriau- 
siajam konstebliui: 

— Brangusis mano Erolai, ar tau kada nors teko žmogaus 
veide matyti tiek klastos, žiaurumo ir, man regis, dargi 
baimės. 

— Labai nepatrauklus,— atsakė grafas,— tačiau, atrodo, 
stiprus bernas. 

— Kertu lažybų iš statinaitės vyno, gerasis milorde, kad 
jis pralaimės. Ginklininkas Henris ne mažiau stiprus, kaip 
jis, bet žymiai vikresnis. Kokia iškilni jo laikysena! O į aną 
net pažvelgti koktu. Greičiau liepkite jiems susiremti, bran- 
gusis mano konsteb!i, nes man darosi bloga, į jį žiūrint. 

Didysis konsteblis kreipėsi į našlę, kuri, nuo galvos iki 
kojų juodai apsirengusi, su abiem savo vaikučiais sėdėjo 
krėsle arenoje: 

— Moterie, ar sutinki, kad šis vyras, Henris Smitas, sto- 
tų dvikovon kaip tavo gynėjas? 

— Taip, taip, su mielu noru, — atsakė Magdelena Praud- 
fiut,— tegu dievo ir šventojo Jono palaiminimas suteikia 
jam jėgos ir stiprybės, nes jis kovoja už našlaičius, nete- 
kusius tėvo! 

— Tada skelbiu šį lauką kovos arena, — tarė garsiai kons- 
teblis.— Tenedrįsta niekas nutraukti jų kovą žodžiu, šūks- 
mu ar žvilgsniu, nes atsakys savo galva. Pūskite trimitus, 
į dvikovą, vyrai! 

Trimitai sugaudė, o dvikovininkai, žengdami iš priešingų 
lauko kraštų, atidžiai stebėjo vienas kitą, nes abu buvo 
gerai įgudę iš priešininko akių kryptelėjimo įspėti, kur jis 

ketina smogti. Sustoję gana arti vienas prieš kitą, keletą 
kartų jie užsimojo kirviais, lyg norėdami kirsti, tačiau iš 
tikrųjų vien patikrindami priešininko budrumą ir vikrumą. 
Pagaliau Bontronas, nuvargęs nuo manevrų, o gal išsigan- 
dęs, jog taip mostaguojant vikruolis kalvis, ko gero, įveiks 
jį, nors ir stiprų, bet neapsukrų, užsimojo ir iš visų jėgų 
smogė sunkiuoju kirviu. Tačiau Smitas išvengė kirčio, at- 
šokdamas į šalį — smūgis buvo per smarkus, kad galėtum 
kaip nors atremti. Dar nespėjus Bontronui atsitiesti, Henris 
kirto jam iš šono per plieno šalmą ir parbloškė jį ant žemės. 

— Prisipažink kaltas, arba mirsi, — tarė nugalėtojas, pri- 
mindamas koja įveiktąjį ir prikišdamas jam prie gerklės 
kirvio ašmenis. 

— Prisipažinsiu,— tarė nenaudėlis, paklaikusiomis akimis 
žvelgdamas į dangų.— Leisk atsikelti. 

— Neleisiu, kol nepasiduosi. 

— Pasiduodu,— vėl sumurmėjo Bontronas, ir Henris pa- 
skelbė, kad jo priešininkas nugalėtas. 

Tada hercogas Rotsėjus, hercogas Olbenis, didysis kons- 
teblis ir dominikonų prioras atėjo į areną ir, kreipdamiesi 
į Bontroną, paklausė, ar jis prisipažįstąs nugalėtas. 

— Taip, — atsakė piktadarys. 

— Ir prisipažįsti nužudęs Oliverį Praudiiutą? 

— Taip, bet aš apsirikau. maniau, kad ten kitas. 

— O ką tu norėjai nužudyti? — paklausė prioras.— Prisi- 
pažink, sūnau, ir tuo nusipelnysi atleidimą kitame pasaulyje, 
nes šiame tau nebėra ką veikti. 

— Aš palaikiau nužudytąjį, — atsakė pralaimėjusis,— tuo, 
kuris mane partrenkė ir kurio koja dabar laiko mane pri- 
mynusi. 

— Tebūna palaiminti visi šventieji!— tarė prioras.— Da- 
bar visiems, kas abejojo dangaus teismo vertingumu, atsi- 
vers akys, ir jie pamatys savo klaidą. Štai žiūrėkite, jis 
pakliuvo į spąstus, kuriuos paspendė niekuo nenusikal- 
tusiam. 

— Man rodos, anksčiau šio žmogaus nė matyti nebuvau 
matęs, — tarė Smitas, — ir blogo nieko nesu jam padaręs. Tei- 

kitės paklausti, jūsų dvasiškoji didenybe, kodėl jis sugal- 
vojo taip klastingai mane nužudyti. 

— Klausimas labai suprantamas,— atsakė prioras.— Nu- 
silenk teisybei, mano sūnau, nors ji tau tik gėdą užtrauktų. 
Kodėl tu ncrėjai nudobii šį ginklų kalėją, kuris sakosi nie- 
kad tau bloga nedairęsė 

— Jis nuskriaudė tą, kuriam aš tarnauju,— atsakė Bon- 
tronas,— ir aš ėmiausi šio žygio jo lieptas. 

— Kieno lieptas?— paklausė prioras. 

Bontronas patytėjo valandėlę, paskui išsienėjo: 

— Jis perdaug galingas, kad drįsčiau ištarti jo vardą. 

— Klausyk, mano sūnau,— tarė vienuolis.— netrukus šios 
žemės ir galingieji, ir nužemintieji tau nieko nebereikš. Jau 
taiso šliužes tave nuvežti į egzekucijos vietą. Todėl, sūnau 
mano, patariu tau: susiiaikyk su savo sąžine, garbink dievą 
ir pasakyk teisybę. Ar tai Tavo šeimininkas, seras Džonas 
Remornis, pastūmėjo tave į šį baisų nusikalt.maą? 

— Ne. — aisakė gulintis nenaudėlis.— Kai kas aukštes- 
nis.— Ir parodė pirštu į princą. 

— Niekše!— tarė apsiuibęs heicogas Rotsėjus.— Tu drįsti 
rodyti, kad aš tave kursčiau? 

— Taip, jūs pats, milorde,— atsakė įžū:usis nenaudėlis. 

— Tai mirk meluodamas, niekingas verge!— sušuko prin- 
cas ir, išsitraukęs kardą, būtų persmeigęs žudiką, jeigu lor- 
das didysis konsteblis nebūtų jo sulaikęs žodžiu ir veiksmu. 

— Teatleidžia man jūsų malonybė, aš vykdau savo pa- 
reigą — šis niekšas turi būti atiduotas bude:iui. Jis nevertas 
mirti nuo kieno kito rankos, tuo labiau nuo jūsų didenybės. 

— Kilnusis grafe,— tarė garsiai Olbenis, nežinia, ar iš 
tikrųjų, ar tik dėdamasis labai susijaudinęės.— Negi jūs :ei- 
site tam šuniui išeiti gyvam iš čia ir ūžti žmonėms gaivas 
melagingais Škotijos princo apkaltinimais? Sakau jums, te- 
gu jį čia pat sukapoja į kąsnelius! 

— Dovanokite man, jūsų didenybe,— tarė gralas Ero- 
las, — aš turiu jį apsaugoti, iki jam bus įvykdyta bausmė. 

— Tad tepakimba jis ant virvės kuo greičiausiai, — tarė 
Olbenis.— O jūs, karališkasis mano sūnėne, ko stovite it 

stabo ištiktas? Susitvardykite. pasakykite suimtajam.  pri- 
siekite. protestuokite visu, kas jums šventa, kad nežinojo- 
te apie tą niekšybę. Žiūrėkite, žmonės jau žvalgosi vienas 
į kitą ir šnabždasi nusigręždami! Galvą guldau, kad šis me- 
las sklinda greičiau, negu šventa tiesa. Pasakykite jiems ką 
nors, karališkasis mano giminaiti, nesvarbu, ką sakysite, 
kad tik apsigintumėte. 

— Kaip, sere?— paklausė Rotsėjus, atsitokėjęs nuo nuste- 
bimo ir užgaulės ir išdidžiai atsigręždamas į savo dėdę.— 
Nejaugi jūs norite, kad karališkasis mano žodis būtų pasi- 
teisinimas prieš šitą šlykštų bailį? Tegu sau džiaugiasi, ne- 
dorėlio melą laikydami teisybe tie, kurie gali patikėti, kad 
valdovo sūnus, Briuso įpėdinis, spęs spąstus vargšui ama- 
tininkui. 

— Jau aš tai netikiu, — tarė staiga Smitas.— Kiek prisi- 
menu, visada jaučiau pagarbą jo karališkajai malonybei 
hercogui Rotsėjui, ir niekada jis neužgavo manęs nei žodžiu, 
nei žvilgsniu, nei veiksmu; tad negaliu patikėti jį turėjus 
kokį tikslą tokiam žemam darbui. 

— Matyt, iš didelės pagarbos nustūmei jo didenybę nuo 
kopėčių Kerfju gatvėje per Užgavėnes?— paklausė Bontro- 
nas.— Kaip manai, tokia malonė buvo mielai ar nemielai pri- 
imta? 

Pasakyta buvo taip akiplėšiškai ir taip tvirtai, kad kal- 
vio tikėjimas princo nekaltumu susvyravo. 

— Vaie. milorde,— tarė jis, liūdnai žiūrėdamas į Rotsė- 
jų. — negi jūsų didenybė galėtų kėsintis į vargšo vaikino 
gyvybę, kad jis užstojo bejėgę mergaitę? Verčiau jau man 
numirti šiame kovos lauke, negu išgirsti taip kalbant apie 
Briuso įpėdinį. 

— Tu esi geras vyras, Smitai,— tarė princas,— bet aš 
negaliu tikėtis, kad tavo sprendimai būtų protingesni, negu 
visų kitų. Veskite nusikaltėlį į kartuves, per daug neuž- 
veržkite ki'pos, kad dar liktų gyvas ir galėtų taukšti savo 
melus bei visaip mus šmeižti iki paskutinės savo gyvenimo 
minutės. 

Taip sakydamas, princas nusigręžė nuo arenos, apsimes- 

damas nepastebįs, kokiais niauriais žvilgsniais į jį Žmonės 
žiūri, iš lėto ir nenoromis duodami jam kelią, ir neparodė 
nei nustebimo, nei nesmagumo, kai jie dusliai murmėjo ar 
dūsavo, jam išeinant. Tik keletas artimiausių palydovų ėjo 
su juo kartu iš dvikovos lauko, nors čionai buvo jį atlydėję 
labai daug įžymių asmenų. Net žemiausiųjų luomų miestelė- 
nai atsitraukė nuo princo, kuris ir anksčiau turėjo nekokią 
reputaciją ir buvo kaltinamas ne visai geru elgesiu bei leng- 
vabūdiškumu, o dabar virš jo, kaip atrodo, pradėjo slinkti 
juodi įtarimų debesys. 

Iš lėto, giliai susimąstęs, jis žingsniavo į dominikonų baž- 
nyčią, bet piktos naujienos, kurios skriejo it paukščiai, kaip 
sako priežodis, jau buvo pasiekusios užsidariusį savo bu- 
veinėje tėvą, dar prieš princui ten pasirodant. Įėjęs į rūmus 
ir pasiteiravęs apie karalių, jis nustebo, sužinojęs, kad ka- 
ralius labai rimtai tariasi su hercogu Olbeniu, kuris, vos tik 
Rotsėjus išėjo iš dvikovos lauko, užsėdo ant žirgo ir pasiekė 
vienuolyną pirmas. Pasinaudodamas rango ir kilmės privile- 
gijomis, princas jau buvo beįeinąs į karaliaus kambarius, 
tačiau Makluisas, brandanų. sargybos vadas, pasakė, labai 
atsargiai ir pagarbiai, turįs specialų nurodymą jo nejleisti. 

— Makluisai, bent nueik ir pranešk jiems, kad aš laukiu 
jų malonės, — tarė princas.— Jeigu mano dėdė trokšta kažką 
laimėti, užtrenkdamas prieš sūnų tėvo duris, tai tegu pasi- 
mėgauja, išgirdęs, kad aš laukiu prieškambaryje, lyg koks 
liokajus. 

— Labai prašau jūsų,— pasakė kiek dvejodamas Maklui- 
sas,— malonėkit dabar pasitraukti ir valandėlę kantriai luk- 
telėti, o mes jums pranešime, kai tik hercogas Olbenis išeis; 
manau, tada valdovas tikrai priims jus, jūsų maionybe. Bet 
dabar, atleiskite man, jūsų didenybe, jums negalima ten 
įeiti. 

— Suprantu tave, Makluisai, bet vis dėlto eik ir daryk, 
ką liepiu. 

Sargybos vadas nuėjo, kaip lieptas, ir grįžo su atsakymu, 
kad karalius blogai jaučiąsis ir pasitraukęs į savo miega- 
mąjį, bet hercogas Olbenis greitai priimsiąs Škotijos princą. 

Tačiau hercogas Olbenis pasirodė tik po pusės valan- 
dos,— tą laiką Rotsėjus praleido protarpiais niauriai tylė- 
damas, 0 protarpiais pašnekindamas Makluisą ir brandanus, 
žiūrint, kuri jo būdo pusė imdavo viršų: irzlumas ar liū- 
desys. 

Pagaliau hercogas atėjo, o su juo ir lordas didysis kons- 
teblis, kuris iš veido atrodė didžiai nusiminęs ir sumišęs. 

— Mielas giminaiti — tarė hercogas Olbenis,— man skau- 
du jums sakyti, kad, karališkojo mano brolio nuomone, ka- 
raliaus šeimos garbei būtų geriausia, jei karališkoji jūsų 
didenybė neprieštaraudamas kiek laiko pagyventų didžiojo 
konsteblio namuose ir laikytų pagrindiniu, jei ne vieninte- 
liu, savo draugu kilnųjį grafą, kolei šiandien pasklidę šmeiž- 
tai bus paneigti ar užmiršti. 

— Kaip, milorde Ėrolai?— paklausė princas nustebęs.— 
Nejaugi jūsų namai bus man kalėjimas, o jūs būsite mano 
kalėjimo sargas? 

— Teatleidžia man dangus, milorde,— atsakė graias Ero- 
las, — bet tokia žiauri yra mano priedermė — klausyti jūsų 
tėvo įsakymų ir paimti jus kiek laiko į savo priežiūrą. 

— Princas, Škotijos karaliaus įpėdinis, didžiojo konsteb- 
lio priežiūroje! Bet kodėl? Nejaugi niekšiška pasmerktojo 
nusikaltėlio kalba tokia svari, kad gali suteršti karališkąjį 
mano herbą? 


— Kol tokie kaltinimai nėra atšaukti ar paneigti, — pasa- 
kė hercogas Olbenis,— jie meta šešėlį net paties karaliaus 
herbui. 

— Paneigti, milorde!— sušuko princas.— (O kas gi juos 
išgalvojo? Juk jis pats prisipažino esąs šlykštus nedorėlis, 
tai ar galima bent akimirką tikėti jo šmeižtais, jeigu jie 
juodintų net patį vargingiausią valkatą, o ne princą? Ati- 
tempkite jį čionai, parodykite kankinimų suolą, ir jis iš 
karto atšauks savo šmeižią, kurį išdrįso pasakyti. 

— Kilpa pernelyg gerai padarė savo darbą, ir kanki- 
nimų suolu Bon:irono jau neišgąsdinsi — pasakė hercogas Ol- 
benis.— Bausmė jam įvykdyta prieš valandą. 

— O kam tokia skuba, milorde*'— paklausė princas.— 
Žinote, galima pamanyti, kad tai padaryta tyčia, norint su- 
teršti mano vardą. 

— Toks jau yra visuotinis paprotys: po dievo teismo, 
kuris pralaimi dvikovą, iš arenos tuoj pat gabenamas į kar- 
tuves. Be to, mielasis giminaiti, — kalbėjo toliau hercogas 
Olbenis,— jei jūs būtumėte drąsiai ir griežtai paneigęs kal- 
tinimą, aš būčiau manęs, kad tą nenaudė!į reikia palikti 
gyvą tolimesniam nusikaltimo pėdsakų tyrimui, bet jūsų di- 
denybė tylėjote, ir aš pamaniau, kad geriausia bus užgniauž- 
ti šmeižtą kartu su paskutiniu atokvėpiu to, kuris jį ištarė. 

— O viešpatie! Bet čia jau per didelis įžeidimas, milor- 
de! Nejaugi jūs, mano dėdė, mano giminė, galvojate, kad aš 
galėjau padaryti tokį žemą ir biaurų nusikaltimą, kaip tas 
piktadarys ten pripaistė? 

— Nedera man ginčytis su jūsu didenybe, kitaip aš pa- 
klausčiau, ar jūs taip pat ketina:e paneicti tokį pat žemą, 
nors ir ne taip Žiauriai pasibaigusi uzpuo':mą Keriju gatvė- 
je? Nepykite ant man2s biolėne, tačiau trumpas jūsų pasi- 
traukimas iš karaiiaus dvaio, bent per tą laiką, kol kara- 
liaus rezidencija yra šiame mieste, Kur pridaryia Žmonėms 
tiek skriaudų, yra tikrai būtinas. 

Rotsėjus nutiio, išgirdęs tokį įtikinėjimą, ir pasakė, žiū- 
rėdamas hercogui tiesiai į akis: 

— Dėde, jūs puikus medžiotojas: paslatėte Žabangas be 
galio sumaniai, tačiau jums vis tiek būtų nepasisekę, jeigu 
elnias pats nebūtų įbėgęs į tinklus. Tepaieda jums d:evas, 
kad jums būtų atlyginta taip, kaip nusipe nėie savo darbais. 
Pasakykite tėvui, kad as paklūsiu arestui. M.'o:de didysis 
konstebli, jei jau turiu būti suimias, laukiu. Ks4a padarys.la 
man malonę ir nusivesite į savo namus, nes cc “nio ir man- 

Tuo ir baigėsi dėdės ir brolėno šneka, ir piincas išėjo 
su grafu Erolu į jo namus; gatvėse mieste:ėnai. pamatę her- 
cogą Rotsėjų, pereidavo į kitą pusę, kad nereikėtų svei- 
kinti tokio žiauraus ir lengvapėdžio princo, kokiu jie buvo 
išmokyti jį laikyti. Konsteblio namai buvo tarsi priebėga ir 

šeimininkui, ir jo svečiui princui,— jie suėjo vidun paten- 
kinti, išsivadavę nuo žmonių, tačiau, užsidarius durims, jų 
nesmagumas dėl tokios padėties vis tiek neišnyko. 

Tačiau dabar mes turime sugrįžti į kovos lauką. Kai dvi- 
kova baigėsi ir didikai išsiskirstė, minia pasidalijo į dvi ne- 
lygias grupes. Mažiausiąjį būrelį sudarė garbingiausieji Per- 
to miestelėnai iš turtingųjų luomo; jie sveikino laimingąjį 
nugalėtoją ir vienas kitą, kad taip sėkmingai užsibaigė 
vaidas su dvaro žmonėmis. Miesto magistratai taip džiaugėsi 
pergale, kad paprašė serą Patriką Čarterį neatsisakyti nuo 
bendros vakarienės miesto rotušėje. Dienos didvyris Henris 
buvo irgi pakviestas, arba tiksliau, palieptas joje dalyvauti. 
Tą paliepimą jis išklausė labai sumišęs, kadangi, kaip lengva 
atspėti, jo širdis veržėsi prie Ketrinos Glover. Bet jos tėvo, 
senojo Saimono, patarimas padėjo jam apsispręsti. Šis senas 
Perto gyventojas, kaip ir dera miestiečiui, iš širdies gerbė 
šlovingojo miesto valdžią; jis labai brangino visas malones, 
kurios liedavosi iš šio šaltinio, ir todėl manė, kad jo būsi- 
masis žentas padarytų didelę klaidą, nepriimdamas pakvie- 
timo. 

— Nė negalvok praleisti tokios iškilmingos progos, ma- 
no sūnau Henri,— patarė jisai. — Pats seras Patrikas Čarteris 
bus tenai, ir, manau, tu turėsi gerą progą laimėti jo palan- 
kumą. Gal būt, jis užsisakys naujus ginklus ir šarvus, nes 
aš pats girdėjau beilį Kreigdeilį sakant, kad rūpinamasi pa- 
pildyti miesto arsenalą. Nepraleisk gero sandėrio dabar, ka- 
da rengiesi sukurti šeimos židinį. 

— Oi, tetuši Gloveri,— atsakė susidrovėjęs nugalėtojas, — 
užsakymų man netrūksta... be to, juk žinai, Ketrina stebė- 
sis, kad manęs nėra, o dar išgirs kokių šnekų apie linksmą- 
sias dainininkes ar šiaip ką nors. 

— Dėl to nebūkštauk,— atsakė Gloveris— o eik kaip pa- 
klusnus miestelėnas, jeigu aukštesnieji nori tave matyti. Ne- 
neigiu, kad po šitos dvikovos tau nelengva bus susitaikyti 
su Ketrina, nes ji galvoja nusimananti apie šiuos dalykus 
geriau, negu karalius ir jo taryba, negu bažnyčia ir jos 
dvasininkai, negu meras ir jo patikėtiniai. Bet aš pats su 


311 


ja pasiginčysiu ir pasistengsiu palenkti į tavo pusę, kad ry- 
toj, nors ir priekaištaudama, bet vis vien sutiktų tave su 
ašaromis ir šypsena, kaip balandžio rytas, prasidėjęs šilti 
lietumi. Tad lik sveikas, sūnau, 0 rytoj rytą nepavėluok, 
ateik tuoj po pama!dų. 

Kad ir labai nenoromis, kalvis nusilenkė būsimojo uoš- 
vio įtikinėjimams ir priėmė miesto tėvų daromą jam malonę; 
atsiskyręs nuo minios, nuskubėjo namo persirengti geriau- 
siais rūbais, o paskui, jau apsitaisęs, pasirodė rotušėje, kur 
didžiulis ąžuolinis stalas linko nuo daugybės skanumynu; 
čia masino įvairiai ištaisyta Tėjaus lašiša ir nuostabi jūrų 
žuvis iš Dandžio,— delikatesai, leidžiami net pasninko metu; 
užsigėrimui vyno, elio ir midaus irgi nestigo. Puotos metu 
dainavo miesto dainiai menestreliai, o muzikai nustojus 
groti, vienas iš jų labai iškilmingai padekiamavo ilgą, ly- 
rIišką sakmę apie mūšį Juodojoje Dauboje, kur seras Vilja- 
mas Volesas ir narsusis jo draugas kapitonas Tomas Longvi- 
lis buvo susirėmę su anglų generolu Siverdu — sakmės turinį 
svečiai jau seniai žinojo, tačiau jie buvo pakantesni, negu pa- 
likuonys, ir klausėsi su įdomumu, tartum pirmą kartą. Ten, be 
abejo, buvo giriamas Kinfonso riteris ir kitos įžymios Pert- 
šyro šeimos; klausytojai, išgirdę šiuos posmus, garsiai šū- 
kavo pritardami, pylė vieni kitiems į taures vyno, ragino 
išgerti už narsuolius, kurie kovėsi petys į petį su šiuo 
Škotijos didvyriu. Daug kartų jie kėlė taures į Henrio Vin- 
do sveikatą, o meras garsiai paskelbė, kad magistratai, no- 
rėdami parodyti, kaip bičiuliai miestelėnai brangina drąsų 
Henrio žygdarbį, jau tarėsi, kokiu būdu geriau jam atsily- 
ginti: ar suteikti kokių nors privilegijų, ar garbingai ap- 
dovanoti. 

— Ne, prašom neduoti man jokių apdovanojimų, jūsų 
malonybe,— kaip visuomet, tiesiai pasakė Henris,— dar žmo- 
nės pradės kalbėti, kad Perte retai tepasitaiko žygdarbių, jei- 
gu duodamos dovanos tam, kas stojo nelaimingos našlės 
ginti. Tikrai žinau, kad atsirastų ne viena dešimtis tvirtų 
miesto vyrų, kurie būtų padarę tokį žygį ne prasčiau už 

mane, 0 gal net ir geriau. Nes, dievaži, aš turėjau sutriuš- 
kinti šalmą tam vyrukui kaip molio puodynę, ar ne tiesa, 
būčiau ir sutriuškinęs, jeigu tas šalmas būtų ne mano pa- 
ties dirbtas,— juk mano rankos padarė ir užgrūdino jį, se- 
rui Džonui Remorniui užsakius. O kad šlovingasis miestas 
tikrai brangina mano žygį, tai geriausias atlygis man bus, 
jeigu Magdalena ir jos našlaičiai vaikai gaus kokią pašalpą 
iš miesto iždo. 

— Jie gaus pašalpą, — atsakė seras Patrikas Čarteris,— bet 
nuo to šlovingojo miesto turtai nesumažės, užteks ir Henriui 
Vindui sumokėti kaip pridera; tik miestelėnai gali spręsti 
apie savo priedermę Henriui, kadangi jis pats yra apakintas 
bereikalingo skrupulingumo, kurį žmonės vadina kuklumu. 
O jėigu Pertas tikrai toks jau neturtingas, tada miesto me- 
ras sumokės savo lėšomis. Auksiniai Raudonojo Korsaro 
angelai dar ne visi į dausas išskrido. 


Jie vėl leido taurę iš rankų į rankas, vadindami ją „naš- 
lės paguoda“, ir garbstė, minėjo gražiais žodžiais nužudytąjį 
amžinatilsį Oliverį, už kurį dabar taip narsiai buvo atker- 
šyta. Žodžiu, pokylis buvo toks linksmas, jog nieko dau- 
giau netrūko, tik paties kepurininko — nelaimingojo šio su- 
sibūrimo kaltininko, kuris tiek juoko sukeldavo savo sąmo- 
jais tokiuose pasilinksminimuose. 

— Jeigu jis dabar čia būtų, — nusišaipė beilis Kreigdei- 
lis, — tai girtųsi laimėjęs dvikovą ir pats atkeršijęs už savo 
nužudymą. 

Kompanija išsiskirstė, suskambus vakaro varpams; kele- 
tas rimtesnių puotautojų nuėjo tiesiai į vakarines mišias, 
kur nuleistomis akimis ir spindinčiais veidais jie sudarė 
pamaldžiausią ir pavyzdingiausią daugumą tarp didžiojo pas- 
ninko maldininkų, kiti parėjo namo, norėdami apsakyti savo 
namiškiams, kaip praėjo dvikova ir pokylis; o buvo. be abe- 
jo, tokių, kurie atsidavė kokios nors tavernos lengvabūdiš- 
koms linksmybėms, kur net pasninko metu durys nebūdavo 
uždaromos taip tvirtai, kaip bažnyčia reikalaudavo. Henris 
grįžo į Vindą, įkaitęs nuo stipraus vyno ir bičiulių miestelė- 

nų pagyrų, ir tuojau krito į lovą, tikėdamasis bent sapne 
išvysti save tikrai laimingą su Ketrina Glover. 

Mes jau minėjome, kad, dvikovai pasibaigus, žiūrovai 
susidalijo į dvi nelygias dalis. Pirmoji — mažesnė, bet dau- 
giausia garbingi žmonės, smagiu būriu nulydėjo nugalėtoją, 
o antroji, daug skaitlingesnė, susidedanti iš visokių padug- 
nių, sekė paskui nugalėtą ir pasmerktą Bontroną, kurį vedė 
į kitą pusę ir visai kitokiu tikslu. Atrodytų, kad nėra ko 
nė abejoti, lyginant gedulo namus su džiaugsmo namais, 
kur daugiau susirinks lankytojų, kai jiems bus pasiūlyta 
pasirinkti: ar žiūrėti kančių, kurių kentėti nereikės, ar puo- 
tos, kurios vaišėmis neteks gardžiuotis. Taigi, dviratį veži- 
maitį, kuriuo gabeno nusikaltėlį į bausmės vietą, lydėjo 
daug didesnė Perto gyventojų dalis. 

Greta Bontrono į vežimaitį atsisėdo vienuolis, ir Bontro- 
nas pakartojo dar kartą tartum išpažintį savo melą, pasa- 
kytą dvikovos lauke: atseit, pinklės, į kurias kepurininkas 
atsitiktinai patekęs ir nukentėjęs, buvo surengtos, hercogui 
Rotsėjui paliepus. 

Tą savo šmeižtą jis šūkavo be jokios gėdos miniai, tikin- 
damas kiekvieną, kas tik prisiartindavo, kad jis tik išpildęs 
hercogo užgaidą ir už tai būsiąs pakartas. Tuos savo žo- 
džius jis kartojo daug kartų, niauriai ir atkakliai tartum 
mokydamasis pamokos,— taip melagis tvirtina vis tą patį, 
manydamas, kad nuo kartojimo jo žodžiai pasirodys teisin- 
gi, nors širdyje jaučia, kad tikėti jais ne per daug galima. 
Bet kai, pakėlęs akis, staiga pamatė toli horizonte juoduo- 
jančias gal kokių keturiasdešimties pėdų aukščio kartuves 
su kopėčiomis ir lemtingąja virve, jis užkando žadą. O vie- 
nuolis pajuto, kad jis ėmė smarkiai drebėti. 

— Nusiramink, mano sūnau,— tarė gerasis vienuolis,— 
tu prisipažinai ir gavai atleidimą. Tavo atgailos bus išklau- 
syta, nes ji eina iš širdies, tad, nors tu esi žiaurus žmogus 
ir tavo rankos krauju suteptos, bažnyčios maldos per žadėtą 
laiką išvaduos tave iš skaistyklos liepsnų. 

Nuo tokių raminančių kalbų nusidėjėlio išgąstis nesuma- 
žėjo, o dar padidėjo, nes jį graužė abejonė, ar Remornio 

žadėtasis būdas jį išgelbėti bus tikrai geras, ir nerimas, ar 
iš viso bus imtasi jį gelbėti, nes žinojo savo šeimininką ga- 
lint ramiai paaukoti pavojingą jam žmogų, kad kada nors 
prieš jį neprasitartų. 

Tačiau Bontrono likimas jau nuspręstas ir nieko nebebuvo 
galima pakeisti. Iš lėto jie artinosi prie lemtingojo stulpo, 
pastatyto ant kalvos upės krante, už kokio pusmylio nuo 
miesto sienos; tokią vietą parinko, norėdami, kad pakarta- 
sis, paliktas varnoms sulesti, būtų regimas iš tolo ir iš visų 
pusių. Čia nuodėmklausys perdavė nusikaltėlį budeliui, ku- 
ris padėjo Bontronui užlipti ant kopėčių ir, kaip Žmonėms 
pasirodė, atliko egzekuciją pagal visas įstatymo taisykles. 

Kokią akimirką jis dar kovojo su mirtimi, bet greitai 
nurimo ir kabojo nebejudėdamas. Budelis stovėjo prie savo 
aukos dar gerą pusvalandį, tartum laukdamas visiškai už- 
gęstant gyvastį šiam kūne, o paskui tokių reginių mėgėjams 
paskelbė, kad dar nenukaltos grandinės lavonui prie kar- 
tuvių prirakinti, todėl galutinė ceremonija,— lavono išskio- 
dimas ir prikalimas prie kartuvių visam laikui, — bus tiktai 
sekantį rytą, tekant saulei. 


Nors gerbiamasis Smodervelas paskutinę egzekucijos sce- 
ną atlikti paskyrė labai anksti, prie kartuvių susirinko di- 
džiulė minia. Kaip tie smalsuoliai nustebo ir užsirūstino, kai 
pamatė, kad lavonas nuo kartuvių nuimtas. Tačiau jo išnyki- 
mo priežastis niekam neatrodė stebėtina. Visi žinojo, kad 
Bontronas tarnavo baronui, kurio žemės yra Faii2 o ir jis 
pats buvo iš ten kilęs. Ko g' čia siebėt kad kas iš 
Faifo gyventojų, taip dažnai plaukiojančių va timis upe su- 
manė paslapčia Nusivežti savo žemiečio lavoną ir išgelbėti 
jį nuo gėdingo išdarkymo? Įtūžusi minia užpuolė Smoder- 
velą, kad nepadarė savo darbo iki galo, ir būtų jį mirtinai 
užstumdžiusi, jeigu su savo padėjėju jis nebūtų įpuolęs 
į valti ir perplaukęs į kitą Tėjaus pusę. Visas nutikimas ap- 
skritai atitiko laiko dvasią ir niekas dėl jo labai nesistebėjo. 
Tikrąją jo priežastį paaiškinsime kitame knygos skyriuje. 

DVIDEŠIMT KETVIRTAS SKYRIUS 


Jei kart — šunis tiktai, žmonėms gi — laisvę. 
Šekspyras, „Henrikas V“ 


Šios rūšies pasakojimuose visi įvykiai turi būti taip nuo- 
sekliai suderinti vienas su kitu, kaip rakto iiežuvėlis ati- 
tinka spynos skylutę. Net pačiam nereikliausiam skaitytojui 
nepatiktų paprastas teigimas, kad atsitiko taip arba kitaip, 
nors, teisybę sakan!, paprastame gyvenime mes tik tiek ir 
težinome apie visokius nutikimus, tačiau, skaitydamas savo 
malonumui, žmogus nori sužinoti vidinius postūmius, kurie 
šiaip ar taip nulemia įvykių eigą. Šitas smalsumas yra visai 
teisingas ir suprantamas; juk kiekvienas turi teisę atidaryti 
ir apžiūrėti to laikrodžio mechanizmą, kuris padarytas jam 
asmeniškai naudotis, nors niekas neleis kišti nosies į vidu- 
rius tokio laikrodžio, kuris pakabintas bokšte visiems. 

Todėl būtų nemandagu palikti skaitytojus, negalinčius 
suprasti, kokios jėgos nukėlė Bontroną nuo kartuvių; kai 
kurie Perto gyventojai sakė, kad tą padaręs pats nelabasis, 
kiti aiškino, kad faifiečiai nenorėję matyti, kaip jų Krašto 
žmogus kabaluoja ant upės kranto, nes toks reginys tėviškę 
tik apjuodintų. 

Po egzekucijos, nakčiai įpusėjus, kai Perto gyventojai su- 
migo giliu miegu, tamsiomis alėjomis per sodą, kuris lei- 
dosi nuo Džono Remornio namų į Tėjaus pakrantę, kur prie- 
plaukėlėje, ar tiksliau, prie medinio lieptuko suposi valtis, 
slinko trejetas vyrų, įsisupę į apsiaustus, nešdamiesi vos 
spingsintį žibintą. Vėjas dusliai gaudė ir nejaukiai ūkė pa- 
krantės belapiuose brūzgynuose, o blankus mėnulis braidė, 
kaip sako škotai, tarp plaukiančių lietaus pritvinkusių de- 
besų. Atsargiai, stengdamiesi, kad nepastebėtų, visi trys su- 
lipo į valtį. Vienas buvo aukštas, stipraus sudėjimo vyras, 
antras — žemas ir susikūprinęs, trečias — vidutinio ūgio, dai- 
laus stoto, vikrus ir, matyt, jaunesnis už savo bendrus. Ne- 

ryškioje šviesoje tik iiek ir tegalėjai įžiūrėti. Jie susėdo 
į valtį ir atrišo ją nuo lieptuko. 

— Leiskime jai plaukti pasrovivi, kol praplauksime tiltą, 
kur miestelėnai vis dar eina sargybą; juk žinote priežodį: 
„Pertiečio strėlė nešauna pro šalį“, — tarė jauniausiasis, ku- 
ris atsisėdo prie vairo ir atstūmė valtį nuo prieplaukėlės, 
o tuo tarpu kiti du ėmėsi irklų, kurių piokštieji galai buvo 
apsukti skudurais, ir yrėsi labai atsargiai iki vidurio upės; 
čia jie nustojo judinti irklus, susidėjo juos ir paliko savo 
vairininkui leisti valtį pačia sraunuma. 

Tokiu būdu, niekieno nepastebėti, ar tiksliau, neatkreipę 
niekieno dėmesio, jie praslydo pro iškilią seno gotiško tilto 
arką. Tiltas buvo pastatytas Roberto Briuso rūpesčiu 1329 me- 
tais ir nuneštas per 1621 metų potvynį. Nors jie girdėjo 
kalbantis sargybinius, kurie kasnakt stovėdavo šiame svar- 
biame poste nuo to laiko, kai mieste prasidėjo neramumai, 
tačiau jų niekas nepašaukė. O kai upės srovė nunešė juos 
taip toli, jog nakties sargybiniai nebegalėjo jų išgirsti, jie 
vėl pradėjo irtis, nors vis dar labai atsargiai, ir pusbalsiu 
kalbėtis. 

— Tu ėmeisi naujo amato, bičiuli, nuo to laiko, kai mu- 
du išsiskyrėme,— tarė vienas irkluotojas antrajam.— Palikau 
tave beslaugantį sužeistą riterį, o dabar, matau, esi pasi- 
rengęs vogti nuo kartuvių lavoną. 

— Gyvą žmogų, teleidžia pasakyti jūsų didikiška malo- 
nybė, nes kitaip mano menas, pone Banklai, nebūtų pasie- 
kęs savo tikslo. 

— Daug girdėjau apie tavo meną, gerbiamasis vaistyto- 
jau, tačiau kad ir kaip gerbiu mokslingą tavo išmintį, neiš- 
girdęs paaiškinimo apie tą fokusą, nepatikėsiu jo sėkmin- 
gumu. 

— Vienas juokas, pone Banklai, kaži ar net bus įdomu 
tokiam išminčiui, kaip jūs, garbingasis mano pone. Galiu 
paaiškinti. Kai žmogų baudžia pakorimu arba, paprastai ta- 
riant, užneria kilpą ant kaklo, — mirtis ištinka nuo apoplek- 
sijos, tai yra, užspaudus venas, kraujas nebegali grįžti į šir- 
dį ir subėga į smegenis, tada žmogus miršta. Yra dar taip 

pat papildoma mirties priežastis: kai virvė užveržia gerklę, 
plaučiai nebegauna būtino gyvybei palaikyti oro, ir žmogus 
nuo to žūsta. 

— Tą aš suprantu. O ką daryti, kad kraujas pakartajam 
nesuplūstų į galvą, sere gydytojau?— paklausė trečiasis vy- 
ras, kuris buvo ne kas kitas, o tik Iviotas, Remornio pažas. 

— Labai paprastai, — atsakė Dvainingas.— Pakarkite žmo- 
gų taip, kad miego arterijos liktų neužspaustos, tai kraujas 
nebėgs į smegenis ir jokios apopleksijos nebus; jei kilpa 
neužverš gerklės, oras taip pat galės gana laisvai patekti 
į plaučius, vis tiek ar žmogus kabos, nesiekdamas kojomis 
žemės, ar tvirtai ant jos stovės. 

— Tą aš pats gerai suprantu,— tarė Iviotas.— Bet kaip 
suderinti šias atsargumo priemones su pakorimu — va ko 
negali suvokti kvaila mano galva. 

— O! Mielasis jaunikaiti, tavo narsa nustelbė tau protą. 
Gilindamasis į mokslus, kaip aš, išmoktumei suvokti daug 
sudėtingesnių dalykų. Va kaip aš padariau. Užsakiau diržus 
iš tokios pat medžiagos, kaip riteriškosios jūsų didenybės 
žirgo pasaitai, ir labai žiūrėjau, kad jie kuo mažiausiai pasi- 
duotų tempiami, kitaip viskas nueitų niekais. Po padais žmo- 
gui padedama po tokį diržą ir nutiesiama iki juosmens, kur 
pritvirtinama prie piataus diržo, nuo kurio eina keletas 
petnešų per krūtinę ir nugarą, ir visos jos viena su kita 
sujungtos, kad kūno svorio lygiai tektų kiekvienai. Pasmerk- 
tojo patogumui padaroma dar daugiau patobulinimų, tačiau 
minėtieji yra svarbiausi. Petnešos pritvirtinamos prie pla- 
taus plieninio antkaklio, kurio viršutinis kraštas yra išlenk- 
tas į lauko pusę ir turi du ar tris kablius, kad nenuslystų 
kilpa, kurią draugiškas budelis užneria ant viso to sutaisy- 
mo, o ne ant kaklo. Taigi, nustūmus kopėčias, nelaiminga- 
sis lieka pakabintas, jūsų malonybei leidžiant, ne už kaklo, 
o už plieninio antkaklio,— prie jo pritvirtintieji diržai, pra- 
nerti po kojomis, iš tikrųjų ir laiko visą svorį, kurį dar 
kiek sumažina juostelės, pravestos po pažastimis. Nei ve- 
nos, nei kvėpavimo takai neužsispaudžia, žmogus gali lais- 
vai kvėpuoti, nebent tik baimė ir neįprasta padėtis šiek 

tiek sujudina jam kraują, kuris šiaip jau ramiausiai teka 
gys:iomis, visai kaip riteriškajai jūsų įžymybei, kada jūs pa- 
sistiebiate ant ba!nakilpių, apžiūrinėdamas kovos lauką. 

— Dievaž, tai retas ir nepaprastas įtaisymas!— pasiebėjo 
Banklas. 

— Argi ne?— šnekėjo toliau gydytojas.— Žmonės, kurie 
panašiai, kaip jūs, narsieji mano riteriai, stengiasi išiavinti 
savo protą, turėtų gerai jį išanalizuoti. Juk niekas negali 
žinoti, į kokias aukštumas gali iškilti sero Džono Remornio 
auklėtiniai: 0 jeigu aukštuma bus tokia, kad nusileisti nuo 
jos teks tiktai su virve, tai tas įtaisymas pasirodys jums 
mieiesnis, negu paprastos kartuvės. Tiesa, tada reikės nešio- 
ti liemenę su aukšta apykakle plieno antkakliui paslėpti, 
o svarbiausia, turėti tokį bono socio!, kaip Smodervelas, ku- 
ris užnertų virvę taip, kaip reikia. 

— Niekingas:s nuodytojau!— sušuko Iviotas.— Mūsų luo- 
mo žmonės miršta kovos lauke. 

— O aš pasisiengsiu neužmiršti pamokos,— atsiliepė 
Banklas,— jeigu kada prireiktų. Tačiau vis tiek tas krau- 
gerys šuo Bontronas ne kaip praleido naktelę, šokdamas ore 
skydo šokį, griežiant geležiniams pančiams, kai nakties vė- 
jas sūpavo jį čia vienon, čia kiton pusėn! 

— Geriausia būtų palikus jį ten kyboti,— tarė Iviotas,— 
nes, nuėmę nuo kartuvių, tik vė! paskatinsime naujoms Žu- 
dynėms. Jį traukia tik du daiykai — girtuokliavimas ir krau- 
jo praliejimas. 

— Gal seras Džonas Remornis ir sutiktų su jūsų nuo- 
mone,— atsakė Dvainingas,— bet tada reikėjo pirmiausia nu- 
piauti niekšui liežuvį, kad iš savo aukštybių nesektų pa- 
sakų. Buvo ir kitokių priežasčių, Kurių riteiiškaiai jūsų ma- 
lonvbei nėra reikalo žinoti. Teisybę pasakius, aš ir pats esu 
perdaug kilnus, jį gelbėdamas, nes vyrukas tokio tvirto su- 
dėjimo, kaip Edinburgo pilis, ir jojo skeletas būtų ne pras- 
tesnis už kitus Padujos chirurgijos rūmuose. Bet sakykit, 
pone Banklai, kokių naujienų atnešėte mums iš narsiojo 
Duglo? 


! Bono socio — geras sąjungininkas (lot.). 

— Turiu prisipažinti — atsakė Banklas— kad esu kaip 
tas kvailas asilas, kuris atneša žinia, nežinodamas jos pras- 
mės. Taip, beje, man mažiau pavojų. Aš nunešiau Duglui 
laiškus nuo hercogo Olbenio ir sero Džono Remornio, o gra- 
tas, juos perskaitęs, apsiniaukė it šiaurinė audra... Aš par- 
vežiau jiems atsakymą iš grafo, o jie šypsojosi perskaitę it 
saulė, nuslinkus audrai į šalį. Kreipkis į savo efemerides, 
vaistytojau, ir sužinok, ką tai reiškia. 

— Man rodosi, galėčiau tą pasakyti be didelių proto pa- 
stangų,— tarė gydytojas.— Bet ana ten matau mėnulio blan- 
kiai apšviestą gyvąjį mūsų numirėlį. Tai būtų juoko, kad 
jis sumanytų ką nors sugargaliuoii kokiam praciviui pro 
šalį skubant: neblogas būtų pasivaikščiojimas naktį, jeigu 
staiga pakaruoklis ima tave ir užkalbina'! Klausykite, at- 
rodo, iš tikrųjų aš girdžiu stenėjimą pro vėjo kauksmą ir 
grandinių džingsėjimą. Taip... tyliai ir atsargiai. Pririški- 
te valtį prie kablio... Paimkite skrynelę su mano instru- 
mentais. .. Būtų gerai pasišvietus, bet žibintas, ko gero, pa- 
trauks kieno dėmesį. .. Einame, kilmingieji mano ponai, tik- 
tai ženkite kuo atsargiau, nes takelis mus veda į kartuvių 
papėdę. Pasukit šen žibintą — tikiuosi, kad kopėčias mums 
paliko. 

Jaunuoliai mes trys, šągauuoliai mes trys 
Dainuokime be atvangos: 

Tu — kapuos, aš — laukuos, 

O Džekas kybo ant šakos! 

Priėję prie kartuvių, jie jau aiškiai išgirdo vaitojimą, 
nors ir nelabai garsų. Dvainingas porą kartų sukosėjo, duo- 
damas ženklą, bet atsakymo negavo. 

— Paskubėkime,— tarė jis savo bičiuliams, — mūsų drau- 
gužiui, matyt, jau in extremis', kad neatsako į signalą, pra- 
nešantį apie besiartinančią pagalbą. Greičiau imkimės dar- 
bo. Aš pirmas užlipsiu kopėčiomis ir nupiausiu virvę. Judu 
abu užlipsite vienas paskui kitą ir prilaikysite jį, kad ne- 
nudribtų, kai atleisime kilpą. Laikykite stipriai — geriausiai 


! Paskutinioji (lot.). 

stverkite už diržų. Atsiminkite, nors jisai ir skraido šiąnakt 
lyg koks apuokas, bet sparnų neturi, o iškristi iš kilpos 
kartais būna ne mažiau pavojinga, negu į ją patekti. 

Taip belaidydamas juokus ir pašaipas, Dvainingas užlipo 
kopėčiomis; pasižiūrėjęs, kad jo palydovai riteriai jau laiko 
pakartąjį, perpiovė virvę, o paskui ir pats padėjo palaikyti 
sudribusį, jau beveik be gyvybės kūną. 

Kai pagaliau įtempę visas jėgas ir sutelkę visą išmonę, 
jie laimingai nukėlė Bontroną ant žemės ir įsitikino, kad gy- 
vybė, nors ir silpnai, dar ieberusena, nunešė jį į pačią upės 
pakrantę; čia, skardžio slepiami, galėjo nebijoti, kad juos 
kas pamatys, ir gydytojas ėmėsi gaivinti nusilpusįjį, pasi- 
telkęs visą savo išmanymą ir sugebėjimus. 

Pirmiausia jis nuėmė nuo Bontrono grandines, kurias bu- 
delis tyčia paliko nesurakintas, ir kartu nunarpliojo visus 
diržus ir juostas, ant kurių jisai kabojo. Dvainingo pastan- 
gos ne iš karto davė vaisių, kadangi, nepaisant išmanumo, 
su kuriuo buvo padarytas įtaisas kūnui laikyti, diržų vis 
dėlto smarkiai išsitempta ir Bontrono gerokai pridusta. Ta- 
čiau gydytojo menas nugalėjo visas kliūtis. Porą trejetą 
kartų sučiaudėjęs ir pasitampęs, tarsi konvulsijų traukomas, 
Bontronas pagaliau labai energingai pasirodė gyvas besąs: 
čiupo už rankos vaistytoją, bepilantį spiritą jam ant kaklo ir 
krūtinės, ir, prikišęs butelį sau prie lūpų, trūktelėjo iš jo 
geroką gurkšnį. 

— Čia juk grynas spiritas, dukart destiliuotas!— tarė nu- 
stebęs gydytojas.— Kitam žmogui jis ir gerklę, ir visas Žar- 
nas išdegintų. Bet tas galvijas visai nepanašus į kitus žmo- 
nes, todėl nesistebėsiu, jeigu šis gėrimas visiškai sugrąžins 
jam jėgas. 

Tartum patvirtindamas spėjimą, Bontronas, dar kartą su- 
trūkčiojęs, dtsisėdo ir apsižvalgė aplink, tuo parodydamas, 
kad jam sugrįžo sąmonė. 

— Vyno, vyno, — pirmiausia ištarė jis. 

Gydyiojas padavė jam gydomojo vyno, praskiesto van- 
deniu. Jis atstūmė jį pavadinęs „paplavomis“ ir vėl ištarė: 

— Vyno! 

— Še, ryk, į velnio sveikatą, — tarė gydytojas, — juk tik 
jis vienas žino, iš ko tu sutvertas. 

Bontronas gėrė ilgai ir godžiai — kam nors kitam būtų 
protas visai susimaišęs nuo tokio gėrimo, bet Bontronui tik- 
tai praskaidrėjo galva, nors, kaip regėti, jis ne visai nu- 
tuokė, kur esąs ir kas jam nutikę, nes kaip visada Nniauriai 
ir grubiai paklausė, kodėl tokiu vėlu laiku jį atnešę ant 
upės kranto. 

— Dar vienas to laukinio princo pokštas — išmaudyti 
mane kaip aną sykį? Nors iš manęs liks šlapia vieta, bet 
aš trenksiu, kad... 

— Ramiau!-— nutraukė jį Iviotas.— Ir malonėk būti dė- 
kingas, jeigu bent supranti, kas yra dėkingumas, kad tavo 
lavono nesulesė varnos, o siela nepateko į tokią vietą, kur 
vandens per maža tau išmaudyti. 

— Pradedu susivokti,— atsakė nedorėlis ir, pakėlęs prie 
lūpų butelį, pasveikino jį ilgu ir pagarbiu bučiniu, o paskui 
pastatė jį tuščią žemėn ir nuleido galvą ant krūtinės, tar- 
tum norėdamas susitelkti ir sudurstyti pabirus savo prisi- 
minimus. 

— Negalime laukti, kol jis baigs savo apmąstymus,— ta- 
rė Dvainingas.— Jam bus geriau, kai išsimiegos. .. Kelkitės, 
sere! Keietą valandų jūs skraidėte ore, dabar pamėginkite, 
gal vandeniu bus patogiau susisiekti. O jūs, garbingieji po- 
nai, malonėkite man padėti. Jis kaip paskerstas bulius — 
tokio kalno neįstengiu pakelti. 

— Stovėk tvirtai, Bontrcnai, dabar, kai mes tave ant ta- 
vo paties kojų pastaiėme,— tarė Iviotas. 

— Negaliu,— atsakė tas.— Kraujas kaip adatomis bado 
man gyslas, o Keiiai linksta. Ką visa tai galėtų reikšti? 
Čia vis tavo išmonės, šundaktari! 

— Taip, taip, teisybė, garbusis Bontronai,— tarė Dvainin- 
gas, — tai mano išmonės, už kurias tu man būsi dėkingas, 
kai suprasi. O dabar išsitiesk laivo priekyje, ir aš tave su- 
vyniosiu į šį apsiaustą. 

Draugų padedamas, Bontronas įsitaisė taip patogiai, kaip 
tiktai leido aplinkybės. Į jų rūpinimąsi jis atsakinėjo trum- 

pais kriuksėjimais, tartum koks šernas, užtikęs labai gar- 
daus maisto. 

— O dabar, Banklai. — tarė gydytojas,— garbusis gink- 
lanešy, jūs pats žinote savo pareigą. Jūs turite nuplukdyti 
šį gyvą krovinį upe žemyn iki Niubergo ir padaryti taip, 
kaip parėdyta; čia jo grandinės ir diržai — daiktai, kurie 
įrodo, kad jis buvo pakartas, o paskui išvaduotas. Suriškite 
viską į krūvą ir plaukdami įmeskit į giliausią duburį; jeigu 
juos ras pas jus, tada mums visiems bus blogai. Pasinaudo- 
dami šituo lengvu šiltu vėju iš vakarų, galėsite iškelti burę 
apyaušry, kai pavargsite besiirdami. O tu, narsusis kariau- 
tojau, meisteri paže Iviotai, turi grįžti su manimi į Pertą 
pėsčiomis, nes garbingajai mūsų kompanijai laikas išsiskirs- 
tyti: Pasiimkite, Banklai, žibintą — jums jis bus reikalin- 
gesnis, negu mums,—ir neužmirškite parsiųsdinti man ger- 
tuvėlę. 

Kai keleiviai žingsniavo atgal į Pertą, Iviotas pasisakė 
manąs, kad Bontrono pergyventa baimė paveikė jo sąmonę, 
ypač atmintį, ir kad jis, tikriausiai, jau jos niekada gerai 
nebeatgaus. 

— Jeigu leisite paprieštarauti, taip nebus,— tarė vaisty- 
tojas.— Bontrono protas, toks, koks yra, stiprus iš prigim- 
ties, jis svyruos neilgą laiką: taip švytuoklė, kai ją stumteli, 
pasisupa į vieną ir į kitą pusę keletą kartų, o paskui ir vėl 
sustoja pusiausvyros taške. Iš visų mūsų protinių galių at- 
mintis dažniausiai mus apleidžia, bet trumpam. Smarkus pa- 
sigėrimas ar gilus miegas gali ją nustelbti, bet ji vėl grįžta, 
kai tik girtasis išsiblaivo ar miegantysis nubunda. Iš baimės 
kartais irgi dingsta atmintis. Paryžiuje man teko pažinti 
vieną nusikaltėlį, pasmerktą pakarti; nuosprendis vuvo įvyk- 
dytas, o nusikaltėlis neparodė jokios ypatingos baimės, lai- 
kėsi ir kalbėjo ant ešafoto taip, kaip ir visi kiti Žmonės, 
panašiose aplinkybėse. Atsitiktinumas padarė tą patį. kaip ir 
sudėtingas įtaisas mielajam mūsų draugui, su kuriuo mudu 
ką tik išsiskyrėme. Pakaruoklį nuėmė nuo kartuvių ir ati- 
davė draugams, dar nespėjus užgesti gyvybei, ir man teko 
laimė jį vėl atgaivinti. Jis atgavo visas savo pajėgas, tačiau 

niekaip negalėjo prisiminti teismo ir nuosprendžio. Iš savo 
išpažinties bausmės rytą... chi-chi-chi!— sukikeno gydyto- 
jas, — jis paskui nebeprisiminė nė vieno žodžio. Neatsiminė, 
nei kaip išvedė jį iš kalėjimo, nei kaip jis ėjo į Grevo 
aikštę, kur buvo pakartas,— neatsiminė nei tų pamaldžių 
šnekų, kuriomis jis kvietė į tikrąjį kelią — chi-chi-chi!-— tiek 
daug gerųjų krikščionių... neatsiminė, kaip užlipo ant ne- 
laimingosios „šakos“ ir kaip nuo jos nušoko į mirtį, — apie 
visa tai mano sugrąžintajam į gyvenimą ničnieko neliko at- 
mintyje. Bet va mes jau atėjome ton vieton, kur turime 
skirtis; nereikėtų, kad mus pamatytų drauge koks sutiktas 
sargybinis, ir dėl atsargumo bus geriau, jei įeisime į miestą 
ne pro tuos pačius vartus. Mano profesija pateisina mano 
vaikščiojimą bet kuriuo metu — naktį ar dieną. O jūs, gar- 
busis paže, pasiaiškinsite, kaip jums atrodys geriau. 

— Jeigu manęs kas klaus, aš paaiškinsiu, kad išėjau 
pasivaikščioti, negi tai draudžiama?— išdidžiai atsakė jau- 
nuolis.— Tačiau nenorėčiau būti užkluptas. Mėnuo menkai 
tešviečia, o kelias juoduoja tarytum vilko nasrai. 

— Na, na!-— tarė gydytojas.— Tegul tai nebaugina mano 
narsiojo kario, netrukus mums teks žengti dar tamsesniu 
keliu. 

Nesiteiraudamas, ką reiškia toks kraupus pranašavimas, 
netgi, teisybę sakant, per savo išdidumą ir nerūpestingumą 
neišgirdęs jo, sero Remornio pažas atsiskyrė nuo gudraus 
ir pavojingo bendrakeleivio. Kiekvienas nuėjo savo keliu. 


DVIDEŠIMT PENKTAS SKYRIUS 


Sunku tikrosios meilės žengt keliu, 
Šekspyras 


Blogas nujautimas neapgavo ginklininko. Kai gerasis Glo- 
veris išsiskyrė su būsimuoju savo žentu po lemiamos dviko- 
vos, kaip ir buvo tikėjęsis, jis rado gražuolę savo dukrą 
iš tikrųjų labai nepalankiai nusiteikusią mylimajam. Tačiau, 

nors ir pastebėjęs, kad Ketrina yra šalta, susikaupusi, san- 
tūri, kad ji jau vėl apsigobusi paniekos žemiškoms aist- 
roms skraiste, ir abejingai, kone su neapykanta klausosi 
pasakojimo apie dvikovą Kailiadirbių lauke, Gloveris nu- 
sprendė nepaisyti jos persimainymo ir kalbėjo apie jųdvie- 
jų sutuoktuves su Henriu kaip apie tikrą dalyką. O kai ji 
pagaliau pradėjo, kaip ir ankstesnėmis progomis, tikinti, kad 
jos jausmai ginklininkui neperžengia paprasto draugiškumo 
ribų, kad ji yra nusprendusi niekad netekėti, kad ta vadina- 
moji dievo teismo dvikova buvo tik pasityčiojimas iš dieviš- 
kosios valios, Gloveris ne juokais įširdo: 

— Negaliu įskaityti tavo minčių, mergele, ir nenoriu tvir- 
tinti, kad suprantu, kokių kerų paveikta tu bučiuoji žmogų, 
kuris prisiekė tave mylįs... leidiesi ir jo bučiuojama... leki 
į jo namus, pasklidus žiniai apie jo mirtį, ir puoli jam į glė- 
bį, radusi jį vieną. Visa tai dera mergaitei, kuri ketina 
paklusti tėvo valiai ir ištekėti už jo išrinktojo jaunikio, bet 
rodyti tokią meilę žmogui, kurio ji negali gerbti ir nė 
nemano už jo tekėti, visai nepridera kukliai ir padoriai 
merginai. Tu daug daugiau parodei palankumo Henriui Smi- 
tui, negu tavo motina,— teduoda jai dievas amžiną atilsį — 
yra parodžiusi man iki vestuvių. Sakau tau, Ketrina, tokio 
žaidimo su doro žmogaus meile aš negaliu ir neprivalau 
kęsti. Ir nepakęsiu. Aš daviau sutikimą vedyboms ir rei- 
kalauju, kad jos įvyktų be jokių atidėliojimų; tu priimsi 
rytoj Henrį Vindą kaip savo vyrą, nes jo žmona netrukus 
tapsi. 

— Tėve, valia, stipresnė už tavąją, liepia man kitaip, — 
-atsikirto Ketrina. 

— O aš stosiu prieš ją; mano valia yra teisėta, — tai 
tėvo teisė į savo vaiką, — atsakė jai Gloveris.— Ir dievas, 
ir žmonės man ją pripažįsta. 

— Tada tepadeda mums dievas, nes jeigu jūs užsispy- 
Ięs laikysitės savo teisių, mes visi Žūsime. 

— Nėra ko tikėtis pagalbos iš dangaus, — tarė Glove- 
ris, — jeigu mes neprideramai elgiamės. Aš pakankamai esu 
mokytas, kad tiek suprasčiau; tau kiekvienas kunigas pa- 

sakys, kad taip priešintis mano valiai be jokios priežasties 
yra nuodėmė. Ir negana to — tu nepagarbiai šnekėjai apie 
dievo teismą. Saugokis! Šventoji bažnyčia nesnaudžia ir 
saugo savo aveles, o ereziją naikina ugnimi ir geležimi, no- 
riu tik tiek tave perspėti. 

Ketrina aiktelėjo ir, stengdamasi susitvardyti, pažadėjo 
tėvui, kad rytoj rytą, jeigu jis prižadės jos nevarginti savo 
kalbom dėl visų tų dalykų, ji galutinai apsispręs ir nuošiI- 
džiai išdėstys visus savo jausmus. 

Nieko neveiksi, Saimonas turėjo sutikti, nors ir suneri- 
męs dėl to, kad duktė atideda pasiaiškinimą. Jis suprato, 
kad ne dėl lengvabūdiškumo ar kokio įgeidžio Ketrina el- 
giasi pažiūrėti aikštingai su žmogumi, kurį išrinko jai tėvas 
ir kurį, kaip ji pati gana tiesiai prisipažino, išsirinko ir jos 
širdis. Jis niekaip negalėjo įspėti, iš kur atsirado tokia ga- 
linga jėga, verčianti ją keisti savo nusistatymą, kuris prieš 
dvidešimt keturias valandas atrodė toks nepalenkiamas. 

„Būsiu ir aš toks užsispyręs, kaip ir jinai, — pagalvojo 
pirštininkas:— arba ji be jokių atidėliojimų ištekės už Hen- 
rio Smito, arba aiškiai pasakys man rimtą atsisakymo prie- 
žastį.“ 

Tą vakarą jie apie tai nebešnekėjo, tačiau anksti rytą, 
tekant saulei, Ketrina atsiklaupė prie lovos, kurioje tėvas 
tebemiegojo. 

Širdis jai plyšo iš skausmo, o ašaros plūdo iš akių ir kri- 
to tėvui ant veido. Gerasis senukas prabudo, žvilgtelėjo 
į dukrą, peržegnojo ją ir meiliai pabučiavo į kaktą. 

— Suprantu, Kete,— tarė jisai, — tikriausiai, atėjai viską 
pasisakyt, trokšdama nuoširdžiu prisipažinimu išpirkti savo 
kaltę. 

Akimirką Ketrina tylėjo. 

— Neturėčiau klausti jūsų, tėve, ar atsimenate kartezie- 
čių vienuolį Klementą, jo pamokslus ir aiškigimus: juk jūs 
pats taip dažnai jų klausydavotės, todėl negalite nežinoti, 
kad žmonės jus laiko jo pasekėju ir visai neklysta, ir mane 
priskirdami prie jų. 

— Žinau ir viena, ir antra,— atsiliepė senukas, pasikel- 
damas ant alkūnės, — bet tenedrista liežuvininkai sakyti, kad 
aš kada sekiau jo eretišku mokvmu, nors ir mėgau pasi- 
klausyti jo kalbų apie bažnvčios smukimą. apie didžiūnų 
piktnaudžiavimą valdžia, apie baisų prastuomenės tamsumą, 
nes tai įrodo, kaip man dingojas, kad visa mūsų krašto 
dorovė, stiprybė ir jėga glūdi aukštesniuose miesto amati- 
ninkų sluoksniuose. Tas kalbas aš laikiau teisingomis ir pa- 
lankiomis mūsų miestui. O jeigu dėl ko kito jo mokymas 
buvo klaidingas, tai kur žiūri vyresnieji iš karteziečių vie- 
nuolyno? Kai piemenys ileidžia į avių būrį vilką avies kai- 
lyje, jie neturi kaltint avių už tai, kad jos buvo gerokai 
pagasdintos. 

— Vienuolyno vyresnieji kentė tėvo Klemento pamoks- 
lus, dargi juos skatindavo,— pasakė Ketrina,— kol jisai pliek- 
davo pasauliečių vdas, didikų nesutarimus, varguolių prie- 
spaudą; jie džiaugėsi, matydami, kaip minių minios plūsta 
į karteziečių bažnyčią, o kitų vienuolynų bažnyčios stovi 
tuščios. Bet tie veidmainiai — juk jie tikri veidmainiai!-— 
susivienijo su kitais ordinais ir apkaltino savo pamokslininką 
erezija, kai jisai pradėjo sakyti teisybę ne vien tik apie 
pasauliečius, bet ir apie dvasininkus: jų puikybę, tamsumą 
ir prabangų gyvenimą, valdžios troškimą, despotiškumą, sten- 
gimąsi turėti kuo daugiau žemiškųjų turtų ir norą pajungti 
savo valiai žmonių sąžinę. 

— Dėl dievo, Ketrina,— pasakė jai tėvas, — šnekėk ty- 
liau — tavo balsas skamba vis garsiau ir vis su didesne pa- 
gieža, o akys svaido žaibus. Va dėl to, kad tu kiši nosį ten, 
kur tau nereikia, pikti žmonės ir davė tau pavojingą ir bai- 
sų eretikės vardą. 

— Jūs žinote, kad aš kalbu tiktai teisybę,— tarė Ketri- 
na, — iūs pats ne kartą tai pripažinote. 

— Ne, prisiekiu savo adata ir zomša!-— skubiai sušuko 
Gloveris.— Nori, kad pripažinčiau tai, už ką turėsiu sumo- 
kėti savo sveikata ir gyvybe, žemėmis ir visu turtu? Suda- 
ryta komisija eretikams gaudyti ir tardyti, nes jiems dabar 
suversta visa kaltė dėl paskutiniųjų riaušių ir neramumų; 

taigi, mergele, tyla — gera byla. Aš visada sakiau kaip tame 
sename eilėraštyje: 


Juk žodis — vergas, o mintis — laisva, 
Prikąsk liežuvį — jis išduos tave. 


— Oi, tėve, jūsų patarimą išgirdau per vėlai,— ištarė Ket- 
rina ir susmuko į kėdę greta tėvo lovos.— Žodžiai buvo pa- 
sakyti ir išgirsti; ir jau Saimonas Gloveris, Perto miestietis, 
apskųsias, kad nepagarbiai šnekėjo apie šventąją bažnyčią. .. 

— Prisiekiu savo amatu, savo adata ir zomša,— nutraukė 
Saimonas, — tai melas! Aš niekad nebuvau toks kvailas, kad 
ka!lbėčiau apie tai, ko nesuprantu. 

— jr šmeižė dvasininkus: ir kunigus, ir vienuolius, — 
kalbėjo toliau Ketrina. 

— Na, kas tiesa, tai ne melas,— neneigsiu,— tarė Glo- 
veris,— gal kartais ir pasakydavau kokį nereikalingą žodį, 
sėdėdamas prie alaus ar vyno ąsočio ar šiaip geroje kom- 
panijoje, bet, apskritai, mano liežuvis ne toks, kad dėl jo 
galva turėtų žūti. 

— Taip jums atrodo, brangusis mano tėve. Bet kiek- 
vienas jūsų žodis buvo gaudomas, kiekvienas, kad ir visai 
nekaltas pasisakymas buvo iškraipomas, ir dabar jūs ap- 
skųstas kaip didžiausias bažnyčios ir dvasininkų išjuokė- 
jas, — o dar ir dėl to, kad šitaip šnekėjote su visokiais ne- 
dorėliais kaip velicnis Oliveris Praudfiutas, kalvis Henris 
iš Vindo ir kitais. Jie laikomi pasekėjais tėvo Klemento, 
kuris apšauktas baisiu eretiku; dabar jo visur ieško, nes 
nori atiduoti egzekucijai... Tačiau jie jo nesuras,— tarė 
Ketrina, atsiklaupdama ir pakeldama akis į dangų, lyg šven- 
toji iš katalikiško paveikslo.— Jis ištrūko iš gaudytojo už- 
mesto tinklo, ir, tebūna pagarbintas dangus, aš jam padėjau. 

— Tu padėjai, ar tik iš proto neišėjai?— paklausė išsi- 
gandęs Gloveris. 

— Nenoriu neigti to, dėl ko didžiuojuosi, — atsakė Ket- 
rina.— Tai aš pakviečiau Konakarą, kuris čia su būriu atėjo 
ir išsivedė senuką. Dabar tėvas Klementas toli anapus aukš- 
tųjų kalnų. 

— O, neatsargioji, nelaimingoji mano mergaite!-— sušu- 
ko Gloveris.— Tu išdrįsai padėt pabėgti eretikui ir pasi- 
kviesti į miestą kalniečius, kad jie su ginklais rankose su- 
trukdytų įvykdyti teisingumą? Aiman! Tu dvigubai nusižen- 
gei įstatymui: ir bažnyčios, ir karalystės. Vai kas dabar mums 
bus, kai apie tai sužinos?! 

— Jau sužinojo, brangusis tėveli — ramiai tarė mergi- 
na,—ir sužinojo kaip tik tie, kurie labai nori mums at- 
keršyti. 

— Niekai, Ketrina, čia šiaip bus ką sugalvoję sukčiai 
kunigai ar vienuolės, ir tokiu laiku, kada tu taip mielai ir 
noriai sutikai tekėti už Henrio Smito. 

— Deja, brangusis tėve! Prisiminkite, kaip man skaudėjo 
širdį, išgirdus žinią apie jo mirtį, ir kaip aš nudžiugau, ra- 
dusi jį gyvą. ko čia stebėtis, kad pasakiau, jūsų skati- 
nama, truputį daugiau, negu sveikas protas man liepė! Bet 
tada aš dar nežinojau didžiausios blogybės ir nemaniau, kad 
gresia toks didelis pavojus. O varge! Vakar sužinojau siau- 
bingąją tiesą, kai pati vienuolyno abatė atėjo čionai, o su 
ja ir dominikonas. Jie man parodė raštą su didžiuoju ka- 
raliaus antspaudu, duodantį teisę ieškoti eretikų ir juos 
bausti; jie parodė man mudviejų abiejų vardus įtariamų 
asmenų sąraše, ir, liedama ašaras, tikras ašaras, abatė meldė 
mane nukreipti nuo savęs baisųjį likimą — skubiausiai užsi- 
daryti į vienuolyną; o vienuolis taip pat su ašaromis saiks- 
tėsi, kad jūsų, tėve, jie nelies, jeigu aš stosiu į vienuolyną. 

— Tegriebia juos piktasis už jų krokodilo ašaras!— su- 
šuko Gloveris. 

— Deja,— atsakė Ketrina,— dejonės ar pyktis mažai 
mums ką tepadės; bet jūs suprantate, kad man tikrai buvo 
dėl ko nerimastauti. 

— Nerimastauti! Sakyk verčiau laukti galo. Aiman! O ne- 
atsargioji mano mergaite, kur buvo tavo galva taip įsivelti 
į jų spąstus? 

— Paklausyk manęs, tėveli,— tarė Ketrina,— tėra tik vie- 
nas būdas išsigelbėti, aš apie ji ne kartą pati esu pagalvo- 
jusi ir veltui prašiusi jūsų sutikimo. 

— Suprantu tave — vienuolynas, — pasakė tėvas.— Bet 
Ketrina, kokia vienuolyno abatė ar priorė išdrįs. .. 

— Tuoj jums paaiškinsiu, tėve, ir jūs suprasite, dėl ko- 
kių priežasčių aš buvau tokia neryžtinga ir dėl ko gal visai 
be reikalo ir jūs, ir kiti man priekaištavote. Mano nuodėm- 
klausys, senasis tėvas Pranciškus, kurį aš pasirinkau iš do- 
minikonų vienuolyno, jums liepiant. 

— Taip, teisybė, — įterpė Gloveris,— aš taip tau patariau 
ir liepiau, kadangi norėjau išblaškyti gandus, neva tu besanti 
visiškoje tėvo Klemento įtakoje. 

— Tai va, tėvas Pranciškus, pasitaikius progai, šnekin- 
davo mane apie tokius dalykus, apie kuriuos, kaip jis manė, 
aš turėčiau kalbėti, prisilaikydama karteziečio mokymų. Te- 
atleidžia dievas už mano aklumą! Aš pakliuvau į spąstus, — 
kalbėjau iš širdies, o kadangi jis prieštaravo man negriežtai, 
lyg ir pats patikėjęs, aš ėmiau labai karštai ginti šventuosius 
savo įsitikinimus. Nuodėmklausys neparodė tikrojo veido, 
neišsidavė, koks besąs iš tikrųjų, ir neatskleidė slaptųjų 
savo kėslų, kol aš pasakiau viską, ką jis norėjo sužinoti. 
Tiktai tada jis pradėjo grasinti man laikinomis bausmėmis 
žemėje ir amžinuoju pasmerkimu aname pasaulyje. Jeigu jo 
grasinimai būtų lietę tik mane vieną, aš būčiau nė trupu- 
čiuko nenusileidusi, nes jų žiaurumą čia, žemėje, būčiau iš- 
kentusi, o jų galia aname gyvenime aš netikiu. 

— Dėl dievo!-— pasakė Gloveris, visai jau nebežinoda- 
mas, kur dingti iš nusiminimo, nes su kiekvienu žodžiu jis 
matė vis didesnį pavojų dukteriai, — nedrįsk piktžodžiauti 
prieš šventąją bažnyčią — jos ranka greita kirsti, kaip au- 
sys išgirsti. 

— Manęs neišgąsdino,— tarė Perto mergelė, vėl pakelda- 
ma akis į dangų, — tie visi siaubai, kuriais grasino ištiksiant 
mane pačią, tačiau kai pasakė, kad ir jus, tėveli, jie žada 
apkaltinti kartu su manimi, aš pabūgau ir ryžausi nusileisti. 
Kadangi Elkou moterų vienuolyno abatė Marta yra mano 
motinos giminaitė, pasipasakojau jai savo bėdas, ir ji pa- 
žadėjo priimti mane, jeigu atsisakysiu žemiškosios meilės ir 
minčių apie sutuoktuves ir stosiu į vienuolyną bei pasida- 


3230 


rysiu jos ordino seserimi. Nėra abejonės, kad ji dėl to susi- 
kalbėjo su dominikonu Pranciškum, ir abu ėmė giedoti tą 
pačią giesmelę. „Jei nestosi į vienuolyną, — sako juodu,— ir 
tavo tėvas, ir tu pati būsite atiduoti teismui kaip eretikai. 
Užsidėsi vienuolės šydą — judviejų abiejų paklydimai bus 
užmiršti ir atleisti.“ Kad turėčiau atsisakyti to neva klai- 
dingo mokymo, jie nė neužsimena — tegu tik įstočiau į vie- 
nuolyną, viskas kuo tykiausiai susitvarkytų. 

— Kurgi ne... kurgi ne!— ištarė Saimonas, — senąjį Glo- 
verį laiko turiingu žmogumi, o visas jo turtas kartu su duk- 
teria atiteks Elkou, gal tik dominikonai išplėš sau kokią 
dalelę. Tai va kodėl tu jautei pašaukimą vienuole pasida- 
ryti... Tai va kodėl tu atsisakai Henrio Vindo! 

— Teisybė, tėve, mane spaudžia iš visų pusių, ir mano 
pačios protas sako, kad būtų geriausia jo atsisakyti. Seras 
Džonas Remornis grasina, kad princas žiauriai man atker- 
šys, jeigu aš nepiiimsianti jo meilinimosi... O dėl vargšelio 
Henrio. Aš pati visai neseniai suvokiau ir nustebau, kad 
aš. kad aš labiau branginu jo gerąsias būdo ypatybes, negu 
kad nekenčiu jo trūkumų. Deja, nuo to supratimo man 
dar sunkiau atsisakyti žemiškojo pasaulio, daug sunkiau, 
negu tada, kai maniau kentėsianti tik dėl išsiskyrimo su ju- 
mis, tėve. 

Ji pasirėmė galvą ranka ir gailiai pravirko. 

— Visa tai menkniekiai, — tarė Gloveris.— Nėra tokios 
baisios bėdos, kad. žmogus nebeišbristų, jeigu tik jam uUž- 
tenka drąsos. Čia ne tokia žemė ir ne tokie žmonės, kad 
vienuoliai galėtų sauvaliauti Romos vardu, niekieno netram- 
domi, ir negautų atkirčio. Jeigu jau pradės bausti kiekvieną 
dorą miestietį už tai, kad pašnekėjo kada apie vienuolių 
meiię auksui ar gėdingą daugelio jų gyvenimą, visai neati- 
tinkantį jų pamokslų, ką gi — tada Stefenas Smodervelas ne- 
bespės savo darbo dirbti. O jei uždarinės į vienuolynus kiek- 
vieną kvailutę vien už tai, kad ji seka klaidingu mokymu, 
kurį skelbia Žmonių pamėgtas gražbylys, tai jiems reikės 
gerokai padidinti vienuolynus ir priiminėti į juos su daug 
mažesniu kraičiu. Senovėje mūsų karaliai ne kartą gynė 

mūsų privilegijas prieš patį popiežių, o kai popiežius buvo 
įsigeidęs nuversti ne visai tvirtą karaliaus valdžią, tai prieš 
jį stojo Škotijos parlamentas ir jam priminė jo pareigas 
laišku, kuris turėtų būti aukso raidėmis surašytas. Man pa- 
čiam teko regėti tą laišką, ir nors jo perskaityti nemokėjau, 
tačiau, pamačius gerbiamų mūsų prelatų ir kilmingų bei 
ištikimų baronų antspaudus, iš džiaugsmo man širdis vos 
neiššoko iš krūtinės. Tau, dukrele, nereikėjo nieko slėpti 
nuo manęs... Bet dabar ne laikas tave už tai barti. Eik že- 
myn, atnešk man ko pavalgyti. Aš tuoj pat sėdu ant žirgo 
ir joju pas lordą merą prašyti patarimo, o taip pat tikiuosi, 
kad nei jis, nei kiti garbingi škotų didikai neatsisakys manęs 
užtarti, nes, tikriausiai, jie nepakęs, kad tremptų dorą žmo- 
gų už kažkokį ne taip pasakytą žodį. 

— Deja, tėve,— tarė Ketrina,— kaip tik to tavo karštumo 
aš ir bijojau. Žinojau, kad vos tik pasiskųsiu, pradės griau- 
dėti žaibai ir perkūnai, lyg religija, nors yra taikos tėvo 
mums siunčiama, būtų tik nesantarvės motina! Tai va, 
kodėl aš turiu dabar... netgi dabar... palikti pasaulį ir pa- 
sitraukti kartu su savo sielvartu pas Elkou seseris... jeigu 
jūs sutiksit, kad aš taip pasiaukočiau. Tiktai prašau, tėve, 
paguoskit vargšą Henrį, kai mes būsime jau amžinai išskir- 
ti... ir pasakykit, kad apie mane blogai negalvotų... Sa- 
kykit, Ketrina daugiau jo nebeįžeidinės priekaištais ir nie- 
kada jo nepamirš savo maldose. : 

— Mergaitė taip gražiai šneka, kad net saracėnas imtų 
verkti išgirdęs!— pasakė Gloveris, ir iš gailesčio jam pačiam 
akys paplūdo ašaromis.— Tiktai aš neleisiu, kad vienuolis 
su vienuole susimokę atimtų man dukterį dėl savo piktų 
klastybių... Eik, vaikeli, leisk man apsirengti ir būk pati 
pasirengusi daryti, kaip aš liepsiu tavo pačios labui. Susi- 
dėk šiek tiek drabužių ir visas savo brangenybes... taip 
pat paimk raktus nuo mano kaustytos skrynelės, kurią man 
vargšelis Henris padovanojo, ir padalink ten sudėtą auksą 
į dvi delis,— vieną įsidėk į savo piniginę, o kitą į mano 
muštąjį diržą, Kurį aš užs:.dedu kelionių metu. Tokiu būdu 
mes būsime abu apsirūpinę, jeigu likimas mudu išskirtų, 

o jeigu taip atsitiktų, te dievo siųsta vėtra nuplėšia nuvytusį 
lapą ir tepalieka žaliąjį! Liepk ten jiems tuojau pat pabal- 
noti mano žirgą ir baltąją kumelę, kurią dar tik vakar tau 
nupirkau, tikėdamasis, kad josi su ja į švento Jono bažnyčią 
mergaičių ir matronų būryje, kaip laimingiausia nuotaka, ko- 
kia dar niekad nežengė per tą šventąjį slenkstį. Tačiau nėra 
ko tuščiai plepėti... Eik ir prisimink, kad šventieji padeda 
tiktai tam, kas moka pats savimi pasirūpinti. Neprieštarauk. 
Nesakyk nieko. daryk kaip liepiau.. nėra kada spyriotis. 
Ramiu oru vairininkas gali leisti jungai kiek pasukioti vairą, 
tačiau kada atūžia viesulas ir bangos sukyla, galvą dedu, 
jis stoja pats valdyti laivo. Eik, neprieštarauk. 

Ketrina išėjo iš kambario kaip mokėdama vykdyti tėvo 
prisakymų; jisai, būdamas švelnios prigimties ir labai prisi- 
rišęs prie dukters, gana dažnai leisdavo jai vairuoti ir va- 
dovauti jiems abiem, tačiau kartu reikalavo paklusnumo 
ir pagarbos ir būdavo gana griežtas, kai jam atrodydavo, 
jog to reikia. 

Kol gražioji Ketrina darė, ką buvo jai tėvas paliepęs, 
o pats gerasis Gloveris skubiai ruošėsi ilgai kelionei, siau- 
rojoje gatvelėje pasigirdo arklio kanopų kaukšėjimas. Rai- 
telis buvo įsisiautęs į kelionės apsiaustą su pastatyta apykak- 
le, kuri slėpė apatinę veido dalį, o skrybėlė, užsmaukta 
iki pat akių, su plačia plunksna dengė viršutiniąją. Jis nu- 
šoko nuo žirgo, ir vos spėjo Dorotė atsakyti, kad Gloveris 
miegamajame, svečias jau užlipo laiptais ir įžengė į Gloverio 
kambarį. Saimonas nustebo ir išsigando, nes jam pasirodė, 
kad tas ankstyvas lankytojas, ko gero, yra teismo vykdyto- 
jas, atėjęs suimti jųdviejų su dukteria, tačiau širdis jam pa- 
lengvėjo, kai svečias nusiėmė skrybėlę, nusimetė nuo veido 
pakeltą apsiausto skverną ir jis pažino riterį, šlovingojo 
miesto merą, kurio vizitas bet kuriuo metu buvo labai di- 
delė garbė, o tokią ankstyvą valandą atrodė tarsi koks ste- 
buklas, bet, prisiminus to laikotarpio apiinkybes, kėlė baimę 
ir susirūpinimą. 

— Seras Patrikas Čarteris?— tarė Gloveris.— Tokia di- 
delė garbė vargingam jūsų tarnui. 

— (Gerai, gerai, — tarė riteris, — nėra laiko tuščioms kal- 
boms. Atėjau čionai, kadangi sunkiomis aplinkybėmis žmo- 
gus yra pats sau geriausias tarnas, ir teužtruksiu čia tik tol, 
kol pasakysiu tau bėgti, gerasis Gloveri,— tavo duktė ir tu 
pats apkaltinti erezija, ir šiandien karaliaus taryba išleis 
įsakymą jus suimti, todėl bet koks delsimas gali kainuoti 
jums laisvę, o gal ir gyvybę. 

— Girdėjau ir aš apie tai, — atsakė Gloveris.— Ir jau bal- 
nojau žirgą į Kinfonsą joti, paaiškinti, kad esu neteisingai 
apkaltintas, ir prašyti jūsų malonybės patarimo ir užsto- 
jimo. 

— Tavo nekaltumas, drauguži Saimonai, vargu ar tau pa- 
dės prieš šališkus teisėjus. Mano patarimas tau — bėk, ir ti- 
kėkis laimingesnių laikų. O dėl mano užtarimo tai reikia 
palūkėti, kol toji banga praeis ir aš galėsiu tau padėti. Jei- 
gu galėtum pagyventi kur nors ramioje užuobėgoje keletą 
dienų ar savaičių, aš beveik neabejoju, kad per tą laiką 
bus sutramdyti tie bažnyčios atstovai, kurie, išvien su her- 
cogu Olbeniu regzdami dvaro intrigas, aiškina, kad visos 
mūsų tautos nelaimės kyla dėl katalikų mokymo negrynu- 
mo, ir jų įtakai bent laikinai yra pasidavęs net pats karalius. 
Tad kol kas žinok: karalius Robertas ne tiktai išdavė įga- 
liojimą inkvizicijai kovoti prieš ereziją, bet ir patvirtino po- 
piežiaus statytinį Henriką Vordlou šventojo Andriaus vie- 
nuolyno arkivyskupu ir Škotijos primatu; taigi, norėdamas 
įsiteikti Romai, jis atsisakė visų laisvių ir neliečiamos Ško- 
tijos bažnyčios teisių, kurias taip narsiai gynė jo senoliai 
nuo Malkolmo Kenmoro laikų. Narsieji jo protėviai būtų 
geriau surašę sutartį su pačiu velniu, negu kad nusileidę 
tokiems Romos reikalavimams. 

— Dieve brangus! Kur rasti išeitį?! 

— Nėra išeities, žmogau, nebent tik staigūs pasikeitimai 
karaliaus dvare, — atsakė seras Patrikas.— Mūsų karalius yra 
lyg veidrodis, kuris neturi pats šviesos, bet atspindi su vie- 
nodu skubrumu kiekvieną, kas tą valandą arčiausiai atsi- 
stoja. Nors dabar Duglas ir susidėjo su Olbeniu, tačiau jis 
ne perdaug palankiai žiūri į visų despotiškų kunigų reika 

lavimus, nes su jais buvo susikivirčijęs dėl rinkliavų, kurias 
jo svita rinko Erbrou abatijoje. Jis veikiai sugrįš su dide- 
lėmis pajėgomis, nes, kaip girdėjau, privertė hercogą Marčą 
bėgti. Jam sugrįžus, mūsų gyvenimas pasikeis, nes Olbenis 
tada bus aptramdytas, o seksis jam geriau dar ir todėl, kad 
daugelis didikų, net ir aš pats — ką galiu tik tau atvirai 
prisipažinti — esame nutarę sudaryti su juo sąjungą bend- 
ram reikalui ginti. Tavo ištirėmimas baigsis su jo grįžimu 
į dvarą. Tu tik susirask gerą vietelę, kur galėtum laikinai 
pasislėpti. 

— Dėl vietelės, milorde,— tarė Gloveris,— tai man gal- 
vos sukti nereikės, nes aš turiu teisę tikėtis, kad mane pri- 
globs vienas kalniečių valdovas, kiuhilų kiano vadas Gil- 
kristas Makianas. 

— Tai gerai, jeigu tu gali apsigobti jo apsiaustu, jokios 
kitos pagalbos tau nebereikės — nei dvasininkų, nei pasau- 
liečių teismas nebetenka galios už kalniečių sienos. 

— Bet ką tada daryti su dukra, kilnusis- pone, su mano 
Ketrina?— paklausė Gloveris. 

— Tekeliauja su tavimi, bičiuli. Nuo avižinių paplotėlių 
jos balti dantys bus sveikesni, nuo ožkos pieno skruostai 
vėl atgaus rausvumą, kurį prarado nuo visų tų rūpesčių ir 
nerimo, o lova, kalnų viržių prikimšta, nebus kieta net gra- 
žiausiajai Perto mergelei. 

— O, milorde, aš visai ne dėl tokių menkniekių rūpi- 
nuosi,— atsakė Gloveris.— Ketrina yra paprasto miestiečio 
dukra ir nėra išlepinta nei dė! maisto, nei dė! guolio. Bet 
Makiano sūnus keletą metų gyveno mano namuose, ir, turiu 
pasakyti, pastebėjau jį žva!gantis į mano dukterį (dabar jinai 
jau beveik sužadėtinė), tai va, aš nė kiek nesirūpinau, kal 
buvome namie, Kerfju gatvėje, bet juk yra ko būkštauti, at- 
sidūrus tenai, kalnėnų klane, kur Konakaras turi daugybę 
draugų, 0 aš nė vieno. 

Kilmingasis meras pratisai švilptelėjo: 

— Fių, fiū! Aha, tada pasiųsk ją į Elkou moterų vie- 
nuolyną, kurio abatė, kiek prisimenu, yra kažkokia tavo 

giminaitė. Taip man pati jinai sakė, pridurdama, kad labai 
mylinti savo giminaitę, kaip ir visa, kas tavo, Saimonai. 

— Teisybė, milorde, abatė turi man tiek palankumo, kad 
mielai pasiims globoti mano dukrą ir visą mano turtą. Po 
šimts, jos prieraišumas perdaug patvarus, ir paskui ji jau 
nebenorės iaip lengvai atiduoti nei dukters, nei jos kraičio. 

— Fiū-fiū!— vėl švilptelėjo Kinfonso riteris.— Oi bičiuli, 
prisiekiu didiko garbės žodžiu, kad čia bus didelė kebeknė. 
Tačiau niekas tenesako, kad gražiausioji mergaitė iš šlo- 
vingojo miesto buvo uždaryta į vienuolyną kaip kurapka, 
įkliuvusi į kilpas, pačiose vestuvių išvakarėse su narsiuoju 
Henriu Vindu. Ne, kol aš dėviu diržą ir pentinus ir esu 
vadinamas Perto meru, tokios kalbos nebus. 

— Bet kur rasti išeitį, milorde?— paklausė Gloveris. 

— Ką gi, pamėginsime visi kartu rizikuoti. Einam, sės- 
kite tuojau abu su dukteria ant žirgo ir jokite su manimi, — 
pažiūrėsime, kas išdiįs į judu šnairuoti. Įsakymas tave su- 
imti dar nepasirašytas, o jeigu jie atsiųs teismo vykdytoją 
į Kinfonsą be rašto su paties karaliaus parašu, prisiekiu Rau- 
donojo Korsaro siela, aš padarysiu taip, kad pasiuntinys 
turės suvalgyti pergamentą su visais vaško antspaudais. 
Ant žirgų, ant žirgų!-— Ir, kreipdamasis į Ketriną, kuri kaip 
tik įėjo tuo momentu, paragino:— tų taip pat, gražioji mer- 
gele, sėsk ant žirgo. 


Ant žirgo sėsk ir būk ramus. 
Apsaugos chartija namus. 


Po keleto minučių tėvas ir dukra įau sėdėjo ant žirgų ir, 
kaip nurodė meras, jojo maždaug per strėlės šūvį priešais 
jį, kad neatrodytų, jog jie iš vieno būrio. Labai greitai jie 
prijojo rytinius vartus ir lėkė toliau, nemažindami greičio, 
kol dingo sargybiniams iš akių. Seras Patrikas lėtai risnojo 
iš paskos, o kai ir jo nebematė sargybiniai, paspaudė pen- 
tinais ristą savo žirgą ir greitai pasivijo Gloverį su Ketrina. 
Jų pašnekesys nušvies daug jau minėtų šio pasakojimo 
dalykų. 

DVIDEŠIMT ŠEŠTAS SKYRIUS 


O būki sveikas, lankininkų krašte, 

Kurio paklust neprivertė net Roma — 

Nuo priešų jūra dengė Albijoną! 
„Albanija“ (1737) 


— Aš vis svarstau,— tarė gerasis meras, — kur būtų ge- 
riausia jus paslėpti kokiai savaitei ar dviem nuo klastingų 
jūsų priešų, o paskui jau, neabejoju, karaliaus dvare viskas 
pasikeis. O kad geriau galėčiau nuspręsti, kaip čia padarius, 
sakyk, Saimonai, man atvirai, kokie tavo santykiai su Gil- 
kristu Makianu ir kodėl tu taip tvirtai juo tiki? Juk tu 
visada tiksliai laikaisi miesto taisyklių ir žinai, kaip griežtai 
yra baudžiami tie miestelėnai, kurie bendrauja ar turi kokių 
nors ryšių su kalniečiais. 

— Teisybė, milorde, "bet jūs taip pat turite žinoti, kad 
mūsų cechas, kuris siuva ožkų, elnių ir kitokių odų gami- 
nius, turi privilegiją sudarinėti sutartis su kalniečiais, nes 
jie geriausiai gali parūpinti šių kailių mūsų amatui, kuris 
taip naudingas miestui. Ir man pačiam ne kartą teko turėti 
gana svarbių reikalų su tais žmonėmis, todėl galiu prisiekti, 
nerasite už juos doresnių prekiautojų, padedančių amatinin- 
kui sąžiningu būdu lengviau užsidirbti skatiką. Būdavo die- 
nų, kad aš pasitikėdamas vieno kurio nors jų vado garbės 
žodžiu, keliaudavau į tolimuosius kalnų kampelius, ir nie- 
kur nesu sutikęs žmogaus, kuris taip ištikimai laikytųsi savo 
žodžio — jeigu jau kalnietis jums ką pažadėjo, tai žinokite, 
jog laikysis žodžio. Gilkristas Makianas, tas kalnų klano 
vadas, labai tiesus ir labai garbingas žmogus, nors, turėda- 
mas ant ko širdį, jis greitas ir užmušti, ir namą padegti. 

— Šitokių dalykų aš iki šiol nesu girdėjęs,— tarė seras 
Patrikas Čarteris,— nors kalnų gyventojus šiek tiek pažįstu. 

— Pats suprantate, jūsų malonybe, jog draugus jie ger- 
bia visai kitaip, negu priešus;,— pasakė Gloveris.— Tačiau 
aš, šiaip ar taip, esu kažkada gero padaręs Gilkristui Ma- 

kianui. Prieš aštuoniolika metų kiuhilų klanas, bekovodamas 
su chatanų kianu (jie nuolat vaidijasi), buvo sutriuškintas, 
Makiano šeima beveik visai sunaikinta. Septyni jo sūnūs 
buvo užmušti — vieni per kautynes, kiti po jų, pats Gil- 
kristas turėjo bėgti, 0 jo pilis buvo užimta ir paleista pele- 
nais. Giikristo Žmona, kuri tuo metu laukėsi kūdikio, pabė- 
go į mišką vieno ištikimo tarno ir dukters lydima. Čia to- 
kioje nelaimėje ir varge jai gimė berniukas, o kadangi dėl 
blogų sąlygų jos pieno neužteko kūdikiui, todėl mažytį 
maitino stirnos pienu. Stirną į spąstus įviliojo girininkas, 
kuris slaugė gimdyvę. Po Keleto mėnesių besivaidijantieji 
klanai vėl susirėmė, bet šį kartą Makianas nugalėjo prieši- 
ninką ir atsiėmė savo žemes, aną kartą prarastas. Kaip jis 
nudžiugo, sužinojęs, jog jo Žmona ir sūnus sveiki ir gyvi, 
nes jau nebesitikėjo jų gyvų pamatyti, manė, kad vilkai 
ir laukinės katės bus sudraskę. 

Tačiau piktas ir nenugalimas prietaras, kuriuo tvirtai ti- 
ki laukiniai žmonės, neleido vadui visa širdimi džiaugtis su- 
radus savo vienintelį sūnų gyvą ir sveiką. Jau nuo senų 
laikų iš kartos į kartą buvo šitaip pranašaujama: jei ber- 
niukas gimsta po bugienio krūmu ir maitinamas baltosios 
stirnos pienu, klano laukia pražūtis. Tokia buvo vado ne- 
laimė, jog sūnaus gimimo apiinkybės susidėjo kaip tik taip, 
todėl seniūnų taryba pareikalavo, kad berniukas būtų nu- 
žudytas arba bent išsiųstas iš klano vaidomų žemių ir pa- 
mirštas. Gilkristas Makianas turėjo sutikti su reikalavimu ir, 
pasirinkęs antrąjį pasiūlymą, berniuką, vardu Konakaras, 
atidavė auginti į mano šeimą. Buvo susitaita, kad berniukas 
niekada nesužinos apie savo tikrąją kiimę ir negalės pareikš- 
ti teisių valdyti gausų ir karingą klaną. Ėjo metai, seniūnų 
tarybos nariai, kurie turėjo tokią didelę įtaką, pamažu ny- 
ko — vieni mirė, kiti taip paseno, jog nebegalėjo kištis į val- 
dymo reikalus, o Gilkristo Makiano galybė, atvirkščiai, labai 
sustiprėjo, nes iš eilės kelis kartus nugalėjo chatanų klaną; 
jis atstatė šių dviejų besivaidijančių konfederacijų pozi- 
cijas, egzistavusias iki to pražūtingo pralaimėjimo, apie kurį 
jūsų malonybei aš jau pasakojau. Pajutęs savo galią, vadas, 

aišku, įsigeidė susigrąžinti į šeimos židinį vienintelį sūnų, 
tad ir pareikalavo parsiųsdinti jaunąjį Konakarą į gimtuosius 
kalnus. Gražus ir dailiai nuaugęs jaunikaitis, rodos, buvo tik 
tam sutvertas, kad pavergtų tėvo širdį. Galų gale berniukas, 
tikriausiai, pats atspėjo, o gal jam kas papasakojo jo kilmės 
paslaptį. Mano pameistrys, išdidusis kalnietis, ėmė žiūrėti 
į dorą mūsų amatą dar su didesniu pasidygėjimu. O aš jau 
nebedrįsau perlieti jam kuprą rimbu, bijojau, kad nesuvarytų 
man durklo į pašonę,— juk taip keltąs atsako į sakso pa- 
stabą. Be to, aš ir pats panorau kuo greičiau juo atsikratyti, 
juo labiau kad jis pradėjo per daug žvalgytis į Ketriną, 
o šioji, įsivaizduokite sau, panoro baltai prausti abisiną ir 
išmokyti kalnėną dorovės ir gailestingumo. Kas iš to išėjo, 
ji žino pati. 

— Et, tėveli,— atsiliepė Ketrina,— aš grynai iš mielašir- 
dystės tenorėjau ištraukti iš ugnies nuodėgulį. 

— Bet labai maža teturėjai išminties, — atšovė tėvas, — 
nes taip bemėgindama tik pirštus gali nusideginti. Argi ne 
tiesa, milorde? 

— Milordas nenori įžeisti gražiausiosios Perto merge- 
lės, — atsakė seras Patrikas.— Aš puikiausiai suprantu, kad 
jos siekiai labai tyri ir kilnūs. Tačiau štai ką noriu pasakyti: 
jeigu tas stirnos išmaitintas būtų susivėlęs, silpnas, prastai 
sudėtas, juodaplaukis kalnietis, kokių aš nemaža pažinojau 
per savo gyvenimą, kažin ar Perto gražuolė būtų taip rūpes- 
tingai stengusis jį perauklėti, o jeigu Ketrina būtų senutė, 
susiraukšlėjusi ir sulinkusi nuo metų naštos, kaip ta, kuri 
man šį rytą atvėrė duris, galėčiau statyti auksinius savo 
pentinus už porą kalnietiškų batų, kad laukinis jūsų elnias 
pro ausis būtų leidęs visus pamokymus. Tu juokiesi, Glo- 
veri, o Ketrina, žiūrėk, paraudo iš pykčio. Ką sakysi, toks 
jau yra pasaulis. 

— Tokie yra didikai, milorde, kurie ne per daug ger- 
bia savo artimą!— su širdgėla atsakė Ketrina. 

— Atleisk man už juoką, gražioji mano šventuole,— tarė 
riteris.— O tu, Saimonai, pasakok toliau, kaip baigėsi visas 
tas nutikimas. Konakaras išėjo į kalnus, ar ne? 

— Taip, jisai grįžo Nnamo,— tarė Gioveris.— Paskutinius 
dvejus ar trejus metus į Pertą atvykdavo žinianešys, toks 
vaikinukas, kuris užeidavo į mūsų namus, prasimetęs įvai- 
riomis dingstimis, o iš tikrųjų jam būdavo pavesta padėti 
Gilkristui Makianui susižinoti su sūnumi, jaunuoju Konaka- 
ru, kuris dabar jau turi Hektoro vardą. Iš to pasiuntinio aš 
šit ką sužinojau — kad gentyje vėl buvo svarstyta, ką da- 
ryti su ištremtuoju baltosios stirnos augintiniu, jų kalba 
tariant, Dault an Neigh Dheil. Tada jo įtėvis, Torkvilas Ąžuo- 
las, senasis girininkas, atėjo su aštuoniais savo sūnumis, 
puikiausiais klano vyrais, ir pareikalavo atšaukti ištremties 
nuosprendį. Jo kalba buvo itin įtaigi dar ir dėl to, kad jisai 
pats buvo teisheteras, arba aiškiaregys, ir tariamai turėjo 
ryšį su neregimuoju pasauliu. Torkvilas pasakė, kad jisai 
atlikęs būrimo apeigas, vadinamas Tin-Egan, ir tokiu būdu 
iššaukęs velnią ir išgavęs iš jojo paslaptį, kad Konakaras, 
dabar vardu Ekinas arba Hektoras Makianas — vienintelis 
žmogus, Kuriam pasiseks išlikti gyvam ir sveikam iš kauty- 
nių, įvyksiančių tarp abiejų priešiškų klanų. Todėl,— tvirti- 
no Torkvilas Ąžuolas,— reikia tikėti, kad likimo išrinktojo 
dalyvavimas jų kovoje būtinai reikalingas pergalei nulemti. 
„Mano tikėjimas toks didelis, — pasakė tas girių milžinas, — 
kad Ekinui nestojus į kiuhilų klano eiles, nei aš, jo įtėvis, 
nei aštuoni mano sūnūs nepakelsime kalavijo per tą susi- 
rėmimą.“ 

Ta kalba sukėlė nemažą rūpestį, nes devynių stotingiau- 
sių genties vyrų pasitraukimas būtų didelis nuostolis, tuo 
labiau kad ėjo girdai, jog stoti į kovą iš abiejų pusių turėsią 
visai po nedaug žmonių. 

Senajai pranašystei apie baltosios stirnos augintinį buvo 
priešpastatyta nauja, vėlyvesnė; tėvas pasinaudojo ta proga 
ir pristatė klanui taip ilgai nuo visų slėptą sūnų; jaunas, 
gražus, protingo veido Ekinas, išdidus ir dailaus sudėjimo, 
sužavėio visus klano vyrus, kurie priėmė jį su džiaugsmu, 
kaip teisėtą savo vado įpėdinį, nepaisydami blogosios pra- 
našystės dėl jo gimimo ir auginimo. 

Dabar, kai viską jau papasakojau,— šnekėjo toliau Sai- 

monas Gloveris,— jūsų malonybė lengvai suprasite, kodėl aš 
galiu tikėtis gero priėmimo kiuhilų klane, bet taip pat jums 
nesunku įžvelgti, kad būtų per daug lengvabūdiška pasiimti 
tenai Ketriną. Todėl ji yra man dabar pats didžiausias rū- 
pestis. 

— Mes palengvinsime tau šį rūpestį — tarė seras Patri- 
kas.— Dėl tavęs ir šios panelės, gerasis Gioveri, aš pasiryžęs 
rizikuoti. Kadangi aš dabar Duglo sąjungininkas, tai turiu 
šiokią tokią įtaką ir jo dukrai Mardžorei, hercogienei Rot- 
sėj, buvusiai įnoringojo princo žmonai. Dedu galvą, Glo- 
veri, kad, būdama jos palydoje, tavo dukra bus saugi kaip 
nepaimamoje tvirtovėje. Hercogas Olbenis suteikė Mardžo- 
rei prieglobstį, laikinai užleisdamas jai Folklendo pilį. Ne- 
galiu prižadėti, gražuolėle. ten tau linksmybių, hercogienė 
Mardžorė Rotsėj nelaiminga ir todėl, žinoma, irzli, pasipūtu- 
si ir priekabi; ji supranta neturinti patrauklumo, todėl pa- 
vydi kiekvienai dailesnei moteriai. Bet ji tvirtai laikosi žo- 
džio, yra kilnios ir drąsios širdies ir gali nedvejodama nu- 
stumti į pilies griovį ir prelatą, ir patį popiežių, jeigu jie 
pamėgintų suimti žmogų, kurį jinai apsiėmė globoti. Tu 
būsi tenai visiškai saugi, nors smagumų gal ir trūks. 

— Daugiau aš nieko netrokštu,— atsiliepė Ketrina.— II 
labai esu dėkinga tam, kas taip maloniai stengiasi parūpinti 
man tokią kilmingą globėją. Jeigu ji išdidi, aš pasisieng- 
siu prisiminti, kad ji iš kilmingos šeimos ir turi teisę. di- 
džiuotis labiau, negu kiti mirtingieji; jeigu ji bus irzli, aš 
galvosiu, kad ji nelaiminga, o jeigu bus be saiko priekabi, 
aš stengsiuosi galvoti, kad ji mano globėja. Bet vargšas 
mano tėvas, jam reikės būti tarp tų laukinių ir pavojingų 
žmonių! 

— Nesirūpink, Ketrina,— tarė Gloveris,— aš taip pripra- 
tęs prie paparčių guolio ir kainiečių apavo, lyg pats būčiau 
iš kalnų. Bijau tiktai, kad tas lemtingasis mūšis neįvyktų, 
kol aš dar tebebūsiu jų šalyje, nes jeigu kiuhilų klanas 
pralaimės kovą, tai, mano globėjams praiaimėjus, ir aš galiu 
nukentėti. 

— Tokiu atveju mes tave gelbėsime,— tarė seras Patri- 

kas,— gali pasitikėti manimi. O kas iš jų laimės, kaip tau 
atrodo? 

— Teisybę sakant, milorde merai, man atrodo, kad cha- 
tanų klanas pralaimės; tie devyni girios milžinai beveik 
trečdalis kovos būrio, ir kai susispies aplink kiuhilų vadą, 
bus pavojingi priešininkai. 

— O tavo pameistrys ar stos su jais, kaip manaiė 

— Jis karštas kaip liepsna, sere Patrikai,— atsakė Glove- 
ris — bet ir nepastovus kaip vanduo. Tačiau išlikęs gyvas, 
su laiku jis taps narsiu vyru. 

— O kol kas jo skrandyje dar tebegurgia baltosios stir- 
nos pienas, ar ne, Saimonai? 

— Jis neturi patyrimo, milorde,— atsakė Gloveris,— 0 to- 
kiam įžymiam kariui, kaip jūs, nėra reikalo sakyti, kad mes 
turime apsiprasti su pavojum, o tada ga:ime jo nepaisyti kaip 
draugužės. 

Taip bešnekučiuodami jie gana greitai atjojo į Kinfonso 
pilį, iš kur, truputį pailsėję, tėvas ir duktė turėjo iškeliauti 
kiekvienas į savo prieglobsčio vietą. Tiktai dabar, matyda- 
ma, kad tėvas, graužiamas rūpesčio dėl jos saugumo, visiš- 
kai pamiršo savo draugą Henrį Govą, Ketrina tartum iš nety- 
čių ištarė jo vardą. 

— Teisybė, teisybė!— pritarė tėvas— Mes turime jam 
pranešti apie savo ketinimus. 

— Palikite tai man,— tarė seras Paitrikas.— Nepasitikė- 
siu jokiu pasiuntiniu ir nerašysiu laiško, o kad ir parašyčiau, 
nemanau, jog Henris mokėtų jį perskaityii. Šiek tiek jam 
teks perkęsti nerimasčio, bet rytoj, turėdamas laiko, aš nu- 
josiu į Pertą ir iškiosiu visus jūsų ketinimus. 

Dabar jau atėjo išsiskyrimo metas. Tai buvo skaudžiau- 
sia akimirka, tačiau vyriškas senojo miestelėno būdas ir pa- 
maldus Ketrinos nuolankumas apvaizdos valiai padarė išsi- 
skyrimą lengvesnį, negu buvo galima tikėtis. Gerasis riteris 
skubino juodviejų išsiskyrimą, bet labai mandagiai, netgi 
pasisiūlė paskolinti keletą auksinių, o kadangi auksas tuo- 
met buvo retenybė, šitokį mandagumą galima laikyti ne 

plus ultra!. Tačiau Gloveris pasisakė, kad jis gerai apsi- 
rūpinęs, ir iškeliavo į tolimą savo kelią šiaurės vakarų link. 
Gražiajai savo viešniai seras Patrikas Čarteris ne mažiau 
buvo meilus ir vaišingas. Ją atidavė globoti vienai duenjai, 
kuri tvarkė visą kilniojo riterio ūkį, nes mergaitei reikėjo 
keletą dienų užtrukti Kinfonse dėl to, kad laivininkas, vardu 
Kitis Stenšo, kuriuo meras labai pasitikėjo ir pavedė ja 
pasirūpinti, sugalvodavo vis naujų kliūčių ir atidėliojimų. 

Taip didelio pavojaus ir sunkumų valandą tėvas išsiskyrė 
su dukteria, dar nežinodami patys, kas jų laukia, ir dėl tos 
nežinios visai prarasdami viltį. 


DVIDEŠIMT SEPTINTAS SKYRIUS 


„Tai Ostinas padarė?“ — „Taip.“ — „Puiku. 
Tatai jam pakartot bus nesunku.“ 

Poupo prologas Čoserio 

„Kenterberio apsakymams“ 


Geriausia bus tęsti mūsų pasakojimą, pasileidus į kelio- 
nę kartu su Gloveriu. Ne mūsų tikslas nurodinėti geogra- 
finę sieną tarp žemių, priklausančių dviem besikivirčijan- 
tiem klanams, tuo labiau kad ir istorikai, kurie perdavė 
mums faktus apie tą atmintiną nesantarvę, nenurodė apie 
jas nieko tiksliau. Užteks pasakyti, kad chatanų klanas turėjo 
užėmęs ilgą ir plačią teritoriją, į kurią įėjo Keitnesas ir Sa- 
derlendas, 0 vyriausiuoju vadu fen buvo didžiai galingas 
grafas Saderlendas, pramintas Mohr ar chat — Didžiuoju Ka- 
tinu. Tuo bendru vardu buvo vadinami Kitai, Sinkleriai, 
Ganai ir kitos galingos šeimos bei klanai, įeinantys į są- 
jungą. Tačiau ne visi kovojo, o tik tie, kurie gyveno Pert- 
šyre ir Invernesšyre, tai yra didžiojoje Aukštutinės Škotijos 
žiemvakarių dalyje. Gerai žinoma, kad dvi didelės gentys, 
tikrai priklausiusios chatanų klanui — makfersonai ir makin- 

tošai,— dar iki šiol tebesiginčija, katra iš jų vadovavo di- 
džiosios sąjungos Badenoko atšakai; abiejų vadai nuo senų 
laikų savinosi chatanų klano vado vardą. Non nostirum est.! 
Bet, šiaip ar taip, Badenokas tikrai buvo koniederacijos 
centre, nes buvo įtrauktas į tą kovą, apie kurią pasako- 
jama. 

Apie priešiškąją klanų lygą, kiuhilus, kurie visą laiką 
vaidijosi su chatanais, mes dar mažiau turime žinių dėl 
priežasčių, kurios paaiškės pasakojimui besirutuliojant. Kai 
kurie autoriai sutapatina kiuhilus su skaitlingu ir stipriu 
makėjų klanu. Jeigu taip daroma, turint rimtą pagrindą 
(o tai gana abejotina), tai po Roberto III makėjai bus persi- 
kėlę į naujas, labai tolimas vietoves, nes mūsų laikais jie 
kaip klanas gyvena tolimoje Škotijos šiaurėje, Roso ir Sa- 
derlendo grafystėse. Taigi mes negalime, nors ir labai norė- 
tume, tiksliai nurodyti geografinę padėtį tų vietų, kur vyko 
mūsų pasakojamieji įvykiai. Užteks pasakyti, kad, pasukęs 
į žiemvakarius, Gloveris taip ir jojo visą dieną į Bredelbei- 
no šalį, nes iš tenai tikėjosi nusigauti į tvirtovę, kur jo 
mokinio Konakaro tėvas, kiuhilų klano vadas Gilkristas Ma- 
kianas, siekdamas pasirodyti kuo didingesnis, turėjo įsiren- 
gęs rezidenciją su visu barbarišku pompastiškumu ir laikė 
būrį tarnų ir tarnaičių. 

Negaišime laiko, pasakodami apie kelionės baisumus ir 
sunkenybes. Kelias ėjo tarp kalnų ir dykviečių, čia kilo 
į skardį, čia vedė į klampias balas, per kurias šniokštė kun- 
kuliuojančios srovės ar net upės. Bet visus šiuos pavojus 
Gloveris jau anksčiau buvo patyręs, keliaudamas amato rei- 
kalais, tad, aišku, negalėjo jie sulaikyti jo dabar, kai rei- 
kėjo gelbėti laisvę, o gal ir gyvybę. 

Pavojai, kurie grėsė keliaujančiam tuo laukiniu kraštu 
iš karingų ir necivilizuotų gyventojų, kitą Žmogų gal būtų 
gąsdinę nė kiek ne mažiau, negu kelionės sunkumai. Bet 
Saimonas gerai mokėjo kalniečių kalbą ir žinojo jų papro- 
čius, todėl buvo visai ramus. Paprašytas neatsakys tau vai- 


! Ne mums spręsti (lot.). 


344 


—- 


šingumo net pats aršiausias gelas,— žaliūkas, kuris kitokio- 
mis aplinkybėmis be jokio sąžinės graužimo užmuštų Žmogų 
dėl sidabrinės sagos apsiaustę, paskutinį savo kąsnelį mielai 
atiduos pakeleiviui, pasiprašiusiam nakvynės. Keliaudamas 
per kalniečių kraštą, rodykis kuo patiklesnis ir bejėgiškes- 
nis — štai ir visas menas. Todėl Gloveris jojo be jokio gink- 
lo ir nesisaugodamas, bet labai rūpestingai suslėpęs viską, 
kas galėjo sužadinti godumą. Jis išmintingai laikėsi dar 
vienos taisyklės — kuo mažiau bendrauti su atsitiktiniais pa- 
keleiviais, vien tik atsakyti į mandagius pasveikinimus, ku- 
riais kalniečiai mielai apdovanoja kiekvieną. Tačiau tokių 
susitikimų pasitaikė jo kelyje labai maža. Tos vietovės vi- 
sada būdavo tuštokos, o dabar atrodė tartum išmirusios, 
netgi iš nedidelių lomų ar slėnių, per kuriuos jau buvo jam 
tekę keliauti, gyventojai, palikę savo trobeles, išsimėčiusias 
šen bei ten, buvo išsikėlę į miškus ir olas. Nesunku atspėti 
kodėl, nes kovos, kurios visą laiką siaubė ir draskė šalį, vėl 
grėsė prasidėti. 

Saimonas pradėjo nerimauti dėl tokio ištuštėjimo. Po to, 
kai išjojo iš Kinfonso, jis sustojo tik vieną kartą, norėdamas 
arkliui duoti kiek pailsėti, ir dabar jau pradėjo imti jį 
baimė, kur čia reikės nakvoti. Jis buvo tikėjęsis pernakvoti 
seno pažįstamo Nielo pirkioje,— Nielą visi vadino Bušeloku 
(kerdžiumi), nes jo priežiūrai buvo patikėta ganyti galvijų 
ir avių bandas, priklausančias kiuhilų vadui, dėl to jis ir 
gyveno anht Tėjaus kranto, netoli tos vietos, kur Tėjus išteka 
'iš ežero, pavadinto tuo pačiu vardu. Iš šito seno savo drau- 
go ir vaišingo šeimininko, su kuriuo nemaža buvo sudaręs 
sandėrių dėl odų ir kailių, senasis Gloveris vylėsi sužinoti 
apie dabartinę padėtį šalyje: ko tikėtis — taikos ar karo ir 
kaip geriausiai išsisaugoti ir likti sveikam. Teatsimena skai- 
tytojas, kad pats karalius Robertas tik dieną prieš Gloverio 
pabėgimą sužinojo, jog sutarta apmažinti aukų skaičių, pa- 
leidus į susirėmimą tik nedidelį būrį karių, o viešai tai buvo 
paskelbta tik praėjus kiek laiko. 

„Jeigu Nielas Bušelokas paliko savo namus, tai man 
menki pyragai, — mąstė Saimonas.— Juk ne tiktai negausiu 


345 


gero patarimo, bet ir neturėsiu, kas užstos mane prieš Gil- 
kristą Makianą, o svarbiausia, negausiu nei nakvynės, nei 
vakarienės." 

Taip begalvodamas, jis užjojo ant neaukštos žalios kal- 
vos ir pamatė priešais plytintį puikujį Lok Tėjų, tarsi di- 
džiulį poliruoto sidabro padėklą, kurį supo tamsūs viržėti 
kalnai ir belapiai ąžuolynai lyg piaustytinis rėmas brangų 
veidrodį. 

Gloveris visuomet būdavo abejingas gamtos grožiui, o da- 
bar dar labiau, — iš viso to žėrinčio vaizdo jo akį patraukė 
tik kampas ar kilpa, kur Tėjaus upelė, išsiliejusi vandeninga 
srove iš savo giminaičio ežero ir apsukusi ratu puikųjį maž- 
daug mylios platumo slėnį, pradeda kelią į pietryčius, tary- 
tum koks užkariautojas ir įstatymdavys, norėdama palaistyti 
ir patręšti nugalėtąsias vietoves. Nuošaliausioje vietoje, kur 
taip nuostabiai sueina ežeras, kalnas ir upelė, stūksojo se- 
novinė Balocho pilis, kurią mūsų laikais pakeitė puošnūs 
grafų Bredelbeinų rūmai. 

Tačiau kempbelai. nors jau turėjo nemaža galios Ar- 
gailšyre, tada dar nebuvo pasieke rytinio Lok Tėjaus krašto, 
nes jo krantai, teisėtu arba užsrobtu būdu, priklausė kiuhilų 
klanui. Rinktinės klano bandos ganėsi užliejamose ežero 
pakrantėse. todėl ir stovėjo čia slėnyje, tarp upelio ir ežero, 
nedidukė Nielo Bušeloko trobelė, užgožta ąžuolų, lazdynų, 
šermukšnių, maumedžių atžalynų, o vaišingas jos židinys 
smagiai rūko, labai nudžiugindamas Gloverį, nes kitaip jis 
būtų turėjęs praleisti naktį po atviru dangumi, ko jis ne 
per daug geidė. 

Prijojęs prie trobelės durų, jis ėmė švilpti ir šaukti, no- 
rėdamas pranešti apie savo atvykima. Sulujo skalikai ir 
aviganiai, o paskui išėjo ir pats trobelės šeimininkas. Jis 
atrodė susirūpinęs ir gerokai nustebęs, išvydęs Saimoną Glo- 
verį, tačiau, kaip mokėdamas, stengėsi paslėpti ir rūpestį, ir 
nustebimą, nes tame krašte nėra nemandagesnio apsiėjimo, 
kaip parodyti svečiui žvilgsniu ar mostu, kad šeimininkas 
nesidžiaugia nelauktu svečiu. Keleivio arklį nuvedė į tvartą, 
kuris, pasirodo, buvo jam kiek žemokas, o patį Gloverį pa- 

kvietė vidun, kur tos šalies papročiu padėjo duonos ir sūrio, 
kol bus pataisyta soiesnė vakarienė. Saimonas, žinodamas 
vietos papročius, apsimetė nematąs, kokie liūdni šeimininko 
ir jo namiškių veidai, ko! neparagavo paduoto maisto, o tik 
paskui paklausė, kas naujo jų krašte. 

— Blogos naujienos,— atsiliepė kerdžius,— nebėra mūsų 
tėvo. 

— Kaip?— susijaudino Gloveris.— Negi numirė kiuhilų 
klano vadas? 

— Kiuhilų klano vadas niekada nemiršta,— atsakė Buše- 
lokas,-— bet Gilkristas Makianas vakar mirė, ir vadu dabar 
tapo jo sūnus — Ekinas Makianas. 

— Koks Ekinas?  Konakaras, mano pameistrys? 

— Pasistenk, broli Saimonai, mažiau apie tai kalbėti — 
tarė kerdžius.— Prisimink, kad tavo amatas, liabai gerbiamas 
taikiame Perto mieste, yra perdaug jau prastas rankų dar- 
bas, jog ji gerbtų čia, Ben Loverso papėdėje ir ant Lok 
Tėjaus krantų. Geiai net neturi žodžio pirštinių dirbėiui pa- 
vadinti. 

— Keista būtų, kad tokį žodį turėtumėte, broli Nielai,— 
ramiai atsakė Gloveris.— juk jūs pirštinių beveik nedėvite. 
Visame kiuhilų klane tik vieną pirštinių porą ir terasi, ku- 
rią aš padovanojau Gilkristui Makianui, te dievas paguo- 
džia jo sielą!— jisai priėmė jąsias kaip brangią dovaną. 
Žinia apie Makiano mirtį mane didžiai nuliūdino, nes aš 
turėjau į jį svarbų reikalą. 

— Tad geriausia būtų tau su aušra pasukus atgal į pie- 
tus, — atsakė kerdžius.— Greitai prasidės laidotuvės, ir apei- 
gos bus neilgos, nes ne vėliau kaip Verbų sekmadienį yra 
paskirta kova tarp kiuhilų ir chatanų klanų, po trisdešimt 
kovotojų iš kiekvienos pusės, todėl mes maža teturime lai- 
ko apraudoti mirusįjį ir pagerbti gyvąjį. 

— Tačiau mano reikalai yra tokie neatidėliotini, kad 
turiu pasikalbėti su įaunuoju vadu bent ketvirtį vaiandos,— 
tarė Gloveris. 

— Palauk, bičiuli,— atsiliepė šeimininkas.— Kokie gali 
būti tie tavo reikalai? Arba pinigus atsiimti, arba ką nors 

nupirkti. Tai va, jeigu vadas tau yra kiek skolingas, nerei- 
kalauk skolos dabar, kai klanas atiduoda visas savo gėrybes, 
norėdamas kuo puošniau aprengti ir apginkluoti karius, kad 
vien savo išvaizda galėtume parodyti tiems pasipūtusiems 
kalnų katinams, jog mes viršesni už juos. O jeigu atvykai 
prekiauti su mumis, tai pasirinkai dar nepatogesnį laiką. Ži- 
nai, ir taip ne vienas iš mūsų klano pavydi, kad tau buvo 
pavesta auklėti jaunąjį vadą; tokia teisė paprastai duodama 
tik įžymiausiems klano žmonėms. 

— Betgi dieve mano!— sušuko Gloveris.— Tie žmonės tu- 
ri atsiminti, kad ta pareiga man buvo pavesta ne kaip ma- 
lonė, kurios aš troškau, bet aš padariau malonę, nes buvau 
prašomas ir įtikinėjamas ir mažai tepaisiau prietarų. Tas 
Konakaras, ar Hektoras, kaip jūs vadinate, sugadino man 
stirnenų už daugybę škotiškų svarų. 

— Va ir vėl,— tarė Bušelokas,— pasakei žodį, kuris gali 
tau gyvybę kainuoti; koks nors užsiminimas apie odas, ypač 
apie elnenas ar stirnenas, dabar laikomas mūsuose dideliu 
nusižengimu. Vadas yra jaunas ir didžiuojasi aukšta savo 
padėtim, niekas kitas geriau už tave, bičiuli Gloveri, neži- 
no, dėl kokios priežasties. Nesunku suprasti jį trokštant, 
kad būtų visiškai užmiršta visa, kas nedera jo įpėdinystei, 
ir visa, kas susiję su jo gyvenimu ištremtyje, tad nei jo 
tautai, nei jam pačiam nebus malonu, kai priminsi tuos 
dalykus. Taigi pagalvok, kaip jie gali žiūrėti į senąjį Glo- 
verį iš Perto, kur jųjų vadas taip ilgai buvo pameistriu! 
Eik, eik, drauguži, šį kartą tu apsišovei! Pasiskubinai pa- 
sveikinti tekančią saulę, kai jos spinduliai vos teliečia ho- 
rizontą. Ateik, kai ji bus užkopusi aukštai į dangaus vidurį, 
tada sušildys ir tave vasarvidžio šiluma. 

— Nielai Bušelokai,— tarė Gloveris,— mudu esame, kaip 
tu sakai, seni draugai, o kadangi laikau tave tikrai ištikimu 
draugu, pasakysiu tau visą tiesą, nors tai gali atnešti man 
pražūtį, jeigu ją išgirstų dar kas iš tavo klano. Manai, kad 
aš čionai atjojau, trokšdamas pasipelnyti iš jaunojo vado? 
Aišku, kitaip nė negali pagalvoti. Bet juk mano ne tas 
amžius, kad aš mesčiau ramų kamputį prie židinio Keriju 

gatvėje ir jočiau šildytis tegul ir karščiausioje aukštumų 
saulėje. Pasakysiu teisybę, atvykau čia, nes nebeturėjau kur 
dingti, — mano priešai nebeduoda man gyventi ir apkaltino 
mane tokiu nusižengimu, apie kurį aš nė pagalvoti nebūčiau 
drįses! Man bus paskelbtas nuosprendis, todėl nebuvo kitos 
išeities, kaip susirengti ir bėgti arba pasilikti ir žūti. Aš at- 
vykau pas jaunąjį jūsų vadą, kaip pas žmogų, kuris pats 
buvo prisiglaudęs mano namuose, valgė mano duoną, gėrė 
iš vienos taurės su manim. Prašau jo priglobti mane, tikė- 
damasis ilgai čia neužtrukti. 

— Čia jau kas kita, — atsakė kerdžius.— Kone tas pats, 
kaip, sakysim, kad tu vidurnaktį pasibeldi į Makiano vartus, 
laikydamas rankose Škotijos karaliaus galvą, o tūkstančiai 
vyrų tave vejasi, norėdami atkeršyti. — manau, jog tada jis 
laikytų garbe suteikti tau apsaugą ir globą. O dėl tavo ne- 
kaltumo ar kaltės, jam vis tiek, arba, tiksliau sakant, jeigu 
tu kaltas, jis dar labiau norės tave priglausti, nes kuo dides- 
nis tau pavojus, tuo didesnė jo rizika. Aš turiu tuojau pas 
jį nueiti, kad koks nors greitaliežuvis nepasiskubintų pasa- 
kyti tavo atvykimo priežasties. 

— Dovanok man už trukdymą,— tarė Gloveris— o kur 
dabar yra vadas? 

— Jis apsistojęs maždaug už dešimties mylių ir užsiėmęs 
laidotuvėmis bei pasirengimais kovai — mirusio laukia ka- 
pas, O gyvųjų kova. 

— Kelias ilgas, ir tau reikės visos nakties, kol nujosi 1r 
sugrįši, — tarė Gloveris,— bet, aš manau, Konakaras, suži- 
nojęs, kad dabar man... 

— Užmiršk Konakarą,— tarė kerdžius, pridėdamas pirštą 
prie lūpų.— O tos dešimt mylių — kalnėnui vienas šuoliš, 
kai reikia nunešti vadui žinią nuo savo draugo. 

Taip taręs ir atidavęs globoti pakeleivį vyriausiajam sū- 
nui ir dukteriai, vikrusis kerdžius išėjo iš namų dvi valandas 
prieš vidurnakti ir grįžo, dar saulei netekėjus. Jis nebudino 
pavargusio svečio, tačiau, kada senasis Gloveris rytą atsi- 
kėlė, papasakojo, jog vadą laidos kaip tik tą dieną, ir, nors 

Ekinas Makianas negalis pakviesti sakso į laidotuves, džiaug- 
sis galėdamas jį priimti per gedulingąsias vaišes. 

— Paklausysiu jo valios, — pasakė Gloveris, truputį nusi- 
šypsojęs, kad taip pasikeitė jo ir buvusio jo mokinio santy- 
kiai. — Vaikinas yra dabar šeimininkas ir, tikiuosi, nebus 
pamiršęs, kad anksčiau aš ne per daug rodžiau „šeimininko 
teises. 

— Patikėk, drauguži, — sušuko Bušelokas,— kuo mažiau 
apie tai kalbėsi, tuo bus geriau. Pamatysi, Ekinas tave tikrai 
priims kaip laukiamą svečią, ir joks Žmogus neišdrįs tavęs 
paliesti jo žemėse, nebent velnias... Va, lik sveikas, man 
laikas eit atlikti savo pareigą: palydėti į amžiną atilsį vieną 
geriausių vyrų, valdžiusių klaną, vieną išmintingiausių kar- 
vedžių, nešiojusių mirtos šakelę. Atsisveikinu su tavimi tik 
tam kartui, o jeigu tu užlipsi į Tomenlonako viršūnę už 
namo, pamatysi žavingą vaizdą ir išgirsi gedulingą giesmę 
kylant iki pat Ben Loverso. Po trijų valandų nedidelėje 
įlankėlėje, maždaug už pusmylio į vakarus nuo Tėjaus išta- 
kos, tavęs lauks valtis. 

Taip taręs jis išėjo kartu su trimis savo sūnumis, kurie 
turėjo irkluoti valtį, lydint vadą į paskutiniąją kelionę, ir 
dviem dukterimis, kurių balsai turėjo įsilieti į visuotinę rau- 
dą, giedamą. ar tikriau, rypuojamą, tokiom bendro liū- 
desio valandom. 

Pasilikęs vienas, Saimonas Gloveris nuėjo į tvartą pasi- 
žiūrėti savo arklio, kurį atrado labai gerai pašertą grada- 
nu — duona, iškepta iš skrudintų miežių. Jam suspaudė širdį, 
nes žinojo, kad šeimai vargiai užteks tų skanumynų, kol 
vėl naujas derlius menkai papildys jų aruodą. Jie turėjo 
pakankamai mėsos, o ežere susigaudavo gausybę žuvies pas- 
ninko dienomis, kurio jie ne labai griežtai laikydavosi, ta- 
čiau duona buvo labai retas skanskonis Škotijos aukštumose. 
Balose augo minkšta ir sultinga žolė, tikrai, niekur nerasi 
geresnės, tačiau škotų arkliai, kaip ir raiteliai, buvo pripratę 
prie grūdų. Pirštinaitei, taip Gloveris vadino savo kumelę, 
storai pakreikta džiovintų paparčių, o ir šiaip viskuo pasi- 
rūpinta, kaip tik vaišingieji kalnėnai temoka. 

Pasižiūrėjęs, kaip gražiai pagerbtas jo nebylusis kelionės 
draugas, Saimonas Gloveris, apniktas nerimastingų minčių, 
nebeturėjo ką veikti — todėl, prisiminęs kerdžiaus pasiūly- 
mą, ėmė kopti į Tomenlonaką, arba Kukmedžių kaivą, ir 
po“kokio pusvaiandžio pasiekė viršūnę, iš kur matėsi visas 
ežeras, ir vaizdas iš aukščiau buvo nuostabiai didingas. Ke- 
letas senų miižiniškų kukmedžių stūksojo šen bei ten, te- 
beliudydami, kodėl ta graži žalia kalva taip pavadinta. Dau- 
gybė šių medžių buvo iškirsta, nes tame karingame amžiuje 
visiems reikėdavo šaunamųjų lankų, ir kainėnai tą ginklą 
labai dažnai naudodavo, nors ir nesugebėdavo pasidaryti 
tokių dailių ir taiklių lankų bei strėlių, kaip linksmosios 
Anglijos lankininkai. Likusieji kukmedžiai niūrūs stovėjo 
kur kas, tartum sumuštos kariaunos veteranai, užėmę jau be 
rikiuotės patogesnį postą ir nusprendę žūt būt gintis iki pas- 
kutiniųjų. Už šios aukštumos, atšlijęs nuo josios, stovėjo 
kiek aukštesnis kalnas, vietomis apklotas ganyklų kilimais, 
ten vaikštinėjo galvijai, šiuo metų laiku terasdami ėdesio 
aplinkui šaltinėlius ar balotas vietas, kur buvo vos pradėjusi 
kaltis šviežia žolė. 

Priešingasis, šiaurinis, ežero krantas atrodė visai kitaip — 
daug kalnuotesnis, negu tas, ant kurio stovėjo Gloveiis. 
Miškai ir krūmynai kilo kalnų šlaitais ir slėpėsi už įlinkių 
tarp vingiuotų tarpeklių, skiriančių juos vienus nuo kitų, 
o ten aukščiau, kur baigėsi kiek derlingesnės žemės, kalnai 
dunksojo tamsūs ir pliki, apsigaubę pilkšva ankstyvojo pa- 
vasario žalsvuma. 

Vieni kalnai smailiomis viršūnėmis, kiti plačiomis kete- 
romis, vieni uolingi ir skardūs, kiti nuolydūs, o didieji mil- 
žinai — gūdusis Ben Loverso kalnas ir dar aukštesnis už jį, 
pasistiebęs virš visų Ben Moro masyvas, kurio dantyti smai- 
galiai kone iki vidurvasario, o kartais ir ištisus metus, žėri 
sniego šalmais,— atrodė lyg kokie tikri titanų viešpačiai. 
Tačiau tų miškų ir dykynių pakraščiais, kur kalnai nusilei- 
džia į ežerą, net dabar, ankstyvojo pavasario metu, daug 
žymių bylojo, jog čia gyvenama žmonių. Daugiausia sodybų 
matėsi šiauriniame ežero krante,— užsiglaudusiose lomelėse, 

iš kur sklidini upeliūkščiai lieja savo vandenis į Lok Tėjų, 
jos traukė akį, kaip ir daugelis daiktų pasaulyje, kai į juos 
žiūri iš tolo, tačiau prisiartinęs- pamatai, kokios jos biaurios 
ir nepatrauklios — tik purvas ir skurdas, nė indėnų vigva- 
1nuose tokio nerasi. Ten gyveno žmonės, kurie nedirbo že- 
mės ir nežinojo, kokį džiaugsmą teikia amatas. Moterys 
dirbdavo visus namų darbus, nors šiaip su jomis buvo el- 
giamasi maloniai, netgi su didele pagarba. Vyrai nepripaži- 
no kito užsiėmimo,— jie tik ganė galvijus, kurie sudarė 
visą jų turtą, ir tik retkarčiais imdavosi palaikio plūgo, 
greičiau kastuvo, ir dirbdavo nenoriai, laikydami šitokį dar- 
bą žeminančiu dalyku. Šiaip jau trumpais protarpiais tarp 
kovų pramogos dėlei jie medžiodavo, gaudydavo žuvį arba 
plėšikaudavo, grobdami be jokio gailesčio, o karo metu 
mušdavosi su didžiausiu įkarščiu — tai va, kaip leisdavo 
jie dienas ir tik tokį gyvenimą laikė vertingu. 

Į patį ežerą, nuostabiuosius jo vandenis, irgi buvo nepa- 
prastai žavu žiūrėti. Nedidukė sala, kaip ir visuose Škotijos 
ežeruose, kur salos būna labai gražiai įsiterpusios, teikė 
dar didesnio vaizdingumo jo platumai, išsiliejančiai į van- 
deningą ir puošnią upę. Griuvėsiai toje salelėje, dabar jau 
visai sugurę ir brūzgynų apraizgyti, mūsų pasakojamu metu 
stiebėsi viršun bokštais ir bokšteliais, nes tada ten stovėjo 
vienuolynas, kur buvo palaidota Sibilė — Anglijos karaliaus 
Henriko Pirmojo duktė ir Škotijos karaliaus Aleksandro 
Pirmojo žmona. Kiuhilai nusprendė šią šventą vietą pakan- 
kamai garbingą būsiant jų vado palaikams priglausti, bent 
jau per tą laiką, kol praeis taip grėsmingai pakibęs vilš jų 
pavojus ir bus galima perkelti mirusįjį į vienuolyną šiau- 
rėje, kur jis galės ilsėtis ramybėje greta savo protėvių. 

Daugybė valtelių atsisiūmė nuo kranto įvairiose vietose, 
iš toli ir iš arti, vienose plevėsavo gedulo vėliavos, kitų 
pirmgalyje stovėjo dūdoriai, protarpiais garsiai sugrodami 
po keletą gailių, spigių ir verksmingų gaidų, iš kurių Glo- 
veris suprato, kad laidotuvių apeigos jau greitai prasidės. 
Tie verkaujantys garsai tebuvo tik instrumentų išmėgini- 
mas, palyginti su visuotine rauda, kuri tuojau turėjo pasi- 

girsti. Tolimas aidas atskriejo nuo ežero, o gal nuo atokių 
ir nuošalių įlankų, kur į ežerą įteka Doharto ir Lokės upeliai. 
Atšiaurioje, sunkiai prieinamoje vietoje, kur vėliau Kemp- 
belai pasistatė stipriąją tvirtovę Finlairigą, narsusis kiuhilų 
vadas baigė savo dienas, ir dėl didesnio iškilmingumo buvo 
nutarta perplukdyti jo lavoną per ežerą į salą, kuri buvo 
parinkta jam laikina ramybės vieta. Laidotuvių flotilija prieš- 
akyje su vado valtimi, virš kurios plevėsavo didžiulė juoda 
vėliava, buvo nuplaukusi jau daugiau kaip du trečdalius 
kelio, kai pasidarė matoma iš tos vietos, kur stovėjo Sai- 
monas Gloveris, stebėdamas iškilmę. Tą akimirką, kai iš 
vado valties suskambo raudotojų aimana, visi kiti rypavi- 
mai nutilo, kaip nutyla kranksinti varna ar švilpaujantis 
vanagas, ereliui sukleketavus. Valtys, kurios plaukinėjo po 
ežerą tai šen, tai ten, tartum vandens paukščių būrys, tvar- 
kingai susirikiavo, praleisdamos laidotuvių plauksmą, 0 pas- 
kui ir pačios stojo kiekviena į savo vietą. Skardi dūdmaišių 
giesmė tuo tarpu darėsi vis garsesnė, o šūksmai iš aibės 
susibūrusių valčių, plaukiančių paskui vado palaikus, liejosi 
į kraupų chorą ir skrido iki pat Tomenlonako, kur stovėjo 
Gloveris ir stebėjo visą tą reginį. Valtyje, kuri plaukė pro- 
cesijos priekyje, buvo pastatytas savotiškas paaukštinimas, 
ant kurio, įsuptas į baltas drobules, bet su atidengtu veidu, 
gulėjo mirusis karvedys. Jo sūnus ir artimiausieji giminai- 
čiai sėdėjo toje pačioje valtyje, o iš paskos sekė didžiulė 
daugybė kitų visokiausios išvaizdos laivelių, surinktų iš kur 
tik galima: vieni iš paties Lok Tėjaus, kiti atitempti žeme 
iš Lok Irno ir dar iš kitur, kai kurie vos vos suręsti iš tra- 
pių medžiagų. Ten buvo netgi kuragų, padarytų senovės 
britų papročiu — užtempus jaučio odą ant gluosnio lankų, 
o taip pat keletas plaustų, tai progai suręstų iš pakliuvu- 
sių po ranka medgalių ir taip menkai tesutvirtintų, jog 
buvo panašu, kad kai kurie klano vyrai pirma vado nu- 
keliaus į dvasių pasaulį. 

Kai mažesnioji grupė valčių, susirinkusių ties ežero pa- 
kraščiu, kiek atokiau nuo salelės, pamatė didžiąją ilotiliją, 
visi pradėjo šaukti vieni kitiems taip garsiai ir su tokiu 

siausmu nutęsdami, jog ne tik elniai išlakstė iš aplinkinių 
daubų ieškoti prieglobsčio toli kalnuose, bet ir naminius 
gyvulius, pripratusius prie žmonių balsų, pagavo toks pat 
siaubas, jog ir jie, kaip laukiniai jų giminaičiai, puolė bėgti 
iš ganyklų į pe:kes ir įklonius. 

Tuos šauksmus išgirdę, iš vienuolyno pro žemą portalą 
pradėjo eiti vienuoliai, mažosios salelės gyventojai, nešda- 
miesi kryžių ir kitus, kokius tik turėjo, liturginius ženklus, 
o visi trys vienuolyno varpai tuo metu ėmė gedulingai skam- 
binti, ir jų gausmas kartu su iškilminga giesme, kurią, ei- 
dami procesijoje, užgiedojo katalikai vienuoliai, nuskriejo 
per ežerą virš nutilusių valčių. Buvo atliekamos visokiausios 
apeigos, kol mirusiojo giminaičiai nešė kūną į krantą, guldė 
ant smėlio pylimo, nuo seno tam tikslui paskirto, ir darė 
deasilą!. Kai mirusįjį pakėlė nešti į bažnyčią, visi vėl suriko, 
sukliko: žemi karių balsai pynėsi su spigia moterų rauda, 
o trūkčiojančios senųjų gaidos su čirpiančiais vaikų verks- 
mais. Dar vieną, jau paskutinį kartą, sugiedojo gedulo gies- 
mę ir įnešė mirusįjį į bažnyčią, kur leido įeiti tik artimiau- 
siems giminaičiams ir žymiausiems klano atstovams. Pasku- 
tinis sielvarto riksmas buvo toks baisiai garsus ir jam 
atsiliepė tiek tūkstančių aidų, jog Gloveris nejučia pakėlė 
rankas prie ausų, kad nebegirdėtų arba bent kiek prislopintų 
tą gūdų ir skvarbų klyksmą. Taip jis stovėjo užspaudęs 
ausis, kol vanagai, pelėdos ir kiti paukščiai, subruzdę nuo 
to baisaus riksmo, vėl aprimo ir ėmė leistis į savo lizdus. 
Vos atitraukęs rankas nuo ausų, išgirdo kažką visai arti 
tariant: 

— Kaip manote, Saimonai Gloveri, ar pridera vargšui 
žmogui, išvaduotam iš žemiškojo apvalkalo, kurį turėjo, sto- 
ti dabar prieš savo kūrėją tokio atgailos ir šlovės himno 
palydėtam? 

Gloveris atsigręžė ir labai lengvai iš giedrų ramių akių 


! Labai senas paprotys, kuris atliekamas taip: triskart einama 
aplink mirusį arba gyvą žmogų, siunčiant jam palaiminimus. Eiti 
reikia iš dešinės į kairę. Jeigu linkima blogo, einama į priešingą 
pusę, tai yra iš kairės į dešinę. (Aut. past.) 

ir malonių veido bruožų pažino, kad tas senas žmogus su 
ilga žila barzda. stovintis visai arti, yra karteziečių vienuo- 
lis tėvas Klementas, nors jis dabar nebedėvėjo ilgo vienuo- 
liško rūbo, o buvo susisupęs į storavilnį apsiaustą ir ant 
galvos turėjo užsidėjęs kalnėnų kepurę. 

Reikia pasakyti, kad Gloveris žiūrėjo į tą žmogų su pa- 
garba ir nepasitenkinimu, — mat, negalėjo negerbti vienuolio 
asmenybės ir būdo, o buvo nepatenkintas, nes nuodėmin- 
gasis tėvo Klemento mokymas buvo jo dukters ištrėmimo 
ir jo paties nelaimių priežastis. Kaip tik dėl to jis atsakė 
į tėvo Klemento pasisveikinimą ne perdaug širdingai nu- 
džiugęs, 0 į pakartotą jo klausimą, ką manąs apie laidotuvių 
ritualą, išreiškiamą tokiu laukiniu būdu, atsakė: 

— Nežinau, gerasis tėve, bet tie žmonės atlieka savo pa- 
reigą mirusiajam vadui prosenolių papročiu, jie rodo savo 
sielvartą, netekę draugo, ir meldžiasi už jį kaip moka, 
o kadangi tai daroma iš geros valios, man rodosi, turėtų 
būti palankiai priimta. Kad būtų kitaip, manau, dangus juos 
apšviestų ir nurodytų, kaip tai geriau daryti. 

— Tu apsirinki — atsakė vienuolis.— Dievas atsiuntė 
mums šviesą, nors ir ne po lygiai, tačiau žmonės tyčia už- 
merkia akis, nes jiems labiau patinka tamsuma. Tie tamsoje 
paskendę žmonės sumaišo Romos katalikų bažnyčios ritualą 
su senomis stabmeldiškomis protėvių apeigomis; taip ir pi- 
nasi žemos niekšybės, kurias skleidžia bažnyčia, sugadinta 
valdžios ir turtų, su žiauriais ir kraugeriškais laukinių pa- 
gonių papročiais. 

— Tėve,— grubokai tarė Saimonas, — man rodosi, jūs esa- 
te daug reikalingesnis ten, koplyčioje, kur padėtumėte savo 
broliams atlikti dvasiškas pareigas, užuot čia drumstęs ir 
griovęs nužeminto, nors ir nedaug teišmanančio, krikščionio 
tikėjimą. 

— O kodėl tu sakai, gerasis broli, kad aš noriu išklibinti 
tavo tikėjimo pagrindus?— atsakė Klementas.— Aš esu dan- 
gaus valdžioje ir mielai sutikčiau atiduoti kraują ir gyvybę, 

jeigu jų reikėtų kokio nors žmogaus šventajam tikėjimui 
sustiprinti. 

— Jūsų kalba yra tikrai puiki, tėve,— tarė Gloveris— 
bet jeigu man tenka spręsti apie mokslą iš jo vaisių, dangus 
nubaudė mane, pasinaudojęs bažnyčios ranka, už tai, kad 
aš to mokslo klausiau. Kol aš nebuvau jūsų girdėjęs, mano 
nuodėmklausys mažai tesijaudino, nors aš prisipažindavau 
papasakojęs prie alaus kokią nors smagią sakmę, kad 'r 
apie vienuolį ar vienuolę. Jeigu tada aš pasakydavau, kad 
tėvui Hubertui geriau sekasi medžioti kiškius, negu sielas, 
ir prieidavau išpažinties pas vikarą Vainesofą, tai jis tik 
nusijuokia ir liepia sumokėti savo nuožiūra už atgailą... Ar- 
ba jeigu išsitaręs, kad vikaras Vainesofas labiau ištikimas 
taurei, negu brevioriui, eidavau išpažinties pas tėvą Hu- 
bertą, tai nauja pora pirštinių viską kuo puikiausiai sutvar- 
kydavo; tad mano sąžinė ir motina bažnyčia sugyveno labai 
taikiai ir draugiškai, puikiausiai suprasdamos viena kitą. 
Bet vos išgirdau jūsų kalbas, tėve Klementai, toji taiki są- 
junga. subyrėjo į šipulius, o mano ausyse tebeskamba grasi- 
nimai skaistykla aname pasaulyje arba laužu ir liepsna — 
šitame. - Todėl atstokite nuo manęs, tėve Klementai, arba 
kalbėkite su tais, kurie sugeba suprasti jūsų mokymą. Aš 
neturiu drąsos pasidaryti kankiniu, niekad gyvenime neužte- 
ko man ryžto net žvakės dagtį pirštais nugnybti; teisybę 
sakant, aš ir dabar beveik norėčiau grįžti į Pertą, maldauti 
atleidimo dvasiškajame teisme, nunešti žagarų ryšelį prie 
kartuvių papėdės atgailavimo ženklan ir vėl nusipelnyti ge- 
ro kataliko vardą, net ir viso man likusio turto kaina. 

— Esi įširdęs, brangusis broli, — tarė Klementas,— ir už- 
tat apgailestauji turėjęs gerų minčių, vos tik prignybo men- 
kas žemiškas pavojus, šiokie tokie sunkumai. 

— Gera jums taip šnekėti, tėve Klementai, nes jau se- 
niai, kaip matau, atsisakėte visų šio pasaulio gėrybių 1r 
esate pasirengęs paaukoti savo gyvenimą, jeigu kas parei- 
kalaus, už tą mokymą, kurį skleidžiate ir kuriuo pats tikite. 
Kaip nuogas žmogus yra pasiszengęs gulti į lovą, taip jūs 

esate pasirengęs užsivilkti smaluotus marškinius ir užsidėti 
sieros gobtą ant galvos, — tai, atrodo, jums nebūtų nemalo- 
nu. O mano nešiojamas rūbas man geriau pritinka. Mano 
turtas yra grynai mano, ir aš dėkoju dangui, nes man jo 
užtenka pragyventi... Taip pat ir su gyvenimu — esu šešias- 
dešimties metų, tačiau gana stiprus ir nė negalvoju apie 
galą... O kad ir būčiau vargšas kaip.Jobas ir stovėčiau prie 
kapo slenksčio, ar neturėčiau rūpintis dukteria, kuriai jūsų 
mokymas taip brangiai kainavo? 

— Tavo dukterį, drauguži Saimonai,— tarė karmelitas,— 
galima vadinti žemės angelu. 

— Taip, o beklausydama jūsų mokymo, tėve, greitai bus 
pašaukta būti angelu danguje, ir liepsnų vežimas ją ten 
nuneš. 

— Ne, gerasis mano broli, — tarė Klementas, — meldžiu 
tave, nekalbėk apie tai, ką menkai tesupranti. Tuščias dar- 
bas yra rodyti tau šviesą, kuri tave tiktai kiršina, tačiau 
klausyk, ką turiu pasakyti apie tavo dukterį, kurios žemiš- 
koji laimė, nors aš jos nė akimirkai negaliu laikyti vertin- 
gesne už dvasiškąją, vis dėlto yra ne mažiau brangi Kle- 
mentui Blerui, negu jos tikram tėvui. 

Ašaros suspindo senuko akyse nuo šių žodžių, ir Sai- 
monas Gloveris, jau šiek tiek sušvelnėjęs, pasakė: 

— Tave, tėve Klementai, galima laikyti geriausiu ir ma- 
loniausiu žmogumi, tai kaip čia yra, kad kur tik tu benu- 
žengtum, visur tavo žingsnius lydi neapykanta. Galvą gul- 
dau, kad tu jau sugebėjai įžeisti didžiumą tų vargšų vie- 
nuolių, kurie gyvena vandens apsuptame narve, ir kad tau 
buvo uždrausta dalyvauti laidotuvėse. 

— Tikrai taip, mano sūnau,— tarė kartezietis,— ir tikiu, 
kad jų žiaurumas neleis ilgai man pasilikti šioje šalyje. Aš 
tik pasakiau keletą žodžių apie prietaringumą ir kvailystę, 
nes jie tiki, kad šventojo Filiano bažnyčios varpai gali pa- 
dėti surasti vagį arba kad, išmaudžius bepročius baloje ties 
ta bažnyčia, galima išgydyti proto susirgimą, — ir še tau! 
Jie išvijo mane iš savo komunos, ir netrukus išgins visai iš 
šio gyvenimo. 

— Va tai tau,— tarė Gloveris,— ir kas per žmogus, kad 
neklauso jokių perseigėjimų! Na, tėve Klementai, manęs 
žmonės Nneišvarys, nebent gal už tai, jog su jumis bendrau- 
ju. Tad maldauju, pasakykite, ką turite pasakyti apie mano 
dukrą, ir vėl būsime toli vienas nuo kito, kaip ir buvę. 

— Štai ką, broli Saimonai, aš turiu tau papasakoti. Jau- 
nasis vadas, kuris mėgaujasi dabar savo galia ir šlove, la- 
biau už viską pasauly myli tavo dukterį. 


— Jis, Konakaras?— sušuko Saimonas.— Pabėgęs mano 
pameistrys išdrįso pakelti akis į mano dukterį! 

— Vai, vai, — atsakė Klementas,— kokia stipri mūsų že- 
miškoji didybė,— apsivijusi mus it vijoklis aplink mūrą, nė 
neatplėši! Pakėlė akis į tavo dukrą, gerasis Saimonai? Vai, 
ne! Kiuhilų klano vadas yra aukštas asmuo, o greitu laiku 
tikisi dar aukštesnis pasidaryti, tad pats žiūri į Perto mieste- 
lėno dukrą iš aukšto, ir mano, kad tuo save žemina. Tačiau, 
pasakysiu jo paties šventvagiškais žodžiais, Ketrina yra jam 
brangesnė už viską čia, žemėje, ir net danguje — jis negali 
be jos gyventi. 

— Tada gali mirti, jeigu pageidauja,— tarė Saimonas 
Gloveris,— nes ji sužadėta su garbingu Perto miesto amati- 
ninku, ir aš nelaužysiu žodžio, net jeigu jai pasipirštų pats 
Škotijos princas. 

— Aš ir maniau, kad tu taip atsakysi, — atsiliepė vienuo- 
lis.— Tik norėčiau, brangusis drauge, kad su tokia tvirta 
valia spręstum ir kai kuriuos dvasios rūpesčius, kaip kad 
tvarkai žemiškuosius savo reikalus. 

— Nutilk, nutilk, tėve Klementai!-— atsakė Gloveris.— Kai 
pradedi šitaip aiškinti, tavo žodžiai atsiduoda degančia der- 
va, Oo šito kvapo aš negaliu pakęsti. O dėl Ketrinos turiu 
pasakyti, kad stengsiuosi, kaip galėdamas, per daug neįskau- 
dinti jaunojo didiko. Mano laimė, kad šiuo metu jinai to- 
kioje vietoje, kur jis niekaip nepasieks. 

— Vadinasi, ji turi būti tikrai toli. — tarė karmelitas.— 
O dabar, broli Saimonai, kadangi jūs manote per daug pa- 
vojinga esant su manimi bendrauti ir dalintis mintimis, aš 

eisiu vienas su savo doktrinomis ir pavojais, kurie mane 
dėl jų tykoja. Bet gal kada nors jūsų akvs, dabar apakintos 
daugybės žemiškų lūkesčių ir būkštavimų, vėl pradės žiūrėti 
į tą, kuris greitu laiku gali būti atolėštas nuo jūsų, prisi- 
minkite tada, kad tiktai iš didelės meilės tiesai ir tikėjimo 
savo mokymo svarbumu Klementas B'eras galėjo ne tiktai 
ramiai priimti, bet ir tvčia provokuoti galingųių ir veidmai- 
nių neapykantą, sukelti baimę pavyduo!'iams ir bailiams, ke- 
liauti po pasaulį, tartum jam nepriklausydamas ir laikomas 
bepročiu dėl to, kad stengėsi kuo daugiau sielų palenkti 
dievui. Tebūna dangus man liudininkas, kaip aš norėčiau, 
prisilaikydamas įstatymų, gyventi santaikoje ir meilėje su 
visais savo artimaisiais! Oi, nelengvas tai daiktas, kai ta- 
vęs lyg kokio raupsuotojo šalinasi garbingi žmonės, kai 
tave kaip netikintį eretiką persekioja šių dienų fariziejai, 
o minia į tave žiūri su pasibaisėjimu kaip į kokį pamišėlį, 
kuris gali pridaryti visokių blogybių. Tačiau tebūna visos 
tos negandos dar šimtą kartų didesnės, žiburys mano šir- 
dyje neužges, ir aš klausysiu vidaus balso, kuris man sako: 
„Kalbėk!“ Vargas man, jeigu aš neskleisiu dievo žodžio, nors 
reikėtų jį skelbti laužo liepsnų deginamam! 

Taip kalbėjo šis drąsus teisuolis, vienas iš tų, kuriuos 
retkarčiais, net paties didžiausio nemokšiškumo amžiais, dan- 
gus pasiunčia apsaugoti krikščionybę nuo iškraipymų ir per- 
teikti būsimoms kartoms jos mokymą nuo apaštalų laikų 
iki to amžiaus, kada kartu su spaudos išradimu reformacija 
suklestėjo visa jėga. Gloveris pamatė, koks yra savanaudis, 
ir pasijuto vertas paniekos, kai karmelitas nuo jo nusigręžė 
šventas ir nusižeminęs. Vieną akimirką jisai netgi panoro 
sekti pamokslautojo filantropijos ir nesavanaudiškumo pa- 
vyzdžiu, tačiau tas noras blykstelėjo it žaibas niauriame 
skliaute, kur nėra kam sugauti jo liepsna, ir Gloveris iš lėto 
ėmė leistis žemyn nuo kalvos į kitą pusę, negu kartezietis, 
užmiršdamas jį ir jo mokymą, graužiamas būkštavimų dėl 
dukters ir savo paties likimo. 


DVIDEŠIMT AŠTUNTAS SKYRIUS 


Kuo žavi užkariautojų Iemtis? 

Istorijom jų žygdarbių didžių? 

Jų turtais? Kapo marmuru slidžiu? 

Jų širdys buvo narsios, kupinos vilčių. 


Baironas 


Kai pasibaigė laidotuvių apeigos, ta pati flotilija, kur 
atplaukė čia per ežerą, iškilmingai ir liūdnai išsirikiavusi, 
dabar pasirengė grįžti su išskleistomis vėliavomis, visokiau- 
siais būdais rodydama džiaugsmą ir linksmumą, nes nebuvo 
daug laiko šventėms švęsti, kadangi greitai turėjo įvykti 
baisusis susirėmimas tarp kiuhilų klano ir didžiausio jų prie- 
šo. Todėl buvo nutarta pakasynas ir pokylį, kuris paprastai 
keliamas jaunojo įpėdinio garbei, padaryti kartu. 

Kai kas prieštaravo tokiam patvarkymui, galinčiam tu- 
rėti blogų pasekmių. Tačiau, antra vertus, tai buvo lyg koks 
ypatingas kalnėnų jausmų ir papročių išreiškimas,— jie iki 
šių dienų turi palinkimą į skausmą įmaišyti truputį juokin- 
gumo, o į linksmybę šiek tiek liūdesio. Paprastai Žmonės 
bijo kalbėti arba galvoti apie tą, kurį mylėjo ir neteko, ta- 
čiau mąsliems ir smarkiems kalniečiams tai nebūdinga. Čia 
ne tik jaunimas kalba apie būdą ir šlovę tėvų, kurie (toks 
jau yra žmonių gyvenimas) susilaukė mirties anksčiau už 
vaikus, tačiau netgi našliai paprasčiausiai šnekučiuodamiesi 
nuolatos mini velionį vyrą ar žmoną, o dar keisčiau, kad 
ir tėvai labai dažnai prisimena, kokie gražūs ar narsūs buvo 
mirusieji jų vaikai. Matyti, škotų kalniečiai netiki, kaip ki- 
tose šalyse įprasta, kad mirtis juos išskiria su draugais vi- 
siškai ir amžinai, todėl ir kalba apie brangius jiems Žmones, 
nuėjusius į kapą anksčiau jų, tarytum tieji būtų leidęsi į to- 
limą kelionę, kurią ir jie patys netrukus pradės. Todėl ir 
pakasynų, visoje Škotijoje priimtų apeigų, sujungimas su 
puota, skirta pagerbti jaunąjį vadą, niekam neatrodė smerk- 
tinas. 

Ta pati eldija, kuri ką tik nuplukdė mirusįjį į kapą, dabar 
nešė jaunąjį Makianą į naują garbingą postą. Ir menestreliai 
sveikino įpėdinį Ekiną kuo linksmiausiomis dainomis, nors 
neseniai gailiausia rauda lydėjo Gilkristą į kapą. Iš visų 
luotų sklido linksma ir didinga muzika vietoj skausmo ai- 
manos, kuri taip neseniai aidėjo Lok Tėjaus krantuose; 
tūkstančiai balsų giedojo himną jaunajam vadui, kuris, ap- 
siginklavęs nuo galvos iki kojų, spindintis jaunatvišku gro- 
žiu ir gyvumu, stovėjo laivo priekyje, toje pačioje vietoje, 
kur ką tik gulėjo jo tėvo palaikai, o aplinkui jį stovėjo 
triumfuojantys draugai, kaip neseniai aplinkui tėvą nepa- 
guodžiamų raudotojų būrys. Viena valtis iš visos flotilijos 
plaukė lygia greta su šlovingąja eldija. Ją vairavo žilagal- 
vis milžinas Torkvilas Ąžuolas, o prie irklų sėdėjo daug di- 
desnio, negu normalaus augumo vyrai. Kaip stiprus ir lepi- 
namas vilkinis šuo, paleistas nuo virvės, strakalioja aplink 
gerąjį savo šeimininką, taip brolių valtis plaukinėjo pro 
vado eldiją čia iš vienos pusės, čia iš kitos, o kartais sukosi 
aplinkui tartum nebesitverdama džiaugsmu, bet tuo pat me- 
tu tartum budrus šuo, kaip mes jau palyginome, pavvdžiai 
neleido kitoms valtims iš flotilijos priplaukti arti, jeigu ne- 
norėjo apsiversti, smarkiai ir staigiai besisukinėdamos. Įbro- 
liui tapus kiuhilų klano vadu, jie irgi aukščiau pakilo, tad 
savo džiaugsmą reiškė aistringai ir netgi baisiai. 

Toli užpakalyje ir visai kitokių jausmų apimti plaukė 
keletas žmonių nedidukėje valtyje, kurią irklavo Bušelokas 
su vienu sūnumi, o Saimonas Gloveris buvo jų keleivis. 

— Jeigu norime nukakti į aną ežero galą, — tarė Saimo- 
nas savo draugui, — teks keletą valandų gerokai pasidar- 
buoti. 

Bet vos tik ištarė tuos Žodžius, brolių valties įgula, ar, 
kitaip sakant, leichtachai — vado asmens sargybiniai, gavę 
ženklą iš vado eldijos, užgulė ant irklų ir susigretino su 
Bušeloko laiveliu, tada užmetę ant jo šikšninę virvę, kurią 
Nielas pririšo prie savo pirmgalio, vėl ėmėsi irklų, ir, ne- 
paisant, kad dabar jie tempė dar ir mažąjį laivelį, lėkė per 
ežerą beveik tokiu pat greičiu, kaip pirma. Laivelį traukė 

taip greitai, kad, rodėsi, jis tuoj apsivers arba subyrės 
į šipulius. 

Saimonas Gloveris žiūrėjo su baime į tą pasiutusį plau- 
kimą, kai protarpiais laivelio kraštai vos per porą colių 
likdavo virš vandens paviršiaus, ir nors jo draugas Nielas 
Bušelokas paaiškino, kad visa tai daroma jam pagerbti, Glo- 
veris troško iš visos širdies kuo greičiau tą kelionę užbaigti. 
Jo troškimas išsipildė, ir daug veikiau, negu jisai tikėjosi, 
kadangi iškilmėms parinktoji vieta buvo ne toliau kaip už 
keturių mylių nuo kapų salos, kad paskui, pokyliui pasibai- 
gus, vadui būtų patogu iškeliauti į pietryčius. 

Pietinėje Lok Tėjaus pusėje ties įlanka blizguriavo smė- 
lio atabradas, kur patogu buvo sustatyti laivus, o ant sau- 
sos, aukštų miškingų kalvų apsuptos pievos, kuri jau buvo 
apsidengusi pirmąja pavasario žaluma, ėjo karšta ruoša 
svečių priėmimui. 

Kalnėnai, kurie yra gerai žinomi kaip puikūs dailidės, 
pastatė puotai ilgą pavėnę, arba vasarinę vaišių menę, kur 
galėjo tilpti pora šimtų žmonių, o daugybė mažų trobelių 
aplinkui, matyt, buvo skirtos nakvynei. Tos laikinos menės 
sijos ir kolonos buvo iš pušinių rąstų su visa žieve, gegnės 
ir sienos iš pušinių karčių, tankiai išpintos žaliomis eglių ir 
kitų amžinai žaliuojančių medžių šakomis, parsineštomis iš 
miškų, o stogas apdengtas viržiais, kurių gausybė augo ap- 
linkui. Patys įžymiausi svečiai buvo pakviesti į šitą miško 
rūmą. Kiti, ne tokie įžymūs, turėjo vaišintis įvairiose ilgose 
stoginėse, pastatytose ne taip dailiai, o netašytų lentų stalai, 
sustatyti po atviru dangumi, buvo skirti gausingai miniai. 
Kiek tolėliau matėsi laužai, kur ruseno medanglis ar degė 
malkos, o aplinkui juos daugybė virėjų tik zujo ir triūsė 
kaip velniai pragare. Duobėse, išraustose kalvos šlaite ir pri- 
krautose įkaitintų akmenų, kepė lyg krosnyse jaučiai, avys 
ir elniai, ant medinių iešmų kepė avys ir ožkos, o kitos, 
supiaustytos gabalais per sąnarius, it katiluose troško mai- 
šuose, padarytuose iš jų pačių odos, paskubomis susiūtuose 
ir pripiltuose vandens; aibės lydekų, upėtakių, lašišų ir kirš- 
lių čirškėjo ant karštų pelenų. Gloveris buvo matęs ne- 

maža kalnietiškų puotų, tačiau niekad neregėjo, kad vaišės 
būtų taisomos su tokiu barbarišku užmoju. 

Tačiau jis maža teturėjo laiko stebėti, kas dedasi aplin- 
kui. Vos jiems išlipus ant kranto, Bušelokas kiek sumišęs 
pasakė, kad jeigu jų nepakvietė į menę (atrodo, to pakvie- 
timo jisai tikėjosi), jie turi pasirinkti geresnę vietelę kurio- 
je nors paprastesnėje stoginėje, ar trobelėje, ir jau buvo 
bežengiąs ton pusėn, bet jį sulaikė vienas vado asmens 
sargybinis, einąs ceremonmeisterio pareigas, ir pašnibždėjo 
kažin ką Bušelokui į ausį. 

-— Taip ir maniau, — tarė kerdžius atlyžęs.— Taip ir ma- 
niau, kad nei tolimas svečias, nei žmogus, kuris turi tokias 
pareigas. kaip aš, nebus aplenkti ir nepakviesti prie didžiojo 
stalo. 

Taigi juos nuvedė į didžiąją menę, kur stovėjo ilgi stalai, 
jau beveik visi svečių apsėsti; tie, kuriems buvo pavesta 
šeimininkauti, dėjo priešais juos gausias, kad ir primityviai 
paruoštas, vaišes. Jaunasis vadas, nors ir matė Gloverį ir 
kerdžių įeinant, tačiau nė vieno nepasveikino, o vietas jiems 
paskyrė gana atokiame kampe, tolokai nuo druskinės (di- 
džiulio senoviško sidabrinio indo), vienintelio brangaus daik- 
to ant šio stalo, laikomo tam tikru paladijumu, išimamu 1r 
naudojamu tik labai iškilmingomis progomis, tokiomis, kaip 
dabar. 

Bušelokas, kiek nepatenkintas, suniurzgėjo Saimonui sės- 
damasis: 

— Pasikeitė laikai, bičiuli. Jo tėvas, amžiną. jam atilsį, 
būtų pašnekinęs mudu abu, bet tokio blogo elgesio jisai iš- 
moko tenai tarp jūsų, sasenakų, Žemutinėje Škotijoje. 

Gloveris nematė reikalo atsakyti į tokią pastabą; užuot 
atsakęs, jis ėmė apžiūrinėti papuošalus, žalumynus ir ypač 
odas, kuriais buvo išdabintas menės vidus. Įdomiausi papuo- 
šalai čia buvo daugybė kalnietiškų šarvų su plieno šalmais, 
kovų kirviais, dvirankiais kardais, kurie kabojo aukštai ant 
sienų kartu su skydais, brangiai ir turtingai išrašytais. Kiek- 
vieni šarvai buvo užkabinti ant puikiai išdirbtos elnenos, 
taip jie dar gražiau atrodė ir buvo apsaugoti nuo drėgmės. 

— Čia yra išrinktųjų kiuhilų klano kovotojų šarvai, — su- 
šnibždėjo Bušelokas.— Matai, jų dvidešimt devyni, o pats 
Ekinas trisdešimtasis, bet jis šiandien su šarvais, kitaip čia 
būtų visos trys dešimtys. Tačiau jis negavo tokių gerų šarvų, 
kokius reikėtų turėti Verbų sekmadienį. O antai ten devy- 
nios šarvuotos aprangos, tos didžiosios, tai asmeninių vado 
sargybinių, iš kurių tiek daug tikimasi. 

— O tos puikiosios elnenos,— paklausė Saimonas, nes pa- 
mačius jo amatui tinkamas gėrybes, pabudo profesinė aist- 
ra, — kaip manai, ar vadas nenorėtų nebrangiai jas parduo- 
ti? Jos labai gerai eina, nes riteriai nešioja iš jų siūtus 
berankovius po šarvais. 

— Argi neprašiau tavęs,— tarė Nielas Bušelokas,— ne- 
kalbėti apie tokius dalykus. 

— Aš kalbu apie šarvus,— atsakė Saimonas.— Norėčiau 
paklausti, ar yra bent vieni, padaryti garsiojo Perto ginkli- 
ninko Henrio Vindo? 

— Dar blogiau pataikei,— tarė Nielas.— Išgirdęs to žmo- 
gaus vardą, Ekinas ima šėlti it viesulas po ežerą, tačiau 
niekas nežino dėl kokios priežasties. 

„O aš numanau“,—- dingtelėjo mintis mūsų Gloveriui, ta- 
čiau jis neišsidavė, Ką galvoja, ir dukart jau prasitaręs pa- 
šnekesyvie apie nemalonius dalykus, jis nenorėjo daugiau ką 
besakyti, tad, kaip visi kiti aplinkui, ėmėsi valgymų. 

Mes pakankamai papasakojome apie valgio taisymą, kad 
skaitytojas galėtų padaryti išvadą, jog vaišės, nors ir gau- 
sios, buvo. gana paprastos. Pagrindinį patiekalą — didelius 
mėsos gabalus — valgė. mažai tepaisydami pasninko, nors 
savo dalyvavimu puotą pagerbė ir suteikė jai šventumo ke- 
letas vienuolių iš salos vienuolyno. Lėkštės buvo iš medžio, 
medinės buvo ir taurės, suspaustos metalo lankeliu, iš kurių 
puotautojai gėrė stiprius gėrimus, o taip pat mėsos sultinį, 
laikomą gardun:.ynu. Taip pat daug buvo pataisyta valgių iš 
pieno, kurį visi labai mėgo ir gėrė iš tų pačių taurių. Duo- 
nos trūko, tačiau Gloveriui ir jo šeimininkui padavė du 
nedidelius kepaliukus. Valgydami (taip priimta visoje Brita- 
nijoje) jie naudojosi savo peiliais, vadinamaisiais skinais, 

arba nedideliais durklais — dirkais, visai negalvodami, jog 
tie ginklai kartais naudojami daug žiauresniems tikslams. 

Ties stalo galu stovėjo tuščias krėslas, pakylėtas viena 
ar dviem pakopom nuo grindų. Virš jo kabojo stogelis iš 
šakelių ir gebenių, o ant jo gulėjo kardas makštyse ir su- 
lankstyta vėliava. Tai buvo mirusiojo vado krėslas, jo gar- 
bei paliktas tuščias. Ekinas sėdėjo ant žemesnės kėdės de- 
šinėje. 

Skaitytojas labai apsiriks, jeigu iš šio aprašymo susida- 
rys nuomonę, jog svečiai puolė prie siūlomų vaišių kaip 
išalkusių vilkų ruja. Atvirkščiai, kiuhilai laikėsi su savo- 
tišku pagarbiu santūrumu ir dėmesingumu kitų pageidavi- 
mams,— taip elgiasi primityvios tautelės, ypač tos, kurios 
amžinai vaikšto su ginklais, nes visuotinis mandagumo lai- 
kymasis yra būtinas, norint išvengti kivirčo, kraujo pralie- 
jimo ar nužudymo. Svečiai sėdosi į Torkvilo Ąžuolo nuro- 
dytas vietas,— jis, kaip tikras ceremonmeisteris, netarė nė 
žodžio, tik paliesdavo balta lazdele tą vietą, kur svečias 
turėjo atsisėsti. Susėdę pagal padėtį, svečiai kantriai laukė 
priklausančios savo porcijos, kurias jiems dalino leichtachai; 
narsiausieji genties vyrai ar labiausiai pasižymėję kariai 
gavo dvigubą davinį, kurį iškilniai vadino bieyfir, arba „„vy- 
ro norma“. Kai visus apdalijo, patarnautojai patys irgi su- 
sėdo į jiems skirtas vietas prie puotos stalo, ir kiekvienas 
gavo po tą didžiąją normą. Vanduo buvo pastatytas taip, 
kad kiekvienas galėtų ranka pasiekti, o servetėlių vietoje 
jie naudojosi minkštų samanų gabanėle, taigi čia, kaip ir 
per pokylius Rytuose, rankos buvo plaunamos po kiekvieno 
valgio. Svečiams bardas pasekė sakmę apie mirusiojo vado 
nuopelnus ir išreiškė klano tikėjimą, kad ir įpėdinio dorybės 
išsiskleis it žiedai. Po to išsakė visą genties genealogiją 
nuo pat Dalriadų. Arfininkai grojo viduje, o karo dūdmaišiai 
linksmino minią lauke. Svečiai šnekučiavo rimtai, ramiai, 
nekeldami balso, niekas nemėgino juokų laidyti, vien tik 
labai švelniai pasakydavo kokį sąmojį, tenorėdami tik šyp- 
seną sukelti. Niekas nešūkaliojo, niekas nesiginčijo; Saimo- 
nas Gloveris buvo pratęs girdėti šimtąkart didesnį kleges;į 

Perto gildijų šventėse, negu kad dabar, puotaujant dviem 
šimtam laukinių kalnėnų. 

Atrodo, kad nė išgėrę puotautojai nepasidarė judresni ir 
nepakeitė iškilniai rimto tono. Gėrimų ten buvo visokių. 
Vyno buvo duodama mažiausiai ir tik patiems žymiausiems 
svečiams, į.-kurių garbingą sąrašą Gloveris irgi buvo įtrauk- 
tas. Tiktai vynas ir kvietinės duonos kepalėliai tebuvo vie- 
ninteliai pagarbos ženklai per visą pokylį, tačiau Bušelokas, 
kuriam labai rūpėjo, kad nesusidarytų bloga nuomonė apie 
jo valdovo vaišingumą, nepraleido progos pagražbyliauti, 
kad čia esąs didelės pagarbos parodymas. Degtinė, kurią 
dabar kalniečiai smarkiai geria, tada dar mažai tebuvo ži- 
noma. Askvibą pilstė po mažą lašiuką, bet jisai taip kvepėjo 
šafranu bei kitomis žolėmis, jog ptiminė daugiau vaistažolių 
arbatą, negu puotos gėrimą. Dėl įvairovės įpildavo sidro ir 
midaus, tačiau alų, kurio buvo gausiai pridaryta ta proga 
ir kuris be perstojo ėjo ratu iš rankų į rankas, gėrė dau- 
giausia, bet vis tiek su dideliu santūrumu, kokio jau nebe- 
pamatysi šiais laikais. 

Kai jau visi svečiai prisivaišino, buvo iškilmingai pa- 
siūlytas tostas pagerbti velionį vadą; pokylininkų eilės su- 
šiužėjo nuo tyliai tariamų palaiminimų, o vienuoliai vieni 
patys garsiai užtraukė giesmę „Reguiem eternam dona"! 
O paskui įsiviešpatavo nepaprasta tyla, tartum kažko nuo- 
stabaus belaukiant, ir tada atsistojo Ekinas ir drąsiai, vyriš- 
kai, tačiau kartu kukliai atsisėdo į tuščiąjį krėslą ar, tikriau, 
sostą, išdidžiai ir tvirtai tardamas žodžius: 

— Šis krėslas yra mano tėvo palikimas, ir aš pareiškiu 
į jį savo teisę... telaimina mane dievas ir šventasis Baras! 

— Kaip tu valdysi savo tėvo vaikus?— paklausė vienas 
senis, velionio dėdė. 

— Aš ginsiu juos tėvo kardu ir būsiu jiems teisėjas po 
tėvo vėliava. 

Senolis drebančia ranka ištraukė sunkų kardą iš makštų 
ir, laikydamas už ašmenų, padavė jaunajam vadui, tuo tar- 

pu Torkvilas Ąžuolas išskleidė klano vėliavą ir pamojavo 
ja virš Ekino galvos; Ekinas be galo vikriai ir grakščiai 
sumostagavo didžiuoju kardu tartum gindamas vėliavą. Gar- 
siais šūksniais svečiai išreiškė pritarimą gerbiamam savo va- 
dui, kuris kvietė būti jam ištikimais, ir nebuvo nė vieno, 
kas, žiūrėdamas į dailų ir liauną jaunuolį, būtų geidęs pri- 
siminti nelemtą pranašystę. Kai jis taip stovėjo su žvilgan- 
čiais šarvais, remdamasis į ilgą kardą ir grakščiais nusilen- 
kimais atsakydamas į sveikinimus, nuo kurių drebėjo oras 
viduje, lauke ir toli aplink, Saimonas Gloveris negalėjo at- 
sistebėti, kad šitas didingas vadas — tai tas pats vaikinukas, 
su kuriuo jisai ne perdaug meiliai elgdavosi, ir širdis jam 
suvirpėjo, pagalvojus, kad už tai jam gali būti atsimokėta. 

Šauksmams aptilus, suskambo menestrelių daina, ir per 
uolas, per žaliąsias girias nuaidėjo arfų ir dūdmaišių muzika, 
kaip neseniai ten girdėjosi gailios aimanos ir raudos. 

Nuobodu būtų pasakoti, kaip toliau ėjo įšventinimo puota, 
ir smulkiai išvardyti, kiek kartų buvo keliamos taurės už 
ankstesnius klano didvyrius ir už visus dvidešimt devynis 
stipruolius, kurie turės kovoti būsimajame susirėmime, jau- 
najam vadui dalyvaujant ir vadovaujant. Bardai, kurie nuo 
seno laikė save ne tik poetais, bet ir aiškiaregiais, išdrįso 
pranašauti jiems kuo nuostabiausią pergalę ir pasakojo, su 
kokiu įtūžiu Žydrasis Šakalas,— kiuhilų kiano emblema,— 
sudraskys į skutelius Kalnų Katiną.— gerai žinomą chatanų 
klano ženklą. 

Jau visai arti saulėlydžio ąžuolinis sidabru kaustytas puo- 
delis, vadinamas malonių taure, buvo paleistas ratu aplink 
stalą, kaip ženklas skirstytis, nors tie, kam dar nebuvo nusi- 
bodę, galėjo eiti į kurią nors mažesnę stoginę ir dar išgerti. 
Bušelokas nuvedė Saimoną Gloverį į mažą lapinę, parengtą, 
atrodo, tik vienam asmeniui, kur iš viržių ir samanų buvo 
pataisytas kuo minkščiausias guolis, kokį tik galima patai- 
syti pavasarį, O taip pat gausiai prikrauta skanėstų, likusių 
nuo puotos stalo,— visa tai rodė, jog kažkas su dideliu dė- 
mesiu pasirūpino, kad svečiui būtų patogu. 

— Niekur neik iš lapinės,— pasakė Bušelokas, atsisvei- 

kindamas su savo draugu ir globotiniu,— čia tavo poilsio 
vieta. Tokią sambrūzdžio naktį ją tuoj kas nors užims, vos 
tiktai išeisi, juk lapė tuoj šmurkšteli į bebro olą, vos tik 
jam pasišalinus. 

Saimonui Gloveriui labai patiko toks patvarkymas. Jis 
buvo nuvargęs nuo dienos bruzdesio ir troško poilsio. Su- 
kramtęs kąsnelį, nors valgyti ir nenorėjo, ir išgėręs taurę 
vyno, kad būtų šilčiau, tyliai sukalbėjo vakarinę maldą, įsi- 
supo į savo apsiaustą ir atsigulė į patalą, kuris jau iš senų 
laikų buvo jam įprastas. Pasilikusių puotauti svečių klegesys, 
šnekos ir visokie šūkaliojimai lauke neilgai jam trukdė — 
maždaug po dešimties minučių jis kietai miegojo, tartum 
savo lovoje namie, Kerfju gatvėje. 


DVIDEŠIMT DEVINTAS SKYRIUS 


Įsikando mano dukterį... 
Šekspyras, „Hamletas“ 


Dvi valandas prieš tetervinui suburbuliuojant, Saimoną 

Gloverį pažadino gerai pažįstamas balsas, kuris jį pašaukė 
vardu. 
+ — Konakaras?— atsiliepė jisai ir pakirdo iš miego.— Negi 
jau vėlus rytas?— Pakėlęs akis jis pamatė sapne regėtą ŽžŽmo- 
gų, stovintį priešais: tą pačią akimirką jį užplūdo praeitos 
dienos prisiminimai, ir jis nustebo, kad vaidinys turėjo tą 
pačią išvaizdą, kaip ir sapne,— tai ne kalnėnų vadas su žvil- 
gančiais šarvais, su kalaviju rankoje, kaip praeitą vakarą, 
o Konakaras iš Kerfju gatvės, kukliu pameistrio drabužiu, 
su ąžuoline kuoka rankoje. Net tikras vaiduoklis mūsų Perto 
miestelėną būtų mažiau nustebinęs. Taip jam besistebint, jau- 
nuolis pasuko į jį žibintą su švytinčiu pūzru ir atsakė į Glo- 
verio miegūstą šūktelėjimą: 

— Tikrai taip, tėve Saimonai, čia Konakaras atėjo at- 

naujinti senos pažinties tokiu metu, kada mūsų šneka neat- 
kreips bereikalingo dėmesio. 

Taip sakydamas, jis atsisėdo ant kryžiokų, kurie čia at- 
stojo kėdę, pasistatė šalia žibintą ir vėl prašneko kuo malo- 
niausiu tonu. 

— Daug dienų, aš naudojausi tavo vaišingumu, tėve Sai- 
monai, tikiuosi, kad tu nieko nestokoji mano namuose? 

— Ne, nieko, Ekinai Makianai,— atsakė Gloveris, kadan- 
gi keltų kalbos ir manierų paprastumas atmeta visokius pa- 
garbos titulus,— šiuo pasninko metu netgi viskas pernelyg 
gerai, o tuo labiau per gerai man — gėda ir pagalvoti, kaip 
jūs skurdžiai gyvenote Keriju gatvėje. 

— Pernelyg gerai gyvenau, jūsų paties žodžiais tariant, — 
atsakė Konakaras,— palyginus, kiek užsitarnaudavo tingus 
pameistrys ir kiek galėjo trokšti jaunas kalnėnas. Bet vakar, 
nors, Manau, valgymų užteko, bet ar nepasirodė jums, gera- 
sis Gloveri, kad jūs priimamas ne perdaug pagarbiai? Ne- 
reikia atsiprašymų — žinau, kad pasirodė. Bet aš dar jau- 
nas ir mano autoritetas tarp kalnėnų ne toks jau didelis, 
tad neturiu per anksti atkreipti jų dėmesio į tą laiką, kada 
gyvenau Žemutinėje Škotijoje, nors to aš niekada nepa- 
miršiu. 

— Labai gerai suprantu priežastį — atsakė Saimonas, — 
todėl aš be didelio noro, teisingiau pasakius, tiesiog per 
prievartą apsilankiau taip anksti. 

— Nekalbėkit taip, tėve, nekalbėkit! Labai puiku, kad 
jūs atvykote pamatyti mane visame spindėjime, kol jis dar 
neužgeso... Atvykęs čia po Verbų sekmadienio, kažin ką 
ir kaip rastumėt mūsų valdomose žemėse! Gal čia, kur dabar 
stovi Makiano puotos menė, Kalnų Katinas įsitaisys sau 
migį. 

Jaunasis vadas nutilo ir priglaudė prie lūpų kuokos ga- 
lą, tartum užgindamas sau toliau kalbėti. 

— Nėra ko taip bijoti, Ekinai,— tarė Saimonas nelabai 
ryžtingai, kaip lengvabūdžiai ramintojai mėgina nukreipti 
draugų mintis nuo neišvengiamo pavojaus. 

— Yra ko bijoti, juk gresia pavojus, kad mes visi žūsi- 
me,— atsakė Ekinas,— o kad turėsime didelių nuostolių, nė- 
ra abejonės. Stebiuosi, kaip tėvas sutiko su tokiu kiastingu 
Oibenio pas.ūlymu. Jeigu Makdžilis Katanakas sutiktų su 
manimi, tai mes, užuot lieję geriausių vyrų kraują Žžūtbūti- 
nėje dvikovoje, verčiau nueitume į Stredmorą, visus išmuš- 
tume ir valdžią paimtume į savo rankas. Aš valdyčiau Pertą, 
o jis Dandį, ir visas Didysis Slėnis iki pat Tėjaus ištakų būtų 
mūsų. Tokios išminties aš išmokau iš jūsų, žilagalvi tėve 
Saimonai, kai stovėdavau, laikydamas dubenį, už jūsų nu- 
garos ir klausydavausi jūsų kalbų su beiliu Kreigdeiliu. 

„Ne veitui sakoma: kalba — sidabras, tylėjimas — auk- 
sas,— pagalvojo Gloveris.— Aš pats laikiau žvakę, šviesda- 
mas velniui kelią į piktadarybę." 

Bet garsiai jis tiktai tepasakė: 

— Dabar jau per vėlu. 

— Iš tiesų per vėlu!— atsakė Ekinas.— Kovos sąlygos jau 
patvirtintos ženklais ir antspaudais; abiejų klanų — kiuhilų 
ir chatanų deginanti neapykanta įpūsta į neužgesinamą lau- 
žą nuo abipusių įžeidinėjimų ir pasityčiojimų. Taip, jau per 
vėiu... Bet grįžkime prie tavo reikalų, tėve Gloveri. Kaip 
sužinojau iš Nielo Bušeloko, tave čia atvijo religija. Iš tik- 
rųjų, žinodamas tavo išmintingumą, niekaip negaliu patikėti, 
kad tu nesutari su motina bažnyčia. Va senas mano pažįs- 
tamas, tėvas Klementas, yra vienas iš tų, kurie stengiasi nu- 
sipelnyti erškėčių vainiką ir nukryžiavimą ir mano, kad 
labiau verta apkabinti stulpą virš degančio laužo, negu my- 
linčią nuotaką. Jis, tikras keliaujantis riteris, nori apginti 
savo religines pažiūras, kur tik pasirodo, tuoj kelia kardą. 
Jis susiginčijo su Sibilės salos vienuoliais dėl kažkokių ten 
tikėjimo tiesų... Ar matėt jį“ 

— Mačiau;— atsakė Saimonas,— bet mudu mažai tesikal- 
bėjome, nes nebuvo laiko. 

— O ar nesakė jisai, kad yra dar trečias asmuo... dar 
vienas pabėgėlis dėl religijos, Kuriam labiau reikia globos, 
negu jums, atsargiam miestelėnui, ar jam, rėksmingam pa- 
mokslautojui, ir kurį mes iš visos širdies priimtume? Esi 

nenuovokus, žmogau, ir nemoki atspėti, kad aš turiu galvo- 
je. tavo dukterį, Ketriną! 

Pastaruosius žodžius jaunasis vadas ištarė angliškai ir 
toliau jau kalbėjo ta kalba, tartum bijodamas, kad kas 
nepasiklausytų; ir kalbėjo jau nebe taip ryžtingai. 

— Mano duktė Ketrina,— tarė Gloveris, prisimindamas, 
ką šnekėjo jam kartezietis,— yra gyva ir saugi. 

— Bet kur ir su kuo?— paklausė jaunasis vadas.— Ir ko- 
dėl neatvyko jinai kartu su jumis? Manote, kad vado šei- 
mininko dukrai prižiūrėti kiuhilų klane nėra keilakių!, to- 
kių vikrių, kaip senoji Dorotė, kuri ne kartą yra pliaukš- 
telėjusi man per žandą? 

— Dar kartą dėkoju,— tarė Gloveris,— ir visai neabejo- 
jų, kad jūs galite ir norite apsaugoti mano dukterį taip pat 
gerai, kaip ir aš pats. Bet viena garbinga ledi, sero Patriko 
Čarterio bičiulė, pasiūlė jai saugų prieglobstį, tad kam jai 
ta ilga ir pavojinga kelionė per dyką ir klaidžią šalį? 

— Ak taip. seras Patrikas Čarteris— atsiliepė Ekinas 
jau šaltesniu ir santūresniu balsu.— Jam, žinoma, turi būti 
suteikta pirmenybė prieš visus kitus, man rodos, jis yra 
jūsų draugas? 

Saimonui Gloveriui parūpo nubausti berniūkštį už apsi- 
metimą, nes juk tai jį keturis kartus į dieną tekdavo barti 
už tai, kad bėgdavo į gatvę pasižiūrėti, kaip pro šalį joja 
seras Patrikas Čarteris, bet jis atspėjo jo nusiteikima ir 
tarė paprastai: 

— Seras Patrikas Čarteris septynerius metus buvo Per- 
to meras; jis yra meras ir dabar, nes mūsų magistratai ren- 
kami ne per gavėnią. o per šventą Martyną. 

— Ak, tėve Gloveri,— tarė jaunuolis, jau daug meiliau 
ir draugiškiau,— jūs esate matęs Perte tiek puošnių reginių 
ir paradų, kad, palyginus su jais, mūsų paprasta šventė ma- 
žai tegalėjo jums patikti. Ką jūs manote apie mūsų vaka- 
rykštes iškilmes? 

— Jos buvo didingos ir jaudinančios,— tarė Gloveris,— 

o man, pažinojusiam tavo tėvą, tuo labiau. Kai tu, parimęs 
ant kardo, daireisi aplinkui, man pasirodė, kad senasis ma- 
no draugas Gilkristas Makianas pakilo iš kapo, atjaunėjęs 
ir atgavęs jėgas. 

— Tikiuosi, kad aš laikiausi drąsiai ir nepasirodžiau bai- 
lus pameistrys, su kuriuo jūs... su kuriuo jūs elgdavotės 
taip, kaip jis nusipelnydavo. 

— Ekinas ne daugiau panašus į Konakarą,— tarė Glo- 
veris,— kaip drugelis į vikšrą. 

— Kaip manot, ar dabar, kai esu įgijęs valdžią, kurią 
mėgsta visos moterys, gal ir į mane pradės žvilgčioti mergi- 
nos? Tiksliau kalbant, ką būtų pagalvojusi apie mane 
Ketrina tada, per iškilmes? 

„Artinamės prie seklumos, — pagalvojo Saimonas Glove- 
ris,— jeigu nepasiseks vikriai išvairuoti,  atsitrenksime 
į dugną.“ 

— Daugelis moterų, Ekinai, mėgsta blizgesį, bet aš ma- 
nau, kad mano duktė Ketrina yra išimtis. Jinai džiaugtųsi, 
kad jos šeimos draugui, su kuriuo ji kartu užaugo, taip pui- 
kiai sekasi, bet spindintis Makianas, kiuhilų klano vadas, 
jai nebūtų brangesnis už našlaitį Konakarą. 

— Ji yra kilnios širdies ir nesavanaudiška,— atsakė jau- 
nasis vadas.— Bet jūs pats, tėve, pažįstate gyvenimą daug 
geriau, negu ji, ir geriau galite spręsti, ką duoda galybė ir 
turtas tiems, kas jų įgyja. Pagalvokite ir atsakykite nuošir- 
džiai, kokios būtų jūsų mintys, jeigu matytumėte Ketriną po 
baldakimu, valdančią daugiau kaip šimtą kalnų ir dešimt 
tūkstančių šventai ištikimų vasalų, 0 už visas tas gėrybes 
ji teturi atiduoti savo ranką žmogui, kuris ją myli labiau 
už viską pasaulyje. 

— Tau, Konakarai?— paklausė Saimonas. 

— Taip, vadinkite mane Konakaru.. man patinka tas 
vardas, nes taip vadino mane Ketrina. 

— Atvirai pasakius, — tarė Gloveris, stengdamasis kuo 
labiau sušvelninti nepalankų savo atsakymą,— aš slaptai 
trokštu, kad mudu abu su Ketrina galėtume ramiai gyventi 
Kerfju gatvėje su vieninteliu mūsų vasalu — senąja Dorote. 

— Ir su vargšeliu Konakaru taip pat, ar ne? Jūs nepa- 
liktumėte jo vienišo kentėti savo didybėje? 

— Seniesiems savo draugams,— atsakė Gloveris,— aš ne- 
galiu linkėti tokios blogybės, kad sunkią valandą norėčiau 
jiems atimti narsų jauną vadą, o tam vadui — šlovę, kurią 
jis netrukus turi užsikariauti, jiems vadovaudamas būsima- 
me susirėmime. 

Ekinas suirzęs prikando lūpą, o paskui atšovė: 

— Žodžiai... žodžiai. tušti žodžiai, tėve Saimonai. Jūs 
labiau bijote kiuhilų, negu juos mylite, ir įsivaizduojate, 
jog jų pasipiktinimas bus baisus, sužinojus, kad jų vadas 
veda Perto miestelėno dukrą. 

— O jeigu bijau tokios pabaigos, Hektorai Makianai, tai 
ne be priežasties. Kuo baigėsi visos tos nelygios vedybos 
Makelenmorų ir galingųjų Maklinų šeimose, ar netgi pačių 
salyno valdovų šeimose Ko susilaukė ambicingosios įsibro- 
vėlės?— Tik ištuokos ir nušalinimo nuo paveldėjimo, o kar- 
tais dar blogesnio likimo. Tu juk negali būti kunigo su- 
tuoktas su mano mergaite, nebent tik kairiąja ranka!, o aš. ..— 
jis sutramdė besiveržiantį pyktį, nes bekalbėdamas ėmė karš- 
čiuotis, ir užbaigė— O aš esu nors ir kuklus, bet garbin- 
gas Perto miestelėnas, kuriam maloniau matyti savo dukrą 
tikra ir teisėta savo luomo amatininko žmona, negu įtei- 
sinta monarcho sugulove. 


— Aš noriu vesti Ketriną kunigui ir visam pasauliui da- 
lyvaujant, prie altoriaus ir prie juodųjų Ajonos uolų!-— tarė 
įsikarščiavęs jaunikaitis.— Ją myliu nuo pat vaikystės ir su- 
tinku būti su ja surištas visais bažnyčios ir garbės saitais. 
Aš apsiklausinėjau mūsų žmonių. Kad tik laimėtume mūšį 
(o širdis man sako, kad viltis laimėti Ketriną padės tikrai 
laimėti ir mūšį) — tada aš būsiu jų mylimas ir visagalis 
viešpats, ir, nors įsigeidęs paimčiau žmoną iš paties elgetyno, 
jie sutiks ją su džiaugsmu, tartum paiies Makelenmoro duk- 
terį. Bet jūs atmetate mano piršimąsi?— rūsčiai tarė Ekinas. 


! Vedybos „kairiąja ranka“ — nelygios vedybos aukšto tituluoto 
asmens su žemesnio luomo moterimi. 

— Tu trauki iš manęs užgaulius žodžius,— tarė senasis 
Gloveris,— o paskui pats mane už juos nubausi, nes esu vi- 
siškoje tavo valdžioje. Bet aš sutinku išleisti savo dukterį 
tik už lygaus vyro. Širdis jai plyštų nuo nuolatinių kariavi- 
mų ir kruvinų reginių, kurie skirti tavo daliai. Jeigu tikrai 
ją myli ir prisimeni, kaip ji nekenčia kivirčų ir kovų, tai 
nenorėsi įtraukti jos į gyvenimą, kupiną karo baisumų, o juk 
tau, kaip ir tavo tėvui, teks norom nenorom be paliovos 
kariauti. Pasirink, sūnau, už nuotaką kokią nors kalnėnų 
vado arba net išdidaus žemumų didiko dukrą. Tu esi gražus, 
jaunas, turtingas, aukštos kilmės ir galingas, tad pasipiršęs 
nebūsi atstumias. Lengvai rasi moterį, kuri džiaugsis tavo 
pergalėmis ir mokės padrąsinti pralaimėjus. O Ketrinai per- 
galė bus tokia pat atgrasi, kaip ir pralaimėjimas. Karys 
turi dėvėti plieninę pirštinę, nes pirštinaitė iš minkštos odos 
per valandą išlakstys į skutelius. 

Tamsus liūdesio debesys nuslinko jaunojo vado veidu, ku- 
ris ką tik švytėjo. 

— Sudie,— tarė jis,— vienintelei mano vilčiai, kuri švie- 
tė man kelią į šlovę ir peigalę!-—- Jis ilgai tylėjo ir įtemptai 
galvojo, nunarinęs galvą, suraukęs antakius, sunėręs rankas. 
Paskui pakėlė rankas ir tarė:— Tėve, — juk jūs visada bu- 
vote man tėvas, — turiu pasakyti jums vieną paslaptį. Protas 
ir išdidumas pataria man tylėti, bet likimas liepia ir aš turiu 
paklusti. Išduosiu jums kuo slapčiausią ir kuo brangiausią 
paslaptį, kokią gali patikėti vyras vyrui. Bet saugokitės. .. 
nesvarbu kaip baigtųsi mūsų pašnekesys, vis tiek saugokitės 
prasitarti kam nors bent puse lūpų apie tai, ką aš jums 
patikėiau, nes žinokite, kad ir kokiame nuošaliame Škotijos 
kampelyje jūs pasislėpsite, aš turiu ten ausų jums išgirsti ir 
ITanką su durklu išdaviko krūtinei perverti. aš esu. bet 
žodis nenori eiti nuo lūpų! 

— Tada netark jo,— sulaikė išmintingasis Gloveris,— pa- 
s:aptis jau nebe paslaptis, Kai prasiveržia pro lūpas, o aš 
nenoriu sužinoti tokios pavojingos slapties, kaip tu kad 
gąsdini. 

— Taip, bet aš turiu pasakyti, o jūs turite isgirsti — tarė 
jaunuolis.— Ar jums teko kariauti, turint tiek metų, kiek 
man dabar? 

— Tik vieną sykį — atsakė Saimonas,— kai pietiečiai bu- 
vo užpuolę šlovingąjį miestą. Kaip ir kiti mūsų amato vyrai, 
kurie pagal savo paskirtį turėjo eiti sargybą ir budėti, aš 
buvau pašauktas miesto ginti. 

— O kaip jūs tada jautėtės?— pasiteiravo jaunasis vadas. 

— Kokią tai turi svarbą mudviejų reikalams?— paklausė 
Saimonas, gerokai nustebęs. 

— Labai didelę, kitaip aš neužduočiau jums tokio klau- 
simo,— atsakė Ekinas vėl išdidžiu tonu, kuriuo jis vis pra- 
šnekdavo. 

— Nesunku seną žmogų pastūmėti leistis į šnekas apie 
praėjusius laikus, — tarė Saimonas, mielai nukreipdamas kal- 
bą nuo savo dukters, — ir aš turiu norom nenorom prisipa- 
žinti, kad mano jausmai tada buvo visai nepanašūs į tą 
smagų pasitikėjimą savimi ar netgi džiaugsmą, su kuriuo aš 
mačiau kitus vyrus einant į kovą. Mano gyvenimas ir mano 
darbas buvo labai taikingi, tad, nors prireikus drąsos man 
užtekdavo, tačiau, tur būt, niekada neteko man taip blogai 
miegoti, kaip tą naktį prieš kautynes. Galva plyšo, prisimi- 
nus girdėtus pasakojimus (mažai prasilenkiančius su tiesa) 
apie saksų lankininkus, kaip jie paleidžia strėlę kelias uo- 
lektis į tolį ir turi lankus trečdaliu ilgesnius, negu mūsų. 
Vos vos užsnūstu, bet tik šiaudelis iš čiužinio baksteis į šo- 
ną, aš vėl pašokstu, manydamas, kad jau anglo strėlė mane 
persmeigė. Rytmetį, kai jau visai nusikamavęs nuo nuovar- 
gio, užmigau, nubudino mane miesto varpas. kuris šaukė 
mus, miestelėnus, stoti prie sienų. Niekad man neatrodė 
jo skambesys toks gedulingas, kaip tą sykį. 

— Pasakokit. kas paskui atsitiko?— paklausė Ekinas. 

— Užsivilkau šarvus, kokius turėjau,— pasakojo Saimo- 
nas, — paprašiau motinos mane palaiminti,— jinai buvo drąsi 
moteris ir papasakojo man apie mano tėvo nuopelnus gi- 
nant šlovingojo miesto garbę. Tai suteikė man tvirtumo, 

pasijutau žymiai drąsesnis, patekęs tarp kitų amatininkų, 
kurie visi turėjo lankus, nes gi tu žinai, Perto gyventojai 
gerai moka šaudyti iš lankų. Išsiskirstėme prie sienų, o tar- 
pu mūsų įsimaišė keletas riterių ir ginklininkų, labai gerai 
šarvuotų, kurie laikėsi labai drąsiai, matyt, pasitikėdami savo 
šarvais, ir perspėjo mus, norėdami įkvėpti drąsos, kad jie 
nukirs kardais ar kirviais kiekvieną, kas mėgins palikti savo 
postą. Mane patį maloningai dėl to užtikrino senasis Kin- 
fonso Kariauninkas, kaip buvo pramintas gerojo mūsų 
sero Patriko tėvas, anuometinis Perto meras. Jis buvo Rau- 
donojo Korsaro, Tomo Longvilio, anūkas, o toks žmogus 
išlaiko žodį; be to, jis pasakė man, kad per tą bemiegę 
neramią naktį aš gerokai išbalau ir kad esu visai dar ber- 
niūkštis. 

— O tie jo įtikinėjimai pridėjo jums ryžtingumo ar bai- 
mės?— paklausė susidomėjęs Ekinas. 

— Ryžtingumo!-— nusistebėjo. Saimonas.— Manau, kad 
niekas nesuteikia žmogui daugiau drąsos, kai jis eina pa- 
sitikti tolimo pavojaus, kaip žinojimas, kad čia visai arti 
yra kitas pavojus ir jį stumia priekin. Taigi.. užlipau aš 
ant sienos gana drąsiai, ir kartu su kitais pastatė mane, kaip 
neblogą šaulį, ant stebėjimo bokšto. Tačiau, kai išvydau 
anglus, tvarkingai išsirikiavusius trimis stipriomis kolono- 
mis,— lankininkai priekyje, ginkluoti raiteliai užpakalyje, — 
ir žengiančius prieš mus į ataką, širdis man apmirė. Jie ėjo 
tiesiai į mus, ir kai kurie iš mūsų vos susilaikė į juos ne- 
šovę, tačiau šauti buvo griežtai uždrausta, ir mes turėjom 
stovėti nekrustelėdami, pasislėpę kaip galėdami geriau už 
sienos kyšulių. Kai pietiečiai iš ilgų gretų stebuklingai grei- 
tai persigrupavo eilėmis, kiekvienas karys stojo tiksliai į sa- 
vo vietą ir pasirengė užsidengti dideliais skydais, kuriuos 
jie statėsi priešais save, man kažkaip keistai užspaudė gerk- 
lę ir aš įsigeidžiau parbėgti namo ir išgerti ko nors stipres- 
nio. Bet, žvilgterėjęs į šoną, pamačiau garbųjį Kinfonso Ka- 
riauninką, tempiantį didelio lanko templę, ir pagalvojau, kad 
bus gaila, jeigu jis praras strėlę, šaudamas į tikrą škotą, 
kai priešais šitiek anglų, tai ir likau stovėti kur stovėjęs, 

patogiame kamputyje tarp dviejų iškyšulių. Anglai žengdami 
priekin įtempė temples ne ties krūtine, kaip jūsų kalnėnų 
narsuoliai, o ties ausimi, ir paleido į mus debesį lakių 
„kregždžių uodegėlių“, kad mes nė šventojo Andriaus pa- 
sišaukti nespėjome. Aš užsimerkiau, kai pamačiau juos ke- 
liant lankus, ir, tikriausiai, krūpčiojau, kai strėlės barkščiojo 
į parapetą. Tačiau apsidairęs ir pamatęs, kad sužeistas tik 
vienas Džonas Skvolitas, miesto šaulys, kuriam uolekties 
ilgumo strėlė buvo pervėrus žandikaulį, aš atgavau drąsą ir 
iššoviau pats gana noriai ir taikliai. Kažkoks neužauga, ku- 
ris kaip tik išsikišo pro skydą, parkrito su mano paleista 
strėle petyje. Meras sušuko: „Gerai prisiuvai, Saimonai Glo- 
veri!"— „Su šventuoju Jonu už jo miestą, amatininkai! — 
surikau aš, 0 juk tebuvau tik pameistrys. Ir patikėk manimi, 
toliau per visą kovą, kuri baigėsi priešų pralaimėjimu, aš 
tempiau templę ir leidau strėles ramių ramiausiai, tartum 
šaudydamas į taikinį, o ne į žmones. Taip nusipelniau ne- 
maža garbės ir vėliau visada manydavau, kad atsiradus rei- 
kalui (nes pats aš niekuomet neprasidėčiau) tos garbės ne- 
prarasčiau. Va ir viskas, ką galiu papasakoti. Turėjau ir 
kitokių pavojų, kurių kaip doras žmogus stengiausi išvengti, 
o kai negalėdavau išvengti, stodavau prieš juos kaip vyras. 
Kitaip tariant, žmogus Škotijoje turi gyventi drąsiai ir pa- 
kelta galva. 

— Supratau jūsų pasakojimą,— tarė Ekinas,— bet kažin 
ar bent truputį patikėsit manuoju, žinodamas, kokios aš esu 
kilmės, o svarbiausia, kad esu sūnus Žmogaus, kuris šio- 
mis dienomis buvo palaidotas...— laimė, kad jis ten guli, 
jis niekada nesužinos to, ką jūs dabar išgirsite! Žiūrėkit, 
tėve, mano atneštoji šviesa darosi mažesnė ir blankesnė, po 
kelių minučių jinai užges. bet, prieš jai išblėstant, baisu- 
sis sakinys turi būti pasakytas. Tėve, aš esu BAILYS! 
Pagaliau pasakiau, dabar mano negarbės paslaptį žino kitas 
žmogus! 

Jaunikaitis sukniubo, tartum sąmonės netekęs, nuo kan- 
čios, kurią sukėlė šis baisus prisipažinimas. Gloveris, apim- 
tas ir baimės, ir gailesčio, ėmėsi jį gaivinti. Atgaivinti pasi- 

sekė, bet sugrąžinti savitvardą — ne. Ekinas užsidengė veidą 
rankomis ir pravirko karčiomis ašaromis. 

— Dėl dievo meilės, susivaldyk,— tarė senasis vyras, — ir 
atsiimk atgal tą nelemtą žodį. Aš tave geriau pažįstu, negu 
tu pats — tu nesi bailus, o tik jaunas ir nepatyręs, taip, ir 
gal kiek perdaug užgaidus; tu dar neturi tvirtos barzdoto 
suaugusio vyro valios. Kas drįstų man tą pasakyti apie 
tave, Konakarai, aš jį melagiu pavadinčiau... Tu ne bai- 
lys — aš mačiau, kaip tavo akys užsižiebdavo drąsa, vos tik 
kas tave suerzindavo. 

— Tai išdidumo ir pykčio žiežirbos!— atsakė nelaiminga- 
sis jaunuolis,— bet ar spinduliavo tvirta valia? Kibirkštys, 
apie kurias jūs kalbate, krisdavo į bailią mano širdį kaip 
ant ledo lyties, kurios niekaip neuždegsi... Kai vieną aki- 
mirką įžeistas mano išdidumas stumia mane kovoti, kitą 
akimirką mano dvasios silpnumas stumia mane bėgti... 

— Tau trūksta ipratimo,— tarė Saimonas.— Belaipiodami 
per tvoras vaikai išmoksta perkopti bedugnes. Pradėk nuo 
mažyčių susidūrimų... kasdien su savo palydovais pratinki- 
tės naudoti ginklą. 

— O ar aš turiu tam laiko?— sušuko jaunasis vadas, pa- 
šokdamas tarytum nuo kokio baisaus vaizdinio.— Kiek die- 
nų beliko nuo šios valandos iki Verbų sekmadienio, ir kas 
laukia manęs tą dieną? Aptverta arena, iš kurios nė vienas 
karys negali pasitraukti it pririštas grandine prie stulpo 
vargšas lokys. Šešiasdešimt sveikatingų vyrų, kuo stipriau- 
sių ir karingiausių,— išskyrus tiktai vieną,— kokius tiktai 
gali atsiųsti iš kalnų Albionas, ištroškę pralieti vienas kito 
kraują, kai tuo tarpu karalius su savo didikais ir tūkstan- 
čiai rėksnių aplink laukia kaip kokiam teatre, kurstydami 
demonišką jų įniršį. Džerškia kardai, liejasi kraujas, vis 
daugiau, greičiau, vis raudonesnis. jie puola vienas kitą 
kaip bepročiai. jie drasko vienas kitą it laukiniai žvėrys. 
sužeistuosius mirtinai sutrempia kojomis jų pačių draugai! 
Nuteka kraujas, rankos nusilpsta. bet negali būti jokių 
paliaubų ar atvangos, kol bent vienas iš tų sužalotų nelai- 
mingų vyrų tebėra gyvas! Čia nėra kur užsiglausti už danty- 

tos sienos kyšulių, nėra šaudomų ginklų, vyras rems vyrą 
tol, kol nebenulaikys ginklo ir nebegalės tęsti tos baisios 
kovos. Jau vien įsivaizdavus tą lauką, darosi baisu. Kaip 
manote, koks jis bus iš tikrųjų? 

Gloveris tylėjo. 

— Dar kartą klausiu, ką jūs apie tai manote? 

— Galiu tik tavęs pagailėti, Konakarai, — tarė Saimo- 
nas.— Nelengvas daiktas būti tokios iškilnios atšakos ai- 
niu... įžymaus tėvo sūnumi... gimti dideliu rikiuočių va- 
du. ir neturėti arba bent manyti, kad neturi (nes aš tikiu, 
kad čia daugiausia kalta jautri vaizduotė, kuri daug kartų 
perdeda pavojų) tos paprastos ypatybės, kurią turi kiekvie- 
nas peštynių gaidys, jeigu tik jis ne veltui gauna grūdų 
saują, kiekvienas šuo, jeigu jis ne veltui graužia kaulą. Bet 
kaip atsitiko, kad suvokdamas, jog nesugebėsi laimėti šio 
mūšio, tu vis dėlto siūlai mano dukteriai būti vado žmona? 
Tavo galybė priklausys nuo šio mūšio laimėjimo, o Ketrina 
čia nieko negali padėti. 

— Didžiai klystate, — atsiliepė Ekinas.— Kad tik Ketrina 
maloniai atsakytų į karštą mano meilę, šuoliais aš nulėk- 
čiau į priešų eiles tartum eiklus karo žirgas. Nors ir siegia 
mane savo silpnumo pajautimas, tačiau žinojimas, kad Ketri- 
na žiūri į mane, suteiktų man jėgų. Tik pasakykit. O, tik 
pasakykit: „Ji bus tavo, jeigu laimėsi mūšį!“, ir net pats Go- 
vas Chromas, kurio širdis nulieta iš to paties plieno, kaip 
ir jo šarvai, neis į mūšį taip lengvai, kaip aš. 

— Tai beprotybė, Konakarai. Negi mintys apie tavo rei- 
kalus, tavo garbę, tavo klaną tegali daug mažiau paveikti 
tavo drąsą, negu svajonės apie juodaakę mergaitę? Oi, gė- 
dykis, vyruti! 

— Sakote man tą patį, ką ir aš sau daug sykių esu kar- 
tojęs.. tiktai veltui, — atsakė atsidusęs Ekinas.— Tiktai su- 
siporavęs su e!ne, baimingas elnias darosi nartus ir pavo- 
jingas. Negaliu pasakyti, ar taip yra dėl mano prigimties. . 
kaip mūsų kalnėnų keilakės sako, nuo baltosios stirnos pie- 
no. ar dėl mano taikingo išauklėjimo ir griežto jūsų san- 
tūrumo, ar gal, kaip jūs sakote, dėl to, kad mano tokia jautri 

vaizduotė, kuri man rodo pavojų daug baisesnį, negu jis 
yra iš tikrųjų. Bet aš žinau savo silpnybę ir turiu pasakyti, 
kad be galo, be krašto bijau, jog negalėsiu jos nugalėti, ir 
jeigu jūs palankiai žiūrėtumėte į mano pageidavimą, nedels- 
damas atsisakyčiau aukštos padėties, kurią dabar įgijau, ir 
vėl gyvenčiau paprastai ir kukliai. 

— Tu nori vėl pasidaryti pirštininku, Konakarai? Ne, ta- 
vo ranka netinka tam darbui, jau daugiau man stirnenų ne- 
gadinsi. 

— Nejuokaukite,— tarė Ekinas,— aš kalbu rimtai. Jeigu 
aš netinku darbui, tai atsinešiu pakankamai turto, kad galė- 
čiau gyventi nedirbdamas. Visais trimitais ir dūdomis jie pa- 
skelbs mane išdaviku. Tegu sau!  Ketrina mane labiau 
mylės, kad aš pasirinksiu kelią, vedantį į taiką, o ne į krau- 
jo praliejimą, tėvas Kiementas mus pamokys pasigailėti ir 
atleisti žmonėms, kurie mus smerks, tada jų pasmerkimas 
nepadarys mums nieko pikta. Aš būsiu laimingiausias vyras 
pasaulyje, o Ketrina patirs neribotą pagarbą ir meilę, ir jai 
nereikės visą gyvenimą krūpčioti, išgirdus dejones ir iš- 
gąsčio šūksnius, kurių jai tektų klausytis gyvenant taip, kaip 
jūs nevykusiai parinkote, o jūs, tėve Gloveri, sėdėtumėte sau 
prie židinio kamputyje, laimingiausias ir didžiausiai gerbia- 
mas, kaip tik kada. 

— Nutilk, Ekinai. prašau tave, nutilk,— tarė Gloveris,— 
spingsulė, kuriai gestant turi baigtis mūsų pokalbis, jau vos 
rusena, 0 aš privalau taip pat tarti savo žodį ir geriausia 
bus pasakius viską tiesiai. Gal tu įsižeisi, 0 gal supyksi, 
tačiau baikim tas svajones — Ketrina niekada nebus tavo. 
Pirštinė yra ištikimybės emblema, ir mano amato žmogus 
labiau, negu kuris kitas, neturi jos laužyti. Ketrinos ranka 
pažadėta... pažadėta žmogui, kurio tu gali nekęsti, bet turi 
gerbti — tai ginklininkui Henriui. Ši santuoka yra lygi, jos 
pageidauja jie abu, ir aš daviau savo sutikimą. Geriau pasa- 
kyti iš karto tiesą — priimk mano atsakymą, kaip nori, nes 
esu visiškoje tavo valdžioje, — bet niekas neprivers manęs 
sulaužyti duotą žodį. 

Gloveris tai pasakė griežtai, nes iš patyrimo žinojo, kad 

buvęs jo mokinys greitai nusileisdavo, sudavus rimbu, nors 
ir būdavo labai supykęs. 

Bet, atsiminęs, kur besąs, Gloveris pajuto vis dėlto ne- 
mažą baimę, kai žibinto šviesa plykstelėjo ir nušvietė Eki- 
no veidą — jaunuolis buvo išbalęs it numirėlis, o paklai- 
kusios akys tartum bepročio lakstė į visas puses. Šviesa 
plykstelėjo vieną akimirką ir užgeso. Saimonas nutirpo nuo 
išgąsčio, negi dabar jam reikės susiremti su jaunuoliu, kurį 
žinojo sugebant, pykčiui užplūdus, padaryti ką nors baisaus, 
nors jo prigimtis labai greitai nuramindavo sukilusias aist- 
ras. Baimė atsiūgo, kai jis išgirdo Ekino balsą, tylų ir kimų, 
lyg nebe tą patį: 

— Apie ką mudu kalbėjome šią naktį, laikykit paslap- 
tyje. Jeigu kada ištrūks bent žodis apie tai, — verčiau pats 
išsikaskite sau kapą. 

Tuos žodžius tardamas, jis atvėrė trobelės duris, ir pro 
jas šiūstelėjo mėnulio šviesa. Išeinančio vado siluetas sujuo- 
davo toje šviesoje vieną akimirką, paskui viduje vėl pasi- 
darė tamsu. 

Saimonas Gloveris pasijuto ramiau, kad taip taikiai pasi- 
baigė jų pokalbis, kupinas įžeidinėjimų ir grėsmės. Bet šir- 
dyje liko skausmas dėl Hektoro Makiano nelaimės, nes juk 
patsai buvo jį užauginęs. 

— Vargšas vaikas, — tarė jis sau.— Pakilti į tokias aukš- 
tumas tik dėl to, kad paskui negailestingai būtum nustumtas 
žemyn. Tai, ką jis man papasakojo, aš ir pats gana gerai 
žinojau, nes ne kartą buvau pastebėjęs, kad Konakaras grei- 
čiau puola ginčytis, negu muštis. Bet man, nors ir nesu 
Viljamas Vo:esas, sunku suprasti nepakeliamą dvasios silp- 
nybę, kurios nenugali nei gėda, nei būtinybė. O dar jis per- 
šasi Ketrinai, tartum jaunoji žmona privalo turėti drąsos už 
du: už save ir už vyrą! Ne, ne.. Ketrina ištekės už tokio 
vyro, kuriam galės sakyti: „„Vyre mano, pasigailėk savo 
priešo!“, o ne už tokio, dėl kurio jai reiktų maldauti: „Kil- 
niaširdis prieše, pasigailėk mano vyro!“ 

Iškamuotas šių neramių minčių, pagaliau senukas užmi- 
go. Rytą jį pažadino Bušelokas, kuris, lyg ir drovėdamasis, 

pasiūlė jam vėl grįžti į jo Namus Baloche ir atsiprašė, kad 
vadas niekaip negalįs pasimatyti su Gloveriu rytą, nes esąs 
labai užsiėmęs pasirengimais būsimai kovai. Ekinas Makia- 
nas manąs, kad Baloche Saimonui Gloveriui būsią sveika 
apsigyventi, ir liepęs globoti ir rūpintis kuo geriausia jo 
klotimi. 

Nielas Bušelokas labai daug aiškino apie visas aplinky- 
bes, norėdamas kaip nors užglostyti vado nemandagumą,— 
išsiųsti svečią, jo neišklausius. 

— Jo tėvas mokėjo geriau elgtis,— tarė kerdžius.— Bet 
kaip vargšelis Ekinas galėjo išmokti gražaus elgesio, jeigu 
jis užaugo tarp Perto miestelėnų, kurie, be jūsų, kaimyne 
Gloveri, mokančio kalbėti geliškai ne blogiau už mane, nė 
supratimo neturi apie mandagumą. 

Nesunku suprasti, kad Saimonas Gloveris visai nesijau- 
dino dėl mandagumo stokos, nors jo draugas dėl to labai 
krimtosi. Atvirkščiai, jam ir pačiam labiau patiko rami ker- 
džiaus pastogė, negu triukšmingos vaišės vado įšventinimo 
metu, net jeigu ir nebūtų jam tekę naktį su Ekinu susitikti 
ir pasikalbėti apie tokius dalykus, kuriuos skaudu ir nema- 
lonu prisiminti. 

Taigi jis grįžo ramiai į Balochą, kur gana gerai būtų 
galėjęs gyventi, jeigu ne graužatis dėl Ketrinos saugumo. 
Labai smagu būdavo išplaukti į ežerą valiele, kurią irkluo- 
davo kalnėnų berniukas, o Gloveris gaudydavo žuvį. Daž- 
nai jis išlipdavo salelėje, kur buvo palaidotas jo draugas 
Gilkristas Makianas, ir atsiduodavo apmąstymams; ten jis 
susibičiuliavo su vienuoliais ir apdovanojo juos pirštinėmis: 
priorui — porą iš kiaunės kailio, o vyresniesiems — iš lauki- 
nės katės odos. Bekerpant ir bedygsniuojant tas kuklias do- 
vanas, jam greičiau praeidavo vakaras, kai visa kerdžiaus 
šeimyna, susirinkusi aplinkui, stebėdavosi jo vikriu darbu ir 
klausydavosi pasakų bei dainų, kuriomis jis išvaikydavo 
prieblandos nuobodulį. 

Reikia pasakyti teisybę, atsargusis Gloveris vengė ką 
nors kalbėti apie tėvą Klementą, kadangi jį laikė visų savo 
negandų kaltininku. ,,„Nenoriu,— mąstė jisai — dėl jo svai- 

čiojimų prarasti tų geraširdžių vienuolių malonę, nes jie, 
ko gero, man gali kada nors būti naudingi. Ir taip užtekti- 
nai prisiklausiau jo pamokymų. Proto iš jų įgijau nedaug, 
o turto praradau nemažai. Ne, ne: tegu Ketrina su Kiementu 
ką nori galvoja, bet kai tik man pasitaikys proga, aš par- 
slinksiu atgal kaip permuštas šuo, išgirdęs šeimininko šau- 
kimą, apsirengsiu, kaip reikalaujama, ašutine, išsiplaksiu ir 
sumokėsiu didelę baudą, kad tik susitaikyčiau su bažnyčia. 

Praėjo dvi savaitės, o gal ir daugiau nuo to laiko, kai 
Gloveris atkeliavo į Balochą, ir jam ėmė darytis keista, kad 
negauna žinių nei iš Ketrinos, nei iš Henrio Vindo, kuriam, 
kaip jis tikėjosi, meras buvo pranešęs, kur ir kaip juodu 
slepiasi. Jis žinojo, kad stotingasis kalvis nedrįs atjoti į kiu- 
hilų šalį dėl to, kad ne kartą buvo susipešęs su kalnėnaišs, 
netgi su pačiu Ekinu, kai dar tas vadinosi Konakaru, tačiau 
juk Henris gali — mąstė Gloveris,— surasti progą gauti iš 
jo žinią per kurį nors pasiuntinį; tuo metu jie tik ir siuvo 
iš karaliaus dvaro į kiuhilų vado buveinę ir atgal, nes 
reikėjo suderinti būsimo mūšio sąlygas, karių atžygiavimą 
į Pertą ir daugelį kitų smulkmenų, aptartinų iš anksto. Jau 
buvo kovo vidurys, ir artinosi lemtingasis Verbų sekma- 
dienis. 

Nors laikas bėgo labai greitai, ištremtajam Gloveriui ne- 
pasitaikė progos susitikti akis į akį su buvusiuoju savo mo- 
kiniu. Kad vadas jo nepamiršo, rodė rūpinimasis jo norais 
bei patogumais; bet pats, išgirdęs per miškus ataidint vado 
medžioklės rago balsą, paprastai stengdavosi pasukti visai 
į kitą pusę. Tačiau vieną rytą jis netikėtai atsidūrė taip 
arti Ekino, kad vos spėjo išvengti susitikimo, o buvo šitaip. 

Saimonas žingsniavo užsimąstęs nedidele miško lauky- 
me, iš visų pusių apsupta aukštais girios medžiais, prižėlu- 
siais tarpumiškiais, kai staiga iššoko iš tankmės balta stirna, 
dviejų didžiulių kurtų visai iš arti vejama,— tuoj vienas 
griebė jai už šono, antras — už gerklės ir pargriovė ją čia 
pat prie Gloverio, kuris stovėjo nustėręs iš netikėtumo. Arti- 
mas ir labai skardus rago balsas ir pėdsekio šuns lojimas 
pranešė Saimonui, kad medžiokliai seka iš paskos stirnos 

pėdomis. Alalavimas ir žmonių, bėgančių per girią, trepsė- 
jimas buvo girdėti visai čia pat. Kad būtų turėjęs kada pa- 
galvoti, Saimonas būtų supratęs, kad geriausia bus pasilikus 
stovėti arba palengva eiti tolyn ir palikti Ekinui atpažinti 
jį, ar ne — kaip jam atrodys geriau. Bet Gloverio troškimas 
išvengti susitikimo su jaunikaičiu pavirto tartum instinktu, 
ir iš išgąsčio, kad atsidūrė visai arti jo, Saimonas šmurkšte- 
lėjo į susivijusių lazdynų ir bugienių krūmą. kuris kuo ge- 
riausiai jį paslėpė. Vos spėjo pasislėpti, ir Ekinas, įraudęs 
nuo jojimo, išsiveržė iš tankumyno į atvirą laukymę, lydi- 
mas savo įtėvio, Torkvilo Ąžuolo. Pastarasis, kiek stiprus, 
tiek ir vikrus būdamas, pervertė besispardančią stirną ant 
nugaros ir, laikydamas pasturgalines kojas dešine ranka, ke- 
liu prispaudęs pačią stirną, kairiąja norėjo paduoti savo 
medžioklinį peilį jaunajam vadui, kuris turėjo perpiauti stir- 
nai gerklę. 

— Tu pats, Torkvilai, atlik tą darbą. Aš neturiu žudyti 
tos, kuri primena man žindyvę. 

Tai buvo pasakyta su liūdna šypsena, o kalbančiojo aky- 
se sužibo ašara. Torkvilas dirstelėjo į jaunąjį vadą, paskui 
brūkštelėjo aštriu peiliu gyvuliui per gerklę taip greitai ir 
stipriai, kad ašmenys įsirėžė iki pat stuburo. Po to atsistojo 
ir, žiūrėdamas į savo vadą skvarbiu žvilgsniu, tarė: 

— Ką aš padariau šitai stirnai, padarysiu kiekvienam 
žmogui, kurio ausys galėtų išgirsti mano įsūnį minint balto- 
sios stirnos vardą kartu su Hektoro vardu! 

Jeigu pirma Saimonui nebuvo ko slėptis, tai Torkvilo 
žodžiai jam parodė, kad tam yra labai rimta priežastis. 

— To nepaslėpsi, tėve Torkvilai,— tarė Ekinas,— viskas 
išeis į dienos šviesą. 

— Ko nepaslėpsi? Kas išeis į dienos šviesą?— paklausė 
nustebęs Torkvilas. 

„Nelemta paslaptis, — pamanė Saimonas.— Dabar, jeigu 
tas milžinas, asmeniškasis vado patarėjas, nemokės tylėti, ko 
gero, aš turėsiu atsakyti, jeigu gandas apie Ekino gėdą pla- 
čiai pasklis.“ 

Taip būkštaudamas, jis vis dėlto pasinaudojo proga pa- 
matyti ir išgirsti iš savo slėptuvės tai, kas ten dėjosi tarp 
nusiminusio vado ir jo patikėtinio,— jį stūmė tas nenuga- 
limas smalsumas, kuris valdo mus ne tik paprastomis gy- 
venimo akimirkomis, bet ir netikėčiausiais atvejais, nors 
dažnai jis eina lygia greta su didžiule baime. 

Torkvilas klausėsi, ką Ekinas jam aiškino. Jaunuolis, rem- 
damasis į jo petį, atliko išpažintį, patyliukais šnabždėdamas 
į ausį. Atrodė, jog Torkvilas klauso taip nustebęs, kad tie- 
siog negali patikėti savo ausimis. Tartum norėdamas įsi- 
tikinti, ar čia Ekinas taip kalba, jis po truputį kėlė pa- 
linkusį jaunuolį, kad tas išsitiestų, ir, laikydamas jį už pe- 
čių, kiek atstūmė nuo savęs ir žiūrėjo į jį išplėtęs akis, 
o pats tarsi suakmenėjo nuo tokių nepaprastų kalbų. O kai 
viskas iki galo buvo pasakyta, senojo vyro veidas pasidarė 
toks be galo rūstus, kad Saimonas Gloveris net pabūgo, jog 
jis nublokš jaunuolį į tuos pačius krūmus, kur jisai guli 
pasislėpęs, o tada jį atras ir kils didelių nemalonumų, gal ir 
pavojų. Bet Torkvilas mylėjo savo įsūnį iš visos širdies, 
kaip tik kalniečiai moka mylėti, ir net dvigubai daugiau, 
tad jo jausmai išsiliejo visai kitaip. 

— Netikiu!-— suriko jisai.— Tai šmeižtas tavo tėvo sū- 
nui... šmeižtas tavo motinos sūnui... didžiausias šmeižtas 
mano augintiniui! Šaukiu liudytojais ir dangų, ir pragarą — 
aš stosiu į dvikovą su tuo, kas išdrįs pasakyti, kad tai tiesa! 
Brangusis, tave nužiūrėjo biogos akys, tad tas silpnumas, 
kurį tu vadini bailumu, tėra kerų padarinys. Aš prisimenu, 
kaip šikšnosparnis užgesino fakelą tą valandą, kai tu gimei, 
tą liūdesio ir džiaugsmo valandą. Būk drąsesnis, mano mie- 
las vaike! Tu vyksi su manimi į Ajoną, ir gerasis šventasis 
Kolumbas su visais palaimintais šventaisiais angelais, kurie 
nuo amžių globojo tavo tautą, paims iš tavęs baltosios stir- 
nos širdį ir sugrąžins tau tikrąją tavo širdį, kurią tau buvo 
pavogę. 

Ekinas klausėsi ir žiūrėjo, tartum geisdamas patikėti ra- 
mintojo žodžiais. 


25 V. Skotas 385 


— Betgi, Torkvilai,— tarė jis, — gal kartais mums tai ir 
pasisektų, bet lemtingoji diena artinasi,— o kai išeisiu į are- 
ną, bijau, kad mes apsijuoksime. 

— Negali būti... taip nebus!-— tarė Torkvilas.— Pragaras 
neturi tiek daug galios. Mes panardinsime tavo kardą 
į švęstą vandenį, o į tavo šalmą įdėsime verbos, jonžolių ir 
šermukšnio šakelių. Mes apsupsime tave, aš ir aštuoni tavo 
broliai, ir tu būsi saugus kaip už tvirtovės sienų. 

Vėl jaunuolis sumurmėjo kažką beviltiškai; tokiu prislc- 
pintu balsu jis tarė žodžius, kad Saimonas nieko negalėjo 
suprasti, kol Torkvilas neprabilo, atsakydamas garsiai, ir Sai- 
monas vėl gerai jį girdėjo. 

— Taip, gali būti proga išgelbėti tave iš mūšio. Tu esi 
jauniausias iš visų, kas turės išsitraukti kardus. Tad klausyk 
manęs ir suprasi, ką reiškia įtėvio meilė ir kaip labai ji 
pranoksta tikrų giminaičių meilę. Jauniausias chatanų klano 
karys yra Ferkhardas Dėjus. Jo tėvas nužudė mano tėvą, ir 
tarpu mūsų keršto ugnimi liepsnoja raudonas kraujas. Aš 
tikėjausi, kad Verbų sekmadienį ta liepsna bus užgesinta... 
Tačiau aiman! Tu, tikriausiai, manai, kad kraujas iš Ferk- 
hardo Dėjaus gysių negali būti niekad sumaišytas su mano 
kraujų, net jeigu į tą patį indą supiltume, tačiau tas Dėjus 
išdrįso įsimylėjėlio akimis žiūrėti į mano vienturtę dukrelę 
Evą — gražiausią mūsų mergaitę. Pagalvok, ką aš jaučiau, 
kai sužinojau šitą naujieną. Taip jaučiausi tartum iš Ferago- 
no girių būtų išėjęs vilkas ir taręs: „Atiduok man savo 
dukrą į žmonas, Torkvilai.“ Mano duktė galvoja kitaip, ji 
myli Ferkhardą ir verkia, rauda, net išbalo visa ir nusilpo, 
bebūkštaudama dėl besiartinančio mūšio. Tik parodyk jam 
palankumo ženklą, žinau gerai, jis pamirš ir artimus, ir gi- 
mines, išsižadės arenos ir pabėgs su ja į dykumas. 

— Kai nebus jo, jauniausiojo chatanų klano kario, tai 
"ir aš, jauniausiasis iš kiuhilų, būsiu atleistas nuo mūšio,— 
tarė Ekinas, nukaitęs vien nuo minties apie atsiveriančią jam 
progą išsisukti nuo kovos. 


— Žiūrėk, mano vade,—tarė Torkvilas,— spręsk pats, 

kaip aš tave branginu. kiti gali atiduoti tau savo pačių ir 
savo sūnų gyvybę, o aš aukoju tau savo namų garbę. 

— Mano drauge, mano tėve,— pakartojo vadas, spaus- 
damas Torkvilą prie krūtinės, — koks pasigailėtinas niekšas 
aš esu, kad iš bailumo man norisi priimti jūsų auką. 

— Nekalbėk taip. žaliosios girios turi ausis. Einame 
į stovyklą, ir pasiųsime mūsų narsuolius paimti laimikio. 
Atgal, kurtai, sekite pėdomis. 

Pėdsekys būtų, ko gero, užtikęs Gloverio guolį brūzgyne, 
tačiau kyštelėjo nosį į stirnos kraują, todėl jo uoslė pasi- 
darė nebe tokia jautri, ir jis ramiai nusekė paskui kurtus. 

"Kai jau medžiotojų nebesimatė ir nebesigirdėjo, Gloveris 
atsistojo, atsikvėpė iš širdies ir nuėjo į priešingą pusę taip 
greitai, kaip tik jo senos kojos nešė. Pirmoji jo mintis buvo 
apie įtėvio ištikimybę. 

„Laukinių kalniečių širdys yra ištikimos ir taurios. Šitas 
žmogus yra veikiau legendos milžinas, negu žmogus iš kūno 
ir kraujo kaip mes visi; netgi krikščionys galėtų imti iš jo 
ištikimybės pavyzdį. Prastas šis sumanymas išvilioti vieną 
karį iš priešininko gretų, tartum ten nėra dvidešimties lau- 
kinių katinų, pasirengusių į jo vietą stoti.“ 

Taip mąstė Gloveris, nežinodamas, kad yra išleistas labai 
griežtas įsakymas, draudžiantis abiem klanams, jų draugams, 
sąjungininkams ir valdiniams prisiartinti arčiau kaip per 
penkiasdešimt mylių nuo Perto savaitę prieš mūšį ir savaitę 
luoti kariai. 

Kai mūsų draugas Saimonas parsigavo į kerdžiaus na- 
mus, čia jo laukė dar kitokios naujienos. Jas atnešė tėvas 
Klementas, kuris atėjo apsigobęs piligrimo apsiaustu. Jis 
buvo pasirengęs keliauti į pietus ir norėjo atsisveikinti su 
savo bičiuliu arba pasiimti jį kartu į kelionę. 

— O kas, — paklausė pertietis,— jus taip staiga pastūmė- 
jo grįžti, nepaisant pavojų? 

— Negi negirdėjote,— atsakė tėvas Klementas — kad 
Marčas su anglais, savo sąjungininkais, pasitraukė į Angliją 

grafo Duglo nugalėti, o gerasis grafas ėmėsi taisyti visuome- 
nės blogybes savo šalyje ir parašė karaliui laišką, reikalau- 
damas atšaukti įgaliojimus, aukštųjų rūmų duotus kovos 
su erezija komisijai, kadangi žeidžia žmogaus sąžinę... 
o Henrio Vordlo paskyrimą šventojo Andriaus bažnyčios 
prelatu turi patvirtinti parlamentas. ir dar daug kitų da- 
lykų, palankių bendruomenei? Na, o dauguma didikų, kurie 
yra Perte kartu su karaliumi, —su jais ir seras Patrikas 
Čarteris, garbusis jūsų meras,— pasisakė palaiką Duglo pa- 
siūlymus. Hercogas Olbenis irgi juos priėmė, tačiau ar iš 
geros valios, ar iš gudrumo — nežinau. Geraširdį karalių ne- 
sunku įtikinti, kad reikia valdyti švelniai ir kilniai. Tai va, 
prispaudėjams išlakstė dantys iš pat šaknų, o grobis išplėš- 
tas iš plėšrių jų nagų. Ar vyksite su manimi atgal į Žemuti- 
nę Škotiją, ar dar truputėlį pagyvensite čionai? 

Nielas Bušelokas išvadavo savo draugą nuo atsakymo. 

— Vadas yra įsakęs, — tarė jisai — kad Saimonas Glove- 
ris pasiliktų čia, kol kovotojai išžygiuos į mūšio vietą. 

Toks atsakymas miestelėnui pasirodė ne visai sutinkąs su 
jo paties laisva valia, bet tuo tarpu dėl to nesusimąstė, 
nes tai buvo geras pasiteisinimas išvengti kelionės su vie- 
nuoliu. 


— Nuostabus žmogus,— tarė jisai savo bičiuliui Nielui 
Bušelokui, vos tėvas Klementas išėjo atsisveikinęs,— didelio 
mokslo ir didelio šventumo vyras. Gaila, kad jam nebegresia 
pavojus būti sudegintam, nes jo kalba prie degančio stulpo 
atverstų tūkstančius netikėlių. O, Nielai Bušelokai! Tėvo Kle- 
mento laužas būtų saldūs smilkalai ir šviestų tartum švyturys 
visiems pamaldiems krikščionims. Bet kokia nauda būtų su- 
deginus tokį tamsų ir nemokytą miestelėną, kaip aš? Man- 
ding, smilkalams žmonės neaukoja senų odinių pirštinių, ir 
švyturių ugnies nekursto neišdirbtais kailiais? Teisybę sa- 
kant, aš per mažai turiu mokslo ir perdaug esu bailus, kad 
tokie dalykai man teiktų garbės, — kaip mes sakome, iš tų 
šiaudų nebus grūdų. 

— Teisybė,— atsakė kerdžius. 

TRISDEŠIMTAS SKYRIUS 


Mes turime grįžti prie kitų dramatiško mūsų pasakojimo 
personažų, kuriuos palikome Perte, kai išlydėjome Gloverį 
su dukteria į Kinfonsą, o paskui iš tos vaišingos pilies nu- 
keliavome kartu su Saimonu iki Lok Tėjaus. Pradėsime nuo 
princo, kadangi jis nusipelno didžiausio dėmesio kaip kilmin- 
giausias personažas. 

Jam, staigaus ir nenuosaikaus būdo jaunuoliui, nelengva 
buvo pakęsti tremtinio gyvenimą lordo didžiojo konsteblio 
namuose, kur šeimininkas, nors kitais kartais gal ir visai 
malonus, dabar jį erzino vien dėl to, kad atrodė lyg ir pri- 
statytas prie jo eiti sargybą. Įširdęs ant dėdės ir pykdamas 
ant tėvo, jis ėmė ilgėtis, ir tai gana suprantama, sero 
Džono Remornio draugijos, nes jau seniai buvo pripratęs 
pulti prie jo, ieškodamas smagumų arba norėdamas gauti 
nurodymų ar patarimų, nors, jeigu kas būtų apie tai užsi- 
minęs, jis būtų laikęs įžeidimu. Taigi, jisai pasiuntė serui 
Džonui įsakymą jį aplankyti, jeigu jo sveikata leidžianti; 
jis siūlė atplaukti upe iki paviljono didžiojo konsteblio so- 
de, kuris leidosi iki Tėjaus kaip ir paties sero Džono sodas. 
Atnaujindamas tokią pavojingą bičiulystę, Rotsėjus prisimi- 
nė tiktai, kad jis buvo dosnus sero Džono Remornio drau- 
gas, tuo tarpu seras Džonas, gavęs kvietimą, prisiminė tiktai 
įžeidimus, kuriuos patyrė iš įnoringo savo šeimininko: kaip 
neteko rankos, kaip lengvabūdiškai Rotsėjus į tai pasižiūrėjo 
ir kaip jį apleido, užuot gynęs, byloje dėl kepurininko nu- 
žudymo. Perskaitęs princo laiškutį, jis karčiai nusijuokė. 

— Iviotai,— tarė jisai — paruošk didelę valtį su šešiais 
patikimais vyrais, įsidėmėk — patikimais vyrais!— nedelsk nė 
valandėlės, ir pasakyk Dvainingui, kad tuojau ateitų... Dan- 
gus mums šypsosi, mano ištikimasis drauge, — pasakė jisai. 
gydytojui. — Aš sukau sau galvą, kaip čia priėjus prie to 

— Hm! Suprantu viską labai aiškiai — tarė Dvainin- 
gas.— Dangus šypsosi, tik neaišku, kokios bus pasekmės. . 
chi-chi-chi! 

— Na tai kas! Spąstai parengti, o masalas juose toks, 
kad bernaitį net iš šventyklos išviliotų, nors šventoriuje pul- 
kas karių su ištrauktais kardais jo lauktų. Bet masalo nė 
nereikia. Jis nesitveria kailyje iš nuobodulio, todėl pats pa- 
dės mums viską padaryti. Pasiruošk — plauksi su mumis. 
Parašyk jam, tik be klaidų, nes aš pats negaliu, kad mes 
greitai atvyksime ir lauksime jo įsakymų. Jis gerai moka 
skaityti ir už tai turi būti man dėkingas. 

— Jis bus jūsų didenybei skolingas dar už vieną pa- 
moką, kurią gaus prieš mirdamas.  chi-chi! O ar jūsų de- 
rybos su hercogu Olbeniu gerai pavyko? 

— Pakankamai, kad būtų patenkinta mano ambicija, o ta- 
vo godumas ir atkeršyta už mudu abu. Į valtį, į valtį kuo 
greičiausiai, tegu Iviotas paima keletą butelių geriausio vy- 
no ir šiek tiek keptos šaltos mėsos. 

— O kaip jūsų ranka, milorde sere Džonai? Nebeskauda? 

— Mano širdies plakimas nuramina žaizdos skausmą. Taip 
plaka širdis, kad, atrodo, tuoj išlėks iš krūtinės. 

— Tesaugo dievas!-— atsiliepė Dvainingas, o tyliai sau 
sumurmėjo:— Būtų nieko sau vaizdas, jeigu taip atsitiktų. 
Aš mielai ją perskrosčiau, tik bijau, jog ji iš tokio akmens, 
kad sulūžtų geriausi mano instrumentai. 

Po valandėlės jie jau buvo valtyje, o greitasis vajys ne- 
šė žinią princui. 

Princas Rotsėjus sėdėjo su konstebliu po pietų. Jis buvo 
paniuręs ir tylus; grafas paklausė, ar princas sutinkąs, kad 
stalas būtų nukraustytas, ir kaip tik tada princas, gavęs laiš- 
kutį, iš karto visas pasikeitė. 

— Kaip norite,— tarė jisai. — Aš einu į paviljoną sode, 
jei milordas konsteblis neprieštarauja, priimti buvusio savo 
arklininko. 

— Milorde?— tarė lordas Erolas. 

— Taip, milorde, negi turiu prašyti leidimo du kartus? 

— Aišku, ne, milorde,— atsakė konsteblis,— bet ar jūsų 
karališkoji didenybė neatsimena, kad seras Džonas Re- 
mornis. .. 

— Tikiuosi, neapsikrėtęs maru?— atkirto hercogas Rotsė- 

jus.— Klausykit, Erolai, jūs norite suvaidinti griežtą kalėji- 
su jumis pusei valandos. 

— Nauja beprotybė!— tarė Erolas, kai princas, atidaręs 
langą didžiajame kambaryje, kur jie sėdėjo, iššoko pro jį 
į sodą.— Nauja beprotybė, kviestis tą niekšą į patarėjus. 
Matyt, jis yra apžavėtas. 

Princas tuo tarpu atsigręžė ir skubiai pridūrė: 

— O vaišingieji jūsų namai, lorde, gal atsiųs mums į pa- 
viljoną porą butelių vyno ir šio to užkąsti, aš mėgstu išgerti 
al fresco! ant upės kranto. 

Konsteblis nusilenkė ir davė reikiamus nurodymus; taigi 
kai seras Džonas, išlipęs iš valties, įžengė į paviljoną, ten 
rado ir padengtą stalą. 

— Man gelia širdį, matant jūsų didenybę uždarytą,— 
tarė Remornis, labai gerai suvaidindamas užjaučiantį. 

— Tavo širdies gėla atsiliepia mano širdyje,— tarė prin- 
cas.— Pasakysiu teisybę, grafas Erolas, nors ir labai nuo- 
širdus šeimininkas, taip man įkyrėjo su savo rimtumu ir vi- 
sokiais iškilmingais pamokymais, kad nuo jų aš vėl panū- 
dau būti su tavimi, pasileidėli tu,— nors iš tavęs aš nieko 
gero nesitikiu, tačiau bent būsiu kiek palinksmintas. O kol 
kas dar noriu pasakyti, kad tas įvykis per Užgavėnes buvo 
biaurus, Remorni. Tikiuosi, kad ne tu pastūmėjai tokiam 
darbui. 


— Garbės žodis, milorde, paprasta to galvijo Bontrono 
klaida. Aš tebuvau tik užsiminęs, kad reikia gerokai apkulti 
tą vyruką, per kurį netekau rankos, bet va nenaudėlis pa- 
darė dvigubą klaidą. Jis užpuolė ne tą žmogų ir turėjo pa- 
siėmes ne lazdą, o kirvį. 

— Gerai, kad taip apsiėjo. Kepurininkas — menkas žmo- 
gelis, bet jeigu būtų kritęs ginklininkas, nebūčiau niekada 
tau atleidęs. tokių ginklakalių maža tėra Britanijoje. Ti- 
kiuosi, jie pakorė tą niekšą gana aukštai? 

— Negi trisdešmties pėdų nepakanka?— atsiliepė Re- 
mornis. 

— Hm! Nebekalbėkime apie jį, — tarė Rotsėjus.— Vos pa- 
minėjus tą prakeiktąjį, geras vynas pakvimpa krauju. O kas 
naujo Perte, Remorni? Kaip ten yra su bona robas! ir 
mūsų linksmuoliais? 

— Maža tėra tikro linksmumo, milorde,— atsakė rite- 
ris.— Visų akys nugręžtos į Juodąjį Duglą, kuris ateina 
į mus su penkiais tūkstančiais rinktinių vyrų, norėdamas 
mus sudoroti, tartum čia būtų antrasis Oterbernas. Šneka, 
kad jis vėl bus karaliaus padėjėjas. Iš tikrųjų daugelis stojo 
į jo pusę. 

— Tad kaip tik laikas leistis į kojas, — tarė Rotsėjus,— 
kitaip aš gausiu dar blogesnį sargybinį, negu Erolas. 

— Ak, milorde, kad tik ištrūktumėte iš šios vietos, tai 
ir jūs pasirodytumėte ne menkesnis narsuolis, negu Duglas. 

— Remorni,— rimtai tarė princas, — aš labai neaiškiai pri- 
simenu, kad vieną kartą pasiūlei man kažkokį baisų dalyką. 
Būk atsargus su tokiais patarimais. Aš trokštu būti laisvas. 
trokštu elgtis taip, kaip man patinka, tačiau niekada nepa- 
kelsiu rankos nei prieš savo tėvą, nei prieš tuos, kuriais jis 
pasitiki. a 

— Aš pradėjau šią kalbą, tik galvodamas apie asmeninę 
jūsų didenybės laisvę,— atsakė Remornis.— Jumis dėtas, jū- 
sų malonybe, aš sėsčiau dabar į šią valtį, besisupančią Tė- 
juje, ir ramiai sau plaukčiau į Faifą, kur turite daug draugų, 
o ten laisvai paimčiau į savo rankas Folklendą. Tai kara- 
liaus pilis; nors karalius ją atidavė kaip dovaną jūsų dėdei, 
jūs, netgi nereikšdamas pretenzijų dėl nuosavybės, galite 
laisvai pasinaudoti tokio artimo giminaičio rezidencija. 

— Kol kas jis ramiausiai naudojasi manąja,— tarė herco- 
gas,— kaip, sakysime, Stiuartų pilimi Renfriu. Bet palauk, 
Remorni, susilaikyk, lyg girdėjau Erolą sakant, kad ledi 
Mardžorė Duglas, kurią visi vadina Rotsėjaus žmona, dar 

Folklende? Nenoriu gyventi po vienu stogu su šia ledi, bet 
nenoriu nė įžeisti jos, iš ten išvarydamas. 

— Ledi buvo ten, milorde,— atsakė Remornis,— bet aš 
turiu tikrų žinių, kad ji išvyko pasitikti tėvo. 

— A! Nori sukurstyti Duglą prieš mane? O gal nori iš- 
maldauti man pasigailėjimo, su sąlyga, kad aš keliais at- 
šliaušiu prie jos lovos, kaip turi šliaužti chanai ir emirai, 
jeigu tikėtum piligrimų pasakojimais, kai saracėnų sulto- 
nas paskiria jiems savo dukteris į žmonas? Remorni, aš pa- 
sielgsiu pagal paties Duglo priežodį: „„Maloniau klausytis 
vieversio giesmės, negu pelės cypimo." Aš turiu išsivaduoti 
iš pančių, kad ir kojos, ir rankos būtų laisvos. 

— Nėra geresnės vietos už Folklendą,— atsakė Remor- 
nis.— Aš turiu pakankamai gerų jomenų piliai ginti, o jei- 
gu jūsų aukštenybė įsigeis iš jos išvykti, neilgai pajojęs pa- 
sieks ežerą net iš trijų pusių. 

— Gera tau šnekėti. Bet mes ten mirsim iš nuobodulio. 
Nei pasilinksminimų, nei muzikos, nei merginų... Ach. — 
tarė nerūpestingai princas. 

— Atsiprašau, garbusis prince, nors ledi Mardžorė Dug- 
las ir išvyko, kaip keliaujanti dama iš romano, prašyti savo 
aukštąjį tėvą pagalbos, bet turiu pasakyti, kad Folklende yra 
arba greitai ten atjos viena miela ir graži mergaitė. Jūsų 
aukštenybė, tur būt, nepamiršote gražiosios Perto mergelės? 

— Pamiršti gražiausią mergaitę Škotijoje? Na jau ne... 
Aš jos nepamiršiu, kaip ir tu nepamirši, kad pridėjai ranką 
pas ją braunantis šventojo Valentino išvakarėse. 

— Pridėjau? Jūsų aukštenybė nori pasakyti, kad aš ją 
praradau. Ir niekad neatgausiu, tai tikra tiesa; tokia pat tie- 
sa ir tai, kad Ketrina Glover jau atvyko arba greitai atvyks 
į Folklendą. Negaliu jūsų aukštenybei padaryti malonumo, 
sakydamas, kad ji geidžia susitikti su jumis,— teisybę sa- 
kant... jinai ketina atsiduoti ledi Mardžorės globai. 

— Mieloji išdavikė,— tarė princas,— jinai taip pat stoja 
prieš mane? Ji nusipelno bausmės, Remorni. 

— Tikiuosi, kad jūsų didenybė sugalvos jai malonią baus- 
mę,— atsiliepė riteris. 

— Tikrai, aš jau seniai būčiau jos nuodėmklausiu pasi- 
daręs, bet ji visuomet drovėjosi manęs. 

— Nebuvo tinkamos progos,— atsakė Remornis— o da- 
bar ir vėl laikas nelaukia. 

— Ne, aš mielai norėčiau pasilinksminti, bet mano 
tėvas... 

— Jis -pats yra saugus, — tarė Remornis,— ir laisvas, kiek 
gali būti laisvas karalius, o jūsų aukštenybė. .. 

— Turiu nešioti nelaisvės pančius — arba vedybinius, ar- 
ba tikrus... Gerai žinau.. O dar atėina Duglas, vesdamasis 
už rankos dukterį, tokią pat pasipūtusią, kaip ir jisai, II 
su tokiu pat rūsčiu veidu, kaip ir jo, tik gal kiek jaunesnę 
amžiumi. 

— O Folklende sėdi sau viena gražiausia Škotijos mer- 
gaitė— tarė Remornis.— Čia bausmė ir varžtai, ten džiaugs- 
mas ir laisvė. 

— Prikalbėjai, didžiai išmintingas patarėjau,— atsakė Rot- 
sėjus.— Bet atsimink, tai paskutinė mano išdaiga. 

— Tikiu, — pasakė Remornis— kai jūs būsite laisvėje, 
lengvai susitaikysite su savo tėvu karaliumi. 

— Aš parašysiu jam, Remorni... Duok čia man rašto 
reikmenis. Ne, negaliu suregzti nė vieno žodžio... ra- 
šyk tu. 

— Jūsų karališkoji didenybė užmiršta, — tarė Remornis, 
rodydamas sužalotą ranką. 

— A! Ta prakeiktoji tavo ranka. Ką mes darysime? 

— Jeigu jūsų aukštenybei patiks, — atsakė jo patarėjas, — 
ga! pasinaudosite gydytojo Dvainingo ranka.. Jis rašo kaip 
tikras raštininkas. 

— Ar jis supranta aplinkybes? Ar jis gerai jas žino? 

— Labai gerai, — atsakė Remornis ir, priėjęs prie lango, 
pašaukė iš valties Dvainingą. 

Dvainingas atėjo prie Škotijos princo, atsargiai statyda- 
mas kojas, lyg eitų per kiaušinius, nuleidęs akis ir visas 
susilenkęs iš pagarbos ir baimės tokia nepaprasta proga. 

— Čia, drauguži, rašymo reikmenys. Noriu tave išban- 
dyti. tu žinai, koks reikalas. nušviesk mano tėvui mano 
pasielgimą kuo gražiausiomis spalvomis. 

Dvainingas atsisėdo ir po kelių minučių parašė laišką, 
kurį padavė serui Džonui Remorniui. 

— Tai bent, Dvainingai, tur būt, pats nelabasis tau pa- 
dėjo, — tarė riteris.— Paklausykite, brangusis milorde. „Ger- 
biamas tėve ir didysis valdove, žinokite, kad labai svarbios 
priežastys skatina mane pasitraukti iš jūsų dvaro; aš tikiuosi, 
kad galėsiu apsistoti Folklende, kur yra kartu ir brangiau- 
siojo mano dėdės Olbenio namai,— juk, kiek žinau, jūsų 
karališkoji didenybė trokštate, kad aš su juo kuo geriau 
sugyvenčiau,— ir kur gyvena toji, su kuria aš taip ilgai bu- 
vau išsiskyręs ir pas kurią dabar skubu, norėdamas prisiekti 
jai meilę ir amžiną ištikimybę.“ 

Hercogas Rotsėjus ir Remornis garsiai nusikvatojo, o gy- 
dytojas, kuris klausėsi savo paties parašyto laiško tartum 
mirties nuosprendžio, atkuto, išgirdęs tą juoką, pakėlė nu- 
leistas akis ir sukikeno vos girdimai įprastąjį savo chi chi, 
o paskui vėl nutilo, išsigandęs, kad peržengė pagarbumo 
ribas. 

— Puiku, — tarė princas.— Puiku! Senasis tėtis pamanys, 
kad čia kalbama apie hercogienę Rotsėj, kurią jie taip va- 
dina... Dvainingai, tu turėtum būti jo šventenybės popie- 
žiaus a secretis!, nes jam, kaip girdėjau, kartais labai reikia 
raštininko, kuris gebėtų suteikti dvejopą prasmę žodžiui. 
Pasirašysiu, o čia tau atlygis už išmoningumą. 

— O dabar, milorde,— tarė Remornis, užantspaudavęs ir 
padėjęs laišką, — gal jau eisime į valtį? 

— Tik tada, kai kamerheras surinks mano drabužius ir 
kitokius reikmenis. Be to, pakviesk tarną. 


— Laikas nelaukia, milorde,— tarė Remornis— o pasi- 
rengimai tik sukels įtarimą. Jūsų tarnai galės rytoj atva- 
žiuoti, pasiėmę kelionės skrynias, o šią naktį, tikiuosi, jums 

užteks kuklių mano patarnavimų prie pietų stalo ir miega- 
majame, 

— Tai jau ne, šįkart pats užmiršti — tarė princas, lazda 
liesdamas sužalotąją ranką.— Atsimink, žmogau, kad tu ne- 
gali nei viščiuko supiaustyti, nei megzinių apykaklės pri- 
segti — nieko sau tarnas prie stalo ir miegamajame! 

Remornio veidas persikreipė nuo įtūžio ir skausmo, nes 
žaizda, nors jau apgijusi, dar labai skaudėjo, ir, net prilie- 
tus pirštu, drebulys imdavo jį krėsti. 

— Tai kaip, jūsų didenybė teiksis lipti į valtį? 

— Nelipsiu, kol nebūsiu atsisveikinęs su lordu konsteb- 
liu. Rotsėjus neturi išslinkti iš grafo Erolo namų tartum va- 
gis iš kalėjimo. Pašaukite jį čionai. 

— Milorde hercogai, — sušuko Remornis,— taip mes ga- 
lime sužlugdyti savo planą! 

— Mat jį velniai, tą sužlugdymą, tą planą ir tave patį 
kartu! Aš turiu elgtis su Erolu kaip pridera. 

Grafas atėjo, paklusęs princo kvietimui. 

— Jus sutrukdžiau, milorde,— tarė princas labai iškilniai 
ir labai pagarbiai, juk jis mokėdavo kaip elgtis, — norėdamas 
jums padėkoti už vaišingumą ir malonią jūsų draugiją. Aš 
nebegaliu ilgiau ja džiaugtis, nes neatidėliotini reikalai šau- 
kia mane į Folklendą. 

— Milorde,— tarė didysis konsteblis,— tikiuosi, jūsų ma- 
lonybė neužmiršote, kad esate priežiūroje? 

— Ką reiškia „priežiūroje“? Jeigu esu belaisvis, taip ir 
sakykite, jeigu ne — galiu laisvai išvykti ir išvyksiu. 

— Jūsų aukštenybe, aš norėčiau, kad tam išvykimui gau- 
tumėte leidimą iš jo didenybės karaliaus, kitaip bus daug 
nemalonumų. 

— Nemalonumų jums ar man, milorde? 

— Jau sakiau, jūsų aukštenybė esate čia priežiūroje, 
bet jeigu drįstate laužyti karaliaus įsakymą, dievas mato, 
neturiu jokių teisių jėga pasipriešinti jūsų ketinimams. Ga- 
liu tiktai prašyti jūsų aukštenybę jūsų paties labui... 

— Apie savo labą geriausiai galiu aš pats spręsti. Li- 
kite sveiki, milorde! 

Įnoringasis princas nuėjo į valtį kartu su Dvainingu ir 
Remorniu, o Iviotas, nieko daugiau nelaukdamas, atstūmė 
valtį nuo kranto, ir ji ėmė plaukti upe žemyn, varoma irklų, 
nešama burės ir atoslūgio. 

Trumpą valandėlę hercogas Rotsėjus tylėjo ir atrodė nu- 
siminęs, o bendrakeleiviai stengėsi netrukdyti jo apmąstymų. 
Pagaliau jis pakėlė galvą ir tarė: 

— Mano tėvas mėgsta pokštus, tad, kai viskas baigsis, 
jis pažiūrės į šią išdaigą ne griežčiau, negu reikia, — pa- 
prastas jaunuolio išdykavimas, nė kiek ne piktesnis, negu 
ankstesnieji. Žiūrėkite, ponai, jau matyti niaurioji Kinfon- 
so pilis prie Tėjaus. Tarp kitko, papasakok man, Džonai 
Remorni, kaip tau pavyko išplėšti Perto gražuolę iš to kie- 
takakčio mero nagų, nes Erolas sakė girdėjęs kalbant, kad 
seras Patrikas pasiėmęs ją į savo globą. 

— Teisingai, milorde, paėmė, tikėdamasis atiduoti ją 
į globą hercogienei... norėjau pasakyti ledi Mardžorei Dug- 
las. Tas stuobrys meras, be bukos drąsos, nieko daugiau 
neišmano, 0 prie tokio Žmogaus visada yra patikimas asmuo, 
koks nors gudruolis, į kurį anas kreipiasi visais reikalais ir 
kuris sugeba jam taip įteigti savo mintis, kad riteris mano 
jas esant savomis. Kai man ko nors reikia iš tokio prastuolio 
bajoro, aš kreipiuosi į jo patarėją, šiuo atveju — į Kitį Hen- 
šo, seną Tėjaus škiperį, kuris nuo jaunų dienų plaukioja 
savo burlaiviu iki paties Kempviro, todėl seras Patrikas jį 
gerbia, lyg pabuvojusį užjūrio kraštuose. Šitą jo talkininką 
pasitelkiau aš ir per jį visokiom dingstim atidėlioju Ketri- 
nos kelionę į Folklendą. 


— O kam gi? 
— Nežinau, ar verta apie tai sakyti jūsų aukštenybei, 
jūs galite nepritarti mano nuomonei... Suprantate, man 


norėjosi, kad eretikų sekimo komisija užtiktų Ketriną Glo- 
ver Kinfonse, nes mūsų gražuolė labai įnoringa ir atsime- 
tusi nuo tikėjimo; be to, aš, žinoma, tikėjausi taip sutvaI- 
kyti, kad ir riteris neišvengtų bausmės ir konfiskacijos. Vie- 


čijasi dėl dešimtinės už lašišas. 

— Bet kodėl gi tu įsigeidei sužlugdyti riterį ir kartu pa- 
siųsti ant laužo jaunąją gražuolę? 

— Na ką jūs, milorde hercogai! Vienuoliai niekada 
nedegina dailios mergelės; kokiai senei tai gal ir būtų pa- 
vojus. O milordui merui, kaip jį pagarbiai visi vadina, jei 
ir atimtų keletą akrų dirbamos žemės, tai tebūtų tik tei- 
singas atpildas už tą akiplėšiškumą, su kuriuo jisai stojo 
prieš mane šventojo Jono bažnyčioje. 

— Man rodosi, Džonai, taip keršyti yra žema, — tarė 
Rotsėjus. 

— Atsiprašau, milorde, kas negali reikalauti satisfakcijos 
ranka, tas turi mokėti pasinaudoti smegenimis. Tačiau to- 
kios galimybės nebetekau, nes minkštaširdis mūsų Duglas 
sumanė ginti sąžinės laisvę, ir tada, milorde, senajam Henšo 
nebebuvo jokių trukdymų nuvežti gražuolę į Folklendą, bet 
ne pas besiilginčią ledi Mardžorę, kaip manė seras Patrikas 
Čarteris ir jinai pati, o jūsų didenybei linksminti, kai grįšite 
iš medžioklės su šunimis iš didžiosios girios. 

Vėl ilgai visi tylėjo, atrodė, kad princas labai įtemptai- 
mąsto. Pagaliau jisai tarė: 

— Remorni, mano sąžinė su tuo nesutinka, bet jeigu tau 
papasakosiu savo dvejones, sofistikos demonas, kuris tave 
valdo, jas visas suniekins, kaip jau ne kartą yra buvę. Už 
tą mergaitę gražesnės man neteko regėti, išskyrus gal tik 
vieną, ir mano širdžiai ji dar dėl to mielesnė, kad primena 
man... Elizabetą Danbar. Betgi jinai, tai yra Ketrina Glover, 
yra sužadėta ir netrukus ištekės už Henrio Smito, už kurį 
nėra nagingesnio meistro tarp ginklų kalėjų ir narsesnio 
kario tarp visų riterių. Padaryti viską taip, kaip sumanyta, 
būtų labai skaudus įžeidimas tokiam puikiam žmogui. 

— Nejaugi jūs manote, jūsų didenybe, kad aš pradėsiu 
rūpintis Henrio Smito laime? — paklausė Remornis, žvilgte- 
rėjęs į savo sužalotą ranką. 

— Prisiekiu šventuoju Andriumi ir jo paremtu kryžiumi, 
perdaug dažnai tu gailauji dėl savo nelaimės, Džonai Remor- 
ni! Kiti svetimo pyrago siekia vienu pirštu, o tu būtinai turi 

įkišti visą strampą. Kas atsitiko, jau nebesugrąžinsi, reikia 
užmiršti. 

— Bet, milorde, jūs apie tai užsimenate dažniau, negu 
aš, — atsakė riteris, — tiesa, jūs veikiau šaipotės, o aš juk.. 
Pamiršti aš negaliu, tačiau tylėti galiu. 

— Gerai. Tai va, sakau tau, kad mano sąžinė nesutinka 
su šia išmone. Atsimeni, kaip mudu kartą dėl juoko nu- 
ėjome neva pasiklausyti tėvo Klemento pamokslo, o teisybę 
sakant, pasižiūrėti į gražiąją eretikę, ir kaip jis tada su 
įkvėpimu kalbėjo tartum koks menestrelis apie turtuolį, ku- 
ris atima iš vargšo paskutinę jo avelę? 

— Baisiai čia svarbu,— atsakė seras Džonas,— kad pir- 
masis ginklakalio žmonos vaikas bus Škotijos princo vaikas! 
Yra net grafų, kurie patys ieškotų tokios garbės gražiajai 
savo grafienei! Jau dėl to tai jo nekankintų nemiga. 

— Jeigu leistumėte man įterpti žodį — tarė gydytojas,— 
norėčiau priminti, kad pagal senus Škotijos įstatymus tokią 
teisę į vasalo žmoną turėjo kiekvienas lordas, nors daugelis, 
neužtekdami vyriškumo ar iš meilės pinigams, dažnai šią 
savo teisę iškeisdavo į auksą. 

— Manęs nereikia įkalbinėti, kad aš meiliai elgčiausi 
su dailia moteriške, bet Ketrina man visada buvo labai šalta 
ir abejinga, — tarė princas. 

— Na, mano valdove, — tarė Remornis,— jeigu jūs jau- 
nas, gražus ir dar princas būdamas nemokate palenkti į sa- 
vo pusę puikios moteries, tai aš neturiu ką besakyti. 

— Kad nebijočiau pasirodyti perdaug įžūlus, vėl pasa- 
kyčiau porą žodžių,— įsiterpė gydytojas.— Pasakyčiau štai 
ką: visas miestas žino, kad kalvį Chromą mergaitė ne pati 
pamilo, o tėvas beveik per prievartą jai jį išrinko. La- 
bai gerai žinau, kad ji ne kartą yra atsisakiusi už jo 
tekėti. 

— O, jeigu tu gali mums tai patvirtinti, tai visai kitas 
dalykas!-— pasakė Rotsėjus.— Vulkanas taip pat buvo kal- 
vis, kaip ir Henris Vindas, ir vedė jisai Venerą prieš jos 
valią, o kas iš to išėjo, pasakoja mūsų kronikos. 

— Tad tegyvuoja ir tebūna amžinai gerbiama ledi Vene- 
Ia, — tarė seras Džonas Remornis,— ir telydi sėkmė garbųjį 
riterį Marsą, apdovanojusį puikiąją deivę savo dėmesiu. 

Keletą minučių jie šnekėjosi linksmai ir tuščiai, bet her- 
cogas Rotsėjus greitai pokalbį nukreipė kita linkme. 

— Aš išsiveržiau,— tarė jisai, — iš tvankaus kalėjimo, ta- 
čiau Man nepasidarė linksmiau. Apėmė mane kažkoks mie- 
gūstumas, nesakyčiau, jog nemalonus, tačiau panašus į liū- 
desį, kuris apima mus, kai esame pavargę nuo darbų arba 
persisotinę malonumais. Kad taip pasiklausius muzikos, tik- 
tai negarsios, kur glostytų ausį, bet nesinorėtų atmerkti 
akių... Tai būtų tikra palaima. 

— Nespėjote nė ištarti, jūsų malonybe, o Tėjaus nimfos 
pasirodė tokios pat maloningos, kaip ir merginos krante... 
Girditeė Ar ne liutnia ten groja? 

— Taip, groja liutnia, — įsiklausęs pasakė hercogas Rotsė- 
jus, — ir labai keistai. Pažįstu tą gęstančią kadenciją... Irk- 
luokite prie barkos, iš kur girdėti muzika. 

— Ten plaukia aukštyn upe senasis Henšo,— suriko Re- 
mornis.— Ei, kapitone! 

Barkininkas atsiliepė į šauksmą ir susigretino su princo 
valtimi. 

— O-0-0! Sena pažįstama!— sušuko princas, pažinęs iš 
veido, drabužių ir visų kitų daikčiukų, kad liutnia grojo ta 
pati prancūzė Luiza.— Man rodosi, esu tau skolingas, bent 
jau už tai, kad per mane prisikentėjai baimės švento Valen- 
tino dieną. Šok į mūsų valtį! Greitai... su liutnia, šuniuku, 
krepšiu ir viskuo kitu!.. Pristatysiu tave tarnauti damai, 
kuri maitins tavo šunelį viščiukais ir kanarėlėmis. 

— Tikiuosi, jūsų aukštenybė atsižvelgsite į... 

— Nenoriu nė į ką atsižvelgti, vien tik į savo malonu- 
mus, Džonai. Ar nemalonėsi ir tu į tai atsižvelgti? 

— Ar tikrai mane pristatysite tarnauti ledi?— paklausė 
dainininkė.— O kur jinai gyvena? 

— Folklende,— atsakė princas. 

— O, aš labai daug girdėjau apie tą kilmingą ledi!-— pa- 
sakė Luiza.— Ar iš tikrųjų jūs užtarsite mane prieš jūsų 
karališkąją Žmoną? 

— Užtarsiu, duodu garbės žodį. kai vėl priimsiu ją 
į žmonas. Įsidėmėk šitą išlygą, Džonai,— šūktelėjo jisai Re- 
morniui per petį. 

Žmonės barkoje pasigavo tą naujieną ir iš princo žodžių 
tardami, kad karališkoji pora žada susitaikyti, ėmė įkalbi- 
nėti Luizą pasinaudoti pasitaikiusia laime ir stoti į her- 
cogienės Rotsėj palydą. Daugelis pradėjo girti jos grojimą. 

Per tą subruzdimo valandėlę Remornis spėjo šnipštelėti 
Dvainingui: 

— Na, niekingas verge, sugalvok kokią nors priežastį, 
nes mergiotė mums tik kliudys; pasuk truputį galvą, o aš 
tuo tarpu šnektelsiu su Henšo. 

— Jeigu leisite,— pradėjo Dvainingas,— kaip žmogus, 
ėjęs mokslus Ispanijoje ir Arabijoje, aš galiu jus, milorde, 
įspėti, kad Edinburge plinta liga, todėl ne visai saugu leisti 
tai klajūnei prisiartinti prie jūsų aukštenybės. 

— O ar tau ne vis tiek?— atsakė Rotsėjus.— Gal man 
būtų mieliau apsikrėsti maru, o ne mirti nuo vaistų! Negi 
tau būtinai reikia sugadinti man linksmybę? 

Tokiais žodžiais princas nutildė Dvainingą, o seras Džo- 
nas Remornis tuo tarpu išklausinėjo Henšo ir sužinojo, kad 
hercogienės Rotsėj išvykimas laikomas didelėje paslaptyje 
ir kad Ketrina Glover atvyks į pilį naktį arba iš ryto, tikė- 
damasi, jog kilmingoji ledi ją ten priims į savo globą. 

Hercogas Rotsėjus, kuris vėl paskendo į gilius apmąsty- 
mus, priėmė šį pranešimą taip šaltai, jog Remorniui pasi- 
rodė būtina jam dėl to papriekaištauti. 

— Milorde,— tarė jisai, — jūs vaidinate laimės numylėti- 
nį. Įsigeidėte laisvės — esate laisvas, svajojote apie gražuo- 
Ig — jinai laukia jūsų, tik susitikimas truputėlį uždelstas, 
kad paskui turėtumėte didesnį malonumą. Dargi trumpalai- 
kiai jūsų potroškiai likimui yra įstatymas. Jūs įsigeidėte 
muzikos, kai atrodė, kad niekaip neįmanoma jos turėti, ir, 
prašau, yra ir liutnia, ir daina. Reikėtų tik džiaugtis, o mes 

darome kaip išpaikinti vaikai, kurie išmeta sulaužę žaisliu- 
kus, nors ką tik jų reikalavo, net plyšdami nuo verksmo. 

— Kad malonumas duotų džiaugsmą, Remorni,— tarė 
princas, — žmogus turi iš pradžių pažinti kančią, — juk reikia 
pasninkauti, kad paskui skanesnis būtų valgis. Mes esame 
tie, kuriems tereikia pageidauti ir jau gauname, ko norėję, 
bet iš tikrųjų mūsų niekas nedžiugina. Ar matai tą juodą 
debesį, kuris tuoj pratrūks lyti? Man atrodo, kad jis užgulė 
mane. Vanduo upėje atrodo tamsus ir niaurus... ir krantai 
nebe tokie gražūs. 

— Milorde, atleiskite savo tarnui, — pasakė Remornis,— 
jūs per daug pasiduodate vaizduotei. Taip neįgudęs raitelis 
leidžia narčiam žirgui stoti piestu, kol tas ima ir šokteli 
atgal, prispausdamas raitelį. Maldauju, pabuskite iš šio 1e- 
targo. Gal paprašyti menestrelę mums pagroti? 

— Gerai... Tiktai ką nors liūdna; linksma muzika da- 
bar mane tik erzintų. 

Mergaitė užtraukė liūdną dainą šiaurės prancūzų tarme. 
Žodžius, kuriuos čia perteikiame laisvai išvertę, lydėjo me- 
lodija, tokia pat graudi, kaip ir patys žodžiai. 


Sunku, skaudu, 

Bet atsiduski dar giliai, 
Pažvelk į papuoštus žaliai 
Laukus — tau baigėsi keliai. .. 
Jau miršti tų. 


Kol plaks širdis, 

Tegu vienuoliai tau giedos, 

Te gaudžiantys varpai kartos; 
Kad neišvengt duobės šaltos — 
Čia pat mirtis. 


Skausmai, kančia 

Truks neilgai, paskui — vėsa, 
Paskui — nurimusi dvasia, 

Ir galas, ir juoda tamsa — 
Mirtis jau čia. 

Princas nieko nesakė, ir mergaitė vis grojo, Remornio 
linktelėjimo padrąsinta, kol pradėjo temti. Ėmė lyti, iš pra- 
džių smulkus ir švelnus lietus, o paskui prapliupo liūtis 
su šaltu vėju. Princas neturėjo nei apsiausto, nei durtinio, 
bet, kai Remornis jam pasiūlė savąjį, jis piktai atsisakė. 

— Rotsėjui nedera dėvėti jūsų nunešiotus drabužius, se- 
re Džonai; čia jūsų kaltė, kad nuo tos šlapdribos aš su- 
žvarbau iki pat kaulų smegenų. Kodėl jūs sumanėte paimti 
mane į laivą be tarnų ir be daiktų? 

Remornis nemėgino aiškintis, nes žinojo princą dabar 
esant tokios nuotaikos, kad jam daug maloniau gilintis į sa- 
vo nesmagumus, negu kad tylėti ir klausytis kuo protingiau- 
sių atsiprašymų. Taip, slegiama čia niaurios tylos, čia prie- 
kaištų, kuriems niekas fAeprieštaravo, valtis atplaukė į žvejų 
kaimelį Niubergą. Visa draugė išlipo į krantą ir rado jau 
pabalnotus žirgus, kuriuos Remornis iš anksto buvo parūpi- 
nęs. Princui pasirodė jie labai prasti, ir savo sarkazmą jis 
reiškė Remorniui tiesiais žodžiais, o dar dažniau geliančio- 
mis užuominomis. 

Pagaliau jie užsėdo ant arklių ir pasileido joti lietui 
pliaupiant ir nakčiai temstant; princas jojo pirmas nežmo- 
nišku greičiu. Muzikantė, kuriai davė arklį, princui įsakius, 
nuo jų neatsiliko, o kadangi buvo pripratusi prie blogų orų 
bei kelionių pėsčiomis ir raita, tai joti naktį jai nebuvo 
sunkiau, negu vyrams. Remornis turėjo noromis nenoromis 
joti greta princo, nes gerokai būkštavo, kad įsikarščiavęs 
aikštingasis princas visai nenujotų tolyn nuo jų ir neišveng- 
tų paspęstų jam pinklių, apsistojęs kokio nors ištikimo ba- 
rono namuose. Todėl jodamas jisai smarkiai prisikentėjo 
ir fiziškai, ir dvasiškai. 

Pagaliau juos apsupo Folklendo miškas, o mėnulio šviesa 
nublieskė didžiulį tamsų bokštą — paties karaliaus buveinę, 
šiuo metu atiduotą valdyti hercogui Olbeniui. Sutrimitavus 
pakeliamasis tiltas nusileido. Kieme sužėravo deglai, ėmė 
bėgioti tarnai, ir princas, nulipęs nuo žirgo, buvo nuvestas 
į vidų, kur atėjo ir Remornis su Dvainingu. Remornis pra- 
dėjo jį įkalbinėti. kad pasitartų su gydytoju. Hercogas Rot- 

sėjus atmetė tą pasiūlymą, išdidžiai įsakė pakloti lovą ir, 
kiek pastovėjęs prie liepsnojančio židinio, negalėdamas su- 
šilti dėl lietaus permerktų drabužių, pasitraukė į miegamąjį 
su niekuo neatsisveikinęs. 

— Dabar matai, koks aikštingas tas berniūkštis — tarė 
Remornis Dvainingui,— tad ar gali dar stebėtis, kad tarnas, 
kuris padarė jam tiek gero, kaip aš, pavargo nuo tokio 
pono? 

— Ne, nesistebiu,— atsakė Dvainingas.— Visa tai ir dar 
pažadėtoji Lindoro grafystė gali palaužti kiekvieno žmo- 
gaus ištikimybę. O ar mes pradėsime šį vakarą? Jeigu akys 
ir skruostai sako teisybę, jam prasideda karščiavimas, kuris 
mums gerokai palengvins darbą, nes atrodys, kad tai padarė 
liga. 

— Nors tai būtų ir puiki proga,— tarė Remornis,— tačiau 
turime lukterti, kad jis susitiktų su ta gražuole, Ketrina Glo- 
ver. Paskui jinai galės paliudyti mačiusi jį visai sveiką ir 
stiprų, dar nedaug laiko prieš. tu mane supranti? 

Dvainingas pritardamas linktelėjo ir pridūrė: 

— Nieko tokio, kad tą progą praleisim. Nesunku bus 
sudžiovinti gėlę, kuri vysta vien dėl to, kad per anksti 
pražydo. 


TRISDEŠIMT PIRMAS SKYRIUS 


Jis buvo nutrūktgalvis įžūlus, 

Padauža, lėbautojas nešvankus; 

Jis mėgo vaišėm lūžtančius stalus, 

Suguloves, triukšmingus didikus, 

Ir pusplikius pabaldas ūžikus. 
Baironas 


Kitą rytą hercogo Rotsėjaus nuotaika buvo jau visai ne 
ta. Tiesa, jis skundėsi negaluojąs bei karščiuojąs, bet neat- 
rodė prislėgtas, o atvirkščiai — buvo žymiai pagyvėjęs. Jis 
draugiškai šnekino Remornį ir nors nieko nesakė apie pra- 

eitąją naktį, tačiau buvo nuovokų, jog prisimena tai, ką 
mielai norėtų išdildyti iš savo palydovų atminties — blogą 
nusiteikimą, kurį tada parodė. Buvo mandagus su visais 
ir dargi juokavo su Remorniu dėl būsimojo Ketrinos at- 
vykimo. 

— Kaip nustebs gražioji didžiuoklė, atsidūrusi tarp vy- 
rų, nors dabar tikisi pakliūti tarp gobtuvų ir vuarų, kuriuos 
dėvi ledi Mardžorės damos. O tu, Remorni, nedaug turi 
moterų tarp savo šeimynykščių, kaip matau. 

— Tikrai, neskaitant tos menestrelės, tik porą šeiminin- 
kių, be kurių niekaip neišsiversi, Beje, ji susirūpinusi, kurgi 
toji ponia, kuriai žadėjote ją pristatyti... Gal man ją at- 
leisti, kad pasiieškotų sau naujos šeimininkės? Ų 

— Jokiu būdu, jinai bus reikalinga Ketrinai palinksmin- 
ti... Beje, ar nebūtų puiku, sutinkant tą droviąją koketę, 
surengti maskaradą? 

— Kaip tai suprasti, milorde? 

— Bukas esi, žmogau... Mes neleisime jai nusivilti; ka- 
dangi ji tikisi čia rasti hercogienę Rotsėj, tai aš būsiu ir 
hercogas, ir hercogienė viename asmenyje. 

— Aš vis tiek nesuprantu. 

— Nėra didesnio kvaišos už išminčių, — tarė princas, — 
kada tas nesugauna esmės iš pirmo žodžio. Mano hercogie- 
nė, kaip visi ją vadina, taip skubėjo išvykti iš Folklendo, 
kaip aš skubėjau čia atvykti. Mudu abu išvažiuodami pa- 
likome savo daiktus. Garderobe, kuris yra greta mano mie- 
gamojo, pilna moteriškų skudurų,— užtektų net visam kar- 
sėsiu čia ant šios kušetės ir kaip atstumtoji užsidėsiu 
gedulo šydą ir gluosnių vainiką; tu, Džonai, esi lyg mietą 
prarijęs ir manieringas, tad labai gerai tiksi būti jos garbės 
dama, galvegiete grafiene Hermigilda, o Dvainingas bus se- 
noji Hekata, jos auklė, tiktai jai ant viršutinės lūpos dau- 
giau prižėlę plaukų, negu Dvainingui ant veido ir visos gal- 
vos. Kad būtų panašesnis, jam reikės prisitaisyti barzdą. 
Pašauk visas virtuvines ir pažus, kokius tiktai čia turi, pa- 
darysim iš jų damas. Girdi? Ir pasiskubink. 

Remornis nuskubėjo į priemenę ir paaiškino Dvainingui, 
ką princas sumanęs. 

— Nagi, palinksmink kvailį, — tarė jisai, — o man rūpi 
kuo mažiau jį matyti, kadangi žinau, kas bus daroma. 

— Patikėkite viską man,— tarė vaistytojas, truktelėjęs 
pečiais.— Menkas tėra tas mėsininkas, kuris gali perpiauti 
aviai gerklę, bet bijo išgirsti jos bliovimą. 

— Tšš, būk ramus, savo planų aš nepakeisiu. Aš niekada 
nepamiršiu, kad jis norėjo mane uždaryti į vienuolyną, visai 
nesusimąstydamas, tartum mesdamas šalin nulaužtos ieties 
galą! Na eik... bet pala. kol dar nepradėjom to kvailo 
vaidinimo, reikia sugalvoti, kaip apdūmus besmegenį Čar- 
terį. Jeigu jis ir toliau manys, kad hercogienė Rotsėj tebėra 
čia, o Ketrina Glover jai patarnauja, iš jo galima laukti 
atskubant su paslaugom ir kitkuo, o mums, savaime supran- 
tama, jo buvimas labai kliudys... Kad jis gali apsireikšti, 
visai įtikėtina, nes žmonės šneka, jog tas kietagalvis riteris 
taip rūpestingai bei švelniai globoja šią panelę ne vien iš 
tėviškos meilės. 

— Jeigu taip, aš vienas su juo susidorosiu. Nusiųsiu jam 
tokį laišką, kad visą šį Mėnesį jis mieliau norės joti į patį 
pragarą, negu į Folklendą. Ar nežinai, kas yra hercogie- 
nės nuodėmklausys? 

— Voldioias, pranciškonas. 

— Gana. aš pradedu. 

Per kelias minutes Dvainingas užbaigė laišką, — mat, mo- 
kėjo labai greitai rašyti — ir padavė Remorniui. 

— Puiku, tu būtum radęs savo laimę, tarnaudamas Rotsė- 
jui... Bet man rodos, iš pavydo aš neleisčiau tau suartėti 
su princu, jeigu tai nebūtų paskutinės jo dienos. 

— Perskaitykite garsiai — tarė Dvainingas,— kad galėtu- 
me nuspręsti, ar laiškas tikrai toks, kaip reikia. 

Ir Remornis perskaitė štai ką: 

— „Mūsų didžiosios ir kilmingos princo žmonos Mardžo- 
rės, hercogienės Rotsėj ir taip toliau, įsakyti, mes, Voldiofas, 
nuolankus šventojo Pranciškaus ordino brolis, turime tau, 
serai Patrikai Čarteri, Kinfonso riteri, pranešti, kad jos 

aukštenybė labai steibisi tavo drąsa atsiųsti į jos draugiją 
moterį, kurios elgesį mes turime laikyti labai lengvabūdišku, 
kadangi ji išbuvo daugiau kaip savaitę tavo pilyje be jokio 
reikalo ir be jokios palydovės, neskaitant tarnų; ir gandas 
apie šitą nedorą sanguliavimą nuėjo per visą Faifą, Angiusą 
ir Pertšyrą. Tačiau jos aukštenybė, atsižvelgdama, kad čia 
tebuvo tik žmogiškosios silpnybės pasireiškimas, nenuteisė 
pasileidėlės išplakti dilgėlėm ar kokiu kitokiu būdu nubausti, 
o tik liepė, kadangi tuo -metu du gerieji broliai iš Lindoro 
vienuolyno, Tikskalas ir Dandemoras, rengėsi vykti į Aukš- 
tutinę Škotiją su specialiu pakvietimu, paimti tą mergaitę 
Ketriną į savo globą ir nulydėti pas josios tėvą, kuris, kaip 
ji sako, šiuo metu yra apsistojęs prie Lok Tėjaus, 0 jo pri- 
žiūrima ten geriau galės pritaikyti savo gabumus ir įpro- 
čius, negu kad Folklendo pilyje, kur gyvena jos aukštenybė 
hercogienė Rotsėj. Ji pavedė minėtiesiems garbiesiems bro- 
liams taip elgtis su jaunąja moteriške, kad ji suprastų nuo- 
dėmingąją nesusivaldymo prasmę, o tau pataria prieiti išpa- 
žinties ir atgailauti. Pasirašė Voldiofas, liepiamas didžiosios, 
kilmingosios ir visokios kitokios hercogienės.“ 

Baigęs skaityti Remornis sušuko: 

— Puiku, puiku! Toks netikėtas kirtis Čarterį mirtinai 
parblokš! Jis jau seniai rodo didelę pagarbą apsiėjime su 
šia ledi, o, pamatęs, kad yra įtariamas nesusivaldymu, kai 
tikėjosi didelio palankumo už labdarybes, tikrai neteks gal- 
vos. Ir bus, kaip tu sakei — praeis ilgas ilgas laikas, kol jis 
atvyks čionai pasižiūrėti panelės ar pareikšti pagarbos po- 
niai... Bet eik rengti vaidinimo, o aš suruošiu viską, kas 
užbaigs tą vaidinimą amžinai. 

Dar buvo valanda iki vidurdienio, kai Ketrina, senojo 
Henšo ir Kinfonso rūmų arklininko lydima, atjojo prie di- 
dingos Folklendo pilies. Plati vėliava, kuri ten plevėsavo, 
buvo su Rotsėjų herbu, išėję pasitikti tarnai buvo apsirengę 
princo dvariškių livrėjomis, tad iš visko atrodė, jog her- 
cogienė tikrai čia gyvena. Ketrinai suspurdėjo širdis, nes ji 
buvo girdėjusi, kad hercogienė, kaip ir visi Duglai, yra kupi- 
na puikybės ir narsos, todėl jai pasidarė itin neramu dėl 

būsimo priėmimo. Įeidama į pilį, ji pamatė, kad didingumo 
čia daug mažiau, nei tikėjosi, tačiau, žinodama, kad herco- 
gienė gyvena labai užsidariusi, pernelyg nesistebėjo. Viena- 
me prieškambaryje ją sutiko senutė, kuri nuo amžiaus at- 
rodė per pusę perlinkusi ir ėjo, ramsčiuodamasi juodme- 
džio lazda. 

— Sveika gyva, gražioji dukrele, — tarė ji, nusilenkdama 
Ketrinai, — turiu pasakyti, tu atvykai į liūdesio namus, ir aš 
tikiu — senutė dar kartą nusilenkė,— būsi tikra paguoda 
mano brangiai ir karališkai dukrai. Sėsk, vaikeli, palauk, 
kol sužinosiu, ar miledi nusiteikusi tave priimti. O, mano 
vaikuti, tu tikrai labai miela, kad tik dievo motina tau būtų 
davusi tokią pat gražią sielą, kaip ir kūną. 

Taip pasakiusi, senoji moteriškė nukiūtino į gretimą kam- 
barį, kur rado Rotsėjų, jau persirengusį jo parinktu mas- 
karado apdaru, ir Remornį, kuris atsisakė dalyvauti vaidi- 
nime, su paprastais drabužiais. 

— Esi biaurus niekšas, sere daktare, — tarė princas.— Gar- 
bės žodis, širdies gilumoje tu trokšti suvaidinti pats vienas 
visą vaidinimą, ir mylimojo rolę, ir visa kita. 

— Jeigu tik tai išgelbėtų jūsų aukštenybę nuo nesma- 
gumų,— pasakė gydytojas ir nusijuokė įprastu prislopintu 
juoku. 

— Ne, ne,— atsakė Rotsėjus,— man nereikės tavo pagal- 
bos, žmogau... Na, sakyk man dabar, kaip aš atrodau, taip 
ilgesingai išsitiesęs kušetėje... ar panašus į ledi, ar ne? 

— Gal kiek per dailaus sudėjimo ir per švelnių bruožų, 
lyginant su ledi Mardžore Duglas, jeigu ne per drąsu taip 
sakyti, — tarė vaistytojas. 

— Eik lauk, begėdi, ir vesk čionai tą puikiąją ledinu- 
kę... Nebijok, ji nesiskųs dėl mano moteriškumo. O tu, 
Remorni, irgi išeik. 

Kai tas riteris ėjo iš kambario pro vienas duris, persi- 
rengusioji senutė įvedė pro kitas Ketriną Glover. Iš atsar- 
gumo kambarys buvo pritemdytas ir paliktas prieblandoje, 
todėl Ketrinai moteriškė, sėdinti ant kušetės, nepasirodė nė 
kiek įtartina. 

— Ar čia ta mergaitė?— pašnibždom kuo švelniau pa- 
klausė Rotsėjus, kurio balsas ir šiaip buvo labai švelnus.— 
Tegu ji prieina, Grizelda, ir pabučiuoja man ranką. 

Menamoji auklė privedė virpančią mergaitę prie kušetės 
ir mostelėjo, kad atsiklauptų. Ketrina taip ir padarė ir su 
dideliu atsidavimu Bei nuoširdumu pabučiavo pirštinėtą ran- 
ką, kurią jai padavė tariamoji hercogienė. 

— Neišsigąsk,— tarė tas pats melodingas balsas, — many- 
je tu matai tik liūdną pavyzdį, kokia tuščia yra žmogiškoji 
didybė. Laimingi yra mažieji, mano vaike, nes jų neuž- 
kliūna audros, siaubiančios kilminguosius. 

Taip bešnekėdamas jis apkabino rankomis Ketrinos kaklą 
ir patraukė ją prie savęs, tartum norėdamas pasveikinti su 
atvykimu. Bet pabučiavimas išėjo karštas, toli gražu nede- 
ramas tokiai didingai personai, ir Ketrina, pamaniusi herco- 
gienę proto netekus, garsiai suriko. 

— Ramiau, kvailiuke! Čia juk aš — Deividas Rotsėjus. 

Ketrina apsidairė aplinkui — auklė jau išėjusi, o herco- 
gas nusiėmė vualį, ir ji pamatė besanti palaido akiplėšos 
naguose. 

„Padėk man, viešpatie!-— tarė ji — Ir tu man padėsi, jei- 
gu tik pati mokėsiu laikytis.“ 

Taip pamaniusi, ji susilaikė, kad nebesušuktų, ir kaip mo- 
kėdama pasistengė paslėpti savo išgąstį. 

— Jūs iškrėtėte pokštą, — tarė ji, kiek įstengdama tvir- 
čiau.— Ar galiu dabar paprašyti jūsų aukštenybę atimti ran- 
kas, — mat, jisai vis dar tebelaikė ją apkabinęs. 

— Ne, gražioji mano belaisve, nesiveržk taip man iš 
glėbio.. Ko gi tu bijai? 

— Aš nesiveržiu, milorde. Jeigu jums patinka laikyti ma- 
ne, aš nesistengsiu ištrūkti per jėgą, kad įširdęs manęs ne- 
užgautumėte, dėl ko ir pačiam paskui būtų skaudu, kai vis- 
ką gerai apgalvosite. 

— Ach, klastūne, tu mane laikai nelaisvėje kiek mėne- 
sių, — tarė princas,— o savęs apkabinti neleidi nė akimirkos. 


— Ten tebuvo galantiškumas, milorde, kadangi Perto 

gatvėse aš galėjau klausyti jūsų arba pabėgti nesiklausyda- 
ma, 0 čia tironija. 

— O jeigu aš tave paleisiu, kur tu nubėgsi?— paklausė 
princas.— Tiltai pakelti... vartai nuleisti o mano palyda 
yra visiškai kurčia pasipūtusios mergiotės cypavimams. To- 
dėl verčiau būk man maloni ir tada sužinosi, ką reiškia 
įtikti princui. 

— Paleiskite mane, milorde, ir paklausykite mano pra- 
šymo ne kaip Rotsėjus, bet kaip Škotijos princas. Aš esu 
nekilmingo, bet doro miestielėno dukra. Aš esu narsaus ir 
doro žmogaus sužadėtinė, beveik žmona. Jeigu aš kuo nors 
ir paskatinau jus elgtis su manimi taip, kaip dabar elgiatės, 
tai visai to nesuprasdama. Taip jus perspėjusi, meldžiu ne- 
sinaudoti savo galybe ir leisti man eiti savo keliu. Jūsų 
aukštenybė iš manęs nieko nepasieks, nebent tik tokiomis 
priemonėmis, kurios žemina riterį ir vyrą. 

— Tu esi drąsi, Ketrina,— tarė princas, — bet kaipN<riteris 
ir kaip vyras aš negaliu nepriimti iššūkio. Aš turiu pamo- 
kyti tave, kaip pavojinga mesti tokį iššūkį. 

Taip bešnekėdamas vėl pamėgino apsivyti rankomis ap- 
link Ketriną, bet ji išsilenkė ir vėl prašneko taip pat ryž- 
tingai, kaip pirma. 

— Milorde, aš turėsiu tiek pat jėgų gintis garbingai ko- 
vodama, kiek jūs, mėgindamas mane nugalėti dėl savo ne- 
garbingų kėslų. Nedarykite gėdos nei man, nei sau, pra- 
dėjęs su manim galynėtis. Jūs galite mane primušti ir ap- 
svaiginti, galite pasikviesti padėjėjų, bet gera valia aš ne- 
nusileisiu jūsų ketinimams. 

— Nejau aš būčiau toks galvijas!— tarė princas.— Aš 
tenorėjau panaudoti tik tiek jėgos, kiek reikia, kad moteris 
galėtų pateisinti savo pačios silpnumą. 

Susijaudinęs jis atsisėdo. 

— Tada pasilaikykite jėga,— tarė Ketrina,— toms mote- 
rims, kurios trokšta tokių pasiteisinimų. O aš priešinuosi iš 
širdies, nes man brangi garbė ir baisu gėdos. Jeigu jūs, 
milorde, nugalėtumėte, tai pražudytumėt mano gyvenimą 1r 
savo garbę. Mane čia atviliojo per apgaulę, nežinau pati 


410 


kokiomis pinklėmis apipynę, bet jeigu išeisiu iš čia su nu- 
plėšta garbe, aš po visus Europos kampelius išgarsinsiu, kas 
mano laimės griovėjas. Aš pasiimsiu piligrimo lazdą į ran- 
kas ir visūr, kur laikomasi riterijos nuostatų arba kur tik 
yra minimas Škotijos vardas, šauksiu, kad šimto karalių 
ainis, pamaldžiojo Roberto Stiuarto sūnus, didvyriškojo Briu- 
so įpėdinis yra nedoras, negarbingas žmogus, nevertas ka- 
rūnos, kurios jisai tikisi, nei pentinų, kuriuos jisai dėvi. 
Visoje Europoje kiekviena ledi gėdinsis ištarti jūsų vardą. 
kiekvienas kilnus riteris laikys jus menku, apgaulingu niek- 
šu, kuris pamynė riterystės priesakus globoti moterį ir ginti 
silpnąjį. 

Rotsėjus vis tebesėdėjo, žiūrėdamas į ją su nepasiten- 
kinimu ir susižavėjimu. 

— Užmiršti, mergaite, su kuo kalbi. Žinok, kad mano 
pasiūlytą garbę dėkingai priimtų šimtai daug kilmingesnių 
už tave moterų. 

— Dar kartą sakau, milorde,— vėl pakartojo Ketrina — 
laikykite šias malones toms, kurios jas brangina, o dar ge- 
riau būtų, kad eikvotumėte savo laiką bei sveikatą kito- 
kiems, daug kilnesniems, tikslams — savo šalies gynimui ir 
savo pavaldinių laimei. Ak, milorde! Su kokiu džiaugsmu 
ir pasitenkinimu tauta priimtų jus savo vadu!.. Kokie lai- 
mingi būtų visi, susibūrę apie jus, jeigu jūs panorėtumėte 
jiems vadovauti kovoje prieš stipriųjų priespaudą, prieš įsta- 
tymų laužymą, prieš viliotojų suvedžiojimus ir prieš veid- 
mainių viešpatavimą! 

Hercogas Rotsėjus, kurio kilniuosius jausmus būdavo taip 
pat nesunku sužadinti, kaip ir išsklaidyti, buvo paveiktas 
karštų Ketrinos žodžių. 

— Atleisk man, mergaite, jeigu tave išgąsdinau,— tarė 
jisai. — Tu esi perdaug kilnios širdies, kad tiktum būti žais- 
liuku trumpalaikiam žaidimui, kuriam aš per klaidą tave 
buvau paskyręs; tačiau, net jeigu tavo kilmė būtų lygia- 
vertė su tavo siela ir nepaprastu grožiu, aš neturiu širdies, 
kurią galėčiau tau atiduoti, nes tiktai atiduodamas širdį gali 
nusipelnyti palankumą tokios, kaip tu. Bet, Ketrina, mano 

viltys buvo sutremptos. vienintelė moteris, kurią aš ka- 
daise mylėjau, buvo atplėšta nuo manęs grynai politiniais 
tikslais, o man primetė žmoną, kurios aš amžinai nekęsiu, 
nors jinai ir turėtų meilumo ir švelnumo, darančio moterį 
patrauklią mano akyse. Mano gyvybė vysta dar visai jau- 
nam tebesant, man beliko tiktai skinti pakelės gėles, pasi- 
taikančias trumpame kelyje iš gyvenimo į kapą, kuris jau 
taip arti. Pažiūrėk į degančius mano skruostus, paklausykx, 
jeigu nori, mano nelygaus pulso ir pagailėk manęs, atleisk 
man už tai, kad aš kartais nepaisau teisėtumo ar noriu pa- 
tenkinti laikiną įgeidį, kadangi mano paties teisės ir kaip 
vyro, ir kaip princo yra sutremptos. 

— O milorde!— sušuko Ketrina su jai įprastu karštu- 
mu.— Taip, aš vadinsiu jus brangiuoju milordu, nes Briuso 
įpėdinis yra brangus kiekvienam Škotijos vaikui, — maldau- 
jų, neleiskite man klausytis tokių kalbų! Garsusis jūsų pro- 
tėvis iškentėjo ištremtį, persekiojimą, bado naktį ir nely- 
gios kovos dieną, vien geisdamas išvaduoti savo šalį; pasi- 
aukokite ir jūs, taip savęs atsisakydamas dėl savo paties 
išlaisvinimo. Atsitraukite nuo tų, kurie ieško kelių į didybę, 
pataikaudami jūsų aikštims. Nepasitikėkite tuo tamsiašir- 
džiu Remorniu! Jūs nežinote, aišku, jūs negalite žinoti, 
bet iš tokio niekšo, kuris nori palenkti dukterį į gėdos 
kelią, grasindamas atimti gyvybę senam josios tėvui, gali- 
ma tikėtis visokių nedorybių. .. visokios klastos! 

— Argi Remornis taip darė?— paklausė princas. 

— Tikrai, milorde, ir jis nedrįs to paneigti. 

— Aš jam parodysiu,— tarė hercogas Rotsėjus.— Aš jau 
jo nebemyliu, bet dėl manęs jis yra daug iškentėjęs ir aš 
turiu garbingai atsilyginti jam už paslaugas. 

— Jo paslaugos! O milorde, jeigu kronikos sako teisy- 
bę, per tokias paslaugas buvo sugriauta Troja, o Ispanija 
pateko į netikėlių rankas. 

— Tylėk, mergaite! Malonėk neperžengti deramų ribų,— 
tarė princas ir atsistojo.— Mūsų pasikalbėjimas baigtas. 

— Dar vieną žodį, milorde Rotsėjau,— susijaudinusi pa- 
sakė Ketrina, o jos veidelis spindėjo it angelo sargo.— 

Nežinau, kas stumia mane taip drąsiai kalbėti, bet kažkokia 
ugnis degina man širdį ir nori išsiveržti laukan. Palikite 
šitą pilį, nedelsdamas nė valandos! Čia susilauksite nelaimės. 
Atleiskite tą Remornį, kol nepraslinko nė dešimt šios die- 
nos minučių! Jo draugija yra labai pavojinga. 

— Kuo remdamasi taip kalbi? 

— Niekuo tikru,— atsakė Ketrina, susigėdusi dėl savo 
užsidegimo,— niekuo, nebent tiktai baime dėl jūsų sau- 
gumo. 

— Briuso įpėdinis neturi klausytis neaiškių būkštavi- 
mų... Ei, kas ten? 

Įėjo Remornis ir žemai nusilenkė hercogui ir mergaitei, 
kurią manė būsiant princo pasirinktą į numylėtines, todėl 
reikalingą pagarbaus elgesio. 

— Remorni,— paklausė princas, — ar yra tarp šeimynykš- 
čių kokia garbinga moteriškė, tinkanti pagloboti šią mer- 
giną, kol mes galėsime pasiųsti ją tenai, kur ji pageidauja 
vykti? 

— Bijau,— atsakė Remornis,— kad jūsų aukštenybė bus 
nepatenkintas, išgirdęs teisybę: jūsų namai šiuo atžvilgiu 
labai menkai teaprūpinti, tiesą sakant, viena tik dainininkė 
yra tam tinkamiausia. 

— Tegul tad ji eis patarnauti šiai jaunai asmenybei, jei 
nieko geresnio nėra... Pakentėk, mergaite, keletą valandų. 

— Kaip, milorde, taip greitai skiriatės su gražiąja Perto 
mergele? Va kokia iš tikrųjų yra nugalėtojo tuštybė. 

— Šiuo atveju nėra nei pergalės, nei pralaimėjimo,— 
šaltai atsakė princas.— Mergina manęs nemyli, o aš irgi ją 
myliu ne tiek, kad dėl jos kankinčiausi. 

— Tyrasis Malkolmas atgimė savo palikuonyje!-— pasa- 
kė Remornis. 

— Malonėkite, sere, su manim nejuokauti arba savo 
juokams pasirinkti kitą temą. Jau, berods, vidurdienis, ir 
labai būsiu jums dėkingas, jeigu liepsite paduoti man pietus. 

Remornis išėjo iš kambario, bet Rotsėjui pasirodė, kad 
jo veidu perbėgo šypsnys, o tapti to Žmogaus pajuokos ob- 
jektu jam buvo didelė kančia. Vis dėlto jis pasikvietė tą 

riterį prie pietų stalo ir net suieikė Dvainingui tą pačią 
malonę. Pokalbis buvo gyvas ir gana palaidas, pats princas 
davė tokį toną, tartum norėdamas atsverti šio ryto rimtumą, 
kurį Remornis, prisiskaitęs senųjų kronikų, išdrįso akiplė- 
šiškai pavadinti Scipiono susivaldymu. 

Nors hercogo sveikata buvo ne iš gerųjų, pietūs ėjo 
linksmai bejuokaujant, visai nesilaikant saiko, todėl atsi- 
tiko taip, kad į pabaigą princas užmigo letargo miegu taip 
kietai, kad nė nepažadinsi,— gal vynas, kurį gėrė, buvo per 
stiprus, gal sveikata per silpna, o gal, greičiausiai, Dvainin- 
gas bus įbėręs į paskutinę vyno taurę kokių miltelių. Seras 
Džonas Remornis su Dvainingu nunešė jį į jo kambarį, pa- 
sikvietę į pagalbą tiktai vieną žmogų, kurio vardą mes pa- 
sakysime vėliau. 

Kitą rytą buvo pranešta, kad princas susirgęs užkrečia- 
ma liga. Norint apsisaugoti nuo ios išplitimo visuose na- 
muose, įeiti pas ligonį buvo draudžiama, galėjo tik seras 
Džonas Remornis, gydytojas Dvainingas ir jau minėtasis tar- 
nas; vienas iš jų visą laiką buvo kambaryje, o kiti irgi kuo 
mažiau bendravo su žmonėmis, stengdamiesi pabrėžti, kad 
princo liga išties pavojinga ir užkrečiama. 


TRISDEŠIMT ANTRAS SKYRIUS 


Kai žiemą, vakarais, tau teks sėdėti 

Prie židinio su seniais ir klausyt 

Apie praėjusius liūdnus laikus, 

Prieš tai, kai jiems „labanakt“ pasakysi, 

Tu dar papasakok apie mane. 
Šekspyras, „Ričardas II" 


Paklydėlio Škotijos sosto įpėdinio likimas labai skiriasi 
nuo to, koks jis buvo viešai skelbiamas Folklendo mieste. 
Garbėtroška jo dėdė norėjo jį nužudyti kaip pirmąją ir pa- 
vojingiausią kliūtį, stovinčią tarp jo šeimos ir sosto. Džeim- 

sas, jaunesnysis karaliaus sūnus, buvo dar visai mažas ir jį 
nušalinti neturėjo būti sunku. Remornio troškimas iškilti ir 
pagieža, kurią jis paskutiniu metu jautė savo šeimininkui, 
paskatino jį pasidaryti veikliu jaunojo Rotsėjaus nužudymo 
rengėju. Dvainingą vedė meilė auksui ir įgimtas polinkis 
į blogį. Su šaltai apskaičiuotu žiaurumu buvo nutarta rū- 
pestingai vengti bet kokių priemonių, kurios paliktų smurto 
žymes, — gyvybė išseks pati savaime, kai trapus ir nualintas 
organizmas nebegaus jokio pastiprinimo. Škotijos princas 
neturi būti nužudytas, kaip išsireiškė viena proga Remor- 
nis, — jis tiktai turi pasitraukti iš gyvenimo. 

Rotsėjaus miegamasis Folklendo tvirtovėje buvo gerai 
pritaikytas tokio siaubingo sumanymo įvykdymui. Iš ten pro 
slaptas duris patenkama į mažai kam težinomus siaurus laip- 
tukus, vedančius tiesiai į požemines pilies celes; pro čia 
valdovas persirengęs eidavo slapčia pasižiūrėti žmonių, įka- 
lintų baisinguosiuose būstuose. Šiais laiptukais nedorėliai 
ir nunešė nieko nejaučiantį princą į toliausią pilies celę, 
esančią taip giliai po žeme, kad nei šauksmai, nei vaitojimai 
negalėtų būti išgirsti o durys ir sklendės ilgai atlaikytų 
bet kokią jėgą, net tada, jei kelias ten būtų surastas. Bontro- 
nas, kuris tuo tiksli buvo išgelbėtas nuo kartuvių, labai 
mielai stengėsi padėti Remorniui įvykdyti nežmoniškai žiau- 
rų kerštą tam, kurį pats išpaikino ir išdavė. 

Tas niekšas vėl 'atėjo į rūsį tuo metu, kai princas pra- 
dėjo busti iš miego ir kai, atgavęs sąmonę, pasijuto mirtinai 
sušalęs, sustiręs ir taip prirakintas grandinėmis, kad vos 
galėjo pakilti nuo drėgnų šiaudų, ant kurių buvo paguldy- 
tas. Pirmiausia jis pagalvojo, kad čia baisingas sapnas... ta- 
čiau greit ėmė nuvokti tikrąją tiesą. Jis šaukėsi pagalbos, 
šaukėsi Žmonių, pagaliau įnirtęs ėmė be perstojo rėkti, ta- 
čiau niekas iš tarnų neatėjo, ir atsiliepė jam tiktai aidas 
skliautuoto rūsio lubose. Pragaro atstovas girdėjo šiuos di- 
delės kančios šauksmus, bet tyčia neskubėjo, norėdamas at- 
silyginti Rotsėjui už panieką ir nuoskaudas. Kai, nebetekęs 
jėgų ir vilties, nelaimingasis jaunuolis nutilo, tas pabaisa 
nusprendė pasirodyti savo kalinio akyse. Atstūmė sklendes, 

nuėmė grandines. Princas pasikėlė, kiek leido geležiniai pan- 
čiai, bet raudona šviesa, siūbtelėjusi pro skliautus, jį apaki- 
no, o kai jisai vėl atsimerkė, pamatė šmėklą to žmogaus, 
kurį turėjo pagrindo laikyti mirusiu. Išsigandęs jis atšoko 
atgal. 

— Aš esu nuteistas ir pasmerktas, — sušuko jisai, — ir pats 
kraupiausias pragaro šėtonas yra atsiųstas manęs kankinti. 

— Aš esu gyvas, milorde,— tarė Bontronas,— ir jeigu 
norite gyventi ir džiaugtis gyvenimu, malonėkite atsisėsti ir 
suvalgyti savo maistą. 

— Išvaduok mane nuo šių geležų,— tarė princas,— iš- 
leisk mane iš šio kalėjimo, ir būsi turtingiausias Škotijos 
žmogus, nors esi tiktai šuo. 

— Jeigu man duotumėte tiek aukso, kiek sveria jūsų 
pančiai,— tarė Bontronas,— aš vis tiek mieliau norėčiau ma- 
tyti jus apkaltą geležimis, negu gauti tą visą turtą! Va, pa- 
žvelkite.. jūs mėgdavote skaniai pavalgyti... ar matote, 
kaip aš dėl jūsų pasistengiau. 

Velniškai šypsodamasis niekšas išvyniojo nedirbtos elne- 
nos skiautę, dengiančią po pažastimi atsineštą daiktą, ir, 
švystelėjęs žibintu iš vienos ir kitos pusės, parodė nelaimin- 
gajam princui ką tik nukirstą skerdykloje buliaus galvą, 
Škotijoje laikomą mirties ženklu. Jis padėjo tą galvą kojū- 
galyje prie patalo, ar tikriau migio, kur gulėjo princas. 

— Valgykit su saiku savo maistą, — pasakė jisai, — neš, 
atrodo, negreitai ko kito gausit. 

— Pasakyk man, niekše, dar tik vieną dalyką, — tarė prin- 
cas.— Ar Remornis žino, kas čia padaryta? 

— Kaip kitaip tu būtum čia atsidūręs? Vargšas kurtinys, 
pakliuvai į pinkles!— atsakė galvažudys. 

Su šiais žodžiais durys užsidarė, sklendės užsišovė, o ne- 
laimingasis princas liko tamsoje vienišas ir apleistas. 

— O mano tėve! Tu buvai pranašas, tėve!.. Lazda, kuria 
aš rėmiausi, iš tikrųjų pavirto kirviu! 

Mes nepasakosime apie kūno kančių ir dvasinės neyil- 
ties valandas, netgi dienas, ėjusias po to. 

Bet dangus neleido, kad toks baisus nusikaltimas liktų 
nenubaustas. 

Nė vienas įnamis nekreipė dėmesio į Ketriną Glover 1r 
dainininkę, nes visiems rūpėjo princo negalavimas, tačiau 
joms buvo uždrausta išvykti iš pilies, kol neaišku, kaip baig- 
sis ši pavojinga liga ir ar iš tikrujų ji užkrečiama. Suvestos 
per prievartą į draugę, abi 'nelaimėlės iš tikrųjų pradėjo 
draugauti, nors ir ne visai artimai, o kai Ketrina sužinojo, 
kad čia ta pati menestrelė, dėl kurios Henris Vindas buvo 
patekęs į jos nemalonę, jų santykiai pasidarė dar šiltesni. 
Jis dabar buvo visiškai išteisintas jos akyse, ir ji su užsi- 
degimu klausėsi, kaip Luiza giria galantiškąji savo apgynėją. 
O Luiza, suvokdama, kad Ketrina yra už ją aukštesnė tiek 
visuomenės padėtimi, tiek dvasiniu tyrumu, noriai šnekėjo 
ta tema, nes jai ir pačiai buvo malonu, ir savo dėkingumą 
stotingajam kalviui ji reiškė, dainuodama mėgstamą Škoti- 
joje dainelę „Tu visada narsus“. 


Tu visada narsus kare, 

Visus žavi širdim tauria, 

O mielas, žydra kepure! 

Tu ištikimas man esi 

Ir žodį visada tesi. 

Tokių, kaip tu, daugiau nėra, 
O mielas, žydra kepure! 


Daug mačius riterių esu — 
Prancūzų, vokiečių narsių, 
Kuriems numirti nebaisu. 
Mačiau daug Anglijos sūnų, 
O kaip jie kaunasi — šaunu! 
Tačiau tokių, kaip tu, nėra, 
O mielas, žydra kepure! 


Trumpai tariant, nors kitomis aplinkybėmis Ketrina bū- 
tų sąmoningai vengusi Luizos dėl jos negarbingo užsiėmi- 
mo, dabar, kai jos norom nenorom buvo suvestos į draugę. 
ji rado sau nuolankią ir paslaugią kompanionę. 

Taip jos pragyveno kokias keturias ar penkias dienas; 
stengdamosios kuo mažiau pakliūti žmonėms į akis, o gal ir 
dėl tarnų atžarumo, pačios taisėsi sau valgį savo kambaryje. 
O kai jau būtinai prireikdavo susidurti su šeimynykščiais, 
Luiza, kuri buvo labiau pripratusi prie visokių miklybių, 
drasesenio apsiėjimo ir norėjo įtikti Ketrinai, pati prisiėmė 
tą rūpestį ir gaudavo iš raktininko šio bei to negausiam val- 
giui, kurį pataisydavo gardžiai kaip tikra prancūzė. 

Šeštąją dieną kiek prieš vidurdienį dainininkė nuėjo 
parsinešti maisto; panūdusi pakvėpuoti tyru oru, 0 gal ti- 
kėdamasi rasti kokių salotų ar kvapių žolelių, arba bent 
kokią ankstyvąją gėlę stalui papuošti, jinai užklydo į ne- 
didelį sodą prie pilies. Grįžo jinai į pilies kambarius pa- 
pilkėjusiu it pe:!enai veidu ir drebėdama tartum epušės 
lapas. Jos siaubas bemat apėmė ir Ketriną, ir ji vos beįsten- 
gė rasti žodžių paklausti, kokia dar nelaimė atsitiko. 

— Ar grafas Rotsėjus mirė? 

— Blogiau! Jį marina badu. 

— Iš proto išėjai, moteriške! 

— Ne, ne, ne, ne!-— atsakė- Luiza. Uždususi ji springda- 
ma taip greitai ėmė kalbėti, kad Ketrinai net sunku buvo 
susigaudyti. — Aš išėjau gėlių, norėjau papuošti jūsų stalą, 
nes vakar sakėte, kad jas mėgstate. Mano šunytis nulėkė 
į kukmedžių ir bugienių brūzgyną, kuriuo apaugę seni griu- 
vėsiai netoli pilies sienos, ir sugrįžo gailiai viauksėdamas 
ir Ccypdamas. Aš žingtelėjau į priekį pasižiūrėti, kas atsiti- 
ko... ir, oh! išgirdau aimaną, tartum kas baisiausiai ken- 
tėtų, bet taip negarsia, kad atrodė keip iš po žemių. Pagaliau 
aš supratau ją sklindant pro siaurą plyšelį sienoje, apžėlu- 
sioje vijokliais, o kai pridėjau ausį visai arti prie angos, 
išgirdau princo balsą aiškiai tariant: „Dabar jau nebeilgai 
betruks.“ Tada jis pradėjo tyliai melstis. 

— Viešpatie dieve! ' Ar tu kalbėjai su juo? 

— Aš paklausiau: „Ar čia jūs, milorde?“, o jis man at- 
sakė: „Kas čia tyčiojasi iš manęs, taip vadindamas?“ Aš 
paklausiau, ar negalėčiau jam padėti, ir jis atsakė tokiu bal- 
su, kad aš niekad gyvenime nepamiršiu: „„Valgyti!.. Valgy- 

ti! Mirštu iš bado!" Tai va ir atėjau pas jus. Ką dary- 
ti? Gal sukelti visus ant kojų? 

— Ką tu! Taip mes veikiau jam pakenksime, negu padė- 
sime,— atsakė Ketrina. 

— Tad ką daryti?— paklausė Luiza. 

— Dar nežinau,— atsiliepė Ketrina, kuri buvo greita ir 
drąsi nelaimei ištikus, nors kasdieniniame gyvenime išmo- 
ningesnė būdavo jos draugužė.— Dar nežinau... bet kažką 
padarysime... Briuso kraujas neturi sustingti negelbstimas. 

Taip sakydama, ji pastvėrė dubenėlį su sriuba ir mėsos 
kąsnelį, išvirtą sriuboje, susivyniojo į apsiausto skverną ke- 
letą paplotėlių, kuriuos pati buvo išsikepusi, ir, mostelėjusi 
draugei, kad pasiimtų ąsotį su pienu, taip pat priklausan- 
čiu prie jų maisto atsargų, nuskubėjo į sodą. 

— Ak, mūsų gražioji vaidilutė panūdo pasivaikščioti?!— 
pasakė vienintelis jų sutiktas žmogus, kažkas iš tarnų, bet 
Ketrina praėjo pro šalį, nė nepažvelgusi į jį nei ką atsa- 
„kiusi, ir pasiekė sodelį, daugiau nebesutrukdyta. 

Luiza parodė jai krūvą griuvėsių, apaugusių atvašomis, 
visai arti pilies sienos. Matyt, anksčiau čia būta kyšulio 
su siaura vėdinimo anga, einančia iš rūsio. Bet, kyšuliui irs- 
tant, anga kiek prasiplėtė ir pro ją į gelmes skverbėsi men- 
kas šviesos spindulėlis, nors tie, kas lankėsi tenai su deglais, 
šviesos nepastebėdavo. 

— Tylu kaip kape,— tarė Ketrina, valandėlę atidžiai pa- 
siklausiusi.— O dangau ir žeme! Jis mirė! 

— Reikia ką nors daryti, — tarė Luiza ir perbėgo pirštais 
per gitaros stygas. 

Atodūsis buvo vienintelis atsakymas iš požemio gilumos. 
Tada Ketrina išdrįso prašnekti. 

— Aš, milorde, esu čia su valgiu ir gėrimu. 

— A! Remornisė  Pokštauti jau per vėlu... aš mirš- 
tu,— buvo atsakymas. 

„Jam pasimaišė protas, nėra ko stebėtis, — pamanė Ketri- 
na,— bet kol jis dar gyvas, vilties nereikia prarasti.“ 

— Čia aš, milorde, Ketrina Glover.. aš turiu maisto, 
kad tik galėčiau kaip nors jums paduoti. 

— Telaimina tave dangus, mergaite! Maniau, kad kančios 
jau pasibaigė, tačiau jos vėl mane suremia, išgirdus apie 
maistą. 

— Maisto yra čia, bet kaip, vai kaip jums paduoti? Ply- 
šelis toks siaurutis! Jau žinau kaip... Sugalvojau. Greitai, 
Luiza, nupiauk man karklo vytelę, kuo ilgesnę, įeigu rasi. 

Dainininkė paklausė, ir Ketrina, įskėlusi vytelės galą, 
perdavė keletą minkštų paplotėlių, sumirkytų sriuboje,— 
taip princas gavo ir pavalgyti, ir atsigerti. 

Nelaimingasis jaunuolis suvalgė nedaug, nes jam buvo 
labai sunku, tačiau savo gelbėtojai siuntė tūkstančius pa- 
laiminimų. 

— Aš geidavau padaryti tave savo pasimėgavimų ver- 
ge,— tarė jisai, — o dabar tu stengiesi išgelbėti man gyvybę! 
Tačiau bėk ir gelbėkis pati. 

— Aš sugrįšiu ir atnešiu valgyti, kai tiktai galėsiu — pa- 
sakė Ketrina, nes jos draugė jau tampė ją už rankovės, 
rodydama, kad nutiltų ir ramiai stovėtų. 

Abidvi pasislėpė tarp griuvėsių ir išgirdo Remornį ir gy- 
dytoją besikalbančius tarpusavy. 

— Jis yra stipresnis, negu aš maniau, — pasakė pirmasis 
tyliu gergždžiančiu balsu.— Kaip ilgai ištvėrė Delvolsis, kai 
riteris Lidsdeilas laikė jį uždaręs Ermitažo pilyje? 

— Dvi savaites, — atsakė Dvainingas,— bet jis buvo stip- 
rus vyras ir šiek tiek pasistiprindavo, nes iš svirno į jo ka- 
merą byrėdavo grūdai. 

— Ar ne geriau būtų viską greičiau užbaigus? Juodasis 
Duglas ateina šiuo keliu. Jis nežino Olbenio paslapties. Jis 
panorės pamatyti princą, tad viskas turi būti baigta, kol 
jis atvyks. 

Taip Žiauriai ir nelemtai šnekėdamiesi, juodu praėjo pro 
šalį. 

— Dabar grįžkime,— tarė Ketrina Luizai, pamačiusi, kad 
jie išėjo iš sodo.— Aš buvau sumaniusi, kaip pabėgti pati, 
dabar tą sumanymą panaudosime princo išvadavimui. Pa- 
vakariais į pilį ateina pienininkė ir, eidama su pienu į san- 
dėlį pas raktininką, palieka savo apsiaustą priemenėje. Pa- 

siimk tą apsiaustą, gerai įsisupk ir eik drąsiai pro sargybinį; 
paprastai tuo metu jis jau būna įkaušęs, ir tu lyg pieni- 
ninkė prasmuksi nepažinta pro vartus ir per tiltą, jeigu eisi 
drąsiai. Išėjusi turi susirasti Duglą. Jis yra artimiausia ir 
vienintelė mūsų pagalba. 

— Bet ar ne jis,— paklausė Luiza,— yra tas baisusis lor- 
das, kuris grasino mane nubausti prie gėdos stulpo? 

— Patikėk,— pasakė Ketrina,— kad tokie žmonės, kaip 
tu ar aš, Duglo atmintyje neišlieka nė valandos, ar jis Ža- 
dėjo ką gera, ar bloga. Pasakyk jam, kad jo žentas, Škotijos 
princas, miršta, klastingai marinamas badu Folklendo pilyje, 
ir tu nusipelnysi ne tik atleidimo, bet ir atlygio. 

— Man nerūpi atlygis,— tarė Luiza,— geriausias atlygis 
bus, jei mums pasiseks. Bet, man rodos, pasilikti yra daug 
pavojingiau, negu išeiti... Tad verčiau aš pasiliksiu ir mai- 
tinsiu nelaimingąjį princą, o jūs eikite ieškoti jam pagalbos. 
Jeigu jie mane nužudys iki grįšite, aš palieku jums savo 
liutnią ir maldauju — būkite gera vargšeliui mano Šarlo. 

— Ne, Luiza, — atsakė Ketrina,— jūs esate geresnė ir la- 
biau patyrusi keliauninkė, negu aš... Eikite... ir jeigu su- 
grįžusi rasite mane mirusią, kaip labai gali atsitikti, atiduo- 
kite vargšui mano tėvui šį žiedą ir mano plaukų sruogelę 
ir pasakykite — Ketrina Žuvo, mėgindama išgelbėti Briuso 
atžalą. O šitą antrąją sruogelę atiduokite Henriui, pasaky- 
kite, jog Ketrina žuvo, galvodama apie jį, be to, težino: ji 
smerkdavo tuos, kas pralieja kitų kraują ne todėl, kad bū- 
tų branginusi savo. 

Juodvi apsikabino raudodamos, o paskui likusias iki va- 
karo valandas praleido, besvarstydamos, kaip čia geriau per- 
duoti maistą kaliniui, ir bedarydamos vamzdelį iš tuščiavi- 
durių nendrių, įeinančių viena į kitą, per kurį jam duos 
skysčių. 

Folklendo miestelio bažnyčios varpai paskambino vaka- 
rinių maldų. Pienininkė atėjo su savo ąsočiais, atnešė pieno 
pilies šeimynai ir užsuko pasiklausyti bei pati papasakoti, 
kas naujo girdėti. Kai tik ji įėjo į virtuvę, menestrelė apsi- 
kabino Ketriną, pasižadėjo būti amžinai ištikima ir tylutė- 

liai nubėgo laiptais, laikydama rankose šuniuką. Po valan- 
dėlės Ketrina, kuri žiūrėjo, užgniaužusi kvapą, pamatė, kaip 
anoji, susisupusi į pienininkės apsiaustą, ramiai sau žengia 
pakeliamuoju tiltu. 

— A,— tarė sargybinis,— šį vakarą, gražuole Bridžita, tu 
anksti grįžti? Maža ten tėra linksmybės, ar ne, mergele! Li- 
gos metas, liūdnas metas! 

— Pamiršau savo skaičiavimo pagaliukus,— atsakė išra- 
dingoji prancūzė, — bet tuoj grįšiu, nespėsi nė pieno nu- 
griebti. 

Jinai nuėjo tolyn, aplenkė Folklendo bažnytkaimį ir pa- 
suko takeliu per parką. Ketrina lengviau atsiduso ir padėkojo 
dievui, kai jinai išnyko tolumoje. Dar vieną valandą Ketri- 
na praleido bebūkštaudama, kol paaiškėjo, kad muzikantė 
pabėgo. Tai atsitiko tada, kai pienininkė, sugaišusi valandą 
tokiam triūsui, kuriam būtų užtekę dešimties minučių, apsi- 
suko eiti namo ir pamatė, kad kažkas paėmęs pilką milinį 
jos apsiaustą. Beieškodami visi sukilo ant kojų, pagaliau pi- 
lies moterys prisiminė menestrelę ir pradėjo spėlioti, ar tik 
ne jinai bus pakeitusi seną savo apsiaustą nauju. Griežtai 
klausinėjamas, sargybinis pasakė matęs pienininkę išeinant 
tuoj po vakarinių varpų, o kai pienininkė pradėjo ginčyti, 
kad ten buvo ne ji, jis besugalvojo tik vieną atsakymą, jog 
ten buvusi piktoji dvasia. 

Tačiau kai dainininkės niekur nerado, labai nesunkiai 
atspėjo, kaip ten iš tikrųjų buvo; vienas tarnas nuėjo pra- 
nešti serui Džonui Remorniui ir Dvainingui, kurie dabar ko- 
ne ištisai būdavo kartu, kad viena jų belaisvė pabėgusi. 
Vagiui kepurė dega. Juodu susižvalgė pasikeitusiais nuo iš- 
gąsčio veidais ir abu kartu nuėjo į kuklų Ketrinos kamba- 
rėlį, norėdami užklupti ją kuo netikėčiausiai ir sužinoti, kaip 
Luiza išbėgo. 

— Kur yra jūsų draugė, jaunuole?— be galo griežtai pa- 
klausė Remornis. 

— Aš neturiu čia jokių draugių, — atsakė Ketrina. 

— Neapsimetinėkite,— atkirto riteris — aš kalbu apie me- 
nestrelę, kuri gyveno su jumis šiame kambaryje. 

— Man pasakė, kad ji išėjo, — tarė Ketrina,— išėjo maž- 
daug prieš valandą. 

— O kur?— paklausė Dvainingas. 

— Iš kur man žinoti, — atsakė Ketrina,— kokį kelią gali 
pasirinkti tokia prityrusi klajūnė? Be abejo, jai nusibodo 
toks atsiskyrėliškas gyvenimas, čia nei pokylių, nei šokių, 
kur per savo verslą ji dažnai buvoja. Ji išėjo, ir stebėtis 
galima tiktai, kad taip ilgai čia ištvėrė. 

— Ar tai viskas, — paklausė Remornis,— ką jūs turite 
mums pasakyti? 

— Viskas, ką turiu jums pasakyti, sere Džonai,— tvirtai 
atsakė Ketrina.— Net jeigu patsai princas klaustų, daugiau 
nieko negalėčiau pasakyti. 

— Maža tėra pavojaus, kad jisai vėl padarytų jums gar- 
bę, asmeniškai su jumis kalbėdamasis,— pasakė Remornis,— 
net jeigu Škotijai ir neteks liūdėti dėl nelaimingos jo ligos 
pabaigos. 

— Ar hercogas Rotsėjus taip sunkiai serga? — paklausė 
Ketrina. 

— Niekas negali jo išgelbėti, nebent vienas dievas, — at- 
sakė Remornis, pakėlęs į viršų akis. 

— Tai tikėsimės pagalbos iš ten,— tarė Ketrina,— jeigu 
žmonės padėti nepajėgia! 

— Amen!— tarė Remornis su kuo didžiausiu rimtumu, 
o Dvainingas nutaisė miną, atitinkančią šiuos jausmus, nors 
jam buvo labai sunku nugalėti save ir nesukikenti tuo ne- 
garsiu, prislopintu, bet kupinu triumfo juokeliu, kuris jį su- 
imdavo, matant kitų žmonių dievobaimingumą. 

— Ir tai žmonės... šios žemės žmonės, o ne įsikūniję 
velniai taip šaukiasi dangaus, nors patys siurbia nelaimin- 
gojo savo pono kraujo lašą po lašo!— sukuždėjo Ketrina, 
nuožmiesiems jos tardytojams išėjus iš kambario.— Kodėl 
netrenkia perkūnas iš dangaus? Bet jis trenks, ir ne tik 
atneš bausmę, bet ir išsigelbėjimą! 

Ketrina manė, kad tik pietų valandą, kada visi pilies 
žmonės valgys, bus tinkamiausias metas prasigauti iki ply- 
šelio sienoje, nes niekas tada negalės pamatyti. Belaukdama 

tos valandos, ji pastebėjo kažkokį sujudimą pilyje, kur nuo 
hercogo Rotsėjaus įkalinimo dienos buvo tylu tartum kape. 
Vartai čia leidosi, čia kilo, mechanizmo girgždėjimą slopi- 
no arklių trepsėjimas, kai ginkluoti vyrai lėkė iš pilies arba 
skubėjo į ją ant putotų ir nuvarytų žirgų. Ji taip pat paste- 
bėjo, kad keletas tarnų, kurie matyti pro langą, taipogi yra 
apsiginklavę. 

Širdis jai suplastėjo iš džiaugsmo, nes visa tai rodė, kad 
artinasi išgelbėjimas, be to, per visą šį subruzdimą sodelis 
dar labiau ištuštėjo. Pagaliau atėjo vidurdienis; su tariamu 
išrankumu, kuriam raktininkas, kaip atrodo, gana mielai 
nusileido, ji iš anksto buvo pasiėmusi tokių valgių, kokius 
lengviausia perduoti nelaimingajam belaisviui. Prie sienos 
ji sušnabždėjo, pranešdama, kad atėjo. bet atsakymo ne- 
buvo... Ji prašneko garsiai, vis tiek tyla. 

— Jis miega, — sukuždėjo jinai pusbalsiu, bet staiga krūp- 
telėjo ir garsiai suriko, nes išgirdo už nugaros balsą sakant: 

— Taip, užmigo. .. amžinu miegu. 

Ji pasidairė... Užpakalyje stovėjo seras Džonas Remor- 
nis su šarvais, tik šalmo antveidis pakeltas, ir pro jį matyti 
veidas žmogaus, kuris pasiryžęs veikiau mirti, negu stoti 
į kovą. Jis kalbėjo rimtai, tokiu tonu, tartum būtų ramus 
įdomaus įvykio stebėtojas, o kartu ir to įvykio kaltininkas 
bei dalyvis. 

— Ketrina,— tarė jis— aš pasakiau gryną teisybę. Jis 
mirė. Jūs stengėtės jam padėti, bet daugiau jau nieko 
negalite bepadaryti. 

— Aš nenoriu. negaliu patikėti, — tarė Ketrina.— Dan- 
gau, pasigailėk manęs! Juk galima suabejoti apvaizdos ga- 
lia, jeigu jis leidžia padaryti tokį baisų nusikaltimą. 

— Neabejokit apvaizda, Ketrina,— apvaizda tiktai leido 
ištvirkėliui žūti nuo savo paties išmonių. Eikšekit paskui 
mane... aš turiu kai ką jums pasakyti. Sakau, eikite paskui 
mane,— (mat, ji dvejojo) — jei nenorite pasilikti to galvijo 
Bontrono ar gydytojo Henbeino Dvainingo malonėje. 

— Eisiu paskui jus,— tarė Ketrina,— jūs man nepadary- 
site daugiau pikta, negu bus dangaus leista. 

Jis nusivedė ją į bokštą ir ėmė lipti viršun nuo vienos 
pakopos ant kitos, nuo vieno laiptų maršo į kitą. 

Ketrinai pritrūko ryžto: 

— Toliau aš nebeisiu,— tarė ji. — Kur jūs vedate ma- 
ne? Jeigu mirti, aš galiu numirti ir čionai. 

— Tiktai prie šaudymo angų, kvailoji,— atsakė Remor- 
nis, atšovęs veikę ir atidaręs duris, išeinančias į skliautėtą 
pilies stogą, kur vyrai lenkė lankus, vadinamus mangone- 
lius (kariškus įtaisus strėlėms ir akmenims laidyti), tempė 
juos ir krovė akmenis į krūvas. Tačiau gynėjų buvo ne 
daugiau kaip dvidešimt, ir Ketrinai pasirodė, kad jie be ryž- 
to ir narsos. 

— Ketrina,— tarė Remornis,— aš negaliu iš čia pasitrauk- 
ti, nes šioje vietoje turiu gintis, bet galiu su jumis kalbė- 
tis nė kiek ne blogiau, kaip kur kitur. 

— Kalbėkite,— atsakė Ketrina,— esu pasirengusi jūsų 
klausytis. 

— Ketrina, jūs žinote baisią paslaptį. Ar užteks jums 
tvirtumo ją išlaikyti? 

— Aš jūsų nesuprantu, sere Džonai,— atsakė mergaitė. 

— Klausykite. Aš nužudžiau.  nukankinau... jeigu no- 
rite taip išsireikšti... buvusį savo poną, hercogą Rotsėjų. 
Gyvybės kibirkštėlė, kurią jūs iš savo gerumo stengėtės 
palaikyti, buvo lengvai užgesinta. Paskutinieji jo žodžiai 
buvo kreipimasis į tėvą. Jums silpna... laikykitės... įūs tu- 
rite išgirsti dar daugiau. Jūs žinote nusikaltimą, bet neži- 
note, kodėl jis padarytas. Pažiūrėkite. Ši rankovė tuščia. 
Aš praradau dešinę dėl jo, o kai likau nebetinkamas jam 
tarnauti, buvau išmestas lauk kaip persenęs šuo ir apjuok- 
tas, nes man pasiūlė vienuolyną vietoj menių ir rūmų, ku- 
riems aš esu gimęs! Pagalvokite apie tai... pasigailėkite 
manęs ir padėkite man. 

— Kokios pagalbos jūs galite tikėtis iš manęs'— pasa- 
kė drebėdama mergaitė.— Aš negaliu nei grąžinti jums ran- 
kos, nei panaikinti jūsų nusikaltimo. 

— Tu gali tylėti, Ketrina, ir nepasakoti nieko, ką esi 

mačiusi ir girdėjusi tame sodelyje. Prašau tik labai neilgą 
laiką užmiršti viską, nes žinau, jog tavo žodžiu patikės, 
jeigu pasakysi, kad taip buvo ar nebuvo. Tos tavo draugės, 
juokdarės ir dar svetimtautės, šnekų niekas nepaisys. Jeigu 
man duosi tokį pažadą, pasikliaudamas juo, būsiu ramus dėl 
savo saugumo ir atidarysiu vartus tiems, kurie dabar arti- 
nasi. Jeigu neprižadi tylėti, aš ginsiu šitą pilį, kol visi alei 
vieno žus, o tave numesiu -stačia galva iš šio bokšto. Va, 
žvilgterėk tenai... tokiam šuoliui ne taip lengva ryžtis! Kol 
užlipome septynis laiptų maršus -čionai, tu pavargai ir pri- 
trūkai kvapo, bet iš viršaus žemyn nulėksi, nė atsidusti ne- 
spėjusi. Tark žodį, gražioji mergele, nes kalbiesi su žmo- 
gumi, kuris nenori tavęs nuskriausti, o to reikalauja tik 
būtinybės prispirtas. 

Ketrina stovėjo priblokšta, neįstengdama atsakyti žmo- 
gui, kuris atrodė iš nevilties viskam pasiryžęs; bet atsakyti 
jai nė nebereikėjo, nes atėjo Dvainingas. Jis prašneko vis 
taip pat nuolankiai ir paslaugiai, ir vis taip pat dusliai 
kikendamas ironišku juoku, kuris rodė jo nuolankumą esant 
tik apsimestą. 

— Aš blogai darau, garbusis sere, trukdydamas jūsų di- 
dybei šnekučiuotis su gražiąja panele. Bet aš turiu užduoti 
jums vieną menką klausimėlį. 

— Klausk, kankintojau!-— pasakė Remornis.— Bloga žinia 
tau maloni net tada, kai ji bloga tau pačiam,— svarbu, kad 
tik ji būtų bloga kitiems. 

— Hm, chi-chi. Aš tiktai tenorėjau žinoti, ar narsusis 
riteris imasi tokios drąsios pareigos ginti pilį viena ranka, — 
o maldauju, dovanokite,— norėjau pasakyti, vienų vienas? 
Klausimas yra rimtas, nes aš menkai tetinku gynybai, ne- 
bent jūs galėtumėte įkalbėti puolėjus išgerti vaistų. chi- 
chi! Bontronas dabar girtut girtutėlis nuo alaus ir deg- 
tinės... o iš visos įgulos tiktai jūs ir aš tenorime gintis. 

— Kaip!.. O tie kiti šunes nenori kautis?— paklausė Re- 
mornis. 

— Niekad nemačiau žmonių, kurie taip nenorėtų kautis, 

kaip jie,— atsakė Dvainingas,— niekad! Bet va ateina dve- 
jetas.. Venit extrema dies'. Chi-chi-chi. 

Atėjo Iviotas su savo draugų Banklu, susikaupę, kupini 
ryžto, kaip Žmonės, apsisprendę nebeklausyti tos valdžios, 
kuriai taip ilgai buvo paklusnūs. 

— Kas čia dabar!— tarė Remornis, žingtelėjęs priekin jų 
sutikti.— Kodėl pasitraukėte iš savo postų? Kodėl tu pasi- 
traukei nuo barbakano, Iviotai? O tu, antrasis vyre, juk 
tau buvo sakyta prižiūrėti mangonelius? 

— Mes turime jums kai ką pasakyti, sere Džonai Remo: 
ni,— atsiliepė Iviotas.— Mes nenorime kautis šiose kauty- 
nėse. 

— Kaip?! Man įsakinėja ginklanešiai?! — sušuko Remornis. 

— Mes buvome jūsų ginklanešiai ir pažai, milorde, kol 
jūs priklausėte hercogui Rotsėjui... Girdėjome, kad hercogo 
nebėra gyvo... ir norime žinoti tiesą. 

— Koks išdavikas išdrįso skleisti šitą melą?— paklausė 
Remornis. 

— Visi, kas buvo pasiųsti į mišką pasižvalgyti, milorde, 
ir aš kartu su kitais, parnešėme tą pačią žinią. Menestrelė, 
kuri pabėgo vakar iš pilies, paskleidė po visą apylinkę gan- 
dą, kad hercogas Rotsėjus nužudytas arba tuoj mirs. Duglas 
artinasi su didele kariauna... 

— O jūs, bailiai, pasinaudojate nebūtais gandais, norė- 
dami mesti savo poną?— paklausė pasipiktinęs Remornis. 

— Milorde,— tarė Iviotas,— leiskite man ir Banklui pa- 
tiems susitikti su hercogu Rotsėjumi ir gauti jo asmenišką 
įsakymą ginti šią pilį, o tada, jeigu mes nesikausime iki 
paskutiniojo kraujo lašo, galėsite mane pakarti ant aukš- 
čiausio bokšto viršūnės. Bet jeigu jis mirė nuo tikros ligos, 
mes atiduosime pilį grafui Duglui, kuris, kaip sakosi, yra 
karaliaus įgaliotinis... Arba...— tesaugo nuo to dangus!-— 
jeigu kilnusis princas yra niekšiškai nužudytas, mes nepri- 
sidėsime prie nusikaltimo, gindami žudikus. nesvarbu, kas 
jie tokie. 


Atėjo paskutinioji diena (lot.). 

— Iviotai,— tarė Remornis, pakeldamas nukirstąją ran- 
ką,— jeigu ši pirštinė nebūtų tuščia, tu būtum kritęs negy- 
vas, nespėjęs nė dviejų tokių akiplėšiškų žodžių ištarti. 

— Nieko nepadarysi, — atsakė Iviotas,— ir mes atliekame 
-vien savo pareigą. Aš ilgai šuoliavau paskui jus, milorde, 
bet dabar turiu suveržti kamanas. 

— Tad sudie, ir tekrinta prakeikimas ant jūsų visų!— 
suriko įtūžęs baronas.— Pabalnokite man žirgą! 

— Mūsų didenybė taisosi bėgti, — tarė gydytojas prie pat 
Ketrinos,— ji nė nepajuto, kada jis priėjo.— Ketrina, tu esi 
prietaringa paikšė kaip ir daugelis moterų, tačiau turi kiek 
nuovokumo ir aš su tavimi kalbuosi kaip su išmintingesniu 
žmogumi, negu visa ši galvijų banda aplinkui. Kas lieka, 
nelaimei ištikus, iš tų pasipūtusių baronų, kurie žengia per 
pasaulį išdidžiais žingsniais? Tik pelai, paleisti prieš vėją. 
Nukirsk jiems stiprias kaip kūjai rankas arba tvirtas lyg 
stulpai kojas, ir še tau!— nebėra kario... nieko nebereiš- 
kia nei narsa, nei drąsa, lieka tik kaulų ir mėsos krūva. 
Duok jiems gyvulio jėgą, kuo jie bus geresni už įsiutusį 
bulių? Atimk ją, ir herojiškasis riteris parklups ant kelių 
tarytum gyvulys pakirstomis sausgyslėmis. Išminčius yra ki- 
toks — jeigu turi dar bent grūdelį proto sugurusiame ar 
sužalotame kūne, išlieka stiprus kaip visada. Ketrina, šį rytą 
aš rengiau tau mirtį, bet dabar mane ima džiaugsmas, kad 
išlikai gyva ir galėsi papasakoti žmonėms, kaip vargšas vais- 
tytojas, piliulių saldintojas, miltelių trynėjas sutiko savo 
lemtį Kartu su šauniuoju riteriu Remorniu, turtingu baronu, 
galėjusiu būti Lindorfo grafu.  tesaugo dievas jo šviesybę! 

— Žmogau,— tarė Ketrina,— jeigu tavo nusipelnytos baus- 
mės valanda iš tikro taip arti, kitokios mintys turėtų būti 
tavo galvoje, o ne tuščiagarbiškos filosofijos kliedesiai. 
Prašyk pakviesti kunigą... 

— Taip — su panieka pasakė Dvainingas,— imsiu aš 
kreiptis į riebų vienuolį, nesuprantantį chi-chi-chi netgi tos 
barbariškos lotynų kalbos, kurią atmintinai kartoja. Kaip tik 
tinkamas dvasios ganytojas tokiam žmogui, kuris ėjo moks- 
lus Ispanijoje ir Arabijoje! Ne, Ketrina, aš pasirinksiu nuo- 

dėmklausį, į kurį malonu žiūrėti, ir šitą garbę suteiksiu tau. 
Dabar žvilgterėk į jo didybę... kakta jam surasojo nuo pra- 
kaito, lūpos dreba iš išgąsčio, nes jo didybė... chi-chi. 
derasi su buvusiais tarnais dėl savo gyvybės, ir neužtenka 
jam iškalbos jiems itikinti, kad leistų pabėgti. Ar matai, kaip 
įsitempę raumenys jo veide, kai jis maldauja nedėkinguo- 
sius galvijus, kuriuos buvo kadaise apibėręs malonėmis, 
duoti jam bent tokią progą išsigelbėti, kokią turi kiškis, 
vejamas skalikų, kai medžiotojai užtinka jo pėdas. Žvilg- 
terėk ir į tuos niaurius, nusiminusius ir atkaklius išdavikų 
tarnų veidus,— svyruodami tarp baimės ir gėdos, jie neduo- 
da savo ponui net to menko galimumo gelbėtis. Ir šitie su- 
tvėrimai manosi esą aukštesni už tokį žmogų, kaip aš. O tu, 
paika mergiote, menkai tevertini savo dievą, jei tiki, kad 
tokie niekšai irgi yra visagalio sutverti! 

— Ne, piktasis žmogau, ne!— karštai pasakė Ketrina,— 
dievas, kurį aš išpažįstu, sukūrė šiuos žmones ir davė jiems 
galios pažinti ir garbinti jį, globoti ir ginti artimuosius, sau- 
goti šventumą ir dorybę. Tokius, kokie jie dabar yra, juos 
padarė jų pačių ydos ir piktosios dvasios gundymai. O, tegu 
ir tavo kietoji širdis priima šią pamoką! Dangus apdovano- 
jo tave didesniu protu, negu tavo artimus, davė tau akis 
gamtos slaptybėms paregėti, aštrią nuovoką ir gabias rankas, 
bet tavo puikybė užnuodijo visas šias nuostabias dovanas 
ir padarė aršų bedievį iš to, kuris turėjo būti krikščionių 
išminčiumi! 

— Tu sakai, bedievį:— tarė Dvainingas.— Gal aš ir tu- 
riu dėl to kokių abejonių... bet jos greitai išsisklaidys. An- 
tai ateina žmogus, kuris pasiųs mane, kaip yra tūkstančius 
pasiuntęs, į tą vietą, kur visos paslaptys pasidaro aiškios. 

Ketrina nukreipė akis į tą pusę, kur žiūrėjo gydytojas, — 
į vieną miško proskyną — ir pamatė, kad ten šuoliais joja 
raitininkų būrys. Viduryje plevėsavo išskleista vėliava, ir 
nors Ketrina dar negalėjo įžiūrėti, kokie ant jos ženklai, 
tačiau visi aplinkui sušbnaždo, kad tai Juodojo Duglo vė- 
liava. Raiteliai sustojo per strėlės šūvį nuo pilies, ir šauklys 
su dviem trimitais prisiartino prie viduriniųjų vartų, kur, 

garsiai sutrimitavęs, pareikalavo primti aukštakilmį galin- 
gąjį grafą Arčibaldą Duglą, lordą karaliaus vietininką, kuris 
dabar remiasi jo didenybės įgaliojimais ir reikalauja, kad 
pilies gyventojai padėtų ginklus, kitaip jie bus apkaltinti 
valstybės išdavimu. 

— Ar girdite?— Iviotas paklausė Remornio, kuris stovė- 
jo nusiminęs ir nežinodamas, ką daryti. — Ar duosite įsaky- 
mą atidaryti pilį, ar aš turėsiu. 

— Ne, niekadėjau!-— nutraukė jį riteris.— Aš įsakinėsiu 
tau iki pat galo. Atidarykite vartus, nuleiskite tiltą, atiduo- 
kite pilį Duglui. 

— Na va, tai galima pavadinti galantišku laisvos valios 
išreiškimu,— tarė Dvainingas.— Lygiai taip ta vario dūda, 
kuri čia ką tik aidėjo, galėtų sakyti, kad pati norėjo taip 
trimituoti, o ne tas nususes trimitininkas. 

— Piktas žmogau,— tarė Ketrina,— geriau arba tylėtum, 
arba nukreiptum mintis į amžinybę, ant kurios slenksčio jau 
stovi. 

— O kas tau darbo dėl to?— atsakė Dvainingas.— Tu, 
mergele, nori nenori vis tiek girdėsi, ką tau sakau, o pas- 
kui pakartosi mano žodžius, nes moterys kitaip neištveria. 
Pertas ir visa Škotija sužinos, kokio žmogaus neteko su Hen- 
beino Dvainingo mirtimi. 

Sudžingsėjo ginklai, vadinasi, atvykusiųjų nulipta nuo 
arklių, įeita į pilį ir imta nuginkluoti mažoji įgula. Pats 
grafas Duglas atėjo prie šaunamųjų angų su keliais paly- 
dovais ir parodė jiems, kad suimtų Remornį ir Dvainingą. 
Kiti atitempė iš kažkokios kertės apstulbusį Bontroną. 

— Ar tiktai šitie trys teslaugė princą jo ligos metu?— 
paklausė Duglas, toliau vesdamas kvotą, kurią buvo pradė- 
jęs dar apačioje. 

— Niekas kitas jo nematė, milorde,— pasakė Iviotas,— 
nors aš siūliau savo paslaugas. 

— Veskite mus į hercogo kambarį ir varykite suimtuo- 
sius kartu. Pilyje turi būti dar viena moteris, jeigu jos 
nenugalabijo ar neišvežė paslapčiomis... Ji buvo kartu su 
ta šokėja, kuri pirmoji davė pavojaus ženklą. 

— Ji štai čia, milorde,— tarė Ilviotas, privedęs Ketriną 
artyn. 

Jos grožis ir jaudinimasis padarė įspūdį net rūsčiajam 
grafui. 

— Nieko nebijok, mergele, — tarė jisai — tu nusipelnei ir 
pagyrimo, ir atpildo. Papasakok, ką matei čia dedantis, pa- 
pasakok viską kaip per išpažintį. 

Nedaug tereikėjo Ketrinai žodžių, kad apsakytų baisųji 
nutikimą. 

— Viskas alei žodžio sutinka,— tarė Duglas,— su dai- 
nininkės pasakojimu. Tad parodykite dabar princo kam- 
barį. 

Jie nuėjo į tą kambarį, kuriame nelaimingasis hercogas 
Rotsėjus neva miręs, bet negalėjo rasti rakto, ir grafas įėjo 
tiktai išlaužus duris. Įžengę į kambarį, pamatė nelaimingojo 
princo lavoną, išsekusį ir purviną, numestą ant lovos tar- 
tum paskubomis. Matyt, žudikų norėta bent iš išorės jį ap- 
tvarkyti, kad atrodytų, jog mirė savo mirtimi, bet jiems 
sutrukdė Luizos pabėgimas. Duglas pažiūrėjo į klystkeliais 
nuėjusį jaunuolį, kuris per savo paties užgaidas taip ne- 
lemtai ir per anksti pražuvo. 

— Aš norėjau su juo suvesti sąskaitas, — tarė jis,— ta- 
čiau, matydamas tokį vaizdą, žmogus pamiršti visas skriaudas! 

— Chi-chi! Čia norėjome sutvarkyti, — tarė Dvainingas,— 
kad jūsų didenybei labiau patiktų, bet jūs taip staiga mus 
užklupote, o greitą darbą velnias renka. 

Atrodė, kad Duglas nė neišgirdo, ką tas belaisvis pasa- 
kė, nes taip atidžiai jis žiūrinėjo išsekusį ir suvytusį miru- 
siojo veidą, sustingusį kūną. Ketrinai, kuri jau vos laikėsi 
neapalpus, pagaliau buvo leista pasitraukti iš šios baisios 
vietos, ir, prasibrovusi pro subruzdusius žmones, ji nuėjo 
į savo kambarėlį, kur ją tuoj apglėbė Luizos rankos, nes 
ta jau buvo grįžusi. 

Duglas toliau vedė tardymą. Pastirusiojo princo rankoje 
buvo rasta plaukų kuokštelis, visai tokios pat spalvos ir 
šiurkštumo, kaip juodi Bontrono gaurai. Tai rodė, kad prin- 

cas mirė ne vien iš bado, o buvo dar ir nužudytas. Slapti 
laiptai į požemį, raktai, rasti prie samdytojo žudiko diržo, 
celės vieta ir plyšys orui sienoje, o taip pat menkas šiaudų 
guolis, ant Kurio dar tebegulėjo grandinės,— viskas patvir- 
tino Ketrinos ir menestrelės pasakojimą. 

— Nėra ko delsti nė akimirkos, — pasakė Duęlas vienam 
savo artimam giminaičiui, lordui Bolveniui, vos tik jie su- 
grįžo iš požemio.— Nubauskime žudikus! Pakarkite juos ant 
kuorų. 

— Bet, milorde, turi būti surengtas koks nors teismas, — 
atsiliepė Bolvenis. 

— Kuriam galui!-— atsakė Duglas.— Aš juos suėmiau su 
nenudžiūvusiu krauju ant rankų ir turiu teisę nedelsiant 
įvykdyti mirties nuosprendį. Bet pala. ar mūsų pulke nėra 
džedvudiečių? 

— Daugybė —ir Ternbulai, ir Raderfordai, ir Einsliai, ir 
dar kitokių, — atsakė Bolvenis. 

— Sušaukime iš jų teismą; jie visi yra šaunūs ir ištiki- 
mi vyrai, tik gyvenimą tvarkosi savaip. Tu pasirūpink tų 
niekšų egzekucija, o aš tuo tarpu surengsiu teismą didžiojoje 
menėje, ir pažiūrėsime, kas greičiau baigs savo darbą: teisė- 
jai ar budelis; padarysime, kaip daro džedvudiečiai: pirma 
greit pakarsime, o paskui iš lėto nuteisime. 

— Lukterėkite, milorde,— tarė Remornis,— jūs gailėsitės 
dėl savo skubumo... Ar neleistumėte man pasakyti vieną 
žodį jums į ausį? 

— Nė už kokius pinigus!— atsakė Duglas.— Sakyk gar- 
siai, ką turi pasakyti, visiems, kas čia yra. girdint. 

— Tad visi žinokite,— tarė garsiai Remornis,— kad šis 
garbusis grafas Duglas susirašinėjo su hercogu Olbeniu ir 
manimi; laiškus siųsdavome jam per šitą bailųjį atsimetėlį 
Banklą. .. tegu jis tai paneigia, jeigu drįsta,— ten buvo siū- 
loma atitolinti hercogą nuo dvaro ir uždaryti kuriam laikui 
Folklendo pilyje. 

— Bet nebuvo nė vieno žodžio,— rūsčiai šypsodamasis 
atšovė Duglas,— apie jo įmetimą į požemį, marinimą badu, 

pasmaugimą. Gana kalbų su tais niekšais, Bolveni, per ilgai 
jau jie teršia dievo duotą orą! 

Suimtieji buvo nuboginti ant bokšto. Bet kol buvo ren- 
giamasi nuosprendžio įvykdymui, gydytojas išreiškė tokį 
karštą norą pamatyti Ketriną dar kartą, kaip jis sakė, dėl 
savo sielos išganymo, kad mergina, tikėdamasi, jog pas- 
kutinę valandą jo užkietėjusi širdis bus pasikeitusi, sutiko 
vėl ateiti ant bokšto ir pamatyti vaizdą, nuo kurio jai 
darėsi bloga. Vienu žvilgtelėjimu ji pamatė Bontroną, negy- 
vai girtą, Remornį, jau be šarvų, besikalbantį su kunigu, 
pasišauktu paskutiniam patepimui, ir niekaip neįstengiantį 
paslėpti baimės, ir Dvainingą, tokį pat nuolankų, meilikau- 
jantį, vergišką sutvėrimą, kokį pažinojo visą laiką. Jis laikė 
rankoje sidabro plunksną, kuria kažką rašė ant pergamento 
skiautelės. 

— Ketrina,— tarė jis, — chi-chi-chi. Aš norėčiau tau kai ką 
pasakyti apie savo tikėjimą. 

— Jeigu pageidaujat apie tai kalbėti, kam veltui gaišta- 
te laiką su manimi? Kreipkitės į šį gerąjį tėvą. 

— Gerąjį tėvą, — tarė Dvainingas,— juk jis yra, chi-chi, 
tos pačios dievybės garbintojas, kaip ir aš. Todėl man labiau 
patinka, kad prie mano stabo altoriaus ateitų naujas gar- 
bintojas tavo asmeny, Ketrina. Ši pergamento skiautelė nu- 
rodys tau, kokiu keliu patekti į mano koplyčią, kur aš taip 
dažnai garbinau savo dievą niekieno netrukdomas. Palieku 
tau kaip palikimą savo šventuosius paveikslus vien dėl to, 
kad tau aš mažiau jaučiu neapykantos ir paniekos, negu 
visiems tiems neprotingiems niekšams, kuriuos iki šiol tu- 
rėjau vadinti savo artimaisiais. O dabar eik... arba pasilik 


gyventi. 

— O šventoji Marija!-— atsiduso Ketrina. 

— Aš,— tarė gydytojas, — turiu dar vieną žodį pasakyti, 
o šis kilmingas ponas tegu pasiklauso, jeigu nori. 

Lordas Bolvenis prisiartino susidomėjęs, nes jam atrodė, 
kad žmogus, kuris niekada gyvenime nelaikė rankose kar- 

do ir nebuvo užsivilkęs šarvų, ir dar toks menkas neužauga, 
gali būti taip ramus ir ryžtingas tiktai kerams padedant. 

— Ar matote šį nedidelį daikčiuką?— paklausė nusikaltė- 
lis, rodydamas sidabro plunksną.— Jai padedant aš galiu iš- 
trūkti net iš Juodojo Duglo nagų. 

— Neduokite jam nei rašalo, nei popieriaus, — tarė sku- 
biai Bolvenis,— jis užleis kerus. 

— Ką jūs, išmintingasis ir galingasis pone, chi-chi!— su- 
kikeno kaip paprastai Dvainingas, atsukdamas plunksnos vir- 
šūnėlę ir išimdamas kempinės ar ko kito gabalėlį, ne didesnį 
už žirnį.— Dabar žiūrėkite,— pasakė ir įsidėjo jį į burną. 
Viskas atsitiko akies mirksniu: Dvainingas krito priešais juos 
negyvas su paniekinančia šypsena veide. 


Ketrina suriko ir nubėgo žemyn laiptais, stengdamasi kuo 
greičiau ištrūkti iš tos baisios vietos. Lordas Bolvenis sto- 
vėjo akimirką apstulbęs, paskui suriko: 

— Čia gali būti burtai! Pakarkite jį ant kuoro, gyvą ar 
mirusį. Jeigu jo nelemta dvasia tiktai truputį teatsitraukė 
ir dar grįš, tai ras kūną su nusuktu sprandu. 


Jo įsakymas buvo įvykdytas. Tada liepė pakarti Remornį 
ir Bontroną. Pastarąjį pakorė, taip ir nesupratusį, kas jam 
nutiko. Remornis, išbalęs it mirtis, tačiau vis toks pat kupi- 
nas didybės, kuri ir atvedė jį į pražūtį, prakalbo apie savo 
riteriškumą ir pareikalavo privilegijos mirti nukertant galvą 
kardu, o ne su kilpa ant kaklo. 

— Duglas niekada nekeičia savo nuosprendžio,— tarė 
Bolvenis.— Tačiau tu gausi, ko reikalauji. Pašaukite virėją 
su kirvuku.— Jo pašauktasis tarnas atėjo.— Ko drebi, vyru- 
ti?— paklausė Bolvenis.— Va, nukirsk tam žmogui savo kir- 
vukuų auksinius pentinus nuo kulnų... Dabar, Džonai Re- 
morni, tu nebesi riteris, o tiktai niekšas... Vesk jį prie kab- 
lio, budeli, pakabink tarp abiejų draugų, jei galima, kiek 
aukščiau. 

Po penkiolikos minučių Bolvenis nulipo žemyn pasakyti 
Duglui, kad nusikaltėliai jau pakarti. 

Tad nebėra ko bylos tęsti, — tarė grafas.— Kaip jūs 

manote, gerieji teisėjai, ar buvo tie žmonės kalti valstybės 
išdavimu — taip ar ne? 

— Kalti, — kuo sutartiniausiai sušuko pasiaugieji teisė- 
jai. — Mums nebereikia papildomų įrodymų. 

— Puūuskite trimitus, balnokite žirgus, josiu tik su savo 
palyda; liepkite visiems tylėti ir nepasakoti, kas čionai dė- 
josi, kol nebūsim paaiškinę apie įvykius karaliui, o tą pa- 
daryti galėsime tiktai po Verbų sekmadienio, kai mūšis bus 
jau pasibaigęs. Surinkite mūsų palydovus ir pasakykite kiek- 
vienam — ir tiems, kurie joja su mumis, ir tiems, kurie pa- 
silieka, kad plepiai bus nubausti mirtimi. 

Po Kelių minučių Duglas jau sėdėjo ant arklio, greta 
jojo keletas atrinktų palydovų, jo asmens sargybinių. Buvo 
pasiųsti vajai pas jo dukterį, našlę hercogienę Rotsėj, su 
paliepimu vykti į Pertą Lokliveno pakrantėmis, nesiar- 
tinant prie Folklendo, ir su prašymu priglobti Ketriną 
Glover ir menestrelę, kaip asmenis, kurių saugumas jam labai 
rūpi. 

Bejodami per mišką, jie atsigręžė ir pamatė tris paka- 
ruoklius lyg tris juodas dėmes ant bokšto sienų. 

— Ranka nubausta,— tarė Duglas,— bet kas patrauks at- 
sakomybėn galvą, kuriai liepiant viskas buvo daroma? 

— Jūs kalbate apie hercogą Olbenįė— paklausė Bol- 
venis. 

— Taip, giminaiti, ir jeigu aš paklausyčiau, ką sako man 
širdis, tuo nusikaltimu turėčiau jį apkaltinti, nes, kaip ma- 
nau, jo paliepimu viskas buvo padaryta. Bet nėra įrodymų, 
vien tik įtarimas, o Olbenis turi patraukęs į savo pusę daug 
bičiulių iš Stiuartų, kuriems ir nebėra ką daugiau vadu rink- 
tis, kai karalius toks nukaršęs, o Rotsėjus pasileidęs. Todėl 
jeigu dabar nutraukčiau sąjungą, kurią taip neseniai su- 
dariau su Olbeniu, kiltų pilietinis karas ir vargšė Škotija 
būtų nuteriota, juo labiau kad gali įsiveržti ir Persis, kurį 
parems išdavikas Marčas. Ne, Bolveni, tegul dangus įvykdo 
bausmę Olbeniui,— dievas pats pasirinks laiką, kada nubaus- 
ti jį ir jo šeimą. 

TRISDEŠIMT TREČIAS SKYRIUS 


Bus mūšis ryt, apsidairyk — 
Jau žybčioja kardai. 
Kas bus bailys, o kas — karys, 
Kova išspręs tatai. 

Seras Edvoldas 


Dabar mums reikia priminti skaitytojui, kad Saimono 
Gloverio ir gražiosios jo dukros labai skubomis išsiruošta 
iš namų ir nespėta Henriui Smitui pranešti nei apie išvyki- 
mą, nei apie baisią jo priežastį. Todėl kai tą rytą įsimylėjė- 
lis atėjo į Kerfju gatvę, tikėdamasis, kad dorasis miestelė- 
nas priims jį širdingai, o mieloji jo dukrelė nelyginant ba- 
landžio saulutė nusišypsos linksmai ir kiek su priekaištu, 
jį tesutiko vien stulbinanti naujiena, kad tėvas ir duktė 
išjojo labai anksti, raginami kažkokio nepažistamo žmogaus, 
kuris buvo apsimuturiavęs, kad kas nepažintų. Dorotė, kuri, 
kaip skaitytojas jau žino, puikiai mokėjo skleisti blogas nau- 
jienas, jas savaip paaiškindama, dar prie visko pridūrė 
neabejojanti, kad jos šeimininkas ir jaunoji šeimininkė iš- 
keliavo į kalnus, norėdami išvengti svečių, kurie, vos tik 
jiems išvykus, iš tikrųjų atėjo, du ar trys, ir karaliaus nu- 
skirtos komisijos vardu padarė kratą namuose, užantspau- 
davo tuos daiktus, kur galėjo būti kokie dokumentai, ir 
paliko tėvui su dukteria įsakymą atvykti į komisijos posėdį 
nustatytą dieną, nes nepaklausius jie būsią paskelbti už įsta- 
tymo ribų. Visas tas nerimą keliančias smulkmenas Dorotė 
pasistengė nušviesti kuo juodžiausiomis spalvomis, ir vie- 
nintelė paguoda išsigandusiam įsimylėjėliui buvo jos žodžiai, 
kad šeimininkas liepęs perduoti Henriui, jog ramiai pasi- 
liktų Perte ir lauktų žinios, kurią jie netrukus atsiųs. Tad 
atpuolė pirmoji kalvio mintis tuoj pat keliauti paskui juos 
į kalnus ir likti ten su jais. 

Prisiminęs dažnus savo kivirčus su įvairiais kiuhilų kla- 
no žmonėmis, o ypač nesantaiką su Konakaru, dabar iškilu- 

siu į vadus, ir viską apmąstęs, kalvis suprato, jog, nusi- 
gavęs ten, kur tėvas su dukra dabar slapstosi, veikiau pa- 
kenktų jų saugumui, kurį jie ten susirado, negu kuo nors 
padėtų. Jis gerai žinojo apie artimą Saimono bičiulystę su 
kiuhilų genties vadu ir teisingai spėjo, kad Gloveris turės 
prieglobsti, kurio netektų, jei jis tenai būtų kartu, o jis 
pats, kad ir labai narsus, vis tiek vienas neįstengtų nuga- 
lėti karingo kalnėnų klano. Tačiau širdis jam virė nuo pa- 
sipiktinimo, pagalvojus, kad Ketrina dabar yra visiškoje 
jaunojo Konakaro valioje, kuris, be abejonės, yra jo kon- 
kurentas ir turi dabar tiek progų jai pasipiršti. Kas bus, 
jeigu jaunasis vadas padarys taip, kad tėvas galės ramiai 
gyventi tik tada, kai duktė bus palanki jam? Henris ne- 
abejojo Ketrinos meile, bet juk Ketrina tokia nesavanaudiška 
ir taip prisirišusi prie tėvo, tad jeigu josios meilė bus pa- 
dėta ant vienos svarstyklių lėkštės, o tėvo saugumas ar net 
gyvybė ant kitos, labai sunku būtų pasakyti, kuri lėkštė 
nusvers. Kankinamas tokių minčių, apie kurias mums nėra 
reikalo daug kalbėti, Henris vis dėlto nusprendė pasilikti 
namie ir palaukti senojo Gloverio pažadėtosios žinios. Žinia 
atėjo, bet palengvėjimo neatnešė. 

Seras Patrikas Čarteris nepamiršo savo pažado perduoti 
kalviui pabėgėlių planus. Bet, prasidėjus subruzdimui dėl 
kariuomenės persikėlimo, jis nebegalėjo tos žinios pats at- 
nešti. Todėl pavedė savo patikėtiniui, Kičiui Henšo. Bet ši- 
tas garbusis asmuo, kaip skaitytojas žino, buvo Remornio 
šalininkas, o Remorniui rūpėjo paslėpti nuo visų, juo labiau 
nuo tokio karšto ir pavojingo mylimojo, kaip Henris, kur iš 
tikrųjų Ketrina yra. Todėl Henšo pranešė susikrimtusiam 
Smitui, kad jo bičiulis Gloveris ramiai slepiasi kalnuose, 
o apie Ketriną nieko tiksliai nesakė, bet ir nepaneigė Smito 
įsitikinimo, jog ir ji, kaip Saimonas, yra priglobta kiuhilų 
klano. Sero Patriko vardu jis daug kartų pakartojo, kad 
tėvui ir dukteriai gerai sekasi ir bus geriausia, jei Henris 
tiek dėl savęs, tiek dėl jų ramiai sėdės namie ir lauks, kas 
bus toliau. 

Taip Henris suspausta širdimi nusprendė palaukti kokios 

nors tikresnės žinios ir ėmėsi darbo — baigė kalti šarvų marš- 
kinius, kuriuos norėjo padaryti geresnius, labiau užgrūdin- 
tus ir dailiau nublizgintus, negu gabiosios jo rankos kada 
buvo padariusios. Tokie jo amato pratimai jam patikc la- 
biau už bet kokį kitą, kurio būtų galėięs imtis, be to, šiuo 
darbu prisidengdamas, jis galėjo būti sau kalvėje ir nema- 
tyti žmonių, kurių skleidžiamos šnekos, kasdien vis kitokios, 
būtų tik jam drumstusios ramybę ir vedusios iš kantrybės. 
Jis nusprendė pasikliauti Saimono nuoširdumu, jo dukters 
ištikimybe ir mero draugiškumu, nesgi meras, taip jį įver- 
tinęs po dvikovos su Bonironu, nepaliks jo vieno nelaimėje. 
Tačiau laikas bėgo, ėjo diena po dienos, ir tik visai prieš 
pat Verbų sekmadienį seras Patrikas Čarteris, atvykęs į mies- 
tą kai ko patvarkyti dėl būsimo mūšio, sumanė pats aplan- 
kyti kalvį Smitą. Jis įėjo į dirbtuvę su labai graudinga veido 
išraiška, kuri buvo jam neįprasta, ir Henris tuojau pamanė 
jį blogą žinią atnešus. Kalvį suėmė baimė, ir pakeltas kūjis 
taip ir liko nenuleistas ant įkaitintos geležies, ir jį laikanti 
ranka, šiaip stipri it milžino, pasidarė tokia bejėgė, kad 
kūjis vos neiškrito ant žemės. 

— Vargšas mano Henri,— tarė seras Patrikas, — aš atne- 
šiau tau ne kokių naujienų; tiesa, jos nėra visai tikros, bet 
jeigu ir tikros, manau, kad toks narsus vyras, kaip tu, ne- 
turėtų giliai į širdį imti. 

— Dėl dievo, milorde,— tarė Henris, — tikiuosi, ne bloga 
žinia apie Saimoną Gloverį ir jo dukrą. 

— Ne, jiem nieko blogo neatsitiko,— tarė seras Patri- 
kas, — jie sveiki ir gyvi. Bet tau mano atnešta žinia bus 
nemaloni. Kitis Henšo, manau, tau sakė, kad aš mėginau 
parūpinti Ketrinai Glover gerą prieglobstį garbingos ledi, 
hercogienės Rotsėj, namuose. Bet ledi neišklausė mano pra- 
šymo, ir Ketrina buvo išsiųsta pas tėvą į kalnus. Va čia ir 
visas blogumas. Tu, tikriausiai, žinai, kad Gilkristas Makia- 
nas mirė, o jo sūnus Ekinas, kuris Perte pažįstamas kaip 
senojo Saimono pameistrys, vardu Konakaras, dabar yra kiu- 
hilų genties vadas, ir iš vieno savo šeimynykščio aš girdė- 
jau, kad sklinda kalbos, jog jaunasis vadas siekia Ketrinos 

rankos. Mano tarnas tą sužinojo (aišku, paslapčia), kai jojo 
į Bredelbeino šalį dėl kai kurių būsimojo mūšio reikalų. 
Tikrai garantuoti negalima, bet, Henri, tat labai panašu 
į tiesą. 

— Ar jūsų malonybės tarnas matė Saimoną Gloverį ir jo 
dukrą?— paklausė Henris, pritrūkęs kvapo, ir užsikosėjo, no- 
rėdamas nuslėpti nuo mero tokį didelį susijaudinimą. 

— Ne, nematė, — atsakė seras Patrikas,— kalnėnai įtarūs 
ir neleido jam pasikalbėti su senuku, 6 prašyti pasimatymo 
su Ketrina jis nedrįso — bijojo juos užkiršinti. Be to, jis ne- 
moka geliškai, o kalnėnas mažai temokėjo angliškai, tad 
galėjo ten būti ir kokia klaida. Šiaip ar taip, gavęs tokią 
žinią, pamaniau, kad geriausia bus tau ją pranešus. Tačiau 
gali bent tiek būti ramus, kad vestuvės neįvyks be Verbų 
sekmadienio, ir aš meldžiu nedaryti nė vieno žingsnio, kol 
nebūsime sužinoję visų aplinkybių, nes visuomet geriau ži- 
noti teisybę. nors ji būtų ir skaudi... Ateik į miesto tary- 
bos rūmus, — pridūrė jis patylėjęs,— pasikalbėti apie arenos 
parengimą Šiaurės Lankoje. Lauksime tavęs tenai. 

— Ne, gerasis milorde. 

— Klausyk, Smitai, jaučiu iš trumpo tavo atsakymo, kad 
esi susikrimtęs dėl to, ką sakiau, bet nieko nepadarysi, mo- 
terys juk tikros vėtrungės, tai sena tiesa. Saliamonas ir 
daugelis kitų tą patyrė dar anksčiau už tave. 

Tai pasakęs, seras Patrikas Čarteris išėjo, visiškai įsiti- 
kinęs, kad kuo geriausiai kalvį paguodė. 

Tačiau nelaimingasis įsimylėjėlis visai kitaip pažiūrėjo 
į naujienas bei išklausė paguodos žodžių. 

„Meras,— su nuoskauda pasakė jisai sau,— yra puikus 
vyras, dievaži; jis taip didžiuojasi savo riteryste, jog pa- 
sako nesąmonę, o vargšas žmogus turi ją laikyti išmintimi, 
taip, kaip turėtų girti išsivedėjusį alų, paduotą jo didenybės 
sidabrinėje taurėje. Kaip visa tai skambėtų kitomis sąlygo- 
mis? Tarkim, aš riedu žemyn stačiu Koriki Du šlaitu, jau 
visai netoli tarpeklis, o čia ateina lordas meras ir šaukia: 
„Henri, ten gili bedugnė, ir su skaudama širdimi turiu tau 
pasakyti, kad tuoj ten nuriedėsi. Bet nenusimink, nes dan- 

gus gal atsiųs akmenį arba krūmą ir sulaikys, kad nenu- 
riedėtum. Tačiau aš manau, kad tau bus geriau sužinoti 
tiesą, nors ir blogą, todėl ir sakau. Aš nežinau, kiek šimtų 
pėdų gilumo turi bedugnė, bet tu galėsi nuspręsti, kai būsi 
dugne, nes visada geriausia yra viską tiksliai žinoti. Tiesa, 
klausyk, ar neateitum pažaisti rutuliais?“ Ir tais plepalais 
tariasi duodąs draugišką patarimą, kaip varguolį išgelbėti, 
kad nenusisuktų sau sprando! Kai pagalvoju, tai, rodos, 
išeisiu iš proto ir, pasigriebęs kūji, viską aplinkui išdaužy- 
siu, ištrankysiu. Bet aš būsiu ramus; 0 jeigu tas kalnų 
maitvanagis, kuris vadina save sakalu, panorės nustverii 
mano baiandėlę, oi, sužinos, ar Perto miestelėnas moka 
įtempti lanką, ar ne. 

Jau buvo ketvirtadienis, ir buvo laukiama atvykstant 
kovotojų kitą dieną, kad turėtų laiko šeštadienį pailsėti, at- 
sigaivinti ir pasirengti mūšiui. Pirmiausia atėjo po du ar tris 
žmones iš abiejų pusių gauti nurodymų, kur įrengti stovyk- 
las nedideliems savo pulkams, ir kitokių parėdymų, kurie 
galėjo būti reikalingi, išėjus į areną. Todėl Henris nė ne- 
nustebo, pamatęs aukštą ir stiprų kalnietį, atsargiai žen- 
giantį jo gatvele ir visur besidairantį, kaip paprastai lau- 
kinio krašto žmonės apžiūrir?ja labiau civilizuotos šalies 
įdomybes. Kalviui tas žmogus nepatiko jau vien todėl, kad 
iš kalnų, kurių mūsų pertietis nuo seno nemėgo, o čia dar 
pamatė jį gobint kiuhilų spalvos pledą. Šilku išsiuvinėta 
ąžuolo šakelė su lapais rodė taip pat, kad kalnietis yra iš 
asmeninės Ekino sargybos, į kurią klanas dėjo daug vilčių 
būsimosiose kautynėse. 

Tuos ženklus pamačius, Henriui užvirė širdis, ir jis uUž- 
sidarė kalvėje,— kadangi žinojo, jog kalniečio laukia didy- 
sis mūšis ir nevalia jo įtraukti į jokius susirėmimus, tai 
nutarė geriau visai su juo nesusitikti. Tačiau netrukus kal- 
vės durys atsidarė, ir, suplevenęs languotu savo pledu, nuo 
kurio atrodė dar didesnis, kalnietis įėjo oriu žingsniu, kaip 
žmogus, kuris jaučiasi daug pranašesnis už visus kitus. Jisai 
sustojo ir apsidairė, tarsi laukdamas, kad jį sutiktų manda- 
giai ir su nuostaba. Bet Henris nė nemanė pataikauti jo 

tuštybei ir kaukšėjo sau kūju į krūtinės šarvą, gulintį ant 
priekalo, tartum visai nematydamas, kad kas atėjo. 

— Ar jūs esate Govas Chromas (kreivakojis kalvis)?!— 
paklausė kalnėnas. 

— Kas nori, kad sutraiškyčiau makaulę, vadina mane 
taip, — atsakė Henris. 

— Neįsižeisti, — tarė kalnietis.— Ji atėjo pirkti šarvų. 

— Ji gali apsigręžti ir nešti savo plikas kinkas lauk,— 
atsakė Henris, — aš neturiu šarvų pardavimui. 

— Jeigu ne Verbų sekmadienis po dviejų dienų, tu už- 
trauktum kitą giesmelę,— atkirto kalnietis. 

— O kadangi šiandien vis dėlto yra šiandien, — pasakė 
Henris vis su tuo pačiu paniekinamu abejingumu,— prašau 
neužstoti man šviesos. 

— Jūs esate nemandagi, bet ji irgi yra fir nan ord — kū- 
jo Žmogus —ir žino, kad kalvis yra karštas kaip ugnis, 
kada geležis karšta. 

— Jeigu ji yra kūjo Žmogus, tegu pati ir nusikala šar- 
vus,— atsiliepė Henris. 

— Taip ir padarytų ir visai tavęs netrukdytų, bet žmo- 
nės sako, Govai Chromai, kad tu kali kardus ir šarvus ir 
dainuoji tokias dainas, nuo kurių ašmenys pasidaro tiek ašt- 
rūs, kad plieno šarvus perkerta tartum popierių, o skydai 
ir šarvų marškiniai tokie tvirti, kad ietys atšoka lyg adatos. 

— Kadangi jūs nieko neišmanote, tai žmonės jums ir 
pasakoja visokius niekus, kuriais nė vienas krikščionis ne- 
patikėtų, — pasakė Henris.— Dirbdamas aš švilpauju, kas tik 
užeina ant liežuvio, kaip kiekvienas doras amatininkas; daž- 
niausiai tai būna kalniečių dainelė ,„Pakaruoklių giria“! Ma- 
no kūjis tada pats šoka į taktą. 

— Drauguži, tuščias darbas spausti pentinais arklį, kai 
jis jau apšlubęs,— pasakė iš aukšto kalnėnas.— Ji negali 
stoti į kovą dabar, todėl menkas šaunumas taip šaipytis. 

— Dievaži, šį kartą tavo teisybė, — atsiliepė kalvis jau 
visai kitu balsu.— Bet sakyk tiesiai, ko norėtum iš manęs? 
Aš nelinkęs tuščiai šnekučiuoti. 

— Šarvų vadui Ekinui Makianui,— tarė kalnėnas. 

— Sakaisi esąs kūjo žmogus. Ką pasakytum apie šitąt— 
paklausė kalvis, išimdamas iš skrynios grandininius marš- 
kinius, kuriuos ką tik buvo padaręs. 

Kalnietis paėmė juos didžiai susižavėjęs, netgi su pa- 
vydu. Jis smalsiai apžiūrėjo kiekvieną grandelę ir pagaliau 
pasakė, kad geresnių marškinių dar nėra regėjęs. 

— Šimtą karvių ir bulių ir dar didelę avių bandą galima 
atiduoti už juos, ir tai dar bus pigu,— pasakė kalnietis su- 
sižavėjęs.— Bet ji niekada mažiau ir nepasiūlys, jei sutik- 
tum parduoti. 

— Puiki kaina,— atsakė Henris,— bet tų marškinių nie- 
kas negaus už auksą nei galvijus. Aš noriu juos išbandyti 
savo paties kardu; ir perleisiu šiuos marškinius tik tam, kas 
sutiks stoti su manim į kovą iš trijų dūrių ir kirčio. 

— Nagi, žmogau, išgerk burnelę ir eik miegoti,— pa- 
sakė kalnėnas su didžiausia panieka.— Gal kvailas esi? Ma- 
nai, kad kiuhilų genties karo vadas eis derėtis ir kautis 
su paprastu Perto miestelėnu? Tylėk, žmogau, ir klausyk. 
Ji padarys tau didelę garbę, didesnę, negu tavo luomui de- 
ra. Ji kausis dėl tų puikių šarvų. 

— Ji turi pirmiausia man įrodyti, kad tinka man į po- 
rIą,— tarė Henris, gižiai šyptelėjęs. 

— Kaip! Aš, Ekino Makiano garbės sargybinis, netikti tau 
į porą! 

— Galim pamėginti, jeigu nori. Sakei esąs kūjo žmogus. 
Ar moki mėtyti kalvio kūjį? 

— Paklausk erelį, ar gali perskristi Feragoną. 

— Bet, prieš pradėdamas rungtis su manimi, pirmiausia 
pasirunk su mano leichtachu. Eik šen, Danteri, stok už Per- 
to garbę! Va, kalnieti, štai stovi kūjų eilė, rinkis kurį nori, 
ir einame į sodą. 

Kalnietis, vardu Norman nan Ord, arba Kūjo Normanas, 
pasirodė vertas tokio vardo, nes pasirinko iš visų didžiausią 
kūjį, o Henris tik šyptelėjo. Danteris, stotingas kalvio pa- 
meistrys, nusviedė kūjį iš tiesų puikiai, bet kalnietis iš visų 
jėgų nusviedė savąjį porą ar trejetą pėdų toliau ir perga- 
lingai atsigręžė į Henrį, o tas atsakydamas tik šyptelėjo. 

— Ar numesi toliau? — paklausė kalnietis, duodamas kūjį 
kalviui. 

— Tik ne tą vaikišką žaisliuką, — atsakė Henris, — kurį 
vėjas gali nunešti. Dženikenai, atnešk Samsoną, o jūs kuris 
nors padėkite berniukui, nes Samsonas gana sunkus. 

Atneštasis kūjis buvo dvigubai sunkesnis už tą, kurį kal- 
nėnas buvo pasirinkęs kaip vieną iš sunkiausiųjų. Normanas 
nusistebėjo, bet dar labiau jisai nustebo, kai Henris, tvirtai 
atsistojęs, smarkiai atsivedėjo ir paleido sunkųjį įnagį lyz 
kokį sviedinį iš patrankos. Kūjis kaukdamas ir švilpdamas 
nulėkė per orą. Pagaliau jis nukrito ir geležinė galva įsmigo 
per pėdą į žemę, visu jardu toliau už Normano. 

Kalnietis, nugalėtas ir pažemintas, nuėjo iki tos vietos, 
kur gulėjo kūjis, pakėlė, pasvėrė rankoje, didžiai stebėda- 
masis, ir atidžiai apžiūrėjo, tartum tikėdamasis pamatyti, jog 
tai ne paprastas kūjis. Pagaliau grąžino jį šeimininkui ir, 
kai tas paklausė, ar nenorėtų pabandyti dar kartą, trūkte- 
lėjo pečiais, liūdnai nusišypsojo ir papurtė galvą. 

— Normanas ir taip per daug pralaimėjo,— atsakė jis.— 
Ji prarado kūjo žmogaus vardą. Ar Govas Chromas dirba 
ant priekalo su tokiu dideliu kūju? 

— Eime, brolau, pažiūrėsi — tarė Henris, vesdamasis jį 
į kalvę.— Danteri,— tarė jis, — ištrauk iš žaizdro tą gabaliu- 
ką.— Pakėlęs aukštyn Samsoną, kaip vadino milžiniškąjį 
kūjį, jis pradėjo kalti metalą tankiais smūgiais iš dešinės 
ir iš kairės — čia dešiniąja ranka, čia kairiąja, čia su abiem 
iš karto, su didžiule jėga ir vikrumu, ir kaip mat, perpus 
greičiau, negu paprastas kalvis su daug parankesniu įrankiu, 
padarė mažytę, bet nuostabiai dailią pasagą. 

— Vaje, vaje!-— pasakė kalnietis.— O kodėl tu nori ko- 
voti su jaunuoju mūsų vadu, kuris yra iš daug aukštesnio 
luomo, nors tu esi geriausias kalvis iš visų, koks tik yra 
dirbęs prie dumplių ir žaizdro? 

— Klausyk!— tarė Henris.— Atrodo, tu esi neblogas vy- 
rukas, ir aš tau pasakysiu teisybę. Jūsų vadas yra mane 
užgavęs, ir šarvus jam atiduosiu tik tada, jei jis stos su 
manimi į kovą. 

— Taip, jeigu jis tave užgavo, turi su tavimi ir susitik- 
ti — tarė vado asmens sargybinis.— Užgavęs žmogų, vadas 
nebetenka erelio plunksnos nuo kepurės; ir tebūnie jis vir- 
šiausias iš visų kalniečių, o Ekinas tikrai toks yra, jis turi 
susikauti su žmogumi, kurį užgavo, nes rožė iškris iš jo 
vainiko. 

— Ar tu jį paraginsi?— paklausė Henris,— kad susitiktų 
su manimi po sekmadienio mūšio? 

— O, ji padarys viską, ką galės, jei tik maitvanagiai 
nesules, nes turėtumei, brolau, žinoti, kad chatanų gentis 
moka giliai suleisti nagus. 

— Jeigu taip, šarvai priklauso jūsų vadui, — tarė Hen- 
ris,— bet aš išjuoksiu jį prieš karalių ir visą dvarą, jeigu 
jis nesumokės man tos kainos. 

— Tegriebia mane nelabasis, tegriebia, jeigu aš pati ne- 
atitempsiu jo į areną, — pasakė Normanas.— Tikrai. 

— Padarysi man didelį malonumą,— atsakė Henris.-- 
O kad nepamirštumei savo pažado, dovanoju tau šį durklą. 
Žiūrėk, jeigu jį gerai suimsi ir pataikysi priešui tarp šalmo ir 
šarvų, joks gydytojas nebepadės. 

Kalnietis apibėrė jį padėkos žodžiais ir atsisveikino. 

— Aš atidaviau jam geriausius šarvus, kokius tik esu 
nukalęs per savo gyvenimą, — tarė sau kalvis, jau beveik 
gailėdamasis dėl savo dosnumo, — nes tikiuosi, kad jis gal 
atves savo vadą ir aš galėsiu su juo susikauti, — tada Ketri- 
na atiteks tam, kas garbingai iškovos pergalę. Tik aš bijau, 
kad tasai jaunikaitis nerastų kokios dingsties išsisukti. Na, 
gal Verbų sekmadienio mūšis jam bus toks sėkmingas, kad 
jis vėl panorės stoti į kovą. Čia ir yra visa viltis, nes aš 
ne kartą esu matęs, dar net visai neseniai, kaip po pirmos 
pergalės nykštukas išauga į milžiną. 

Taip, mažai teturėdamas vilties, bet labai daug ryžto, 
Henris Smitas laukė to laiko, kada išsispręs jo likimas. Sun- 
kiausia jam buvo dėl to, kad Gloveris ir jo duktė nedavė 
nė ženklo. „Jie nedrįsta pasakyti tiesos, — mąstė jis — ir to- 
dėl tyli.“ 

Penktadienį per pietus du būriai po trisdešimt vyrų, at- 

stovaujančių kiekvieną klaną. atžygiavo į skirtingas vietas, 
kur turėjo sustoti poilsiui. 

Kiuhilų gentį maloniai priėmė turtingas Skono vienuoly- 
nas, 0 jų priešininkus viešino meras Kinfonso pilyje; mat, 
su dideliu dėmesiu buvo pasirūpinta, kad abi pusės būtų 
priimtos vienodai gerai ir kad nė vienai neatsirastų pagrin- 
do skųstis dėl šališkumo. Visos etiketo smulkmenos iš anks- 
to buvo aptartos lordo vyriausiojo konsteblio Erolo ir jau- 
nojo grafo Kraufordo,— pirmasis atstovavo chatanų klanui, 
antrasis — kiuhilų. Pasiuntiniai visą laiką tik ir lekiojo iš 
vieno grafo pas kitą, ir jie patys susitiko daugiau nei šešis 
kartus per tris dešimtis valandų, kol tiksliai "nustatė visas 
kautynių taisykles. 

Be to, kad neatgimtų sena nesantaika, kurios daigai bu- 
vo gyvi tiek miestelėnų, tiek kalniečių širdyse, buvo išleis- 
tas įsakymas, draudžiantis miestelėnams prieiti prie kalnie- 
čių stovyklų arčiau kaip per pusę mylios, o būsimiesiems 
kovotojams prisiartinti prie Perto be specialaus leidimo. To 
įsakymo palaikyti buvo pastatyti ginkluoti kariai, kurie 
taip uoliai vykdė savo pareigą, kad neleido prisiartinti prie 
miesto net pačiam Saimonui Gloveriui, Perto gyventojui ir 
miestelėnui, nes jis prisipažino atvykęs kartu su: Ekino 
Makiano kovotojais, be to, buvo užsisiautęs kiuhilų spalvos 
ir sukirpimo pledą. Ši kliūtis sutrukdė Saimonui susitikti su 
Henriu Vindu ir papasakoti viską, kas nutiko nuo jų išsi- 
skyrimo, o tas susitikimas būtų iš pagrindų pakeitęs nelem- 
tą mūsų pasakojimo baigtį. 

Šeštadienio popietę mieste nutiko dar vienas dalykas, 
kuriuo miestelėnai susidomėjo lygiai tiek pat, kaip ir pasi- 
ruošimu būsimajai kovai. Tai atvyko grafas Duglas, kuris 
prajojo per miestą su nedidele palyda, tik trisdešimtimi vy- 
rų, bet jie visi buvo riteriai ir aukštos kilmės didikai. Žmo- 
nės lydėjo akimis tą nuožmųjį grafą, nelyginant erelį, skren- 
dantį padebesiais, nežinodami, kur lekia tas piktas Jupi- 
terio paukštis, tačiau tyliai, atidžiai ir susikaupę žvelgdami 
į Jį, tarsi norėdami atspėti, ką jis vejasi, skrosdamas pa- 
dangę. Iš lėto jis perjojo miestą ir pasuko pro šiaurinius 

vartus. Tada nulipo nuo žirgo prie dominikonų vienuolyno 
ir paprašė pasimatymo su hercogų Olbeniu. Grafą nedel- 
siant įleido, ir hercogas jį priėmė rodydamasis maloningu 
ir draugiškų, tačiau nenuoširdumą ir nerimą sunku buvo 
jam nuslėpti. Po pirmųjų pasisveikinimo žodžių graias labai 
rimtai pasakė: 

— Aš atnešiau jums liūdną žinią. Karališkojo jūsų ma- 
lonybės brolėno, hercogo Rotsėjaus, nebėra, — bijau, kad jis 
žuvo nuo piktadarybės. 

— Piktadarybės!-— tarė sumišęs hercogas.— Kokios pikta- 
darybės?. Kas išdrįso kėsintis į Škotijos sosto įpėdinį? 

— Ne man skirta spręsti, iš kur kilo tokie spėliojimai,— 
pasakė Duglas,— bet žmonės sako, kad aro plunksna atnešė 
arui mirtį ir ąžuolo pleištas ąžuolą perskėlė. 

— Grafe Duglai,— tarė hercogas Olbenis— aš nemoku 
minti mįslių. 

— Nei aš moku jas užminti,— išdidžiai atsakė Duglas.— 
Jūsų malonybė ras smulkmenas šiuose užrašuose, kuriuos 
verta perskaityti. Aš išeisiu pusvalandžiui į vienuolyno so- 
dą, o paskui vėl sugrįšiu. 

— Jūs neisite pas karalių, milorde?— paklausė Olbenis. 

— Ne,— atsakė Duglas,— manau, jūsų malonybė sutiksi- 
te su manimi, kad reikia nuslėpti nuo mūsų suvereno šią 
jo šeimos nelaimę bent iki tol, kol rytdienos kova bus 
nulemta. 

— Mielai sutinku, — tarė Olbenis.— Išgirdęs, kad neteko 
sūnaus, karalius negalės žiūrėti kovos, o jeigu jis asme- 
niškai tenai nepasirodys, tie vyrai gali, ko gero, atsisakyti 
kautis, ir visas planas nueis niekais. Bet prašau jus, milor- 
de, pasėdėti, kol aš perskaitysiu tuos liūdnus dokumentus 
apie vargšą Rotsėjų. 

Jis ėmė versti lapus, vienus greitai perbėgdamas akimis, 
kitus labai atidžiai žiūrinėdamas, tartum jie būtų nepapras- 
tai svarbūs. Tokiu būdu paskaitęs kokį ketvirtį valandos, 
jis pakėlė akis ir tarė labai rimtai: 

— Milorde, šie dokumentai didžiai liūdni, tačiau galime 
bent tiek pasiguosti, kad nesutarimų karaliaus taryboie ne- 

bebus, juk neseniai mudu abu — jūsų malonybė ir aš — iš- 
kilmingai dėl to susitarėme. Tuo susitarimu nelaimingasis 
mano sūnėnas turėjo būti atitolintas nuo dvaro, kol laikas 
padarys jam griežtesnį nuosprendį. Dabar likimas jį visai 
pašalino, mūsų pastangoms užbėgta už akių, ir jos pasidarė 
nebe reikalingos. 

— Jeigu jūsų malonybė,— atsiliepė grafas,— nemato nie- 
ko, kas ardytų gerą mudviejų santarvę, kurios reikia Škoti- 
jos ramybei ir saugumui, aš nelinkęs pakenkti savo šaliai 
ir nemanau ieškoti priekabių. 

— Suprantu jus, milorde Duglai,— karštai pritarė Olbe- 
nis.— Jūs iš greitumo pamanėte, jog aš įsižeisiu, jums pa- 
sinaudojus karaliaus vietininko teisėmis ir nubaudus biau- 
riuosius žudikus mano valdose, Folklende. Patikėkite mani- 
mi, kaip tik atvirkščiai, aš esu jums labai dėkingas, kad 
perėmėte iš manęs tų niekšų nubaudimą, nes man būtų 
plyšusi širdis, vien į juos pažiūrėjus. Be abejo, Škotijos 
parlamentas ims tirti tą šventvagišką bylą, ir aš laimingas, 
kad keršytojo kardas buvo tokio įtakingo žmogaus rankoje, 
kaip jūsų malonybė. Mūsų tartasi, kaip jūsų malonybė tu- 
rėtų neblogai prisiminti, tik aptramdyti nelaimingąjį mano 
sūnėną, kol, laikui bėgant, po kokių metų ar dvejų jis 
išmoktų būti kuklesnis, ar ne? 

— Taip, tokį jūsų didenybė sakėtės turįs tikslą, — pa- 
tvirtino grafas.— Ramiai galiu prisiekti. 

— Tad mudu, garbusis grafe, neturime būti smerkiami 
už tai, kad, nepaisant mūsų gerų norų, nedorėliai iš keršto 
taip Žiauriai pasielgė. 

— Parlamentas viską nuspręs savo nuožiūra,— tarė Dug- 
las.— O mano sąžinė švari. 

— O manoji atleidžia mano kaltę, — iškilmingai pasakė 
hercogas.— Dabar, milorde, reikia pakalbėti apie mažojo 
Džeimso! globą, nes jis tapo įpėdiniu. 

— Tegu tai sprendžia karalius,— tarė Duglas, jau nete- 


! Antrasis Roberto III sūnus, o vėliau Škotijos karalius Jo- 
kūbas I. 

kęs kantrybės.— Aš sutiksiu su bet kokia rezidencija, iš- 
skyrus Stirlingą, Dauną ir Folklendą. 

Ir staigiai išėjo iš kambario. 

— Išėjo,— sumurmėjo Olbenis,— o juk jis turi būti ma- 
no sąjungininkas... nors jaučiasi esąs mirtinas mano prie- 
šas. Ko čia svarstyti? Rotsėjus ilsisi tėvų kapuose... Ne- 
ilgai trukus ir Džeimsas nueis paskui jį, o tada už visus 
vargus gausiu karūną. 


TRISDEŠIMT KETVIRTAS SKYRIUS 


Trisdešimt prieš trisdešimt Berery kovės — 
Prie vienuolių pamėgtos juodos šventovės. 


Vintounas 


Išaušo Verbų sekmadienio rytas. Senaisiais krikščionybės 
laikais kovos rengimas bet kurią didžiosios savaitės dieną 
būtų palaikytas tokia nuodėme, už kurią bausmė būtų at- 
skyrimas nuo bažnyčios. Romos bažnyčia — didelė jai už tai 
garbė — mokė, kad per šventąją gavėnią, kada žmogus apsi- 
valo nuo nuodėmių, karo kalavijas turi būti įmautas į makš- 
tis, o nuožmieji monarchai turi gerbti dievo taiką. Tačiau 
paskutinieji karai tarp Anglijos ir Škotijos buvo tokie smur- 
tingi ir žiaurūs, kad niekas nebesilaikė šio gero ir švento 
priesako. Labai dažnai kuri nors kovojanti pusė tyčia pasi- 
rinkdavo užpuolimui iškilmingiausią progą, nes tikėdavosi 
rasti priešininkus atliekant religines apeigas ir nepasirengu- 
sius gintis. Tokiu būdu, jau pirmą kartą sulaužius dievo 
taiką, buvo pradėta nepaisyti draudimo, ir net gana dažnai 
per bažnytines šventes būdavo tyčia rengiamos „dievo teis- 
mo“ kovos, — panaši kova turėjo būti ir klanų susirėmimas. 


Vis dėlto bažnytinės apeigos tą dieną buvo atliekamos 
taip pat iškilmingai, kaip visada, ir patys kovotojai jose 
dalyvavo. Nešdamiesi rankose kukmedžių šakeles, kaip tin- 

kamiausią palmės pakaitalą, jie nužygiavo į vienuolynus — 
vieni į dominikonų, kiti į karteziečių — išklausyti didžiųjų 
mišių ir pasimelsti (bent dėl akių) prieš sunkiąją kovą. 
Kuo uoliausiai, aišku, buvo pasirūpinta, jog žygiuodami 
klanai neišgirstų vieni kitų dūdmaišių, nes juk nėra abejo- 
„nės, kad, dar nė neatėję į paskirtą vietą, jie susiras vienas 
kitą pagal garsus ir puls muštis, kaip tie gaidžiai peštukai, 

Pasižiūrėti neįprastos eisenos Perto gyventojai plūdo į gat- 
ves ir užkimšo bažnyčias, kur abu klanai klausėsi pamal- 
dų,— visi troško pamatyti kovotojus ir nuspręsti iš jų iš- 
vaizdos, kas turėtų paimti viršų įvyksiančiame susirėmime. 
Nors kalniečiai ir nebuvo pratę lankytis maldų vietose, ta- 
čiau jų laikysena bažnyčioje buvo itin graži, ir, nepaisant 
karštos ir nesuvaldomos jų prigimties, tik vienas kitas atro- 
dė kuo susidomėjęs ar nustebęs. Matyt, jie laikė žeminančiu 
dalyku rodyti smalsumą ar nustebimą, nors daug dalykų 
regėjo gal tik pirmą kartą. 

Apie kovos baigtį net ir didžiausi žinovai nedrįso spręsti, 
nors dėl milžiniško Torkvilo ir aštuonių jo galiūnų sūnų 
ūgio tie, kurie laikė save išmanančiais apie mMuskulų jėgą, 
buvo linkę pranašauti pergalę kiuhilų klano būriui. Mote- 
riškosios lyties nuomonę nulėmė gražus Ekino Makiano sto- 
tas, kilnus veidas ir dailus apsiėjimas. Ne vienai atrodė tas 
veidas kažkur matytas, tačiau niekam neatėjo į galvą, kad 
jaunas, puošniais kariškais rūbais apsirengęs vadas yra tas 
pats kuklus Gloverio mokinys, tad ir pažino jį tik vienas 
Žmogus. 

Tas žmogus, kaip galima spėti, buvo kalvis Smitas iš Vin- 
do,— jis ėjo pačiam prieky minios, besigrūdančios pasižiū- 
rėti šauniųjų kiuhilų genties kovotojų. Širdyje pynėsi ne- 
apykanta, pavydas ir kone susižavėjimas, kai jisai žvelgė 
į Gloverio pameistrį, nusimetusį pasigailėtiną išnarą ir sto- 
jusį spindinčiu vadu, kurio žvalios akys bei daili laikysena, 
kilni antakių bei kaklo linija, puikios rankos ir gražus su- 
dėjimas rodė, kad jis tik ir sutvertas būti pirmojoje eilėje 
tarp Žmonių, pašauktų gyventi ar mirti už tautos garbę. 

Kalviui buvo sunku patikėti, kad čia tas pats karštakošis 
berniūkštis, kurį jis nupurtė nuo savęs kaip kokią geliančią 
vapsvą ir tik iš gailesčio visai nesutraiškė. 

„Jis labai dailiai atrodo su mano šauniaisiais šarvais, — 
murmėjo sau Hienris,— geriausiais, kokius tik esu nukalęs. 
Bet jeigu tik aš galėčiau susitikti taip, kad nebūtų rankos, 
kuri jam padeda, ar akies, kuri pamato, prisiekiu viskuo, 
kas tik yra šventa šioje bažnyčioje, puikieji šarvai sugrįžtų 
pas šeimininką! Atiduočiau visą savo turtą, kad tik galėčiau 
kirsti jam tris smūgius į pečius ir suardyti geriausius savo 
šarvus, bet tokios laimės aš nesusilauksiu. Jeigu išliks gyvas 
po šios dienos mūšio, jis įgis tokią narsuolio šlovę, kad 
nenorės vėl statyti pavojun ką tik patirtą laimę, susitikda- 
mas su tokiu vargšu miestelėnu, kaip aš. Jis paves kovoti 
su manimi vienam kuriam kovotojui, gal net mano amato 
bičiuliui, kūjo žmogui, ir viskas, ką aš gausiu, bus tik ma- 
lonumas praskelti galvą tam juodnugariui. Kad taip galėčiau 
pasikalbėti su Saimonu Gloveriu! Eisiu į kitą bažnyčią jo 
paieškoti, juk jis, tikriausiai, jau turi būti grįžęs iš kalnų.“ 

Žmonės jau plūdo iš dominikonų bažnyčios, kai kalvis 
taip nusprendė ir pradėjo skubiai tą sprendimą vykdyti, brau- 
damasis per minią taip greitai, kaip tik galima tokioje vie- 
toje ir per tokią iškilmę. Besiskindamas kelią pro minią, 
jis vieną akimirką taip arti atsidūrė prie Ekino, kad jų 
akys susitiko. Ryžtingas ir nurudęs kalvio veidas užsiplieskė 
it įkaitinta geležis, kurią jis kaldavo, ir tas tamsus raudo- 
numas nepraėjo keletą minučių. Ekinas iš piktumo skaisčiai 
išraudo, ir neapykantos žvilgsnis plykstelėjo akyse. Bet stai- 
ga raudonis nublanko, veidas pasidarė blyškus kaip drobė, 
ir Ekinas nukreipė akis, neatlaikes priešiško ir atkaklaus 
žvilgsnio. 

Torkvilas, kuris nenuleido akių nuo savo įsūnio, pamatė 
jo susijaudinimą ir su baime apsidairė aplinkui, ieškodamas 
priežasties. Tačiau Henris jau buvo toli ir skubėjo į karte- 
ziečių vienuolyną. Čia taip pat pamaldos jau buvo pasibai- 
gusios, ir tie, kurie dar taip neseniai nešė palmių šakeles, 
garbindami didžiąją šventę, teikiančią žemei taiką ir palai- 

minimą geros valios žmonėms, dabar skubėjo į mūšio vietą: 
vieni pasirengę atimti gyvybę savo artimiesiems arba padėti 
galvas patys, Kiti pasižiūrėti baisios kovos, jausdami tokį 
pat laukinį malonumą, kaip pagonys gladiatorių kautynėse. 

Minia buvo tokia didelė, kad kitas žmogus būtų netekęs 
vilties pro ją prasibrauti. Tačiau dėl visuotinės pagarbos 
kalviui Henriui, Perto miesto garbės gynėjui, ir nuojautos 
jį sugebant jėga prąsiskinti kelią, visi vieningai davė jam 
praeiti, ir jis gana greitai atsirado beveik prie pat chatanų 
genties kovotojų. Kolonos priešakyje ėjo muzikantai. Paskui 
nešė garsiąją vėliavą su sėlinančiu kalnų katinu ir atitinka- 
mu perspėjimu ,„„Neliesk katino be pirštinių“. Vadas ėjo pas- 
kui vėiiavą, atkišęs į priekį dvirankinį kalaviją, tartum gin- 
damas savo klano emblemą. Tai buvo vidutinio ūgio vyras, 
jau virš penkiasdešimt metų, tačiau nei iš veido, nei iš stoto 
nebuvo matyti nei jėgų susilpnėjimo, nei senatvės žymių. 
Jo rudose, smarkiai susiraičiusiose garbanose kur-ne-kur bal- 
tavo žilas plaukas, tačiau jo žingsniai ir judesiai ar šokant, 
ar medžiojant, ar kovojant, buvo lengvi tarytum nė ketvirtos 
dešimties nebaigus. Pilkos jo akys žėrėjo laukiniu spindesiu, 
išreiškiančiu kartu valią ir žiaurumą, o iš kaktos, antakių 
ir lūpų dvelkė išmintis ir patyrimas. Išrinktieji kovotojai 
ėjo poromis. Kai kurių veiduose matėsi nerimas, nes šį rytą 
jie pastebėjo būryje trūkstant vieno žmogaus, o tokioje žūt- 
būtinėje kovoje, kuri jų laukė, ir vienas žmogus labai daug 
reiškė, tik jų vadas Makdžilis Chatanachas nekreipė į tai 
dėmesio. 

— Nesakykite nieko saksams, kad jo nėra,— įspėjo tas 
narsusis vadas. kai jam buvo pranešta apie jo būrio jėgų 
sumažėjimą.— Pikti jų liežuviai ims šnekėti, kad vienas 
chatanas buvo bailys ir kad kiti, ko gero, jam padėjo pa- 
bėgti, norėdami susirasti dingstį mūšio išvengti. Manau, kad 
Ferkhardas Dėjus tikrai vėl atsiras mūsų eilėse, kol mes 
pasirengsime kovai, o jeigu ir neatsiras, tai ar aš vienas 
neatlaikysiu dviejų vyrų iš kiuhilų klano? Argi mes nesto- 
tume penkiolika prieš trisdešimt, kad tik neprarastume tos 
šlovės, kurią mums atneš ši diena? 

Visi karštai sutiko drąsią vado kalbą, tačiau vis tiek 
nerimastingai žvalgėsi, vildamiesi pamatyti sugrįžtant pa- 
bėgėlį, ir, tur būt, vadas buvo iš viso būrio vienintelis žmo- 
gus, kuris visiškai dėl to nesijaudino. 

Kariai žygiavo toliau gatvėmis, bet niekur nematė Fer5- 
hardo Dėjaus, nes šis daug mylių už kalnų skendėjo tuose 
džiaugsmuose, kurių gali duoti laiminga meilė, atlygindama 
už prarastą garbę. Makdžilis Chatanachas žygiavo lyg nieko 
nežinodamas apie Dėjaus pabėgimą. ir pagaliau visi atėjo 
į Šiaurės Lanką, gražią ir lygią pievą visai greta miesto, 
gyventojų naudojamą karo mokymams. 

Iš vienos pusės lanką skalavo gilus ir sraunus Tėjus. Vi- 
dury pievos iš trijų pusių buvo aptverta didelė aikštė — šim- 
to penkiasdešimt jardų ilgio ir septyniasdešimt keturių jar- 
dų pločio. Iš ketvirtos pusės kitokio užtvaro nebuvo, tik 
upė. Žiūrovų patogumui aplink aikštę ėjo amfiteatras, prie- 
šais jį buvo palikta daug vietos ginkluotiesiems sargybi- 
niams, pėstiems ir raitiems, o taip pat paprastiesiems žiūro- 
vams. Tame kovos lauko gale, kuris arčiau miesto, buvo 
aukšta galerija, skirta karaliui ir jo dvariškiams; ji buvo 
apsupta paprastais pinučiais su paauksintais ornamentais, 
nuo ko ši vieta dar iki šiol tebevadinama Auksinės, ar Auk- 
suotosios, pavėnės vardu. 

Kalnų menestreliai, kurie grojo kiekvienas savo klano 
paibrokus, tai yra žygio maršus, nutilo, kai tik kovotojai 
atėjo į Lanką, nes toks buvo duotas paliepimas. Du augaloti, 
bet jau nejauni kariai, atėjo į priekį nuo priešingų arenos 
kraštų, nešdamiesi kiekvienas savo vėliavą, ir, įbedę jas 
į Žemę, pasitraukė ir pasirengė žiūrėti kovos, kurioje patys 
nedalyvaus. Muzikantai su dūdmaišiais užėmė vieias kiek- 
vienas prie savo vėliavos; jie taip pat turėjo nesikišti į kovą. 

Minia sutiko abi puses vienodai šaukdama, kaip visada 
panašiais atvejais sveikina tuos, kurių pastangos teikia jai 
smagumo, taip sakant, azarto. Nuskirtieji kovotojai neat- 
sakinėjo į sveikinimus, o kiekvienas būrys nužygiavo į prie- 
šingas lauko puses, kur buvo vartai į areną. Palei vartus 
„stovėjo po stiprų ginkluotų vyrų būrį; prie vienų -grafas 

maršalas, prie kitų lordas vyriausiasis konsteblis atidžiai 
apžiūrinėjo kiekvieną kovotoją, ar jis tinkamai apsiginkla- 
vęs, tai yra, ar turi plieno šalmą, grandininius marškinius, 
dvirankinį kalaviją ir durklą. Jie taip pat patikrino kovo- 
tojų skaičių kiekviename būryje, ir minia labai smarkiai 
ėmė bruzdėti, kai grafas Erolas pakėlė ranką ir sušuko: 

— O! Kova negali įvykti, nes chatanų genčiai trūks- 
ta vieno kovotojo. 

— Na tai kas?— tarė jaunasis grafas Kraufordas,— jie tu- 
rėjo geriau suskaičiuoti, išeidami iš namų. 

Tačiau grafas maršalas su konstebliu nusprendė, kad 
mūšis neturi įvykti, kol nebus lygaus skaičiaus, ir susi- 
rinkusi minia pradėjo smarkiai nerimauti, kad po tokio ilgo 
rengimosi mūšis, ko gero, visai neįvyks. 

Iš visų ten esančių buvo gal tik du, kurie džiaugėsi at- 
siradusia proga mūšiui atidėti, — tai kiuhilų klano vadas ir 
švelniaširdis karalius Robertas. Abu vadai, lydimi kiekvie- 
nas savo draugo ir patarėio, susitiko arenos viduryje, 
o jiems padėti geriau nutarti, kaip čia padarius, atėjo grafas 
maršalas, lordas vyriausiasis konsteblis, grafas Kraufordas 
ir seras Patrikas Čarteris. Chatanų klano vadas pareiškė pa- 
geidaująs ir trokštąs stoti į kovą tuojau pat, nepaisant ne- 
lygaus skaičiaus. 

— Kiuhilų klanas niekuomet su tuo nesutiks,— pasakė 
Torkvilas Ąžuolas.— Jūs negalėsite kardu išsikovoti sau šlo- 
vės, todėl imatės apgaulės, kad pralaimėję galėtumėte pasi- 
teisinti, girdi, jūsų buvę mažiau. Aš siūlau va ką: Ferkhar- 
das Dėjus buvo jauniausias iš jūsų; jeigu jis pabėgo, tegul 
iš mūsų pusės irgi pasitraukia jauniausias — Ekinas Ma- 
kianas. 

— Labai blogas ir neteisingas pasiūlymas, — sušuko Toša- 
kas Begas, Makdžilio Chatanacho sekundantas, kaip pava- 
dintume jį mūsų laikais.— Vado gyvybė klanui yra lyg al- 
savimas mūsų šnervėms, tad mes niekada nesutiksime, kad 
kiuhilų klano vadas pasitrauktų, o mūsų vadas turėtų stoti 
į pavojų. 

Torkvilas su baime pamatė, kad jo sumanymas išvaduoti 

Hektorą nuo mūšio eina niekais, ir ėmė svarstyti, kaip čia 
parėmus savo pasiūlymą, bet įsiterpė pats Ekinas. Reikia 
pastebėti, kad jo bailumas buvo ne toks žemas ir savanau- 
diškas, kaip tų, kurie ramiai priima negarbę, kad tik nepa- 
kliūtų į pavojų. Atvirkščiai, tegul ir baikščios prigimties, 
jis buvo narsios dvasios, ir tą akimirką gėda dėl pasitrau- 
kimo iš kovos nugalėjo kovos baimę. 

— Nenoriu girdėti,— tarė jisai, — tokio sprendimo, kuris 
paliks mano kardą neištrauktą iš makštų štovingo mūšio 
dieną. Kad ir jaunas esu ir neturiu patyrimo su ginklais, 
aplink mane yra užtektinai narsių vyrų, kurių pavyzdžiu aš 
galiu sekti, jeigu jau negaliu jiems prilygti. 

Jis ištarė šiuos žodžius su tokiu užsidegimu, kad padarė 
įspūdį Torkvilui, o gal ir sau pačiam. 

— Tepalaimina dievas kilnią jo širdį!— tarė pats sau įtė- 
vis.— Aš žinojau, kad piktieji kerai išsisklaidys ir bailumas, 
kaustęs jo širdį, išnyks, vos tik suskambės dūdmaišiai ir 
suplevėsuos vėliava. 

— Paklausykit manęs, lorde maršalai,— tarė konsteblis.— 
Nebegalima atidėti mūšio valandos, nes jau artėja vidur- 
dienis. Tegu chatanų klano vadas per pusvalandį, kuris dar 
lieka, susiranda, jei gali, žmogų vietoj pabėgėlio, jei ne, 
tegu kovoja tiek, kiek yra. 

— Sutinku, — pasakė maršalas,— nors nežinau, kaip Mak- 
džilis Chatanachas galėtų rasti sau pagalbininką, jeigu iš jų 
klano nieko nėra arčiau kaip už penkiasdešimt mylių. 

— Čia jo dalykas, — tarė vyriausiasis konsteblis,— bet jei- 
gu jisai pasiūlys gerą atlyginimą, tai aplinkui areną yra 
pakankamai stiprių jomenų, kurie bus visai patenkinti, ga- 
lėdami pramankštinti sąnarius tokiame žaidime, kaip čia 
kad žada būti. Netgi aš pats, jeigu ne mano luomas ir pa- 
reigos, mielai stočiau tarp tų laukinių vyrukų ir laikyčiau 
tai garbe. 

Jie paskelbė kalniečiams savo nutarimą, ir chatanų klano 
vadas pasakė: 

— Nusprendėte bešališkai ir kilniai, milordai, ir aš pats 
imsiuosi vykdyti jūsų nurodymą. Šaukliai, skelbkite: kas 

nori prisidėti prie chatanų klano ir dalintis garbę bei šios 
dienos lemtį, gaus aukso kroną ir teisę kautis mano eilėse 
iki paskutinio atodūsio. 

— Ar ne per daug šykštite savo turtų, vade?-— pasakė 
grafas maršalas.— Aukso krona yra labai menkas atlygini- 
mas už tokią kovą, kokia čia laukia. 

— Jei čia bus vyras, norintis kovoti dėl garbės, — atšovė 
Makdžilis Chatanachas,— jam užteks to atlyginimo; O aš 
nenoriu tokio kovotojo, kuris išsitraukia kardą tik už auksą. 

Šaukliai išėjo į priekį ir, pasukę vienas į vieną pusę, 
kitas į kitą, ėjo ratu aplink areną, protarpiais stabteldami 
čia vienur, čia kitur ir paskelbdami kvietimą, tačiau niekas 
į jų pasiūlymą neatsiliepė. Kai kas pradėjo šaipytis iš kal- 
niečių neturto, kad siūlą tokią menką kainą už tokią pra- 
žūtingą paslaugą. Kiti ėmė dėl akių piktintis, kad taip ma- 
žai tevertinamas miestelėnų kraujas. Niekas nerodė nė ma- 
žiausio noro priimti kvietimą, kol jis pasiekė Henrio Smito 
ausis — Smitas stovėjo prie barjero ir šnekučiavo su beiliu 
Kreigdeiliu, ar, tikriau sakant, tiktai neatidžiai klausėsi, ką 


anas jam kalba. 


— A! Ką jie ten skelbia? — suriko jisai. 

— Dosnų Makdžilio Chatanacho pasiūlymą, — tarė „Grifo“ 
šeimininkas.— Jis siūlo aukso kroną tam, kas šiandien pasi- 
vers laukiniu katinu ir kris besikaudamas jo pusėje. Va ir 
viskas. 

— Kaip!— riktelėjo susijaudinęs kalvis.— Ar jie ieško 
žmogaus, kuris stotų prieš kiuhilų klaną? 

— Taip, ieško, — pasakė Grifinas,— bet, manau, jie ne- 
ras tokių kvailių Perte. 

Vos tik jis ištarė tuos žodžius, pamatė, kaip kalvis stryk- 
telėjęs peršoko barjerą ir atsistojęs arenoje pasakė: 

— Štai aš, sere šaukly, Henris iš Vindo, noriu kautis 
chatanų klano pusėje. 

Pasigėrėjimo šurmulys perbėgo minią, bet rimtesnieji 
miestelėnai, niekaip nerasdami bent menkiausio pateisinimo 
tokiam Henrio elgesiui, nutarė, kad jis visai nebežino ką 

darąs per tą savo pamėgimą kautis. Labiausiai apstulbo 
meras. 

— Ar pakvaišai, Henri, — tarė jis.— Henri! Tu juk netu- 
ri nei kalavijo, nei grandininių marškinių. 

— Tikrai neturiu,— atsakė Henris — nes savo pasidary- 
tus šarvus atidaviau va anam kiuhilų klano vadui, kuris 
tuoj pajus savo pečiais, kokiais smūgiais aš numušu savo 
kniedes! Na, o kalaviju man kol kas tebus ta vaikiška laz- 
dutė, kol bekovodamas įsigysiu kokį svaresnį ginklą. 

— Taip negalima,— tarė Erolas.— Klausyk, ginklininke, 
dėl dievo motinos imk mano milaniškus šarvus ir gerą ispa- 
nišką kardą. 

— Dėkoju jums, kilnusis grafe, sere Gilbertai Hėjau, bet 
man geriausiai pasitarnaus tas ginklas, su kuriuo jūsų se- 
nolis nulėmė Lonkarčio mūšį. Aš nelabai įpratęs naudotis 
kardu ir šarvais, kurių pats nedariau, nes tada nežinau, kaip 
kirsti, kad kardas nenulūžtų, ir kokio smūgio saugotis, kad 
šarvai nesubyrėtų. 

Per minią tuo tarpu nuskardėjo žinia ir net pasiekė 
miestą, kad narsuolis Smitas eina į mūšį be šarvų ir ginklų; 
ir jau visai arti buvo paskirtoji valanda, kai pasigirdo spi- 
gus moters balsas, šaukiantis susigrūdusiems žmonėms, kad 
praleistų. Minia traukėsi, padarydama vietos tokiai akiplė- 
šai, ir ji išėjo į priekį visai be kvapo, nes laikė rankoje 
sunkius šarvus ir didelį dvirankinį kalaviją. Tuoj visi paži- 
no, kad čia Oliverio Praudfiuto našlė, o jos atneštieji šar- 
vai — Henrio Smito; jais buvo apsirengęs jos vyras tą lem- 
tingąjį vakarą, kada jį nužudė, todėl, žinoma, jie buvo par- 
gabenti kartu su žuvusiuoju į jo namus, ir dabar dėkinga 
našlė pasistengė juos atnešti į kovos lauką kaip tik tą aki- 
mirką, kada jų taip reikėjo savininkui. Henris su džiaugs- 
mu priėmė gerai pažįstamą ginkluotę, o našlė, virpėdama iš 
skubumo, padėjo juos užsivilkti ir tada atsisveikino su Hen- 
riu, tardama: 

— Tesaugo dievas našlių ir našlaičių gynėją, tepralaimi 
tas, kas stos prieš jį! 

Pasijutęs drąsiai su išbandytais savo šarvais, Henris pa- 

sipurtė, tartum norėdamas, kad šarvai geriau prigultų, ir, 
išsitraukęs kalaviją iš makštų, ėmė mojuoti virš galvos, rėž- 
damas aštuoniukes, kad net švilpė, tokia smagia ir lengva 
ranka, jog buvo matyti, kaip galingai ir sumaniai jis moka 
valdyti tą svarų ginklą. Kovotojams dabar buvo įsakyta 
apeiti ratu aplink areną, bet taip, kad nesusitiktų, ir nusi- 
lenkti, praeinant pro auksinę pavėnę, kur sėdėjo karalius. 

Kol jie taip žygiavo, daugelis žiūrovų vėl mėgino atspėti 
būsimą mūšio pabaigą, smalsiai apžiūrinėdami ir lygindami 
abiejų pusių kovotojų rankas, kojas, sudėjimą, raumenis. 
Šimto metų nesantaika su visais smurtavimais ir kerštais 
buvo susitvenkusi kiekvieno kovotojo širdyje. Išdidumas, ne- 
apykanta ir negailestingas pasiryžimas žūtbūtinei kovai žy- 
mėjo nuožmiuose jų veiduose. 

Žiūrovai, įtemptai laukdami kruvinojo mūšio pradžios, 
linksmai šurmuliavo, juos sveikindami. Jie ėjo lažybų dėl 
susirėmimo pabaigos ir dėl atskirų kovotojų laimėjimo. Gied- 
ras, atviras ir pakilus kalvio Henrio žvilgsnis palenkė visų 
žiūrovų širdis, ir visi tvirtino, kad jis paklos tris priešinin- 
kus, prieš žūdamas pats. Kalvis buvo tik spėjęs apsirengti 
kovos rūbą, kai vadai jau įsakė kovotojams užimti vietas, ir 
tą akimirką minioje, Kuri dabar jau tylėdama laukė pra- 
džios, Henris išgirdo Saimono balsą šaukiant: 

— Henri Smitai, Henri Smitai, kokia beprotybė čia tave 
pagavo? 

„Taip, jis nori išgelbėti puikųjį savo žentą, būsimą, o gal 
jau esantį, nuo susirėmimo su Henriu Smitu“,— buvo pirmo- 
ji Henrio mintis... Po to jam dingtelėjo atsigręžti ir su Glo- 
veriu pasikalbėti, bet galiausiai jis suprato, kad jokiu būdu 
nebegali išeiti iš būrio, prie kurio prisidėjo, ar bent paro- 
dyti pageidavimą uždelsti kovą, nenorėdamas prarasti 
garbės. 

Tad ir atsigręžė jisai į tą pusę, kur reikėjo atsigręžti tą 
valandą. Abiejų būrių vadai sustatė savo kovotojus trimis 
eilėmis po dešimtį vyrų kiekvienoje. Kovotojai sustojo to- 
kiais tarpais, kad kiekvienas galėtų laisvai mosuoti kardu, 
kurio ašmenys penkių pėdų ilgio, neskaitant rankenos. Ant- 


457 


roji ir trečioji eilė turėjo ateiti kaip pakaitalas, kai pirmoji 
pralaimės. Dešiniajame kiuhilų klano sparne antroje eilėje 
tarp dviejų savo įbrolių stovėjo kiuhilų vadas Ekinas Ma- 
kianas. Keturi jo įbroliai stovėjo dešinėje pirmos eilės pusė- 
je, o tėvas su kitais dviem saugojo mylimą savo vadą iš 
užpakalio. Torkvilas stovėjo tiesiai už jo, kad prireikus ga- 
lėtų užstoti. Tokiu būdu Ekinas buvo apsuptas devynių stip- 
riausių vyrų iš viso būrio, su keturiais gynėjais priekyje, 
po vieną iš šonų ir trimis užpakalyje. 

Chatanų klano eilės buvo sustatytos lygiai tokia pat tvar- 
ka, tik jų vadas stovėjo antros eilės viduryje, o ne dešinia- 
jame krašte. Tas pastūmėjo Henrį Smitą, priešininkų gretose 
matantį tiktai vieną priešą — nelaimingąjį Ekiną, pasipra- 
šyti pastatomam į pirmosios chatanų būrio eilės kairįjį kraš- 
tą. Bet vadas nepritarė tokiai tvarkai ir, priminęs Henriui, 
kad turįs jo klausyti, nes esąs pasamdytas, paliepė stoti tre- 
čiojoje eilėje, tiesiai už savęs, — žinoma, tai buvo garbinga 
vieta, ir Henris negalėjo atsisakyti, nors pakluso be didelio 
noro. 

Kai abudu klanai taip sustojo vienas priešais kitą, jie 
ėmė gūdžiai šaukti, taip reikšdami savo priešiškumą ir karš- 
tą veržimąsi kovoti; pirmiausia sušuko kiuhilai, į jų šūksmą 
atsiliepė chatanai, visi tuo metu mojavo kardais ir grasino 
vieni kitiems, tartum norėdami palaužti savo priešininkų 
dvasią, dar prieš pradėdami tikrąją kovą. 

Šią išbandymo valandą Torkvilas, kuris niekada nebijojo 
dėl savęs, labai jaudinosi dėl savo įsūnio, bei nurimo, pa- 
stebėjęs, kad tas laikosi ryžtingai ir kad keletą žodžių, skirtų 
savo vyrams, jis ištarė drąsiai, paragindamas stoti į kovą, 
kurioje ir pats kausis iki pabaigos, ar jų lauktų mirtis, ar 
pergalė. Bet toliau stebėti įsūnį nebuvo kada. Karaliaus tri- 
mitai paskelbė pradžią, po jų lyg pašėlę spigiai suskardėjo 
dūdmaišiai, ir kovotojai, žingtelėję į priekį lygia greta, ėmė 
greitinti žingsnį, kol pasileido bėgti ir susitiko lauko vidu- 
ryje tartum srauni upė su atplūstančia jūros banga. 

Kelias akimirkas pirmosios eilės kapojo viena kitą ilgais 
kardais, ir atrodė, kad tai atskiros dvikovos, bet greitai iš 

abiejų pusių priartėjo antroji ir trečioji eilė; varomi neapy- 
kantos ir garbės troškimo, kovotojai spraudėsi į tarpus, ir vi- 
sa arena pavirto baisiausia knibždėlyne, virš kurios kilo ir 
leidosi kardai, vieni dar biizgantys, kiti jau apsilieję krauju, 
ir taip greitai švysčiojo, jog atrodė kilnojami kokio ypatingo 
mechanizmo, o ne žmonių rankos. Kai kurie kovotojai, per 
daug jau susigrūdę, nebegalėjo naudotis ilgais kalavijais, 
tad tuojau išsitraukė durklus ir stengėsi prieiti kuo arčiau 
priešininko, kad tas negalėtų nukirsti kardu. Kraujas tekėjo 
upeliais, ir kritusių dejavimai maišėsi su kovojančiųjų riks- 
mais, nes kalniečiai buvo įpratę kaudamiesi ne rėkti, o tie- 
siog staugti. Net tie žiūrovai, kurių akys buvo geriau pri- 
pratusios prie kraujo praliejimo ir grumtynių, vis dėlto ne- 
įstengė pamatyti, ar kuri nors pusė jau bent ką laimėjo. 
Tiesa, kovotojai protarpiais pasistumdavo čia į vieną pusę, 
čia į kitą, bet tai būdavo akimirkos pergalė ir laimėjusieji 
tuoj pat gaudavo slinktis atgal, spaudžiami priešininkų. Virš 
arenos vis dar skambėjo šaižūs dūdmaišių garsai ir ragino 
kovotojus dar smarkiau kautis. 

Tačiau staiga, tartum abiem pusėm susitarus, instrumen- 
tai davė ženklą atsitraukti — pasigirdo graudžios gaidos, ku- 
rios skambėjo tartum gedulinga giesmė kritusiems. Abidvi 
pusės atsitraukė viena nuo kitos kelių minučių atokvėpiui. 
Žiūrovai godžiai įsmeigė akis į praretėjusias kovotojų eiles, 
kai jie traukėsi į šalis, bet negalėjo niekaip nuspręsti, kas 
patyrė daugiau nuostolių. Atrodė, kad chatanų klanas pra- 
rado mažiau vyrų, negu jų priešai, užtat iš kruvinų pledų 
ir marškinių (mat, kai kurie abiejose pusėse buvo nusimetę 
apsiaustus) buvo matyti, kad jų daugiau yra sužeistų, negu 
kiuhilų klano. Apie dvi dešimtis vyrų iš abiejų genčių gulė- 
jo parkritę lauke jau mirę arba vaduodamiesi mirtimi, o nu- 
kirstos rankos ir kojos, perskeltos iki pat smakro galvos, iš 
nugaros iki krūtinės perdurti stuomenys rodė, kokia nuožmi, 
įnirtinga buvo kova, kokiais baisiais ginklais čia kautasi 
ir kokią nenugalimą jėgą turi rankos, tuos ginklus valdan- 
čios. Chatanų klano vadas kovėsi su didele drąsa ir buvo 
tik truputį sužeistas. Ekinas taip pat kovojo narsiai, apsup- 

tas savo asmens sargybinių. Jo kardas buvo kraujuotas, lai- 
kysena žvali ir karinga, ir jis nusišypsojo Torkvilui, kai tas, 
jį apkabinęs, apibėrė pagyrimais ir palaiminimais. 

Abu vadai, davę atsipūsti savo kariams kokią dešimtį mi- 
nučių, vėl sustatė juos į eiles, kurios jau beveik trečdaliu 
buvo sumažėjusios. Dabar jie pasirinko plotą arčiau upės, 
kiek į šoną nuo tos vietos, kur pirma kovojo, nes ten per 
daug gulėjo žuvusiųjų ir sužeistųjų. Buvo matyti, kaip čia 
vienas, čia kitas sužeistasis kilsteli pasižiūrėti į mūšio lauką, 
o paskui krinta atpakalias, dažniausiai nebegyvas nuo nute- 
kėjusio kraujo, plūstančio iš žaizdų. 

Henris Smitas skyrėsi iš visų miestelėno drabužiais ir tuo, 
kad liko toje pačioje vietoje, kaip iš pradžių — jis stovėjo 
parimęs ant kalavijo greta lavono, kurio kepurėta galva, 
nuo stipraus kirčio nulėkusi bent dešimtį jardų nuo kūno, 
dar tebebuvo su ąžuolo šakele — puošmena, nešiojama Eki- 
no Makiano asmens sargybinių. Kai Henris paklojo šį žmo- 
gų, daugiau nebekirto nė vieno kirčio, 0 tik gynėsi nuo 
daugybės į jį ir į vadą nukreiptų smūgių. Makdžilis Chata- 
nachas nejuokais susirūpino, kai, davęs ženklą savo vy- 
rams vėl išsirikiuoti, pamatė, jog stipruolis jo samdinys te- 
bestovi atokiai ir visai neketina prie jų prisidėti. 

— Kokia vapsva tau įgėlė, vyruti:— paklausė vadas.— 
Argi tokiame stipriame kūne gali būti tokia baili dvasia? 
Eik šen, į kovą! 

— Visai neseniai jūs pavadinote mane samdiniu,— atšo- 
vė Henris ir, rodydamas į kūną be galvos, pasakė: — jeigu 
taip, tai aš jau padariau šios dienos darbą. 

— Kas tarnauja man neskaičiuodamas valandų,— atsakė 
vadas, — aš atsilyginu neskaičiuodamas pinigų. 

— Tada,— tarė kalvis, — aš kovosiu kaip savanoris ir ren- 
kuosi vietą, kuri man geriausiai patinka. 

— Gerai, rinkis pats, — atsakė Makdžilis Chatanachas, pa- 
manęs, kad reikia truputį papataikauti tokiam galiūnui. 

— Sutarta,— tarė Henris ir, prisispaudęs prie peties sun- 
kų kalaviją, skubiai priėjo prie kitų kovotojų ir atsistojo 
priešais kiuhilų vadą. 

Va tada, pirmą kartą, Ekinas pasijuto nebe toks drąsus. 
Jis jau seniai žinojo, kad Henris yra geriausias kovotojas, 
kokį tik Pertas ar jo apylinkės gali pastatyti mūšio lauke. 
Jis neapkentė Henrio, kaip varžovo, be to, vis dar negalėjo 
pamiršti, kaip kadaise visai neginkluotas Henris lengvai at- 
rėmė staigų ir karštakošišką jo užpuolimą. Tad dabar, pa- 
matęs tą stipruolį su kruvinu kardu rankoje, pasiryžusį pulti 
tik jį vieną, Ekinas pristigo drąsos, ir jo įtėvis tai pastebėjo. 

Ekino laimė, kad Torkvilas dėl savo būdo, o taipogi ir 
dėl visuotinės klano nuomonės niekaip negalėjo įsivaizduoti, 
jog kiuhilas, tuo labiau vadas ir dar jo įsūnis, neturėtų 
įgimtos drąsos. Jeigu jis būtų tą suvokęs, skausmas ir pyktis 
būtų pastūmėję padaryti baisų žingsnį — atimti Ekinui gyvy- 
be, bet išgelbėti nuo negarbės. Tačiau tokią mintį, kad my- 
limasis įsūnis yra bailys, jo protas atmetė lyg baisingą ir 
neįmanomą. O iš prietaringumo nusprendė, kad Ekiną vėl 
apvaldė kerai. Todėl sunerimęs pakuždom jis paklausė: 

— Ar kerai vėl drumsčia tau ramybę, Ekinai? 

— Taip, aš esu menkysta,— atsakė nelaimingasis jaunuo- 
lis, — o ten va stovi piktasis kerėtojas. 

— Kaip!— sušuko Torkvilas.— O tu apsirengęs jo nukal- 
tais šarvais? Normanai, tu nelaimingas vaike, kam atnešei 
užkeiktus šarvus? 

— Jeigu mano strėlė pralėkė pro šalį, aš galiu paleis:i 
savo gyvybę jai iš paskos, — atsakė Normanas.— Tvirtai lai- 
kykitės, pamatysite, aš kerus išvaikysiu. 

—- Taip, laikykis tvirtai — tarė Torkvilas.— Tebūna jis 
sau piktas kerėtojas, bet mano paties ausys girdėjo ir ma- 
no paties liežuvis pasakė: Ekinas išliks per mūšį sveikas, 
laisvas ir nesužeistas,— kur toksai saksų burtininkas, kuris 
galėtų šią pranašystę paversti į nieką? Tegul jis ir didžiau- 
sias stipruolis, bet pirma turės pakirsti visus Ąžuolus su 
šakom ir šaknimis, o tik tada galės jį paliesti. Apstokite jį 
ratu, mano sūnūs, Bas air son Eachin! 

Torkvilo sūnūs it aidas pakartojo tuos žodžius, kurie reiš- 
kia: ,Žūsime už Hektorą!“ 

Jų atsidavimo padrąsintas, Ekinas vėl atgavo pasitikėji- 

mą ir narsiai sušuko savo genties menestreliams: „Seid 
suas!“ tai yra: „„Grokite!“ 

Dar kartą suskambo laukinis paibrokas, bet abi pusės 
artinosi viena prie kitos lėčiau, negu pirmą kartą, nes vyrai 
jau pažino vienas kito privalumus ir jų paisė. Henris Vindas, 
degdamas noru pradėti kovą, žengė į priekį ir pamojo Eki- 
nui prieiti arčiau. Tačiau Normanas iššoko pirmyn savo 
įbrolio užstoti, ir tada vieną akimirką visi stabtelėjo, tartum 
abi pusės būtų laukusios, kad šita dvikova nulems kauty- 
nes. Kalnietis artinosi pakėlęs platų kardą, tartum norėda- 
mas pulti, bet, vos“ priėjęs per kardo ilgį, metė žemėn tą 
ilgą bei sunkų ginklą, lengvai peršoko per kalvio kardą, 
kai tas kirto, ir, taip atsidūręs visai arti Henrio, išsitraukė 
durklą — Henrio dovanotą — ir smogė gerklėn, nukreipda- 
mas ašmenis krūtinės pusėn ir tuo pat metu garsiai šauk- 
damas: „(Tu mane išmokei durti!“ 

Bet Henris Vindas turėjo užsivilkęs geruosius savo gran- 
dininius marškinius, su dvigubu grūdinto plieno pamušalu 
aplink kaklą. Jeigu jis būtų buvęs bent kiek menkiau apsi- 
šarvavęs. visos jo kovos jau būtų amžinai pasibaigusios. Bet 
ir tokį apsišarvavusį jį sužeidė, tačiau nesunkiai. 

— Kvaily,— atsakė jis ir taip trinktelėjo Normanui ilgojo 
savo kardo rankena, kad tas net susverdėjo,— tave išmokiau 
durti, bet neparodžiau, kaip gintis.— Jis užsimojo kardu, 
perkirto priešininkui galvą su visu šalmu ir, peržengęs kri- 
tusį lavoną, jau norėjo pradėti grumtynes su jaunuoju va- 
du, kuris dabar stovėjo tiesiai prieš jį. 

Bet Torkvilas sugriaudė skambiu balsu: 

— Far eil air son Eachin! (Dar vienas už Hektorą!) 

Du broliai, kurie stovėjo vadui iš šonų, šoko prie Henrio 
ir taip ėmė kapoti kardais, kad iisai turėjo trauktis gin- 
damasis. 

— Pirmyn, tigrų kiltie!— suriko Makdžilis Chatanachas,— 
gelbėkite drasųjį saksą; tepajunta tie pesliai jūsų nagus! 

Nors smarkiai sužeistas, vadas puolė kalviui į talką ir 
paklojo vieną puolantį leichtachą. Gerasis paties Henrio 
kardas išvadavo jį nuo antrojo. 

— Reist air son Eachin! (Dar už Hektorą!) — sušuko tau- 
rusis įtėvis. 

— Bas air son Eachin! (Žūsime už Hektorą!) — paklusniai 
atsakė dar du jo sūnūs ir stojo prieš įnirtusįjį kalvį ir jo 
gynėjus, o Ekinas tuo tarpu pasitraukė į dešinįjį sparną, 
pasirinko ne tokius baisius priešininkus, ir vėl taip narsiai 
kovėsi, kad benusimeną jo žmonės atgavo viltį. Abu Torkvi- 
lo Ąžuolo vaikai, stoję prieš kalvį, susilaukė tokio pat liki- 
mo, kaip ir broliai, nes chatanų vadas vėl pašaukė į šią 
kovos vietą kelis drąsiausius karius. Torkvilo sūnūs krito 
ne veltui, — savo kardais jie paliko baisių žaizdų gyviesiems 
ir jau mirusiems. Bet būtinybė laikyti įžymiausius karius ap- 
link vadą nusvėrė kovos eigą į blogąją pusę; kovotojų dabar 
buvo likę nebe daug, tad nesunku buvo matyti, jog chatanų 
genties kaunasi penkiolika vyrų, iš kurių daugiausia sužeis- 
tų, o kiuhilų genties — vos apie dešimtį, iš jų keturi vado 
asmens sargybiniai, kartu skaičiuojant ir patį Torkvilą. 

Bet klanai vis tiek kovojo ir grūmėsi, o jų įniršis, jė- 
goms mažėjant, darėsi vis didesnis. Henris Vindas, sužeistas 
keliose vietose, vis tiek tebesiveržė priekin, stengdamasis 
nukauti drąsuolius, ginančius tą, kurio taip nekentė. Tačiau 
į kiekvieną tėvo sušukimą: „Dar vienas už Hektorą!“, sūnūs 
narsiai atsakydavo lemtingaisiais sutartiniais žodžiais: ,,Žū- 
sime už Hektorą!“, todėl nors kiuhilų gretos labai praretėjo, 
kovos pabaiga vis dar buvo neaiški. O dar vieną pertrauką 
turėjo padaryti vien dėl to, kad visi labai pavargo. 

Chatanų dabar bebuvo likę dvylika, bet pora vos bepa- 
stovėjo, tik atsirėmę į kardus. Kiuhilų — tik penki, įskaitant 
Torkvilą ir jauniausią jo sūnų, bet ir tuodu buvo nesunkiai 
sužeisti. Tik vienas Ekinas vis dar neturėjo nė jokios žaiz- 
dos, nes budrūs jo saugotojai atlaikė visus jam skirtus smū- 
gius. Abiejų pusių įtūžimas atslūgo, ir nuo išsekimo visus 
apėmė neviltis. Svirduliuodami tartum per miegą vyrai ėjo 
pro kritusiųjų lavonus ir žiūrėjo į juos taip, lyg žuvusieji 
draugai turėtų jiems padėti atgaivinti neapykantą likusiems 
priešams. 

Greitai po to minia pamatė, kaip tie kovotojai, kurie dar 

gyvi, vėl renkasi į krūvą, rengdamiesi toliau tęsti žūtbūti- 
nes grumtynes jau ant pat upės kranto, nes tik čia Žemė 
dar nebuvo nuklota lavonais ir slidi nuo kraujo. 

„; — Dėl dievo... dėl tos jo malonės, kurios mes kasdien 
meldžiame,— pasakė šveiniaširdis karalius hercogui Olbe- 
niui,— liepkit viską baigti! Dėl ko tie verguoliai, jau ir taip 
nebe panašūs į žmones, turi dar būti negyvai paskersti? Da- 
bar jie ir taip bus sukalbamesni ir priims taiką kukliomis 
sąlygomis. 

— Nusiraminkite, valdove, — tarė jam brolis.— Žemutinei 
Škotijai tie žmonės tikra nelaimė. Abu vadai dar tebėra 
gyvi — jeigu jie sugrįš sveiki, visas šiandien pralietas krau- 
jas nueis niekais. Prisiminkite savo pažadą tarybai, kad ne- 
liepsite sustabdyti kovos. 

— Jūs stumiate mane į didelį nusikaltimą, Olbeni, nes 
aš privalau ginti savo pavaldinius kaip karalius ir rūpintis 
savo tikėjimo broliais kaip krikščionis. 

— Jūs klystate, milorde,— pasakė hercogas,—- jie nėra 
mylintys pavaldiniai, o tik nepaklusnūs maištininkai, kaip 
lordas Kraufordas gali paliudyti, o dar mažiau juos galima 
pavadinti krikščionimis, nes dominikonų prioras gali pri- 
siekti, kad jie kone visi yra pagonys. 

Karalius sunkiai atsiduso. 

— Visada jūsų valia ir jūsų tiesa, nes esate perdaug 
protingas ir ne man jus nugalėti. Aš galiu tik nusigręžti ir 
užsimerkti, kad nematyčiau ir negirdėčiau tų skerdynių, nuo 
kurių man darosi bloga. Bet aš tikrai žinau — dievas nubaus 
mane vien dėl to, kad į tokias žudynes atėjau! 

— Sutrimituokite!-— paliepė Oibenis.— Dar uždelsus, jų 
žaizdos pradės gyti. 

Kol jie taip kalbėjosi, Torkvilas, apkabinęs jaunąjį vadą, 
stengėsi įkvėpti jam dręscos. 

— Nepasiduok kerams dar keletą minučių! Pakeik gal- 
vą — tu išeisi iš kovos nesužeistas, nė neįdrėkstas, be randų 
ir be mėlynių. Na, nenusimink! 

— Kaip aš galiu nenusiminti, — pasakė Ekinas,— kai nar- 
sieji mano giminaičiai krinta vienas po kito po mano kojų“ 

Žuvo visi dėl manęs, o juk aš visai nesu vertas jų pasiau- 
kojimo! 

— O kam gi jie atėjo į šį pasaulį, kad nenumirti už sa- 
vo vadą?— ramiai tarė Torkvilas.— Jeigu strėlė pataikė į tai- 
kinį, tai ar reikia gailėtis, kad ji nebegrįš atgal į strėlinę? 
Na, susitvardyk. Mudu su Tormotu visai nesmarkiai sužeisti, 
o va tie laukiniai katinai vos velkasi per lauką kaip terjerų 
sukandžiotos žiurkės. Dar truputį drąsos ir ištvermės — ir 
tavo bus šiandien viršus, nors labai galimas daiktas, kad 
tu vienas teišliksi gyvas... Menestreliai, trimituokite rinktis! 

Muzikantai abiejuose arenos galuose vėl ėmė pūsti savo 
dūdmaišius, ir kariai vėl subruzdo grumtis, tegul ir su ma- 
žesnėm jėgom, bet su nesilpstančiu įniršiu. Prie jų prisidėjo 
net tie, kurių pareiga buvo laikytis nuošaly,— jie nebegalėjo 
ištverti. Abu seni vėliavnešiai po truputį vis stūmėsi nuo 
arenos krašto į vidurį ir pagaliau atėjo į pačią grumtynių 
vietą. Bežiūrėdami iš arti, jie užsidegė troškimu atkeršyti 
už savo brolius.ar bent numirti kartu su jais. Įtūžę jie už- 
puolė vienas kitą ietimis, prie kurių buvo pritvirtintos vė- 
liavos, ir ėmė smarkiai su jomis daužytis; po to, nepaleis- 
dami vėliavų iš rankų, susikibo ir ritosi tol, kol įsikarščiavę 
nuriedėjo į Tėjų, kur po kautynių juos rado prigėrusius, bet 
vis tiek dar stipriai apsikabinusius. Kovos įnirtis, pykčio ir 
nevilties šėlas pagavo taip pat ir abudu muzikantus. Per 
visą mūšį juodu kaip įmanydami stengėsi skatinti savo bro- 
lių narsą, bet dabar pamatė, kad mūšis jau beveik baigiasi 
dėl karių trikumo. Tad metė savo dūdmaišius, kaip patrakę 
puolė vienas kitą su durklais rankose, o kadangi kiekvienas 
tenorėjo nudurti priešininką ir nežiūrėjo, kaip apsiginti pa- 
čiam, tai beveik pačią pirmąją akimirką kiuhilų klano me- 
nestrelis krito nukautas, o chatanas buvo mirtinai sužeistas. 
Bet jis dar pastvėrė savo dūdmaišį, ir virš chatanų klano 
kovotojų kartu su paskutiniu jo atodūsiu- praskriejo jau 
tilstantis jų kovos maršas. Jo dūdmaišis, bent vienas jo 
vamzdelis, vadinamas čanteriu, dar iki šiol tebėra vieno 
Aukštutinės Škotijos vado šeimoje ir vadinamas pagarbiu 
vardu — Federan Dhu, tai yra juoduoju čanteriu. 

Tuo ta:pu jau besibaigiančiose grumtynėse jaunąjį Tor- 
motą, kaip ir jo brolius, kuriuos tėvas paaukojo, gindamas 
vadą. mirtinai sužeidė negailestingas kalvio Henrio kardas. 
Dar du išiikę vyrai taip pat krito, ir Torkvilas su savo 
įsūniu ir sužeistu Tormotu, stumiami aštuonių ar dešimties 
chatanų, pasitraukė iki pat upės, nors jų priešininkai, visi 
sužeisti, puolė juos iš paskutiniųjų. Vos Torkvilas pasiekė 
tą vietą, kur buvo numatęs gintis, Tormotas krito negyvas. 
Ir tėvas dėl tos mirties pirmą ir vienintelį kartą per tą „ne- 
paprastą dieną skaudžiai sudejavo. 

— Tormotai, sūnau mano,— tarė jis, — mano jauniausia- 
sis, mano mylimiausiasis! Bet jeigu aš išgelbėsiu Hektorą, 
bus viskas išgelbėta. Brangusis mano augintini, aš pada- 
riau dėl tavęs viską, ką gali padaryti žmogus. Liko tik vie- 
na — leisk man nuvilkti tuos užkeiktus tavo šarvus, vietoj 
jų apsivilk Tormoto grandininius marškinius, jie lengvi 'r 
tau gerai tiks. Kol tu vilksiesi, aš pulsiu tuos luošius ir lai- 
kysiu juos, kiek galėsiu. Manau, su jais aš nesunkiai susi-- 
dorosiu — matai, kaip jie keverzoja vienas paskui kitą tar- 
tum nebaigti piauti veršiai. O mano brangusis, jeigu aš 
neįstengsiu tavęs išgelbėti, bent parodysiu tau, kaip turi mir- 
ti vyras. 

Taip sakydamas Torkvilas atsegė Hektoro šarvų spynas, 
paprasčiausiai tikėdamas, kad taip sutrauko tinklus, kuriais 
baimė ir burtai buvo apnarplioję jaunojo vado širdį. 

— Mano tėve, mano tėve, tu man brangesnis už tėvą!— 
tarė nelaimingasis Ekinas.— Pasilik su manimi! Kai tu šalia, 
aš jaučiuosi galįs kautis iki paskutiniųjų. 

— Negalima, — atsakė Torkvilas.— Aš turiu neleisti jiems 
prieiti, kol tu vilksiesi šarvus. Telaimina dievas tave per 
amžius, mano numylėtini! 

Ir tada, mosuodamas kardu, Torkvilas Ąžuolas puolė 
į priekį, šaukdamas lemtingąjį kovos šūkį, kuris tiek kartų 
jau buvo skambėjęs tame krauju pasruvusiame kovos lau- 
ke: „Bas air son Eachin!“ Tie žodžiai it griaustinis sudundė- 
jo tris kartus, ir kiekvieną kartą sulig šiuo kovos šūkiu 
krisdavo vienas chatanų klano kovotojas, kuris tik iš eilės 

buvo priartėjęs prie Torkvilo. „Šauniai kauniesi, vanage!“, 
„Geras skrydis, sakale!“, šaukė minia, matydama jo pastan- 
gas, kurios net šią paskutinę valandą atrodė galinčios visai 
kitaip nulemii mūšio pabaigą. Staiga riksmai nutilo ir besi- 
girdėjo tiktai kardų džingsėjimas, toks siaubingas, tartum 
visas mūšis būtų prasidėjęs iš naujo, susidūrus Henriui Smi- 
tui ir Torkvilui Ąžuolui. Jie kirto, smogė, smeigė, dūrė tarsi 
ką tik išsitraukę iš makščių kardus, ir abudu tūžo lyg vienas, 
nes Torkvilas atpažino piktąjį kerėtoją, kuris, jo manymu, 
buvo užleidęs apžavus ant jo sūnaus, o Henris matė priešais 
save milžiną, visą laiką trukdžiusį pasiekti vienintelį tikslą, 
dėl kurio jisai prisidėjo prie kovotojų — susiremti su Hek- 
toru. Kova ėjo lygiomis, nors taip nebūtų buvę, jeigu Hen- 
ris dėl sunkesnio sužeidimo, negu priešininkas, nebūtų pra- 
radęs miklumo. „ 

Tuo tarpu Ekiną, kuris, likęs vienas, nesėkmingai bandė 
užsitempti įbrolio šarvus, pagavo gėda ir neviltis, ir jis nu- 
skubėjo paremti įtėvio toje baisioje kovoje, kol ateis kas 
kitas iš chatanų klano. Kai jis buvo jau už penkių jardų, 
tvirtai pasiryžęs įsiterpti į žūtbūtinę kovą, krito jo įtėvis. 
perskrostas nuo raktikaulio vos ne iki širdies ir su paskuti- 
niu atodūsiu dar kuždėdamas: „Bas air son Eachin!“ Nelai- 
mingasis jaunuolis pamatė krintant paskutinį savo draugą ir 
tą pačią akimirką išvydo, kad baisusis priešas, medžiojęs jį 
po visą kautynių lauką, stovi per kardo nuotolį ir mosuoja 
didžiuliu kalaviju, kuriuo prasiskynė kelią pro šitiek kliū- 
čių, kad galėtų jį nužudyti. Tur būt, to užteko, kad įgimtas 
baikštumas sugniaužtų jam širdį, o gal tą akimirką jam 
toptelėjo, kad jis be apsauginių šarvų ir kad priešai, nors 
leisgyviai ir sužaloti, bet ištroškę keršto ir kraujo, vis artėja. 
Užteks pasakius, kad širdis jam atšalo, akys aptemo, ausys 
užkurto, galva apsvaigo — mirčiai stojus prieš akis, jam ne- 
beliko jokių minčių nei svarstymų. Jis bejėgiškai kirto kal- 
viui, bet nuo atsakomojo kirčio išsisuko ir, kalviui dar ne- 
spėjus antrą kartą užsimoti, puolė į Tėjaus srovę. Pašaipos 
it griausmas lydėjo jį, beplaukiantį per upę, nors kaži ar 
bent dešimt iš tų besijuokiančiųjų būtų pasielgę kitaip tokio- 

mis pat aplinkybėmis. Henris žiūrėjo į pabėgėlį nustebęs, 
nesakydamas nė žodžio, bet visai nė nepagalvojo vytis, ka- 
dangi jį apėmė nepaprastas silpnumas, vos tik atslūgo kovos 
įkarštis. Jis atsisėdo ant žolės pakrantėje ir pamėgino apsi- 
tvarstyti bent tas žaizdas, iš kurių labiausiai bėgo kraujas. 

Nugalėtojus visi garsiai sveikino. Hercogas Olbenis ir 
kiti nulipo apžiūrėti kovos lauko, ir Henris Vindas buvo 
pagerbtas ypatingu dėmesiu. 

— Jeigu nori stoti mano palydon, šaunusis kovotojau,— 
tarė Juodasis Duglas,— aš tau duosiu riterio diržą vietoj odi- 
nės prijuostės ir, kad turėtum kuo savo titulą paremti, pri- 
dėsiu šimto valakų dvarą. 

— Nuolankiai dėkoju, milorde,— nusiminęs atsakė kal- 
vis— bet aš ir taip pakankamai daug kraujo praliejau; už 
tai dangus mane nubaudė, atimdamas tą, dėl ko aš stojau 
į mūšį. 

— Kaip, bičiuli'— paklausė Duglas.— Argi tu kovojai ne 
už chatanų klaną, ir ar ne tu jiems Nimėjai puikią pergalę? 
— Aš kovojau dėl savęs, — atsakė abejingai kalvis. 

Gerasis karalius Robertas atjojo su savo Kovos ristūnu 
pro barjerus, norėdamas įsakyti pasirūpinti sužeistaisiais. 

— Milorde Duglai,— tarė jis, — jūs siūlote tam vargšui 
žemiškus dalykus, o jam, kaip atrodo, reikėtų pasirūpinti 
dvasiškais. Ar jis neturi čia draugų, kurie galėtų pasirūpinti 
jo kūno ir sielos žaizdų gydymu? 

— Jis turi čia tiek draugų, kiek tik yra gerų žmonių 
Perte,— pasakė seras Patrikas Čarteris— ir aš pats laikau 
save vienu iš artimiausių. 

— Prastuolis ir lieka prastuoliu.— tarė pasipūtėlis Dug- 
las, pasukdamas žirgą į šoną.— Jeigu jis turėtų bent lašelį 
kilmingo kraujo, tai pakiltų iš mirties patalo, vien išgirdęs, 
kad Duglas jį Žada įšventinti į riterius. 

Nekreipdamas dėmesio į išdidėlio hercogo pašaipą, Kin- 
fonso riteris nulipo nuo arklio, norėdamas pakelti Henrį, 
nes tas nusilpęs parvirto aukštieininkas. Bet jį aplenkė Sai- 
monas Gloveris, kuris su kitais įžymiais miestelėnais jau bu- 
vo įėjęs į kovos lauką. 

— Henri, mylimas „mano sūnau Henri!-— pasakė senasis 
Gloveris.— Vai kas gi pastūmėjo tave stoti į tą pražūtingą 
kovą? Miršti. .. neištaręs nė žodžio? 

— Ne. žodį tarsiu — pasakė Henris.— Ketrina. .. 

Daugiau jis nieko nebegalėjo pasakyti. 

— Ketrina, tikėkimės, laikosi gerai, ir, manau, bus tavo, 
jeigu tik... 

— Jeigu. tik ji sveika ir gyva, nori pasakyti, žmogau, — 
įsiterpė Duglas, kuris, nors ir įsižeidė ant Henrio už pa- 
siūlymo atmetimą, bet buvo perdaug kilnus, kad nesido- 
mėtų, kas aplinkui dedasi.— Ji sveika ir gyva, jeigu Duglo 
vėliava gali ją apginti. ir bus turtinga. Duglas gali duoti 
turtų tam, kas juos vertina labiau už garbę. 

— Už jos gyvastį, milorde, skiriu kilniajam Duglui nuo- 
širdžiausią tėvo padėką ir palaiminimą. O dėl turtų, tai mes 
jų užtenkame patys. Auksas nesugrąžins man mylimo 
sūnaus. 

-— Stebuklas!-— tarė hercogas.— Prastuolis atsisako titulo, 
miestelėnas niekina auksą! 

— Jeigu jūsų malonybė leisite,— tarė seras Patrikas, — 
aš, kilmingas riteris, drįstu pasakyti, kad toks narsus vyras, 
kaip Henris, gali atmesti garbingus titulus, o toks doras 
žmogus, kaip šis garbusis miestelėnas, gali atsisakyti aukso. 

— (Gerai darote, sere Patrikai, kad užstojate savo miestą, 
ir todėl aš Neįsižeisiu dėl jūsų žodžių, — tarė Duglas.— Aš 
nieko neverčiu naudotis mano malonėmis. Bet,— pridūrė jis 
pašnibždomis Olbeniui,— jūsų malonybė tegul atitraukia ka- 
ralių nuo šio kruvino vaizdo, nes šiandien vakare jis turi 
sužinoti tai, kas rytoj su aušra nuskambės per visą Škotiją. 
Klanų nesantaikai padarytas galas. Tačiau net man skaudu, 
pagalvojus, kad čia paguldė galvas tiek puikių škotų, kurių 
kardai galėjo prisidėti, nulemiant mūšį visos tėvynės labui. 

Vargais negalais karalius buvo išvestas iš mūšio lauko; 
ašaros riedėjo per raukšlėtus jo skruostus ir baltą barzdą, 
kai jis prašė visus aplinkui esančius didikus ir šventikus 
pasirūpinti sužeistaisiais, jų sielomis ir kūnais, o taip pat 
garbingai palaidoti žuvusiuosius. Ten buvę dvasininkai karš- 

tai šokosi jo valios vykdyti ir darė viską kuo nuoširdžiau- 
siai ir pamaldžiausiai. 

Taip baigesi garsusis mūšis Perto Šiaurės Lankoje. Iš še- 
šiasdesimt Keturių VylŲ ųskaliani ir menestielius bei vėliav- 
nešius), siojuslų į kovą, tik sepiyni išliko gyvi, bet ir juos 
išnešė Nnesiuvals iš Mus1O lauko gedulingoje procesijoje kaI- 
tu su tais, kurie buvo mirę ar bemirštą, ir būklė jų buvo 
beveik tokia pat. Vienas tik Ekinas liko be žaizdų, bet 1I 
be garbės. 

Keikia dar pasakyti, kad kiuhilų klane po tų kruvinų 1 
tynių nebeliko nė vieno vyro, tik pabegusis vadas, todėl 
po piaiaimėjimo jų koniederacija iširo. Kokie kianai jai pri- 
klausė, gaii Ištirti tiktai Istorikai, nes po šito lemtingo susi- 
rėmimo jie niekada nebebuvo susirinkę po ta pačia vėliava. 
O chatanų klanas, atvirkščiai, toiau augo bei klestėjo, 1r 
geriausios Aukštutinės 5kotijos šeimos giriasi kilusios iš Kal- 
nų Katino kilties. 


AS) 
au- 


TRISDEŠIMT PENKTAS SKYRIUS 


Kai karalius iš lėto jojo atgal į vienuolyną, kuriame bu- 
vo apsistojęs, Olbenis labai persimainiusiu veidu ir trūkčio- 
jančiu balsu paklausė hercogą Duglą: 

— Ar jūs, lorde, matęs tą didžiai liūdną įvykį Folklende, 
negalėtumėte viską apsakyti nelaimingajam mano brcliui? 

— Kad ir visą Škotiją man atiduotumėte — ne, — atsakė 
Duglas.— Verčiau jau aš atsistosiu su plika krūtine prieš 
šimtą Taindeilo lankininkų. Šventosios Braidos, Duglų glo- 
bėjos vardu — ne! Aš galiu tik pasakyti, kad mačiau nelai- 
mingąjį jaunuolį mirusį. Kaip atsitiko, kad jisai mirė, jūsų 
malonybė, tur būt, geriau galėsite paaiškinti. Jei ne Marčo 
sukilimas ir ne karas su anglais, aš pasakyčiau savo nuo- 
monę apie tai.— Taip taręs, jis žemai nusilenkė karaliui ir 
nujojo sau, palikęs Olbeniui viską papasakoti, kaip šis iš- 
mano. 

— Maištas ir karas su anglais, — tarė sau Olbenis.— Taip, 
ir tavo paties nauda, išdidusis grafe, nes nors esi didžiai 
galingas, nuo manęs atsiskirti nedrįsti. Ką gi, kad jau man 
išpuolė pareiga pasakyti, taip ir padarysiu. 

Jis nuėjo paskui karalių į jo kambarį. Karalius, atsisė- 
dęs į įprastąjį savo krėslą, pasižiūrėjo į brolį nustebęs. 

— Tu išbalęs it mirtis, Robinai,— tarė karalius.— Verčiau 
iš anksto, prieš kraujo praliejimą, viską apgalvotum, jeigu 
šitai tave taip veikia. Tačiau aš, Robinai, ir myliu tave už 
tai, kad švelni tavo prigimtis prasiveržia netgi tada, kai 
tavo galva užimta visokiais politikos dalykais. 

— O kad galėčiau išmelsti dangaus, karališkasis mano 
broli, — tarė Olbenis kimiu balsu,— jog negautume šiandien 
jau nieko blogiau išgirsti ar išvysti kaip tas kruvinas laukas, 
kurį matėme.. Nedidelis man būtų rūpestis dėl tų laukinių, 
kurie ten guli krūvomis lyg maita. Bet. .— jis nutilo. 

— Kas yra?— sušuko išsigandęs karalius.— Gal kokia blo- 
ga naujiena? Rotsėjus? Tur būt, Rotsėjus, ar ne? Sakyk tie- 
siai! Kokią naują išdaigą jis iškrėtė? Gal vėl kokia ne- 
laimė? 

— Milorde. mano valdove. dabar jau pasibaigė vi- 
sos nelaimingojo mano brolėno išdaigos ir nelaimės. 

— Jis mirė! Jis mirė! .— skaudžiai suvaitojo tėvas.— 
Olbeni, meldžiu, tave kaip brolį; Bet ne. tu man dau- 
giau ne brolis! Kaip tavo karalius įsakau tau, tamsus ir suk- 
tas žmogau, pasakyk visą teisybę. 

Olbenis mikčiodamas prabilo: 

— Smulkmenos dar ne visai žinomos. bet teisybė yra 
tokia: nelaimingąjį mano brolėną rado mirusį jo kambaryje 
praeitą naktį nuo staigios ligos. Kaip aš girdėjau. 

— O Rotsėjau! O mylimasis mano Deividai! Verčiau die- 
vas būtų atsiėmęs mane, o ne tave, mano sūnau, mano 
sūnau! 

Tokiais pakiliais biblijos žodžiais kalbėjo nelaimingas tė- 
vas, netekęs sūnaus, raudamas savo žilą barzdą ir baltus 
plaukus, o Olbenis, netekęs žado ir sąžinės graužiamas, ne- 
drįso raminti tos skausmo audros. Bet staiga sielvarto pa- 

laužtą karalių suėmė baisus tūžmas, toks neįprastas šiam 
švelniam ir būkščiam žmogui, kad Olbenis išsigandęs užmir- 
šo net sąžinės priekaištus. 

— Tai va kokia yra dorovingų tavo posakių ir religinių 
pamokymų pabaiga!— tarė karalius.— Bet tas apkvailintas tė- 
vas, kuris atidavė tau į rankas savo sūnų, kuris atidavė 
mėsininkui nekaltą avinėlį, yra karalius! Ir tu man už tai 
atsakysi! Kaip gali žudikas stovėti priešais brolį, susitepęs 
rankas brolio sūnaus krauju? Ne! Ateikite, kas ten esate! 
Makluisai! Brandanai! Klasta! Žmogžudystė! Už ginklų, jei- 
gu jūs mylite Stiuartą! 

Makluisas su keletu sargybinių įbėgo į kambarį. 

— Žmogžudystė ir klasta!— suriko nelaimingasis kara- 
lius.— Brandanai, kilnusis jūsų princas...— iš sielvarto ir 
susijaudinimo jam užgniaužė žadą, ir jis kurį laiką negalėjo 
pasakyti baisiosios naujienos. Pagaliau vėl prabilo: — Neškite 
kirvį ir kaladę į kiemą, tuojau pat!  Suimkite...— antrojo 
žodžio jis nebepajėgė ištarti. 

— Ką suimti, valdove? — paklausė Mak!uisas, kuris, ma- 
tydamas švelnųjį ir ramųjį karalių taip baisiai siautėjant, iš 
pradžių pamanė, kad jam susimaišė galva nuo mūšio baisy- 
bių, tą dieną regėtų.— Ką aš turiu suimti, valdove?— jis pa- 
kartojo.— Čia daugiau nieko nėra, tik jūsų malonybės ka- 
rališkasis brolis Olbenis. 

— Tikra tiesa,— tarė karalius, nes staigiai prasiveržęs 
tūžmas jau buvo praėjęs.— Tikra tiesa, nieko kito, tik Olbe- 
nis... nieko kito, tik mano tėvo vaikas. tik mano brolis. 
O dieve, duok man galios užtvenkti tą beprotišką pyktį, 
kuris liepsnoja mano širdyje!  Sancta Maria, ora pro nobis!! 

Makluisas nustebęs pažvelgė į hercogą Olbenį; šis, norė- 
damas paslėpti sumišimą, dėjosi nuoširdžiai karalių užjau- 
čiąs ir tarė tam kariui: 

— Nuo tos didelės nelaimės jam aptemo protas. 

— Nuo kokios nelaimės, jūsų malonybe?— paklausė Mak- 
luisas.— Aš nieko negirdėjau. 


Šventoji Marija, melskis už mus! (Lot.) 

— Kaip. nieko negirdėjote apie mano brolėno Rotsė- 
jaus mirtį? 

— Mirė hercogas Rotsėjus, milorde Olbeni?!-— persi- 
gandęs ir nustebęs sušuko ištikimasis brandanas.— Kaip, ka- 
da, Kur? 

— Prieš porą dienų. . tačiau nežinia, kokiu būdu.. Folk- 
lende. 

Makluisas nužvelgė hercogą, po to degančiomis akimis 
ryžtingai pasigręžė į karalių, kuris mintyse kalbėjo maldą, 
ir pasakė: 

— Valdove! Prieš porą minučių jūs buvote beištariąs vie- 
ną žodį... vieną žodį. Tegu tik jis išeina iš jūsų lūpų, ir 
jūsų noras brandanams bus įsakymas! 

— Makluisai, aš meldžiausi, kad nugalėčiau pagundą,— 

" tarė karalius plyštančia iš skausmo širdimi, — o tu vėl mane 
"'gundai. Ar duotum į ranką bepročiui kardą nuogais ašme- 
nimis? Bet Olbeni, mano drauge, mano broli, nuoširdžiausias 
mano patarėjau, kaip... kaip tavo širdis leido taip pa- 
daryti! 

Olbenis, matydamas, kad karalius jau švelnėja, atsakė 
tvirčiau, negu pirma: 

— Mano pilyje nėra tvorų prieš mirties galią. Aš ne- 
nusipelniau tų piktų įtarimų, kurie skamba jūsų didenybės 
žodžiuose. Aš nepykstu, nes juos skausmo valandą ištarė 
tėvas, netekęs sūnaus. Bet esu pasirengęs prisiekti kryžiumi 
prie altoriaus. savo sielos išganymu.. mūsų karališkųjų 
tėvų sielų vardu... 

— Tylėk, Robertai,— tarė karalius, — nepridėk prie žŽmog- 
žudystės dar ir kreivos priesaikos! Nejau visa tai buvo pa- 
daryta, kad vienu žingsniu priartėtum prie karūnos ir skept- 
ro? Imk, žmogau, juos iš karto, ir tu pajusi, kaip ir aš jau- 
čiu, kad jie iš įkaitintos geležies! O Rotsėjau, Rotsėjau, tu 
bent išvengei dalios būti karaliumi! 

— Mano valdove,— tarė Makluisas,— leiskite jums pri- 
minti, kad Škotijos karūna ir skeptras, kai paleisite iš savo 
rankų, priklausys princui Džeimsui, kuris po brolio yra sosto 
įpėdinis. 

— Teisybė, Makluisai, — karštai atsiliepė karalius, — varg- 
šas vaikas taip pat paveldės broliui grėsusius pavojus! Dė- 
kui, Makluisai, dėkui. Tu man priminei, kad aš turiu dar 
ką veikti šioje žemėje. Liepk savo brandanams kaip galint 
greičiau apsiginkiuoti. Neleisk su mumis keliauti nė vienam 
vyrui, kurio ištikimybės tu gerai nežinai. Ypač neimk nė vie- 
no iš tų, kurie bičiuliavosi su hercogų Olbeniu, žmogumi, 
vadinančiu save mano broliu! Ir liepk tuojau pat parengti 
neštuvus. Mes vyksime į Danbertoną, Makluisai, arba į Biu- 
tą. Prarajos, gelmės ir mano brandanų širdys saugos mano 
vaiką, kol vandenynas atskirs jį nuo žiaurių dėdės kėslų. 

— Lik sveikas, Robertai Olbeni, lik sveikas visiems am- 
žiams, tu žiaurusis, kietaširdi žmogau! Džiaukis ta valdžia, 
kuri tau liks nuo Duglo. Bet nesistenk manęs daugiau 
pamatyti, dar labiau saugokis prisiartinti prie mano vie- 
nintelio sūnaus, nes tą valandą, kai išdrįsi tai padaryti, mano 
sargybiniai gaus įsakymą nudurti tave alebardomis!  Mak- 
luisai, žiūrėk, taip jiems ir įsakyk. 

Hercogas Olbenis paliko karalių, nemėgindamas nei tei- 
sintis, nei prieštarauti. 

Kas toliau atsitiko, gali papasakoti istorija. Netrukus par- 
lamento posėdyje hercogas Olbenis išsireikalavo pripažinti 
jį nekaltą dėl hercogo Rotsėjaus mirties, nors, nereikalau- 
damas bausmės ar atsiprašymo už apšmeižimą, tuo pačiu 
pasirodė kaltas. Nelaimingas senasis monarchas užsidarė 
Rotsėjaus pilyje Biute, kur gedėjo prarastojo sūnaus ir su 
liguista baime saugojo likusįjį Manydamas, kad jaunajam 
Džeimsui būtų geriausia Prancūzijoje, karalius išsiuntė jį la- 
vintis ir mokytis į prancūzų karaliaus dvarą. Tačiau laivą, 
kuriame plaukė Škotijos princas, užpuolė anglų kreiseris, 
ir, nors tuo metu tarp abiejų karalysčių buvo paliaubos, 
Henrikas IV pasielgė negarbingai ir paėmė princą į nelaisvę. 
Šis įvykis visiškai palaužė nelaimingąjį karalių Robertą III. 
Žiaurusis ir klastingasis jo brolis buvo nubaustas, nors ir 
ne iš karto. Tiesa, pats Robertas Olbenis ramiai susilaukė 
žilo plauko ir numirė, o tokiu piktu būdu pasiektą regen- 
tystę perleido savo sūnui Merdokui. Bet, devyniolikai metų 

praėjus nuo karaliaus mirties, Džeimsas, Jokūbas I, sugrįžo 
į Škotiją, ir hercogas Merdokas Olbenis su sūnumis baigė 
gyvenimą ant ešafoto, tuo išpirkdamas savo tėvo ir savo 
paties kaltes. 


TRISDEŠIMT ŠEŠTAS SKYRIUS 


Tasai, kas sąžinės ramios, 
Kas doras ir garbus, 
Nors kaip likimas jam grūmos, 
Vis tiek laimingas bus. 
Bernsas 


Dabar grįžkime prie gražiosios Perto mergelės, kuri Dug- 
lo paliepimu buvo išsiųsta iš Folklendo kuo toliau nuo bai- 
singojo vaizdo ir priglobta jo dukters, hercogo Rotsėjaus 
našlės. Laikinas tos ledi būstas buvo Kempsio vienuolių 
namai, kurių griuvėsiai dar ir dabar didingai tebedunkso 
ant Tėjaus upės kranto. Pastatyti ant skardaus ir aukšto 
kalno, šie rūmai stūkso palei tą karališkąją upę, kuri čia 
atrodo neapsakomai graži dėl krioklio, vadinamo Kempsi Li- 
nu; vanduo čia gurguliuodamas krinta žemyn nuo bazalto 
uolienų pertvaros, pastojančios srovei kelią, nelyginant žmo- 
gaus rankų supilta užtvanka. Susižavėję tokia romantiška 
vieta, tuos rūmus čia pasistatė Kiuparo vienuolyno vienuo- 
liai, paskyrę juos užmirštam šventajam Hunandui, ir visa- 
da čia atkildavo prasiblaškyti ar pasimelsti. Kai atvyko kil- 
nioji ledi, vartai buvo mielai atkelti, nes ji čia gyveno, 
kol kraštą valdė galingasis lordas Dramondas, Duglo sąjun- 
gininkas. Čia hercogienė gavo iš grafo laiškus. kuriuos 
jai įteikė eskorto vyresnysis, atlydėjęs į Kempsį Ketriną ir 
menestrelę. Tegul ši kilmingoji ledi ir turėjo priežasčių skųs- 
tis Rotsėjumi, tačiau baisi ir netikėta jo mirtis didžiai ją 
sukrėtė, ir kone visą naktį ji praleido sielvariaudama bei 
kalbėdama maldas. 

Kitą rytą, atmintinąjį Verbų sekmadienį, hercogienė pa- 

sikvietė Ketriną Glover ir menestrelę pas save. Tuodvi buvo 
didžiai nusiminusios ir prislėgtos siaubingų nutikimų, kuriuos 
dar taip neseniai apturėjo; taip pat jos buvo išsigandusios 
hercogienės Mardžorės, kuri, panašiai kaip ir jos tėvas, grei- 
čiau žadino baimingą pagarbą, negu pasitikėjimą. Tačiau 
hercogienė, kad ir smarkiai susikrimtusi, kalbėjo maloniai 
ir išklausinėjo visko, ką tik jos galėjo pasakyti apie leng- 
vabūdį jos vyrą. Ji buvo dėkinga Ketrinai ir menestrelei, 
kad juodvi, nepaisydamos didžiulio pavojaus, stengėsi iš- 
gelbėti Rotsėjų nuo siaubingos lemties. Ji pakvietė jas kar- 
tu atkalbėti maldas, pietų valandą davė pabučiuoti į ranką, 
po to leido joms pasitraukti į savo kambarius, užtikrinusi 
abidvi, o Ketriną ypač, kad čia joms bus saugu tarsi glo- 
bojamoms paties Duglo ir kad tol, kol ji pati čia gyvens, 
jos gali jaustis tarsi už stiprios sienos. 

Išėjusios iš princo našlės, abi pavalgė pietus kartu su 
jos duenjomis bei damomis, kurios buvo labai nuliūdusios, 
bet vis tiek sėdėjo tokios pasipūtusios, kad linksmą pran- 
cūzės širdį kaustė šaltis ir net santūresnei Ketrinai Glover 
buvo nesmagu. Todėl bičiulės (dabar jas galima tikrai taip 
vadinti) labai norėjo ištrūkti iš tų įžymių damų draugijos, 
o jos visos,. būdamos aukštos kilmės ir laikydamos, kad joms 
nedera bendrauti su kokio miestelėno dukra ir klajojančia 
dainininke, kuo mieliausiai leido joms išeiti pasivaikščioti 
aplinkui vienuolyną. Prie vienuolyno buvo nedidelis sodas, 
prižėlęs krūmų; jis ėjo prie pat skardžio ir ten buvo ap- 
tvertas neaukšta ir reta tvorele, pro kurią akys lengvai ga- 
lėjo matyti, kokia gili praraja, ir gėrėtis kunkuliuojančiomis 
srovėmis, kurios putojo, ūžė ir gurgėjo apačioje, tekėda- 
mos per akmenų slenkstį. 

Gražioji Ketrina ir jos bičiulė tylėdamos ėjo takeliu pa- 
lei tvorelę, gėrėdamosios romantiška aplinka, ir spėliojo, 
kaip čia viskas atrodys, kai atėjusi vasara papuoš mišką 
lapais. Gana ilgai juodvi ėjo tylėdamos. Pagaliau linksmoji 
ir narsioji prancūzė atsikratė minčių apie liūdnus pergyve- 
nimus ir liūdną savo dalią. 

— Nejaugi Folklendo siaubai dar vis spaudžia tau širdi, 

brangioji? Stenkis juos pamiršti, kaip užmirštu aš. Nelengva 
bus mums eiti gyvenimo keliu, jeigu po lietaus nenusipur- 
tysime vandens nuo apsiaustų. 

— Tų siaubų negalima užmiršti — atsakė Ketrina.— Ta- 
čiau dabar mane labiau graužia rūpestis dėl tėvo. Be to, 
širdį slegia, pagalvojus, kiek daug narsuolių dabar deda 
galvas už šešeto mylių nuo čia. 

— Tu galvoji apie šešiasdešimties kalniečių mūšį, apie 
kurį mums vakar pasakojo Duglo raiteliai? O, tokį reginį 
turėtų pamatyti menestrelis! Bet, deja! Mano moteriškos 
akys... Ai, kas ten. žiūrėk va ten, Ketrina, pažvelk te- 
nai! Tikriausiai, Žygūnas atneša žinią iš mūšio lauko! 

— Rodos, aš pažįstu tą žmogų, kuris ten lekia kaip be 
galvos, — pasakė Ketrina.— Bet jeigu ten tikrai tas, kaip ma- 
nau, jį gena nelemtos mintys. 

Taip jai bekalbant, žmogus kaip tik pasuko tiesiai link 
sodo. Šunelis pasileido į jo pusę, įnirtingai lodamas, bet 
greitai grįžo ir, gailiai inkšdamas, prisispaudęs prie žemės, 
stengėsi pasislėpti už savo šeimininkės, — mat, netgi ir neby- 
lus sutvėrimas pajunta, kada žmogų apima baisus šėlas, ir 
bijo su juo susidurti ar perbėgti jam kelią. Bėglys vis tuo 
pačiu pašėlišku greičiu įlėkė į sodą. Jis buvo be kepurės, 
išsidraikiusiais plaukais, puošnus durtinys ir kiti rūbai buvo 
šlapi, lyg išmirkę vandeny. Odiniai sandalai atplyšę ir su- 
trūkinėję, kojos kruvinos. Veidas paklaikęs, išsekęs, pats be 
galo susijaudinęs. 

— Konakarai!— sušuko Ketrina, kai jis lėkė pro šalį nie- 
ko nematydamas, nelyginant zuikis, vejamas skalikų. Pašauk- 
tas vardu, jis tuojau sustojo.— Konakarai,— tarė Ketrina— 
teisingiau sakant, Ekinai Makianai! Ką visa tai reiškia? 
Kiuhilų klanas pralaimėjo? 

— Aš turėjau tuos vardus, kuriais vadina mane ta mer- 
gaitė— tarė bėglys, kokią minutę pamąstęs.— Taip, mano 
vardas buvo Konakaras, kai aš buvau laimingas, ir Ekinas — 
kai tapau vadu. Bet aš nebeturiu vardo ir nebėra tokio 
klano, apie kurį tu dabar prašnekai. Ir tu, mergaite, esi 
beprotė, kad kalbi apie tai, ko nėra, tam, kurio nėra. 


— Nelaimingasis! 

— Kodėl nelaimingasis, atsakyk?— suriko jaunuolis.— 
Jeigu aš bailys ir niekšas, tai ar bailumas ir niekšystė ne- 
pajėgia suvaldyti stichijos? Va aš perplaukiau upę, ir ji 
manęs neprigirdė. Aš einu per žemę, ir ji neprasiveria ir 
manęs nepraryja! Tai ar gali man mirtingas žmogus pastoti 
kelią? 

— O, jisai klejoja!— tarė Ketrina.— Bėk pagalbos kvies- 
ti! Man jis nieko pikta nepadarys, o sau gali ką pasida- 
ryti. Matai, kaip jis žiūri į ūžiantį krioklį! 

Menestrelė pakluso ir pasileido bėgti, o kai ji išnyko 
iš akių, pamišusiam Konakarui pasidarė lyg ir lengviau. 

— Ketrina,— pradėjo jis — ji nuėjo, ir aš tau pasakysiu 
viską. Aš žinau, kaip tu brangini taiką, kaip nekenti karo. 
Tai klausyk. Užuot stengęsis nugalėti priešą, aš mieliau 
atsisakiau visko, kas brangu žmogui! Aš praradau garbę, 
šlovę, draugus, kokius draugus! ..— Jis užsidengė veidą ran- 
komis.— O, jų meilė buvo stipresnė, negu moters meilė! 
Ko aš slepiu ašaras? Visi žino mano gėdą, tegu visi mato 
mano sielvartą. Taip. visi jį pamatys, tačiau kam jis sukels 
užuojautą? Ketrina, kai aš bėgau kaip beprotis Tėjaus 
krantu, iš manęs tyčiojosi ir vyrai, ir moterys!  Elgeta, ku- 
riam aš padaviau išmaldą, kad už mane pasimelstų, su pa- 
sibiaurėjimu atmetė ją, keikdamas bailį! Visi varpai skambi- 
no: „Gėda bailiam niekšui!“ Gyvuliai mykė ir bliovė, at- 
šiaurūs vėjai ūžė ir kaukė, sraunūs vandens plakė ir šniokš- 
tė vieną riksmą: „Pasitrauk, pabėgėli! Devyni ištikimi 
draugai vejasi mane ir tyliai kviečia: „Smok nors vieną 
smūgį, atkeršyk už mus — mes visi žuvome dėl tavęs!" 

Nelaimingajam jaunuoliui taip bekalbant, krūmuose kaž- 
kas sušlamėjo. 

— Liko tiktai vienas kelias!— suriko jisai ir užšoko ant 
tvoros; iš čia baukščiai žvilgterėjo į tankmę, pro kurią at- 
sargiai slinko du tarnai, norėdami jį pagauti. Vos pamatęs 
iš krūmų išlendantį žmogų, jis smarkiai sumojavo rankomis 
virš galvos ir, surikęs: „Bas air Eachin!“ puolė nuo skardžio 
į riaumojantį krioklį. 

Nėra reikalo sakyti, kad, krisdamas iš tokio aukščio, 
tik pienės pūkas būtų galėjęs išlikti nesudužęs. Bet upė 
buvo patvinusi, todėl niekas neberegėjo nelaimingojo jau- 
nuolio palaikų. Apie tą įvykį vėliau atsirado ne vienas pasa- 
kojimas. Vienas jų seka, kad jaunasis kiuhilų vadas laimin- 
gai išplaukė žemiau Kempsio slenksčių ir, beklajodamas nu- 
siminęs Ranocho glūdumoje, sutiko tėvą Klementą, kuris 
gyveno tyruose kaip atsiskyrėlis senovės chaldėjų papročiu. 
Vienuolis atvertė palūžusį ir atgailaujantį Konakarą į savo 
tikėjimą, priėmė jį į savo celę, kur juodu kartu meldėsi ir 
atgailavo, kol mirtis pasiėmė juos vieną paskui kitą. 

Kita, šiurpesnė, sakmė pasakoja, kad Ekiną pasigavę 
Daione-Shie, arba elfai, ir kad jis klaidžioja miškais ir lau- 
kais, apsiginklavęs kaip senovės kalnėnas, tačiau kardą lai- 
ko kairėje rankoje. Jis pasirodo labai nuliūdęs. Kartais nori 
užpulti keliauninką, tačiau, tam drąsiai atsikirtus, tuojau 
pabėga. Tuose pasakojimuose pagrindinai kalbama apie du 
dalykus — Ekino bailumą ir savižudybę, ko nėra pasitaikę 
nė vienam kalniečių vadui. 

Kai Saimonas Gloveris, pasirūpinęs, kad Henris būtų kuo 
geriausiai slaugomas jo namuose, Kerfju gatvėje, tos pačios 
dienos vakarą nuvyko į Kempsio vienuolyną, rado savo duk- 
rą susirgusią sunkia karštine, mat, jai atsiliepė viskas, ką 
neseniai matė ir regėjo, o ypač vaikystės draugo mirtis. 
Menestrelė slaugė ją kaip rūpestingiausia ir nuoširdžiausia 
slaugytoja, ir senasis Gloveris davė sau žodį, kad ne jo bus 
kaltė, jeigu ji kada paims liutnią į rankas ne vien dėl savo 
malonumo. 

Praėjo nemaža laiko, kol Saimonas išdrįso papasakoti 
dukteriai apie paskutinius Henrio žygius ir sunkias žaizdas: 
pasakodamas vis stengėsi pabrėžti vieną svarbią aplinkybę, 
jog ištikimas jos mylimasis nesutiko pasidaryti kariu ir stoti 
į Duglo palydą, atsisakė ir turto, ir garbės. Ketrina sunkiai 
dūsavo ir purtė galvą, klausydama pasakojimo apie kruviną 
Verbų sekmadienį Šiaurės Lankoje. Tačiau ji, tikriausiai, 
suprato, kad žmonės savo kultūra ir kilnumu retai kada 
pakyla aukščiau gyvenamo laikotarpio ir kad tomis žiaurio- 

mis dienomis, kada jai ištiko gyventi, beprotiška ir nepa- 
lenkiama drąsa, tokia, kaip Henrio Smito, yra geriau, negu 
silpnadvasiškumas, kuris atvedė Konakarą į pražūtį. Jeigu 
dar ir turėjo jinai kokių abejonių, tai Henris jas išsklaidė 
nuoširdžiais įtikinėjimais, kai tiktai atgavo sveikatą prabilti 
ir save apginti: 

— Raudonuodamas prisipažįstu tau, Ketrina, kad man, 
vien pagalvojus apie kovą, darosi bloga. Tenai, Lankoje, 
buvo tokios skerdynės, jog het tigras būtų galėjęs pasiso- 
tinti kraujo. Todėl aš nusprendžiau pakabinti savo kalaviją 
ir ištraukti iš makštų nebent tada, kai reikės stoti prieš 
Škotijos priešus. 

— Jeigu Škotijai reikės, aš pati užjuosiu tau diržą. 

— Ir žinai, Ketrina,— apsidžiaugęs pasakė Gloveris,— mes 
užpirksime daug mišių už tuos, kurie krito nuo Henrio kar- 
do; tai ir mūsų sąžinę nuramins, ir mus su bažnyčia su- 
taikys. 

— Tam dalykui, tėve,— tarė Ketrina,— mes išnaudosime 
nedorėlio Dvainingo turtus. Jis paliko juos man, bet tu, 
tikriausiai, nenorėsi maišyti šlykštaus, krauju atsiduodančio 
jo aukso su tuo, kurį užsidirbai sąžiningu triūsu. 

— Verčiau sutikčiau marą į namus atsinešti!— nesvy- 
ruodamas atsakė tėvas. 


Tokiu būdu nedorojo vaistytojo turtai buvo išdalinti ke- 
turiems vienuolynams; nuo to laiko niekas niekuomet ne- 
beabejojo dėl senojo Saimono ir jo dukters tikėjimo ty- 
rumo. 

Henris susituokė su Ketrina po keturių mėnesių nuo mū- 
šio Šiaurės Lankoje, ir niekuomet dar pirštininkų ir kalvių 
cechai nešoko kardo šokio taip linksmai, kaip per drąsiau- 
sio miestelėno ir gražiausios Perto merge:ės vestuves. Po de- 
šimties mėnesių į puošniai paklotą lopšį buvo paguldytas 
gražus kūdikis, o supo jį Luiza, dainuodama: 


Tu visada narsus kare, 
Visus žavi širdim tauria, 
O mielas, žydra kepure! 

Kaip užrašyta bažnyčios knygose, berniuko krikšto tėvai 
buvo „didysis ir galingasis lordas Arčibaldas, grafas Duglas, 
gerbiamas ir geros širdies riteris seras Patrikas Čarteris iš 
Kinfonso ir šviesiausioji princesė Mardžorė, jo aukštenybės 
princo Deivido, velionio hercogo Rotsėjaus našlė“. Turėda- 
ma tokius globėjus, šeima greitai kyla. Ir daug labai ger- 
biamų šeimų Škotijoje, ypač Pertšyre, kaip ir daug garsių 
asmenų, pasižymėjusių mene ar kare, išdidžiai sakosi kilę 
iš Govo Chromo ir gražiosios Perto mergelės. 

